
LESZEK KOŁAKOWSKI (n. 23 octombrie 1927, Radom, Polonia: d. 17 iulie 
2009, Oxford, Marea Britanie), renumit filosof și istoric al ideilor pelonez, a fost 
profesor de filosofie la Universitatea din Varșovia până în 1968, când a părăsit ţara 
natală. A predat apoi la Universitatea McGill din Montreal (Canada), 
Universitatea Berkeley din California (SUA), Colegiul All Souls din Oxford 
(Marea Britanie), Universitatea Yale și Universitatea din Chicago (SUA). A primit 
numeroase distincţii academice pentru lucrările sale și mai multe premii, printre 
care Erasmus (1983), „Thomas Jefferson“ (1986), „Alexis de Tocqueville“ (1994), 
iar în 20983, „John W. Kluge“ din partea Bibliotecii Congresului Statelor Unite ale 
Americii pentru realizările obţinute pe parcursul întregii cariere în domeniul 
științele: sociale și umaniste. 

Principalele curente ale marxismului (publicată prima oară în limba poloneză în 


1976, iar apoi în 1978, în limba ensleză) este cea mai cunoscută carte a sa. 

Filosoful Solidarităţii: 
Laudatio pentru Leszek Kotakowski 


Nu este câtuși de puţin o exagerare să spunem că Polonia a jucat 
un rol crucial în decesul comunismului. Dacă ne gândim la 
succesiunea de revolte antitotalitare din această ţară (1956, 1968, 
1976, 1980), înţelegem că Stalin nu greșea atunci când spunea că 
Poloniei i se potriveşte comunismul precum şaua unei vaci. Și 
totuşi despotul sovietic a făcut tot posibilul pentru a îngenunchea 
Polonia și spiritul democratic al acestei ţări. 

Nu este vorba de o „romantizare” a rezistenţei anticomuniste 
poloneze, ci de fapte demonstrabile. Dacă ne gândim la opera şi 
la acţiunea unor loan Paul al Il-lea (fostul cardinal Karol 
Wojtyła), Leszek Kołakowski, Jacek Kuroń sau Adam Michnik, 
ne dăm seama că în Polonia a existat un focar continuu și 
irepresibil de opoziție faţă de dictatura comunistă. 

Itinerarul spiritual al lui Leszek Kołakowski este emblematic 
pentru ceea ce criticul literar R.M. Alberes a numit „aventura 
intelectuală a unui veac marcat de atâtea iluzii, fanatisme, 
dezamăgiri, trădări, eroisme și apostazii . După scurta etapă în 
care a crezut în comunism, imediat după cel de Al Doilea Război 
Mondial, Kołakowski s-a transfigurat în marea voce a gândirii 
antitotalitare din ceea ce a fost Blocul Sovietic. Descris de 
istoricul Tony Judt drept „ultimul cetățean ilustru al Republicii 
Literelor din secolul al XX-lea“, Kolakowski a fost nu doar 
mentorul câtorva generaţii de străluciți intelectuali democratici 
polonezi, ci şi filosoful Solidarităţii. În opera sa își află originea 
multe dintre temele care au inspirat strategia noului 
evolutionism, formulată de Michnik şi devenită bază a acţiunii 
Comitetului de Apărare a Muncitorilor (KOR) şi, după 1980, a 
activităţii sindicatului independent şi autoguvernat Solidaritatea. 

Plecat dinspre neotomism, aderând la comunism ca atâţia alţii 
din generaţia sa, sedus și apoi dezgustat de stalinism, Leszek 
Kołakowski a ajuns, mai cu seamă după 1968, la conştientizarea 
impasului etic și teoretic al marxismului. Se poate spune că el se 
rupsese de bolșevism încă din 1956, când schiţase programul 
revizionismului neomarxist ca revoltă a spiritului împotriva 


dogmatismului asfixiant. Ostil oricărui fundamentalism, adversar 
categoric al clericalismului, xenofobiei şi antisemitismului, 
filosoful a denunţat cu vigoare capcanele ideologiilor radicale de 
stânga. Tot Tony Judt, într-un articol apărut în septembrie 2006 
în New York Review of Books, numește trilogia lui Kotakowski 
consacrată marilor curente ale marxismului „un monument al 
erudiției umaniste moderne". 

În anii de după moartea lui Stalin, Kolakowski a fost spiritul 
director al legendarelor cluburi de discuţii independente din 
Varşovia. În 1968, când comuniștii polonezi au suprimat revolta 
studenţească, filosoful s-a solidarizat cu tinerii prigoniţi pentru 
ideile lor democratice. Ruptura lui Kolakowski mai întâi cu 
socialismul de tip bolșevic, apoi cu marxismul în genere, văzut ca 
un mesianism politic pe cât de atractiv pentru dezmoșteniţii 
soartei, pe atât de fals la nivelul promisiunilor de salvare 
universală, a dovedit că nu este obligatoriu ca intelectualii să 
sucombe la infinit în faţa himerelor ideologice. Dimpotrivă, viața 
și opera lui Kołakowski depun mărturie pentru drama 
revizionismului marxist, ca ŞI pentru virtutea purificatoare a 
apostaziei. În consonanță cu ideile lui Raymond Aron, el a 
depistat filonul milenarist în chiar inima teleologiei revoluţionare 
marxiste. Cuvintele marii gânditoare Simone Weil, alese de Aron 
drept motto al cărţii sale din 1955, Opiu/ intelectualilor (apărută 
la Curtea Veche Publishing, în traducerea Adinei Diniţoiu), 
surprind perfect perspectiva demitizantă pe care Kołakowski a 
știut să o dezvolte cu maximă probitate intelectuală: „Marxismul 
este realmente o religie, în sensul cel mai impur al termenului. El 
are în comun cu toate formele inferioare ale vieţii religioase mai 
ales faptul de a fi fost utilizat fără încetare, cum bine o spune 
Marx însuși, ca un opiu al poporului.“ 

Cu diverse prilejuri, Kołakowski şi-a afirmat adversitatea în 
raport cu orice reducționism monist ori determinism rigid. 
Pentru el, dimensiunea religioasă este o parte inalienabilă a 
experienței subiective, iar ateismul marxist s-a dovedit a fi o 
colosală impostură. O filosofie care exclude domeniul religios se 
condamnă să rămână un exerciţiu aseptic, fără legătură cu 
dramele sufletului uman (vezi Leszek Kołakowski, Why Is There 
Something Rather Than Nothing? 23 Questions from Great 
Philosophers, Basic Books, New York, 2008). Ceea ce se cheamă 
„gândire unică” îi repugnă organic. Polifonia valorilor se 
întâlneşte în opera kolakowskiană cu o susţinere necontenită a 
principiului toleranţei. Spinoza şi Kant, mai degrabă decât Hegel 
și Marx, sunt spiritele cu care se simte înrudit filosoful. 


Repudiind comunismul ca paradigmă a subjugării în numele 
emancipării, Kołakowski rămâne convins de importanţa valorilor 
justiției și egalităţii. El are însă mereu grijă să avertizeze asupra 
oricărui colectivism, tribalism ori cult partinic (mă refer la cultul 
bolşevic al partidului presupus infailibil). Într-un eseu intitulat 
Poate Ji mântuit diavolul? Kołakowski scrie: „Avem nevoie de o 
tradiție socialistă care să fie conştientă de propriile limitări din 
moment ce visul mântuirii supreme terestre este numai disperare 
deghizată în speranţă — este voinţa de putere deghizată În sete de 
justiție” (Modernitatea sub un neobosit colimator, Curtea Veche 
Publishing, traducere de Mihnea Gafiţa). Nimeni nu a examinat 
mai elocvent consecințele aplicării utopiei marxiste în Europa de 
Est ca Leszek Kołakowski. 

Conştient de efectele tragice ale „Noii Credinţe” (spre a folosi 
termenul lui Czesław Miłosz din Gândirea captivă), Kołakowski a 
demascat ipocrizia aflată la baza proiectului comunist de 
revoluţionare a condiţiei umane. Mai mult, el a demonstrat că 
minciuna este „sufletul nemuritor al comunismului“. Aroganţa 
epistemologică a marxismului şi pretenţia de a oferi soluţii 
imanente pentru chestiuni ce ţin de ordinea transcendentă au fost 
fundamentul edificării universului totalitar bolşevic. Rolul 
intelectualului critic în societate este să nu pactizeze cu acest tip 
de  demonism politic travestit în doctrină salvaţionistă. 
Marxismul, afirmă filosoful polonez, este un mesianism 
apocaliptic, un fanatism cvasireligios care îmbrăca veșmintele 
raționalismului scientist. Cultul progresului se întâlnește astfel cu 
celebrarea Istoriei, a clasei alese și a partidului ca încarnare a unui 
adevăr unic, absolut şi „atotbiruitor“. 

Într-un articol publicat la mijlocul anilor '80 în revista 
Commentary, Kołakowski analiza conexiunea inseparabilă dintre 
comunism și duplicitate. Ideile filosofului privitoare la natura 
intrinsec autoritară a proiectului marxist, ca să nu mai vorbim de 
matricea teroristă a iacobinismului leninist, au contribuit la 
configurarea curentului neoconservator. Evident, gândirea lui 
Kołakowski nu poate fi închisă într-o singură formulă. Nu 
întâmplător, el a scris un faimos eseu, intitulat De ce sunt eu 
liberal-conservator-socialist-anticomunist, în care respinge orice 
simplificare ideologică şi pledează pentru un eclectism mereu 
deschizător de drumuri intelectuale. 

Pentru Kołakowski nu este suficientă deplângerea catastrofei 
comuniste, Important este să se meargă la originile doctrinare ale 
proiectului mitocratic care promite „saltul din imperiul necesităţii 
în acela al libertăţii“. Este vorba de o ambiţie nemăsurată de a 


forţa ritmul istoriei, de a distruge structuri, instituții și 
mentalități în numele unui himeric „viitor luminos“. Cum scrie 
criticul cultural Clive James: „Meritul lui Kotakowski este că ne 
spune de unde provine miasma, Karl Popper, Raymond Aron şi 
alți analiști sociologici arată felul în care marxismul a afectat totul 
la nivel practic. Kołakowski îl depășește chiar şi pe Isaiah Berlin, 
arătându-ne cum a fost afectat totul la nivel mental. (...) A fost 
un semn încurajator la sfârșitul secolului al XX-lea faptul că 
aceste concluzii ale lui Kołakowski au intrat în discuţia generală 
despre politică” (Cultural Amnesia: Necessary Memories from 
History and the Arts, Norton, 2007). Într-adevăr, graţie lui 
Kołakowski, experiența Europei de Est şi Centrale a devenit parte 
a discursului filosofic contemporan în chestiuni ardente precum 
moralitatea, virtutea, culpabilitatea, relația scop-mijloace etc. 

Tezele lui Kołakowski despre năruirea comunismului nu sunt 
de natură să susțină tendințele de autoglorificare ale celor care 
pretind că întreaga istorie a totalitarismului a fost una a 
rezistenței neînduplecate. De fapt, afirmă Kołakowski, au existat 
mereu minorităţi eroice, personalităţi opoziţioniste care au plătit 
cu viaţa ori cu ani grei de închisoare şi persecuții adversitatea 
activă faţă de sistemul opresiv. Nu puţini însă au cedat, au făcut 
compromisuri, au pactizat cu dictatura prin susţinere activă ori 
prin tăcere. Într-un volum despre revoluțiile din 1989 pe care l- 
am coordonat cu prilejul aniversării a zece ani de la marca 
prăbuşire, am inclus şi un simptomatic eseu al lui Kołakowski 
despre moștenirile defunctului regim, acele „ruine neliniştite“ 
care ne marchează și astăzi existența. Sfidând suficiența noilor 
hagiografi, Kolakowski observă cât de complicată a fost relaţia 
dintre putere și opoziţie în regimurile leniniste: „Purul adevăr este 
că în majoritatea acestor țări — Polonia sfârșitului anilor 70 și a 
anilor '80 este, din nou, o excepţie — mișcările de opoziţie 
antitotalitară au cuprins numai o neînsemnată minoritate. Aceşti 
oameni au salvat sufletele națiunilor lor; până de curând, toți 
ceilalți preferau să traverseze strada la vederea lor. O majoritate 
covârșitoare a căutat să supravieţuiască adaptându-se «sistemului» 
aparent etern, nu datorită vreunui angajament entuziast faţă de 
ideile comuniste, ci din simpla necesitate de a-și duce viaţa într-o 
relativă siguranţă. Mişcarea de opoziţie în masă a început atunci 
când era evident pentru toată lumea... că tigrul era pe moarte.“ 
(Revoluţiile din 1989, traducere de Cristina Petrescu și Dragoș 
Petrescu, Polirom, laşi, 1999) 

Nu neg că așa au stat lucrurile. Și totuşi, nu putem uita că 
intelectualii critici, gânditori precum Kołakowski ori Havel, au 


reușit să formuleze o filosofie a libertăţii care a subminat găunosul 
triumfalism oficial, a probat vulnerabilitatea sistemului şi a 
reabilitat valoarea unei vieţi trăite în adevăr. Asemenea idei au 
făcut posibile geneza sindicatului liber și  autoguvernar 
Solidaritatea ca expresie a „puterii celor fără de putere“ şi năruirea 
unui sistem întemeiat pe negarea drepturilor fundamentale ale 
fiinţei umane... 

Acest text reprezintă o versiune adusă la zi a articolelor mele 
publicate în Evenimentul Zilei, în octombrie 2007, cu prilejul 
aniversării lui Leszek Kołakowski, care împlinea 80 de ani. Am 
scris pentru prima dată despre marele gânditor polonez în 
paginile revistei Agora, condusă de Dorin Tudoran, la mijlocul 
anilor '80, unde am și tradus unul dintre eseurile sale despre 
marxism. În cartea mea Scopul și mijloacele: Eseuri despre ideologie, 
tiranie şi mit (Curtea Veche Publishing, 2004), se pot găsi 
numeroase referințe analitice la creaţia filosofică şi literară a 
acestui strălucit exponent al liberalismului anticomunist. 


Vladimir Tismăneanu 


Noua prefaţă 


Au trecut aproximativ trei decenii de când aceste volume au fost 
scrise, și nu este nelalocul ei întrebarea dacă nu cumva 
evenimentele care s-au produs între timp au făcut ca interpretarea 
mea să fie perimată, irelevantă sau de-a dreptul greşită. De bună 
seamă, am avut prudenţa de a nu face predicții care acum s-ar fi 
putut dovedi false. Rămâne însă valabilă întrebarea dacă din 
istoria intelectuală sau politică pe care volumele mele au încercat 
s-o zugrăvească mai poate fi ceva de interes şi, în caz că da, ce 
anume. 

Marxismul a fost o doctrină filosofică sau semifilosofică și o 
ideologie politică folosite de către statul comunist ca principala 
sursă de legitimitate şi ca un crez obligatoriu. Această ideologie îi 
era indispensabilă, indiferent dacă oamenii credeau în ea sau nu. 
În ultima perioadă a regimurilor comuniste, ea abia dacă mai 
exista ca un crez viu; distanța dintre ea și realitate era atât de 
mare, iar speranţele în viitorul paradis comunist se evaporau atât 
de repede, încât deopotrivă clasa conducătoare (adică aparatul de 
partid) şi cei conduși erau conștienți de găunoşenia ei. Ea 
rămânea însă, oficial, obligatorie, tocmai pentru că reprezenta 
principalul instrument de legitimare a sistemului de putere. Dacă 
liderii voiau cu adevărat să comunice cu supușii lor, nu se mai 
foloseau de grotesca doctrină a „marxism-leninismului“; preferau 
să apeleze la sentimentele naţionaliste sau, în cazul Uniunii 
Sovietice, la gloria imperială. În cele din urmă, ideologia de care 
vorbim s-a destrămat împreună cu imperiul; colapsul ei a fost 
unul dintre motivele pentru care în Europa sistemul de putere 
comunist a capotat. 

Ar putea să pară că, după decesul acestui mecanism 
multinațional, inept din punct de vedere intelectual, dar eficient 
ca instrument de represiune, marxismul, ca obiect de studiu, e 
mort şi îngropat şi că scoaterea lui din negura uitării nu mai are 
niciun rost. Argumentul acesta nu stă în picioare. Interesul nostru 
pentru ideile din trecut nu depinde de valoarea lor intelectuală şi 
nici de câtă forţă de persuasiune mai au în prezent. Studiem 
diversele mitologii ale unor religii de mult timp dispărute, iar 
faptul că ele nu mai au adepţi nu le face deloc mai puţin 


interesante. Ca parte a istoriei religiilor şi a istoriei culturii, un 
astfel de studiu ne face să înţelegem mai în profunzime activitatea 
spirituală a omenirii, propriul suflet şi relaţiile sale cu alte forme 
ale vieții umane. Cercetarea istoriei ideilor, fie ele religioase, 
filosofice sau politice, este o căutare a propriei identități, a 
sensului strădaniilor noastre mentale și fizice. Istoria utopiilor nu 
este mai puţin fascinantă decât, bunăoară, istoria metalurgiei sau 
a chimiei industriale. 

Când e vorba de istoria marxismului, există și alte motive, mai 
pertinente, de a o studia. Doctrinele filosofice care multă vreme s- 
au bucurat de o mare popularitate (iar ceea ce era numit 
„economie filosofică marxistă“ nu era ştiinţă economică în sensul 
actual al cuvântului, ci un vis filosofic) nu mor cu totul niciodată. 
Ele își modifică vocabularul, dar supraviețuiesc în subteranele 
culturii; şi, cu toate că au o slabă vizibilitate, sunt încă în stare să-i 
atragă pe oameni sau să-i înspăimânte. Marxismul aparţine 
tradiţiei intelectuale şi istoriei politice a secolelor al XIX-lea și al 
XX-lea; și, ca atare, sunt în mod evident interesante atât el, cât şi 
pretenţiile lui, repetate la nesfârşit ȘI adesea grotești, de a fi o 
teorie ştiinţifică. Din această filosofie decurgeau însă anumite 
consecinţe practice care aveau să aducă omenirii nenorociri şi 
suferințe de nedescris: proprietatea privată şi piaţa urmau a fi 
desfiinţate şi înlocuite printr-o planificare universală şi 
atotcuprinzătoare — proiect cu totul imposibil de realizat. La 
sfârşitul secolului al XIX-lea s-a atras atenţia, în principal de către 
anarhiști, asupra faptului că, astfel concepută, doctrina marxistă 
era un proiect numai bun pentru a transforma societatea umană 
într-un imens lagăr concentraţionar. De bună seamă că nu aceasta 
a fost intenţia lui Marx, dar era un efect inevitabil al glorioasei și 
binevoitoarei utopii finale născocite de el. 

Marxismul teoretic dogmatic își duce mai departe o existență 
precară pe culoarele unor instituţii academice; deși capacitatea lui 
portantă este mică, nu este de neimaginat ca forţa lui să crească 
beneficiind de susţinere din partea unor mişcări intelectualmente 
paupere, dar zgomotoase, care, de fapt, au pierdut contactul cu 
marxismul ca sistem teoretic, dar care caută probleme care să 
poată fi prezentate, fie și în mod foarte vag, ca fiind ale 
capitalismului sau anticapitalismului (aceste concepte nu sunt 
niciodată definite, dar sunt utilizate în așa fel încât par că descind 
din tradiţia marxistă). 

Ideologia comunistă pare a fi într-o stare de rigor mortis, iar 
regimurile care încă o mai folosesc sunt atât de odioase, încât 
resurecţia ei poate să pară imposibilă. Să nu ne pripim însă cu o 


astfel de profeție (sau antiprofeţie). Condiţiile sociale din care s-a 
alimentat această ideologie şi care s-au folosit de ea ar putea încă 
să renască; poate că — cine ştie? — virusul dăinuie în stare latentă, 
așteptând următoarea oportunitate. Visurile despre o societate 
perfectă aparţin trunchiului durabil al civilizaţiei noastre. 


Aceste trei volume au fost scrise în limba poloneză în răstimpul 
1968—1976, când publicarea lor în Polonia era de neconceput. 
Ele au fost publicate de Institut Littéraire din Paris în anii 1976-— 
1978, iar apoi de către editori clandestini din Polonia. 
Următoarea ediţie polonă a fost publicată la Londra în 1988 de 
către editura Aneks. În Polonia, cartea a fost publicată legal (de 
către editura Zysk) abia după anul 2000, când cenzura și regimul 
comunist dispăruseră. Versiunea engleză, datorată lui PS. Falla, a 
fost publicată de Oxford University Press în 1978. Ulterior, au 
apărut traduceri în limbile germană, olandeză, italiană, sârbă și 
spaniolă. Mi s-a spus deunăzi că există şi o versiune chineză; eu, 
însă, nu am văzut-o. În traducere franceză au fost publicate doar 
două dintre volume; de ce n-a mai apărut şi volumul al treilea, 
editorii (Fayard) nu mi-au explicat, dar pot ghici şi singur 
motivul: acest al treilea volum ar fi iritat în aşa măsură 
sensibilitatea stângii franceze, încât editorii s-au temut să riște. 


Leszek Kotakowski, 
Oxford, 
iulie 2004 


Prefaţă la ediţia din 1981 


Cartea de faţă este menită a servi drept manual. Spunând aceasta, 
nu emit pretenţia absurdă de a fi reușit să prezint istoria 
marxismului într-o manieră necontroversabilă, negrevată de 
propriile mele opinii, preferinţe şi principii de interpretare. Tot 
ceea ce vreau să spun este că m-am străduit să înfățişez această 
istorie nu sub forma unui eseu vag, ci în așa fel încât să includă 
principalele fapte potenţial utile oricui caută o introducere în 
această problematică, indiferent dacă e de acord sau nu cu 
aprecierea pe care le-o dau eu. Am făcut tot ce mi-a stat în 
putință să nu amestec expunerea şi comentariul, ci să prezint 
propriile-mi vederi în secţiuni separate, clar delimitate. 

Fireşte că opiniile și preferinţele unui autor nu pot să nu se 
reflecte în modul său de a prezenta materialul, în alegerea temelor 
și în importanţa relativă pe care o acordă diverselor idei, 
evenimente, scrieri și persoane. Ar fi însă cu neputinţă de alcătuit 
un manual de istorie, indiferent de ce fel — de istorie politică, de 
istorie a ideilor sau de istorie a artei —, dacă am admite că orice 
prezentare de fapte este la fel de distorsionată de vederile 
personale ale autorului și nimic altceva decâr o construcţie mai 
mult sau mai puţin arbitrară, situație în care nici nu se poate 
vorbi de o relatare istorică, ci doar de o serie de evaluări istorice. 

Cartea de față este o încercare de a scrie o istorie a 
marxismului, adică istoria unei doctrine. Ea nu este o istorie a 
ideilor socialiste şi nici a partidelor sau mişcărilor politice care şi- 
au însuşit drept ideologie o versiune sau alta a acestei doctrine. E 
de prisos să accentuez faptul că această distincție este anevoie de 
aplicat, îndeosebi în cazul marxismului, unde, în chip manifest, 
există o strânsă legătură între teorie și ideologie, pe de o parte, şi 
înfruntările politice, pe de alta. Totuşi, un autor, indiferent despre 
ce ar scrie, este nevoit să extragă din „întregul viu“ porţiuni 
separate, despre care ştie bine că nu sunt cu totul independente 
de rest și autoconţinute. Dacă acest lucru nu ar fi îngăduit, am fi 
nevoiţi să nu scriem decât istorii ale lumii, deoarece toate 
lucrurile se leagă între ele într-un fel sau altul. 

O altă trăsătură ce imprimă cărţii caracterul de manual ţine de 
faptul că am indicat, deşi cât mai pe scurt cu putinţă, faptele de 


bază care învederează legătura dintre evoluţia doctrinei şi funcția 
acesteia de ideologie politică. A rezultat astfel o naraţiune 
presărată cu glosări de-ale mele. 

Practic, nu există vreo chestiune ținând de interpretarea 
marxismului care să nu fie obiect de dispute. Am încercat să 
consemnez controversele principale. Aş fi depășit cu mult 
întinderea prezentei cărţi dacă aș fi intrat într-o analiză detaliată a 
vederilor tuturor istoricilor şi criticilor ale căror lucrări le-am 
studiat, dar ale căror opinii sau interpretări nu le împărtășesc. 
Cartea nu are pretenţia de a oferi o interpretare deosebit de 
originală a lui Marx. Şi este lesne de văzut că modul meu de a-l 
citi pe Marx a fost influențat de G. Lukács mai mult decât de 
către alți comentatori, deși sunt departe de a împărtăși atitudinea 
sa față de doctrina marxistă. 

După cum se va observa, cartea nu este structurată după un 
principiu unic. Am constatat că este imposibil să optez pentru o 
ordonare pur cronologică, deoarece am socotit necesar să prezint 
anumite personalități sau tendinţe ca părţi ale unui întreg. 
Împărţirea pe volume este, în esență, cronologică, dar ȘI aici mi- 
am permis o oarecare inconsecvenţă, spre a trata, pe cât se putea, 
diferitele tendinţe din marxism ca pe niște teme separate. 

Primul volum a fost schiţat într-o primă formă în anul 1968, 
în timpul liber de care dispuneam din belșug după ce fusesem 
concediat de la catedra mea de la Universitatea din Varşovia. 
După vreun an sau doi, mi-am dat seama că respectiva ciornă 
necesita numeroase  suplimentări, amendări și modificări. 
Volumele al doilea şi al treilea au fost scrise în anii 1970-1976, pe 
când eram fellow al All Souls College din Oxford, şi sunt aproape 
sigur că nu le-aş fi putut scrie dacă nu beneficiam de privilegiile 
de care m-am bucurat în această calitate. 

Cartea nu cuprinde o bibliografie exhaustivă, ci doar indicaţii 
pentru cititorul dornic să consulte sursele sau principalele 
comentarii. În lucrările pe care le-am menţionat, va fi uşor pentru 
Oricine să găsească referințele bibliografice care, din păcate, sunt 
în prezent mult prea numeroase pentru ca un singur cititor să le 
poată stăpâni. 

Volumul al doilea a fost citit în faza de text dactilografiat de 
către doi prieteni de-ai mei din Varşovia — dr. Andrzej Walicki și 
dr. Ryszard Herczyiski. Primul este istoric al ideilor, iar cel de-al 
doilea, matematician; amândoi mi-au făcut multe observaţii 
critice și sugestii valoroase. Anterior traducerii, lucrarea, în 
întregul ei, a fost citită numai de mine şi de soţia mea, dr. Tamara 


Kołakowska, de profesie psihiatru; la fel ca toate celelalte scrieri 
ale mele, şi cea de faţă datorează mult judecății sale lucide și 
comentariilor sale critice. 


Leszek Kotakowski, 
Oxford 


Introducere 


Karl Marx a fost un filosof german. Enunţul acesta nu ne spune 
cine știe ce mare lucru, dar nu este nici atât de banal cum poate 
să pară la prima vedere. Aşa cum, poate, vă amintiţi, Jules 
Michelet obişnuia să-și deschidă cursul de istorie a Marii Britanii 
cu cuvintele: „Messieurs, Angleterre est une île.“ E o mare 
diferenţă între a şti pur şi simplu că Anglia e o insulă și a 
interpreta istoria ei în lumina acestui fapt, care, astfel, capătă o 
semnificație aparte. În mod asemănător, enunţul că Marx a fost 
un filosof german poate implica o anumită interpretare a gândirii 
sale şi a importanţei ei filosofice și istorice, ca un sistem dezvoltat 
în termeni de analiză economică și de doctrină politică. O 
prezentare de acest fel nu este nici de la sine înţeleasă și nici 
necontroversabilă. Mai mult, deşi pentru noi este limpede că 
Marx a fost un filosof german, cu o jumătate de secol în urmă 
lucrurile arătau cumva altfel. Pe vremea Internaționalei a Il-a, 
majoritatea marxiștilor îl considerau pe Marx mai degrabă autorul 
unei anumite teorii economice şi sociale care, potrivit unora 
dintre ei, era compatibilă cu diverse tipuri de viziune metafizică 
sau epistemologică. Alţii însă erau de părere că teoria economică 
și politică a lui Marx a fost așezată pe o bază filosofică de către 
Engels, astfel încât marxismul, în sens propriu, era un edificiu 
teoretic alcătuit din două sau trei părţi, elaborate de Marx, 
respectiv de Engels. 

Cu toţii cunoaștem fundalul politic al interesului actual pentru 
marxism, considerat a fi tradiţia ideologică pe care se bazează 
comunismul. Atât pe cei care se consideră marxişti, cât şi pe 
adversarii lor îi preocupă întrebarea dacă, prin ideologia şi 
instituţiile sale, comunismul modern este moștenitorul legitim al 
doctrinei marxiste. Cele trei răspunsuri date cel mai adesea la 
această întrebare pot fi exprimate, simplificat, după cum urmează: 
1) da, comunismul modern este întruchiparea perfectă a 
marxismului, ceea ce dovedeşte că acesta din urmă este o doctrină 
care duce la înrobire, tiranie şi crimă; 2) da, comunismul modern 
este întruchiparea pertectă a marxismului, care, așadar, semnifică 
o speranță de eliberare şi fericire pentru omenire; 3) nu, 
comunismul, așa cum îl cunoaștem, este o profundă deformare a 


evangheliei lui Marx şi o trădare a esenței socialismului marxian. 
Primul răspuns corespunde tradiţionalei ortodoxii anticomuniste, 
cel de-al doilea, ortodoxiei comuniste, iar cel de-al treilea, 
diverselor forme de marxism critic, revizionist sau „deschis“. Una 
dintre tezele susţinute în cartea de faţă este că întrebarea este 
greşit formulată, astfel că încercările de a-i da un răspuns sunt 
zadarnice. Mai precis, este cu neputinţă de răspuns la întrebări de 
felul: „Cum por fi rezolvate în conformitate cu marxismul 
diversele probleme ale lumii moderne?“ sau: „Ce ar fi spus Marx 
dacă ar fi putut să vadă ce au făcut discipolii săi? Astfel de 
întrebări sunt sterile şi nu există o cale rațională de a căuta un 
răspuns la ele. Marxismul nu oferă vreo metodă specifică de 
rezolvare a unor chestiuni pe care Marx nu și le-a pus sau care nu 
existau pe vremea sa. Dacă viaţa lui s-ar fi prelungit cu nouăzeci 
de ani, el ar fi trebuit să-și modifice vederile în moduri pe care n- 
avem cum să le presupunem. 

Cei ce consideră comunismul o „trădare“ sau o „distorsiune“ a 
marxismului caută, pesemne, să-l absolve pe Marx de răspundere 
pentru acţiunile celor care se consideră moștenitorii lui spirituali. 
În același mod, ereticii şi schismaticii din secolele al XVI-lea și al 
XVII-lea acuzau Biserica Romană de a-şi fi trădat misiunea şi 
căutau să-l ferească pe Sfântul Pavel de asocierea cu corupţia 
romană. Și, tot aşa, admiratorii lui Nietzsche au căutat să spele 
numele său de orice responsabilitate pentru ideologia și practicile 
nazismului. Motivatia ideologică a unor astfel de încercări este 
destul de limpede, dar valoarea lor informativă este aproape nulă. 
Există nenumărate dovezi că toate mişcările sociale se cer explicare 
printr-o multitudine de circumstanţe şi că sursele ideologice la 
care ele apelează şi cărora se străduiesc să le rămână fidele 
constituie doar unul dintre factorii care determină forma pe care 
o îmbracă și modurile lor de gândire și acţiune. Putem fi, aşadar, 
din capul locului, siguri că nicio mișcare politică sau religioasă nu 
este o expresie perfectă a „esenței“ acelei mișcări așa cum se 
găseşte formulată în scrierile sacre; pe de altă parte, aceste scrieri 
nu sunt nicidecum pasive, ci exercită, la rândul lor, o influență 
proprie asupra cursului mișcării cu pricina. Ceea ce se petrece de 
obicei este că forțele sociale care se consideră reprezentante ale 
unei anumite ideologii sunt mai puternice decât acea ideologie, 
chiar dacă depind totuşi într-o anumită măsură de tradiţia 
acesteia. 

Problema cu care se confruntă istoricul ideilor nu constă, 
aşadar, în a compara „esența“ unei anumite idei particulare cu 
„existenţa“ ei practică sub formă de mișcări sociale, ci este mai 


degrabă de a stabili cum anume şi ca efect al căror circumstanţe 
ideea iniţială a ajuns să servească drept punct de ralicre pentru 
atâtea forțe diferite şi reciproc ostile; sau care au fost ambiguităţile 
și tendinţele divergente inerente ideii înseși care au făcut ca ea să 
evolueze așa cum a evoluat. Este un fapt bine știut, şi de la care 
nu s-a înregistrat în istoria civilizaţiei nicio excepţie, că toate 
ideile importante sunt supuse diviziunii şi diferenţierii pe măsură 
ce continuă să se răspândească. Este deci fără rost să întrebi cine 
din lumea modernă este marxist „adevărat“, căci asemenea 
întrebări nu se pot naşte decât înăuntrul unei perspective 
ideologice care postulează că scrierile canonice sunt sursa 
autentică a adevărului şi că oricine le interpretează corect se află 
negreșit în posesia acestuia. Nu există, de fapt, niciun motiv să nu 
recunoaștem că niște mişcări și ideologii, oricât de antagoniste 
între ele, sunt la fel de îndreptăţite să invoce numele lui Marx, 
exceptând unele cazuri extreme de care prezenta lucrare nu se 
ocupă. În același fel, sunt sterile întrebările: „Cine a fost un 
veritabil aristotelician, Averroes, Toma  dAquino sau 
Pomponazzi?“ ori: „Cine a fost cel mai autentic creștin, Calvin, 
Erasmus, Bellarmin sau Loyola?“ Această din urmă întrebare 
poate avea un sens pentru credincioșii creștini, dar n-are nicio 
relevanţă pentru istoria ideilor. Istoricul, însă, poate să se întrebe 
ce anume din creştinismul primitiv a făcut posibil ca nişte oameni 
atât de diferiţi cum au fost Calvin, Erasmus, Bellarmin și Loyola 
să se reclame de la aceeaşi sursă. Cu alte cuvinte, istoricul ideilor 
ia ideile în serios și nu le privește ca fiind total subordonate 
evenimentelor şi lipsite de orice viaţă proprie (pentru că, în acest 
caz, n-ar avea niciun rost să le studiem), dar nu crede că ele se pot 
transmite de la o generaţie la alta fără a-și schimba cât de cât 
înțelesul. 

Relaţia dintre marxismul lui Marx şi cel al marxiştilor e un 
obiect de studiu legitim, dar care nu ne așază în postura de a 
putea decide cine sunt „cei mai autentici“ marxiști, 

Dacă, în calitate de istorici ai ideilor, ne plasăm în afara 
ideologiei, nu înseamnă că ne plasăm și în afara culturii în care 
trăim. Dimpotrivă, istoria ideilor și, îndeosebi, a celor care au fost 
și continuă să fie cele mai influente este, într-o anumită măsură, 
un exerciţiu de autocritică culturală. Eu îmi propun în această 
lucrare să studiez marxismul dintr-un punct de vedere similar 
celui adoptat de Thomas Mann în Doctor Faustus faţă de nazism 
și de relaţiile acestuia cu cultura germană. Thomas Mann era 
îndreptăţit să spună că nazismul nu avea nimic comun cu cultura 
germană sau că era o vădită negare sau parodie a acesteia. În fapt, 


însă, el nu a spus asta, ci a preferat să se întrebe cum se face că 
niște fenomene cum erau mişcarea hitleristă şi ideologia nazistă s- 
au putut produce în Germania şi ce elemente din cultura 
germană au făcut posibil acest lucru. Orice german, susținea el, ar 
recunoaște cu groază, în bestialităţile nazismului, distorsiunea 
unor trăsături recognoscibile chiar şi la cei mai nobili 
reprezentanţi (acesta e lucrul cu adevărat important) ai culturii 
naţionale. Mann nu s-a multumit să treacă în maniera uzuală 
peste chestiunea nașterii nazismului și să pretindă că acesta nu se 
putea revendica din nicio parte a moștenirii germane, ci a criticat 
cu francheţe acea cultură din care el însuşi era parte componentă 
și element creator. Într-adevăr, nu e de-ajuns să spui că ideologia 
nazistă a fost o „caricatură“ a lui Nietzsche, dat fiind că ţine de 
esența unei caricaturi posibilitatea de a recunoaşte după ea 
originalul. Naziștii le spuneau supraoamenilor lor să citească 
Vointa de putere, ŞI ar fi incorect să se spună că aceasta era o 
simplă întâmplare şi că respectivii puteau la fel de bine să aleagă 
Critica rațiunii practice. Nu-i vorba de a-i găsi o „vină“ lui 
Nietzsche, care, ca individ, nu era răspunzător pentru modul în 
care i-au fost utilizate scrierile; cu toate acestea, faptul că ele au 
fost astfel utilizate este de natură să alarmeze și nu poate fi lăsat 
deoparte ca irelevant pentru ceea ce era în mintea sa. Sfântul 
Pavel nu era personal responsabil pentru Inchiziţie şi pentru cum 
se prezenta Biserica Romană la sfârşitul secolului al XV-lea, dar 
cercetătorul, fie că este sau nu creştin, nu se poate mulțumi să 
observe cum creștinismul era pervertit și distorsionat de conduita 
unor papi şi episcopi; el trebuie să încerce să descopere ce anume 
din epistolele Sfântului Pavel a dat naştere, la timpul potrivit, 
unor acţiuni odioase și criminale. Atitudinea noastră faţă de 
problema lui Marx și a marxismului trebuie să fie aceeași și, în 
acest sens, studiul de faţă este nu doar o relatare istorică, ci şi o 
încercare de analiză a destinului straniu al unei idei care şi-a avut 
sorgintea într-un umanism prometeic şi care a culminat cu 
monstruoasa tiranie a lui Stalin. 


Cronologia marxismului este complicată în principal din pricina 
faptului că scrierile lui Marx considerate astăzi cele mai 
importante au fost publicare abia în deceniile trei şi patru ale 
secolului al XX-lea sau chiar mai târziu. În această situaţie s-au 
aflat textul integral al /deologiei germane, textul integral al tezei de 
doctorat, Deosebirea dintre filosofia naturii la Democrit și filosofia 


naturii la Epicur, apoi Contribuţii la critica filosofiei begeliene a 
dreptului, Manuscrise economico-filosofice, din 1844, Bazele criticii 
economiei politice (Grundrisse), precum şi Dialectica naturii a lui 
Engels. Aceste lucrări nu au putut afecta epoca în care au fost 
scrise, dar, în prezent, sunt considerate importante nu doar din 
unghi bibliografic, ci şi ca părți componente ale unei doctrine 
care, fără ele, nu poate fi înţeleasă. Se poartă încă dispute în jurul 
întrebării dacă și în ce măsură ceea ce se consideră a fi ideile de 
maturitate ale lui Marx, aşa cum se află expuse îndeosebi în 
Capitalul, reprezintă o evoluţie firească a filosofiei sale din 
tinereţe sau, după cum susţin unii critici, marchează o schimbare 
intelectuală radicală. Altfel spus: a abandonat Marx în anii '50 şi 
'60 un mod de gândire și de cercetare situat în orizontul filosofiei 
lui Hegel şi a Tinerilor Hegelieni? Unii sunt de părere că filosofia 
socială din Capitalul este, ca să spunem aşa, prefigurată de 
scrierile mai timpurii, fiind o dezvoltare şi o particularizare a 
acestora, pe când alţii susţin că analiza societăţii capitaliste făcută 
în Capitalul denotă o ruptură cu retorica utopică și normativă din 
perioada timpurie; iar cele două viziuni incompatibile se află în 
corelaţie cu interpretări opuse ale ansamblului gândirii lui Marx. 
Lucrarea de faţă porneşte de la premisa că, nu doar cronologic, 
ci și logic, punctul de plecare al lui Marx se află în antropologia 
filosofică. În același timp, este practic imposibil de izolat 
conţinutul filosofic de corpul principal al gândirii lui Marx. Marx 
nu a fost un autor academic, ci un umanist în sensul renascentist 
al termenului: spiritul său era preocupat de totalitatea lucrurilor 
omenești, iar viziunea sa despre eliberarea socială imbrăţişa, ca un 
ansamblu de părţi interdependente, toate problemele majore cu 
care se confruntă omenirea. S-a statornicit obiceiul de a împărți 
marxismul în trei zone de speculație — fundamentele 
antropologiei filosofice, doctrina socialistă şi analiza economică — 
și de a identifica sursele lor respective în dialectica germană, 
gândirea socialistă franceză şi economia politică britanică. Mulți 
sunt însă de părere că această împărțire tranșantă este în dezacord 
cu scopul lui Marx însuşi, acela de a furniza o interpretare globală 
a comportamentului uman şi a istorici și de a edifica o teorie 
integrală a omului în cadrul căreia chestiunile particulare capătă 
sens doar în relaţie cu întregul. Cât despre modul în care 
elementele marxismului se leagă între ele şi natura coerenţei lui 
interne, acestea nu pot fi formulate printr-o singură propoziţie, S- 
ar părea totuși că Marx s-a străduit să discearnă acele aspecte ale 
procesului istoric care conferă o semnificaţie comună chestiunilor 


epistemologice și celor economice, precum și idealurilor sociale 
sau, exprimându-ne altfel, s-a străduit să creeze instrumente de 
gândire și categorii gnoseologice care să fie suficient de generale 
spre a face inteligibile toate fenomenele umane. Dacă însă 
încercăm să reconstituim aceste categorii şi să expunem gândirea 
lui Marx în conformitate cu ele, riscăm să pierdem din vedere 
evoluţia sa ca gânditor şi să tratăm ansamblul operei sale ca pe un 
unic bloc omogen. lată de ce pare preferabil ca, mai întâi, să 
urmărim evoluţia în linii mari a gândirii sale şi abia după aceea să 
examinăm care dintre elementele ei erau prezente încă de la 
început, fie şi doar implicit, și care pot fi considerate tranzitorii şi 
accidentale. 

Tabloul sinoptic al istoriei marxismului oferit aici se va focaliza 
asupra întrebării ce pare să se fi aflat în toate perioadele în centrul 
gândirii independente a lui Marx: Cum s-ar putea evita dilema 
utopism versus fatalism istoric? Altfel spus, cum s-ar putea articula 
și susţine o viziune care să nu constea nici în proclamarea 
arbitrară a unor idealuri închipuite, nici în acceptarea resemnată a 
ideii că lucrurile omeneşti sunt supuse unui proces istoric anonim 
la care toți participă, dar nimeni nu e în măsură să-l controleze? 
Surprinzătoarea diversitate de vederi exprimate de marxiști 
privitoare la așa-numitul „determinism istoric“ al lui Marx este 
un factor care face posibile prezentarea şi schematizarea cu 
precizie a tendinţelor din marxismul secolului al XX-lea. Este, de 
asemenea, clar că felul în care răspundem la întrebarea privind 
locul conștiinței și voinței umane în procesul istoric determină în 
mare parte sensul pe care-l atribuim idealurilor socialiste şi stă în 
directă legătură cu teoria revoluțiilor şi a crizelor. 

Punctul de plecare al gândirii lui Marx l-au constituit însă 
problemele filosofice cuprinse în moştenirea hegeliană, iar 
elucidarea acestei moşteniri reprezintă fundalul natural pentru 
orice încercare de a-i expune ideile. 


ORIGINILE DIALECTICII 


Toate orientările vii din filosofia modernă își au preistoria lor, 
care poate fi urmărită până aproape de începuturile gândirii 
filosofice despre care s-au păstrat mărturii. Ele posedă, aşadar, o 
istorie mai veche decât denumirile lor și decât formele lor clar 
recognoscibile: putem vorbi cu temei despre pozitivism înainte de 
Comte sau despre filosofie existenţialistă înainte de Jaspers. La 
prima vedere, ar putea să pară că marxismul se află într-o situaţie 
diferită dat fiind că îşi trage numele de la fondatorul său: 
„marxism anterior lui Marx“ ar suna la fel de paradoxal precum 
„cartezianism anterior lui Descartes“ sau „creştinism anterior lui 
Hristos“. Cu toate acestea, curentele intelectuale care-şi au 
originea într-o anumită persoană își au şi câte o preistorie a lor, 
reprezentată de un spectru de întrebări care s-au impus sau de o 
serie de răspunsuri izolate pe care câte un spirit remarcabil le 
sudează într-un tot unic, transformându-le astfel într-un nou 
fenomen cultural. Fireşte, „creştinism anterior lui Hristos“ poate 
fi un simplu calambur, unde cuvântul „creştinism este folosit cu 
un sens diferit de cel pe care-l are în mod curent; în fond, toată 
lumea e de acord că istoria creștinismului timpuriu nu poate fi 
înțeleasă fâră cunoștințele dobândite cu multe strădanii de către 
specialişti cu privire la viața spirituală din Iudeea imediat 
anterioară apariției lui Hristos. Ceva analog se poate spune și 
despre marxism. Expresia „marxism anterior lui Marx“ este lipsită 
de sens, dar gândirea lui Marx ar fi golită de conţinut dacă n-ar fi 
privită în contextul istoriei culturale europene în ansamblu, ca un 
răspuns la anumite întrebări fundamentale pe care filosofii şi le-au 
pus timp de secole sub o formă sau alta. Numai în raport cu 
aceste întrebări, cu evoluţia lor şi cu teluritele moduri în care au 
fost formulate poate fi înţeleasă filosofia lui Marx în unicitatea ei 
istorică şi în permanenţa valorilor sale. 


În ultimul sfert de secol, o seamă de istorici ai marxismului au 
adus contribuţii importante aplecându-se asupra întrebărilor pe 
care i le ridicase lui Marx filosofia germană şi la care el a oferit 
răspunsuri noi. Dar însăși această filosofie, de la Kant la Hegel, a 
fost o încercare de a inventa noi forme conceptuale pentru nişte 
întrebări fundamentale, din timpuri imemoriale. Ea nu capătă 
sens decât în termenii unor astfel de întrebări, deși, desigur, nu se 
reduce la ele, căci, dacă o atare simplificare ar fi posibilă, istoria 
filosofiei ar înceta să existe, pentru că orice evoluţie filosofică ar fi 
privată de relaţia unică pe care o are cu propria-i epocă. În 
general, istoria filosofiei stă sub semnul a două principii care se 
limitează reciproc. Pe de o parte, întrebările de interes 
fundamental pentru un filosof trebuie privite ca aspecte ale unei 
aceleiași curiozităţi a spiritului uman în faţa situațiilor diverse pe 
care viaţa i le aduce în faţă. Pe de altă parte, este necesar să punem 
în lumină unicitatea istorică a fiecărei orientări intelectuale sau 
fapt observabil și să le corelăm cât mai strâns cu putinţă cu epoca 
în care s-a ivit respectivul filosof și la modelarea căreia a 
contribuit el însuși. Este greu să ne conformăm simultan ambelor 
reguli, deoarece, deși ştim că, în mod necesar, ele se limitează 
reciproc, nu știm cu precizie cum se petrece acest lucru, deci 
suntem nevoiţi să ne sprijinim pe intuiţia noastră failibilă. Cele 
două principii sunt, așadar, departe de a fi atât de sigure și de 
neechivoce cum sunt metodele de realizare a unui experiment 
științific sau cele de identificare a unor documente, dar sunt, cu 
toate acestea, utile în chip de repere și de mijloace de a evita cele 
două forme extreme de nihilism istoric. Una se bazează pe 
reducţia sistematică a oricărui efort filosofic la un ansamblu de 
întrebări veşnic reluate, ignorând astfel panorama evoluţiei 
culturale a omenirii și, în general, minimalizând rolul acestei 
evoluţii. Cea de a doua formă de nihilism constă în a ne mulţumi 
cu sesizarea specificului fiecărui fenomen sau epoci culturale pe 
temeiul, explicit sau implicit, că singurul factor care contează este 
cel care conferă unicitate unui anumit complex cultural, unde 
fiecare detaliu — deși poate fi, indubitabil, o repetare a unor idei 
anterioare — dobândeşte un nou înţeles în relația sa cu acest 
complex, nemaifiind semnificativ în niciun alt mod. Acest 
postulat hermeneutic generează, în mod evident, un nihilism 
istoric propriu, căci stăruind asupra relaţiei exclusive a fiecărui 
detaliu cu un întreg sincronic (care poate fi un intelect individual 
sau o întreagă epocă culturală), el exclude orice continuitate 
interpretativă, obligându-ne să tratăm intelectul sau epoca în 
cauză ca una dintr-un şir de entităţi închise, monadice. El exclude 


din capul locului posibilitatea comunicării între astfel de entități 
și limbajul capabil să le descrie în mod colectiv: fiecare concept 
capătă un înţeles diferit în funcţie de complexul la care e aplicat, 
iar construirea de categorii superioare sau nonistorice este exclusă, 
ca fiind în dezacord cu principiile de bază ale cercetării. 

Căutând să evite ambele extreme nihiliste, scopul cercetării pe 
care o întreprindem aici este de a înțelege ideile de bază ale lui 
Marx ca pe niște răspunsuri la întrebări ce solicitau de mult timp 
minţile filosofilor, dar totodată de a le înţelege în unicitatea lor, 
atât ca emanaţii ale geniului lui Marx, cât şi ca fenomene 
aparţinând unei epoci cu anumite particularităţi. O astfel de 
directivă este mai uşor de formulat decât de întreprins cu succes; 
pentru a o face în mod perfect, ar trebui scrisă o istorie completă 
a filosofiei sau chiar a întregii civilizaţii umane. Ca un substitut 
modest al acestui obiectiv imposibil, vom încerca o succintă 
prezentare a întrebărilor în privinţa cărora marxismul poate fi 
caracterizat drept un pas înainte în evoluția filosofiei europene. 


I. Contingenţa existenței umane 


Dacă aspiraţia filosofiei a fost şi este aceea de a cuprinde cu 
mintea totalitatea Fiinţei, stimulul iniţial i-a venit din conştiinţa 
imperfecțiunii umane. Atât această conștiință, cât şi năzuinţa de a 
depăşi imperfecţiunea umană prin înţelegerea Întregului au fost 
moştenite de filosofie din tărâmul mitului. 

Interesul filosofic s-a centrat asupra limitelor și asupra mizeriei 
condiției umane, dar nu în formele ei vizibile, tangibile şi 
remediabile, ci ca precaritate funciară care nu poate fi remediată 
cu mijloace tehnice și care, odată aprehendată, a fost resimţită 
drept cauza carenţelor mai evidente, empirice ale omului, acestea 
din urmă nefiind decât nişte fenomene secundare. Deficiența 
fundamentală, înnăscută, a căpătat varii nume: filosofia creștină 
medievală vorbea despre „contingenţa“ existenţei umane, ca și, de 
altfel, a tuturor fiinţelor create. Termenul „contingenţă” își avea 
obârşia în tradiția aristotelică (Aristotel, în Despre interpretare, 
numea „contingente“ acele judecăţi care enunță despre un obiect 
ceva ce acestuia îi poate lipsi fără a-i altera natura) și desemna 
starea unei ființe finite care putea să existe sau nu, dar nu în chip 
necesar, adică a cărei esenţă nu implică existenţa. Orice lucru 
creat are un început în timp: a fost o vreme când nu exista, ceea 
ce înseamnă că nu există cu necesitate. Pentru scolastici, pe 
urmele lui Aristotel, distincţia dintre esență şi existentă servea la 
distingerea fiinţelor create de Creator, care exista în mod necesar 


(la Dumnezeu, esența şi existența erau acelaşi lucru) şi care 
constituia cea mai evidentă dovadă a precarităţii creației, dar 
aceasta nu era privită ca o nenorocire sau ca o manifestare a 
decăderii. Faptul că omul este o fiinţă contingentă sau accidentală 
era o pricină de smerenie şi de adorare a Creatorului; era un 
aspect inevitabil, de neînlăturat al fiinţei sale, dar nu denota o 
cădere dintr-o stare superioară. Existenţa trupească și temporală a 
omului nu era rezultatul vreunei degradări, ci era o caracteristică 
naturală a speciei umane în cadrul ierarhiei fiinţelor create. 

În tradiția platoniciană, pe de altă parte, termenul „contingent 
a fost folosit rarcori sau deloc, iar faptul că omul, ca ființă finită, 
temporal, era diferit de esenţa umanităţii însemna că „omul era 
diferit de sine“, altfel spus, că existenţa lui empirică, temporală, 
factuală nu era identică cu Fiinţa ideală, pertectă, extratemporală 
a umanităţii ca atare. Dar a fi „diferit de sine“ înseamnă a suferi 
de o insuportabilă disjunctie, a trăi cu conştiinţa propriului declin 
și într-o perpetuă tânjire după identificarea perfectă, pe care nu 
ne-o îngăduie existenţa noastră în timp şi într-un corp fizic supus 
corupţiei. Lumea în care trăim ca indivizi finiţi, conştienţi de 
propria noastră vremelnicie, este un loc de exil. 


2. Soteriologia lui Plotin 


Platon și platonicienii au formulat în limbaj filosofic întrebarea 
(care-şi are obârșia în tradiţia religioasă și străbate întreaga istorie 
a civilizaţiei europene): Există vreun remediu la starea 
contingentă a omului? Este viaţa sa în mod incurabil accidentală, 
cum gândea Lucrețiu și cum susţin astăzi existenţialiştii, sau, în 
ciuda dualității sale, omul a păstrat o legătură detectabilă cu 
Fiinţa nonaccidentală şi noncontingentă, astfel încât poate nutri 
speranţa de autoidentificare? Sau, în termeni moderni, este el 
chemat sau destinat să revină la starea de împlinire și 
noncontingenţă? 

Pentru platonicieni, îndeosebi pentru Plotin, dar şi pentru 
Sfântul Augustin, deficienţa existenţei umane iese cel mai clar în 
evidenţă prin caracterul ei temporal, nu doar din faptul că omul 
are un început în timp, ci şi în cel de a fi supus vremelniciei în 
general. Plotin continuă o direcţie de gândire iniţiată de 
Parmenide şi, deşi construcţia sa intelectuală culminează cu o fază 
superioară Fiinţei, așa cum o concepea Parmenide (și care la 
Plotin este secundară Unului sau Absolutului), viziunea sa 
Hlosofică de bază este aceeași cu a predecesorului său. Plotin nu 
argumentează, precum aristotelicienii, ex contingente ad 


necessarium, adică el nu încearcă să arate că realitatea Unului 
poate fi dedusă în mod concludent din observarea fiinţelor finite, 
ca o presupoziţie logică a existenţei acestora. Realitatea Unului 
este inexprimabilă şi totuși evidentă prin sine, deoarece „a fi“ în 
sensul cel mai fundamental înseamnă a fi în mod imuabil şi 
absolut, a fi nediferenţiat și în afara timpului. Ceea ce cu adevărat 
este nu poate fi supus timpului, distincţiei dintre trecut și viitor. 
Fiinţele finite şi condiţionate, pe de altă parte, trec întruna dintr- 
un trecut care a încetat să fie într-un viitor care încă nu există; ele 
sunt nevoite să se privească în termeni de memorie sau de 
anticipație; cunoașterea de sine în cazul lor nu este directă, ci 
mediată de distincţia dintre ceea ce a fost şi ceea ce va fi. Ele nu 
sunt identice cu sine sau „dintr-o bucată ; trăiesc într-un prezent 
care dispare chiar în clipa când se iveşte şi nu mai poate fi 
recuperat decât prin memorie. Unul e cu adevărat identic cu sine 
și de aceea nu poate fi adecvat înţeles prin opoziţie cu lumea 
trecătoare, ci doar în şi prin el însuși. („Nu putem gândi Primul 
ca mişcându-se spre vreun altul; el își are modul său de a fi 
inainte ca orice altceva să fi fost; nici chiar Ființa nu o admitem 
și, ca atare, nici o relaţie cu cele ce sunt.“ — Enneade, VI, 8.8. „Cu 
siguranţă, ceea ce n-a ieșit niciodată din propria-i orbită, neclintit 
în ceea ce este, neschimbător al său însuși, este cel despre care se 
poate spune în sensul cel mai strict că-și are propria-i fiinţă.” — 
ibidem, 9). Pe de altă parte, fiinţele compozite nu sunt identice cu 
sine, întrucât una e să spui că ele există și alta să spui că sunt de 
un fel sau altul. Cel ce este ceea ce este se sustrage limbajului: 
chiar şi „Unul“, chiar şi „Fiinţă“ nu sunt decât niște încercări 
stângace de a exprima inexprimabilul; cei care au trăit experienţa 
acestei Fiinţe ştiu despre ce vorbesc, dar nu pot niciodată să 
comunice acea experienţă. Fnneadele stăruie la nesfârşit asupra 
acestei intuiţii fundamentale care se refuză întruna expresiei 
verbale. Despre creaturile finite nu se poate spune cu adevărat că 
„sunt“, deoarece ele se sting în fiecare moment al duratei lor şi nu 
se pot autopercepe ca niște identități, cl sunt silite, pentru a se 
putea înţelege pe sine, să se ducă înaintea sau înapoia lor. 
Termenul „existență“ nu se potrivește însă nici Absolutului, 
deoarece în limbajul obișnuit îl aplicăm la ceea ce poate fi prins 
cu ajutorul unor concepte, or, Unul nu este o entitate 
conceptuală. Rațiunea noastră îl aproximează pe Unu pe calea 
negaţiei. Cu minţile noastre deficitare noi îl aprehendăm ca fiind 
ceea ce este radical altul decât lumea limitărilor, nu doar cea 
sensibilă, ci chiar şi lumea ideilor raţionale eterne. Dar această 
abordare negativă este doar o nefericită necesitate, pe când, în 


realitate, lucrurile stau exact pe dos: lumea obiectelor trecătoare 
este cea negativă, caracterizată prin limitare şi prin participare la 
neființă. Unul nu este un „ceva“, pentru că a fi ceva înseamnă 
doar a nu fi altceva: el se defineşte prin calităţi pe care obiectul 
respectiv le posedă și care sunt opuse celor pe care nu le posedă. A 
fi ceva înseamnă a fi limitat sau, cu alte cuvinte, a fi într-o 
anumită Măsură nimic. 

Ipostazele realităţii sunt tot atâtea etape de degradare. Fiinţa 
sau intelectul, ca a doua ipostază, reprezintă Unul degradat în 
multiplu, deoarece presupune a lua act de sine şi deci un fel de 
dualitate între ceea ce aprehendează şi ceea ce este aprehendat. (În 
cazul Unului, nu putem vorbi de cunoaștere, căci actul de 
cunoaștere distinge un subiect și un obiect: Enn., v. 3, 12-13 și v. 
2-4.) Sufletul, care este a treia ipostază, constă din spirit degradat 
de contactul cu lumea fizică, adică cu răul și nonexistenţa. 
Materia şi corpurile ca manifestări calitative ale ei constituie 
ultimul stadiu al degradării, pasivitatea radicală și non- 
autosuficienţa: incomplete, lipsite de armonie, nu cu mult diferite 
de nişte umbre, Ființa lor contează, practic, nu mal mult decât 
nefiinţa (Ean., 1, 8.3-5). Atenuarea existenţei se măsoară prin 
coborârea din unitate în multiplicitate, din imobilitate în mișcare 
şi din eternitate în timp. Mişcarea este o degradare a repausului, 
activitatea este contemplaţie anemiată (Enn., II, 8.4), timpul este 
coruperea eternității. Spiritul uman nu poate concepe eternitatea 
decât ca non-timp, dar, de fapt, timpul este non-eternitatea, 
negaţie sau diluare a Fiinţei. A fi în timp înseamnă a fi tot 
deodată. Strict vorbind, conform expunerii alambicate din Enn., 
3.7, nu sufletele sunt în timp, ci timpul este în ele, căci ele au 
creat timpul prin preocuparea lor pentru obiectele simţurilor. 
Definiţia plotiniană a eternității, prefigurând parcă celebra 
formulare din Mângâierile lui Boethius, spune că ea este „viaţa — 
instantaneu întreagă, completă... care aparţine Existentului 
Autentic prin chiar existenţa sa“ (Enn., III, 7.3). Ea nu cunoaște 
distincția dintre ceea ce a fost şi ceea ce nu e încă şi este, deci, 
identică cu adevărata Fiinţă: căci „a fi în realitate” înseamnă 
„niciodată a nu fi“ și „a nu fi nicicând diferit“, aşadar înseamnă a 
fi identic cu sine şi imuabil (III, 7.6). 

Dar sufletul întemnițat în vremelnicie, împins neîncetat din 
neantul a ceea ce a fost spre neantul a ceea ce va fi, nu este, în 
fond, decât un nesfârşit surghiun. Cea de-a şasea Fnneadă nu este 
doar o descriere a distanţei infinite dintre suprema realitate şi 
viaţa minţilor şi a simţurilor noastre, dintre această supremă 
realitate și vorbirea şi conceptele noastre; ea indică totodată 


drumul pe care ne putem întoarce din surghiun la contopirea cu 
Absolutul. Această întoarcere însă nu este o înălțare a omului 
deasupra stării lui naturale (ideea de supranatural nu-și are locul, 
în general, în gândirea lui Plotin), ci este o revenire a sufletului la 
propriul eu. 


Nu este în firea sufletului să atingă neantul extrem; cea mai de jos treaptă 
pe care o atinge coborând este răul şi, ca atare, nefiinţa; niciodată, însă, 
neantul extrem, Când sufletul începe din nou să urce, el ajunge nu la ceva 
ce-i este străin, ci la propriul lui eu; astfel desprins de lume, el nu este în 
altceva, ci în sine insusi. (Fu. VI, 9.11) 


Chiar şi pe treapta cea mai de jos la care coboară, sufletul nu 
este rupt de izvorul său şi este oricând liber să se întoarcă. 


Noi n-am fost amputaţi; nu suntem separați, deşi firea fizică ne-a învăluit 
spre a ne lipi de ea; noi respirăm și ne ţinem în loc, deoarece Supremul nu 
dăruieşte şi pleacă, ci dă din prisosul său pentru totdeauna cât timp 
rămâne ceea ce este. (VI, 9.9) 


Drumul spre unitate nu înseamnă căutare a ceva exterior 
căutătorului: dimpotrivă, înseamnă lepădarea de orice legături cu 
realitatea din afară, mai întâi cu lumea fizică, apoi cu cea a ideilor, 
astfel ca sufletul să se poată uni cu ceea ce constituie fiinţa sa cea 
mai lăuntrică. Opera lui Plotin nu reprezintă un sistem metafizic, 
deoarece limbajul nu poate exprima cele mai importante 
adevăruri; ea nu este o teorie, ci o operă de consiliere spirituală, 
un ghid pentru uzul celor ce voiesc să purceadă la a se elibera de 
fiinţarea temporală. 

Plotin, lamblichos şi alţi platonicieni şi-au exercitat influența 
atât direct, cât şi în măsura în care ideile lor au fost preluate de 
primii gânditori creştini. Concepţia pe care au răspândit-o astfel 
și care n-a dispărut niciodată din cultura noastră era o îmbinare 
între tânjirea mitopoietică după un paradis pierdut și credinţa în 
Unul care Este, care i se prezintă omului nu doar în calitate de 
creator şi de fiinţă sicşi-suficientă, ci şi ca bine suprem, ca 
împlinire a menirii finale a omului şi ca o voce care-l recheamă la 
sine însuși. Plaronicienii au familiarizat filosofia cu anumite 
categorii menite să exprime deosebirea dintre existența empirică, 
factuală și finită şi adevărata Fiinţă a omului, identică sieşi și 
eliberată de cătușele timpului; ei făceau trimitere la un „sălaș 
natal“ de dincolo de realitatea cotidiană, un loc în care omul 
putea fi ceea ce era cu adevărat. Ei explicau procesul de declin şi 
de reascensiune, deosebirea dintre ființarea contingentă a omului 
şi autentica lui Fiinţă, şi se străduiau să arate cum poate să-și 


depăşească această dualitate printr-un efort de 
auto-îndumnezeire. Refuzau să accepte contingența ca fiind 
destinul uman şi credeau că rămânea deschisă calea spre Absolut. 

În același timp, Plotin scoate în evidenţă legătura dintre 
dualitatea naturii umane şi limitarea care ne obligă să privim 
lumea cunoscută ca pe ceva esențialmente diferit de noi, astfel 
încât gândurile și percepțiile noastre se mişcă într-un univers care 
le e străin. Dacă vom putea să depășim înstrăinarea de sine însuşi 
a sufletului (impusă de timp, ceea ce el cunoaște, iubeşte sau 
doreşte). Platon scria în una dintre Scrisori că „pe cineva care nu 
are familiaritate cu lucrul, nici ușurința de a învăţa nu i-o poate 
da, nici memoria, căci nu se poate face începătura de la 
deprinderi străine“ (Scrisoarea a VH-a, 344a). Pe când în cazul 
adevăratei cunoașteri, subiectul nu este numai un absorbitor de 
informaţie privitoare la nişte realităţi ce-i sunt total exterioare, ci 
intră într-un contact intim cu obiectul, iar această cunoaștere este 
modul său de a deveni mai bun decât era înainte. Pentru Platon şi 
platonicieni, aşadar, nevoia sufletului de a se elibera de 
contingență presupune depășirea înstrăinării dintre suflet şi 
obiectul său. Tot ceea ce face ca lumea să-mi fie străină şi 
esențialmente diferită de mine este deopotrivă cauză a limitării, 
insuficienţei şi imperfecţiunii mele. A te redescoperi pe sine 
inseamnă a-ți reapropria lumea, a ajunge în raporturi bune cu 
realitatea. Propria mea unitate înseamnă unitatea mea cu lumea, 
iar ascensiunea mea la cunoaștere este identică cu aspiraţia 
universului la unitatea-i pierdută. Așa cum mintea umană este 
lumina călăuzitoare a creaţiei, logica, adică mişcarea gândurilor 
mele despre realitate, este procesul prin care realitatea îşi caută 
propria-i reintegrare. Acestea sună aidoma unei expuneri 
hegeliene, dar sunt întru totul în concordanţă cu gândirea lui 
Plotin: 


Dialectica nu constă din simple teorii și reguli: ea tratează despre 
adevăruri; Existenţele sunt oarecum Materia ei sau cel puţin ea purcede 
metodic spre Existenţe şi intră, printr-un unic pas, în posesia ideilor și a 


realităţilor. (Fan. |, 3.5) 


Cum odiseea cosmică este totuna cu istoria sufletului, iar 
activitatea sufletului este gândirea logică, ideile şi realitatea tind să 
conveargă în evoluţia lor şi, astfel, să nu mai existe distincţie între 
dialectică şi metafizică. Gândirea în adevăratul sens al cuvântului 
este şi trebuie să fie autodirecţionată. 


Dacă actul intelectual este indreptat spre ceva din afară, el este deficient, 
iar intelecţia e defectuoasă. (Enn., V, 3.13) 


Rezumând: pentru Plotin, unica realitate adevărată este cea 
care e absolută, ne-contingentă și identică cu propria existenţă. 
Contingenţa Fiinţei umane rezidă în faptul că adevărata esenţă a 
omului se află în afara sa şi diferă de viaţa lui empirică, ceea ce e 
cel mai evident în aservirea lui față de timp. Reîntoarcerea la non- 
contingenţă semnifică o revenire la unitatea cu Absolutul, într-un 
mod care nu poate fi mai îndeaproape definit și care este, de fapt, 
inexprimabil. Reîntoarcerea înseamnă eliberare de timp, astfel că 
memoria încetează să mai existe (Fun, V, 3.13). Procesul prin 
care sufletul se eliberează de timp este deopotrivă o evoluţie a 
realităţii în ansamblu de la o stare condiţionată la una absolută. 
Efectul acestui proces este ştergerea distincţiei dintre cunoscător şi 
obiectul cunoașterii: subiectul şi obiectul se re-unesc şi lumea 
încetează de a mai fi un tărâm străin în care sufletul intră din 
afară. 


3. Plotin şi platonismul crestin. Căutarea rațiunii creației 


Versiunea creștină a platonismului, adică filosofia Sfântului 
Augustin, diferă în chip fundamental de cea a lui Plotin prin 
aceea că este bazată pe Întrupare și Mântuire şi prin ideea unui 
Dumnezeu personal care dă ființă lumii prin propria alegere 
liberă. Şi pentru Augustin, însă, contingenţa omului este cea mai 
evidentă în ființa lui temporală. Cartea XI a Confesiunilor, 
neîndoielnic influențată de Plotin, reflectă experienţa copleșitoare 
a conştientizării propriei existenţe între trecutul lipsit de realitate 
și viitorul lipsit de realitate. Timpul nu poate fi decât subiectiv, 
un atribut al sufletului care trăiește experienţa propriei Fiinţe, căci 
ceea ce a fost şi ceea ce va fi n-au altă existenţă decât cea 
aprehendară de gândirea umană. Prin urmare, doar în relaţie cu 
sufletul putem vorbi inteligibil despre distincţia dintre realitatea 
trecută şi cea viitoare. Dar această distincţie trădează ea însăşi 
contingenţa unei fiinţe conştiente că propria viaţă este o perpetuă 
evanescență, reprezentată în fiecare moment dat printr-un punct 
fără întindere și izolat între două întinderi de neant. Augustin, 
asemenea lui Plotin, zugrăvește insuficiența omului, dar la el 
ideea de Providenţă modifică tabloul. Dat fiind că dihotomia 
fundamentală este cea dintre Dumnezeul personal şi lumea creată 
şi dat fiind că acea lume este cuprinsă de providenţa lui 


Dumnezeu, dat fiind, pe deasupra, că pământul e un loc de 
surghiun în care suntem alungaţi din pricina păcatului, și nu 
printr-un ineluctabil proces de emanatie, iar eliberarea noastră de 
păcat este opera Mântuitorului întrupat, nu e surprinzător că 
scrierile lui Augustin sunt un strigăt după ajutor, și nu, precum 
cele ale lui Plotin, o chemare la efort. Gândirea lui Augustin, 
profund marcată de controversa cu  maniheismul, pune 
principalul accent pe atotputernicia lui Dumnezeu, care veghează 
asupra creaţiei sale, în timp ce pentru Plotin realitatea este, 
înainte de toate, „un drum ce duce deopotrivă în sus şi în jos“. 
Absolutul lui Plotin este, în sensul indicat mai sus, „natura 
umană : omul îl descoperă înăuntrul său ca fiind adevăratul său 
eu și recunoaște că Eternitatea îi este sălașul natal, pe când la 
Augustin omul se recunoaște ca fiind o făptură neajutorată, 
nefericită și incapabilă de autoeliberare. Așa cum am văzut, o 
împărţire între o lume naturală şi una supranaturală ar fi lipsită 
de sens în sistemul lui Plotin, pe când în cel al lui Augustin 
constituie cadrul de bază al metafizicii. Dumnezeu nu este esenţa 
omului, ci un Cârmuitor și o sursă de ajutor. Existenţa temporală 
este semnul vizibil al insignifianței omului, prin care el devine 
conștient de nevoia sa de protecţie şi ajutor. 

Pe scurt, Întoarcerea în paradisul pierdut înseamnă la cei doi 
filosofi lucruri diferite, după cum diferite sunt și viziunile lor 
despre modul cum acesta poate fi atins. Pentru Plotin el înseamnă 
identificarea cu Absolutul și poate fi atins prin efortul neasistat al 
oricărui om în stare să se smulgă din chingile ființării corporale şi 
intelectuale; în principiu, Absolutul este „în noi. Pentru 
Augustin, întoarcerea nu este posibilă decâr cu ajutorul harului, 
iar exerciţiul voinței individuale joacă un rol secundar sau 
niciunul. În plus, întoarcerea aceasta nu suprimă diferenţa dintre 
Creator şi creaţie şi nu restabilește nicidecum identitatea pierdută 
dintre ele; dimpotrivă, primul pas pe drumul de întoarcere este 
conştientizarea de către suflet a prăpastiei care-l desparte pe omul 
căzut de Dumnezeu. 

Ambele sisteme însă, atât cel emanaţionist, cât și cel creștin, 
lasă fără răspuns o întrebare care, potrivit lor, depăşeşte puterea 
minţii umane, deşi aceasta depune străduințe spre a-l găsi: 
întrebarea cum s-a produs degradarea Fiinţei? Modul de a 
formula această întrebare diferă în funcție de concepţia despre 
Absolut: în primul caz ea este: „De ce Unul a dat naștere 
multiplului?“, iar în cel de-al doilea: „De ce a creat Dumnezeu 
lumea?“ Unul din gândirea lui Plotin, asemenea Creatorului din 
cea a lui Augustin, se caracterizează prin autosuficienţă absolută, 


şi ar fi o blasfemie să presupunem că era nevoie de alte ființe sau 
că lipsea ceva ce putea fi furnizat de lumea creată. Întrebarea „de 
ce?“ nu poate fi pusă nici în sensul descoperirii unei cauze 
exterioare care ar fi putut influenţa voința lui Dumnezeu sau 
activitatea emanaţională a Absolutului. O ființă care-și este total 
suficientă, căreia nu-i lipsește nimic și care nu are nevoie de 
nimic, care nu poate fi mai perfectă decât este, nu poate avea, 
potrivit minţii umane, niciun „motiv“ ca să declanșeze actul 
creaţiei. Însăși ideea de Creator Absolut cuprinde înăuntrul său 
un fel de contradicţie: dacă e absolut, de ce creează neamul 
omenesc? Dacă realitatea creată conţine răul — chiar şi privit ca 
simplă negaţie, deficiență sau insuficiență —, cum putem explica 
prezenţa acestuia într-o lume produsă de un Absolut care este el 
însuși suprema Putere și suprema Bunătate? 

La această întrebare, deconcertantă pentru amândoi, Plotin şi 
Augustin dau în esenţă acelaşi răspuns. Conform lui Plotin, totul 
depinde de Bine şi năzuiește spre el, dat fiind că toate lucrurile au 
nevoie de el, pe când el nu are nevoie de nimic (Enn.,l, 8.7). 
Întrucât există nu numai Binele, ci ŞI ceea ce emană din el, limita 
acestei emanaţii este în mod necesar Răul, adică pura deficiență, 
care este materia. 


La fel de necesar, cum există ceva după Primul, există și un Ultim; acest 
Ultim este Materia, lucrul care nu cuprinde nicio rămășiță de bine. (Enn., 


I, 8.7) 


Drumul care duce în jos de la Unul la ipostaze tot mai 
degradate are o anume inevitabilitate, care implică grade succesive 
de deficiență sau rău. Cât despre motivul pentru care Supremul 
Bine a trebuit să iasă din sine spre a produce o realitate de care nu 
avea nevoie şi, făcând asta, să introducă dezordinea răului în 
autarhia închisă a Absolutului, Plotin nu are nimic de spus, în 
afară de o remarcă laconică despre „prisos“ sau „supraabundenţă 


(Pyperpleres). 


Necăutând nimic, neposedând nimic, neducând lipsă de nimic, Unul este 
perfect şi, potrivit metaforei noastre, s-a revărsat, iar prisosinţa lui a 
produs noul; acest produs s-a întors iarăși spre născătorul său, umplându- 
se, şi a devenit contemplatorul lui şi, prin aceasta, un principiu intelectual 


[nous]. (Enn., V, 2.1) 


Enigmatica idee de „prisosinţă“ a existenţei sau a bunătăţii a 
continuat să servească filosofiei creştine ca o soluţie la 
deconcertanta problemă despre care vorbim, deși inadecvarea ei 
este îndeajuns de evidentă — bunăoară, putem întreba: 


„prisosinţă” în raport cu ce? Augustin însuși nu pare a fi tulburat 
de această problemă, nici de a-şi da seama că aici este ceva ce 
necesită un răspuns, și își exprimă uimirea faţă de ceea ce el 
numea „erorile lui Origen“ pe această temă. Dumnezeu, declară 
el, nu experiază nicio lipsă; creaţia este efectul bunărăţii sale; el nu 
a creat lumea din necesitate sau dintr-o nevoie proprie, ci pentru 
că este bun şi pentru că Supremului Bine îi este propriu să creeze 
lucruri bune (cf. XII, 2.2; Civitas Dei, XI, 21-3). 

Acest motiv se repetă, aproape neschimbat, de-a lungul întregii 
filosofii creştine, în măsura în care este ferit de suspiciunea de 
neortodoxie. După cum scrie Sfântul Toma d Aquino: 


Insă bunătatea divină, care a existat chiar inaintea creaturii, se exprimă în 
cel mai înalt mod prin faptul că nu au existat totdeauna lucruri create. 
(Summa contra Gentiles, LL, 35) 


Aceasta e într-adevăr tot ce se poate spune, dată fiind premisa 
perfectei autosuficiente a lui Dumnezeu, dar nu se poate să nu 
simţim pe undeva şubrezenia explicaţiei. Ce anume poate fi acel 
excessus bonitatis, creatorul unui univers de care nimeni nu are 
nevoie? Bunătatea sau bunăvoința este o calitate relativă, cel puţin 
pentru mintea umană; nouă ne e cu neputinţă să înţelegem 
bunătatea unui Dumnezeu suficient sieşi în lipsa unei creaturi 
față de care să se manifeste, ceea ce ne duce la concluzia că 
bunătatea Dumnezeului fără univers este o bunătate virtuală, şi 
nu actuală — dar aceasta contravine principiului că în Dumnezeu 
nu există nicio potenţialitate. Am putea presupune că actul de 
creație i-a fost necesar lui Dumnezeu pentru ca bunătatea Sa să se 
poată manifesta, astfel că, prin creație, Dumnezeu atinge un grad 
de perfecțiune superior celui de dinainte; dar aceasta, la rândul 
său, contravine principiului că perfecțiunea lui Dumnezeu este 
absolută, neputându-i-se adăuga nimic în plus. Teologia, fireşte, 
are răspunsuri la aceste obiecții, bunăoară relevând că e lipsit de 
sens să vorbim despre Dumnezeu „înaintea“ actului creaţiei, 
deoarece timpul însuși este parte a universului creat, iar 
Dumnezeu nu este supus temporalității; după cum spune Sfântul 
Augustin, El nu-și precedă creaţia. În orice caz, continuă teologii, 
minţile noastre nu sunt în stare să sondeze adâncimile firii lui 
Dumnezeu, ci doar să-L. înţeleagă în relaţie cu opera mâinilor 
Sale, în calitate de Creator, atotputernic, bun şi milostiv; în timp 
ce, pe de altă parte, este cert că lui Dumnezeu nu i se potriveşte 
niciun atribut relativ, că el există în şi prin sine și că universul nu- 
i poate modifica Fiinţa. Aceste răspunsuri, însă, echivalează cu a 
admite imposibilitatea oricărui răspuns. Pentru că, dacă noi nu 


suntem în măsură să cunoaştem natura divină decât în relaţie cu 
noi înşine şi dacă ştim că această relativitate nu este o realitate în 
Dumnezeul însuşi, înseamnă că întrebarea la care căutăm să 
răspundem, privitoare la esenţa lui Dumnezeu în el însuși și la 
relaţia acesteia cu esența lui de „după creaţie, este una care, 
propriu-zis, nu poate fi pusă şi că trebuie să apelăm la formulele 
sacre fără a încerca să le desluşim înţelesul. 

Mai intervine însă și o altă dificultate în explicarea creaţiei prin 
„prisosul de bunătate divină”, şi anume existenţa răului. Ce-i 
drept, întreaga teologie creştină ulterioară controverselor cu 
enosticismul și cu maniheismul este unanimă în a considera că 
răul nu este o realitate în sine, ci este pură negativitate, deficiență, 
absenţă a binelui. Răul este lipsa a ceea ce ar trebui să fie şi, astfel 
înţeles, el introduce o idee normativă în raport cu care realitatea 
însăşi este inadecvată. Inegalitatea lucrurilor create nu este un rău, 
ci o chestiune de ordin și de grad. Răul, în sensul cel mai strict, 
adică răul moral, purcede doar de la fiinţe înzestrate cu rațiune și 
este cauzat de păcatul nesupunerii. Astfel de fiinţe sunt capabile 
să-şi exercite propria voinţă impotriva celei a Creatorului ȘI, astfel, 
răul nu este operă a lui Dumnezeu. Printr-o exegeză abilă, 
diversele pasaje din Sfânta Scriptură, controversate timp de 
secole, care sugerează în mod limpede şi neliniștitor că Dumnezeu 
este deopotrivă autorul binelui și al răului (exemple: Ba. 45:7; 
Eccles. 7:14 [în Vulgata]; Fecles, 33:12; Amos 3:6) pot fi, fireşte, 
împăcate cu ortodoxia (Dumnezeu îngăduie răul, dar nu-l 
săvârşeşte), dar asta nu oferă explicaţia pentru crearea unei lumi 
care, prin ea însăşi, produce răul. leodiceea creştină oscilează 
între două soluţii. Prima susține că răul e o componentă 
indispensabilă a cosmosului ca întreg; aceasta echivalează cu a 
sugera că, de fapt, răul nu există sau că pare să existe doar dintr-o 
perspectivă parţială, dispărând dacă universul ar fi contemplat în 
întregul lui — punct de vedere caracteristic doctrinelor care se 
învecinează cu panteismul. Cea de a doua soluție susține că, deşi 
răul este doar o negaţie, privatio sau carentia, sursa lui este 
coruperea voinţei care nu se supune poruncilor divine. (După 
cum a arătat Brchier, ambele forme ale teodiceei coexistă, 
nereconciliate, în filosofia lui Plotin.) Cea de a doua versiune, 
care neapă responsabilitatea lui Dumnezeu pentru rău, sugerează 
totodată că omul e înzestrat cu o iniţiativă spontană creatoare, 
deşi restrânsă doar la rău, astfel încât libertatea prin care el se 
împotrivește lui Dumnezeu este totală și egală libertăţii lui 
Dumnezeu însuşi, deşi, în chip natural, omul nu posedă 
bunătatea şi atotputernicia lui Dumnezeu. Efectul e considerarea 


omului drept o sursă de inițiativă pe deplin independentă, drept 
un Absolut pe picior de egalitate cu divinitatea. Această din urmă 
concluzie este pentru prima dată formulată explicit în teoria 
creștină a libertății. 

Prima versiune, conform căreia binele presupune răul, este greu 
de acceptat, Întrucât implică inexistenţa răului pur și simplu. Ea 
nu se poate sprijini decât pe o viziune dinamică a universului. 
Adică pe premisa că răul e o condiţie esenţială a triumfului final și 
a realizării depline a binelui. Răspunsul la problema răului, 
precum și la cea a contingenței duce astfel la o dialectică a 
negaţiei, adică la ideca că este necesar să existe răul și contingența 
pentru a se putea realiza toate posibilităţile ființei. Această 
dialectică oferă răspuns întrebărilor de ce a fost creată lumea, de 
ce există răul și de ce făpturile umane sunt imperfecte, dar o face 
într-un fel care o plasează în afara hotarelor ortodoxiei creştine. 
Ea implică credinţa că Dumnezeu a avut nevoie de lume, că el îşi 
atinge împlinirea doar în creaţie şi că perfecțiunea lui depinde de 
făurirea unei realităţi imperfecte. Această credinţă se află însă şi ea 
în răspăr cu ceea ce ne spune Sfânta Scriptură despre 
autosuficienţa lui Dumnezeu (Faptele 17:25). Ea înseamnă 
introducerea principiului divin în istorie şi supunerea lui la 
procesul automultiplicării prin creaţie. 


4. Eriugena şi teogonia creștină 


Această idee probabil că şi-a aflat pentru prima dată expresie, deși 
în mod incomplet, în opera lui Eriugena. Ulterior a fost esențială 
pentru tot misticismul nordic de tip panteist şi o putem regăsi, în 
diferite variante, aproape din generaţie în generație, de la 
renașterea carolingiană și până la Hegel. Vorbind în termenii cei 
mai generali, este vorba de ideea de Absolut potenţial (un semi- 
Absolut, dacă ne e îngăduit să ne exprimăm așa) care ajunge la 
deplină actualitate dând naștere din sine unei realități neabsolute, 
caracterizată prin vremelnicie, contingenţă și rău; astfel de 
realități neabsolute sunt o etapă necesară în drumul Absolutului 
spre autorealizare, şi această funcţie a lor justifică mersul istoriei 
lumii. În şi prin ele, iar mai presus de toate în și prin umanitate, 
divinitatea accede la sine: odată ce creează un spirit finit, ea 
eliberează acest spirit de finitudinca lui și îl reprimeşte la sine, iar 
prin aceasta îşi îmbogățește propria Fiinţă. Sufletul uman este 
instrumentul prin care Dumnezeu dobândeşte maturitatea şi, 
prin aceasta, infinitatea; totodată, prin acest proces, sufletul însuși 
devine infinit, încetează de a mai fi străin de lume şi se 


autoeliberează de contingenţă și de opoziţia dintre subiect şi 
obiect. Zeitatea şi umanitatea se împlinesc astfel deopotrivă în 
drama cosmică: problema Absolutului și cea a creaţiei sunt 
rezolvate dintr-o singură mișcare. Perspectiva împlinirii finale a 
unităţii Fiinţei dă un sens existenţei umane din punctul de vedere 
al evoluţiei lui Dumnezeu și deopotrivă din punctul de vedere al 
omului însuși, întrucât acesta ajunge să-și realizeze propria 
umanitate sau divinitate. 

Aceasta e, fireşte, o schemă simplificată, care nu poate fi găsită 
ca atare în scrierile lui Eriugena, Eckhart, Nicolaus Cusanus, 
Böhme sau Silesius — spre a-i menţiona pe principalii filosofi şi 
mistici despre care este vorba aici. Totuşi, în ciuda deosebirilor de 
expunere, scrierile lor por fi privire ca formulări ale aceleiași 
intuiţii fundamentale care constituie fundalul istoric al dialecticii 
hegeliene şi deci şi al istoriosofiei marxiene. Fireşte că, într-o 
prezentare care se limitează la antecedentele gândirii lui Marx, nu 
putem descrie în toate sinuozităţile ei istoria acestei dialectici, dar 
câteva aspecte ale istoriei ei se impune a fi notate pe scurt aici. 

Principala operă a lui Eriugena, De divisione naturae, prin 
distincția ei inițială între patru naturi, introduce, de fapt, 
noțiunea unui Dumnezeu istoric, a unui Dumnezeu care-si 
dobândeşte existenţa în şi prin lume. Dumnezeu în calitate de 
Creator (natura naturans non naturata) şi Dumnezeu ca sediu al 
unităţii finale a creaţiei (natura non naturata non naturans) este 
prezentat sub două înfățișări, şi nu din raţiuni didactice, ci pentru 
că o cere infirmitatea facultăţii noastre de înțelegere: juxtapunerea 
celor două nume semnifică evoluţia efectivă a lui Dumnezeu, 
care, la sfârşitul tuturor lucrurilor, nu este identic cu cel care era 
la început. 

Eriugena face frecvente apeluri la tradiţie: la Părinţii 
capadocieni, la Sfântul Augustin și Sfântul Ambrozie, uneori şi la 
Origene, dar cel mai adesea la Pseudo-Dionisie şi la Maxim 
Mărturisitorul. Cel mai important împrumut din Pseudo- 
Dionisie este întreaga idee de teologie negativă așa cum este 
exprimată în De nominibus Dei, aceea potrivit căreia calea regală 
spre cunoaşterea lui Dumnezeu constă în cunoaşterea a ceea ce el 
nu este, Din toate aceste surse, Eriugena edifică însă o teogonie 
originală de factură neoplatoniciană, pe care încearcă, în pofida 
imensei dificultăţi și a numeroaselor contradicții, să o împace cu 
adevărurile credinţei. 

De divisione naturae este, de fapt, prototipul Fenomenologiei 
spiritului a lui Hegel, pe care o precedă cu aproape o mie de ani, o 
istorie dramatică a întoarcerii spiritului la sine trecând prin lumea 


creată, o istorie a Absolutului care se recunoaşte pe sine în operele 
sale și le atrage pe acestea în unitatea cu sine până la punctul în 
care orice diferenţă, orice înstrăinare și orice contingenţă sunt 
înlăturate, bogăţia creației nefiind însă astfel, pur şi simplu, 
anihilată, ci incorporată într-o formă superioară, care presupune 
un declin anterior. 

Eriugena acceptă premisa, comună tuturor platonicienilor și 
tuturor teologilor creştini, că Dumnezeu nu precedă lumea în 
timp, dat fiind că timpul însuși face parte din creaţie: Dumnezeu 
există într-un nunc stans unde nu există distincţie între trecut şi 
viitor (De divisione naturae, I, 6.8). Dumnezeu este 
neschimbător şi actul creației nu produce în el nicio alterare, şi 
nici nu este accidental în relație cu Ființa lui (V, 24). Totuși, chiar 
dacă Eriugena afirmă, de formă, imuabilitatea lui Dumnezeu, 
aceasta este pusă sub semnul întrebării de îndată ce ajungem să 
examinăm rațiunea creaţiei: căci în acest stadiu se vădeşte că... 


Dumnezeu, într-un mod miraculos ȘI inexprimabil, este creat în 
creaţie, întrucât se manifestă pe sine și, în loc de invizibil, devine vizibil, 
în loc de neinteligibil, devine inteligibil, în loc de ascuns, devine revelat, 
în loc de necunoscut, devine cunoscut; când, în loc să fie lipsit de formă și 
de chip, devine frumos și atrăgător; din supraesenţial, devine esenţial, din 
supranatural, natural, din  necompus, compus, din noncontingent, 
contingent şi accidental, din infinit, finit, din nelimitat, limitat, din 
atemporal, temporal, din aspaţial, devine situat în spaţiu, din creator al 
tuturor lucrurilor, ceea ce este creat în toate lucrurile. (III, 17) 


Friugena precizează că nu vorbeşte doar despre Cuvântul 
întrupat, ci despre întreaga manifestare a Divinităţii în universul 
creat. Acest lucru este, într-adevăr, inteligibil prin prisma premisei 
că numai Dumnezeu este cu adevărat, că el este „fiinţa tuturor 
lucrurilor“ (1, 2), forma tuturor lucrurilor (I, 56), astfel încât tot 
ceea ce există este, întrucât priveşte Fiinţa sa, Dumnezeu. Pe de 
altă parte, formularea că „Dumnezeu este“ este ea însăși 
derutantă, întrucât sugerează că el este un anumit lucru, şi nu un 
altul (III, 19). Dacă, însă, Fiinţa este divinitatea însăși, va fi 
adevărat să spunem că... 


„„.. Natura divină deopotrivă creează și este creată. Căci ea este creată de 
către sine însăși în cauzele primordiale şi, prin aceasta, se creează pe sine, 
adică începe să se manifeste în teofaniile ei, dorind să treacă dincolo de 
cele mai tainice hotare ale naturii sale, în care își este incă necunoscută 
sieși și nu se recunoaște în nimic, întrucât este nelimitată, supranaturală şi 
supraeternă și mai presus de toate cele ce pot si nu pot fi întelese. (II, 23) 


Putem astfel înţelege motivele creaţiei raportate la Dumnezeu 
însuși: acesta intră mai întâi în natură spre a se manifesta, spre a 
deveni „totul în toate“, iar apoi, după ce le-a rechemat pe toate 
înapoi la sine, spre a se reintoarce în propria-i Fiinţă. 

Nu toate lucrurile create participă la acest proces în mod direct 
și egal. Întreaga lume vizibilă este creată de dragul omului pentru 
ca acesta să o poată stăpâni; drept urmare, natura umană este 
prezentă în întreaga lume creată, toată creaţia este cuprinsă în 
natura umană și este destinată dobândirii libertăţii prin om (IV, 
4). Omul, ca un microcosmos al creaţiei, cuprinde în sine toate 
atributele lumii vizibile şi invizibile (VY, 20). Omenirea se situează, 
ca să spunem așa, in fruntea cosmosului, care o urmează în 
străfunduri şi înapoi în unirea cu sursa divină a întregii Fiinţe. 

Este clar că Friugena vede în actul creator al lui Dumnezeu 
satisfacerea unei nevoi proprii a creatorului, iar circuitul prin care 
creaţia se reîntoarce la creator îl vede ca pe un proces care-i 
restituie lui Dumnezeu propria natură într-o formă diferită de cea 
originară. În unul dintre pasaje, el pune efectiv întrebarea: de ce a 
fost creat totul din neant spre a se întoarce apoi la primele-i 
inceputuri? După ce spune mai întâi că răspunsul la această 
întrebare depăşeşte puterea umană de înţelegere, el purcede totuși 
numaidecât la oferirea unui răspuns: totul a fost creat pentru ca 
deplina și imensa bunătate a lui Dumnezeu să fie manifestată şi 
adorată în operele sale. Dacă bunătatea divină ar fi rămas inactivă 
și în repaus, n-ar fi existat prilejul de a o proslăvi, pe când, atunci 
când debordează în bogăţia lumii vizibile şi invizibile și se face 
cunoscută creaturii raționale, întreaga creaţie Îi înalță osanale. În 
plus, Binele care există în și prin sine a trebuit să creeze un alt 
Bine care doar participă la generozitatea originară, altminteri 
Dumnezeu n-ar fi fost stăpân şi creator, judecător şi izvorâtor al 
tuturor binefacerilor (V, 33). 

Așadar, Absolutul a trebuit să se reverse peste propriile-i 
margini şi să creeze o lume contingentă, finită şi trecătoare în care 
se putea autocontempla ca într-o oglindă, astfel încât, după ce va 
fi reabsorbit această exteriorizare a sa, să poată deveni altul decât 
fusese iniţial, îmbogăţit prin totalitatea relaţiilor sale cu lumea; în 
loc să fie un sistem închis, suficient sieși, el devine un Absolut 
cunoscut și iubit de propria-i creaţie. Avem aici schema completă 
a „înstrăinării îmbogăţitoare“, menită să explice întreaga istorie a 
fiinţei; avem viziunea unei Divinităţi care se dezvoltă printr-un 
proces de declin și reascensiune. 

Termenul „declin“ trebuie însă folosit cu unele rezerve. Căci 
intrarea Divinităţii în lumea Creaţiei este, fireşte, prin ca însăși, o 


coborâre într-o formă interioară de existenţă. Trebuie însă să 
înţelegem că și răul (sau nefiinţa) face parte din ciclul universal? 
Că joacă şi el un rol necesar în procesul emanaţiei şi al 
reîntoarcerii? Eriugena nu spune nicăieri în mod expres că da. 
Căderea omului nu poate, fireşte, să fie atribuită naturii sale, care 
este bună; nici nu poate fi efectul liberului-arbitru, care e și el un 
bine (V, 36), deşi aparține naturii animale a omului (IV, 4). Ea 
este rezultatul unor dorinţe rele, care sunt inofensive la animale, 
dar potrivnice adevăratei naturi a omului (V, 7). Eriugena nu stă 
să explice cum de a fost posibilă căderea, ci se concentrează asupra 
întoarcerii omului la propria-i perfecţiune pierdută. „Paradisul“ 
înseamnă nici mai mult, nici mai puţin decât natura umană așa 
cum a fost creată de Dumnezeu şi menită unei vieţi nemuritoare; 
moartea și toate consecinţele surghiunirii noastre sunt efectul 
păcatului, dar surghiunul însuşi este o manifestare a milei lui 
Dumnezeu, care nu a dorit să osândească omenirea, ci să o 
primenească şi să o sanctifice, spre a deveni capabilă să se înfrupte 
din pomul vieţii (V, 2). Eriugena repetă întruna că, atunci când 
omul căzut se va întoarce la Dumnezeu, el își va redobândi 
măreţia şi demnitatea originare; şi explică totodată că această 
întoarcere constă din cinci ctape: moartea trupească, învierea, 
transformarea corpului în spirit, revenirea spiritului și a întregii 
naturi umane „la cauzele ei primordiale“ și, în fine, reîntoarcerea 
acestor „cauze“ (principii, idei) — şi odată cu ele a tot restul — la 
Dumnezeu (V, 2). „Cauzele“ sau formele esenţiale nu au în ele 
nimic contingent, schimbător sau compozit; orice specie ia ființă 
prin participare la forma ei, care este una și numai una şi este 
prezentă în orice individ al speciei; orice ființă umană cuprinde în 
ca una și aceeași formă a umanităţii (III, 27). Ar putea să pară, 
aşadar, că unirea omenirii cu Dumnezeu înseamnă o pierdere a 
individualităţii, întreaga specie fiind identificată cu universalul ei, 
care aparţine esenței divine. Acest „monofizism" este sugerat de 
diferite remarci ale lui Eriugena privind unitatea și simplitatea 
„primelor principii, care nu sunt creaturi şi nu sunt limitate în 
timp și spaţiu (V, 15, 16), ca şi de enunţul că un lucru care începe 
să fie altceva decât era încetează să mai fie ceea ce a fost, 
incluzând aici, pe cât se pare, şi indivizii umani așa cum sunt 
diferenţiaţi prin atributele contingente ale fiecăruia (V, 19). Ni se 
spune în mod expres (V, 23, 27) că în cer nu vor mai exista 
diferenţe contingente. Cu toate acestea, diferitele fiinţe umane se 
vor bucura în cer de poziţii diferite, după gradul iubirii lor de 
Dumnezeu, deşi toate vor fi mântuite şi răul va înceta să existe. Se 
vede că natura unirii noastre cu Dumnezeu nu-i este limpede lui 


Eriugena şi că el nu e în măsură să spună dacă şi în ce măsură 
individualitatea umană va supravieţui în acea unitate finală. Cert 
este însă că orice a fost creat de Dumnezeu nu poate înceta de a 
fi, deşi își poate schimba caracterul. Inferiorul va fi absorbit de 
superior, dar nu va fi nimicit; corporalul va deveni spiritual, 
nepierzându-şi natura, ci înnobilându-și-o, şi, în acelaşi fel, se va 
petrece şi unirea sufletului cu Dumnezeu (V, 8). Se va produce 
astfel o completă absorbire a fiecărui nivel inferior al Fiinţei de 
către următorul mai înalt sau mai perfect, dar nimic din ce a fost 
creat nu se va pierde; aceasta e și schema negaţiei hegeliene, a ceea 
ce el numește Aufhebung, adică „abolire“, „depășire“. 

Întregul proces de reîntoarcere, în care omul deţine locul de 
frunte, nu este nicidecum impus naturii de către Dumnezeu, ci 
dimpotrivă, este înrădăcinat în umanitate, după cum relevă 
filosoful folosindu-se de o fantezistă etimologie medievală care 
pune semnul egalității între anthropia și anorropia sau ascensiune 
(V, 31). Învierea e un fenomen natural (Eriugena abandonează 
opinia sa anterioară că ea este exclusiv efectul harului; V, 23), 
cum este și întoarcerea noastră în casa lui Dumnezeu, unde este 
loc pentru toţi şi toate. Darul supranatural al harului va consta 
doar în faptul că cei aleşi, sanctificați întru Hristos, vor fi primiţi 
în inima însăși a paradisului și vor beneficia de deificare. 

Dar, aşa cum Dumnezeu însuşi va fi la încheierea epopeii 
cosmice într-o stare diferită de cea anterioară, îmbogăţit cu 
cunoașterea sa de către propriile-i creaturi, la fel și omul, deşi se 
reîntoarce la „începuturile sale dintâi”, nu va reveni, pur și 
simplu, la starea sa iniţială, ci va fi într-o stare în care o a doua 
cădere este cu neputinţă, iar unitatea sa cu Dumnezeu va fi eternă 
și indisolubilă (zþeosis fiind însă rezervată celor aleși). Se mai 
observă că, la Eriugena, lucrarea Cuvântului Întrupat nu constă 
în simpla readucere a omului la beatitudinea paradisului prin 
ștergerea urmărilor păcatului. Întruparea lui Hristos are efecte şi 
dincolo şi mai presus de mântuire: El îi eliberează pe toţi oamenii, 
dar, în timp ce unii vor fi doar readuşi în starea lor dintâi, alții vor 
fi deificaţi, umanitatea fiind astfel înălțată la demnitatea de 
Dumnezeire (V, 25). 

Se vădeşte astfel că degradarea Fiinţei n-a fost zadarnică. În 
rezultatul final, dualitatea omului (care, ca fiinţă compozită, nu 
poate fi imaginea fidelă a lui Dumnezeu cel necompus; V, 35) 
reprezintă o condiţie a revenirii sale la Dumnezeu și, prin aceasta, 
la propriu-i sine. Omenirea își recuperează natura pierdută şi 
chiar şi-o depăşeşte prin îndumnezeire. Drama se încheie prin 
dobândirea unei existente asemănătoare celei a divinității, 


identificarea cu propriul sine, abolirea diviziunilor dintre formele 
Fiinţei şi, deci, coincidenţa, din nou, a subiectului cu obiectul 
său. În conformitate cu spiritul dialecticii sale, Eriugena declară, 
în cele din urmă, că răul ni se înfățișează numai când privim 
lucrurile separat; dacă ne raportăm la întreg, răul nu există, 
deoarece el își are rolul său în planul divin și permite binelui să 
strălucească şi mai puternic (V, 35). În teodiceea sa, totul îşi află 
justificarea şi, din perspectivă escatologică, istoria cosmosului este 
în cele din urmă istoria creșterii lui Dumnezeu în spiritul uman şi 
a desăvârşirii omului întru divinitate — pe scurt, este o istorie a 
mântuirii Fiinţei pe calea negaţiei. De vreme ce creaţia este, prin 
finitudinea, diferenţierea şi lipsa sa de unitate, negația divinității, 
aceasta din urmă, ca punct de întoarcere — natura non naturans 
non natuvata — poate fi numită „negare a negației“. Eriugena nu 
foloseşte el însuși această sintagmă, care probabil apare pentru 
prima dată la Eckhart. 

În opera lui Eriugena există numeroase ezitări și contradicții. 
Citim în ea, bunăoară, că răul nu are nicio cauză, dar şi că are 
drept cauză coruperea voinţei; că nimeni nu este osândit, dar ŞI că 
unii vor suferi mâhnirea eternă; că toţi vor fi în Dumnezeu, dar şi 
că în ceruri va exista un sistem de ranguri; că ideile eterne fac 
parte din creaţie, dar şi că ele sunt infinite ş.a.m.d. Cu toate 
acestea, el a fost primul filosof latin care a propus un sistem de 
categorii bazat pe tradiţia patristică greacă, graţie căruia devenea 
posibilă legarea istoriei omenirii cu cea a unui Dumnezeu 
autocreator, justificând astfel pătimirile din viaţă prin speranța 
deificării şi oferind omului perspectiva reconcilierii finale cu sine 
prin reconcilierea cu Fiinţa Absolută. 

Între epoca lui Eriugena și cea a lui Teilhard de Chardin nu a 
mai fost elaborată o teogonie atât de maiestuoasă ca aceea din De 
divisione naturae. Însă temele principale ale acesteia se regăsesc în 
mod repetat — nu totdeauna în aceeași dispunere — de-a lungul 
întregii filosofii, teologii și teosofii creştine, în măsura în care 
acestea sunt influențate direct sau indirect de ideile lui Plotin, 
lamblichos şi Proclos sau, în veacurile de mai târziu, de către 
gândirea arabă şi evreiască inspirate de aceste idei. Printre aceste 
teme se află următoarele. 

Numai Absolutul este perfect identic cu sine; omul suferă de 
dezbinare şi, ca ființă temporală, nu poate realiza identificarea cu 
sine, 

Esenţa omului se află în afara sa sau, cu alte cuvinte, este 
prezentă în el ca un Absolut nerealizat și care aspiră la realizare. 


Pentru om există posibilitatea de a evada din contingenţă prin 
unire cu Absolutul. 

Această evadare, la care este chemat omul, înseamnă o revenire 
la propria-i Fiinţă şi este, totodată, calea prin care Absolutul își 
află împlinirea, care n-ar fi fost posibilă fără lumea nedesăvârșită a 
creaţiei. 

Astfel, procesul prin care existenţa condiţională ia naştere din 
Absolut înseamnă pentru Absolut o pierdere de sine în vederea 
imbogăţirii de sine; iar degradarea e o condiţie a promovării celui 
mai înalt mod de fiinţare. 

Aşadar, istoria lumii este totodată istoria  Fiinţei 
necondiționate, care își atinge perfecțiunea finală ca rezultat al 
reflectării sale în oglinda spiritului finit, 

În această fază finală, diferenţa dintre finit şi infinit dispare, dat 
fiind că Absolutul își reasimilează propriile opere şi acestea sunt 
încorporate în Fiinţa divină. 

Dispar, prin urmare, și diferenţa dintre subiect și obiect, 
precum și înstrăinarea dintre sufletul care cunoaşte și iubeşte și 
restul Fiinţei; sufletul accede la infinitate şi încetează de a mai fi 
„ceva“ în opoziţie cu altceva, diferit de el. 

Toate aceste idei revin stăruitor în filosofia creştină, în ciuda 
diverselor critici şi condamnări, iar la timpul potrivit vor fi 
preluate de disidenţi ai Reformei. 

„Numai tu, Doamne, eşti ceea ce ești și cel care ești , spune 
Sfântul Anselm. 


Căci ceea ce este una în întregul său și alta în părţile sale și în care există 
vreun element mutabil nu este întru totul ceea ce este. Cel ce are ca 
început nefiinta și poate fi gândit ca nefiind, dacă nu subzistă prin altul, se 
reintoarce în neființă și cel ce are un trecut care acum nu mai este sau un 
viitor care nu este încă nu există în sens propriu și absolut. (Proslogion, 


XXII) 


Însă, deși această opoziţie dintre Dumnezeu și om este riguros 
ortodoxă, ea ridică din capul locului o întrebare: poate fi mântuit 
omul dacă nu este eliberat de contingenţă, acesta fiind totuşi un 
corolar al modului lui particular de a exista? Cu alte cuvinte, 
poate ajunge omul la autoidentificare fără a pierde ceea ce face 
din el o entitate separată și fără a fi în chip pasiv transformat în 
Fiinţa divină? 


5. Eckhart şi dialectica deificării 


Această consecinţă a fost acceptată de misticismul nordic, care s-a 
degajat în această privință de o anumită ambiguitate a 
platonismului lui Eriugena. Pentru Eckhart, maxima „cooperării 
cu propriul Dumnezeu“ înseamnă acelaşi lucru cu autoanihilarea, 
cu 0 lenoză mistică ce nu este un simplu concept moral, ci o 
transformare ontologică. „Cel ce vrea să posede totul trebuie să 
renunţe la tot; a poseda totul înseamnă a-l poseda pe 
Dumnezeu, iar a renunţa la tot presupune a renunţa la sine 
însuși. Dumnezeu însuşi dorește doar să-mi aparţină, dar să-mi 
aparţină integral. Când sufletul ajunge la deplinăratea despuicrii 
interioare sau a autodeposedării, el și-l face pe Dumnezeu cu totul 
al său şi îi aparţine acestuia întocmai ca sieși însuși. Atunci, în 
suflet nu mai e nimic care să nu fie Dumnezeu. Dar sufletul 
dobândeşte totodată eliberarea de sine în calitate de creatură, 
adică de neant, pentru că orice creaţie (conform bine-cunoscutei 
formulări din predica lui Eckhart la Zacov 1:17, citată în Bula lui 
loan al XXII-lea) este pur neant, nu în sensul de insignifianță, ci 
în sensul literal de neființă. Astfel, autoanihilarea misticului este, 
în chip paradoxal, nimicire a neantului sau, dacă ne putem 
exprima așa, biruirea rezistenţei pe care vidul o opune Fiinţei. 
Atunci când sufletul este golit cu totul de natura sa particulară, 
Dumnezeu i se dăruieşte în deplinătatea Fiinţei sale şi-i aparţine 
întocmai ca și sieși însuși. Dar, prin această autonimicire, sufletul 
accede la ceea ce este cu adevărat, căci în el există o latentă 
scânteie de divinitate obnubilată de legătura lui cu lucrurile create 
și de atașamentul lui față de forma sa individuală, limitată. În 
suflet e prezent ceea ce este necreat, şi anume Fiul lui Dumnezeu; 
drept care, orice om poate, asemenea lui Hristos însuși, să se 
unească cu Tatăl. Astfel, a fi una cu sine înseamnă pentru om a fi 
una cu Dumnezeu. În felul acesta, voința omului se identifică cu 
cea a lui Dumnezeu şi împărtășește atotputernicia sa. Pentru 
sufletul care, astfel, s-a găsit pe sine sau l-a găsit înlăuntrul său pe 
Dumnezeu încetează să mai existe o problemă a relaţiei dintre 
voinţa sa și cea a Absolutului, cele două fiind funciarmente una şi 
aceeaşi, lar chestiunea supunerii sau a nesupunerii dispare. 
Eckhart distinge între voinţa particulară, contingentă a 
individului, care caută să păstreze o existenţă parţială, izolată, 
subiectivă, şi voinţa reală, care este identică cu cea a Fiinţei 
universale, a singurei Fiinţe care merită a fi numită așa (deși, spre 
deosebire de Toma d Aquino, Eckhart consideră Fiinţa drept 
secundară în raport cu spiritul lui Dumnezeu). 

Gândirea lui Eckhart este dominată de convingerea intensă, de 
neclintit, că Fiinţa şi Dumnezeu sunt una. Multitudinea 


existenţelor individuale este nimic în măsura în care fiecare dintre 
ele este limitată şi parţială; în măsura în care fiecare dintre ele este 
în posesia Fiinţei, ea este identică cu Dumnezeu. lată de ce, la 
drept vorbind, întrebarea privind raţiunea creaţiei nici nu 
figurează în predicile şi scrierile sale. În același timp, el face o 
distincţie între Divin sau Absolutul de nedescris — Unul lui 
Plotin — și Absolutul personal care este Dumnezeu. Acest 
Dumnezeu, care corespunde celei de a doua ipostaze plotiniene, 
Fiinţei sau Spiritului, se realizează pe sine ca Dumnezeu în creaţie 
sau, mai precis, doar în sufletul uman Dumnezeu, ca natură 
ascunsă a acestuia, devine ceea ce este, În acest sens, putem vorbi 
despre semnificația creaţiei din perspectiva lui Dumnezeu însuși. 
Dar țelul final al strădaniei omului nu este de a-l descoperi în 
sinea sa pe Dumnezeu, ci de a-l nimici, adică de a înlătura cea din 
urmă barieră care separă sufletul de Divin şi împiedică revenirea 
lui la unitatea inexprimabilă a Absolutului. Această revenire are 
loc sub forma cunoaşterii și culminează într-o stare în care dispare 
orice diferenţă dintre cunoscător și cunoscut. 

În felul acesta, misticismul panteist al lui Eckhart întruchipează 
unele dintre ideile fundamentale care ne preocupă aici. 
Contingenţa existenței umane este doar aparentă („Omul este, în 
esență, o ființă celestă“ — Predică despre Evrei 11:37), dar această 
aparență se cere depășită de sufletul care-și exercită facultatea de 
cunoaștere şi doar în felul acesta sufletul se poate descoperi pe 
sine. Odată cu aceasta, el se pierde pe sine ca ființă parțială şi 
intră în posesia sa ca întreg, ca divinitate, ca Absolut. 
Particularizarea Fiinţei ţine de istoria realizării de către Dumnezeu 
a propriei lui Fiinţe, realizare posibilă doar în și prin suflet, dar 
nu ţine de istoria Divinităţii sau a primei ipostaze, care nu este 
supusă niciunui proces de devenire. 


6. Nicolaus Cusanus. Contradicțiile Fiinţei Absolute 


Literatura religioasă nord-europeană din secolul al XIV-lea 
păstrează mult din tradiţia lui Eckhart, dar mai degrabă sub 
formă de devoțiune practică decât ca speculație. Nu ne putem 
ocupa aici de condiţiile sociale şi ecleziastice care au stimulat acest 
tip de pietate mistică în Evul Mediu târziu. O încercare 
substanţială în direcția unei noi  teogonii speculative 
neoplatoniciene se întâlneşte în secolul al XV-lea în opera lui 
Nicolaus Cusanus, care vorbeşte, poate mai clar decât predecesorii 


săi, despre nevoia de creaţie a lui Dumnezeu. Dumnezeu a dorit 
să-și manifeste slava, iar pentru aceasta avea nevoie de fiinţe 
raţionale care să-l cunoască şi să-l adore. 


Căci nimic nu l-a determinat pe Creator să intemeieze acest univers, cea 
mai frumoasă operă, decât lauda și slava sa, pe care a vrut să și le arate; 
aşadar, finalitatea Creatorului este și principiul său. $i, pentru că, fără 
laudă şi slavă, orice suveran rămâne necunoscut, Creatorul tuturor a vrut 
să fie cunoscut, ca să poată să-şi arate slava. Ba chiar cel care a vrut să fie 
cunoscut a creat natura intelectuală, capabilă de cunoaștere. (Scrisori din 
1463 către un călugăr de la Monte Olivetto, publicare de W. Rubcezynski în 
Przegląd Filozoficzny, V, 2) 


Aceasta Însă sugerează prea apăsat ideea unui Dumnezeu care 
are nevoie de ceva diferit de el însuși, ceea ce e potrivnic 
principiului autosuficienței divine. În principala sa scriere, De 
docta ignorantia, când discută chestiunea relaţiei lui Dumnezeu cu 
ființele create, Cusanus se recunoaște depăşit de misterul 
contradicţiilor din esenţa divină. Absoluta unitate a lui 
Dumnezeu este tot ceea ce poate fi, adică ca este actualitate 
desăvârşită și, ca atare, nu este multiplicabilă. („Această unitate, 
pentru că este cea mai mare, nu este multiplicabilă, pentru că e 
tot ceea ce poate să fie.“ — Docta ign. 1.6.) Pe de altă parte, 
Dumnezeu (ca „entitate a lucrurilor”, „forma existenţei, 
„punerea în mișcare a tuturor lucrurilor”, „guidditatea absolută a 
lumii“ etc.) coboară în lumea multiplă, diferențiată şi creează 
totalitatea realităţii ei existenţiale. Creaţia prin ca însăși nu este 
nimic; în măsura în care există, ea este Dumnezeu: nu o putem 
caracteriza ca pe o combinaţie de Fiinţă și neființă. „Fiinţă a lui 
Dumnezeu“, ea este eternă; ca un ceva temporal, nu este 
Dumnezeu (II. 2). Ea este, ca să spunem așa, o infinitate finită 
sau un Dumnezeu creat: „Și dacă creatorul ar fi spus: «Să se facă» 
și pentru că Dumnezeu, care e însăși eternitatea, nu a putut să fie 
făcut, a fost înfăptuit acest lucru care a putut să fie făcut mai 
asemănător lui Dumnezeu." (/bidem) Dumnezeu este complicatio 
(înfășurarea, involuţia) tuturor lucrurilor, aşa cum unitatea este 
fată de număr, repausul faţă de mișcare, prezentul faţă de timp, 
identitatea faţă de diversitate, egalitatea faţă de inegalitate, 
simplitatea față de divizibilitate. În Dumnezeu, însă, unitatea și 
identitatea nu sunt opuse multiplicităţii lumii „înfășurate” în el. 
Relaţia conversă este cea de explicatio sau desfășurare: astfel, 
lumea este explicatio a lui Dumnezeu, multiplicitatea — a unităţii, 
mișcarea — a repausului etc. Însă, subliniază Cusanus, caracterul 
acestei relaţii reciproce este mai presus de puterea de pătrundere a 
minţii noastre, căci, dat fiind că în Dumnezeu înţelegerea și 


Fiinţa sunt unul şi acelaşi lucru, urmează că, înțelegând 
multiplicitatea, el însuși trebuie să se multiplice, ceea ce e cu 
neputinţă. (Pare că a fost multiplicat în lucruri, la fel ca 
Dumnezeu, care este unitatea, deoarece înţelegerea acestuia este 
fiinţa; şi, totuși, înţelegi că nu e posibil ca acea unitate, care este 
infinită și cea mai mare, să fie multiplicată. — Il, 3) S-ar părea că 
Dumnezeu nu se poate „desfășura“ în multiplicitate fără a-și viola 
absoluta unitate, completa actualitate sau exclusivitatea Fiinţei 
sale; totuși, unul dintre aceste atribute, şi prin urmare toate, 
trebuie sacrificat dacă acceptăm că dezvoltarea multiplicităţii din 
unitate sau, vorbind mai simplu, din procesul de creaţie 
presupune trecerea Fiinţei potenţiale în Fiinţă actuală. Este însă 
un fapt incontestabil că, în multiplicitatea lucrurilor, tot ce 
posedă Fiinţă constă doar din Dumnezeu. Astfel, noi știm doar că 
toate sunt în Dumnezeu, deoarece el este complicario a tuturor 
lucrurilor, și că Dumnezeu e în toate, deoarece creaţia este 
explicatio a lui Dumnezeu, însă nu putem desluși în profunzime 
cum anume se petrece aceasta. Universul, privit ca intermediar 
între Dumnezeu și multiplicitate sau unitas contracta, Fiinţa 
nediferenţiată care nu este un lucru particular, ci este, în orice 
lucru, acel lucru însuși („universul, deşi nu e nici soarele, nici 
luna, este totuşi în soare şi în lună“ — 7bi4em), nu rezolvă 
contradicţia, deoarece Fiinţa tuturor lucrurilor este Dumnezeu şi 
nimic altceva. 

Dificultatea resimţită de Cusanus este cea a oricărui monism. 
El caută zadarnic o formulă care să facă posibil ca dezvoltarea 
multiplicităţii din unitate să fie privită ca o dezvoltare reală, dar 
asta nu ca o schimbare de la Fiinţa potenţială la Fiinţa actuală, 
ceea ce ar presupune ca potenţialitatea să-i fie atribuită lui 
Dumnezeu însuşi. Gândirea lui Cusanus este într-o stare de 
tensiune între două extreme, dintre care niciuna nu poate fi 
împăcată nici cu cea mai laxă formă a ortodoxiei. De o parte se 
observă eterna ispită de a privi universul în toată diversitatea lui 
ca nefiind decât o iluzie și un simulacru de fiinţă, singura realitate 
fiind unitatea Absolutului. Alternativ, lumea se cere privită drept 
Dumnezeu în stare de evoluţie, de unde decurge că Dumnezeu 
nu este pe deplin actual şi nu este nici Absolutul, ci că devine așa 
abia la sfârşitul istoriei creaţiei şi în virtutea acestei istorii, 
Panteiștii, adesea, oscilează între aceste viziuni opuse, care 
reprezintă dilema oricărei gândiri moniste. Prima alternativă duce 
la morala contemplativă a autoanihilării, iar cea de a doua, la 
prometeism religios, animat de speranţa dobândirii deificării prin 
propriile strădanii. 


Cusanus, fără îndoială, s-a simţit mai atras (deşi nu o exprimă 
fățiș) de ideea unui Dumnezeu care se autorealizează în creaţia sa 
decât de ideea că lumea creată este o iluzie. Ca toți 
„emanaţioniștii”, el privește spiritul uman ca fiind agentul prin 
care Divinitatea își dobândeşte actualitatea, ceea ce înseamnă că 
Absolutul este, în același timp, adevărata împlinire a umanităţii. 
Sufletul se reîntoarce în Absolutul actualizat cu ajutorul 
cunoașterii, mai precis al cunoașterii întregului şi a relaţiei 
acestuia cu părțile sale: o formă paradoxală de cunoaștere, care 
renunţă la principiul noncontradicţiei în favoarea ideii de 
coincidentia oppositorum, idee ce-şi află prototipul în matematica 
infinităţilor mari sau a infinităţilor mici. Cu ajutorul cunoașterii, 
sufletul se descoperă pe sine ca divinitate şi recunoaște în obiectul 
infinit al cunoaşterii sale propriul sine. 

Cusanus a descoperit în natura divină o contradicţie 
ineradicabilă, dar aceasta era, ca să folosim limbajul hegelian, o 
contradicţie imobilă, adică rezultatul unei speculaţii ce duce la o 
antinomie. Reflecţia asupra naturii divine duce la concluzia că 
aceasta cuprinde în mod necesar calităţi care în fiinţele finite sunt 
incompatibile, căci, dat fiind că Dumnezeu este pură actualitate şi 
în același timp cuprinde în sine întreaga realitate, în acea realitate 
nu poate fi nimic care să nu fie actualizat, într-un mod pentru 
noi de nepătruns, în unitatea divină. Gândirea lui Cusanus l-a 
condus astfel pe acesta la antinomia ce rezultă din simpla 
dezvoltare a noţiunii de Absolut. Contradicţia se înfăţişa sub o 
formă logică, nu sub una dinamică; ea nu era o ciocnire între 
nişte forțe reale al căror antagonism dă naştere la ceva nou; nici 
nu constituia o explicaţie a creaţiei divine, ci mai degrabă o 
recunoaștere a absurdităţii în care se împotmoleşte spiritul finit 
când caută să sondeze infinitul. 


7. Böhme şi dualitatea Fiinţei 


Contradicţia sau, mai degrabă, antagonismul, gândit ca o 
categorie ontologică, își face pentru prima dată apariţia în scrierile 
lui Böhme, care seamănă cu un nor de vapori dens și rotitor, dar 
care deschide totuşi un nou capitol în istoria dialecticii. Imaginea 
lumii ca scenă a unui conflict cosmic între forţe ostile era, fireşte, 
una tradițională, dar reapărea la răstimpuri, în diferite versiuni, în 
teologia maniheană. Una e însă să priveşti realitatea în ansamblu, 
ca pe un câmp de bătălie între niște rivali, şi alta să pui conflictul 
pe seama unei fisuri înăuntrul unui unic Absolut. 


Scrierile vizionare ale lui Böhme sunt o continuare a 
platonismului rămas activ printre disidenţii panteiști ai Reformei 
și care, precum în cazurile lui Franck şi Weigel, repetau, într-un 
limbaj diferit, multe dintre ideile întâlnire la Böhme şi în 
Theologia germanica. Înăuntrul acestei școli de gândire, Böhme 
era un fel de inovator. Urmând tradiţia alchimiștilor, el privea 
lumea vizibilă ca pe o colecţie de semne sensibile şi lizibile prin 
care se revelează realităţi invizibile, dar această revelare nu era, în 
concepţia lui, un mijloc necesar de exteriorizare şi manifestare a 
Divinităţii. „Eternul căutător de sine şi descoperitor de sine“ se 
dedublează, ca să spunem aşa, și iese dintr-o stare de imobilitate 
nediferenţiată spre a deveni cu adevărat Dumnezeu. Regăsim 
astfel în ideea de divinitate a lui Böhme aceeași ambiguitate ca în 
scrierile lui Eckhart, un ecou al primelor două ipostaze din 
Plotin. Dumnezeul în curs de revelare este Dumnezeul care se 
transmută în creaţie, dar poate face acest lucru doar prin aceea că 
ceea ce în mod actual este în el unitare apare sub forma forţelor 
opuse ale luminii și întunericului. 


În lumină, această putere este focul iubirii divine; în întuneric, este focul 
mâniei lui Dumnezeu, şi totuși nu există decât un unic foc. El se divide în 
două principii, astfel incât unul dintre ele să devină manifest în celălalt. 
Căci focul mâniei este o manifestare a unei mari iubiri: noi percepem 
lumina în întuneric, altfel nu am putea-o vedea. (Mysterium magnum, 


VIII, 27) 


Ivindu-se din solitudinea sa şi depăşind, în căutarea de sine, 
propriile imagini, Dumnezeu creează, inevitabil, o lume divizată 
în care diversele calităţi nu pot fi recunoscute decât graţie 
contrariilor lor. Böhme are în vedere în principal veşnicul 
antagonism generat în sufletul omului de dorinţe aflate în 
conflict. Drama esențială a creaţiei se joacă înăuntrul individului 
sfâşiat între forțe opuse. Adevăratul sălaș al sufletului este în 
Dumnezeu, care a pus în el sămânţa harului, dar în același timp el 
năzuieşte să-şi afirme propria voinţă. Astfel, nu există întoarcere la 
Dumnezeu fără un conflict intern în care, prin autonegare, 
dorinţa de armonie biruie finalmente imboldul spre autoafirmare. 

Teosofia lui Böhme este, ca să spunem așa, autocunoașterea 
obscură a unei antinomii centrale inerente ideii de ființă 
necondiționată care creează o lume finită: aceasta din urmă este 
deopotrivă o manifestare şi o negaţie a creatorului ei şi nu poate fi 
una fără a fi şi cealaltă. În măsura în care spiritul absolut alege să 
Fie manifest, în mod necesar el se contrazice pe sine. Lumea 
fiinţelor finite, inspirată de unitatea sursei din care provine, nu 
poate rezista cu totul forţei care o împinge să se reîntoarcă la 


origine, dar, întrucât a dobândit existenţă, ea nu se poate sustrage 
nici pornirii de a se afirma în finitudinea sa. În teosofia lui 
Böhme, acest conflict este pentru prima dată prezentat cu 
claritate ca antagonism între două energii cosmice născute dintr- 
un clivaj în impulsul primordial al creaţiei. 


8. Angelus Silesius şi Fénelon: mântuirea prin anihilare 


Dialectica autolimitării lui Dumnezeu și ideea non-identităţii cu 
sine a Fiinţei omului revin pe tot parcursul secolelor al XVII-lea şi 
al XVIII-lea, cu precădere în misticismul nordic; ele pot fi 
recunoscute fără dificultate la Benedict de Canfield și la Angelus 
Silesius. În timp ce, însă, primul dintre ei pune accentul pe 
„nimicnicia“ tuturor lucrurilor create şi pe exclusiva realitate a lui 
Dumnezeu, Silesius, în Der cherubinische Wandersmann, scrisă, 
fără îndoială, înainte de convertirea sa la catolicism, nu se 
mulţumeşte cu atât și revine la tema eckhartiană a divinității ca 
adevărată esenţă a omului şi sălaşul lui ultim. Chemarea 
eternității este prezentă constant în fiecare dintre noi; 
răspunzându-i, noi, din „contingenţi, devenim „esenţiali , 
lepădând particularitatea existenţei individuale şi ajungând 
absorbiți în fiinţa absolută. Contrastul dintre „esențial“ și 
„contingent“ este clar exprimat: Mensch, werde wesentlich! Denn 
wenn die Welt vergeht — So fällt der Zufall weg, das Wesen, das 
besteht. (Cher. Wand., I1, 30.) Dar, în timp ce în unele dintre 
meditaţiile lui Silesius contingenţa Fiinţei individuale este 
înfăţişată doar ca un rău a cărui prezenţă este de neînțeles și care 
trebuie tămăduit prin renunțare voluntară la toate atașamentele 
față de propriul „sine“ (Selbstheit, Seinheit), în altele regăsim ideea 
lui Eriugena de ciclu prin care creaţia îi redă lui Dumnezeu 
propria-i Fiinţă într-o formă schimbată. Numai în mine 
Dumnezeu îşi află „dublul“ său, egal lui pe vecie (I, 278); doar eu 
sunt imaginea în care el se poate contempla (I, 105); numai în 
mine Dumnezeu devine ceva (I, 200). Se poate spune că 
Dumnezeu coboară în lumea hazardului și a deșertăciunii pentru 
ca omul, la rândul său, să se poată îndumnezei (III, 20). Avem, 
după cum se vede, aceeași schemă a Absolutului care se 
exteriorizează în finitudine pentru ca, în cele din urmă, să pună 
capăt acestei finitudini și să se întoarcă la unitatea cu sine, dar o 
unitate îmbogăţită cu toate efectele polarizării spiritului şi, deci, 
am putea adăuga noi, o unitate reflexivă a autocontemplării. 
Contingenţa, răul, finitudinea — toate însemnând același lucru — 
nu sunt un declin gratuit, inexplicabil din partea Dumnezeirii, 


nici opera vreunui rival sau adversar al său. Ele aparţin fazei 
ultime a mişcării dialectice ciclice, care presupune întâi o negare a 
divinității, iar apoi o contranegare de către sufletul finit care își 
voleşte propria anihilare. Încă o dată, deci, revenirea lui 
Dumnezeu la sine este totodată o revenire la sine a spiritului 
uman, o revenire a lui la acea eternitate care este adevărata lui 
natură și locul de popas, care fuseseră însă eclipsate de existența 
temporală. Autoanihilarea pune capăt insuportabilei sciziuni care 
este inseparabilă de procesul prin care Dumnezeu devine el însuși, 
dar care e menită să fie în cele din urmă remediată. 

Nu este însă necesar să continuăm cu alte exemple. Tema 
contingenţei omului se întâlneşte în toată literatura panteistă și în 
toate scrierile mistice, fie că sunt ieșite din pana unor catolici 
ortodocși, a unor protestanți sau a unor autori aderenţi la un cult 
neprecizat. „O, Dumnezeul meu, eu nu sunt ceea ce este“, scria 
Fenelon. 


Vai! Aproape că sunt ceea ce nu este. Mă văd ca pe un de neinteles punct 
de mijloc între neant si existenţă: sunt unul care a fost si unul care va fi, 
Sunt cel care nu mai este ceea ce a fost și nu este încă ceea ce va fi; şi, în 
această stare de mijloc, ce sunt eu? — un lucru, nu ştiu care, ce nu poate fi 
cuprins in sing, care nu are statornicie, ci curge precum o apă; un nu știu 
ce pe care nu-l poi prinde ȘI care-mi scapă printre degete, care nu mal e 
acolo unde eu incerc să-l prind sau să-l zăresc; un nu știu ce care încetează 
să existe chiar în clipa când capătă existenţă, astfel că nu există niciun 
moment în care să mă aflu într-o stare de stabilitate sau să-mi fiu prezent 
mie însumi în așa fel încât să pot spune, pur și simplu, „sunt“. (Traité de 
l'existence et des attributs de Dieu, in Œuvres, 1820, D 


Misticul nesectar olandez Jakob Bril (4//e de Werken..., 1715) 
declară că „toate lucrurile din natură sunt ceea ce sunt, în afară de 
om, care, considerat în sine, nu este ceea ce este; pentru că el se 
închipuie a fi ceva ce nu este. Toate sunt ceea ce sunt, nu în ele 
însele, ci în creatorul lor; omul își închipuie a fi ceva în el însusi, 
dar aceasta nu-i decât o idee falsă a lui.“ Concepţia despre om ca 
fiinţă divizată a cărei adevărată existenţă este în Dumnezeu se 
întâlneşte frecvent și este întotdeauna asociată cu speranţa 
reîntoarcerii. Ideea că existenţa contingentă este un stadiu negativ 
în evoluţia Absolutului presupune în mod clar niște premise 
adiţionale, care pot fi găsite doar în scrierile celor ce transgresează 
conștient marginile ortodoxiei confesionale a marilor Biserici sau 
care sunt etichetaţi drept apostati. 


9. Iluminismul. Realizarea omului în schema 
naturalismului 


Ar putea să pară că ambele aceste scheme nu pot fi decât produse 
ale gândirii religioase, că ambele presupun interpretarea lumii 
fizice ca o teofanie şi explicarea omului în termenii relaţiei sale — 
pozitivă, negativă sau, mai frecvent, ambivalentă — cu spiritul 
absolut. Dar nu este aşa, deoarece teoria întoarcerii omului la sine 
se întâlnește ca element constitutiv şi în filosofia naturalistă a 
Luminilor. Se vădeşte, în fapt, că această teorie, împreună cu 
imaginea paradigmatică a paradisului pierdut, este o constantă a 
speculaţii omului despre sine însuși, care, în diferite culturi, 
îmbracă forme diferite, dar este susceptibilă deopotrivă să-şi afle 
expresie într-un cadru religios şi într-unul radical antireligios. 

În literatura Luminilor, ideea identităţii pierdute a omului şi 
imperativul de a o recupera se întâlnesc atât în scrieri utopice, cât 
și în felurite descrieri ale stării de natură. Scepticismul și 
empirismul inculcate de Bayle şi Locke au furnizat o bază 
negativă pentru ideea unei armonii ideale pe care omul are 
puterea și datoria să o restaureze pe plan natural. Acceptarea 
finitudinii umane se dovedea incompatibilă cu convingerea că era 
posibil să se descopere ce este cu adevărat omul sau care sunt 
exigenţele Fiinţei sale. Chiar dacă existența umană trebuie 
considerată accidentală în sensul că nu este opera unui spirit 
anterior naturii, totuși Natura însăşi oferă date cu privire la 
perfecțiunea umanităţii, arătându-ne ce ar putea fi omul dacă s-ar 
conforma pe deplin adevăratei sale vocaţii; orice civilizaţie 
particulară poate fi evaluată în raport cu standardul observabil în 
natură. În loc să se compare pământul cu cerul, culturile existente 
erau comparate cu starea naturală a umanităţii. În timp ce misticii 
puneau în contrast condiţia generală a umanităţii, indiferent de 
culturile particulare, cu adevărata împlinire a umanităţii în 
Absolut, naturaliștii judecau fiecare formă a civilizaţiei și, în 
special, pe cea proprie în lumina umanității autentice, aşa cum o 
prescriau imperativele Naturii. În această privinţă nu conta dacă 
ci credeau că aceste imperative erau realmente îndeplinite în 
vreun timp sau loc, ca în teoriile despre bunul sălbatic, sau le 
considerau drept un model de urmat — însă un model nu inventat 
prin pură speculație, ci unul descoperit în legile naturii. 
Atitudinea de detaşare faţă de propria cultură și critica acesteia ca 
fiind „nenaturală“ apăruseră, ce-i drept, deja în Renaşterea târzie 


(de pildă, la Montaigne) şi fuseseră transmise Iluminismului prin 
tradiţia mai mult sau mai puţin neîntreruptă a Libertinismului. 
Totuși, abia în secolul al XVIII-lea ele au îmbrăcat o formă atât 
de masivă, consistentă ŞI radicală încât au putut să formeze un 
întreg, sistem intelectual. Procedeul de a privi propria civilizaţie 
prin ochii unor străini (chinezii lui Goldsmith, persanii lui 
Montesquieu, houyhnhnmii lui Swift și călătorul din Sirius al lui 
Voltaire) era asociat cu credința că există un standard adevărat 
pentru întreaga umanitate şi că civilizaţia în cauză era potrivnică 
naturii, Se impune făcută totuși o excepţie în cazul satirei amare a 
lui Swift: plasându-și statul ideal printre cai, și nu printre oameni, 
el dădea limpede de înţeles că acesta era „utopic“ în sensul 
etimologic și în accepțiunea populară a acestui termen. 

Printre pretenţiile „omului natural“ faţă de civilizaţia existentă 
se numărau diverse declaraţii de drepturi şi diverse comparații 
calitative. Dar egalitatea de la natură a oamenilor, dreptul omului 
la fericire, la libertate și la folosirea rațiunii erau teme acceptate în 
mod curent și suficiente pentru alcătuirea unui aparat critic. Cu 
toate acestea, cadrul conceptual al Iluminismului s-a dovedit 
curând inadecvat, iar componentele lui s-au dovedit reciproc 
discordante. La o analiză mai aprofundată, noţiunile-cheie de 
„natură“ şi „rațiune“ s-au dovedit cu neputinţă de îmbinat într- 
un întreg coerent: bunăoară, cum se puteau pune în acord cultul 
raţiunii ca dar al naturii și cultul naturii ca fiind ea însăși 
raţională? Dacă, aşa cum susțineau materialiștii, rațiunea umană 
era o prelungire a naturii animale și nu exista o deosebire esenţială 
între şiretlicurile maimuţelor şi raționamentele matematicienilor 
(de la Mettrie) şi dacă toate judecăţile morale sunt reductibile la 
reacţii de plăcere şi de durere, atunci fiinţele umane, cu 
raționamentele lor abstracte şi cu legile lor morale, sunt într- 
adevăr opera naturii, nu mai mult decât niște piese oarbe ale 
mecanismului natural. Dacă, pe de altă parte, așa cum susțineau 
mulţi, Natura este o entitate rațională, caracterizată prin finalitate 
șI sens ocrotitor, atunci ea nu este decât un alt nume pentru 
Dumnezeu. Așadar, ori raţiunea nu este rațiune, ori natura nu 
este natură; nu putem decât ori să considerăm gândirea ca fiind 
iraţională, ori să credităm Natura cu atribute divine. Cum se 
poate accepta că impulsurile umane sunt naturale în același sens 
ca legile morale care le reglementează şi le controlează? lată-ne 
întorși la eternele dileme cu care ateiştii îi ironizau încă de pe 
vremea lui Epicur pe adoratorii zeilor: de vreme ce lumea e plină 
de rele, trebuie că Dumnezeu este fie el însuși rău, fie 
neputincios, fie nepriceput, fie toate acestea la un loc; iar același 


lucru se poate spune şi despre „buna şi atorputernica” Natură. Pe 
de altă parte, dacă natura este indiferentă faţă de om și de soarta 
sa, n-avem niciun motiv de a crede că răul poate fi biruit; s-ar 
putea ca singura lege naturală să fie cea a junglei şi ca societăţile 
umane să nu fie cu nimic superioare speciilor vegetale sau 
animale. În acest punct, ideile-forţă ale Iluminismului încep să fie 
divergente, şi înăuntrul lui întâlnim atitudinile pesimiste ale unor 
Mandeville, Swift şi Voltaire cel din anii senectuţii. Ideea unei 
armonii naturale generoase care, odată descoperită, avea să 
înlăture orice conflict sau calamitate începe să se clatine. 


10. Rousseau si Hume. Năruirea credinței în armonia 
naturală 


Rousseau, Hume și Kant sunt cu toţii exponenţi ai acestei 
pierderi de încredere. Rousseau crede în arhetipul omului trăitor 
în identitate-cu-sine, dar nu crede posibile ştergerea efectelor 
civilizaţiei şi revenirea la fericirea naturală. Omul natural nu 
cunoştea sentimentul de înstrăinare, iar relația sa cu viaţa nu era 
mijlocită de reflecţie; el trăia simplu, fără să fi fost nevoit să 
gândească asupra vieţii; își accepta, dar în mod inconştient, 
situaţia şi limitele. Astfel, asocierea lui cu alţii s-a produs în mod 
spontan și n-a avut nevoie de instituţii speciale care să o menţină. 
Civilizaţia a adus cu sine desprinderea omului de sine și a năruit 
armonia originară a societăţii. Eaa generalizat egoismul, a distrus 
solidaritatea și a degradat viața personală, transformând-o într-un 
sistem de convenţii și de nevoi artificiale. În această societate, 
identitatea cu sine a individului este irealizabilă; tot ce poate face 
acesta este să încerce să scape de presiunile ei și să contemple 
lumea independent de opinia dominantă. Cooperarea şi 
solidaritatea cu alții nu-l privează pe individ de o viaţă personală 
autentică, pe când legătura negativă creată de interesul egoist şi de 
ambiţie distruge deopotrivă comunitatea şi personalitatea 
autentică. Datoria proprie a omului este atât de a fi el însuși, cât 
și de a trăi în solidaritate voluntară cu alţii. Cum nu putem 
anihila civilizația, trebuie să încercăm un compromis: fiecare om 
să descopere înlăuntrul său starea naturală și să-i educe pe alții în 
același spirit. Nu există o lege istorică aptă să ne garanteze că 
strădaniile noastre vor duce la restaurarea adevăratei comunități şi 
că societatea va renaşte în indivizi, dar nici nu e cu neputinţă ca 
acest lucru să aibă loc. 


Rousseau nu se lansează într-o teodicee istorică sau într-o 
incercare de a integra răul în lume în speranţa că din ororile 
trecutului se va naște o ordine armonioasă. În viziunea sa, 
destrămarea armoniei originare este un râu pur și simplu, fără 
vreo justificare şi fără scop. Nu există o dialectică a „progresului 
în spirală“ care să susţină speranţa incertă în mai bine. 

Rousseau are, astfel, un model propriu de umanitate autentică, 
dar nu recunoaşte niciun fel de raţiuni care să justifice o ruptură 
de acest model. Căderea omului nu este, în viziunea sa, o fază 
autocorectivă în progresul spre perfecțiune. În această privinţă el 
este mai aproape de creștinismul obișnuit decât de autorii de 
teogonii în maniera lui Platon; răul e rău, produs din vina 
omului, și nu are vreo semnificaţie ascunsă pentru istoria 
cosmosului. Există, pe de altă parte, o chemare adresată omului, 
care este anterioară istoriei, şi nu dictată de ea; realitatea ultimă a 
acestei chemări este o întrebare deschisă. 

Doctrina lui Hume, la rândul său, reprezintă un clivaj între alte 
două elemente fundamentale ale gândirii secolului al XVIII-lea: 
categoriile experienţei și cele ale ordinii naturale. Când premisele 
empirismului au fost duse până la ultimele lor consecinţe, a 
devenit clar că ideea de ordine naturală era de nesusţinut. Dacă 
nu poate exista altă cunoaştere decât cea dobândită prin simţuri şi 
dacă datele noastre senzoriale nu oferă nicio dovadă în sprijinul 
conexiunii cauzale sau al vreunei legi necesare, e limpede că 
minţile noastre sunt incapabile de a aprehenda realitatea altfel 
decât ca pe o colecţie de fenomene separate. Tot așa, în acest caz, 
nu putem percepe vreo ordine naturală care să poată fi privită în 
mod legitim drept o trăsătură imanentă a universului, și nu drept 
o simplă „lege“ de tip științific, adică o fixare subiectivă în minte, 
din motive de convenabilitate practică, a unor şiruri recurente de 
evenimente, De asemenea, nu există niciun temei să presupunem 
că suntem sub autoritatea unor legi morale ce posedă o 
valabilitate independentă de senzațiile noastre de plăcere şi de 
durere. Pe scurt, atât „ordinea fizică“, cât şi „ordinea morală“ sunt 
niște închipuiri mai presus și dincolo de ceea ce putem afla din 
experienţa. În același sens, este inutil să presupunem că există 
vreun standard, obligaţie sau scop umane independente de mersul 
real al istoriei omeneşti, 

Hume nu pune în aserțiuni nici contingența omului, nici a 
universului; dimpotrivă, atunci când respinge dovezile ontologice 
privind existenţa lui Dumnezeu, el spune că nu putem şti din 
experienţă că universul e contingent. Dar asta nu înseamnă decât 
că universul nu este contingent în sensul scolasticilor, adică nu 


posedă caracteristici care să indice că el depinde neapărat de un 
creator necesar. Pentru scolastici, „contingenţa“ lumii serveşte ca 
o dovadă a necesităţii. Considerată în sine, lumea nu are nimic 
necesar, dar existența ci dovedeşte existența necesităţii; 
contingența ei este doar aparentă, așa cum o vedem când o 
raportăm la existenţa lui Dumnezeu. Considerată însă — aşa cum 
se cuvine — în relaţie cu Dumnezeu, lumea nu este contingentă, 
deoarece nimic nu poate exista prin accident. Așadar, când Hume 
ne spune că în experienţă nu este nimic care să ne arate că lumea 
e contingentă, el spune, de fapt, că lumea este contingentă, că, 
adică, nu există nimic care să ne oblige să o raportăm la vreo 
realitate necesară sau absolută. Altfel spus, cuvântul „contingent 
are sens doar în opoziţie cu cuvântul „necesar“. Poziţia lui Hume 
este că lumea este ceea ce este și că antiteza dintre contingenţă și 
necesitate n-are nicio bază în experienţă. Universul, pentru 
Hume, este contingent în exact același sens în care este și pentru 
pentru Sartre: ea nu se fundează pe nicio „rațiune“ şi nu ne 
autorizează să-l căutăm vreuna. 

Critica humeană a zdruncinat, în cele din urmă, temeliile 
sistemului de gândire al secolului al XVIII-lea, care păruse să 
reconcilieze empirismul cu credința în armonia naturală, 
utilitarismul moral cu credinţa că omul e destinat fericirii, 
raţiunea ca dar al naturii cu raţiunea ca putere suverană. Orice 
nouă încercare de a restaura legitimitatea credinţei în unitatea şi 
necesitatea Fiinţei şi într-un standard uman autentic, ca deosebit 
de umanitatea empirică și istorică, trebuia să ţină cont de 
implicaţiile devastatoare ale analizei lui Hume. Cu această 
problemă se va confrunta Kant, cel care a făcut efectiv o astfel de 
incercare. 


1]. Kant. Dualitatea fiinţei umane şi vemediul ei 


Kant a optat pentru suveranitatea rațiunii umane, împotriva 
credinţei într-o ordine naturală a cărei parte sau manifestare este 
rațiunea. În filosofia sa, el a respins speranţa că raţiunea ar putea 
descoperi legea naturală, adică o armonie preexistentă sau un 
Dumnezeu raţional, ori că s-ar putea interpreta pe sine în cadrul 
acelei armonii. Aceasta nu Înseamnă, aşa cum susținuse Hume, că 
toată cunoașterea noastră se reduce la contingenţa unor percepții 
separate. Nu toate judecățile noastre sunt ori empirice, ori 
analitice; anumite judecăți sintetice 4 priori, adică neempirice, dar 
care ne spun ceva despre realitate, formează coloana vertebrală a 
cunoașterii noastre și îi asigură acesteia regularitatea și 


valabilitatea generală. Dar — şi aceasta este una dintre principalele 
concluzii ale Criticii rațiunii pure — judecăţile sintetice 4 priori se 
raportează doar la obiecte ale experienţei posibile. Aceasta 
înseamnă că ele nu pot oferi o bază pentru o metafizică raţională, 
căci o metafizică, dacă e, în general, posibilă, va trebui să constea 
din judecăţi sintetice 4 priori. Tot ce putem spera să obținem este 
o metafizică imanentă sub forma unui cod de legi naturale care 
nu sunt abstrase din experienţă, ci care pot fi stabilite z priori. 
Orice gândire se leagă, în cele din urmă, de percepţie, iar 
construcţiile 4 priori pe care mintea noastră le făureşte cu 
necesitate semnifică ceva doar în măsura în care pot fi aplicate 
lumii empirice. Astfel, ordinea naturii, În ceea ce priveşte 
determinanţii el constitutivi, nu este descoperită in natură, ci 
impusă acesteia de ordinea minţii înseși. De această ordine ţin 
dispunerea obiectelor în timp și spaţiu, ca bază a aprehensiunii 
pure, precum și sistemul categoriilor, adică al conceptelor 
nematematice care conferă unitate lumii empirice, dar nu sunt 
scoase din ea. 

Experienţa este, aşadar, posibilă doar grație forţei unificatoare a 
intelectului. Ordinea naturii oferă mărturia suveranităţii spiritului 
asupra €i, dar această suveranitate nu este totală. Orice 
cunoștință, cu excepţia judecăților analitice, care nu comunică 
nicio informaţie nouă, are un conținut derivat din două surse, 
Percepția și judecata sunt activități radical diferite. În percepţia 
senzorială, obiectele ne sunt, pur și simplu, date și noi le 
suportăm pasiv efectul, pe când în activitatea intelectului ne 
exercităm facultatea de cunoaștere asupra lor. Ambele aspecte, 
activ şi pasiv, ale prezenţei umane în lume sunt în mod necesar 
implicate în orice act de cunoaștere. Nu există gândire valabilă 
care să nu fie legată de percepţie și nu există percepţie fără 
activitatea  unificatoare a intelectului. Prima dintre aceste 
propoziţii înseamnă că nu există speranță legitimă într-o 
cunoaștere teoretică ce s-ar extinde dincolo de lumea empirică, la 
nişte realități absolute, ŞI, de asemenea, că varietatea experienţe 
nu poate fi integral subordonată puterii intelectului. Cea de a 
doua propoziţie scoate în evidenţă superioritatea spiritului asupra 
naturii considerate ca alcătuind un sistem. 

lreductibila dualitate a cunoașterii umane nu este direct 
perceptibilă, dar, odată descoperită, ea dezvăluie dualitatea 
fundamentală a oricărei experienţe umane prin care asimilăm 
lumea concomitent ca legiuitori şi ca subiecţi pasivi. În limitele 
folosirii legitime a intelectului nostru, nu putem elimina 
inexplicabila contingenţă a datelor experienţei. Contingenţa este 


ceva dat; suntem nevoiţi să o recunoaștem şi să abandonăm orice 
speranţă de ao stăpâni până la capăt. Drept urmare, nu putem 
conferi o unitate finală nouă înşine sau lumii. Propriul meu cu, 
aşa cum îl percep în introspecţie, este supus condiţiei timpului și, 
ca atare, nu este identic cu eul meu în sine, care este inaccesibil 
cunoașterii teoretice. Dincolo de eul introspecţiei, putem 
discerne, ce-i drept, o unitate transcendentală de apercepţie, 
condiţia de unitate a activităţii subiectului, o conştiinţă de noi 
înșine care trebuie să poată însoţi toate percepțiile; despre aceasta 
din urmă nu ştim însă decât că există, nu și cum este constituită, 
În general, totalitatea experienţei noastre organizate presupune un 
tărâm al realităţii incognoscibile ce afectează simţurile, dar pe care 
noi o percepem nu sub forma ei reală, ci într-o formă ordonată de 
categoriile noastre 4 priori. Prezenţa lumii-în-sine nu este dedusă 
din datele empirice, ci este cunoscută în chip nemijlocit; 
conştiinţa pe care o am despre propria-mi existenţă este, în același 
timp, o conștiință directă despre obiecte. Dar noi nu putem 
cunoaște nimic despre o realitate independentă în afară de 
simplul fapt că există; nu putem suprima nici contingenţa lumii 
cognoscibile, nici dualitatea care este proprie intelectului uman. 

Spiritul uman nu se mulţumeşte însă cu cunoaşterea propriilor 
limite sau cu o metafizică stearpă, redusă la conștiința condiţiilor 
a priori ale experienţei. Minţile noastre sunt astfel constituite 
încât năzuiesc irezistibil la unitatea cunoașterii absolute; ele caută 
să înțeleagă lumea nu doar așa cum este, ci aşa cum este cu 
necesitate, și să depășească distincţia, presupusă în postulatele 
gândirii empirice, dintre ceea ce e posibil, ceea ce e real și ceea ce 
e necesar. Pentru că această distincţie nu poate fi alungată din 
intelect: posibilul e tot ceea ce este compatibil cu condiţiile 
formale ale experienţei, realul e ceea ce este actualmente dat în 
condițiile lui materiale, iar necesarul e acea parte a realităţii care 
purcede din condiţiile generale ale experienţei. Realităţile lumii 
includ astfel contingenţa, pe care nu am putea-o elimina decât 
dacă am avea acces la fiinţa necondiționată, la unitatea absolută a 
subiectului și a obiectului cunoaşterii. Spre asta năzuim neîncetat, 
dar este o năzuinţă zadarnică; amăgirile metafizicii, chiar şi după 
ce au fost demascate ca amăgiri, dăinuie pe mai departe în spiritul 
uman. Ele își află expresie în construcţia de concepte care nu 
numai că nu sunt abstrase din experienţă (căci anumite concepte 
A priori sunt legitime și esenţiale pentru cunoaștere), dar nici nu-i 
sunt aplicabile acesteia. Aceste concepte sau idei ale rațiunii pure, 
precum cele de „Dumnezeu“, „libertate“ şi „nemurire“, reprezintă 
o ispită continuă pentru spiritul uman, deși nu pot fi folosite în 


chip inteligibil în marginile raţiunii teoretice. În cadrul raţiunii 
pure, ele au o anumită semnificaţie, însă una regulativă, şi nu 
constitutivă. Adică, noi nu putem cunoaște vreo realitate care să 
corespundă acestor concepte, ci putem folosi aceste concepte doar 
ca pe nişte limite de neatins sau ca pe nişte indicatoare ale 
direcţiei pe care o urmează activitatea noastră cognitivă. 

Folosirea legitimă a acestor idei rezidă, aşadar, în imboldul 
constant pe care îl dau minţii pentru a-și depăși strădaniile 
anterioare; iar folosirea lor nelegitimă, în presupunerea că vreo 
strădanie, oricât de mare, ne-ar putea face capabili de dobândirea 
cunoașterii absolute, Pentru orice judecată dintr-un lanţ silogistic 
mintea caută să descopere o premisă majoră; legea silogismului 
cere ca, pentru orice premisă, să căutăm o premisă, pentru orice 
condiţie, o condiţie, până ajungem la ceea ce este necondiţionat. 
Această maximă este potrivită pentru scopul de a îndruma 
operaţiile minţii, dar ea nu trebuie confundată cu supoziţia 
eronată că în lanţul premiselor există, în fapt, o primă verigă, 
necondiționată. Căci una e să ştii că orice element al unui şir 
intelectual are o condiţie precedentă şi cu totul altceva să susţii că 
putem cuprinde şirul în întregul lui, inclusiv primul lui termen, 
cel necondiţionat. (Putem înlesni înţelegerea gândului de aici al 
lui Kant printr-o comparaţie: deşi e adevărat să spunem că, 
pentru orice numar particular, există un număr mai mare, nu este 
adevărat că există un număr mai mare decât oricare altul.) 
Nedistingerea maximei silogistice de premisa fundamentală, dar 
falsă, a rațiunii pure este sursa a trei erori corespunzătoare celor 
trei tipuri de silogism. În sfera silogismului categoric, această 
premisă ne spune că, în câutarea condiţiilor succesive ale unei 
judecăți predicative, putem ajunge, în cele din urmă, la un 
subiect care nu este și predicat. În sfera silogismului ipotetic, ca 
ne spune că putem ajunge la o aserțiune care nu presupune 
nimic; iar în sfera silogismului disjunctiv, că putem descoperi un 
asemenea agregat de membri ai diviziunii unui concept care să nu 
mal necesite nimic pentru incheierea diviziunii. În felul acesta, ne 
iluzionăm că putem stabili în domeniul cunoaşterii trei feluri de 
unitate absolută: în psihologic, pe cea a subiectului gânditor, în 
cosmologie, pe cea a șirului de cauze ale fenomenelor, iar în 
teologie, pe cea a subiectelor gândirii în general. Dar, în limitele 
experienţei finite, niciuneia dintre aceste trei idei nu-i corespunde 
vreun obiect. Nu putem aprehenda teoretic nici unitatea 
substanţială a sufletului uman, nici unitatea universului, nici pe 
cea a lui Dumnezeu. 


Cu greu s-ar putea găsi în istoria filosofiei vreun alt gânditor 
care să-și fi dat atâta osteneală câtă și-a dat Kant pentru a invalida 
argumentele în favoarea unor propoziţii la al căror adevăr ţinea el 
însuși atât de mult. Credinţa în existenţa lui Dumnezeu, în 
libertate şi în nemurirea sufletului nu reprezenta pentru el nişte 
lucruri indiferente, în privinţa cărora să se fi putut mulţumi să-și 
declare neutralitatea. Dimpotrivă, o considera de importanţă 
vitală, dar credea că mintea noastră se autoamăgeşte când se simte 
ispitită să-și închipuie că a atins Absolutul. Absolutul e un reper 
călăuzitor spre progresul fără sfârşit al cunoașterii, dar nu poate 
ajunge el însuși în posesia minţii, 

A atinge Absolutul în cunoaştere este totuna cu a deveni 
absolut. Dar împărţirea omului într-o parte pasivă şi una activă şi 
împărţirea corespunzătoare a lumii în ceea ce e perceput și ceea ce 
e gândit, în ceea ce e contingent şi ceea ce e intelectualmente 
necesar, reprezintă o împărţire ce nu poate fi rezolvată decât la 
infinit; același lucru este valabil şi pentru opoziţia din viața 
noastră morală, dintre liber-arbitru și lege, dintre fericire şi 
datorie. Căci viața noastră de ființe înzestrate cu voinţă este 
împărțită şi ea, la rândul ei, între două ordini la care participăm 
în mod inevitabil: lumea fenomenală, naturală, supusă 
cauzalităţii, şi lumea lucrurilor în sine, a libertăţii şi 
independenţei totale a spiritului. Ceea ce se cheamă datorie și se 
exprimă sub formă de imperativ este nu doar total independent 
de înclinațiile noastre, tocmai prin caracterul său de imperativ, ci 
este cu necesitate potrivnic lor. 


Căci porunca să facem ceva bucuroşi este în sine contradictorie, deoarece, 
dacă noi am şti deja prin noi înșine ceea ce suntem obligati să facem, dacă, 
în afară de aceasta, am fi și conştienţi că o facem bucuroși, o poruncă în 
această privinţă ar fi inutilă; iar dacă o facem în adevăr, dar nu bucuroși, ci 
numai din respect pentru lege, o poruncă care face din acest respect 
tocmai mobilul maximei ar acţiona exact Împotriva simţământului 
poruncit. (Critica rațiunii practice, Partea 1, 1.3) 


Dar conformarea voinţei la lege trebuie să fie posibilă; ea este o 
condiţie a supremei bunătăţi, care trebuie ea însăşi să fie posibilă, 
producând o sinteză armonioasă a fericirii cu virtutea, care, în 
lumea empirică, tind, după cum o ştim cu toții, să se limiteze 
reciproc. Rațiunea percepe legea morală în mod direct, adică 
independent de cunoașterea condiţiilor subiective care fac 
posibilă îndeplinirea legii. Așadar, omul ştie ce trebuie să facă 
înainte de a ști că posedă libertatea de acţiune; din faptul că 
trebuie, el află pentru prima dată că poate, așadar că este liber. Dar 
libertatea astfel aprehendată este obiect al raţiunii practice, care 


are un câmp de acţiune mai larg decât raţiunea speculativă. 
Oricine va fi de acord că stă în puterea sa să se conformeze 
imperativului moral, chiar dacă nu are certitudinea că, în fapt, va 
face aşa. 


E] crede că poate face ceva, fiindcă e conştient că trebuie [sof] s-o facă şi 
recunoaște în sinea sa o libertate care, altfel, fără legea morală, i-ar fi rămas 
necunoscută. (Critica rațiunii practice, Partea l, Cartea I, Capitolul 1, $6) 


Rațiunea practică îşi are propriile el principii 4 priori, care nu 
pot fi derivate din raţiunea teoretică, iar valabilitatea lor impune 
acceptarea anumitor adevăruri fundamentale care sunt 
inaccesibile intelectului, a cărui putere de a forma concepte este 
limitată de aplicabilitatea lor empirică. Dat fiind că vointa, 
supusă legii morale, are drept obiect necesar binele suprem, acesta 
din urmă trebuie să fie și el posibil. Iar cum acest bine reclamă 
perfecțiunea absolută, care nu este posibilă decât ca urmare a 
unui progres infinit, valabilitatea legii morale presupune în mod 
necesar dăinuirea infinită a individului uman, așadar nemurirea 
personală. În mod asemănător, postulatul binelui suprem cere, 
pentru a fi valabil, ca fericirea omului să coincidă cu datoria lui, 
dar niciun fel de condiții naturale nu oferă dovada că realizarea 
acestei coincidențe este certă. Prin urmare, binele suprem, ca 
obiect necesar al voinţei, presupune existența unei cauze 
raţionale, libere a naturii, care nu este ea însăși parte a naturii, 
adică existența lui Dumnezeu. Astfel, graţie faptului că avem 
conștiința legii morale, ideile raţiunii speculative dobândesc o 
realitate obiectivă pe care teoria nu ar fi putut să le-o garanteze 
niciodată. Imortalitatea noastră, participarea noastră la lumea 
inteligibilă, libertatea necondiționată şi supremaţia Creatorului 
asupra naturii, toate acestea se vădesc a fi realităţi a căror existenţă 
o reclamă legea morală. 

Rezumând, așadar: împărțirea omului între două ordini 
opuse — cea a naturii şi cea a libertăţii, cea a dorinței și cea a 
datoriei; o existenţă pasivă plină de lucruri contingente şi o 
existenţă activă în care contingența obiectului dispare — această 
împărţire este remediabilă, dar cu condiţia unui progres infinit. 
Perspectiva care ni se deschide în faţă este cea a unei strădanii 
nelimitate spre îndumnezeire, nu în sensul mistic de dobândire a 
identităţii cu un Dumnezeu transcendent, ci în sensul atingerii 
unei perfecțiuni absolute, care suprimă puterea contingenței 
asupra libertăţii. Dobândirea unei condiţii asemănătoare 


divinității, în care raţiunea și voința au o dominație totală asupra 
lumii, este orizontul spre care tinde progresul infinit al fiecărui 
individ uman. 

Filosofia lui Kant nu include istoria unui paradis pierdut și 
căderea omului. Fa oferă o perspectivă de realizare a umanităţii 
esenţiale nu prin supunere la natură, ci prin emancipare de ca. 
Kant deschide în istoria filosofiei un nou capitol în încercarea de 
a depăși contingența existenţei umane, postulând libertatea ca 
realizare a omului şi stabilind independenţa rațiunii și voinţei 
autonome drept țelul final al nesfârșitului pelerinaj al omului spre 
sine însuşi, un sine care atunci va fi divin, 


12. Fichte şi cucerirea de sine a spiritului 


Johann Gottlieb Fichte a căutat să înlăture limitele doctrinei 
kantiene privind chemarea omului la libertate şi a dezvoltat 
viziunea potrivit căreia stă în puterea omului și este de datoria sa 
să dobândească o conștiință radicală a dominaţiei sale nelimitate 
asupra condiţiilor Fiinţei, a primatului absolut al propriei lui 
existențe și a totalei lui independenţe față de orice ordine 
preexistentă. După cum spune Fichte însuşi în discursul său 
Despre demnitatea omului (1794), „filosofia ne învaţă să 
descoperim totul în eu“; „numai prin eu este posibil să se 
instaleze ordine şi armonie în masa inertă, informă“; omul, „în 
virtutea existenţei sale, este total independent de orice din afara sa 
și există în chip absolut și prin sine însuși“; „... el este etern, 
existent prin sine însuşi și prin propria-i tărie“. Însă această 
conştientizare de către om a statutului său de autor necondiţionat 
al Fiinţei nu este ceva oferit de-a gata, ci este un precept moral, o 
chemare la neîncetată autodepăşire și la sforțare mereu reluată, 
care priveşte pe rând fiecare formă a Fiinţei nu ca pe un capăt, ci 
ca pe nouă obligaţie. 

Această emancipare filosofică a spiritului de natură și de 
conceperea lumii ca un perpetuu obiectiv moral au fost ulterior 
blamare de către Marx și alţii ca fiind simpromatice pentru 
slăbiciunea radicalismului politic german și a unei civilizaţii care, 
lipsită de curajul unui efort revoluţionar practic, transpunea 
acţiunea pe tărâmul gândirii şi privea practica în termeni 
moralizatori. Totuși, în virtutea poziţiei sale de bază, filosofia 
germană nu privea lumea ca pe o sursă de anticipări optimiste sau 
ca fiind opera unei naturi binevoitoare care prescrie valori şi le 
oferă justificare, ci ca pe o problemă și ca pe o provocare. 
Rațiunea nu mai era o copie a naturii şi nu găsea în aceasta o 


armonie prestabilită. Filosofia era capabilă să discearnă în om, ca 
subiect al cunoașterii, o parte sau un aspect al omului întreg și al 
fiinţei sale practice; iar în felul acesta, cunoașterea ajungea să fie 
interpretată ca o formă a comportamentului practic. 

Opoziția lui Fichte faţă de filosofia Luminilor avea la bază un 
motiv kantian. Dacă omul este constrâns de presiunea naturii 
existente, căreia și el însuși îi aparţine prin trupul său, atunci nu 
poate exista vreo morală dincolo de calculul utilitar al plăcerilor şi 
durerilor, adică nu poate exista deloc o morală. Pentru ca lumea 
să poată fi obiect al obligaţiei, omul trebuie să fie liber de 
determinismul naturii. Aşadar, opțiunile metafizice și 
epistemologice implică o chestiune morală. Noi suntem 
permanent ispitiţi de ceea ce Fichte numește „dogmatism“, adică 
punctul de vedere care explică conștiința apelând la obiecte, 
pentru că aceasta ne eliberează de responsabilitate şi ne spune să 
ne bizuim pe presupusele legi ale cauzalirăţii, întâlnite în natură; 
oricine nu se poate elibera de dependenţa de obiecte este, prin 
înclinaţie, un dogmatic. Idealismul, pe de altă parte, tratează 
conștiința ca fiind punctul de plecare și apelează la ea pentru a 
înțelege lumea lucrurilor; idealistul este un om care a dobândit 
conștiința propriei libertăţi, care acceptă responsabilitatea pentru 
lume și care este gata să se ia la trântă cu realitatea. Cei care 
identifică conştiinţa de sine cu existența obiectivă a omului 
printre lucruri, adică materialiștii, nu sunt atât victimele erorii, 
cât slabi şi incapabili să-și asume rolul de iniţiatori ai Fiinţei. 
Idealismul este nu numai moralmente superior, ci este și un punct 
de plecare natural pentru filosof, deoarece nu dă naștere unor 
întrebări fără răspuns. El nu este silit să se întrebe pentru cine se 
iveste faptul originar al experienţei, căci, din acest punct de 
vedere, subiectul și obiectul coincid; starea primordială a Fiinţei, 
conștiința de sine, este fiinţare-pentru-sine și nu necesită nicio 
explicaţie. 

Dar acest mod de a fi al conştiinţei de sine nu este dat facultăţii 
noastre reflexive ca un lucru sau ca o substanţă, el se manifestă 
doar în activitate. Fichte respinge punctul de vedere contemplativ 
că substanţa precedă cu necesitate acțiunea, pe când acţiunea 
presupune o substanţă activă. Dimpotrivă, acțiunea este 
primordială şi, în relaţie cu ea, fiinţarea substanţială nu e decât un 
produs sau precipitat secund. Conştiinţa este ea însăşi acţiune, 
mișcare a unei iniţiative creatoare neprescrise de nimic din afară; 
ca este causa sui. Lumea obiectelor nu are o existență de sine 
stătătoare: „lucrul în sine“ kantian este o relicvă a dogmatismului. 
Fiind conştient de propria-i libertate nelimitată, omul se 


recunoaște pe sine ca fiind în mod absolut responsabil pentru 
Fiinţă, iar Fiinţa o recunoaște ca pe ceva care, luat în totalitate, 
are sens graţie omului. Libertatea este totodată condiţia unei 
adevărate comunități umane, bazată pe solidaritate, și nu pe 
legătura negativă a interesului, care rămâne singura legătură, dacă 
acceptăm ideea că Fiinţa omului este definită prin nevoile pe care 
i le desemnează natura. Idealul lui Fichte, aidoma celui al lui 
Rousseau, este o societate în care legăturile dintre fiinţele umane 
se bazează pe liberă cooperare, nefiind reglementate de vreun 
contract impus din afară. 

Dacă însă conștiința este punctul de plecare absolut, ea nu 
poate fi, ca în idealismul berkeleyan, conștienţă a percepţiilor, ci 
conștienţa unor acte de voinţă. Postulatul ei dintâi şi esenţial este 
obligaţia gândirii faţă de ea însăși, ceea ce presupune ca cul să-și 
creeze un pandant în care să se recunoască pe sine ca pe propria 
limită. Conştiinţa, eul dă naștere non-eului spre a se institui în 
conștiinţă-de-sine creatoare. Spiritul nu este mulțumit cu 
identitatea lui directă cu sine, ci reclamă o identitate cu sine 
reflexivă, îndreptată spre ea însăşi și percepută de ea însăși; pentru 
aceasta, însă, el trebuie mai întâi să se dedubleze şi să se 
obiectiveze creând lumea, care, atunci, îi apare ca ceva exterior și 
îi permite să se autocunoască. Dialectica autoabolirii exteriorităţii 
este o anticipare directă a schemei hegeliene, dar îşi are rădăcinile 
și în întreaga istorie a teogoniei neoplatoniciene şi în toate 
doctrinele care îl prezintă pe Dumnezeu ca dobândind existenţă 
prin propria-i activitate creatoare. În versiunea lui Fichte, 
atributele Fiinţei divine sunt transferate asupra spiritului uman, 
care, în nemărginita-i autonomie, constituie standardul la care se 
raportează tot restul realităţii. Eului însuși nu-i este aplicabilă 
opoziţia dintre activitate şi pasivitate. În prima versiune a cărții 
sale, Wssenschafislehre (Doctrina ştiinţei, 1794, Il, 4, E HI), Fichte 


scrie: 


Cum esenţa eului constă exclusiv în faptul de a se punc, punerea de sine și 
existenţa sunt pentru el unul și același lucru... Eul nu poate evita punerea 
a ceva în sine însuși decât punându-l în non-eu... Activitatea şi pasivitatea 
eului sunt totuna. 


Eul nu este identic cu subiectul individual empiric, psihologic, 
el este un eu transcendental, adică umanitatea privită ca subiect, 
dar care nu poate fi numit subiect colectiv de vreme ce nu există o 
fiinţă autonomă (de felul „intelectului universal“ al averroiștilor) 
independentă de conștiința individuală. Cu alte cuvinte, 
umanitatea există în chip de natură a fiecărui om individual, de 


conștiință pe care fiecare trebuie să o descopere în el însuşi. 
Tocmai graţie acestui fapt este posibilă comunitatea umană; 
sarcina fiecărui individ este de a se cunoaște pe sine ca umanitate, 

Eul este astfel nevoit să instituie lumea lucrurilor, care este un 
produs al libertăţii eului, dar care, odată instituită, reprezintă o 
îngrădire a lui, și se cere a fi suprimată. Creaţia lumii nu este, 
așadar, un unic eveniment, ci o strădanie neintreruptă prin care 
produsele obiectivate ale spiritului sunt reabsorbite în el. Biruind 
rezistenţa obiectivărilor sale — rezistență care este necesară propriei 
sale dezvoltări —, spiritul atinge starea de autocunoaștere absolută 
printr-un proces nesfârşit ce constă în a-şi pune mereu noi limite 
și în a le depăși apoi cu succes. Telul ultim al acestui proces este 
exprimat de conştiinţa absolută, dar el nu poate fi atins în fapt; la 
fel ca în filosofia lui Kant, el este un orizont ce semnifică 
încheierea unui progres infinit. Cucerirea pozitivă a libertăţii în 
lucrurile omenești reclamă astfel un antagonism permanent al 
spiritului față de fiecare formă de civilizaţie statornicită. Spiritul 
este eternul critic al propriilor sale exteriorizări, iar tensiunea 
dintre inerția formelor statornicite și activitatea creatoare 
spontană nu poate înceta să existe, căci ea este o condiţie a 
existenţei spiritului sau chiar, am putea spune, un sinonim al 
acestuia. 

Filosofia fichteană căuta astfel să interpreteze omul ca pe o 
fiinţă practică şi introducea în epistemologie supremaţia 
punctului de vedere practic, adică moral. Cunoașterea umană este 
determinată, în ce priveşte conţinutul ei, de perspectiva practică; 
relația omului cu lumea nu este receptivă, ci creatoare; lumea este 
dată ca un obiect al obligaţiei, nu ca o sursă de percepții dată de-a 
gata. Cum însă adevăratul scop al eului este autoperfecţionarea, 
adevăratele sarcini ale omului rezidă în sfera educaţiei şi a 
autoeducaţiei, 

Eul fiind înţeles ca libertate de depășire necontenită a 
propriilor limite, istoria omenirii poate fi interpretată ca istorie a 
sforțărilor spiritului în direcţia libertăţii. Pentru Fichte şi, mai 
târziu, pentru Hegel, istoria capătă sens dacă este concepută ca 
progres spre conștiința libertăţii. De la spontaneitatea 
nereflectată, trecând prin puterea tradiţiei, prin dominarea 
particularismului individual și descoperirea finală a raţiunii în 
chip de cârmuitor extern, istoria înaintează spre o stare în care 
libertatea individuală va coincide total cu raţiunea universală, iar 
sursele conflictelor umane vor seca. Astfel privită, istoria este o 
teodicee, mai bine zis o antropodicee; cât priveşte răul pe care-l 
constatăm în ea, putem fie să-l interpretăm ca pe un factor de 


progres în raport cu dinamica întregului, fie să susţinem că este 
cu totul irațional și lipsit de consistenţă existenţială, pe scurt, că 
este neant și nu aparţine istoriei. 

Imaginea fichteană a omului ca libertate, a omului care-și 
descoperă propria chemare într-o încleştare perpetuă cu inerția 
propriilor sale înstrăinări, oferea o bază pentru critica oricărei 
tradiţii şi părea să favorizeze aspiraţiile spre libertate în viaţa 
culturală şi politică. S-a vădit însă că, din aceeași filosofie, se 
puteau trage concluzii de-a dreptul opuse intenţiilor sale aparente 
și, într-adevăr, însuşi Fichte a făcut acest lucru într-o etapă mai 
târzie a carierei sale. În perioada războaielor napoleoniene, critica 
sa la adresa utilitarismului și a Iluminismului și apologia făcută de 
el legăturilor nonutilitare dintre fiinţele umane s-au împletit cu 
un cult al Națiunii ca întruchipare par excellence a comunității 
nonutilitare și nonraţionale. Sub acest aspect, Fichte a anticipat 
gândirea romantică. Ideea că anumite naţiuni sunt exponente ale 
principalelor valori ale fiecărei epoci din mersul istoriei l-a condus 
la mesianism german, iar ideea umanităţii ca esență a omului l-a 
făcut să susţină învățământul de stat obligatoriu ca mijloc de a-l 
ajuta pe individ să-și descopere drumul în viaţă. Utopia totalitară 
schițată de Fichte în Der geschlossene Handebstaat (Statul comercial 
închis; 1800) poate fi, în esenţă, justificată prin filosofia fichteană 
a libertăţii. Legătura dintre ele poate fi trasată ipotetic după cum 
urmează. Ceea ce se cere omului este să-și descopere în el însuși 
propria-i umanitate absolut liberă şi creatoare. Acesta nu este un 
ideal arbitrar, ci o chemare reală, ineluctabilă la autocunoastere, 
progresul spre aceasta fiind identic cu însăși existența umană. 
Cum indivizii şi popoarele nu evoluează în mod egal spre țelul 
căruia îi sunt meniţi, ci prezintă mari deosebiri în privința 
gradului de autocunoaştere atins, este cât se poate de firesc ca 
educarea celor mai puţin avansați de către cei mai avansați să 
accelereze evoluţia celor dintâi spre deplina umanitare. Dacă 
statului îi revine sarcina de a-și educa cetăţenii în spiritul 
comunității ȘI al umanităţii, nu este nefiresc ca liderii, care cunosc 
semnificaţia umanităţii mai bine decât cei conduşi, să facă uz de 
constrângere pentru a scoate la lumină umanitatea care se află 
latent în fiecare individ. Această constrângere nu va fi altceva 
decât expresia socială a constrângerii prezente în fiecare individ ca 
propria-i esență, de care el încă nu a devenit conștient; ceea ce 
inseamnă că, de fapt, ea nici nu va fi constrângere, ci realizare a 
umanităţii. Omul, fiind înzestrat de la natură cu umanitate, 
obligarea lui de a se alătura comunităţii nu este o violare a 
libertăţii individului, ci o eliberare a lui din temniţa propriei lui 


ignoranţe şi pasivităţi. În felul acesta, filosofia fichteană a 
umanităţii ca libertate face posibilă proclamarea statului 
polițienesc drept întruchipare a libertăţii. 

Fichte a fost adevăratul autor al dialecticii imanente, adică al 
dialecticii care nu se extinde dincolo de subiectivitatea umană, ci 
face din această subiectivitate punctul său de plecare absolut (deși 
în ultimul stadiu al operei sale, Fichte a revenit la ideea unui 
Absolut extrauman, la a cărui libertate participă spiritul uman). 
Subiectul şi obiectul erau, în viziunea sa, rezultatul unei dualități 
ce căuta să-și afle o sinteză în progresul infinit; însă, întrucât 
subiectul era unul uman, sinteza nu se putea înfăptui prin 
contemplarea unui Absolut extrauman, ci doar în activitatea de 
neînlocuit a indivizilor umani. Cum Fichte privea umanitatea ca 
existenţă necondiționată, el putea — ba chiar, strict vorbind, 
trebuia — să o privească drept existență practică, definită în esenţă 
printr-o atitudine activă faţă de propria-i lume, care poseda o 
existență condiționată în relație cu subiectivitatea creatoare. În 
felul acesta, el a pus bazele interpretării istoriei umane ca 
autocreaţie a speciei, ca înaintare unidirecţională şi inteligibilă a 
libertăţii spre autocunoastere. Istoria este, firește, mediul prin care 
conștiința nonistorică, nemijlocit identică sieşi, merge spre o 
identitate-cu-sine reflexivă. Prin urmare, istoria nu este un scop în 
sine; ea nu cuprinde întreaga omenire fără excepţie, ci este o 
punte între două realităţi nonistorice: conştiinţa așa cum era la 
început și conştiinţa ca ţel final al evoluţiei umane. Subiectul 
uman transcendental, înrădăcinat în sine însuși ca libertate, se 
divide prin strădanie practică într-o lume alcătuită din subiect şi 
obiect, pentru ca, prin istorie, să revină într-un progres infinit la 
o libertate conştientă de sine — acesta e conţinutul esenţial al 
metafizicii fichteene. 

Posibilitatea de a interpreta această doctrină ca pe o apologie a 
totalitarismului depinde cu precădere de două dintre 
presupoziţiile ei. În primul rând, Fichte consideră că scopul 
fiecărui individ uman și cel al omenirii ca întreg sunt întru totul 
identice, că realizarea fiecăruia dintre noi în parte se rezumă la 
realizarea umanității universale care sălășluiește în individ ca 
propria-i natură, chiar dacă el nu este pe deplin conștient de ea. 
În al doilea rând, ființele umane sunt mai mult sau mai puțin 
avansate, după măsura în care au constientizat umanitatea lor 
esenţială. Deși, în concepţia lui Fichte, educaţia trebuia să fie cu 
precădere maicutică și să scoată la lumină demnitatea umană 
inerentă fiecărui individ, totuşi, dată fiind latitudinea lăsată celor 
mai luminaţi de a specifica genul de umanitate la care trebuie 


aspirat, era ușor ca acest program să fie interpretat ca un sistem 
prin intermediul căruia fiecare urma a fi constrâns să-și realizeze 
propria libertate. Cu alte cuvinte, dat fiind că libertatea nu e 
legată în niciun fel cu diferenţierea și cum realizarea individului 
nu este nici mai mult, nici mai puţin decât realizarea umanităţii 
nediferenţiate, dobândirea libertăţii nu depinde deloc de libera 
autoexprimare a individului ca entitate ireductibilă. Eul 
transcendental nu este un produs al experienţei umane empirice, 
ci este suveran în raport cu viaţa umană și poate emite cerinţe faţă 
de ea în virtutea propriei sale libertăţi; el poate tot așa, asemenea 
lui Dumnezeu, să grăbească progresul propriei sale libertăţi prin 
constrângeri impuse fiinţei umane empirice. 


13. Hegel. Progresul conştiinţei spre Absolut 


În ciuda opoziţiei existente între încercările lui Kant și Fichte de a 
autonomiza existența umană, ei susțineau amândoi un punct de 
vedere esențialmente dualist. La Kant este vorba de dualismul 
dintre contingenţa lumii senzoriale şi caracterul necesar al 
formelor intelectului, precum și dintre natura omului și datorie; 
la Fichre, de dualismul dintre datorie și realitate, care este o 
condiție permanentă a dezvoltării spiritului uman, prelungindu- 
se la nesfârșit într-o infinită mișcare de progres. Nici Kant, nici 
Fichte n-au depășit însă următoarea dilemă: ori spiritul înfruntă 
contingenţa existenței şi, cunoscând-o, se contaminează, ca să 
spunem așa, de contingenţă, ori abolește contingenţa şi, prin 
aceasta, abolește și diversitatea existenţei. 

Grandiosul sistem al lui Hegel era menit, între altele, să 
interpreteze natura Fiinţei în așa fel încât să priveze contingenţa 
de efectul ei, prezervând în același timp bogăţia și varietatea 
universului. Contrar idealismului lui Schelling, Hegel nu voia să 
reducă Fiinţa la identitatea nediferenţiată a Absolutului, în care 
varietatea şi multiplicitarea realităţii finite sunt cu necesitate 
pierdute sau repudiate ca iluzorii; pe de altă parte, în opoziţie cu 
Kant, el refuza să considere subiectul gânditor ca fiind abandonat 
iremediabil experienţei acelei varietăţi și multiplicități care se 
înfăţişează la nesfârșit ca un dat lipsit de rațiune sau înţeles. 
Scopul lui era de a interpreta universul ca integral inteligibil, fără 
a-i sacrifica diferenţierea. Aceasta făcea necesare, după cum scria 
el, „o autooriginare a bogăției de detalii și o distingere lăuntric 


determinată a chipurilor și formelor” (Fenomenologia spiritului, 
Prefață). 


Un Spirit eliberat de contingenţă este însă totuna cu un Spirit 
infinit. Deoarece obiectul este ceva străin subiectului, el este o 
limitare a acestuia, o negaţie; o conștiință limitată este finită, iar 
obiectul, întrucât este străin, este, ca să spunem așa, duşmanul 
lui. Numai când Spiritul se percepe pe sine în obiect, suprimând 
astfel înstrăinarea şi obiectivitatea acestuia, numai atunci se 
eliberează de îngrădiri și dobândește infinitatea; în felul acesta, 
varietatea Spiritului încetează de a fi accidentală. Dar, pentru ca 
acea varietate să-și păstreze bogăţia, procesul de suprimare a 
înstrăinării și obiectivităţii lumii nu trebuie să se bazeze pe 
anihilarea universului creat și proclamarea lui drept o iluzie care, 
în cele din urmă, se va contopi necesarmente cu unitatea 
Absolutului atoateabsorbitor; el trebuie neapărat să persiste chiar 
în timp ce piere, adică negarea lui de către Spirit trebuie să fie o 
negare asimilatoare. Termenul german Aufheben sau „sublaţie“ 
desemnează acest mod particular de negaţie care prezervă, care, 
adică, păstrează deopotrivă independenţa Spiritului și 
multiplicitatea Fiinţei. Acestea trebuie păstrate însă nu doar 
formulând o definiție arbitrară a Spiritului, care să satisfacă aceste 
condiţii, ci înseamnă o descriere istorică ce cuprinde întreaga 
dezvoltare a Fiinţei şi este capabilă să confere un sens integral 
istoriei lumii şi îndeosebi a civilizaţiei umane. Acest sistem istoric 
trebuie să înfăţişeze dezvoltarea Spiritului, prin lucrarea istoriei, 
spre absolut. Aceasta e scopul urmărit de Hegel în Fenomenologie, 
cea mai de seamă dintre lucrările lui, care, împreună, conţin 
germenele marxismului. Ea prezintă etapele succesive ale 
dezvoltării necesare a conştiinţei, care evoluează de la simpla 
conștienţă la cunoașterea absolută prin intermediul conștiinței- 
de-sine, al Raţiunii, al Spiritului și al religiei, iar prin această 
cunoaștere împlineşte scopul lumii, care este identic cu 
cunoaşterea acesteia, 

Pe lângă limbajul ei extrem de complicat și de abstract, care 
trimite mintea cititorului pe piste incompatibile și îl implică în 
ambiguităţi monstruoase, Fenomenologia mai are şi defectul de a 
nu arăta clar în care părţi ale lucrării etapele succesive ale evoluţiei 
Spiritului sunt menite a corespunde unor faze reale ale dezvoltării 
culturale și in care dintre aceste etape sunt niște scheme 
construite independent de această dezvoltare. În unele pasaje, 
Hegel coroborează expunerea anumitor faze cu referiri la 
evenimente specifice din istoria filosofiei, a religiei sau a vieții 
politice, ca, bunăoară, atunci când vorbește despre stoicism sau 
scepticism, despre religia greacă, Renaștere, Iluminism etc. 
Aceasta ar putea sugera că el trasează etapele succesive ale 


întrupării Spiritului în istoria civilizației. Pe de altă parte, 
constatăm că schema temporală fenomenologică nu corespunde 
istoriei reale. De exemplu, religia e prezentată ca o etapă a 
evoluţiei cunoaşterii-de-sine, ulterioară Raţiunii ȘI Spiritului, 
evoluţie ce cuprinde numeroase elemente ale epocii moderne, deși 
religia datează din Antichitate. O „fenomenologie“ însă nu este, 
propriu-zis, o clasificare atemporală, ci o prezentare a succesiunii 
în care fenomenele apar şi ajung la maturitate. Există numeroase 
astfel de ambiguităţi în Fenomenologia lui Hegel şi ele afectează 
întrebarea privind locul acestei scrieri în ansamblul sistemului 
hegelian. Cu toate acestea, putem atrage atenţia asupra unor 
tendinţe esenţiale din sfera de care se ocupă studiul nostru. 

Hegel consideră evident că spiritualul constituie punctul de 
plecare al întregii evoluţii a Fiinţei; el urmează, în această 
privinţă, o tradiţie ce coboară până la începuturile filosofiei 
europene cu Parmenide, Platon şi platonicieni. Primul principiu 
este cu necesitate ceva ce, cât priveşte Fiinţa sa, nu depinde de 
nimic altceva, se autosusţine şi se raportează doar la sine, modul 
acesta de raportare urmând a fi investigat ulterior. El nu poate fi, 
deci, compus din părți care se limitează una pe alta sau își sunt 
reciproc indiferente; a fi-în-sine şi a se raporta la sine sunt moduri 
de Fiinţare proprii spiritului. Ceea ce e absolut este, prin 
definiţie, liber de orice restricţie sau limitare, adică este infinit, iar 
în acest sens poate fi infinit numai Spiritul. Hegel însă merge și 
mai departe: Spiritul este nu doar principiu prim, ci este unica 
realitate. Aceasta înseamnă că orice manifestare a Fiinţei, orice 
formă de realitate este inteligibilă doar ca un stadiu al dezvoltării 
Spiritului, ca instrument al său sau ca o manifestare a modului în 
care el se împotriveşte propriei imperfecţiuni. Pentru că Spiritul, 
deşi existent prin sine, nu este și autosuficient. Hegel evită 
dificultatea platonicienilor şi a creştinilor, care trebuiau să dea 
seama de lumea finită pornind de la premisa autosuficienţei 
Absolutului. El o face admițând că Absolutul își este suficient sieşi 
în sensul că existenţa lui nu se cere susținută de nimic altceva, dar 
nu şi în sensul că ea exprimă deplinătatea posibilităţilor lui. 
Spiritul trebuie, de asemenea, să ajungă să existe pentru sine, adică 
în chip de cunoaștere deplină a sa ca Spirit. Cu alte cuvinte, 
trebuie să devină obiect pentru ca, mai apoi, să-și lepede 
obiectivitatea şi s-o asimileze total, devenind astfel obiect depășit, 
autodirecționat și existenţial identic cu autocunoașterea. Or — și 
aceasta € o trăsătură distinctivă a gândirii hegeliene —, rațiunea 
noastră, reflectând asupra modului în care Absolutul capătă fiinţă, 
trebuie să considere propria-i activitate ca pe o componentă a 


acestui proces; pentru că, altminteri, evoluţia Spiritului și a 
propriei noastre gândiri privitoare la această evoluţie ar fi două 
realităţi separate şi disparate: gândirea noastră ar fi accidentală în 
raport cu evoluţia Spiritului, sau viceversa. Aceasta explică, în 
parte, eroarea criticismului kantian, care presupune examinarea, 
mai întâi, a naturii puterilor noastre cognitive, iar apoi folosirea 
lor în examinarea naturii Fiinţei, după ce Rațiunea și-a 
determinat limitele propriei valabilități. Acest mod de a proceda 
este impracticabil și bazat pe o falsă presupunere. Este 
impracticabil pentru că Rațiunea noastră finită nu poate trasa 
hotarele propriei sale valabilirăţi fără a dispune, pentru aceasta, de 
anumite mijloace prealabile şi nu poate exista înainte de a exista. 
Este falsă asumpţia că omul și Absolutul sunt „în laturi opuse“ ale 
procesului de cunoaştere, care este prezentat ca o verigă ce-i leagă. 
Rațiunea, gândirea despre Absolut, trebuie să fie capabilă să 
confere sens propriei gândiri raportându-se la Absolut; altminteri, 
se autocondamnă la un rol contingent, prin încercarea iluzorie de 
a îmbrăţişa un Absolut care nu cuprinde activitatea intelectului 
nostru privitoare la el. Gândind despre lume, trebuie să fim 
conștienți că gândirea noastră este şi ea parte componentă a 
evoluţiei lumii, o continuare a însuși lucrului la care se 
raportează. Hegel nu scrie despre Spirit, el scrie autobiografia 
Spiritului. 

Gândind în acest fel, ne dăm seama că a înţelege sensul oricărui 
proces de evoluţie înseamnă a raporta partea la întreg. Adevărul 
poate fi exprimat doar în întregul lui; semnificaţia poate fi 
înţeleasă doar în relaţie cu procesul încheiat, „adevărul este 
întregul“ (das Wahre ist das Ganze). Această formulare are un 
dublu sens. În primul rând, independent de orice interpretare 
hegeliană, ea înseamnă că cunoaşterea oricărei părți a universului 
capătă sens numai în măsura în care acea parte se leagă de istoria 
totală a Fiinţei. În al doilea rând, semnificaţia ei specific hegeliană 
este că adevărul oricărei fiinţe individuale este cuprins în 
conceptul acelei fiinţe şi că, realizându-se pe sine, o fiinţă etalează 
deplinătatea naturii sale, care, mai înainte, era ascunsă; ea se 
conformează progresiv conceptului său și este, în cele din urmă, 
identică cu cunoașterea de sine. Şi această din urmă formulare 
are, la rândul său, semnificaţii diferite, după cum este aplicată 
unei componente a universului sau întregului. Putem spune 
despre orice fiinţă particulară că, dezvoltându-se, actualizează ceea 
ce, la început, era doar o posibilitate (dar o posibilitate specifică, 
și nu un spectru de posibilități diferite) şi, în felul acesta, accede 
la propriu-i adevăr. În acest sens, adevărul unei seminţe este 


copacul care creşte din ea, iar adevărul unui ou este puiul care iese 
din el. Împlinind ceea ce era doar o posibilitate, un obiect devine 
propriul său adevăr. Hegel însă merge şi mai departe: în 
dezvoltarea Fiinţei, considerată ca un unic proces, adevărul sau 
înfăptuirea conformităţii cu conceptul nu este o simplă 
conformitate cauzală, adică o coincidenţă a două realităţi pe care 
Spiritul le poate compara din afară așa cum ar compara un tablou 
cu originalul lui sau planul unei case cu casa însăși. Acolo unde e 
vorba de întregul proces de evoluţie a Spiritului, această 
conformitate constă în identitatea unei ființe cu conceptul ei, 
adică situaţia finală în care Fiinţa Spiritului este același lucru cu 
cunoașterea acelei fiinţe; Spiritul, lepădându-și propria formă 
obiectivată, revine la sine în calitate de concept al său, dar un 
concept care nu este doar abstract, ci este, totodată, şi conştiinţă a 
acelui concept. 

Progresul Spiritului este, astfel, circular: el se încheie așa cum a 
început, ceea ce inseamnă că își este propriul adevăr sau că a 
devenit conştient de ceea ce era în sine. Această stare finală este 
ceea ce se cheamă „cunoaştere absolută“. 


Această substanţă, insă, care este spiritul, este devenirea sa la ceea ce 
spiritul este în sine; şi numai ca fiind această devenire reflectându-se pe 
sine în sine el este în sine într-adevăr Spiritul. El este în sine mișcarea, care 
este cunoaşterea, transformarea acelui în-sine în pentru-sine, a substantei în 
subiect, a obiectului constiintei în obiect al conștinței-de-sine, adică într-un 
obiect tot pe atât de depășit, adică în concept | Begriff]. Această mișcare este 
cercul care se reîntoarce în sine, care presupune inceputul său şi îl atinge 
numai în termenul final. (Fenomenologia spiritului, DD, VIIL, 2) 


Dacă, însă, acţiunea prin care Spiritul creează adevăratul 
conţinut al istoriei, iar în final se reîntoarce în sine, nu este una 
sterilă, adică dacă Spiritul nu revine pur şi simplu la starea sa 
iniţială ca şi cum nimic nu s-a întâmplat, este pentru că rezultatul 
final formează un tot solidar cu procesul care a condus la el. 
Astfel că Spiritul păstrează la capătul drumului toată bogăţia pe 
care a acumulat-o pe drum. Operația este una de continuă 
„mediere“, adică de autoditerenţiere a Spiritului, care produce din 
sine forme mereu noi pe care apoi le  reasimilează 
dezobiectivându-le. După fiecare stadiu succesiv, Spiritul purcede 
la o nouă autonegare; negația este ea însăși negată, dar valorile ei 
persistă, deşi sunt absorbite într-un stadiu superior. 


Dar nu viaţa care se sfiește de moarte și care se prezervă pură fată de 
distrugere, ci aceea care suportă moartea şi se păstrează În ca este viaţa 
spiritului. Spiritul își câştigă adevărul său numai întrucât el se regăsește în 


ruperea |Zerrissenheit] absolută... El este această putere numai întrucât 
privește negativul în faţă, întrucât zăboveşte în el. Această zăbovire este 
puterea magică care transformă negativul în fiinţă, (Fenomenologia 
spiritului, Prefaţă) 


Prima formă de existenţă a Spiritului este conştiinţa faptului că 
nu este încă conștiință-de-sine. El trece printr-un stadiu de 
certitudine senzorială, în care conştiinţa este distinctă de obiect, 
astfel încât pentru ea există ceea ce se cheamă ființare-în-sine. 
Ceea ce a fost obiect devine cunoaștere a unui obiect, astfel încât 
Fiinţa devine ființare-în-sine-pentru-conştiință, În același timp, 
conștiința îşi schimbă caracterul și, treptat, se eliberează de iluzia 
că este împovărată de ceva străin. Apoi, când conștiința sesizează 
lucrurile în ceea ce au specific și le înțelege unitatea, ea devine o 
conştiinţă perceptivă, într-un cuvânt, percepţie. În percepţie, 
conştiinţa atinge un nou stadiu, cel de aprehendare a generalităţii 
în fenomenul individual. Orice percepţie actuală cuprinde un 
element general: pentru a sesiza că un fenomen prezent este 
prezent, trebuie să-l aprehendăm pe „acum“ ca pe ceva distinct de 
percepţia însăşi, degajând astfel din datul concret un element 
abstract. lot aşa, când aprehendăm individualitatea lucrurilor, o 
putem face doar cu ajutorul unei noţiuni abstracte de 
individualitate, iar odată ce devenim conştienţi de individualitate 
ca atare, ne aflăm la nivelul cunoașterii generalizare. „Lucrul 
prezent aici” ca realitate este inexprimabil: limbajul ţine de 
tărâmul generalităţii, ceea ce este, prin urmare, valabil şi despre 
orice percepţie de îndată ce o exprimăm. Percepția, conferind 
generalitate lumii senzoriale, depășește concreteţea obiectului dat, 
dar totodată o prezervă. Apoi, obiectul este distins prin calităţile 
sale particulare de alte obiecte, iar această opoziţie îi conferă 
independență; în acelaşi timp, însă, ea îl privează de 
independenţă, deoarece independenţa care constă în a fi diferit de 
alte lucruri nu este o independenţă absolută, ci dependenţă 
negativă de altceva. Obiectul se dizolvă într-o multitudine de 
relaţii cu alte obiecte, astfel încât este o fiinţă-în-sine doar în 
măsura în care este o fiinţă-pentru-altceva, și viceversa. Sesizarea 
acestei forme de generalitate în lumea sensibilă semnifică intrarea 
conștiinței în domeniul intelectului. Intelectul este capabil nu 
numai să aprehendeze generalul în concret, ci şi să aprehendeze 
generalitatea ca atare, în deplinătatea existenţei lui conceptuale. 
El înțelege lumea suprasensibilă prin opoziţia ei cu cea sensibilă. 
În această opoziţie, cele două lumi devin relative una faţă de alta 
în conştiinţă; fiecare dintre ele poate fi înțeleasă doar ca negația 


celeilalte și, astfel, fiecare cuprinde în sine contrariul său și, prin 
aceasta, devine infinită, căci infinitatea constă în suprimarea 
barierelor impuse Fiinţei de orice îi este străin; o lume devine 
infinită prin cuprinderea în ea a ceea ce mai Înainte era o limitare 
a ei. Apoi, când ideea de „infinitate“ devine obiect al conştiinţei, 
acesta din urmă devine conştiinţă de sine sau autoreflexie. 
Autocunoaşterea este conştientă că ființarea-în-sine a obiectului 
este modul acestuia de a exista pentru altul; ea năzuiește să ia 
obiectul în posesia sa și să-i anuleze obiectivitatea. 
Autocunoașterea tinde prin natura sa spre infinit, pe care, 
conceptual, şi l-a apropriat. Pe de altă parte, autocunoașterea 
există în şi pentru sine doar în virtutea faptului că este 
recunoscută ca atare de o altă autocunoaștere. Orice 
autocunoaştere este un mediu prin care oricare altul se leagă cu 
sine. Cu alte cuvinte, autocunoaşterea unui individ uman există 
numai în procesul de comunicare și de înţelegere reciprocă între 
fiinţele umane; este o amăgire să ne închipuim o autocunoaştere 
care se consideră pe sine un punct de plecare absolut. Dar 
prezenţa unei alte autocunoașteri ca o condiţie a celei dintâi este 
totodată o limitare a acesteia și o piedică pentru năzuinţa ei la 
infinitate. Există, așadar, o tensiune şi un antagonism fireşti între 
autocunoaşteri aflate una în prezenţa celeilalte. Se naşte astfel o 
relaţie stăpân-slugă, iar această dependenţă reciprocă marchează 
începutul procesului de dezvoltare a spiritului prin munca 
umană. Stăpânul a aservit obiectul independent, folosind sluga ca 
pe un instrument. Sluga supune lucrurile unui tratament care a 
fost mai întâi plănuit în mod deliberat, adică în Spirit, dar joacă 
rolul pe care i l-a impus stăpânul şi doar acesta își apropriază 
obiectul folosindu-l. Dar în acest proces, care pare să realizeze 
obiectul ca pe o prelungire spirituală a stăpânului, se produce 
opusul a ceea ce ne-am aştepta de la relaţia stăpân-slugă. Munca 
înseamnă abţinere de la plăcere, reprimare a dorinţei; în cazul 
slugii, are loc o abţinere permanentă din teama de stăpân, dar, în 
această teamă, autocunoașterea slugii capătă fiinţă-în-sine, iar 
reprimarea dă formă obiectelor; sluga priveşte Fiinţa lucrurilor ca 
pe o exteriorizare a propriei lui conştiinţe și, în acest fel, 
ființarea-în-sine este restituită conștiinței ca proprietate a ei. În 
muncă, înțeleasă, ca să spunem așa, ca spiritualizare a lucrurilor, 
autocunoașterea slugii își descoperă propria intenţie, deși munca 
părea să fie doar actualizare a intenţiilor altuia. În munca servilă, 
omul își desăvârșește umanitatea prin asimilarea spirituală activă a 
obiectului și prin aptitudinea pentru asceză. Acest stadiu însă nu 


este unul de libertate sau de unitate între subiect și obiect: 
autocunoașterea ca obiect independent este distinctă de obiectul 
independent ca autocunoaştere. 

Următoarea formă a autocunoașterii este conştiinţa gânditoare 
care se aprehendează pe sine ca infinită şi, deci, liberă. Atunci 
când gândesc, sunt înăuntrul meu şi sunt liber: obiectul devine 
fiinţa-mea-pentru-mine. Această formă de autocunoaştere liberă 
este cea a filosofiei stoice, care refuză să recunoască sclavia şi 
susține că libertatea spirituală este independentă de condiţiile 
exterioare. Esența acestei libertăţi este gândirea în general — 
gândirea care se retrage în sine, abandonează încercarea de a 
asimila obiectul şi se declară indiferentă faţă de chestiunea 
existenţei naturale. Această negare morală a lucrurilor este dusă la 
extrem de scepticism, care le neagă și intelectual, proclamă 
inexistenţa oricărui „altul“ şi  anihilează  multiplicitatea 
universului. Conştiinţa sceptică voia să nimicească deopotrivă 
obiectul şi relația sa cu el. Ea suferă însă de o contradicţie, 
deoarece urmăreşte să ajungă la identitatea-cu-sine negând faptul 
diferenţelor din lume, dar în chiar acest act devine conștientă de 
propria-i contingență, care este opusul identităţii-cu-sine. Când 
această contradicție este percepută, avem de-a face cu conștiința 
nefericită, sfâșiată între conştiinţa de sine ca fiinţă autonomă și ca 
ființă contingentă. Această stare divizată este exemplificată de 
iudaism și de creștinismul primitiv. Conştiinţa este confruntată 
cu Fiinţa transcendentă a lui Dumnezeu, în care, ce-i drept, se 
contemplă pe sine, dar în opoziţie cu imuabilitatea lui 
Dumnezeu; în prezenţa divinității, ea își recunoaște cu smerenie 
contingenţa individuală, dar nu-şi cunoaşte propria 
individualitate în adevărul şi universalitatea ei. Individualitatea 
neputincioasă percepe chiar şi în rezultatele propriei activităţi 
renunţări la partea lui de Dumnezeu, dar în actele de mulțumire 
ulterioare îşi redescoperă propria realitate şi atinge următorul 
stadiu al evoluţiei spirituale, Rațiunea. 

Rațiunea este afirmarea conştiinţei individuale ca fiind o 
conștiință autonomă și sigură de sine; ea exprimă această 
certitudine prin doctrine idealiste care năzuiesc să vadă realitatea 
în ansamblu ca pe ceva cuprins de conştiinţa individuală. Acest 
idealism raţionalist este însă incapabil să găsească loc înăuntrul 
hotarelor sale pentru întreaga varietate a experienţei și își declară 
dezinteresul total faţă de această varietate. Prin aceasta, el cade 
într-o contradicţie, pentru că, în timp ce caută să afirme 
independența  Raţiunii, el recunoaşte, fie și numai prin 
indiferența sa, existenţa a ceva ce, precum în doctrina lui Kant, se 


află în afara unităţii de apercepţie. În plus, el este obligat să ia act 
de eul altuia ca diferit de al său şi, deci, ca o limitare a Fiinţei sale. 
Rațiunea însă este încrezătoare că se va descoperi pe sine în lume 
și va suprima „alteritatea“ ființei naturale; ea purcede la aceasta, 
întâi în observația ştiinţifică (Rațiunea ca observator), cu scopul 
de a transpune mărturiile simțurilor în concepte, iar apoi caută să 
stabilească legi care să elimine fiinţa sensibilă, astfel încât să 
recunoască drept real numai ceea ce satisface, pur și simplu, 
condițiile legii. Însă realitatea neasimilată nu poate fi invalidată în 
acest mod. Rațiunea se confruntă constant cu o contradicţie între 
cerinţele ci şi lumea așa cum este văzută, Astfel, conștiința este 
supusă din nou unui conflict lăuntric, datorat opoziţiei cronice 
dintre ceea ce este dat și scopurile inventate de rațiune. Opoziția 
este între individualitate şi universalitate, între lege şi individ, 
între virtute și cursul real al istoriei. 

Acest din urmă punct este de o importanţă specială, deoarece 
ridică întreaga problemă generală a raportului dintre imperativele 
morale şi realitatea existentă. În confruntarea dintre virtute şi 
istorie, prima sucombă cu necesitate. 


Virtutea va fi, deci, învinsă de cursul lumii, deoarece scopul ei este, de 
fapt, esența abstractă, ideală... Virtutea voia să constea în a aduce Binele la 
realitate prin sacrificiul individualității, dar latura realității nu este ca însăși 
altceva decât latura în 4ividualității. Binele trebuia să fie ceea ce este în sine 
şi ceea ce este opus faţă de ceea ce este; dar, luar în realitatea şi adevărul 
său, însinele este, mai degrabă, fiinza însăși. Însinele este mai întâi 
abstracția esenței faţă de realitate, dar abstracţia este tocmai ceea ce nu e 
adevărat, ci este doar o distincţie pentru conștiință; aceasta înseamnă, Însă, 
că el însuşi este ceea ce este numit real, căci realul este ceea ce, prin esenţă, 
este pentru un altul, adică el este fiinta. Conştiinţa virtuţii însă se fundează 
pe această distincţie dintre însine ȘI ființă, care nu are niciun adevăr... 
Cursul lumii triumfă, deci, asupra a ceea ce, în opoziţie cu el, constituie 
virtutea; el triumfă asupra acesteia, pentru care esenţa este abstracţia lipsită 


de realitate. (Fenomenologia spiritului, C [AA], B, c.3) 


Vedem exprimat aici, în termeni mai complicaţi, aforismul 
clasic din Prefaţa la Filosofia dreptului: „Ceea ce e raţional este real 
și ceea ce e real este raţional. Hegel consideră o amăgire a 
Raţiunii instituirea unei opoziții funciare între mersul real al 
istoriei și exigenţele „esenţiale“ ale lumii, opoziţie ce îmbracă 
forma unui conflict între idealul normativ scos din Rațiunea 
însăși şi realitățile spiritului așa cum se dezvoltă acesta întru 
Fiinţă. Critica lui Hegel este îndreptată atât împotriva lui Fichte, 
cât şi împotriva romanticilor; eroarea de a postula un etern 
conflict între imperativul raţional şi lumea existentă rezidă în 
faptul că Rațiunea nu este încă în stare să înţeleagă realitatea ca pe 


o gestație a Raţiunii, astfel încât realitatea i se înfăţişează întruna 
ca ceva contingent şi care trebuie depăşit. Asupra acestei chestiuni 
aveau să apară printre succesorii lui Hegel cele mai importante 
conflicte de interpretare. Voia Hegel să spună că este în acord cu 
raţiunea să consimţim ex animo la realitate aşa cum o întâlnim în 
toate detaliile ei, lumea fiind, pur şi simplu, în fiecare moment 
dat, o etapă necesară în evoluţia Spiritului, astfel încât doctrina sa 
este o logodicee menită să demonstreze că „tot ce există este 
drept”? Sau, dimpotrivă, că este de datoria Raţiunii să 
investigheze care dintre părţile realităţii existente sunt într-adevăr 
în concordanţă cu principiile evoluţiei ei și că, astfel, ca își rezervă 
dreptul de a judeca orice situaţie particulară? Ambiguitarea 
hegelianismului în legătură cu acest punct fundamental este greu 
de rezolvat. Hegel, în fapt, nu caută să aplice judecăţi morale la 
istoria trecută, ci mai degrabă să o înţeleagă, cu toate ororile ei, ca 
pe un travaliu al Spiritului în strădania sa către libertare. Pe de 
altă parte, el restrânge filosofia la conştientizarea procesului istoric 
trecut, negându-i dreptul de a iscodi viitorul, deşi pretinde că 
propria filosofie reprezintă emanciparea finală a Spiritului din 
chingile obiectivităţii. Putem spune, așadar, că în ceea ce priveşte 
trecutul, filosofia sa este o justificare, prin apel la rațiune, a 
istoriei în raport cu scopul ei final, iar în ce priveşte viitorul, 
Hegel preferă, ca să spunem așa, să-şi suspende judecata, 

Acest punct de vedere îl vedem confirmat atunci când acordul 
dintre esenţa în dezvoltare şi existenţa reală este transpus la cazul 
individului uman. Individul se cunoaște pe sine doar prin 
propria-i acţiune; natura sa se dezvăluie în atitudinea lui faţă de 
lume şi în modul cum își exprimă el această atitudine în practică. 
El este ceea ce face; activitatea nu este altceva decât aducerea 
posibilităţii la existenţă, trezirea potenţialului latent. Dar, dacă 
este aşa, atunci în sistemul lui Hegel nu putem găsi reguli care să 
ne permită, într-o situaţie practică, să distingem ceea ce este 
„esenţial“, fie în cazul individului, fie în contextul istoric, de ceea 
ce reprezintă o distorsiune sau o corupere a acelei esențe. Pare, 
într-adevăr, firesc să presupunem că realitatea factuală este, în 
general, realizarea posibilităţilor de dezvoltare ale Spiritului, care 
există exact în măsura în care se manifestă („Esenţa se dezvăluie 
cu necesitate”, după cum spune Hegel în Logica sa) şi care nu are 
de ales între căi de dezvoltare diferite, ci duce la împlinire unica 
posibilitate pe care o conţine înăuntrul său. 

Mai departe: când Rațiunea ajunge la certitudinea că ea își este 
propria lume şi că lumea este totuna cu ea și când, astfel, 
conștientizează că ea este realitate obiectivă și că această realitate 


este, în același timp, ființa-ei-pentru-sine, atunci ea devine Spirit 
în sensul mai îngust al termenului, adică limitată la stadiul 
evolutiv de conştiinţă. Rațiunea sub forma de Spirit se recunoaşte 
pe sine în lume, adică vede lumea ca fiind raţională și o eliberează 
de contingență, dar, în același timp, nu priveşte lumea ca pe o 
iluzie, ci ca pe o realitate în care ea se actualizează. Fa nu este 
genul de Raţiune care se separă de lume și se plasează deasupra ei 
sau alături de ea, care nu este pregătită să încredinţeze propria-i 
contingenţă lumii Fiinţei, nici să obţină pentru sine o iluzorie 
autonomie declarând lumea o simplă aparenţă. Această teză se 
opune atât soluţiei kantiene, cât și celor ale romanticilor și 
idealiştilor. Spiritul se actualizează în lumea eticii, a culturii și a 
conștiinței morale. 


Dar numai spiritul care-și este sieşi obiect sub formă de Spirit Absolut este 
conștient de a fi o realitate liberă şi independentă şi, în aceeaşi măsură, 
rămâne înăuntrul acesteia conștient de sine. (Fenomenologia spiritului, CC, 
VII, Introducere) 


Spiritul conştient de sine ca Spirit este cel ce sălășluieşte în 
religie, adică în acţiunea Fiinţei Absolute în chip de 
autocunoaştere a Spiritului. Prima actualizare a Spiritului este 
religia naturală; lepădarea caracterului natural duce la religia artei, 
iar când unilateralitatea ambelor acestor stadii este suprimată, 
apare în chip de sinteză o religie revelată în care „eul“ spiritului 
este nemijlocit prezent, iar realitatea este identificată cu el. Religia 
nu este însă împlinirea finală a activităţii Spiritului, pentru că în 
ea cunoașterea-de-sine a Spiritului nu este obiect al conştiinţei 
sale; propria conştiinţă n-a fost încă depăşită. Forma finală a 
Spiritului este cunoașterea absolută, adică pura fiinţare-pentru- 
sine a autocunoașterii. Fiinţa, adevărul şi certitudinea adevărului 
au devenit toate una; întregul conţinut al Spiritului, acumulat în 
decursul istoriei, îmbracă forma eului. Obiectivitatea a fost 
eliminată ca atare şi, acum, Spiritul vorbeşte cu sine însuşi, 
impregnat de întreaga varietate creată prin istorie şi în același 
timp eliberat de orice „alteritate“ care îl limita şi eliberat de toate 
diferențele, ivite pe diferite stadii particulare, dintre Fiinţă, 
concept și conştiinţa conceptuală. 

În ciuda tuturor ambiguităţilor, Fenomenologiei. spiritului, a 
relaţiei incerte dintre necesităţile evolutive ale conștiinței și istoria 
reală a civilizaţiei, precum și în ciuda imensei dificultăţi de a 
urmări trecerile dintre stadiile succesive ale autonegării Spiritului 
și ale reaproprierii propriilor lui exteriorizări, epopeea metafizică a 
lui Hegel oferă suficiente indicii cu privire la intenţiile ei 


generale. Hegel insistă că actele noastre de cunoaștere includ nu 
numai obiectul cunoaşterii, ci şi faptul cunoaşterii acestuia; în 
activitatea cognitivă prin care Spiritul asimilează lucrurile, el 
trebuie să înţeleagă și relaţia sa prezentă cu ele. El aspiră astfel să 
se situeze într-un punct observaţionl din care să fie explicabile 
deopotrivă realitatea şi gândirea realităţii, un punct din care să 
cuprindă la un loc Fiinţa şi înţelegerea Fiinţei. Numai dintr-o 
astfel de poziţie, dacă ea poate fi atinsă, lumea şi intelectul își vor 
pierde contingenţa; altminteri, unul sau altul dintre ele rămâne cu 
necesitate inexplicabil sau înlăturat în chip arbitrar ca simplă 
aparenţă, În același timp, simțim că până și expresia „poziţie 
observaţională“ este incorectă: dacă intelectul ar fi capabil să 
contemple propria relaţie cu lumea, această contemplare ar fi un 
nou fel de relaţie, necuprinsă în autoînţelegere, și atunci procesul 
de ridicare la puncte de observaţie din ce în ce mai înalte ar fi fără 
de sfârşit, iar conştiinţa ar rămâne mereu într-un loc inexplicabil 
exterior lumii și exterior ei înseși. Prin urmare, suprimarea finală 
a înstrăinării dintre Spirit şi obiect trebuie să fie totodată 
suprimare a obiectivităţii obiectului însuși, şi nu doar o simplă 
înțelegere teoretică a obiectului ca a unei conștiințe înstrăinate; 
obiectul şi cunoașterea trebuie să coincidă în unitate. 

Dacă eliminarea opoziţiei dintre subiect şi obiect ar fi doar un 
ideal regulativ pentru scopurile cunoaşterii, și nu o stare de 
lucruri care poate fi efectiv atinsă în cursul unei dezvoltări finite, 
cravaliul spiritului ar fi zadarnic. Progresul ar putea continua 
intruna, dar nu ar mai fi un progres real, deoarece ţinta ar rămâne 
mereu infinit de îndepărtată. Din acest punct de vedere, Hegel, 
mai ales în Logica sa, critică ideea „infinitului rău“ pe care o 
identifică în doctrinele lui Kant şi Fichte. In viziunea lor despre 
progres, antagonismul dintre ordinea naturii și cea a libertăţii, 
dintre datorie şi Fiinţă, este eternizat, astfel încât finitudinea 
devine ceva absolut şi de nebiruit. 


Intelectul persistă în această tristeţe a mărginirii, întrucât el face din neant 
destinaţie a lucrurilor, considerându-l pe acesta, totodată, nepieritor și 
absolut. Natura lor pieritoare ar putea să dispară numai prin al lor alt ceva, 
numai prin afirmativul lor; în acest chip, finitatea lor s-ar separa de ele; 
însă aceasta e calitatea lor neschimbăroare, adică o calitate care nu trece în 
al lor alt ceva, nu se transformă adică în afirmativul lor; în consecinţă, ea 
este veșnică... Însă nicio filosofie sau fel de a vedea, ori intelectul, nu vrea 
să i se impute un punct de vedere ca acela care ar susţine că finitul e 
absolut... finitul este numai ceea ce are sfârșit, nu € ceea ce este nepieritor; 
acest lucru e cuprins nemijlocit în determinaţia și expresia lui. (Sriiaza 
logicii, Cartea |, Capitolul II, B, c, a) 


Dacă privim infinitatea ca pe o simplă negaţie a finitudinii, 
atunci însuși conceptul celei dintâi va fi dependent de finitudine 
considerată drept realitatea fundamentală; infinitatea ar fi doar 
extremitatea finirudinii, de care nu s-ar putea elibera şi, ca atare, 
este o infinitate finită sau „falsă . Dimpotrivă, o infinitate 
afirmativă, veritabilă, este negația finitudinii concepute ca o 
negaţie; ea este negarea unei negaţii, o victorie reală asupra 
finitudinii, o ieşire a finitudinii în afara sa. Numai când 
finitudinea, din pricina contradicţiilor sale, se vădește a fi 
infinitate și când finitul, devenind cu adevărat el însuși, se 
înveşmântează în infinitate, numai atunci infinitul dobândeşte un 
sens pozitiv. Așadar, „progresul la infinit sau ideea 
autoperfecţionării nelimitate, veșnica apropiere a realităţii de un 
ideal, este o contradicție internă, însă una inertă, care se repetă 
întruna fără schimbare şi nu duce nicăieri. Fa este plictisul 
neîmplinirii monotone; pe când infinitul autentic... 


„ca mod-de-a-fi-reintors-în-sine, ca raportare a sa la sine însuşi, e fiinţă, 
dar nu fiinţă lipsită de determinaţii, abstractă, deoarece el e afirmat ca 
negând negația... Imaginea adevăratului infinit, infinit recurbat în sine, e 
cercul, linia care a parvenit la sine, linie închisă și în întregime prezentă, 
linie fără început şi fără sfârșit. (/bidem) 


După cum am văzut, Hegel consideră că ideea de progres 
infinit este grevată de o contradicţie internă, nedialectică. Pentru 
ca ideea de dezvoltare ascendentă să aibă în genere un sens, 
trebuie să fie vorba de o dezvoltare care ţinteşte în mod efectiv un 
punct terminus. Eliminarea contingenţei Spiritului și cucerirea 
libertăţii trebuie să fie realmente posibile; a spune că ele pot fi 
atinse la infinit este același lucru cu a spune că nu pot fi atinse 
deloc. Pentru ca istoria Fiinţei să fie inteligibilă, pentru a se putea 
conferi un sens dialecticii în care Spiritul se luptă cu propriile-i 
obiectivări, aceasta poate fi doar în raport cu un Absolut real, nu 
cu un Absolut care nu este decât un indicator al unui loc despre 
care Spiritul ştie că nu-l va atinge niciodată, adică al unui loc care 
nu există. 

Rezumând: dialectica hegeliană nu este o metodă care poate fi 
separată de conţinutul la care este aplicată și apoi transferată în 
orice altă sferă. Ea este o relatare a procesului istoric prin care 
conștiința îşi depășește, prin continuă  autodiferenţiere, 
contingenţa și finitudinca. 


14. Hegel. Libertatea ca scop al istoriei 


Această depășire a contingenţei este totuna cu libertatea spiritului. 
Din acest punct de vedere, Hegel se ocupă în mod special de 
evoluția Spiritului în ale sale Pre/eger; de filosofia istoriei. Publicate 
după moartea sa, aceste Pre/egeri sunt, alături de Filosofia 
dreptului, cele mai populare și mai des citite lucrări ale sale. Spre 
deosebire de Fenomenologia spiritului, ele sunt scrise într-un 
limbaj destul de clar şi necomplicat, ceea ce le-a făcut să aibă un 
efect major în formarea stereotipului despre doctrina lui Hegel. 
Filosofia hegeliană a istoriei vorbeşte despre căutarea libertăţii de 
către spirit prin varietatea evenimentelor trecute, 

După Hegel, sensul istoriei poate fi descoperit, dar e vorba de 
un sens pe care nu îl indică istoria, ci care, mai degrabă, se 
foloseşte de istorie ca de un instrument. Libertatea îi este proprie 
Spiritului așa cum gravitația este proprie materiei; dar Spiritul 
trebuie mai întâi să-şi realizeze propria natură ridicându-și 
libertatea la demnitatea de libertate-pentru-sine, de libertate care 
se  autocunoaşte. Această libertate este echivalentă cu 
ființarea-înăuntrul-său, adică cu starea în care el nu este îngrădit 
de nicio obiectivitate străină lui. În cursul istoriei umane, Spiritul 
devine ceea ce era în sine; dar el nu se leapădă de bogăţiile 
acumulate pe drum, ca de o scară de care nu mai este nevoie 
pentru urcuş, ci le păstrează pe toate. 


Viara Spiritului omniprezent este un cerc de întruchipări progresive [ein 
Kreislauf von Stufen), care, privite dintr-un unghi, există încă una alături 
de alta si numai privite dintr-un alt unghi se înfăţişează ca trecut. Treptele 
[die Momente] pe care Spiritul pare a le fi lăsat în urma sa sunt încă 
prezente în străfundurile prezentului său. (Prelegeri de filosofia istoriei, 
Introducere) 


Natura nu cuprinde în sine elementul libertăţii, ceea ce face ca 
în ea să nu existe progres, ci doar schimbări și repetare la nesfârșit 
a aceluiași lucru. Natura e o condiţie indispensabilă acţiunii 
spiritului uman şi, ca atare, îşi are locul său în economia divină. 
Dar progresul real al Spiritului are loc în istoria umană şi 
îndeosebi în evoluţia civilizaţiei, în care spiritul uman ajunge la o 
crescândă autocunoaştere a libertăţii. Istoria devine inteligibilă ca 
întreg dacă o privim ca dezvoltare a conștiinței libertăţii, 
dezvoltare care, în linii mari, este determinată cu necesitate. În 
Orientul antic, un singur om, cârmuitorul despotic, se bucura de 
libertate, iar tot ce ştia lumea despre libertate era exprimat în 
bunul-plac al tiranului. Grecia şi Roma antice au avut o idee 
elementară despre libertate, în general, ŞI ştiau că unii dintre 
cetăţenii lor sunt liberi, dar n-au ajuns la ideea că omul ca atare 


este liber. O astfel de idee despre libertate şi-a făcut apariţia abia 
în civilizaţia creştin-germană și ea constituie o cucerire esenţială, 
inalienabilă a spiritului uman. 

Istoria universală este totodată o istorie a Raţiunii; cursul ei 
urmează un plan rațional pe care ochiul filosofului este capabil să- 
| deslușească. La prima vedere, ce-i drept, istoria se înfățișează ca 
un haos de pasiuni agitate şi de lupte confuze, în care ciocnirile 
dintre interese individuale și de grup produc rezultate iraționale, 
accidentale; masa de suferinţe şi calamități umane nu serveşte 
niciunui scop util şi este înghițită de indiferența timpului. Dar, în 
fapt, lucrurile stau cu totul altfel. Pasiunile individuale, care 
constituie mobilul principal al activităţii umane, își au rolul lor, 
independent de orice intenţii ale cuiva, în mersul evoluţiei și sunt 
instrumente ale înţelepciunii istoriei, care foloseşte în chip 
viclean, pentru propriul ei scop, acţiunile motivate de proiecte 
private. Aşa se face că istoria nu este inteligibilă dacă o prezentăm 
într-o lumină psihologică, examinând motivele agenţilor 
particulari; sensul ei rezidă în procesul care nu se află cuprins în 
niciunul dintre aceste motive, ci se foloseşte de ele pentru a atinge 
scopul în vederea căruia Spiritul există. Motivele subiective ale 
actelor umane nu sunt accidentale în măsura în care stau în 
legătură cu un scop dominator care precedă atât istoria, cât şi 
subiectul individual. Hegel spune, ce-i drept, că „raţiunea este 
imanentă istoriei şi se împlineşte în și prin ea“ (Pre/egeri..., 
Introducere), ceea ce însă nu înseamnă că regulile după care 
operează Rațiunea universală au fost create inițial de către istoria 
empirică. Rațiunea este imanentă istoriei în acelaşi mod ca 
Dumnezeul creştin, întrupat în formă umană; scopul ei se 
înfăptuieşte abia prin istorie, care este, oarecum, trupul 
Divinităţii, dar acest scop nu este determinat de istorie. 

Scopul lucrării spiritului în istorie nu este nicidecum 
satisfacerea dorințelor umane. 


Istoria lumii nu este tărâmul [Boden] fericirii. Perioadele de fericire sunt 
pagini goale ale sale, deoarece ele sunt perioade de concordie, perioade în 
care antiteza este inactivă. (Ibidem) 


Omenirea trece prin lupte şi antagonisme, suferinţe și asupriri 
spre a-și împlini chemarea, care este totodată şi cea a spiritului 
universal. Căci... 


.. omul este un obiect al existenţei în sine doar în virtutea elementului 
divin din el, acela care, la început, a fost desemnat drept Raţiune si care, 
date fiind activitatea sa și puterea sa de autodeterminare, a fost numit 


Libertate. (/bidern) 


Odată ce am înţeles acest lucru, putem evalua noi înșine 
utopiile și idealurile pe care oamenii, dând curs propriilor pofte, 
le-au opus realităţii precare. Rațiunea justifică istoria atunci când 
este recunoscută în aceasta, și ea condamnă la zădărnicie şi 
ineficienţă toate modelele arbitrare de societate perfectă. Chiar 
dacă acestea concordă cu drepturile și revendicările justificate ale 
individului, „pretenţiile spiritului lumii sunt mai presus de orice 
pretenţii particulare“. lar acest drept al spiritului se realizează cu 
necesitate inexorabilă, conform autodeterminării căreia spiritul îi 
este supus. 

Toate formele și aspectele civilizaţiei — dreptul și statul, arta, 
religia, filosofia — îşi au locul lor bine definit în progresul 
Spiritului spre libertate. Graţie lor, conştiinţa raţională a 
individului nu este condamnată, ca aceea a stoicilor, la genul de 
libertate care constă într-o neputincioasă retragere în sine şi 
acceptarea inevitabilităţii evenimentelor exterioare, accidentale și 
incontrolabile. Libertatea hegeliană este înţelegerea necesităţii, 
dar într-un sens total diferit de cel dat acestei expresii de stoici. 
Spiritul uman doreşte să se împace cu realitatea, dar nu printr-o 
umilă resemnare care eternizează opoziţia dintre o conștiinţă-de- 
sine autoclaustrată, autarhică şi cursul indiferent al evenimentelor. 
Voința umană subiectivă are un mijloc de a se împăca cu lumea 
înţelegând-o şi realizându-se pe sine în ea, nu întorcându-i spatele 
cu o falsă demnitate, care nu este decât o mască a disperării. Acest 
mijloc îl reprezintă civilizația și îndeosebi statul. Statul este 
„totalitatea etică“ în care individul își poate realiza propria 
libertate ca parte a comunităţii, cu preţul abandonării capriciilor 
propriei voințe şi al emiterii de pretenţii arbitrare faţă de lume pe 
care fantezia lui ar putea să le născocească. Statul nu este doar o 
instituţie inventată în vederea aplanării conflictelor și a organizării 
de acţiuni colective în conformitate cu un contract social. Ca loc 
de reconciliere între voinţa subiectivă și Rațiunea universală, el 
este realizarea libertăţii, un scop în sine, „ideea divină aşa cum 
există ea pe pământ” și realitatea care, numai ea, dă valoare vieții 
individuale. „Orice valoare și orice realitate pe care le posedă 
omul, el le datorează exclusiv statului.” (ibidem) Ca formă 
supremă de obiectivare a Spiritului, statul reprezintă voinţa 
generală, iar libertatea individului este o realitate când se bazează 


pe supunerea faţă de lege, pentru că atunci voinţa se supune sieși. 
În această subordonare, opoziţia dintre libertate şi necesitate 
încetează să existe, deoarece necesitatea prescrisăa de Raţiunca 
istoriei se înfăptuieşte nu prin constrângere, ci prin voinţa liberă. 
Hegel nu susținea că sfera privată trebuie absorbită total în voinţa 
colectivă întruchipată de organele statului, el credea, dimpotrivă, 
că statul e un mediator între sfera vieţii private şi cea a vieții 
colective şi că instituţiile sale sunt întruchipări ale acestei 
mijlociri, pentru că interesele private ale slujbașilor statului sunt 
identice cu interesul colectiv. În cazul altor membri ai societăţii, 
restricţiile impuse poftelor și impulsurilor lor personale, departe 
de a fi o limitare a libertăţii, sunt o condiţie a acesteia. Statul, ce-i 
drept, nu are altă realitate decâr pe cetăţenii săi, dar aceasta nu 
înseamnă că voinţa statului poate fi determinată de totalitatea 
opiniilor lor private, individuale. Voința generală nu este voinţa 
majorităţii, ci voinţa Raţiunii istorice. 

Istoriosofia lui Hegel a fost criticată încă de la început, şi este și 
acum, din două motive principale. Una dintre critici îi reproşa că 
neagă orice valoare de sine stătătoare a vieții umane personale, 
acordând individului doar rolul de a se conforma cerinţelor 
Raţiunii universale şi autorizând statul ca, în numele acestor 
cerinţe, să constrângă individul oricât de mult doreşte în vederea 
unei libertăţi superioare. Cealaltă critica îi imputa că justifică şi 
aprobă orice realitate pentru simplul fapr că există, fapt ce, 
chipurile, ar dovedi că a fost cuprinsă în planul Spiritului divin. 
Prima dintre aceste critici vizează în principal Prelegerile de 
filosofia istoriei, iar cea de a doua, Filosofia dreptului. 

Obiecţia care îl prezintă pe Hegel drept un apologet al statului 
totalitar este contrazisă într-o anumită măsură de faptul că el 
privea dezvoltarea societăţii nu numai ca dezvoltare a spiritului 
absolut prin evenimente istorice, cl şi ca pe o reconciliere treptată 
a voinţei subiective cu voinţa generală. Aceasta înseamnă că 
niciun stat care acţionează folosind violenţa n-ar putea îndeplini 
comandamentele Raţiunii. E adevărat că, în primele faze, legea 
apare, din punctul de vedere al individului, ca un sistem exterior 
de îngrădiri şi constrângeri, dar tendinţa de ansamblu a 
dezvoltării spiritului constă în depăşirea acestei opoziții şi 
interiorizarea voinţei generale. Cursul istoriei nu debutează cu o 
Epocă de Aur; mitologia unei fericite stări de natură sau a unui 
paradis pierdut este cu totul străină gândirii lui Hegel. 
Dimpotrivă, starea de natură este una de barbarie și de anarhic, și 
doar pe calea perfecţionării treptate a instituțiilor politico-ţuridice 
ca cedează locul gândirii raţionale şi îmblânzirii impulsurilor 


private. Or, în viziunea lui Hegel, Rațiunea tolerează doar 
constrângerea impusă de ca însăși. Cu alte cuvinte, constrângerea 
sistematică a indivizilor este însemnul unei societăţi imature, iar 
progresul duce la o situaţie în care voinţa subiectivă și voinţa 
generală vor coincide spontan ca urmare a înţelegerii lumii de 
către cei ce formează colectivitatea statului. Rațiunea nu are 
posibilitatea de a guverna într-o situație în care e nevoită să-și 
afirme exigenţele prin violenţă, astfel încât, finalmente, să triumfe 
în opoziţie cu conştiinţele indivizilor; triumful ei poate fi asigurat 
doar prin maturitatea intelectuală și conștiința reformată a 
cetățenilor statului. 

Este adevărat însă că, deşi Hegel n-a fost nicidecum un 
susținător al puterii tiranice care-i sileşte pe supuși să se 
conformeze dictatelor Raţiunii istorice, aplicarea practică a acestei 
doctrine înseamnă că, în fiecare caz în care aparatul de stat şi 
individul se află în conflict, primul e cel care trebuie să prevaleze. 
Pentru că, atât timp cât conștiința individuală nu este pe deplin 
transformată şi este încă supusă unor impulsuri egoiste, astfel 
încât nu există încă un acord total şi voluntar dintre voința 
subiectivă şi Rațiunea universală, se pune inevitabil întrebarea 
cine urmează să decidă într-o situaţie de conflict particulară ce 
anume cere voinţa universală. Cum statul e singura instituţie care 
poate să-și asume acest rol și cum statul este, prin definiţie, 
întruparea Raţiunii, în cazurile de conflict el trebuie să joace rolul 
pe care în epoca medievală l-a jucat Biserica, acela de unic 
tălmăcitor autorizat al mesajului divin. Prin urmare, deși idealul 
lui Hegel era totala interiorizare a Raţiunii istorice în sufletul 
fiecărui individ, iar perfecţionarea statului ca instituție urma să se 
manifeste prin dispariţia nevoii de constrângere, totuși, în cazurile 
reale de conflict, unde practic nu se poate apela la „voinţa 
majorităţii sau la vocea poporului, aparatul de stat este cel care, 
independent de opiniile schimbătoare ale cetăţenilor, trebuie să 
fie curtea supremă faţă de hotărârile căreia nu există apel. Hegel 
pleacă, fireşte, de la supoziţia că e vorba de un aparat care 
funcţionează conform legii, și nu după capriciile unui tiran sau 
ale unui funcţionar; dar în cazurile în care legea este ambiguă sau 
in care se pune problema schimbării legilor, aparatul de stat are, 
până una-alta, ultimul cuvânt. În acest sens, în pofida accentului 
pus de Hegel pe formele legale şi constituţionale ale vieții 
comunitare, în ochii săi aparatul de stat este privilegiat și îndrituit 
să se impună nu doar față de orice individ, ci și faţă de toţi 
indivizii la un loc, de vreme ce forţa Raţiunii rezidă în el, şi nu în 
voinţa majorităţii. Istoricii au arătat, ce-i drept, că apologia lui 


Hegel la adresa monarhiei prusace este calificată în măsura în care 
el descrie niște instituţii pe care Prusia de atunci nu le avea. Cu 
toate acestea, şi deși el recunoștea legalitatea drept elementul 
esenţial al statului, în care toţi oamenii urmau a fi egali în faţa 
legii (dar nu şi în adoptarea legilor), Rațiunea, aşa cum este 
întruchipată în indivizii luaţi în parte sau chiar în majoritatea lor, 
trebuie să cedeze atunci când vine în conflict cu autorităţile. 
Astfel, deşi Hegel cerea ca realitatea să fie răspunzătoare în faţa 
tribunalului Raţiunii, era cu neputinţă ca Rațiunea, în acest sens, 
să fie găsită altundeva decât în aparatul de stat. 

Hegel nu dă un răspuns clar la întrebarea dacă şi în ce măsură 
valoarea individului uman este prezervată în progresul triumfal al 
Raţiunii de-a lungul istoriei. Pe de o parte, Spiritul, pe măsură ce 
devine el însuși, nu pierde nimic din bogăţia exteriorizărilor sale, 
iar instrumentele pe care le foloseşte spre a-şi atinge scopurile nu 
sunt pur și simplu aruncate la o parte, cl se păstrează ca parte a 
infinirei sale bogății. Ar putea să pară, așadar, că viaţa individuală 
este mereu valoroasă prin ea însăși. Pe de altă parte, însă, valoarea 
individului rezidă doar în „elementul de divinitate“ care 
sălășluieşte în el, iar acesta se actualizează ca o valoare a 
Absolutului; în plus, el pare să dispară cu totul în împlinirea finală 
a destinelor fiinţei. Spiritul, încheindu-și progresul, ajunge la 
infinitudine, adică la înlăturarea tuturor limitărilor provenite de 
la indiferent ce din afara sa; se pare, așadar, că, în viziunea 
hegeliană, destinul final al fiecărui individ în parte urmează a fi 
absorbit în Fiinţa universală, căci altminteri Absolutul ar fi limitar 
de către autocunoașterea indivizilor şi nu şi-ar atinge scopul. În 
acest punct central, se vădeşte din nou că Hegel urmează tradiţia 
panteismului neoplatonician; abolirea contingenţei omului şi 
implinirea omului în esența sa, reconcilierea sa cu sine însuși nu 
pot însemna decât absorbirea sa totală în Fiinţa universală. Nu se 
vede cum ar putea individualitatea ca atare să se prezerve în toată 
bogăţia sa atunci când orice diferenţă dintre subiect şi obiect 
dispare; altfel spus, cum ar fi posibil ca o ființă infinită, care a 
ajuns la autocunoaştere deplină și a reabsorbit toate obiectivările 
sale, să fie altfel decât o singură fiinţă. În cât, până la urmă, 
suntem nevoiţi să conchidem că în sistemul hegclian umanitatea 
devine ceea ce este sau dobândeşte unitatea cu sine doar încetând 
de a mai fi umanitate. 

Există, fireşte, şi posibilitatea de a examina filosofia istoriei a lui 
Hegel în lumina diverselor concluzii ale ei parţiale, 
concentrându-ne asupra determinismului raţionalist al procesului 
istoric, asupra indiferenţei acestuia faţă de dorinţele umane 


individuale și asupra dezvoltării sale prin negaţii succesive şi 
făcând abstracţie de rezultatul final. Dar a ignora perspectiva 
escatologică înseamnă a priva această doctrină de ceea ce are 
specific hegelian; nici dialectica hegeliană, nici aplicarea ei la 
procesul istoric nu au sens fără escatologie, fără viziunea mântuirii 
finale a Fiinţei prin reîntoarcerea ei la sine. 

Chestiunea raţionalităţii lumii ca atare, în toate detaliile ei, 
necesită și ea anumite diferențieri. Hegel, în fapt, crede că doar 
procesul istoric real este creator de valori, că, adică, este inutilă şi 
ridicolă imaginarea de idealuri independent de starea reală a 
istorici sau postularea unei opoziții radicale între lumea așa cum 
ar trebui să fie și lumea așa cum este. În această privinţă, 
antiutopismul său este categoric şi neechivoc. Cei ce îl apără de 
învinuirea de a fi manifestat tendinţe conservatoare relevă pe 
drept cuvânt că Hegel crede într-un tribunal al Raţiunii chemat 
să distingă între ceea ce este cu adevărat real și ceea ce apare ca 
real, dar nu mai este „esenţial, păstrându-și o existenţă pur 
empirică și fiind sortit să dispară curând. Pentru Hegel, 
„realitatea“ nu înseamnă orice fapt care întâmplător are loc; de 
pildă, el exclude din definiţia pe care o dă procesului civilizatoriu 
o seamă de forme de comportament, cum ar fi capriciile 
personale, care nu-şi au rădăcina în voinţa istoriei. Ceva ce pare a 
fi un element copleşitor de evident şi incontestabil real al situaţiei 
actuale s-ar putea ca, din punctul de vedere al lui Hegel, să nu fie 
decât carapacea goală a unei realităţi revolute, pe când, simetric, 
ceva ce abia se înfiripă dintr-o stare latentă sau virtuală și este cu 
greu accesibil investigaţiei empirice poate, în fapt, să cuprindă o 
mai mare doză de realitate. Tot așa, un ou din care este pe cale să 
iasă un pui arată ca şi cum ar urma să rămână pentru totdeauna 
ou, dar, în fapt, urmează să dea curând naștere unei forme noi, 
care, deși invizibilă, este deja coaptă şi este singurul lucru 
important în legătură cu respectivul ou. În acest sens, Hegel 
recomanda să fie căutat ceea ce este „cu adevărat” real, ca opus 
realităţii superficiale în curs de dispariţie. Această distincţie este, 
în concepţia sa, ceva ce interesează reflecţia ştiinţifică, nu ceva ce 
reclamă judecăţi de valoare opuse realității faptelor. O evaluare 
care face abstracţie de necesitatea istorică era, în opinia lui Hegel, 
un simptom al recalcitranţei sterile întâlnite la Fichte şi la 
romantici. Aceasta nu înseamnă că el recomanda să se descopere 
ce anume este necesar și, de aici, să se infereze numaidecât că 
lucrul acela este dezirabil, ci înseamnă mai curând că refuza 
dihotomia dintre fapte şi valori. Nu este necesar ca, mai întâi, să 
se descopere ce este real şi abia apoi acesta să fie evaluat. Actele de 


înţelegere a lumii sunt indivizibile; în chiar actul prin care 
percepem ceva ca fiind parte a Raţiunii în dezvoltare, noi şi 
acceptăm acel ceva. Distincția pozitivistă dintre judecăţi de fapt şi 
judecăți de valoare este străină de sistemul lui Hegel, întocmai 
cum este străină şi religiei dogmatice; odată ce ştim care este 
voinţa lui Dumnezeu, nu mai e nevoie să ne exprimăm aprobarea 
faţă de ea printr-un act intelectual separat. Perceperea lumii într- 
un mod care pune fiecare detaliu în legătură cu voinţa 
Absolutului nu implică nici ea o asemenea dihotomie; ea constă 
din acte de înţelegere contopite cu acte practice de afirmare. 
Supunerea intelectului față de autoritatea Absolutului este un tot 
indivizibil constând din concomitenta înţelegere și încredere în 
înţelepciunea lui. 

De vreme ce, însă, ar fi greşit să se creadă că Hegel era dispus să 
aprobe orice parte a realităţii existente doar pentru că ea este 
prezentă, se pune imediat întrebarea: după ce criterii urmează să 
judecăm dacă un anume element particular este sau nu „real“? 
Cine urmează să decidă, şi pe ce bază, dacă o stare de lucruri 
particulară este doar un simulacru din care a dispărut orice 
energie sau este încă plină de vitalitate? De bună seamă, criteriile 
empirice nu vor fi de-ajuns. În ce fel vom apela, așadar, în 
practică, la Rațiunea universală pentru a afla, de pildă, dacă o 
instituţie sau formă de stat a încetat de a mai fi utilă sau, 
dimpotrivă, este încă raţională? Sistemul hegelian nu oferă 
răspuns la această întrebare. Cum Spiritul se străduiește ca 
libertatea sa să fie interiorizată de minţile individuale, ar putea să 
pară că o formă împotriva căreia se răzvrătesc indivizii empirici 
trebuie neapărat considerată, pe acest temei, iraţională şi că, deci, 
ar trebui să condamnăm sistemele politice cărora în mod 
indubitabil li se opune cvasitotalitarea oamenilor cuprinși în ele. 
Pe de altă parte, însă, ni se spune despre consensus omnium că nu 
este un criteriu valabil și că e posibil ca toți oamenii sau aproape 
toţi să se afle în opoziţie cu dreapta Raţiune, dat fiind că 
„treburile statului ţin de cunoaștere și educaţie, nu de părerile 
poporului său“ (Pre/egeri..., Introducere). Suntem, astfel, aduși 
inapoi la apologia conservatoare a instituţiilor existente așa cum 
sunt, neexistând posibilitatea de a apela la vreo altă realitate 
empirică în scopul interpretării decrerelor Raţiunii. 

Deşi în acest punct fundamental gândirea lui Hegel suferă de 
ambiguitate, e clar că vor exista mai puţine dificultăţi și că va fi 
nevoie de mai puţine glosări dacă optăm să o interpretăm în sens 
conservator; căci o astfel de interpretare oferă indicii asupra 


principiilor prin prisma cărora lucrurile trebuie judecate, pe când 
dacă adoptăm „principiul critic“ rămâne incert ce anume criterii 
trebuie să aplicăm. 

Aparent, chestiunea poate fi evitată invocând celebrul pasa] din 
prefața la Filosofia dreptului, unde Hegel spune că filosofia vine 
intotdeauna prea târziu și nu poate decât să interpreteze un 
proces încheiat: „Prin cenușiul filosofiei, [o formă de viaţă] nu 
poate fi întinerită, ci doar înţeleasă.” Din acest punct de vedere, 
gândurile noastre despre lume nu contează deloc în raport cu 
scopul evaluării practice, deoarece noi nu putem judeca viitorul, 
ci putem doar înţelege trecutul, Este fără rost să dezbatem dacă 
trebuie să acceptăm prezentul ca simplă realitate sau să judecăm 
calitățile lui empirice prin prisma cerinţelor transcendentale ale 
Raţiunii, deoarece, ca filosofi, ne preocupă doar ceea ce este 
irevocabil trecut, și nu prezentul sau perspectivele lui. Când e 
vorba însă de scopuri practice, această atitudine revine ea însăși la 
o acceptare conservatoare a status quo-ului, dat fiind că ne 
interzice să speculăm despre cum ar fi mai bine. Mesajul final al 
hegelianismului, aşadar, nu este opoziţia dintre Raţiune şi o lume 
neraţională, ci contemplarea lumii ca fiind a priori raţională. Nu 
știm care dintre părțile lumii existente sunt și care nu sunt 
instrumente ale Spiritului; nu putem fi siguri, de pildă, dacă el a 
incetat de a-i folosi pe criminali pentru scopurile sale. Individul 
nu dispune de reguli morale pe care să le poată opune supremaţiei 
procesului istoric. În sistemul lui Hegel, răzvrătirea împotriva 
lumii existente poate fi justificată într-un caz particular, dar nu 
avem niciun mijloc de a decide dacă este sau nu așa înainte ca 
destinul ei să se fi împlinit. Dacă e încununată de succes, aceasta 
arată că era istoriceşte îndreptăţită; dacă este înfrântă, înseamnă 
că n-a fost decât o reacţie sterilă a „ceea ce ar fi trebuit să fie“ 
(Sollen). Învinşii sunt întotdeauna cei care au greșit. 


Până în acest loc al expunerii noastre ne-am preocupat de 
doctrine care presupun că omul nu este același în fiinţarea lui 
empirică, respectiv în realitatea sau esența sa, şi că imperativul 
fundamental este ca cele două să redevină identice. Aceasta duce 
la două alternative: ori esența omului este exterioară nu doar vieții 
umane empirice, ci și umanităţii în general, astfel încât 
„reîntoarcerea la sine“ a omului nu este o reîntoarcere la el însusi, 
ci o realizare a Absolutului, în care caracterul particular al 
umanităţii dispare fără urmă; ori, precum la Kant și Fichte, 


realizarea esenței umane este un proces infinit. În ambele cazuri, 
progresul umanităţii spre împlinire era dictat ori de către Absolut, 
care precedă umanitatea, ori de către umanitate considerată 
anterioară naturii umane actuale; existența umană nu-şi avea 
rădăcina în ea însăşi ca o formă naturală a Fiinţei. O nouă 
posibilitate filosofică şi o nouă escatologie au ajuns să se întrevadă 
odată cu conceperea umanităţii ca fiindu-și sieși, în finitudinea ei, 
un Absolut și cu repudierea tuturor soluțiilor care presupun 
autorealizarea omului prin actualizarea sau la porunca unei Fiinţe 
absolute care îl precedă. Această nouă perspectivă este cea expusă 
în opera lui Marx. 


Il 


STÂNGA HEGELIANĂ 


1. Dezintegrarea hegelianismului 


Asemenea tuturor celorlalte filosofii de acest fel, încercarea de 
sinteză universală asupra Fiinţei, a lui Hegel, a dus curând la 
rezultate discordante. Imediat după moartea sa, în 1831, a 
devenit clar că atât teoria generală a conştiinţei, cât și aplicarea ei 
la sensul istoriei şi la probleme de drept şi politică se pretau la 
interpretări diferite şi contradictorii. În particular, nu era deloc 
clar în ce măsură conservatorismul politic al lui Hegel era o 
consecinţă firească a filosofiei hegeliene a istoriei sau în ce măsură 
putea fi distins de aceasta ca o opinie privată şi personală. 
Interpreţilor de orientare radicală ai lui Hegel li se părea evident 
că o filosofie ce proclama principiul negativismului general, 
tratând fiecare etapă succesivă a istoriei drept baza propriei ei 
nimiciri, o filosofie care prezenta procesul critic şi autoanihilant 
drept o lege eternă a evoluţiei spirituale, nu putea, dacă se 
menținea consecventă cu sine, să tolereze girul unei situaţii 
istorice particulare, să recunoască vreo formă de stat, religie sau 
filosofie ca definitivă şi de netăgăduit. 

Doctrina lui Hegel, în afară de vederile politice explicite pe 
care le conţinea, întruchipa două teme esenţiale ce păreau anevoie 
de împăcat și se puteau dovedi opuse una celeilalte prin cel puţin 
unele dintre consecințele lor. Pe de o parte, hegelianismul era în 
mod inexorabil antiutopic; el condamna în mod expres punctul 


de vedere care, în faţa unei realităţi istorice particulare, 
formulează exigenţe bazate pe idealuri normative arbitrare, pe 
prezumpţii moralizante și pe reprezentări despre cum ar trebui să 
fie lumea. Dialectica hegeliană era o metodă de înţelegere a 
istoriei trecute, dar nu pretindea că poate scruta viitorul; în fapt, 
ca condamna orice asemenea extrapolare și nu aspira să modeleze 
mersul lucrurilor omeneşti. Din acest punct de vedere, putea să 


pară că hegelianismul echivala cu recunoașterea istoriei şi a status 
guo-ului drept nişte realităţi la fel de necontestabile ca regulile 
logicii, astfel încât orice protest la adresa lumii prezente în 
numele uneia imaginare trebuia respins ca nefiind decât un 
capriciu, un capriciu de înțeles, fireşte, dar steril, al unei 
conștiințe imature. Pe de altă parte, apologia făcută de Hegel 
raţiunii putea, la rândul ei, să fie înţeleasă ca postulând o lume 
raţională, ca reclamând ca realitatea să fie făcută raţională, iar 
istoria empirică să coincidă cu exigenţele spiritului care aspiră la 
libertate. Potrivit primei interpretări, sistemul lui Hegel tinde spre 
o acceptare contemplativă a procesului istoric ca natural și 
inevitabil, orice revoltă împotriva lui fiind condamnată la 
zădărnicie. Potrivit celei de a doua, el încuraja spiritul de 
contestare și critică, cerând ca lumea existentă în orice moment 
istoric să fie confruntată cu imperativele raţiunii, și cuprindea 
înăuntrul său standarde ce-i îndreprăţeau pe oameni să judece şi 
să critice realitatea şi să ceară reformarea ei. 

Timp de câţiva ani după moartea lui Hegel, sistemul său a 
funcţionat, într-adevăr, ca doctrină oficială a statului prusac; 
apologeţii acestuia invocau părți din bogata doctrină hegeliană, 
iar autorităţile au început să umple catedrele universitare cu 
hegelieni. Această situaţie s-a schimbat repede la mijlocul 
deceniului al patrulea, când a devenit clar că discipolii cei mai 
activi ai lui Hegel aveau idei neagreate de monarhia prusac- 
creștină și că urzeala complexă a sistemului său cuprinde implicit 
elemente de radicalism, în particular de critică a religiei oficiale. 
Celebrul şi mult interpretatul aforism „ceea ce e real este raţional 
putea fi luat în sensul sanctificării situaţiei de fapt pe simplul 
temei că exista sau, dimpotrivă, în sensul că un fapt empiric 
merita a fi numit „real“ doar dacă se conforma cerințelor Raţiunii 
istorice; potrivit acestei a doua interpretări, ceea ce era contrar 
Raţiunii nu era cu adevărat real, deși, empiric, putea să fie mai 
evident decât lucrurile raţionale. Această interpretare a fost cea 
care a precumpănit în cele din urmă, în principal graţie scrierilor 
Stângii Hegeliene; dar nu răspundea totuși la întrebarea după ce 
semne urmau a fi distinse elementele reale și raţionale ale 
universului de cele iluzorii, iraționale. Aceste criterii trebuiau 
stabilite independent de faptele istoriei, potrivit 
comandamentelor arbitrare ale Raţiunii preistorice, sau trebuiau 
inferate din istorie? lar în acest din urmă caz, cum definim rolul 
cunoașterii istorice în formarea opiniilor sau în funcţionarea 
normativă a spiritului? Cu alte cuvinte, în ce măsură ȘI în ce sens 
se pot deriva reguli din cunoaşterea istoriei, astfel încât să ne așeze 


în postura de judecători ai raţionalităţii lumii așa cum este aceasta 
acum? Dacă regulile nu pot fi derivare așa, ele sunt la fel de 
formale şi goale de conţinut ca imperativul kantian. 

Mişcarea numită a „Tinerilor Hegelieni“ evidenția ca temă 
dominantă a filosofiei lui Hegel principiul negației permanente ca 
lege ineluctabilă a dezvoltării spirituale. Aceasta a dus treptat la o 
atitudine de critică radicală în sfera politică, iar anumite forme ale 
acestei critici au furnizat baza filosofică a comunismului. Engels, 
într-una din scrierile sale de tinerețe, face observaţia că Stânga 
Hegeliană a fost o cale naturală de acces spre comunism, iar 
comuniști hegelieni precum Hess, Ruge și Herweg reprezentau o 
dovadă că, pentru a rămâne fideli tradiţiei lor filosofice de la Kanr 
la Hegel, germanii trebuie cu necesitate să adopte comunismul. 
Această remarcă, ce-i drept, datează dintr-o epocă în care Engels 
însuși avea legături cu Tinerii Hegelieni şi se află în dezacord cu 
opiniile exprimate de el după ce aceste legături au fost rupte; cu 
toate acestea, ea este tipică pentru speranţele de radicalizare a 
sistemului maestrului în primele faze ale acestei mișcări. 

Gândirea Tinerilor Hegelieni era expresia filosofică a opoziţiei 
republicane,  burghezo-democratice, care critica  rânduielile 
feudale din statul prusac şi își îndrepta cu speranţă ochii spre 
Franţa. Provinciile vestice ale Prusiei, Renania și Westfalia se 
aflaseră sub cârmuire franceză timp de aproape două decenii şi 
beneficiaseră de reformele napoleoniene: abolirea stărilor și 
privilegiilor feudale, egalitatea în faţa legii. După anexarea lor de 
către Prusia, în 1815, ele au fost un centru firesc de conflict 
animat cu sistemul monarhic. În domeniul literaturii, opoziţia a 
fost condusă, în primii ani ai deceniului al patrulea, de grupul 
cunoscut sub numele de lânăra Germanie (Heine, Gutzkow, 
Bârne), iar mai târziu, de radicalii hegelieni care, pe atunci, erau 
în majoritatea lor concentrați în Berlin. De ei ţinea și un club de 
tineri filosofi și teologi (Köppen, Rutenberg, Bruno Bauer) care 
interpretau creștinismul într-un spirit hegelian şi cu care Marx a 


venit în contact pe vremea când începea să-și formuleze propriile 
idei. 


2. David Strauss şi critica religiei 


Una dintre principalele manifestări literare ale Stângii Hegeliene a 
fost cartea lui David Strauss, Viagra lui isus (Das Leben Jesu, 
1835), care încerca să aplice hegelianismul la o reconstrucţie 
filosofică a originilor creştinismului. Pentru generaţia hrănită 
intelectual cu doctrinele lui Kant, Fichte și Hegel, ideea că 


universul e cârmuit de Spirit era atât de evidentă, încât abia dacă 
se mai cerea dovedită, dar trebuia explicat cu exactitate în ce mod 
se exercita această cârmuire. Tinerii Hegelieni, îndeosebi în faza 
lor mai târzie (1840-1843), erau pe cale de a-l „fichteaniza“ pe 
Hegel, dacă ne putem exprima așa, reintroducând aspectul 
obligaţiei (So//en) în abordarea istoriei. Adică ei priveau Rațiunea 
hegeliană ca având mai presus de orice un sens normativ, acela că 
toate realităţile sociale trebuie supuse criteriilor irecuzabile ale 
raţionalităţii. Prima victimă a acestui atac a fost creştinismul. 
Strauss a folosit premise hegeliene pentru a răsturna credința 
hegeliană în caracterul absolut al religiei creştine; în felul acesta, el 
aplica metoda hegeliană împotriva inventatorului ei într-o 
chestiune particulară de excepţională importanţă. Argumentul său 
era că nicio religie, creştină sau alta, nu se putea pretinde 
purtătorul adevărului absolut. Creştinismul, la fel ca alte crezuri 
religioase, era doar o fază de tranziţie, dar una necesară, în 
evoluţia spiritului. Evangheliile nu erau un sistem de simboluri 
filosofice, ci o culegere de mituri evreieşti. În această interpretare 
mitologică a Fvangheliilor, Strauss mergea atât de departe, încât 
punea sub semnul întrebării existenţa istorică a lui Iisus. În același 
timp, era convins de prezenţa imanentă completă a lui Dumnezeu 
în istorie şi respingea orice rămăşiţe ale ideii de Dumnezeu 
personal din hegelianism. În particular, mitul unei unice întrupări 
a Absolutului într-o persoană istorică era absurd; Rațiunea 
infinită nu se putea exprima deplin în nicio ființă umană finită. 

Critica lui Strauss și polemicile stârnite de ea au dus la 
cristalizarea Stângii Hegeliene şi au făcut-o conştientă de 
identitatea ei distinctă. Aceasta îşi afla expresie, înainte de toate, 
în convingerea că metoda dialectică nu putea, fără a se contrazice, 
să permită credinţa în sfârşitul istorici sau al vreunei civilizaţii. 
(Repudierea credinţei creştine într-un Dumnezeu încarnat era o 
exemplificare esenţială a acestei viziuni, dar nu singura.) Prin 
urmare, dialectica negației nu se putea mārgini la interpretarea 
istoriei trecute, ci trebuia aplicată ŞI la viitor, constituind nu doar 
o cheie pentru înţelegerea lumii, ci şi un instrument de critică 
activă; ea trebuia să lumineze posibilităţi istorice neîmplinite şi să 
se transforme din gândire în acţiune. 


3. Cieszkowski şi filosofia actiunii 


În transformarea dialecticii hegeliene a negaţiei într-o „filosofie a 
acțiunii“ sau, mai degrabă, într-o chemare la abolirea diferenţei 
dintre acţiune și filosofie, un rol esenţial l-a jucat un autor 


polonez, contele August Cieszkowski, mai ales în scrierea sa 
timpurie Prolegomena zur Historiosophie (1838). Cieszkowski 
(1814—1894) a studiat la Berlin începând din 1832 şi a ajuns să 
se intereseze de hegelianism prin Karl Ludwig Michelet, căruia i-a 
audiat cursurile și cu care a ajuns prieten pe viață. 

Prolegomena işi propunea să fie o revizuire a filosofiei hegeliene 
a dreptului, rupând cu tendințele ei contemplative și 
retrospective. Filosofia urma să devină, în loc de simplă reflecţie şi 
interpretare, un act de voinţă şi să-şi îndrepte privirea spre viitor 
în loc de trecut. Potrivit lui Cieszkowski, raționalismul lui Hegel 
interzisese filosofiei să se ocupe de ceea ce va fi și îi poruncise să se 
mărginească la ceea ce a fost. Dar sinteza universală a lui Hegel 
era ea însăşi doar o fază istorică a dezvoltării intelectuale, care 
acum se cerea depăşită. Cieszkowski împărțea istoria omenirii în 
trei faze, după moda milenariştilor medievali precum Gioacchino 
da Fiore, la care face referire în scrierile sale mai târzii. Perioada 
Antichității a fost dominată de simtire: spiritul trăia atunci într-o 
stare de nemijlocire prereflexivă, primară şi în unitate cu natura și 
se exprima cu precădere în artă. Spiritul era „în sine“ (an sich) şi 
nu trăise Încă experiența împărţirii între spirit şi corp. Cea de a 
doua perioadă, care a durat până în prezent, a fost cea a 
creştinismului, o perioadă de reflecţie în care spiritul se întoarce 
către sine, trecând de la nemijlocirea naturală, senzuală, la 
abstracţie şi universalitate. În pofida tuturor schimbărilor şi 
răsturnărilor, de la venirea lui Hristos omenirea a rămas, în 
esenţă, la nivelul spiritului „pentru sine“ (fär sich). Opera 
supremă și finală a spiritului în această fază este filosofia lui Hegel 
însuși, absolutizarea gândirii şi a universalităţii în detrimentul 
existenţei, voinţei şi materiei individuale. De-a lungul veacurilor 
creştine, omenirea s-a aflat într-o stare de intolerabilă dualitate, în 
care Dumnezeu şi lumea temporală, spiritul şi materia, acţiunea și 
gândirea erau opuse una alteia ca valori antagonice. Acum, însă, 
această eră a ajuns la sfârșit. A venit timpul pentru o sinteză finală 
care să depăşească deopotrivă creştinismul și hegelianismul, dar să 
le depășească în sensul hegelian al cuvântului, prezervând întreaga 
bogăţie a epocilor trecute. Aceasta va pune capăt dualismului 
dintre materie și spirit, dintre cunoaştere și voinţă. Filosofia, la 
drept vorbind, şi-a atins sfârşitul cu Hegel; adică, în viitor, spiritul 
nu se va mai exprima prin speculație filosofică, ci ceea ce până 
acum se manifestase ca filosofie va coincide cu activitatea 
creatoare a omului. Nu e vorba atât de o „filosofie a acțiunii“, 
adică de o filosofie care să proslăvească acțiunea, cât de o topire 
efectivă a activităţii filosofice în practica sintetizatoare a vieții. 


Spiritul, dezvoltându-și potenţialitățile în afara sa (aus sich), îşi va 
asimila sieşi atât natura, dispreţuită în era creştină, cât şi gândirea, 
pe care acea eră a adorat-o în mod unilateral. Noua eră a sintezei 
finale va însemna şi reabilitarea corpului: ea va reconcilia 
subiectivitatea cu natura, pe Dumnezeu cu lumea, libertatea cu 
necesitatea, dorinţele primare cu preceptele exterioare. Cerul şi 
pământul se vor uni într-o prietenie veșnică, iar spiritul, deplin 
conștient de sine şi complet liber, nu va mai distinge între viaţa sa 
în lume și gândirea privitoare la ea. 

Dacă secolele creștine au scufundat lumea într-o dureroasă 
stare de sciziune, aceasta nu înseamnă că acea suferinţă putea fi 
evitată. Istoria se desfășoară în conformitate cu necesitatea 
înnăscută a spiritului, iar păcatul originar — felix culpa — a trebuit 
să preceadă marea resurecţie ce va să vină. În lumina sintezei 
finale, toate evenimentele trecute ni se vor înfățișa ca tinzând spre 
mântuire, iar toate manifestările conflictuale ale spiritului vor 
apărea drept contribuţii la viitoarea renaștere. 

Contribuţia principală a lui (Cieszkowski în evoluția 
hegelianismului a constat în ideea identificării filosofiei cu 
acţiunea și suspendarea, adică a celei dintâi așa cum a fost 
înţeleasă până acum. E greu de spus dacă trebuie considerat ca 
aparținând Stângii Hegeliene. Întrucât identificarea filosofiei cu 
acţiunea a apărut ulterior în opera lui Hess şi a devenit, prin el, o 
piatră unghiulară a marxismului, pare firesc să-l considerăm pe 
Cieszkowski un hegelian de stânga, ceea ce unii autori, precum A. 
Cornu, au și făcut. Alţii, precum J. Garewicz, au obiectat la 
aceasta pe temeiul că în lucrările sale de mai târziu (Gort und 
Palingenesie, 1842, şi, în special, Ojce nasz | Tatăl nostru], vol. 1, 
1848), Cieszkowski își formulează triada în termenii istorici sacre 
(perioadele lui Dumnezeu Tatăl, Fiul şi Sfântul Duh) și, astfel, se 
pronunţă în favoarea unui Dumnezeu personal (care însă își 
atinge perfecțiunea în istoria umană) şi a nemuririi sau, mai 
degrabă, a reîncarnării personale. În Germania, Srânga Hegeliană 
și Dreapta Hegeliană se deosebeau mai presus de orice prin 
atitudinile lor respective faţă de religie şi creștinism, iar din acest 
punct de vedere, Cieszkowski, evident, n-ar putea fi inclus în 
rândurile stângii. Nici el însuşi nu se considera ca aparținând 
acesteia, chiar dacă unitatea dintre filosofie şi acţiune a devenit 
curând o deviză radicală. Michelet, pe de altă parte, i-a luat 
apărarea lui Cieszkowski, adoptând punctul de vedere că ideile 
acestuia nu se abăteau de la hegelianismul ortodox. Cieszkowski 
însuși, când îl ataca pe Feuerbach, considera naturalismul şi 
ateismul acestuia consecinţe firești ale hegelianismului și, astfel, se 


plasa pe sine, potrivit criteriilor germane, la „dreapta“ lui Hegel. 
Cât despre Hess, acesta, deși în chestiunea crucială îl urma pe 
Cieszkowski, nu accepta integral istoriosofia lui. El susţinea, în 
particular, că sinteze între gândire şi acţiune s-au produs mereu 
încă de la începuturile istoriei şi că noua eră nu se plasează doar 
în viitor, ci a fost inaugurată încă de Reforma Germană. 

Unii exegeți, precum A. Walicki, observă că, în timp ce în 
Germania distincția dintre stânga şi dreapta ţinea de atitudinile 
celor două față de religie, nu același lucru se putea spune despre 
Franţa, de unde Cieszkowski se inspira în mare parte. 
Interpretarea religioasă a socialismului și conceperea unei noi 
epoci ca împlinire a adevăratului conţinut al creştinismului erau, 
în fapt, monedă curentă în socialismul francez al anilor 1830 şi 
1840. Cieszkowski a fost puternic influenţat de Fourier şi de 
saint-simonişti şi a încorporat în soteriologia sa un sistem 
minuţios de reforme sociale. 

Problema locului lui Cieszkowski pe harta disputelor 
posthegeliene nu este deosebit de importantă pentru istoria 
marxismului; din acest punct de vedere, nu prezintă mare interes 
nici destinul său filosofic ulterior şi contribuţia sa la cultura 
poloneză. E adevărat că împărţirea, pe care o găsim la el, a istoriei 
în trei faze şi credinţa lui într-o viitoare sinteză finală dintre spirit 
şi materie nu erau lucruri noi, ci foarte comune în literatura 
filosofică franceză. Cu toate acestea, el a jucat un rol esenţial în 
preistoria marxismului prin aceea că a exprimat în limbaj hegelian 
și în contextul dezbaterilor hegeliene ideea viitoarei identificări (şi 
nu a simplei reconcilieri) a activităţii intelectuale şi a practicii 
sociale. Aceasta e sămânţa din care a încolțit escatologia lui Marx. 
Cea mai frecvent citată frază a acestuia — „Până acum filosofii n- 
au făcut decât să interpreteze lumea în diverse moduri; problema 


este însă de a o schimba“ — nu e decât o repetare a ideii lui 
Cieszkowski. 


4, Bruno Bauer si negativitatea constiintei de sine 


Ideea spiritului care, ca simplu spirit, se află în permanentă 
opoziție cu lumea existentă este totdeauna creator, critic și într-o 
stare de neliniște i-a servit Stângii Hegeliene ca instrument de 
critică politică și religioasă. Hegelienii sperau şi se așteptau ca 
forţa irezistibilă a ideilor lor să înlăture până la urmă instituţiile 
anacronice şi să aducă statul în concordanţă cu exigenţele 
Raţiunii. Pe latura politică, critica lor era de o factură generală și 
abstractă, inspirată în bună măsură de idealurile Iluminismului. 


Dar speranţele într-o transformare rapidă pe care s-o înfăptuiască, 
singură, critica filosofică au fost curând risipite. Autorităţile şi-au 
retras treptat sprijinul acordat hegelianismului, pe măsură ce 
mișcarea Tinerilor Hegelieni ajungea să-și arate atitudinea 
distructivă faţă de sistem, iar filosofii ei au fost supuși într-o 
măsură crescândă hărţuielilor. 

Bruno Bauer (1809-1882), care a debutat ca teolog protestant 
ortodox, a abandonat linia ortodoxă în 1838 (Die Religion des 
Alten Testamentes) şi, curând după aceea, s-a apucat să scrie 
broşuri cu un caracter anticreștin mai pronunţat decât al oricăror 
alte scrieri din Germania de atunci, inclusiv lucrările lui 
Feuerbach. El s-a mutat de la Berlin la Bonn, unde a fost 
Privatdozent la universitate şi unde atacurile sale împotriva 
creștinismului au devenit și mai tăioase. Istoria, în general, era 
interpretată de Bauer în stil hegelian, ca expresie a dezvoltării 
conştiinţei de sine a Spiritului. În același timp, întreaga realitate 
empirică i se înfățișa, pe linia lui Fichte, ca o colecţie de elemente 
negative, ca un fel de rezistenţă necesară pe care Spiritul trebuie să 
o biruie în cursul progresului său infinit. Semnificaţia a tot ceea 
ce este în sens empiric este aceea de a putea și a trebui depășit, de 
a constitui un centru de rezistenţă împotriva căruia se îndreaptă 
activitatea critică a spiritului. Principiul acestei activităţi este o 
negație neîncetată, o critică permanentă a tot ce există, pentru 
simplul motiv că există. Istoria este determinată de antagonismul 
perpetuu dintre ceea ce este şi ceea ce trebuie să fie, acesta din 
urmă fiind reprezentat de spiritul aflat în căutarea conștiinței de 
sine. Acest principiu, care este eminamente fichtean, şi nu 
hegelian, a format nucleul criticii baueriene a religiei. În viziunea 
sa, naraţiunile evanghelice nu cuprindeau niciun fel de adevăr 
istoric, ci erau doar expresia unui stadiu tranzitoriu al conştiinţei 
de sine, o proiecţie fantezistă a vicisitudinilor acesteia în sfera 
evenimentelor istorice. Creștinismul a fost de folos dezvoltării 
spiritului prin aceea că a deşteptat o conștiință a valorilor care 
aparțin fiecărui individ uman; în acelaşi timp, însă, el a creat o 
nouă formă de servitute, cerând indivizilor să accepte supunerea 
faţă de Dumnezeu. 

Creșterea puterii statului în Roma Imperială i-a silit pe oameni 
să-și recunoască neputinţa faţă de lumea exterioară. Conştiinţa de 
sine s-a retras înăuntrul său și și-a proclamat disprețul faţă de acea 
lume, ca singurul mod de a se sustrage presiunii ei. (De notat că, 
în concepţia lui Bauer, ideea creștinismului a fost ea însăşi un 
produs al culturii romane; el minimaliza rolul jucat în originile 
creştinismului de tradiţia ebraică și atribuia un rol mult mai mare 


filosofiei stoice populare.) În creştinism, înstrăinarea religioasă își 
atinge forma maximă: omul se leapădă de propria-i esenţă, 
punând-o pe seama unor forţe mitice cărora, în consecinţă, li se 
consideră subordonat. Principala sarcină a stadiului actual al 
istoriei constă în a restitui omului esenţa sa înstrăinată, eliberând 
spiritul din cătușele mitologiei creștine și eliberând statul de 
religie. O consecinţă practică a istoriosofiei lui Bauer era 
chemarea la laicizarea vieţii publice. El nu a fost însă niciodată un 
aderent al comunismului; dimpotrivă, considera că, dacă ar fi 
posibilă crearea unui sistem bazat pe principii comuniste, acesta 
ar tinde să-și supună întreaga activitate și gândire umane, astfel 
încât libertatea de gândire şi individualitatea umană ar fi nimicite, 
iar activitatea creatoare a spiritului ar fi înlocuită de un cod de 
dogme oficiale. 

În 1841, pe când lucra la Universitatea din Bonn, Bauer a 
publicat sub anonimat un pamflet intitulat Die Posaune des 
jüngsten Gerichts über Hegel den Atheisten und Antichristen. Ein 
Ultimatum (Tråmbita la judecata de apoi a lui Hegel, ateistul și 
anticristul. Un ultimatum). Marx a avut şi el o contribuţie la 
această lucrare, dar nu se ştie cât de mult din ea îi aparţine; 
probabil că nu mult, dat fiind că lucrarea e înţesată de citate din 
Biblie şi de referinţe la literatura teologică, datorate, evident, 
erudiţiei lui Bauer. Cartea era, în aparenţă, o critică adusă lui 
Hegel din punctul de vedere al teologiei protestante ortodoxe, o 
denunțare a implicaţiilor ateiste ale doctrinei sale. Cu simulată 
indignare, autorul arăta că panteismul lui Hegel evolua cu 
necesitate în direcţia ateismului radical şi că adevărata lui intenţie 
a fost dezvăluită de Tinerii Hegelieni, singurii exponenţi fideli ai 
filosofiei sale. Hegel a fost un inamic al Bisericii, al creştinismului 
și al religiei în general. Până și panteismul său a fost doar o 
aparenţă: religia nu juca în sistemul său niciun rol în afară de 
acela de relaţie a conștiinței de sine cu ea însăși şi orice diferea de 
conștiința de sine trebuia interpretat ca un element (Moment) al 
el. Critica făcută de Hegel „religiei sentimentale“ a lui Jacobi sau 
Schleiermacher era  derutantă: el acuza acea religie de 
subiectivism, de parcă el însuși ar fi fost un susţinător al existenţei 
lui Dumnezeu, ceea ce însă nu era deloc adevărat. Înfățişând 
spiritul finit ca pe o manifestare a spiritului universal, Hegel făcea 
din acesta din urmă o proiecţie a conștiinței de sine istorice, 
infinitatea apărând ca simplă negaţie a finitudinii, ceea ce 
înseamnă că, în ultimă instanță, Dumnezeu nu e decât o creație a 
eului uman, care, cu un orgoliu diabolic, ridică pretenţii de 
omnipotenţă. lot așa, „spiritul lumii“ al lui Hegel dobândeşte 


realitate doar graţie operării conştiinţei de sine istorice a 
umanităţii. Istoria umană devine astfel suficientă sieși și nu are 
nicio semnificaţie dincolo de propria-i autodezvoltare. Aşadar, 
potrivit lui Hegel, Dumnezeu e mort, unica realitate fiind 
conştiinţa de sine. Toate acestea — continuă Bauer — se potrivesc 
perfect cu celelalte ingrediente ale sistemului hegelian: proslăvirea 
Raţiunii şi a filosofiei, criticarea violentă a tot ce există pentru 
simplul motiv că există, elogierea Revoluţiei Franceze, simpatia sa 
față de greci şi față de francezi, ura și disprețul său faţă de 
germani (consideraţi o naţiune de lași, incapabili să se lepede de 
religie nici măcar în umorile lor cele mai radicale și raționaliste), 
chiar şi antipatia sa faţă de latină. Religia, Biserica și credinţa în 
Dumnezeu sunt înfățișate ca niște obstacole pe care spiritul 
trebuie să le biruie pentru a dobândi stăpânirea absolută; 
omenirea trebuie să realizeze până la urmă că, până şi atunci când 
crede că îl contemplă pe Dumnezeu, ea nu face decât să-și 
privească propriul chip într-o oglindă şi că dincolo de oglindă nu 
se află nimic. 

Deşi lucrarea lui Bauer, despre care vorbim, avea aparenţa 
lamentaţiei unui credincios creștin faţă de păcătoșenia unui 
hulitor, argumentul ei de bază era perfect sincer: Hegel a fost 
interpretat ca un alter ego al lui Bruno Bauer, un zeflemisitor şi un 
ateist, unul care nu se închină decât Cunoaşterii-de-Sine. Ideea 
absolută a lui Hegel nu era decât conștiința de sine la care spiritul 
se străduieşte să acceadă prin manifestări succesive ale sale. 
Weltgeist-ul se actualizează doar în spiritul uman: fiecare stadiu al 
lucrării sale sfârşeşte în asumarea unei forme care mai apoi începe 
să-l stânjencască și care se cere depășită de îndată ce ajunge la 
implinire. Fiecare formă de viaţă a spiritului devine curând 
anacronică şi iraţională, provocând prin chiar existenţa sa spiritul 
la un nou efort de critică şi opoziţie. Filosofia este critica ştiutoare 
de cum trebuie să stea lucrurile și, în virtutea acestei cunoașteri, 
ține de competenţa ei să condamne și să distrugă lumea aşa cum o 
găseşte, atacând în special formele statornicite ale mitologiei 
religioase. Acestea erau vederile lui Bauer însuși, astfel că nu este 
de mirare că, întrucât considera distrugerea creștinismului cel mai 
urgent obiectiv al omenirii, a fost rău văzut în facultatea de 
teologie protestantă şi că, finalmente, i s-a interzis dreptul de a 
preda. 

După cum s-a putut vedea, filosofia lui Bauer tratează lucrarea 
intelectului ca fiind una pur negativă. În timp ce filosofia istoriei 
a lui Hegel căuta să menţină o legătură pozitivă între Idee și 
realitatea empirică, Bauer și alţi hegelieni din școala sa au 


reintrodus un dualism radical între spiritul critic şi universul 
existent. În această interpretare, spiritul nu este decât agentul unei 
eterne disoluții căreia îi este sortit orice lucru din lumea empirică. 
Spiritul nu are niciun suport pozitiv în realitatea însăşi: unicul lui 
suport sunt imperativele raţiunii, aflate mereu în avans faţă de 
realitate. Ideea este un tribunal care judecă lumea în conformitate 
cu propriile legi supraistorice; orice realitate empirică este în ochii 
spiritului un obiect de condamnat. Spiritul este definit prin 
funcţia sa distructivă, iar lumea este, în esenţă, inerția care se 
opune criticii; astfel, spiritul şi lumea sunt definite în manieră 
negativă, prin relaţia lor reciprocă. Istoria nu poate revela ca însăși 
principiile după care fiecare stadiu se cuvine judecat, ci, pentru a 
fi schimbată, ea trebuie judecată pe baza unor exigente 
supraistorice. Temeiurile schimbării istorice se află în afara 
istoriei. Spiritul trebuie să străpungă coaja pe care i-o impune 
lumea empirică, dar nu poate sorbi din această lume forța de care 
are nevoie pentru sarcina ei distructivă. 

Critica înstrăinării religioase întreprinsă de Bauer s-a reflectat 
puternic în gândirea timpurie a lui Marx, inclusiv în faimoasa 
comparaţie a religiei cu opiul. În același timp, filosofia 
autocunoaşterii a fost unul dintre principalele puncte în opoziţie 
cu care Marx a ajuns să elaboreze propria filosofie distinctivă. 


5. Arnold Ruge. Radicalizarea Stângii Hegeliene 


Alţi membri ai Stângii Hegeliene au interpretat filosofia 
maestrului pe linii similare. Arnold Ruge, în calitate de redactor 
a] unei reviste, a făcut cel mai mult pentru consolidarea mișcării 
Tinerilor Hegelieni ca mișcare politică. Alături de alţii, a trecut şi 
el prin evoluţia care, treptat, a radicalizat critica antireligioasă şi a 
transferat impactul ei în sfera politicii. În anii 1838-1841 ela 
editat revista filosofică a Tinerilor  Hegelieni,  Hallische 
Jahrbücher, care, la început, a împărtășit iluzia hegeliană că Prusia 
era întruchiparea Raţiunii istorice. Tinerii Hegelieni au crezut 
iniţial că sistemul prusac avea prerogativa conştiinţei de sine 
istorice şi că dezvoltarea libertăţii cerute de Rațiunea istorică 
putea să aibă loc gradual, prin reforme paşnice. Idealul spre care 
trebuia să evolueze Prusia era, în opinia jurnaliștilor, o monarhie 
constituţională protestantă; protestantismul ei trebuia să însemne 
însă nu dominaţia unei Biserici organizate, ci conformitatea 
tuturor instituţiilor publice cu exigenţele Raţiunii și supunerea 
voluntară a religiei la principii ştiinţifice. Filosofia Tinerilor 
Hegelieni era reflectată în postulate antifeudale precum abolirea 
privilegiilor de castă, serviciu public deschis tuturor, libertatea 
cuvântului și a proprietăţii, pe scurt, un stat burghez egalitar. Ei 
preconizau un stat raţional în conformitate cu ideile 
Iluminismului, aşa cum și-au aflat expresia în domnia eroului lor, 
Friedrich cel Mare; un astfel de stat li se părea nu o simplă utopie 
speculativă, ci parte a cursului firesc al istoriei, în cadrul căreia 
Prusia era menită deocamdată să îndeplinească o misiune specială. 
Din acest punct de vedere, ei atacau catolicismul ca pe o religie a 
unor epoci revolute și pentru că plasa dogma deasupra raţiunii; 
atacau, de asemenea, protestantismul ortodox și sentimentalismul 
pietist, precum şi filosofia romantică, pe aceasta din urmă 
deoarece plasa raţiunea mai prejos de emoție şi impunea spiritului 
un cult al Naturii lipsite de atributul raţiunii. Schimbarea 
intervenită în orientarea politică a Tinerilor Hegelieni a adus cu 
sine o modificare a credinţei în Rațiunea istorică. Guvernul 
prusac nu s-a arătat deloc încântat de viziunea lor despre el ca 
fiind întruchiparea Raţiunii care urma să pună capăt inegalităţilor 
feudale şi sclaviei politice. Apelurile Tinerilor Hegelieni au fost 
întâmpinate cu măsuri represive, mai ales după 1842, când noul 
rege, Friedrich Wilhelm al IV-lea, de care radicalii își legaseră 
speranţele, s-a dovedit a fi un apărător neînduplecat al 
rânduielilor inegalitare şi al monarhiei ereditare prusace, 


procedând la o îngrădire mai drastică decâr oricând a libertăţii 
politice şi a toleranţei religioase. Arnold Ruge și alţi colaboratori 
ai periodicului Hallische Jahrbücher (devenit ulterior Deutsche 
Jahrbücher, editat de Ruge între 1841 și 1843) au încetat să 
creadă că Prusia evolua de bunăvoie spre regatul Raţiunii şi au 
văzut prăpastia ce despărțea idealurile lor de situaţia socială 
stagnantă. Acesta a fost momentul în care au adoptat teoria 
discordanţei inevitabile dintre exigenţele Raţiunii și lumea 
empirică. De acum încolo, Rațiunea nu mai era un instrument de 
reconciliere cu realitatea — aceasta fiind, prin definiţie, 
raţională —, ci o sursă de obligaţii, un standard cu care urma a fi 
confruntată lumea. Acţiunea practică şi critica conştientă erau 
categorii care exprimau opoziția dintre lumea așa cum trebuia să 
fie şi lumea așa cum era. Ruge a proclamat că Hegel își trădase 
propriul idealism atunci când absolutizase anumite forme 
particulare de viaţă socială şi spirituală (statul prusac, creștinismul 
protestant) ca fiind împlinirea finală a cerinţelor raţiunii; el 
abandonase astfel principiul criticii eterne și își transformase 
sistemul într-o apologie a atitudinii doar contemplative, 
conformiste faţă de univers. 

Radicalizarea Tinerilor Hegelieni a îmbrăcat trei forme 
principale. În filosofie, ca ruptură cu doctrina hegeliană a 
autoîmplinirii istoriei și acceptare a opoziției dintre faptele istoriei 
şi Rațiunea normativă. În sfera religioasă, Tinerii Hegelieni au 
repudiat tradiția creştină chiar și sub formele diluate, panteiste, 
adoptând o poziție fățiș ateistă, formulată pentru prima dată de 
către Bauer şi Feuerbach. În sfera politică, au abandonat 
speranţele de reformă şi au acceptat perspectiva revoluţiei ca 
singura cale de regenerare a omenirii și a Germaniei în particular. 
Însă, dacă-i lăsăm deoparte pe Hess şi pe neinfluentul Edgar 
Bauer, acest radicalism n-a avut defel un conţinut socialist: 
aşteptata revoluţie se limita la schimbarea politică şi nu se lega de 
nicio speranță de transformare în sistemul proprietăţii şi al 
producţiei. Spre deosebire de Hegel, care vedea o separație 
inevitabilă între stat, cu instituţiile lui politice, şi „societatea 
civilă“ ca totalitate a intereselor private şi particulare, Tinerii 
Hegelieni, în faza lor radicală, credeau că în societatea perfectă a 
viitorului diferenţa dintre cele două aspecte avea să dispară. Hegel 
însuși nu considera posibilă dispariţia oricărei tensiuni dintre 
interesul general și interesele private divergente ale indivizilor, ci 
doar că această tensiune putea fi diminuată prin mijlocirea 
aparatului oficial care-și identifica propriul său interes cu cel al 
statului. În concepţia lui Hegel, statul ca mod de fiinţare colectivă 


nu era obligat să se justifice prin interesul indivizilor care îl 
compun; dimpotrivă, binele lor suprem şi absolut consta în 
apartenenţa la stat. De aici, urma că funcţia statului de a guverna 
peste interesele divergente ale societății civile putea fi justificată 
prin valoarea statului în și pentru sine. Doctrina politică a lui 
Hegel exprima ideologia birocraţiei prusace și, în viziunea sa, 
binele general, adică binele statului era independent de interesele 
private şi nu deriva din ele; dimpotrivă, interesul individului şi 
valoarea sa esenţială rezidă în a fi cetăţean al statului. Tinerii 
Hegelieni respingeau însă total această viziune. Proclamându-și 
propriul lor ideal republican și revendicând participarea generală 
a poporului la viaţa politică, cu vot universal pe bază de egalitate, 
libertatea presei şi a criticii publice şi un guvern liber ales care să 
reprezinte cu adevărat întreaga comunitate, ei credeau că, odată 
înfăptuite toate acestea, nu va mai exista nicio deosebire între 
binele general şi interesele privare. Atunci când instituțiile politice 
sunt o emanaţie liberă a poporului, ele nu li se por înfățișa 
indivizilor ca nişte forţe străine; un stat În care educaţia ar trezi 
conștiința universală a fiecărui cetățean individual şi l-ar face 
conștient de imperativele Raţiunii ar semnifica unitatea dintre 
interesele private şi cele publice. În felul acesta Tinerii Hegelieni 
resuscitau idealismul republican al secolului al XVIII-lea, 
încrezători că educaţia şi libertăţile politice aveau să rezolve toate 
problemele sociale fără a fi nevoie de modificarea sistemului 
proprietăţii pe care se bazau producţia materială și schimburile 
economice. 

Tinerii Hegelieni au jucat un rol important în deșteptarea 
intelectuală a Germaniei şi în răspândirea ideilor democratice. 
Dar, în ciuda interesului pe care l-au stârnit, ei n-au izbutit să facă 
din filosofia lor nucleul unei mişcări politice în care să fie 
antrenate forţele sociale semnificative ale ţării. Scindarea Stângii 
Hegeliene, care a Început după ce Deutsche Jahrbücher a fost 
suspendat în 1843, a luat forma unor idei ce postulau o opoziţie 
generală între gândirea abstractă și viaţa politică. Începuturile 
acestei disoluţii a mişcării au coincis în timp cu gândirea timpurie 
a lui Marx, care a crescut în mijlocul Stângii Hegeliene, dar, încă 
de când accepta categoriile ei filosofice şi modul ei de a identifica 
problemele de rezolvat, a dat limpede de înțeles că împărtășea o 
viziune esențial diferită despre istorie. 


III 


GÂNDIREA LUI MARX 
ÎN CEA MAI TIMPURIE FAZĂ A EI 


I. Prima tinerete şi studiile 


Atunci când Marx a venit în contact cu Stânga Hegeliană, aceasta 
cra deja o mișcare conştientă de propria-i identitate. La 
universitate a putut fi martorul conflictului dintre raționalismul 
hegelian şi doctrina conservatoare a așa-numitei Școli Istorice a 
Dreptului (Historische  Rechtsschule). Educaţia primită de 
tânărul Marx acasă și propriu-i temperament critic au favorizat 
dezvoltarea de timpuriu a unei concepţii radicale. 

Karl Marx s-a născut în Trier la 5 mai 1818, din părinţi evrei 
cu o îndelungată tradiţie rabinică pe ambele linii. Bunicii lui au 
fost rabini; tatăl său, un avocat înstărit, și-a schimbat prenumele 
din Herschel în Heinrich și a adoptat protestantismul, ceea ce, în 
Prusia, era o condiţie a emancipării profesionale și culturale. 
Tânărul Marx a fost crescut în spirit liberal-democrat. În toamna 
anului 1835, după terminarea gimnaziului din Trier, s-a înscris ca 
student în drept la Universitatea din Bonn. În încercările poetice 
timpurii ale lui Marx se simte influenţa filosofiei romantice, 
popularizată la universitate de August von Schlegel. Primul 
stimulent intelectual real l-a primit însă la Universitatea din 
Berlin, la care s-a mutat în anul următor. Deşi încă student la 
drept, l-au pasionat mai mult lecturile din domeniul filosofiei şi 
al istoriei. Prima dintre aceste discipline era predată, între alţii, de 
Eduard Gans, considerat ca aparţinând centrului liberal al 
mișcării hegeliene. În viziunea sa, hegelianismul era interpretarea 
istoriei ca raţionalizare progresivă a lumii în conformitate cu 
legile ineluctabile ale spiritului; scopul principal al gândirii 
filosofice era să observe această evoluţie în care realitatea empirică 
ajungea treptat să se conformeze rațiunii universale. Gans era, de 
asemenea, unul dintre puţinii hegelieni din acel timp care 


profesau vederi socialiste, pe care şi le asimilase în versiunea lor 
saint-simoniană. Astfel, Marx a venit în contact din capul locului 
cu o formă de hegelianism care nu cerea nicidecum acceptarea 
obedientă a status quo-ului, ci judecarea acestuia prin prisma 
dictatelor Raţiunii. 

Un punct de vedere diametral opus era reprezentat la 
Universitatea din Berlin de către Friedrich Karl von Savigny 
(1779-1861), principalul teoretician al Școlii Istorice a Dreptului 
și autor de lucrări de istorie a dreptului roman; el a mai scris şi 
broşura Vom  Beruf unserer Zeit für Gesetzgebung und 
Rechtswissenschaft (Despre vocația pentru legislație și jurisprudență a 
timpului nostru, 1814). Filosofia lui Savigny exprima concepția 
potrivit căreia normele trebuie degajare din realitatea vieţii și, în 
particular, că întregul drept trebuie să se bazeze pe legiuiri 
pozitive,  cutume şi reguli consacrate de tradiție. 
Conservatorismul său se opunea tranșant doctrinei iluministe 
după care legile și instituţiile trebuie justificate prin norme 
abstracte în faţa tribunalului Raţiunii suverane, indiferent de 
legile și instituțiile validate efectiv în virtutea tradiției istorice. 
Radicalismul politic era exprimat în cultul rațiunii și în refuzul 
sistematic de a recunoaște autoritatea istoriei, iar idealurile 
republicane izvorau dintr-o viziune despre lume așa cum aceasta 
ar trebui să fie. Pentru Savigny, dimpotrivă, instituţiile şi 
cutumele existente, în fapt pozitive, care erau „dare“ de către 
istorie şi care își aveau rădăcinile în ea, aveau autoritate tocmai 
din acest motiv. Sursa legii, din acest punct de vedere, nu puteau 
fi nişte acte legislative arbitrare bazate pe presupuse cerinţe ale 
unei ordini sociale raţionale; adevăratele surse ale întregii legislații 
erau dreptul cutumiar și istoria. Această doctrină conservatoare 
oferea o justificare și sanctificare a ordinii politice existente 
pentru simplul motiv că ea exista în formă pozitivă, iar orice 
încercare de a o ameliora în numele unei imaginare ordini 
superioare era 4 priori sortită eșecului. Toate elementele feudale 
din inapoiata Germanie meritau venerate, legitimitatea lor fiind 
dovedită prin chiar vechimea lor. La Savigny, acest cult irațional 
supraraţională a comunităţilor sociale, în particular a celei 
naționale. Societăţile umane nu erau instrumente ale cooperării 
raţionale, ci erau sudate de o coeziune nonrațională care se 
justifică prin ea însăşi, indiferent de orice considerent utilitar. 

Subiectul legiferant este națiunea, care, în mod spontan, 
evoluează și îşi modifică legile. Națiunea e un tot indivizibil, iar 
legile, întocmai ca obiceiurile și limba, nu sunt decât una dintre 


expresiile individualităţii colective. Nu poate exista, așa cum 
pretind utopiștii, o unică formă „raţională“ de legislație pentru 
toate popoarele, oricare ar fi tradiţiile acestora. Legiferarea nu este 
un lucru arbitrar: legiuitorul găsește un sistem juridic particular 
în vigoare și nu poate să formuleze decât schimbările survenite în 
conștiința juridică drept urmare a dezvoltării organice a 
comunităţii. În opoziţie hotărâtă cu teoriile utilitariste şi 
raţionaliste şi în strânsă alianţă cu filosofia romantică, Savigny a 
fost adevăratul promotor al ideii că „tot ceea ce este este drept“, 
idee atribuită, altminteri, lui Hegel de către unii dintre discipolii 
și unii dintre oponenții săi ca o interpretare posibilă a dictonului 
său că „ceea ce e real este şi rațional“. În realitate, Savigny nu s-a 
inspirat din Hegel, care a criticat vederile lui conservatoare. 
Hegel, deși refuza să opună procesului istoric real dictatrele 
arbitrare ale Raţiunii, nu era dispus să accepte ordinea existentă ca 
fiind demnă de respect prin simplul fapt că există. 

Tinerii Hegelieni radicali, care pretindeau să judece realitatea 
empirică prin prisma exigenţelor raţiunii, și Savigny, care cerea ca 
realitatea să fie acceptată ca dată, reprezintă soluţii opuse ale 
problemei spre care s-a focalizat gândirea timpurie a lui Marx. 
Hegel, cu ambiguităţile şi cu formulările lui incomplete, se situa 
între cele două extreme, iar poziţia lui Marx în această chestiune- 
cheie era mai apropiată de Hegel decât de Tinerii Hegelieni. 
Concepţia conservatoare a Şcolii Istorice a Dreptului îi era total 
străină lui Marx, iar în vara anului 1842 el a satirizat-o direct 
într-un articol al său din Rheinische Zeitung despre filosofia 
istoriei a lui Gustav Hugo. („Pentru el [Hugo], zor ce există 
reprezintă o autoritate, iar orice autoritate reprezină un femei... 
Într-un cuvânt: eczema este tot atât de pozitivă [valabilă] ca 
pielea.) Dar, tot așa, Marx nu a adoptat niciodată în forma ei 
extremă opoziţia proclamată de Tinerii Hegelieni sau, mai 
degrabă, de Fichte dintre ceea ce trebuie să fie şi ceea ce istoriceşte 
este, între comandamentele raţiunii și ordinea socială reală, deşi 
punctul lui de vedere avea mai multe afinități cu punctul lor de 
vedere decât cu celălalt. Într-o fază foarte timpurie a evoluției sale 
intelectuale, el se străduia să interpreteze principiul revoluţionar 
al negativităţii permanente a spiritului într-un mod care să nu 
implice suveranitatea absolută a acestuia. El nu accepta Absolutul 
sub formă de standard raţional ce se impune lumii venind din 
afară şi neţinând cont de faptul istoric; el a căutat să prezerve 
punctul de vedere antiutopic al lui Hegel și să păstreze respectul 
față de caracteristicile factuale incontestabile ale lumii aşa cum o 
cunoaştem. 


2. Filosofia elenistă asa cum o înțelegeau hegelienii 


Strădania lui Marx de a-şi defini o poziţie proprie între utopia 

itivităţii “ poate fi 
identificată în studiile sale timpurii despre filosofia greacă 
postaristotelică. Interesul său pentru această temă era cât se poate 
de îndreptățit. Tinerii Hegelieni erau foarte preocupați de 
filosofia elenistă, deoarece simțeau că există o analogie între 
perioada de după Alexandru cel Mare, marcată de crepusculul 
ideilor panelene si de dezintegrarea marii sinteze aristotelice, și 
propria epocă, martoră a eșecului napoleonian de a uni Europa și 
a colapsului încercării hegeliene de a construi o filosofie 
universală. Tinerii Hegelieni, într-un fel, reabilitau școlile 
postaristotelice — pe epicureici, sceptici şi pe stoicii târzii — şi 
scoteau în evidenţă valori ale acestora pe care Hegel le neglijase. 
Hegel, în fapt, acuzase toate aceste şcoli (pe care le-a analizat cu 
precădere în formele lor romane) de eclectism și irelevanţă, 
declarând că singurul lor scop era de a cultiva în suflete 
indiferența în faţa unei realităţi crude și lipsite de speranţă. Ele ar 
fi oferit o reconciliere imaginară cu lumea printr-o gândire 
repliată asupra sa însăși și care a pierdut contactul cu obiectul şi o 
voinţă al cărei unic scop ar fi fost acela de a nu avea scopuri. 
Filosofiile eleniste ar fi fost o apărare pur negativă împotriva 
deznădejdii provocate de disoluția legăturilor politice și sociale în 
Roma Imperială. Potrivit viziunii lui Hegel, un mod de a fi în 
care intelectul se retrăgea într-o autocontemplare sterilă era 
condamnat la o individualitate abstractă, pe când individualitatea 
concretă era nevoită să se reimprospăteze printr-un contact 
neîntrerupt cu lumea exterioară. 

Pe de altă parte, în opinia lui Bruno Bauer, aceste „filosofii ale 
conștiinței de sine” nu erau nicidecum doar niște expresii 
negative ale neputinței. Dacă pentru individul strivit sub ruinele 
lumii sale de odinioară ele făceau posibilă obținerea unei anumite 
emancipări spirituale prin autorepliere şi dacă izbuteau să 
protejeze într-o anumită măsură conştiinţa sa faţă de agresiunea 
lumii din afară, înseamnă că, oferind o bază pentru autonomia 
spirituală, ele au inaugurat o fază nouă şi necesară în dezvoltarea 
spiritului; ele au înzestrat spiritul individual cu autonomie, l-au 
făcut capabil să se afirme împotriva lumii, l-au universalizat şi 
eliberat, l-au ajutat să conştientizeze propria-i libertate în și prin 
facultatea critică pe care o opunea realităţii corupte. Pe scurt, 
Hegel și Tinerii Hegelieni au dat interpretări similare filosofilor 


elenistice, dar au adoptat viziuni diferite despre importanţa lor 
istorică şi filosofică. După Hegel, absolutizarea conştiinţei de sine 
individuale n-a făcut decât să arate neputinţa spiritului filosofic, 
pe când, după Bauer, ea a reprezentat biruinţa intelectului critic 
asupra presiunii exercitate de lumea exterioară. 


3. Studiile lui Marx despre Epicur. Libertatea si conștiința 
de sine 


Într-un stadiu timpuriu al studiilor sale berlineze, Marx a suferit 
o convertire la hegelianism şi a frecventat un club al tinerilor 
absolvenţi care interpretau doctrina maestrului într-un spirit 
radical. Pentru teza de doctorat, el intenţionase iniţial să analizeze 
toate cele trei școli de gândire elenistice. Subiectul s-a dovedit însă 
prea vast, încât Marx s-a decis, până la urmă, să se restrângă la un 
singur aspect al epicureismului, mai precis la o comparaţie între 
filosofia naturii a lui Epicur şi atomismul lui Democrit. A lucrat 
la această disertaţie de la începutul anului 1839, iar în aprilie 
1841 a obţinut titlul de doctor la Universitatea din Jena. 
Intenţiona să-și publice lucrarea de disertaţie, dar curând a fost 
absorbit de alte preocupări. Lucrarea a rămas în manuscris, care s- 
a păstrat, cu câteva lacune. A fost publicată parțial de Mehring în 
1902, iar în 1927 a apărut, însoţită de note introductive, în 
Marx-Engels Gesamtausgabe. 

Titlul lucrării era Deosebirea dintre filosofia naturii la Democrit 
si filosofia naturii la Epicur; era scrisă în stil romantic și în 
conformitate cu categoriile logicii hegeliene. Este clar că, în ceea 
ce priveşte relaţia dintre spirit şi lume, Marx era departe de 
formularea punctului de vedere pe care avea să-l exprime peste 
trei sau patru ani. Totuși, comparând disertaţia cu scrierile sale 
ulterioare, putem detecta începuturile unei distanțări atât de 
crezul Tinerilor Hegelieni în supremaţia spiritului critic, cât și de 
conservatorismul hegelian. Folosind scrierile lui Marx din anii 
1843—1845 drept cheie pentru interpretarea disertaţiei, putem 
vedea în aceasta din urmă o încercare a autorului de a-și declara 
legătura cu o tradiţie filosofică particulară, cea care cere ca spiritul 
să nu rămână aservit faptelor existente şi nici să nu creadă în 
autoritatea absolută a unor criterii normative pe care le descoperă 
liber înăuntrul său, fără a se sinchisi de acele fapte, ci să facă din 
libertatea sa un mijloc prin care să influenţeze lumea. Marx îl 
critică pe Epicur, dar este mult mai sever cu criticii acestuia, 
îndeosebi cu Cicero şi Plutarh, care, crede el, au răstălmăcit cu 
totul filosofia epicureică. În unele pasaje pare a se lăsa captivat de 


patosul retoric al lui Lucrețiu, de revolta acestuia împotriva 
religiei şi de credinţa sa prometeică în demnitatea umană izvorâtă 
din libertate. 

În opoziţie cu tradiţia care, urmându-i pe Plutarh și Cicero, 
privea  atomismul lui Epicur drept o corupere a fizicii 
democritiene de către teoria arbitrară şi fantezistă a devierilor 
(parenklisis, clinamen) în mișcarea atomilor, Marx argumentează 
că aparenta asemănare dintre cei doi filosofi ascunde o deosebire 
profundă și fundamentală. Teoria epicureică a  deviaţiei 
accidentale nu e un simplu capriciu, ci o premisă esenţială a unui 
sistem de gândire centrat pe ideea libertăţii conştiinţei-de-sine. Pe 
baza unui material adunat cu trudă (pe atunci, nu existau ediţii 
ale fragmentelor răzleţite din scrieri pierdute ale filosofilor greci, 
cum aveau să fie cele ale lui Diels şi Unser), Marx a căutat să 
demonstreze că intenţiile filosofice ale lui Democrit erau total 
diferite de cele ale lui Epicur. La Democrit, lumea atomilor, 
inaccesibilă simţurilor, este opusă percepţiei, care este, inevitabil, 
iluzorie. EI face apel la observaţia empirică, deși e conştient că ea 
nu cuprinde adevărul; pentru el, însă, adevărul este lipsit de 
conţinut, pentru că e inaccesibil simţurilor. El preferă să rămână 
mulțumit cu o cunoaștere iluzorie a naturii, pe care o tratează 
drept scop în sine. Viziunea lui Epicur este alta: el priveşte lumea 
ca pe un „fenomen obiectiv” și acceptă necritic mărturia 
percepţiei (expunându-se prin aceasta zeflemisirii nemeritate din 
partea exponenţilor „simțului comun“). Ceea ce îl preocupă însă 
nu este cunoașterea lumii, ci dobândirea ataraxiei sau 
autocunoaşterii prin conştiinţa libertăţii individuale. Parenklisis-ul 
constă în actualizarea libertăţii, care este esenţială pentru atom. 
Această actualizare stă sub semnul contradicției, dat fiind că 
viziunea despre atom a lui Epicur implică negarea tuturor 
calităţilor; existența lui reală este însă supusă în mod necesar 
tuturor determinărilor cantitative, cum sunt mărimea, forma și 
greutatea. Atomul, ca principiu al fiinţei, nu ca unitate fizică, 
este, pentru Epicur, o proiecție a libertăţii absolute proprii 
autocunoaşterii, dar el e în același timp preocupat să evidenţieze 
lipsa de realitate şi fragilitatea naturii concepute ca o lume de 
atomi. Teoria sa despre meteori era menită să arate, potrivit lui 
Marx, că, potrivnic credinței tradiţionale, corpurile cerești nu 
sunt veşnice, neschimbăroare şi nepieritoare; dacă ar fi aşa, ele ar 
copleşi, prin măreţia şi permanența lor, autocunoașterea și ar 
priva-o de libertate. Mişcările lor pot fi explicate prin numeroase 
cauze, iar orice explicaţie nemitologică este la fel de bună ca 
oricare alta. Epicur privează astfel natura de unitate şi o face 


plăpândă şi trecătoare, pentru că, altminteri, seninătatea 
conștiinței de sine ar fi tulburată. Minimalizarea naturii (care pe 
Epicur nu-l interesează din punctul de vedere al științei fizice) 
înseamnă îndepărtarea unei surse de neliniște; această 
minimalizare îi dă spiritului sentimentul propriei supremaţii și al 
libertăţii totale față de lume. Atomul, care e un principiu 
metafizic, este degradat în cea mai perfectă formă a existenţei 
sale — cerurile. Cea mai mare sursă de spaime este înlăturată prin 
năruirea miturilor care opun fragilitatea conștiinței de sine 
nemuririi naturii supraterestre. Inamicul, pentru Epicur, este 
orice formă de fiinţare determinată care este relativă la altceva, 
dependentă de altceva. Atomul este fiinţă-pentru-sine și însăși 
natura lui implică necesitatea devierii de la linia dreaptă. Legea sa 
este absenţa legii, adică hazardul sau spontaneitatea. Parenklisis-ul 
nu este o calitate sensibilă (el nu se produce, după cum spune 
Lucrețiu, în vreun loc sau moment particular), ci este sufletul 
atomului, rezistenţa care este inseparabilă de acesta şi deci şi de 
noi înşine. 

Marx vede în Epicur un distrugător al miturilor greceşti şi un 
filosof care pune în evidenţă destrămarea comunităţii tribale. 
Sistemul său distrugea cerul vizibil al anticilor ca piatră 
unghiulară a vieții politice şi religioase. Marx se raliază, ca să 
spunem așa, ateismului epicureic, pe care, în această fază a 
evoluţiei sale, îl priveşte ca pe o provocare adresată simțului 
comun de către elita intelectuală. 


Filosofia, câtă vreme mai pulsează un strop de sânge în inima ei 
atotbiruitoare, cu desăvârşire liberă, va striga fără încetare, împreună cu 
Epicur, adversarilor ei: „Nelegiuit nu este acela care reneagă zeii mulţimii, 
ci acela care atribuie zeilor inchipuirile mulţimii.“ 


Mai mult, disertaţia introduce şi tema înstrăinării religioase 
prin analogie cu înstrăinarea vieții economice. Referindu-se într- 
un pasaj incidental (şi critic) la respingerea kantiană a 
argumentului ontologic al existentei lui Dumnezeu, Marx scrie: 


Dovada ontologică nu înseamnă altceva decât: „Ceea ce îmi reprezint eu 
realmente [realiter] este pentru mine o reprezentare reală“, are efect asupra 
mea şi, în acest sens, se poate spune că atât zeii păgâni, cât și Dumnezeul 
creștin au avut cu toții o existenţă reală. N-a stăpânit oare efectiv 
străvechiul Moloh? N-a fost oare Apolo de la Delphi o forță reală în viața 
grecilor? Aici, nici critica lui Kant nu poate să facă nimic. Dacă cineva își 
închipuie că are o sută de taleri, dacă această idee nu este pentru el ceva 
arbitrar, subiectiv, dacă crede în ea, atunci cei o sută de taleri imaginari au 
pentru el aceeași valoare ca o sută de taleri reali. El va face, de pildă, 


datorii în contul acestei fantezii, el va acţiona asa cum a acționat Întreaga 
omenire, făcând datorii în contul zeilor ei... Lalerii reali au aceeași existenţă 
ca zeii imaginari. Își are talerul real existenţa altundeva decât în 
reprezentare, fie ea şi o reprezentare generală sau, mai bine zis, colectivă a 
oamenilor? Adu bani de hârtie într-o ţară în care această folosire a hârtiei 
este necunoscută și oricine va râde de reprezentarea ta subiectivă. Vino cu 
zeii tăi într-o ţară în care sunt recunoscuți alţi zei și ţi se va demonstra că 
eşti obsedat de fantezii şi de abstracții. Şi pe bună dreptate... Ceea ce o 
anumită țară este pentru anumiti zei străini ţara raţiunii pentru Dumnezeu, 
în general, adică un ținut în care existenta lui încetează. 


Aşa cum arată acest pasaj, imaginea à la Feuerbach a omului 
care este condus de propriile-i închipuiri, nefiind conştient că el 
este creatorul lor, astfel încât dominația lor asupra sa este reală, şi 
nu doar închipuită, se leagă în mintea lui Marx din această 
perioadă cu rolul necesar pe care-l joacă „închipuirea“ în puterea 
banului. Aceasta e o prefigurare timpurie, obscură a teoriei 
„fetişismului mărfii“, dezvoltată de Marx mai târziu. 

Dar, cu toate că Marx le acordă lui Epicur şi Lucrețiu meritul 
de a fi eliberat lumea antică de spaimele provocate de zeități şi de 
o Natură străină şi de a fi restabilit conștiința spiritului privind 
propria-i libertate, el vede în libertatea epicureană o fugă de lume, 
o Încercare a spiritului de a se retrage într-un loc de refugiu. În 
filosofia lui Epicur, idealul de înţelepciune şi speranţa în fericire 
își au rădăcinile în dorinţa de a rupe legăturile cu lumea. Ele sunt 
o expresie a spiritului unei epoci nefericite în care... 


zeii lor au pierit, iar noua zeiţă apare încă nemijlocit sub forma 
destinului antic, a luminii pure și a întunericului de nepătruns... Pricina 
nefericirii constă în aceea că spiritul vremii, monada spirituală, bogată în 
sine, care s-a format ideal în toate direcţiile, nu poate să recunoască o 
realitate care s-a format în afara ei. Partea fericită a acestei nefericiri este 
forma subiectivă, modalitatea in care filosofia, în sensul de conștiință 
subiectivă, se raportează la realitate. Aşa au fost, de pildă, filosofia 
epicuriană și cea stoică, o fericire pentru timpul lor; tot așa, după apusul 
soarelui tuturor, fiuturele de noapte caută lumina lămpilor pe care 
oamenii le aprind fiecare pentru sine. 


Marx priveşte libertatea monadică a lui Epicur drept o fugă de 
realitate; el obiectează nu împotriva credinţei în libertatea 
spiritului, ci împotriva ideii că această libertate poate fi dobândită 
intorcând spatele realității, că ea este o chestiune de 
independenţă, nu una de creativitate. 


Cel care, în loc să construiască cu propriile sale mijloace lumea întreagă, să 
fie demiurg, preferă să se scormonească veşnic în interiorul lui își atrage 


anatema spiritului și asupra lui se abate interdicţia, dar în sens invers; el 
este izgonit din templu și lipsit de desfătarea internă a spiritului și ajunge 
să se legene în meditatii pe tema propriei sale beatitudini, iar noaptea, în 
somn, să se viseze pe sine însuși. 


Această primă lucrare a lui Marx se menţine aproape cu totul 
în limitele gândirii Tinerilor Hegelieni. Atacul impetuos 
împotriva religiei şi convingerea în rolul creator al spiritului în 
istorie nu depășesc orizontul Tinerilor Hegelieni, lucru valabil şi 
pentru critica epicureismului ca filosofie în care spiritul caută să 
scuture jugul naturii și să se înfăşoare într-o autonomie pur 
subiectivă. Nici la Tinerii Hegelieni supremaţia spiritului nu era 
legată de o dorinţă de izolare, ci era precondiţia unui atac critic la 
adresa iraţionalităţii lumii empirice. Cu toate acestea, putem 
sesiza în disertaţia lui Marx germenele a ceea ce mai târziu avea să 
se constituie ca „filosofie a praxisului” în contrast cu filosofia 
critică a Tinerilor Hegelieni. Diferenţa de căpătâi dintre aceasta 
din urmă şi filosofia ajunsă la maturitate a lui Marx poate fi 
descrisă astfel. În filosofia critică, spiritul liber intră în lume ca o 
permanentă negaţie a ei, ca un act de judecată normativ asupra 
vieţii factuale, o declaraţie privitoare la cum trebuie să fie lumea, 
indiferent de cum este ea acum. Astfel înţeleasă, filosofia critică se 
plasează în mod constant mai presus de lume. Ea nu caută să se 
separe de aceasta, ci s-o afecteze și să-i tulbure stabilitatea; dar, în 
același timp, ea îşi păstrează o autonomie de judecător, iar 
etaloanele cu care măsoară realitatea nu le scoate din această 
realitate, ci din sine însăși. Filosofia praxisului, în schimb, declară 
că filosofia, în măsura în care este pur critică, este autodistructivă, 
dar că misiunea ei critică se împlineşte până la capăt atunci când 
ca încetează să fie doar gândire despre lume şi devine parte a vieții 
umane. Funcţia ei este, aşadar, de a suprima distincţia dintre 
istorie şi critica intelectuală sau morală a istoriei, dintre praxisul 
subiectului social şi conştiinţa sa despre acest praxis. Cât timp 
teoria este judecătorul suveran al practicii, există o falie între 
spiritul individual și mediul său, între gândire şi lumea oamenilor. 
A suprima această falie înseamnă a te debarasa de filosofie şi de 
„falsa conștiință“, deoarece, atâta vreme cât conştiinţa Înseamnă 
înţelegerea din afară a unei lumi iraționale, ea nu poate fi 
ințelegerea-de-sine a acelei lumi sau  conștiința-de-sine a 
dezvoltării ei naturale. Pentru ca identificarea conştiinţei-de-sine 
cu procesul istoric să reprezinte o perspectiva reală, acea 
conștiință-de-sine trebuie să se dezvolte din presiunea imanentă a 
istoriei înseși, și nu din nişte principii de raționalitate 


extraistorice. Se impune, aşadar, să găsim în istoria însăși 
condiţiile care o pot face raţională, altfel spus, condiţiile graţie 
cărora evoluţia ei empirică poate să coincidă cu conştiinţa 
participanţilor la ea, şi să abolim falsa conştiinţă, conștiința care 
contemplă lumea fără a fi, însă, deocamdată, conștiința-de-sine a 
acesteia. 

Unele pasaje din teza de doctorat a lui Marx cuprind o expresie 
embrionară a „filosofiei praxisului” în sensul explicat aici. El 
observă, de pildă, că, atunci când filosofia ca voință se întoarce 
împotriva realităţii empirice, ea este un inamic al ei înseși ca 
sistem: în forma sa activă ea se opune propriului său eu osificat, 
Această contradicţie se rezolvă printr-un proces în care lumea 
„devine filosofică“, pe când filosofia se transformă în istorie a 
lumii. În acest conflict, conştiinţa de sine filosofică îmbracă o 
dublă formă: pe de o parte, cea de filosofie pozitivă, care caută să 
vindece filosofia de toate deficienţele ei și se întoarce asupra sa 
însăși, iar pe de alta, o atitudine liberală, care se adresează critic 
lumii și, afirmându-se ca instrument al criticii, tinde în mod 
inconştient să se autoelimine ca filosofie. Doar această din urmă 
metodă este capabilă să aducă un progres real. Un înţelept antic 
care căuta să opună realităţii „substanţiale“ propria judecată liberă 
era cu necesitate înfrânt, pentru că nu putea să se desprindă de 
acea „substanţialitate“ și, condamnând-o, se condamna totodată 
în mod inconștient şi pe sine. Epicur a încercat să elibereze 
omenirea de dependenţa ei de natură, transformând, de fapt, 
aspectul imediat al conștiinței, fiinţa-pentru-sine a acesteia, într-o 
formă de natură. În realitate, însă, nu putem deveni independenți 
de natură decât făcând-o proprietate a raţiunii, ceea ce, la rândul 
său, reclamă să fie recunoscută raționalitatea naturii înseși. 

Când examinăm cu luare-aminte aceste remarci din disertaţie, 
percepem în ele rudimentele unei noi viziuni: perspectiva ca 
filosofia să fie integrată istoriei și, astfel, abolită și convingerea că 
spiritul trebuie să privească „raționalitatea“ lumii drept temei 
pentru propria emancipare, adică absorbirea lui de către realitatea 
asupra căreia este îndreptat. Vedem schițat aici viitorul ideal în 
care dispare deosebirea dintre viaţă și gândirea despre viaţă, astfel 
încât omul devine liber în urma reconcilierii conştiinţei de sine cu 
lumea empirică. Tot aici vedem şi germenele a ceea ce urma să 
devină teoria falsei conştiinţe. Marx era conştient că filosofii au, 
pe lângă structura făţişă a ideilor lor, o infrastructură care le 
rămâne necunoscută; gândirea lor, așa cum o prezintă ei înşişi, 
este diferită de cristalizarea sistemelor în care îşi află expresie 
activitatea subterană a adevăratei cunoașteri filosofice. Adevărata 


sarcină a istoricului filosofiei este să descopere această structură 
subiacentă, inconștientă, ceea ce Marx a încercat să facă în 
privinţa lui Epicur. 

Această lucrare timpurie nu cuprinde însă nicio referire, fie şi 
în termeni generali, la cauzele sociale care-i fac pe filosofi să se 
autoamăgească, la condiţiile sociale care ar putea să elimine falsa 
conștiință şi să restabilească unitatea dintre experienţă și 
autocunoaştere. Marx încă mai gândeşte în termenii unei opoziții 
abstracte dintre spirit şi lume, dintre conștiința de sine și natură, 
dintre om și Dumnezeu. Filosofia lui nu și-a continuat procesul 
de cristalizare înainte ca el să fi intrat într-un contact mai strâns 
cu realitățile politice și să se fi angajat în jurnalismul politic din 
vremea sa. 


IV 


HESS ȘI FEUERBACH 


În anul 1841, când Marx termina de redactat disertaţia sa despre 
Epicur, apăreau la Leipzig două carți importante, ai căror autori 
aveau să influenţeze activitatea sa timpurie și să-l ajute să se 
desprindă treptat de schemele curente ale gândirii Tinerilor 
Hegelieni. Moses Hess, autorul 7riarhiei europene, a tăcut cea 
dintâi tentativă de integrare a moștenirii filosofice hegeliene cu 
idealurile comuniste; Ludwig Feuerbach, autorul  Fsenzez 
creștinismului, a eliberat Stânga Hegeliană de aservirea ei faţă de 
filosofia conştiinţei de sine şi nu numai că a dus critica credinţei 
religioase până la ultimele ei consecinţe, ci a extins critica sa și 
asupra idealismului filosofic, susţinând fără echivoc punctul de 
vedere care tratează spiritul ca pe un produs al naturii. 


1. Hess. Filosofia actiunii 


Moses Hess (1812-1875), fiul autodidact al unui negustor din 
Renania, a fost crescut în spiritul ortodoxiei iudaice riguroase. În 
tinerețe a fost atras de scrierile lui Spinoza şi Rousseau; de la 
primul a preluat credința în unitatea lumii și în identitatea dintre 
rațiune și voință, iar de la cel de-al doilea, convingerea privind 
egalitatea de la natură a oamenilor. A venit în contact cu idei 
socialiste din Franţa, dar curând a fost atras în mișcarea Tinerilor 
Hegelieni, compunându-și din toate aceste surse propria filosofie, 
comunistă. Scrierile sale, inclusiv cele din perioada când se afla 
sub influenţa lui Marx, sunt străbătute în mod invariabil de 
vizionarism. Lacunele din educaţia sa şi firea sa entuziastă l-au 
împiedicat să dea ideilor sale o formă coerentă şi metodică, dar 
multe dintre ideile sale au contribuit considerabil la formarea 
concepţiei lui Marx despre socialismul științific. 

În prima sa carte, storia sacră a umanității (1837), Hess 
prezicea o nouă eră a alianţei omului cu Dumnezeu, când, prin 


acţiunea unor infailibile legi istorice întruchipate în acte umane 
conștiente, urma să se producă reconcilierea definitivă a neamului 
omenesc, să ia naștere o societate liberă şi egalitară bazată pe 
iubirea reciprocă şi pe comunitatea bunurilor. El sugera pentru 
prima dată că revoluţia socială avea să survină ca urmare a 
inevitabilei adânciri a decalajului dintre bogăţia crescândă, de o 
parte, şi sărăcia crescândă, de cealaltă. În Triarhia europeană 
(1841) el îşi baza comunismul pe o schemă hegeliană, 
străduindu-se totodată să dezbare hegelianismul de tendinţele lui 
contemplative, retrospective și să-l transforme într-o filosofie a 
acţiunii. Asemenea altor tineri hegelieni (inclusiv, după cum vom 
vedea, lui Marx), dorea să vadă realizată o alianţă între geniul 
speculativ german şi simţul politic francez, astfel încât filosofia 
germană să poată lua o formă substanțială în loc să rămână doar 
pe tărâmul meditaţiei teoretice. „Filosofia acţiunii”, aşa cum o 
concepea Hess, era o dezvoltare a ideilor lui Cieszkowski. Istoria 
omenirii era împărțită în trei stadii. În Antichitate, spiritul şi 
natura erau aliate între ele, dar într-un mod neconștientizat; 
spiritul lucra în istorie fără niciun intermediar. Creștinismul a 
produs o diviziune prin care spiritul s-a retras în sine. În zilele 
noastre, unitatea dintre spirit şi natură este pe cale de a se reface; 
ca nu va mai fi însă stihinică şi nereflectată, ci conştientă și 
creatoare. Cel care a inaugurat epoca modernă a fost Spinoza, al 
cărui Absolut realiza, deşi încă doar în planul teoriei, unitatea 
fiinţării-în-sine cu fiinţarea pentru-sine, identitatea dintre subiect 
și obiect. În hegelianism, acest mod de a înţelege identitatea 
dintre subiect şi obiect şi-a atins apogeul, dar numai ca un act 
intelectual. Hegel se mulțumea să interpreteze istoria trecută, 
lipsindu-i puterea de a face din filosofie un instrument de 
modelare conştientă a viitorului. Trecerea de la filosofia trecutului 
la cea a viitorului, de la interpretare la acţiune, este opera Stângii 
Hegeliene. Esenţa ultimului stadiu constă în faptul că ceea ce 
spiritul plănuiește să aibă loc în istorie va fi rezultatul acţiunii 
libere. În acest stadiu, libertatea umană șI necesitatea Istorică 
coincid într-un singur act: ceea ce trebuie să aibă loc în virtutea 
legii istorice poaze avea loc doar printr-o activitate absolut liberă. 
Istoria sacră, adică lucrarea spiritului în istoria umană, devine 
atunci acelaşi lucru cu istoria zout court.  Depăşirea 
hegelianismului constă cu precădere în aceasta, că, de acum 
incolo, filosofia prefigurează viitorul, conștientă de necesitatea 
istorică, dar tot așa și de faptul că numai prin libertate se poate 
întrupa necesitatea în istoria reală. În felul acesta, istoria trecută 
va fi și ea sanctificată prin relaţia sa cu viitorul, care va constitui 


împlinirea misiunii istorice a omenirii. Hegel excludea această 
relaţie decretând că dialectica nu se putea aplica la viitor, ceea ce 
l-a făcut incapabil să sanctifice trecutul, deşi își dorise lucrul 
acesta. Libertatea spiritului, inițiată de Reforma Germană și 
desăvârşită teoretic de filosofia germană, trebuie să se alieze cu 
libertatea acțiunii, inaugurată de Revoluţia Franceză. Când se va 
realiza această alianță, Europa va cunoaște o regenerare rapidă, 
împlinirea creştinismului şi religia autentică a iubirii. Religia 
lumii noi nu va avea nevoie de biserici sau de preoţi, de dogme 
sau de o divinitate transcendentă, de credinţa în nemurire sau de 
educație prin frică. Dumnezeu îi va ajuta pe oameni nu din afară, 
pedepsind sau instruind, ci se va manifesta în ei prin 
spontaneitatea iubirii şi prin curaj. Separaţia Bisericii de stat Își va 
pierde rostul, deoarece, spre deosebire de situaţia din Evul Mediu, 
când unitatea lor era doar contingentă, ele se vor identifica într-o 
unitate socială fundamentală: viaţa seculară și cea religioasă se vor 
contopi, iar crezurile particulare se vor vădi anacronice. Într-o 
societate cimentată în mod voluntar dinăuntru, fără constrângere, 
nu va mai exista antagonism intre ordinea publică ŞI libertate, 
care se vor susţine reciproc, în loc să se limireze una pe cealaltă. 
Pentru aceasta trebuie ca, mai întâi, principiul iubirii să triumfe 
în viaţa umană, iar Hess consideră că transformarea spiritelor 
umane este o precondiţie a comunismului. „Sclavia morală şi cea 
socială provin exclusiv din sclavia spirituală; şi invers, 
emanciparea juridică și cea morală vor fi rezultatul necesar al 
eliberării spirituale.“ Societatea viitorului nu va fi nevoită să se 
protejeze prin legi sau instituţii represive, deoarece se va baza pe 
armonie voluntară și pe identitatea intereselor individuale cu cele 
colective ca urmare a dezvoltării conștiinței de sine. 


2. Hess. Revoluţie si libertate 


În articolele şi cărţile sale ulterioare Hess a făcut o descriere mai 
clară a societăţii comuniste preconizate de el și a încercat o analiză 
mai profundă a cauzelor economice ale relelor contemporane; de 
asemenea, şi-a exprimat într-o formă mai apăsată viziunea ateista. 
A rămas convins că societatea perfectă este pur și simplu realizarea 
esenței umanităţii, adică va consta în a armoniza existenţa 
empirică cu modelul normativ cuprins în concepţia despre om; 
aceasta, credea el, va înlătura orice posibilitate de conflict social, 
dat fiind că esenţa umanităţii se impune deopotrivă tuturor. S-a 
străduit să arate că principiul unităţii sociale îmbină libertatea 
absolută a individului cu egalitatea deplină preconizată de Fourier 


și că idealul libertăţii autentice exclude proprietatea privată ca 
fiind incompatibilă cu esenţa universală a umanităţii. Din acest 
motiv, credea despre comunism, ca proiect de abolire a 
proprietăţii, că este justificat de credinţa în comunitatea omului 
ca specie. Această comunitate, odată realizată în practică, avea să 
înlăture deopotrivă nevoia de religie și nevoia de politică (adică de 
instituţii politice), deoarece ambele sunt instrumente și 
manifestări ale aservirii îndurate de bărbaţi şi femei, pe care îi 
dezbină egoismele în conflict. Când omul devine conştient de 
sine ca om esenţial, dispare distincţia dintre gândire şi acţiune, 
acestea fiind ambele absorbite în procesul nediferenţiat al vieții; 
în interpretarea (cu totul arbitrară) dată de Hess sinozismului, 
identitatea dintre rațiune şi voinţă constituie baza filosofică a 
acestei identități dintre acţiune şi gândire. Spiritul liber se va 
recunoaște pe sine În toate obiectele gândirii și acţiunii sale şi, 
astfel, își va apropria lumea în întregul ei; înstrăinarea dintre 
natură şi om, dintre un om și altul, va înceta să existe: omul se va 
simţi cu adevărat „acasă“ în univers. În lumea așa cum a fost ea 
până acum, „generalităţile“ fărâmiţau contactul uman real în 
abstracții religioase și politice; comunismul va înlătura 
contradicţia dintre individul uman şi comunitate, oferind 
individului posibilitatea să vadă în patrimoniul general opera 
propriilor sale mâini. Va dispărea înstrăinarea, adică dominaţia 
unor produse umane asupra oamenilor, incapabili să înţeleagă că 
acestea sunt cele care îi domină. Libertăţii negative, care nu este 
mai mult decât o limită obținută prin lupta împotriva 
constrângerii, îi va lua locul autolimitarea benevolă care constituie 
adevărata libertate; pentru că „libertatea constă în înlocuirea 
ingrădirilor exterioare prin autolimitare, în conștiința de sine a 
spiritului activ, în înlocuirea determinării naturale prin 
autodeterminare... În sfera umană, orice autodeterminare a 
spiritului nu-i decât o treaptă a dezvoltării care se autodepăşește. 
Libertatea este însă indivizibilă; servitutea socială și cea spirituală, 
adică religia, merg mânâ-n mână; mizeria şi oprimarea duc la 
panaceul iluzoriu al „opiului“ religios. Drept urmare, servitutea 
nu poate fi nici abolită doar în una dintre formele ei, de pildă cea 
religioasă; răul se cere extirpat de la rădăcină, și el este înainte de 
toate un rău social. Criticându-l pe Feuerbach, care considera 
iluziile religiei rădăcina aservirii sociale, Hess argumenta că banul 
nu era o formă de alienare mai puţin fundamentală decât 
Dumnezeu. Aici se face, pesemne, simțită influenta lui Proudhon. 
Esenţa înstrăinată a omului, care îşi domină creatorul, nu este 
numai şi nu este, în primul rând, Dumnezeu, ci banul, sângele și 


măduva omului muncitor, care îmbracă o formă abstractă şi 
acționează ca standard al valorii umane. Proletarii şi capitaliştii 
sunt deopotrivă obligaţi să-și vândă propria activitate vitală și să 
se hrănească, precum canibalii, din produsul sângelui şi al sudorii 
lor proprii sub învelișul abstract al unui mijloc de schimb. 
Înstrăinarea băncască este cea mai completă inversare a ordinii 
naturale a vieţii. În loc ca individul să fie, așa cum cere natura, un 
mijloc, iar specia, un scop în sine, individul își subordonează 
specia și face din esenţa sa generică o abstracţie lipsită de realitate 
care, în religie, îmbracă forma lui Dumnezeu, iar în viaţa socială, 
forma banului, 

Opera lui Hess poartă amprenta unor lecturi pripite şi 
insuficient digerate şi a unor influenţe pasagere care i-au înrâurit 
gândirea, dar n-au fost topite într-o sinteză armonioasă. Nu este 
clar, bunăoară, cum ar putea fi împăcată credinţa Tinerilor 
Hegelieni în esenţa de specie a omului, care se realizează în timp 
în fiecare individ uman şi, după cum spera Rousseau, înlătura 
posibilitatea unui conflict între individ şi societate, cu principiul 
hegelian al primatului speciei asupra individului. La fel de neclar 
este dacă, în concepţia lui Hess, eliberarea spirituală este, în 
ultimă instanţă, o condiţie prealabilă a eliberării sociale, sau 
invers. Idealul său de comunism ca armonie desăvârşită realizată 
prin abolirea proprietăţii private și a dreptului de moştenire pare 
destul de clar; dar Utopia sa nu se extinde dincolo de temele 
curente în Franţa epocii sale, dacă nu şi în Prusia. Socialismul, ca 
mișcare socială, era, potrivit concepţiei sale, în principal rezultatul 
sărăciei, deşi opoziţia dintre bogaţi și săraci încetează deja să 
domine tabloul societăţii zugrăvit de el, unde primează opoziţia 
dintre capitalist şi proletar. 

Hess a exprimat cel dintâi anumite idei care s-au dovedit 
deosebit de importante în istoria marxismului, deși în opera sa ele 
apar doar într-o formă generalizată şi aforistică. Mai presus de 
toate, el a exprimat convingerea că revoluţia socială avea să fie 
urmarea polarizării dintre bogăţie şi paupertate, cu dispariţia 
treptată a claselor de mijloc. El a sugerat analogia dintre 
instrăinarea religioasă şi cea economic, germenele analizelor 
marxiste de mai târziu ale fetişismului mărfii. El a încercat să 
rezolve opoziţia filosofică dintre necesitate şi libertate, îndeosebi 
în filosofia acţiunii care proclamă că, în noua fază a istoriei, ceea 
ce e necesar se va realiza prin activitate creatoare liberă şi care 
identifică conștiința de sine cu procesul istoric. Această idee a fost 
exprimată în contextul conştiinţei de sine filosofice a umanităţii, 
dar va reapărea la Marx sub forma convingerii privind identitatea 


conștiinței de clasă cu procesul istoric în cazul privilegiat al 
proletariatului. Perspectiva absorbirii filosofiei prin propria 
transpunere în realitate se regăseşte la Marx, fiind însă prezentă 
deja în opera lui Hess: „Când filosofia germană va deveni 
practică, ea va înceta de a mai fi filosofie.“ Importanța lui Hess 
rezidă în faptul că el a făcut prima încercare de sinteză între 
filosofia Tinerilor Hegelieni şi doctrina comunistă şi că, în 
numele revoluţiei sociale, a criticat speranţele Tinerilor Hegelieni 
într-o schimbare pur politică. Opera lui Hess stă în legătură cu 
mișcarea „adevăraţilor socialişti“ (Karl Grün, Hermann Pütmann, 
Hermann Kriege), pe care, nu o dată, Marx a taxat-o — de pildă, 
în Jdeologia germană şi în Manifestul comunist — drept o utopie 
reacționară; această mișcare considera condiţiile economice 
existente ca nefiind decât niște manifestări ale aservirii spirituale 
și aştepta ca socialismul să se realizeze pe măsură ce oamenii vor 
deveni conștienți de propria esență de specie. Hess, care s-a 
întâlnit cu Marx în toamna lui 1841, devenindu-i pentru câţiva 
ani prieten şi colaborator, a adoptat mai târziu, într-o anumită 
măsură, orientarea de clasă a socialismului marxian. Ei s-au 
influențat astfel unul pe celălalt, dar Hess nu a rămas atașat 
curentului teoretic socialist prezidat de Marx şi nu a adoptat nici 
interpretarea materialistă a istoriei în sens marxist, nici teoria 
marxistă a revoluţiei proletare. 


3. Feuerbach şi înstrăinarea religioasă 


Ludwig, Feuerbach (1804-1872) era în 1841 un autor deja bine- 
cunoscut.  Srudiase la Berlin, cu profesori ca Hegel și 
Schleiermacher, dar a abandonat de timpuriu atât idealismul 
hegelian, cât şi creştinismul. În Gânduri despre moarte și nemurire 
(1830) a criticat teoriile despre viața veșnică, iar în /roria filosofiei 
de la Bacon la Spinoza (1833) şi în studiile despre Bayle şi Leibniz 
și-a manifestat simpatia faţă de tradiţia liberei cugetări. Opunea 
rațiunea liberă tuturor formelor de dogmatism, preconizând 
reabilitarea filosofică a naturii și critica hegelianismul pe temeiul 
că, întrucât începea cu spiritul, era obligat să se limiteze la spirit şi 
la a defini natura drept o manifestare secundară (Anderssein) a 
acestuia. Celebru a devenit însă abia cu Esenta crestinismului 
(1841), o critică naturalistă a religiei, formulată în limbaj 
hegelian. Feuerbach nu agrea termenul „materialism“ din pricina 
asociaţiilor lui morale nedorite, dar în chestiunea fundamentală 
adopta punctul de vedere materialist. El susţinea că „secretul 
teologiei este antropologia“, că, adică, tot ceea ce oamenii au spus 


despre Dumnezeu este o expresie în termeni „mistificați” a 
propriei lor cunoașteri de sine. Dacă se va rosti adevărul real 
despre religie, el se va dovedi a fi ateism sau, pur şi simplu, 
afirmarea pozitivă a umanităţii. În general, tot ceea ce omul poate 
aprehenda în gândire este obiectivarea propriei lui esențe. 


Omul devine conștient de sine în obiect: conștiința obiectului este 
cunoaștere de sine a omului (...), obiectul este esența manifestă a omului, 
cul său obiectiv. lar aceasta se aplică nu numai obiectelor spirituale, ci și 
celor sensibile. Chiar și obiectele cele mai îndepărtare de om, în măsura în 
care sunt obiecte pentru el, sunt manifestări ale esenței sale. 


Fireşte, asta nu înseamnă că lucrurile îşi datorează fiinţa 
conștiinței umane, ci doar că determinările prin care le 
aprehendăm sunt determinări ale noastre proiectate asupra 
obiectului, astfel încât lucrurile sunt întotdeauna percepute în 
termeni umani şi sunt proiecția şi imaginea conştiinţei noastre de 
noi înşine. Pe de alră parte, „fără obiect, omul nu este nimic“; 
abia în obiectivitate el se recunoaşte pe sine. Această idee a 
interdependenţei dintre subiect şi obiect (în cadrul căreia 
subiectul se constituie în autocunoaștere prin obiect, iar obiectul 
se constituie în proiecția autocunoașterii) nu este analizată mai 
îndeaproape de Feuerbach; în general, el o exprimă prin formula 
că omul aparţine esenței naturii (orice ar spune materialismul 
vulgar), iar natura, esenței omului. 

Pe Feuerbach l-a preocupat însă, mai cu seamă, genul particular 
de obiectivare care apare în înstrăinarea religioasă. Când oamenii 
se raportează în chip esenţial și necesar la obiect, când afirmă în el 
plinătatea și perfecțiunea esenței lor de specie, acel obiect este 
Dumnezeu. Dumnezeu este, așadar, proiecția în închipuire a 
esenţei-de-specie a omului, totalitatea puterilor și atributelor 
acestuia ridicate la nivelul infinităţii. Orice esenţă de specie este 
„infinită“ în sensul că, fiind esență, posedă perfecțiunea și 
reprezintă un model sau standard pentru fiinţele individuale. 
Cunoaşterea lui Dumnezeu de către om este o încercare a acestuia 
de a se percepe pe sine în oglinda exteriorităţii; omul își 
exteriorizează esenţa înainte de a şi-o recunoaște în el însuşi, iar 
opoziţia dintre Dumnezeu şi om este o versiune „mistificată“ a 
opoziţiei dintre specie şi individ. Dumnezeu nu poate, în 
principiu, să aibă alte predicate decât pe cele abstrase de oameni 
din ei înşişi; el este real în măsura în care aceste predicate sunt 
reale. Religia, însă, inversează relaţia dintre subiect și predicate, 
acordând predicatelor umane — sub formă de zeitate — primatul 
faţă de ceea ce este real, uman și concret. Religia este o dedublare 


a omului, a raţiunii și a sensibilităţii sale, este transferul calităţilor 
lui intelectuale şi afective asupra unei imaginare fiinţe divine care 
își afirmă propria independenţă și începe să-și tiranizeze creatorul. 
Înstrăinarea religioasă, „visul spiritului“, este nu doar o eroare, ci 
și o sărăcire a omului, întrucât îi răpește acestuia toate calităţile şi 
facultăţile superioare spre a le conferi divinității. Cu cât religia 
îmbogățește esenţa lui Dumnezeu, cu atât devitalizează omul; 
natura religiei este cel mai clar simbolizată în ritualul jertfei de 
sânge.  Umanitatea trebuie neapărat umilită, degradată şi 
despuiată de demnitate pentru ca zeitatea să poată fi înfățișată în 
măreţia ei. „Omul afirmă în Dumnezeu ceea ce neagă în el 
însuși. În plus, religia paralizează capacitatea oamenilor de a trăi 
impreună în concordie, pentru că deviază energia iubirii înspre 
divinitate și transferă comunitatea reală a oamenilor într-un cer 
imaginar. Fa distruge sentimentele de solidaritate și de iubire 
reciprocă, încurajează egoismul, dezaprobă roate valorile vieții 
pământeşti şi face cu neputinţă egalitatea şi armonia sociale. A 
detrona religia Înseamnă a realiza adevăratele valori ale religiei, 
care sunt cele ale umanităţii. Când oamenii îşi vin în fire şi 
realizează că personificările religiei sunt rodul propriei lor 
imaginaţii infantile, ei vor deveni capabili să formeze societăţi cu 
adevărat umaniste, în lumina principiului spinozian homo homini 
Deus. Cultului unor fictive fiinţe transcendente îi va lua locul 
cultul vieţii și al iubirii. „Dacă esența umană este pentru om 
esenţa supremă, atunci legea dintâi şi supremă a acţiunii nu poate 
fi decât iubirea omului pentru om.“ 

Esenţa creştinismului a fost o încercare de aplicare a categoriei 
hegeliene de înstrăinare la formularea unui punct de vedere pur 
naturalist şi antropocentric. Spre deosebire de Hegel, Feuerbach 
privea înstrăinarea ca pe un fenomen pe de-a-ntregul negativ. În 
viziunea lui Hegel, Fiinţa își realizează esenţa mai întâi excluzând- 
o, iar apoi reabsorbind-o într-un proces de autoimbogăţire; ceea 
ce ea conţine potenţial trebuie exteriorizat înainte de a fi 
actualizat. Ideea Absolută ajunge la conștiința de sine prin 
propriile-i manifestări înstrăinate; ea nu este act pur, ca 
Dumnezeul scolasticilor, ci ajunge la împlinire abia prin istoria sa 
și prin fazele succesive de înstrăinare. Pentru Feuerbach, 
dimpotrivă, înstrăinarea este ca atare un rău şi o eroare, neavând 
nicio valoare pozitivă. Mistificarea religioasă îl dezbină pe om de 
specia sa şi îl opune pe individ lui însuși; ea iroseşte energia 
umană în cultul unor fiinţe ircale, distrăgând-o de la singura 
valoare autentică, cea a omului în şi pentru sine. 


4. Faza a doua a lui Feuerbach. Sursele erorii religioase 


În scrierile de mai târziu ale lui Feuerbach se constată un 
dezacord tot mai profund cu hegelianismul și un tot mai 
accentuat materialism de secol al XVIII-lea. În prefața la ediţia a 
doua a Fsenţei creştinismului (1843), autorul respinge teoria că 
subiectul şi obiectul se condiţionează reciproc, declarând că 
lucrurile le aprehendăm mai întâi senzorial și pasiv şi abia apoi în 
mod activ şi conceptual. În Pre/egeri privind esenta religiei (1848- 
1849, publicate în 1851), el repetă această poziție a sa și 
subliniază totodată că închipuirile religioase rezultă din 
sentimentul dependenţei de natură a omului, pe când înainte le 
trata drept o obiectivare a „esenței umanităţii. Inițial, 
preconizase că abolirea religiei va pune capăt egoismului uman; 
acum, susținea că egoismul e un sentiment omenesc natural și 
inevitabil, prezent chiar şi în cele mai altruiste acțiuni, ceea ce 
arată că revenise la stereotipul luminist al „egoismului natural“. În 
opera sa de dinainte descrisese procesul proiectării creatoare de 
Dumnezeu, dar nu-i explicase cauzele. Acum încerca să umple 
această lacună, spunând că sursa imaginației religioase sunt 
îndeobşte ignoranța şi incapacitatea omului de a interpreta corect 
situația sa în natură. Realizând dependenţa sa de natură — o 
dependenţă veşnică şi de necvitat —, omul nu reușește s-o 
înţeleagă prin prisma unor categorii raţionale ȘI, atunci, 
construieşte închipuiri antropomorfe pentru a-și exprima teama 
de capriciile incalculabile ale naturii și sentimentele pozitive de 
gratitudine şi speranță pe care aceasta i le produce. Religia este o 
satisfacere compensatorie a unor nevoi umane care nu pot fi 
implinite pe vreo altă cale: oamenii caută să silească natura să li se 
supună, folosindu-se de magic sau apelând la bunătatea divină, 
adică încearcă să dobândească în imaginaţie ceea ce nu pot avea în 
realitate. Pe măsura progreselor cunoașterii, religia, care este o 
stare infantilă a spiritului uman, cedează treptat în faţa unei 
viziuni raţionale despre lume și oamenii devin capabili ca, 
folosindu-se de artele civilizaţiei şi de tehnologie, să dobândească 
stăpânirea asupra unor forţe care mai înainte erau de neîmblânzit. 
În același timp, Feuerbach atrage atenţia asupra acelor surse ale 
imaginaţiei religioase care ţin de natura însăși a proceselor 
cognitive, îndeosebi a celui de abstractizare. Dat fiind că noi nu 
putem gândi și nu ne putem exprima decât folosind abstracții, 
ajungem să le credităm pe acestea cu o existență independentă în 
raport cu individualul, care este, de fapt, singura realitate. Tot așa, 


Dumnezeu şi alte închipuiri religioase, care constituie 
personificări ale unor idei, sentimente și capacităţi umane, sunt o 
autonomizare nelegitimă a unor instrumente de cunoaștere 
legitime. 


Ideea sau conceptul generic de Dumnezeu în sens metafizic se sprijină pe 
aceeași necesitate și pe acelaşi fundament precum conceptele de „lucru“ 
sau „fruct“... Zeii religiilor politeiste nu sunt decât nume și concepte 
colective sau generice închipuire ca niște fiinţe reale. 


Dar... 


... pentru a înțelege rostul conceptelor generale, nu e nevoie să le deificăm 
şi să le transformăm în fiinţe independente care diferă de esenţele 
individuale. Putem condamna răutatea fără a o personifica numaidecât în 
diavol. 


În Prelegeri despre esența religiei nu se mai simte nicio urmă din 
formaţia hegeliană a lui Feuerbach. Religia e explicată acum în 
termeni pur iluminiști, ca rezultat al fricii şi ignoranței, iar 
Feuerbach preia și teoria iluministă a percepţiei ca nefiind decât 
sensibilă și empirică. Pre/egerile au fost o noutate în filosofia 
germană, dominată cum era de categoriile lui Kant şi Hegel, dar 
pentru restul Europei ele erau simple reluări ale unor teorii bine 
cunoscute. Elementul constant era convingerea lui Feuerbach că 
religia se află la rădăcina tuturor relelor sociale. El credea că, 
odată cu demascarea mistificării religioase ar dispărea şi sursele 
inegalității sociale, exploatării, egoismului și înrobirii. Religia era 
sursa şi prototipul întregului rău din istorie, iar Feuerbach se 
aştepta că luminarea oamenilor, nimicind prejudecățile religioase, 
va eradica în acelaşi timp aservirea socială. Acesta era unul dintre 
punctele principale, deși nu singurul, în privinţa căruia Marx va 
adopta curând o atitudine intransigent critică faţă de filosofia lui 
Feuerbach. 

Spre sfârşitul anilor 1840, Feuerbach a repudiat total 
hegelianismul, considerându-l, la fel ca toate celelalte forme de 
idealism, numai o continuare a ficţiunilor religioase. Toate 
creațiile filosofiei clasice germane, precum Ideea lui Hegel, Eul lui 
Fichte sau Absolutul lui Schelling, îi apăreau drept simple 
substitute ale Divinităţii, reduse de imaginaţia filosofică la o 
formă mai abstractă. Interpretând umanitatea prin categorii pur 
zoologice, el vedea în comunitatea socială o formă de cooperare 
naturală înăuntrul speciei, distorsionată sau denaturată de 
prejudecata religioasă, iar în speculaţia morală nu depășea schema 
cudaimonistă a Iluminismului. Patosul retoricii sale, cu ideile ei 


umaniste și liber-cugetătoare, i-a câştigat numeroşi aderenţi. 
Esenţa creştinismului s-a bucurat de o mare influenţă în Germania 
și a jucat un mare rol în transformarea taberei Tinerilor Hegelieni 
prin radicalizarea orientării ei antireligioase. Pentru Marx, în 
particular, filosofia lui Feuerbach a fost nu doar un obiect de 
critică, ci și unul dintre principalii stimuli care l-au ajutat să se 
lepede de categoriile hegeliene din propria-i gândire. El i-a 
datorat mult lui Feuerbach și în ceea ce privește cunoașterea 
istoriei filosofiei, în particular a celei din secolele al XVI-lea și al 
XVII-lea. El a adoptat critica hegelianismului ca fiind o filosofie 
care „punea predicatul în locul în care ar trebui să stea subiectul“ 
și care dădea prioritate creaţiilor umane faţă de omul însuși şi s-a 
folosit de ea în analiza filosofiei hegeliene a dreptului. 

S-ar putea crede că, după criticile lui Marx, filosofia lui 
Feuerbach a devenit total demodată, mai ales din pricina stilului 
său destul de searbăd și repetitiv. Totuşi, ea continuă să se bucure 
de interes printre căutătorii unei formule umaniste universale, 
inclusiv printre unii teologi. Antropocentrismul radical, care este 
trăsătura ei de căpetenie, poate fi rezumat în felul următor: în 
primul rând, omul e singura valoare intrinsecă; toate celelalte 
valori sunt instrumentale și subordonate. În al doilea rând, omul 
e întotdeauna o entitate vie, finită, concretă. În al treilea rând, 
există anumite trăsături permanente ale naturii umane, care oferă 
posibilitatea ca oamenii să trăiască într-o comunitate armonioasă 
bazată pe iubire reciprocă şi pe respect faţă de viață. În al patrulea 
rând, abolirea religiei în formele dogmatice și mistice în care a 
fost cunoscută până acum va deschide calea spre o nouă şi 
autentică religie a umanităţii, care îi va face capabili pe oameni să 
acceadă la ceea ce a fost adevăratul lor ţel în toate religiile: 
satisfacerea nevoii lor de fericire, solidaritate, egalitate și libertate. 


V 


SCRIERILE POLITICE 
SI FILOSOFICE TIMPURII 
ALE LUI MARX 


După încheierea studiilor, Marx s-a întors în primăvara anului 
1841 la Trier, iar apoi s-a mutat la Bonn, unde a început să 
colaboreze la publicaţii ale Tinerilor Hegelieni. Primul său articol, 
despre noul decret al guvernului Prusiei privind cenzura presei, a 
fost scris pentru Deutsche Jahrbücher, motiv pentru care numărul 
respectiv al revistei a fost confiscat; textul articolului a apărut în 
1843 într-un volum colectiv publicat în Elveţia. Totuşi, Marx a 
izbutit să publice o serie de articole pe această temă în Rheinische 
Zeitung, gazetă burgheză liberală înfiinţată la Köln la începutul 
anului 1842 și dominată de autori din rândul Tinerilor Hegelieni: 
printre ei, s-au numărat Adolf Rutenberg, Friedrich Engels, 
Moses Hess, Bruno Bauer, Karl Köppen și Max Stirner. Marx 
însuși a publicat în ea între octombrie 1842 și martie 1843. În 
acest răstimp, pe lângă articolele asupra libertăţii presei, el a scris 
analize ale dezbaterilor din Landtag (dieta provincială), în care, 
pentru prima dată, a acordat atenţie problemelor economice și 
nivelului de trai al claselor dezavantajate. Adoptând un punct de 
vedere  liberal-democrar, el a denunţat  pseudoliberalismul 
guvernului prusian și a luat apărarea țărănimii asuprite. 


1. Statul şi libertatea intelectuală 


Din unghiul evoluţiei teoriilor lui Marx, scrierile sale jurnalistice 
timpurii prezintă un dublu interes. În atacurile sale incisive la 
adresa legii cenzurii, el a pledat în mod necechivoc pentru 
libertatea presei, împotriva efectului nivelator al restrictiilor 
guvernamentale („Voi nu cereţi trandafirului să răspândească 
aceeaşi mireasmă ca violeta, dar bogăției celei mai mari, spiritului, 


îi pretindeți să aibă un singur fel de manifestare? ) și, totodată, a 
exprimat vederi privitoare la natura statului în general și la esenţa 
libertăţii. După ce arată că vagul și ambiguitatea legii presei 
confereau oficialităților o putere arbitrară, Marx argumentează în 
continuare că cenzura este potrivnică nu doar menirii presei, ci și 
naturii statului ca atare. 


Libertatea presei e cu mult mai indreptăţită decât cenzura, întrucât ea 
însăși este o întruchipare a ideii, a libertăţii, un bine pozitiv, în timp ce 
cenzura este o întruchipare a lipsei de libertate, este arma unei concepţii 
bazate pe aparenţe împotriva unei concepţii bazate pe natura lucrurilor și 
are o natură doar negativă... Libertatea este într-o asemenea măsură 
esenţa omului, încât până şi adversarii ei o înfăptuiesc prin aceea că luptă 
împotriva înfăptuirii ei... Esenţa presei libere este esența raţională, 
morală, plină de caracter a libertăţii. Caracterul presei cenzurate este 
anomalia lipsită de caracter a nonlibertăţii, este o monstruozitate 
civilizată, un avorton parfumat. Mai este oare nevoie de vreo dovadă că 
libertatea presei corespunde esenței presei și că cenzura presei o contrazice? 


Așadar, continuă Marx, „cenzura, asemenea sclaviei, nu poate fi 
niciodată îndreptăţită, chiar dacă ar exista de o mie de ori sub 
formă de legi , iar o lege a presei este cu adevărat lege numai 
atunci când ocroteşte libertatea presei. Cenzura este potrivnică 
naturii înseși a dreptului şi statului, deoarece o presă liberă este o 
condiție indispensabilă a împlinirii statului în esenţa lui, este 
civilizaţia întrupată, legătura individului cu statul, o oglindă a 
poporului. O presă cenzurată distorsionează viaţa publică şi 
inseamnă că guvernul nu-și aude decât propria voce. Libertatea 
nu are nevoie de argumente care s-o justifice, ea fiind parte 
componentă a vieţii spirituale a omului. „Într-un sistem liber, 
fiecare dintre lumile lui se învârtește în jurul soarelui central al 
libertăţii numai învârtindu-se în jurul ei înseși... căci nu 
desfiinţez oare libertatea unei persoane atunci când pretind ca ea 
să fie liberă în felul unei alte persoane?" Cuvântul scris nu este un 
mijloc în slujba unui scop, ci este un scop în sine şi nu trebuie 
nicidecum îngrădit prin legi care au în vedere vreun alt interes în 
afară de dezvoltarea spirituală. 

În argumentaţia lui, după cum vom vedea, Marx distinge legea 
și statul „reale“, care corespund propriei lor naturi, de legile şi 
instituţiile menținute prin metode polițienești, care nu sunt 
obligatorii decât într-un sens exterior. Această distincţie aparţine 
tradiţiei hegeliene: un stat şi un drept care nu reprezintă realizarea 
libertăţii sunt potrivnice însuși conceptului sau esenței statului și, 
astfel, nu sunt cu adevărat ceea ce se pretind a fi, deși se susţin 
prin forţă. Marx, însă, spre deosebire de Hegel, neagă că libertatea 


cuvântului şi a scrisului poate fi îngrădită de interesul superior al 
„adevăratului“ stat, deoarece consideră că această libertate este o 
parte esenţială a conceptului de stat. Astfel, deși foloseşte 
conceptul normativ de stat ca pe un model cu care statele 
existente se cer comparate pentru a determina dacă sunt „reale“ 
sau doar empirice, în aplicarea acestei metode el se desparte de 
Hegel, afirmând că libertatea diversităţii este o valoare umană 
esenţială ce-și are justificarea în ea însăși. 

O altă temă importantă își face apariţia în aceeaşi perioadă în 
comentariile lui Marx la dezbaterile Dietei asupra legii privitoare 
la furtul de lemne, lege ce suprima cutuma potrivit căreia ţăranii 
aveau voie să adune vreascuri din păduri fără a plăti pentru ele. 
Luând apărarea ţărănimii şi a dreptului cutumiar, Marx adopta 
un punct de vedere filantropic, susținând totodată că Dieta 
cobora legile şi autoritatea statului la rolul de instrumente în 
slujba intereselor private ale larifundiarilor, contravenind astfel 
înseși ideii de stat. În acest mod, el opunea statul, ca reprezentant 
al întregii comunităţi, acelor instituţii care îl transformau în agent 
al unui grup particular sau al altuia. În acest stadiu, nu este însă 
clar dacă el are sau nu un răspuns la întrebarea cum pot 
instituţiile statului să fie aduse în conformitate cu interesul 
genera] sau dacă și în ce fel este capabil statul să rezolve probleme 
sociale, în special pe cea a sărăciei şi a inegalităţii de venituri. 


2. Critica hegelianismului. Stat, societate, individualitate 


Interesul lui Marx pentru viaţa politică l-a condus la un studiu 
mai aprofundat al filosofiei hegeliene a dreptului. Ampla sa 
Critică a filosofiei begeliene a dreptului, scrisă în 1843 (publicată 
pentru prima dată în 1927), a rămas neterminată, dar unele 
dintre ideile ei principale se regăsesc în două articole, intitulate 
Contribuţii la problema evreiască, respectiv Contribuţii la critica 
filosofiei hegeliene a dreptului. Introducere. Acestea au fost scrise 
spre sfârșitul anului 1843 și au apărut în Deutsch-Franzâsische 
Jahrbücher, pe care Marx îl edita pe atunci împreună cu Arnold 
Ruge şi Moses Hess. În toamna acestui an se mutase la Paris, 
impreună cu soţia sa, Jenny, fiica baronului Ludwig von 
Westphalen, consilier municipal în Irier, cu care se căsătorise 
recent, şi se afla în contact cu organizaţii socialiste locale ale 
muncitorilor francezi și germani. Mai înainte aflase câte ceva 
despre propaganda comunistă din Franţa din cartea lui Lorenz 
von Stein, Socialismul şi comunismul în Franta de astăzi (1842). 
Stein, un hegelian conservator, investigase mişcările socialiste la 


cererea guvernului prusian, pe care-l interesa activitatea subversivă 
desfășurată printre muncitorii germani la Paris. Era antisocialist şi 
privea ierarhia de clasă ca pe o precondiţie a societăţii organizate, 
iar cartea sa, care cuprindea o mare cantitate de informaţii, era 
larg cunoscută în cercurile radicale din Germania. 

În lunga sa critică la adresa lui Hegel, Marx ataca îndeosebi 
ideea că statul era, prin originea și menirea sa, total independent 
de indivizii empirici care îl compuneau. Hegel argumentase că 
funcţiile statului aveau doar o legătură accidentală cu individul, 
când de fapt între ei exista o legătură esenţială, un vinclum 
substantiale, Hegel concepea funcţiile statului într-o formă 
abstractă şi în ele însele, tratându-i pe indivizii empirici ca pe o 
antiteză a lor. De fapt, însă... 


„. esenţa unei persoane umane nu este barba sau sângele ei sau natura 
fizică abstractă, ci este caracterul ei social, iar funcţiile statului nu sunt nici 
mai mult, nici mai puţin decâr formele de existenţă și de acţiune a 
caracteristicilor sociale ale omului. Este, aşadar, rezonabil ca indivizii să fie 
considerați reprezentanţi ai funcţiilor și autorităţii statului din punctul de 
vedere al caracterului lor social, şi nu al celui privat. 


În al doilea rând, Marx critică, urmându-l pe Feuerbach, 
„inversarea raportului dintre predicat şi subiect“ în filosofia lui 
Hegel, unde indivizii umani, subiectele reale, sunt transformați în 
predicate ale unei substanțe universale. În realitate, tot ce este 
general este doar un atribut al fiinţei individuale, iar adevăratul 
subiect este întotdeauna finit. La Hegel, omul individual este o 
formă subiectivă ȘI secundară de existență a statului, pe când 
„democraţia pleacă de la om şi transformă statul în om obiectivat. 
Aşa cum nu religia îl face pe om, ci omul face religia, la fel nu 
constituţia face poporul, ci poporul face constituţia. Marx se 
străduieşte astfel să reducă, în teorie, toate instituţiile politice la 
originile lor umane. În același timp, el caută să subordoneze statul 
real nevoilor umane și să-l dezbrace de aparenţa că ar constitui o 
valoare independentă de funcţia sa de instrument în slujba 
nevoilor indivizilor empirici. Scopul democraţiei, aşa cum o 
înţelege Marx, este de a face ca statul să redevină un instrument al 
omului, adică să dezinstrăineze instituţiile politice. Numai un stat 
care este o formă de existenţă a poporului său, şi nu un corp 
străin contrapus acestuia, este stat adevărat, conform esenței 
statalității. Un stat nedemocratic nu este un stat. Hegel 
perpetuează prăpastia dintre om și stat privind societatea nu ca 
Fiind realizarea personalităţii, ci ca pe un scop aproximat de către 
stat; ființa umană empirică apare astfel drept realitatea supremă a 
statului, dar nu şi drept creatorul lui. 


La Hegel, nu subiecţii sunt cei care se obiectivează în cauza comună, ci 
cauza comună devine ea însăşi subiect. Nu subiecţii sunt cei care au nevoie 
de cauza comună ca de propria cauză, ci cauza comună are nevole de 
subiecţi ca de o condiţie a propriei sale existenţe formale. Cauza comună 
trebuie să-şi propună să existe și ca subiect. 


Sensul acestei critici este limpede: dacă indivizii umani sunt 
doar „momente“ sau etape în dezvoltarea substanţei individuale, 
care, prin ei, accede la forma supremă a fiinţei, atunci ei sunt 
simple instrumente ale acelei substanțe universale, și nu nişte 
valori de sine stătătoare. În felul acesta, filosofia hegeliană 
consfinţeşte iluzia că statul ca atare este întruchiparea interesului 
general, ceea ce se întâmplă numai dacă interesul general este 
total înstrăinat de interesele și nevoile indivizilor reali. Chestiunea 
e strâns legată de aceea a birocraţiei statului. Hegel credea că 
spiritul statului şi superioritatea lui faţă de interesele particulare 
ale cetăţenilor săi sunt întruchipate în conştiinţa oficialităților, 
pentru că funcţionarii şi-au identificat interesul lor particular cu 
cel al statului ca întreg și, astfel, în calitate de organ al statului, au 
înfăptuit sinteza dintre binele comun și binele sectoarelor sau 
corporațiilor particulare. Marx considera aceasta o iluzie, un 
reflex în hegelianism al ideologiei birocraţiei prusace care se 
convingea pe sine că este întruchiparea supremă a binelui general. 
Or, dimpotrivă, realitatea e că... 


... oriunde birocraţia e un principiu de sine stătător, oriunde interesul 
general al statului devine un interes separat, independent şi real, acolo 
birocraţia se va opune corporațiilor în același fel în care orice consecinţă se 
opune propriilor ei premise... Scopul unui stat adevărat nu este ca fiecare 
cetăţean să se consacre cauzei generale ca și cum ar fi o cauză a lui 
particulară, ci cauza generală să fie cu adevărat generală, adică a fiecărui 
cetățean, 


Hegel distingea în viaţa contemporană două sfere separate: 
societatea civilă și statul politic. În această diviziune, pe care Marx 
o accepta, societatea civilă era totalitatea intereselor particulare 
divergente, individuale şi colective: viața empirică de zi cu zi, cu 
toate conflictele şi disputele din ea, forumul în care fiecare 
individ îşi ducea existenţa lui cotidiană. În același timp, ca 
cetăţean, individul era un participant la organizarea statului. 
Despre conflictele dinăuntrul societăţii civile, Hegel credea că 
erau ţinute în frâu şi sintetizate rațional în voinţa supremă a 
statului, independentă de interesele particulare. În acest punct, 
Marx se opune în mod categoric iluziei hegeliene. Împărţirea în 
cele două sfere este reală, dar o sinteză între ele nu este posibilă. 


Statul, în forma lui de acum, nu este un mijlocitor între interesele 
particulare, ci instrumentul unor interese particulare de un fel 
special. Omul ca cetăţean este total diferit de omul ca persoană 
privată, dar numai persoana privată care aparține societăţii civile 
posedă existență reală, concretă; ca cetăţean, el este parte 
componentă a unei creaţii abstracte a cărei existenţă aparentă se 
bazează pe o mistificare. Această mistificare nu exista în Evul 
Mediu, deoarece în acea epocă împărţirea pe stări era totodată o 
împărţire politică nemijlocită: articularea comunităţii civile 
coincidea cu împărţirea politică. Societăţile moderne, care au 
modificat sau abolit semnificaţia politică a împărţirii pe stări, au 
generat un dualism care afectează fiecare existență umană şi 
creează înăuntrul fiecărui individ uman o contradicţie între 
capacităţile lui private și capacitatea lui de cetățean. Însă Marx nu 
se mulţumeşte să descrie această contradicţie, ci caută să-i 
descopere originea. 


3, Ideea de emancipare socială 


În eseul său Despre problema evreiască, Marx reia cu mai multă 
limpezime această temă sub forma descrierii unui plan de acţiune. 
Comentând critica lui Bauer pe același subiect, el îşi exprimă 
propria idee de emancipare umană ca una distinctă de 
emanciparea politică. În opinia lui Marx, Bauer transforma 
anumite probleme sociale în probleme reologice; el preconiza 
emanciparea religioasă ca principală precondiţie a emancipării 
politice și se mulțumea cu un program de eliberare a statului de 
religie, adică de separare a acesteia de stat. Dar, obiecta Marx, 
îngrădirile religioase nu erau o cauză a celor seculare, ci o 
manifestare a acestora. Fliberând starul de limitările religioase, nu 
eliberăm şi umanitatea de ele; e posibil ca statul să se elibereze de 
religie lăsând totuşi majoritatea cetăţenilor în robie religioasă. În 
același mod, statul poate să anuleze efectele politice ale 
proprietăţii private, adică să abolească sistemul de vot cenzitar etc. 
și să proclame că diferenţele ţinând de naștere sau poziţie socială 
nu au semnificaţie politică, aceasta neînsemnând că proprietatea 
privată şi diferenţele ţinând de naştere şi de poziţia socială nu vor 
mai avea niciun fel de consecinţe. Pe scurt, o emancipare pur 
politică și, ca atare, parţială este valoroasă și importantă, dar nu 
echivalează cu emanciparea umană, deoarece se va pastra separația 
dintre comunitatea civilă și stat. În cea dintâi, oamenii trăiesc o 
viaţă care este reală, dar egoistă, izolată și plină de conflicte de 
interese; statul, pe de altă parte, le oferă o sferă de viaţă care este 


colectivă, dar iluzorie. Scopul emancipării umane este de a face ca 
viaţa reală să se identifice cu caracterul colectiv, generic al vieţii 
umane, astfel încât societatea însăși să capete un caracter colectiv 
și să coincidă cu viaţa statului. Bauer nu pătrunde până la sursa 
reală a antagonismului dintre viaţa individuală şi cea colectivă, 
rezumându-se să combată doar expresia religioasă a acestui 
conflict. Libertatea proclamată de el este cea a unei monade, 
dreptul de a trăi în izolare; la fel ca în Declaraţia Drepturilor 
Omului, ea se bazează pe autolimitare reciprocă (libertatea mea 
este limitată de libertatea celuilalt). Dată fiind separaţia celor 
două sfere, statul nu contribuie la abolirea caracterului egoist al 
vieţii private, ci doar furnizează acesteia un cadru juridic. 
Revoluţia politică nu-i eliberează pe oameni de religie sau de 
dominaţia proprietăţii, ci doar le acordă dreptul de a deţine 
proprietăţi şi de a-și profesa propria religie. Așadar, emanciparea 
politică nu face decât să consfinţească scindarea omului. 


Abia când omul individual real îl va absorbi pe cetăţeanul abstract şi când, 
ca om individual, în viaţa lui empirică, în munca lui individuală, în 
relaţiile lui individuale, va deveni o fiinţă generică, abia când omul îşi va 
cunoaște și-și va organiza ses forces propres ca forțe sociale şi, deci, nu va mai 
separa de sine forţa socială sub forma puterii politice, abia atunci se va 
săvârşi emanciparea umană. 


În felul acesta, Marx a ajuns la ideea care, în context politic, i-a 
permis să treacă dincolo de programul pur politic, republican, 
antifeudal al Tinerilor Hegelieni şi să proclame obiectivul unei 
transformări sociale care să înlăture conflictul dintre viaţa privată 
și viața politică. Din punct de vedere filosofic, acest obiectiv se 
baza pe ideea unei fiinţe umane integrate, care depăşeşte propria-i 
dedublare dintre interesul privat şi comunitate. Concepţia despre 
umanitate a lui Marx o depăşeşte mult pe cea a lui Feuerbach, 
deoarece mistificarea religioasă nu-i apare drept rădăcina, ci drept 
o simplă manifestare a aservirii sociale. El nu priveşte omul, ca 
Feuerbach, dintr-un punct de vedere naturalist și nu imaginează o 
întoarcere la nişte reguli de cooperare înnăscute care s-ar impune 
de la sine în societate odată cu abolirea alienării religioase. 
Dimpotrivă, el priveşte emanciparea omului ca pe o emancipare 
specific umană devenită posibilă prin identificarea vieții private 
cu cea publică, a sferei politice cu cea socială. Absorbirea 
conștientă a societăţii de către individ, libera recunoaştere de către 
fiecare individ a calității sale de purtător al comunității reprezintă, 
în viziunea lui Marx, modul în care omul se redescoperă șI revine 
la sine. 


Totuşi, aşa cum sunt exprimate în Critica filosofiei hegeliene a 
dreptului şi în eseul Despre problema evreiască, ele rămân încă 
utopice (în sensul în care Marx va folosi mai târziu acest cuvânt) 
în măsura în care nu fac decât să opună stării actuale de 
dedublare a omului o unitate imaginară, descrisă în termeni 
foarte abstracţi. Rămânea deschisă întrebarea cum şi prin ce 
mijloace urma să se înfăptuiască această unitate. 


4. Descoperirea proletariatului 


Introducerea la critica filosofiei  hegeliene a dreptului este 
considerată un text crucial în evoluţia intelectuală a lui Marx, 
deoarece aici el exprimă pentru prima dată ideea unei misiuni 
istorice specifice a proletariatului şi interpretează revoluţia nu ca 
pe o violare a istoriei, ci ca pe o împlinire a tendinței ei inerente. 
Această din urmă idee apare într-o scrisoare a lui Marx către 


Ruge, din septembrie 1843. 


Să dezvoltăm lumii noi principii din propriile ei principii. Să nu-i 
spunem: renunţă la luptele tale, ele sunt o prostie; noi îţi vom da 
adevărata lozincă de luptă. Noi îi arătăm doar pentru ce luptă, de fapt, şi 
conștiința aceasta este un lucru pe care lumea trebuie să şi-l însușească 
vrând-nevrând. Reforma conștiinței constă numai în a face lumea să 
devină conștientă de propria ei conștiință, în a o trezi din visul ei despre 
sine însăși, în a-i explica sensul propriilor ci acţiuni... Atunci se va dovedi 
că lumea visează de multă vreme un lucru pe care-l poate avea în realitate 
numai devenind conștientă de el. 


Se poate vedea că rolul uriaș pe care Marx îl acordă trezirii 
conștiinței nu înseamnă — ca la majoritatea Tinerilor Hegelicni, la 
Feuerbach și la majoritatea autorilor socialişti din anii 30 și 40 — 
că oamenilor li se poate oferi un ideal arbitrar de perfecţiune 
socială, atât de sublim şi de irezistibil, încât ei să şi vrea să se 
apuce numaidecât să-l pună în practică. În viziunea lui Marx, o 
conștiință reformată era o condiţie de bază a transformării sociale, 
întrucât ea era sau putea să fie dezvăluirea și explicarea a ceea ce 
cra doar implicit; pentru că ea dădea o formă recognoscibilă la 
ceea ce fuseseră tot timpul scopurile luptei de eliberare și, astfel, 
convertea o tendinţă istorică inconştientă în una conştientă, un 
trend obiectiv într-un act de voinţă. Aceasta este baza a ceea ce 
Marx avea ulterior să numească socialism ştiinţific, ca opus 
variantei utopice de socialism, care se mărginea să propună un 
ideal plăsmuit în mod arbitrar. Preconizând o revoluţie ca urmare 
a înţelegerii de către oameni a propriului lor comportament, 


Marx întorcea spatele utopismului socialiștilor din vremea sa şi 
opoziţiei lui Fichte, preluate de Tinerii Hegelieni, dintre obligaţie 
și realitate. 

În Introducere, Marx s-a aplecat asupra aceleiași teme şi s-a 
opus în chip explicit criticii feuerbachiene a religiei. El accepta că 
omul este creatorul religiei, dar adăuga că... 


„omul este lumea omului, statul, societatea. Acest stat, această societate 
produc religia, o concepţie înstrăinată despre lume, pentru că însuși statul, 
societatea, constituie o lume întoarsă pe dos. Religia este opiu pentru 
popor. Suprimarea religiei, a acestei fericiri iluzorii a poporului, este 
cerința adevăratei lui fericiri. Cerinţa de a renunţa la iluziile cu privire la 
situaţia sa este cerința de a renunţa la o situaţie care are nevoie de iluzii... 
Este, înainte de toate, sarcina filosofiei, care se află în slujba istoriei, ca, 
după ce a fost demascată forma sfântă a înstrăinării de sine a omului, să 
demaşte înstrăinarea de sine în formele ei profane. Critica cerului se 
transformă astfel în critica pământului, critica religiei, în critica dreptului, 
critica teologiei, în critica politicii. 


După ce a dat în vileag, iluziile criticii antireligioase care 
pretinde că posedă în ea însăşi puterea de a aboli aservirea umană, 
Marx reia critica sa la adresa stării de lucruri din Germania, unde 
singurele revoluţii au fost cele filosofice, o stare de anacronism 
politic, cu toate neajunsurile și fără niciunul dintre avantajele 
noilor rânduieli. Eliberarea Germaniei nu se poate realiza decât 
prin conştientizarea necruțătoare a adevăratei stări de lucruri din 
ca. 


Trebuie să faci în așa fel ca apăsarea reală să le pară [germanilor] și mai 
apăsătoare, adăugându-i conștiința apăsării; să faci ca rușinea să fie şi mai 
rușinoasă, făcând-o cunoscută tuturor... Trebuie silite aceste rânduieli 
încremenite să joace, cântându-le propria melodie. Poporul trebuie să 
înveţe să se îngrozească de sine însuși pentru a căpăta astfel curaj. 


O revoluţie germană va însemna traducerea în fapt a filosofiei 
germane prin propria suprimare. Dar filosofia nu poate fi tradusă 
în fapt decât în sfera acţiunii materiale. 


Arma criticii nu poate înlocui critica armelor, forța materială trebuie 
răsturnată tot printr-o forţă materială, dar și teoria devine o forţă 
materială de îndată ce cuprinde masele. Teoria este capabilă să cuprindă 
masele de îndată ce face dovada ad hominem, şi ea face dovada ad 
bominem de îndată ce devine radicală. A fi radical înseamnă a merge până 
la rădăcina lucrurilor. 


Revoluţia socială nu poate fi înfăptuită decât de o clasă al cărei 
interes particular coincide cu cel al întregii societăţi și ale cărei 
revendicări reprezintă nevoi universale. Această clasă este 
proletariatul, care are... 


. un caracter universal, datorită suferințelor lui universale, şi care nu 
reclamă un drept anumit, pentru că, faţă de el, nu se comite o anumită 
nedreptate, ci nedreptatea pur şi simplu... El nu se poate emancipa fără să 
se emancipeze de toate celelalte clase ale societăţii şi, prin aceasta, să 
emancipeze toate celelalte clase ale societăţii... El reprezintă completa 
pierdere a omului şi, prin urmare, nu se poate dobândi pe sine decât prin 
completa redobândire a omului. 


Eliberarea proletariatului înseamnă, așadar, abolirea sa ca o 
clasă separată și nimicirea deosebirilor de clasă, în general, prin 
abolirea proprietăţii private. Marx crede că Germania este locul 
de naştere destinat revoluției proletare, pentru că în ea se află 
concentrate toate contradicţiile lumii moderne, la un loc cu cele 
ale feudalismului. Abolirea în Germania a unei forme de asuprire 
va însemna abolirea oricărei asupriri și emanciparea generală a 
umanității. „Creierul acestei emancipări este fi/osofia, inima ci — 
proletariatul. Filosofia nu poate fi înfăptuită fără desfiinţarea 
proletariatului, proletariatul nu poate fi desfiinţat fără înfăptuirea 
filosofiei.“ 

Este de reţinut că ideea misiunii speciale a proletariatului ca 
clasă ce nu se poate elibera pe sine fără ca prin aceasta să elibereze 
societatea ca întreg își face apariţia în gândirea lui Marx mai întâi 
ca o deducție filosofică, şi nu ca produs al observaţiei. Pe vremea 
când își scria Introducerea, Marx văzuse foarte puţin din mişcarea 
muncitorească reală; totuși, principiul formulat în acel timp a 
rămas fundamentul filosofiei sale sociale. lor în această etapă 
timpurie, el a formulat și ideea de socialism, nu ca înlocuire a 
unui tip de viaţă politică printr-un altul, ci ca abolire a oricărei 
politici. În articolele publicate în vara anului 1844 în revista 
pariziană Vorwärts, el spunea că nu putea exista revolutie socială 
fără suflet politic, dar că putea să existe revoluție politică fără 
suflet social. Revoluţia ca atare este un act politic şi nu poate 
exista socialism înainte ca vechea orânduire să fi fost răsturnată; 
dar „acolo unde începe activitatea lui organizatorică, unde se 
vădeşte propriul său scop, sufletul său, socialismul își leapădă 
învelișul său politic“. 

De observat că, de la început până la sfârşit, programul socialist 
al lui Marx nu implică, aşa cum au pretins adesea adversarii săi, o 
extincţie a individualității sau o nivelare generală de dragul 
„binelui universal“. O astfel de concepţie despre socialism a fost, 


de fapt, caracteristică multor doctrine comuniste primitive; ea se 
întâlneşte în utopiile din epoca Renaşterii şi din cea a 
Iluminismului, influențate cum erau de tradiţiile comunismului 
monastic, precum şi în scrieri socialiste din anii 1840. Pentru 
Marx, însă, socialismul reprezenta emanciparea deplină a 
individului prin nimicirea pânzei de mistificări care transformau 
viaţa de comunitate într-o lume fărâmiţată, prezidată de o 
birocraţie înstrăinată. Idealul lui Marx era ca fiecare om să devină 
pe deplin conştient de caracterul său de ființă socială, dar 
totodată capabilă, tocmai de aceea, să-și dezvolte aptitudinile 
personale în toată plinătatea și diversitatea lor. Nici vorbă ca fiinţa 
individuală să fie redusă la o esenţă generică universală; ceea ce 
Marx dorea să vadă înfăptuit era o comunitate în care sursele 
antagonismului dintre indivizi să dispară. În viziunea sa, acest 
antagonism izvora din izolarea reciprocă dintre oameni, care se 
crea În mod inevitabil atunci când exista divorţ între viaţa politică 
și societatea civilă, iar instituţia proprietăţii private înseamnă că 
oamenii nu pot să-şi afirme individualitatea decât în opoziţie unii 
cu alții. 

De la bun început, critica lui Marx la adresa societății existente 
are sens doar în contextul viziunii sale despre o nouă lume, în 
care semnificaţia socială a vieţii fiecărui individ să-i fie acestuia 
nemijlocit evidentă, fără ca, prin aceasta, individualitatea să se 
dilueze într-o incoloră uniformitate. O astfel de lume presupune 
existenţa unei perfecte identități între interesele colective și cele 
individuale, precum și eliminarea motivelor private, „egoiste“, în 
favoarea unui sentiment de comunitate deplină cu „întregul. 
Marx era convins că o societate din care să fi fost extirpată orice 
sursă de conflicte, agresiune şi rău este nu doar conceptibilă, ci şi 
istoriceşte iminentă. 


VI 


MANUSCRISELE PARIZIENE. 
TEORIA MUNCII ÎNSTR ĂINATE. 
TÂNĂRUL ENGELS 


În 1844, la Paris, Marx s-a apucat de elaborarea unei critici a 
economiei politice, în care a încercat să ofere o analiză general- 
filosofică a unor concepte fundamentale: capital, rentă, muncă, 
proprietate, bani, mărfuri, trebuinţe ȘI salarii. Această lucrare, 
rămasă neîncheiată, a fost publicată pentru prima dată în 1932 şi 
este cunoscută sub denumirea de Manuscrisele economico-filosofice 
din 1844. Deşi doar o schiţă, ea a ajuns să fie considerată una 
dintre cele mai importante surse pentru cunoașterea evoluţiei 
gândirii lui Marx. În ea, acesta a încercat să expună socialismul ca 
pe o concepţie generală despre lume, şi nu doar ca pe un program 
de reformă socială, şi să pună în legătură anumite categorii 
economice cu o interpretare filosofică a poziţiei omului în natură, 
interpretare considerată a fi deopotrivă un punct de plecare în 
investigarea problematicii metafizice şi epistemologice. Pe lângă 
filosofi germani şi autori socialişti, Marx s-a folosit în această 
lucrare şi de scrieri ale părinţilor economiei politice, pe care 
începuse să-i studieze: Quesnay, Adam Smith, Ricardo, Say şi 
James Mill. 

Ar f, desigur, total greşit să ne închipuim că Manuscrisele 
pariziene conţin întregul miez al Capitalului; se poate spune însă 
că ele constituie prima variantă a unei cărți la care Marx a 
continuat să lucreze de-a lungul întregii vieţi şi a cărei versiune 
finală este Capitalul. Există, în plus, motive temeinice de a 
considera că versiunea finală este o dezvoltare a precursoarei sale, 
și nu o îndepărtare de ea. Manuscrisele, ce-i drept, nu 
menţionează teoria valorii și a plusvalorii, privită drept piatra 
unghiulară a marxismului „matur“. Însă teoria specific marxistă a 


valorii, cu distincţia dintre munca abstractă şi munca concretă şi 
cu recunoaşterea forței de muncă drept o marfă, nu este altceva 
decât versiunea definitivă a teoriei muncii înstrăinate, 


I. Critica lui Hegel. Munca, fundament al umanității 


Punctul de referință negativ al lui Marx îl constituie 
Fenomenologia lui Hegel, în particular teoria hegcliană a 
instrăinării și a muncii ca proces de înstrăinare. Valoarea 
dialecticii hegeliene a negaţiei rezidă, după Marx, în ideea că 
umanitatea se autocreează printr-un proces de  înstrăinare 
alternând cu depăşirea acestei înstrăinări. În viziunea lui Hegel, 
omul își manifestă esenţa generică raportându-se la propriile sale 
puteri în stare obiectivată, iar apoi reapropriindu-și-le din acea 
obiectivitate. Munca, privită drept realizare a esenței omului, are 
astfel o semnificaţie pe deplin pozitivă, ea fiind procesul prin care 
umanitatea se dezvoltă exteriorizându-se. Hegel, însă, identifică 
esența umană cu conştiinţa-de-sine, iar munca, cu activitatea 
spirituală. La el, forma originară a înstrăinării este înstrăinarea 
conștiinţei-de-sine, întreaga obiectivitate fiind conștiință-de-sine 
înstrăinată; aşa se face că transcenderea înstrăinării, în care omul 
iși reapropriază propria esență, este totuna cu transcenderea 
obiectului și reabsorbţia lui în natura spirituală a omului. 
Integrarea omului cu natura are loc pe plan spiritual, ceea ce face 
din ea, în viziunea lui Marx, o abstracţie și o iluzie. 

Marx, urmându-l pe Feuerbach, își bazează viziunca despre 
umanitate pe muncă, înţeleasă ca un schimb fizic cu natura. 
Munca este condiţia întregii activităţi umane spirituale și în ea 
omul se creează deopotrivă pe sine și natura, obiectul creativităţii 
sale. Obiectele trebuinţei umane, cele în care omul se manifestă şi 
iși realizează propria esenţă, sunt independente de el; adică omul 
e şi o fiinţă pasivă. El nu este însă doar o fiinţă naturală, ci şi o 
fiinţă-pentru-sine, astfel că lucrurile nu există pentru el doar așa 
cum sunt, indiferent de faptul că sunt obiecte umane. 


După cum obiectele omulei nu sunt obiecte ale naturii aşa cum i se 
prezintă ele nemijlocit în natură, tot astfel şi simtul omenesc, aşa cum este el 
nemijlocit în obiectivitatea sa nemijlocită, nu este sensibilitate omenească, 
obiectivitate omenească. 


Ca urmare, transcendenţa obiectului înstrăinat nu poate fi, 
cum susţinea Hegel, transcendenta obiectivităţii înseși. Pentru a 


arăta cum poate omul să reabsoarbă în el natura și obiectul, este 
necesar să fie explicat mai întâi cum se naște efectiv fenomenul 
înstrainării, prin mecanismul muncii înstrăinate. 


2. Caracterul social şi practic al cunoașterii 


Întrucât, în concepţia lui Marx, caracteristica fundamentală a 
umanităţii este munca, adică acel contact cu natura în care omul 
este deopotrivă activ și pasiv, rezultă că problemele tradiţionale ale 
epistemologiei trebuie privite dintr-un nou punct de vedere. 
Marx nega legitimitatea întrebărilor puse de către Descartes şi 
Kant; este greşit, argumenta el, să ne întrebăm cum este posibilă 
trecerea de la actul conștiinței-de-sine la obiect, deoarece 
asumarea ca punct de plecare a conștiinţei-de-sine pure se bazează 
pe ficţiunea unui subiect capabil să se aprehendeze pe sine cu 
totul independent de faptul că acesta fiinţează în natură și în 
societate. Pe de altă parte, este la fel de greşit să privim natura ca 
pe o realitate deja cunoscută și să considerăm omul şi 
subiectivitatea umană ca fiind produse ale ei, ca și cum ar fi 
posibil ca natura să fie contemplată în ca însăși, independent de 
relaţia practică a omului cu ea. Adevăratul punct de plecare este 
contactul activ al omului cu natura și este doar o abstracţie că îl 
divizăm pe acesta în umanitatea conştientă de sine, pe de o parte, 
şi natură, pe de alta. Relaţia omului cu lumea nu este iniţial 
contemplare sau percepţie pasivă, în care lucrurile transmit 
subiectului copii ale lor sau transformă fiinţa lor inerentă în 
fragmente ale câmpului perceptual al subiectului. Percepția este 
din capul locului rezultatul acțiunii combinate a naturii și a 
orientarii practice a fiinţelor umane, care sunt subiecte în sens 
social şi privesc lucrurile ca pe niște obiecte proprii, menite să 
servească anumitor scopuri. 


Omul își apropriază esenţa sa omnilaterală într-un mod omnilateral, deci 
ca om total. Fiecare dintre relaţiile sale rmane cu lumea — văzul, auzul, 
mirosul, gustul pipăitul, gândirea, contemplarea, simţirea, voinţa, 
activitatea, iubirea, pe scurt, toate organele individualităţii sale, precum și 
organele care, prin forma lor, sunt nemijlocit organe sociale — este, în 
relaţia sa obiectuală sau în relația sa cu obiectul, aproprierea acestuia, 
aproprierea realităţii umane... Ochiul a devenit ochi omenesc tot aşa cum 
obiectul lui a devenit obiect social, omenesc, creat de om pentru om. De 
aceea, nemijlocit, în practica lor, simţurile au devenit teoreticieni. Ele se 
raportează la lucru de dragul lucrului, dar lucrul însuși este relaţie 
omenească obiectuală cu sine si cu omul şi invers... Ochiul percepe 
obiectul altfel decât #rechea și obiectul ochiului este altul decât cel al 


urechii. Specificitatea fiecărei forţe esențiale este tocmai esența ei specifică, 
deci și modul specific al obiectivării ei, al existenței ei obiectuale reale, vii... 
Cea mai frumoasă muzică nu are sens, nu este obiect pentru urechea 
nemuzicală, deoarece obiectul meu poate fi numai confirmarea uneia 
dintre forţele mele esenţiale, deci poate exista pentru mine numai așa cum 
forța mea esenţială există pentru sine ca facultate subiectivă, căci sensul pe 
care un obiect îl are pentru mine (...) se întinde numai până acolo unde 
ajunge simţul meu şi tot astfel simturile omului social sunt a/tele decât cele 
ale omului nesocial. 


Marx preia, după cum vedem, întrebarea fundamentală pusă de 
Kant și de Hegel, şi anume cum poate spiritul uman să fie în 
lume „la el acasă“? Este posibil şi, dacă da, cum anume să fie 
depăşită prăpastia dintre conștiința raţională și lumea care este 
pur şi simplu „dată“ într-o formă nemijlocită, iraţională? Dacă 
întrebarea este pusă în astfel de termeni generali, putem spune că 
Marx a moştenit-o din filosofia clasică germană; dar întrebările 
specifice pe care le formulează el sunt diferite, îndeosebi de cele 
ale lui Kant. În doctrina acestuia, alteritatea naturii în raport cu 
subiectul liber și raţional este de nedepășit; caracterul dual al 
cunoaşterii, adică deosebirea fundamentală dintre ceea ce este dat 
și formele 4 priori, nu poate fi depășit în termeni reali, 
diversitatea datelor experienţei nu poate fi raţionalizată. Subiectul 
care se autodetermină și, ca atare, este liber întâlneşte natura, 
dominată de necesitate, ca fiind ceva diferit de el, ca pe o 
iraţionalitate pe care e nevoit s-o tolereze. Tot așa, idealurile şi 
imperativele morale nu pot fi derivate dintr-o lume de date 
iraționale, de unde inevitabilitarea conflictului dintre real și ideal. 
Unitatea lumii care cuprinde subiectul şi obiectul, sensibilitatea şi 
gândirea, libertatea omului şi necesitatea naturii este un postulat- 
limită pe care raţiunea nu-l poate îndeplini efectiv niciodată, dar 
la care năzuieşte întruna cu necesitate. Astfel, realitatea este o 
limitare permanentă pentru subiect, pentru facultățile lui mintale 
și pentru idealurile lui morale. În concepţia lui Hegel, dualismul 
lantian era o abdicare de la raţionalism, iar postulatul unității ca 
limită de neatins a unei aspirații fără sfârşit reprezenta o viziune 
antidialectică asupra lumii. Dacă prăpastia dintre cele două lumi 
cărora le aparţine omul rămâne la fel de mare în fiecare act 
cognitiv sau moral în parte, atunci străduinţa de a o depăși este o 
infinitate sterilă în care incapacitatea omului de a-și lecui 
sciziunea sa lăuntrică se reproduce la nesfârșit. De aceea, Hegel 
caută să reprezinte procesul prin care subiectul asimilează treptat 
realitatea ca pe o descoperire progresivă a raţionalităţii latente a 
acesteia, adică a esenței ei spirituale. Rațiunea e neputincioasă 


dacă nu poate să descopere raționalitatea în însăși facticitatea 
Fiinţei, dacă se înfăşoară în propria-i perfecţiune și este, în același 
timp, grevată de o lume iraţională. Când însă ea descoperă în acea 
lume o raționalitate emergenta, când percepe realitatea ca pe un 
produs al conştiinței-de-sine și al activităţii autolimitatoare a 
Absolutului, atunci este capabilă să recupereze lumea pentru 
subiectivitate; tocmai în aceasta rezidă menirea filosofiei. 

Pesemne că Feuerbach a fost cel care l-a făcut pe Marx să-și dea 
seama de caracterul arbitrar şi speculativ al soluţiei propuse de 
idealismul lui Hegel pentru dualismul kantian. Hegel postula că 
existenţa reală este conștiinţa-de-sine înstrăinată doar în vederea 
recuperării lumii de către subiectul gânditor. Dar conştiinţa-de- 
sine nu poate, prin autoinstrăinare, să creeze mal mult decât un 
simulacru abstract al realităţii; iar dacă, în viaţa umană, produsele 
acestei autoinstrăinări ajung să dobândească putere asupra 
oamenilor, nouă ne revine sarcina de a le repune la locul lor şi de 
a recunoaşte abstracţiile drept ceea ce sunt. Omul este el însuși 
parte a naturii, lar dacă el se recunoaște pe sine În natură, o face 
nu în sensul de a descoperi în ea lucrarea unei conștiinţe-de-sine 
absolut primordiale față de natură, ci doar în sensul că, în 
procesul de autocreare a omului prin muncă, natura este un 
obiect pentru om, percepută în manieră umană, organizată 
cognitiv în conformitate cu trebuinţele umane și „dată“ doar în 
contextul comportamentului practic al speciei. „Natura însăși, 
considerată abstract, pentru sine, fixată în separaţia ei față de om, 
este pentru om nimic.“ Dacă luăm ca punct de plecare dialogul 
activ dintre specia umană şi natură şi dacă natura şi conştiinţa-de- 
sine, așa cum noi le cunoaștem, sunt date doar în acel dialog, și 
nu într-un sens pur inerent, atunci este rezonabil ca natura așa 
cum o percepem să fie numită natură umanizată, iar spiritul să fie 
numit autocunoaşterea naturii. Omul, parte şi produs al naturii, 
face din natură o parte din sine, astfel încât ea este deopotrivă 
obiect al activităţii sale și o prelungire a corpului său. Din acest 
punct de vedere, e lipsit de sens să punem problema unui creator 
al lumii, pentru că aceasta presupune situaţia nereală a 
inexistenţei naturii și a omului, situaţie care nu poate fi postulată 
nici măcar ca un punct de plecare fictiv. 


Din moment ce întrebi cine a creat natura și omul, înseamnă că faci 
abstracție de om şi de natură. Tu le presupui ca peexistente şi totuși vrei ca 
eu să ţi le demonstrez ca existente. Eu însă îţi spun: renunţă la abstracţia ta 
şi vei renunţa şi la intrebarea ta... Deoarece pentru omul socialist întreaga 
aşa-numita istorie universală nu este altceva decât generarea omului prin 
munca umană, procesul de devenire a naturii pentru om, înseamnă că el 


are dovada concretă şi de netăgăduit a generării sale prin sine însuși, a 
procesului său de aparitie. Deoarece, pentru el, realitatea esențială a omului 
ȘI a naturii — întrucât omul a devenit pentru om existența naturii, iar 
natura, pentru om, existenţa omului — a căpătat un caracter practic, 
senzorial, perceptibil, problema existenţei unei fiinţe străine, situată 
deasupra naturii și a omului (...) a devenit, practic, imposibilă. Arteismul, 
ca negare a acestei ncesenţialităţi, devine și el lipsit de sens, căci ateismul 
este negarea lui Dumnezeu şi afirmă, prin această negare, existența omului. 
Dar socialismul, ca socialism, nu mai are nevoie de o astfel de mijlocire; 
pornește de la constiinta teoretic şi practic senzorială despre om şi natură ca 
esență. Socialismul este conştiinţa de sine pozitivă a omului, care nu mai e 
mijlocită prin negarea religiei, după cum viața reală este realitatea pozitivă 
a omului, care nu mai e mijlocită prin negarea proprietăţii private, prin 
comunism, 


Astfel, în concepţia lui Marx, problemele epistemologice în 
forma lor tradiţională sunt la fel de nclegitime ca acelea 
metafizice. Un om nu poate să privească lumea ca și cum s-ar afla 
în afara ei sau să izoleze un act pur cognitiv de ansamblul 
comportamentului uman, deoarece subiectul cunoscător este un 
aspect al subiectului integral care este un participant activ la 
natură. Coeficientul uman este prezent în natură întrucât aceasta 
există pentru om; iar, pe de altă parte, omul nu poate elimina din 
interacţiunea sa cu lumea factorul propriei pasivităţi. Gândirea lui 
Marx în acest punct este opusă deopotrivă teoriei hegeliene a 
conștiinţei-de-sine care constituie obiectul ca pe o exteriorizare a 
sa, iar versiunilor cunoscute de el, ale materialismului, în care 
cunoașterea cra, la izvorul ei, o receptare pasivă a obiectului, pe 
care îl transforma într-un conținut subiectiv. Marx caracterizează 
propriul său punct de vedere drept naturalism consecvent sau 
umanism, care, după cum scrie el, „diferă atât de idealism, cât și 
de materialism, fiind adevărul care le uneşte“. Este un punct de 
vedere antropocentric, care vede în natura umanizată pandantul 
intenţiilor umane practice; întrucât practica umană are un 
caracter social, efectul ei cognitiv — imaginea naturii — este opera 
omului social. Conștiinţa umană nu este decât expresia în gândire 
a unei relaţii sociale cu natura și se impune a fi privită drept 
produs al efortului colectiv al speciei. În consecință, deformările 
conștiinței nu trebuie explicate ca datorându-se aberaţiilor sau 
imperfecțiunilor conștiinței înseși; sursele lor trebuie căutate în 
anumite procese mai fundamentale și îndeosebi în înstrăinarea 
muncii. 


3. Înstrăinavea muncii. Omul dezumanizat 


Marx analizează înstrăinarea muncii în contextul condiţiilor 
capitalismului dezvoltat, în care proprietatea funciară este supusă 
tuturor legilor economiei de piaţă. Din punctul său de vedere, 
proprietate privată este o consecinţă a înstrăinării muncii, și nu 
cauza acesteia; cu toate acestea, Manuscrisele pariziene, așa cum ni 
s-au păstrat, nu examinează originile acestei înstrăinări. În 
condiţiile evoluate ale aproprierii capitaliste, înstrăinarea muncii 
își are expresia în faptul că atât munca propriu-zisă a 
muncitorului, cât şi produsele ei i-au devenit acestuia străine. 
Munca a devenit o marfă ca oricare alta, ceea ce înseamnă că 
muncitorul însuși a devenit o marfă și este nevoit să se vândă la 
preţul de piaţă determinat de costul minim al întreținerii sale; 
drept urmare, salariile tind în mod inevitabil să scadă la nivelul 
cel mai de jos care să-i permită încă muncitorului să trăiască şi sã- 
și crească copiii. Situaţia care se naşte astfel în procesul de 
producţie este analogă celei descrise de Feuerbach în legătură cu 
născocirea zeilor de către mintea omenească. Cu cât muncitorul 
produce mai multă bogăţie, cu atât el devine mai sărac; cu cât 
creşte valoarea lucrurilor, cu atâr se depreciază mai mult ființele 
umane. Obiectul muncii se opune procesului de muncă în felul 
unui lucru străin, obiectificat și independent de producătorul său. 
Cu cât mai mult își asimilează muncitorul natura, cu atât mai 
mult se privează pe sine de mijloacele de trai. Dar nu numai 
produsul muncii este înstrăinat de subiect, la fel se înstrăinează și 
munca însăşi, căci în loc să fie un act de autoafirmare, ea devine 
un proces distructiv şi o sursă de nefericire. Muncitorul nu 
trudeşte spre a-şi satisface propria nevoie de a munci, ci spre a se 
ține în viaţă. El nu se simte cu adevărat el însuși în procesul 
muncii, adică în acea formă de activitate care este specific umană, 
ci doar în funcţiile animalice de a mânca, dormi și a se reproduce. 
Întrucât, spre deosebire de animale, „omul produce și atunci când 
este liber de nevoia fizică, ba chiar abia atunci produce cu 
adevărat“, înstrăinarea muncii îl dezumanizează pe muncitor 
impiedicându-l să producă într-un mod specific uman. Munca 
însăși îi apare ca o îndeletnicire străină, care-i compromite esenţa 
sa de ființă umană, aceasta reducându-se la activităţi pur 
biologice. Munca, așadar viaţa de specie a omului, devine doar un 
mijloc în slujba vieții individuale animalice, iar esenţa socială a 
omului devine un simplu instrument al existenţei individuale. 
Munca înstrăinată îl privează pe om de viaţa lui de specie; 


celelalte fiinte umane îi devin străine, existența comunitară este 
imposibilă, iar viaţa nu-i decât un sistem de acte de egoism aflate 
în conflict. Proprietatea privată, care se naște din munca 
înstrăinată, devine la rândul său o sursă de înstrăinare, un factor 
de alimentare neîncetată a acesteia. 

Reificarea muncitorului (cum va fi numită mai târziu) — faptul 
că atributele personale ale creierului și mușchilor săi, capacitățile 
şi năzuinţele sale sunt transformate în „lucruri“, în obiecte de 
vânzare şi cumpărare pe piaţă — nu înseamnă că posesorul acelor 
„lucruri“ are posibilitatea de a se bucura de o existenţă liberă și 
umană. Dimpotrivă, procesul se  repercutează și asupra 
capitalistului, deposedându-l de personalitatea sa în alt mod. Așa 
cum muncitorul este redus la o condiţie animală, capitalistul este 
redus la o putere bănească abstractă; el devine o personificare a 
acestei puteri, iar calităţile lui umane se transformă în aspecte ale 
ei. 


Câr de mare e puterea banilor, atât de mare e şi puterea mea. Calitătile 
banilor mei sunt calități si forte esentiale ale mele, posesorul lor. Ceea ce 
sunt şi pot eu nu este nicidecum determinat de individualitatea mea. Eu 
sunt urât, dar îmi pot cumpăra cea mai frumoasă femeie, Aşadar, nu sunt 
urât, căci banii anihilează efectul zrâreniei, puterea ei respingătoare. Ca 
individ, sunt olog, însă banii imi procură 24 de picioare; înseamnă că nu 
sunt olog. Sunt rău, necinstit, lipsit de scrupule, stupid, însă banul este 
respectat, deci şi posesorul lui. Banul este bunul suprem, deci şi posesorul 
lui e bun. 


Înstrăinarea muncii are drept consecință paralizia vieţii de 
specie a omului și a comunităţii fiinţelor umane, așadar şi 
paralizia vieții personale. Într-o societate capitalistă dezvoltată, 
întreaga aservire socială şi toate formele de înstrăinare sunt 
cuprinse în relaţia muncitorului cu producţia; de unde urmează 
că emanciparea muncitorilor nu este doar o emancipare a lor ca o 
clasă cu interese particulare, ci este totodară emancipare a 
societăţii și a omenirii în ansamblu. 

Emanciparea muncitorului nu se reduce însă la abolirea 
proprietății private. Comunismul, care constă în negarea 
proprietăţii private, există în diferite forme. Marx discută, de 
pildă, egalitarismul totalitar primitiv al utopiilor comuniste. 
Aceasta este o formă de comunism care caută să abolească tot ce 
nu poate fi făcut proprietate privată și, deci, tot ce-i poate 
distinge pe indivizi; el vrea să abolească talentul şi 
individualitatea, ceea ce ar echivala cu abolirea civilizaţiei. Această 
formă de comunism nu este o reapropriere a lumii înstrăinate, ci 
dimpotrivă, o formă extremă de înstrăinare ce constă în a impune 


tuturor situaţia actuală a muncitorilor. Pentru a reprezenta 
abolirea pozizivă a proprietăţii private și a autoinstrăinării, 
comunismul trebuie să însemne aproprierea de către om a 
propriei sale esențe de specie, recuperarea sa ca fiinţă socială. Un 
astfel de comunism rezolvă conflictul dintre om şi om, dintre 
esenţă și existenţă, dintre individ şi specie, dintre libertate şi 
necesitate. În ce constă însă abolirea „pozitivă“ a proprietăţii 
private? Marx sugerează o analogie cu abolirea religiei: întocmai 
cum ateismul îşi pierde semnificaţia atunci când afirmarea omului 
nu mai depinde de negarea lui Dumnezeu, socialismul, în sensul 
deplin al cuvântului, este afirmarea nemijlocită a umanităţii 
independent de negarea proprietății private, este o stare în care 
problema proprietăţii a fost rezolvată şi uitată. Socialismul poate 
fi doar rezultatul unui proces istoric îndelungat şi violent, dar 
împlinirea lui echivalează cu eliberarea totală a omului, cu toate 
atributele şi posibilităţile lui. În condiţiile modului de apropriere 
socialist, activitatea omului nu i se va opune acestuia ca ceva 
străin, ci va fi, în toate formele și produsele ei, o afirmare directă 
a umanităţii. Va fi vorba de „un om bogat și o trebuinţă umană 
bogată: un om bogat este, în acelaşi timp, un om care are nevole 
de întreaga bogăţie a manifestărilor vieții umane“. În timp ce, în 
condiţiile muncii înstrăinate, creşterea cererii multiplică efectul 
instrăinării — producătorul caută în chip artificial să stimuleze 
cererea şi să-i facă pe oameni dependenţi de tot mai multe 
produse, ceea ce, în asemenea circumstanţe, nu face decât să 
sporească volumul aservirii —, în condiţiile socialismului bogăţia 
cererii este cu adevărat bogăţie a omenirii. 

Manuscrisele pariziene încearcă astfel să întemeieze socialismul 
ca realizare a esenței umanităţii, ele nu-l prezintă doar ca pe un 
ideal, ci ca pe un postulat al mersului natural al istoriei. Marx nu 
priveşte proprietatea privată, diviziunea muncii sau înstrăinarea 
umană ca pe nişte „greşeli“ care ar fi putut fi îndreptate oricând 
dacă oamenii ar fi ajuns să-și înţeleagă propria situaţie, ci le 
priveşte drept condiţii indispensabile ale eliberării viitoare. 
Viziunea despre socialism schițată în Manuscrise presupune 
reconcilierea deplină a omului cu sine şi cu natura, identificarea 
totală a existenţei şi esenței umane, armonizarea destinului final al 
omului cu fiinţarea lui empirică. Se poate presupune că o 
societate socialistă, în acest sens, ar fi o stare de mulţumire 
deplină, o societate definitivă fără niciun impuls sau nevoie de a 
se dezvolta mai departe. Marx nu-și exprimă viziunea în chiar 
acești termeni, dar nici nu exclude o astfel de interpretare, iar 
aceasta este favorizată de viziunea lui despre socialism ca 


eliminare a tuturor surselor de conflict uman şi ca o stare în care 
esenţa umanităţii este realizată empiric. Comunismul, spune el, 
„este rezolvarea enigmei istoriei şi este conştient de acest lucru“; 
se pune, atunci, întrebarea dacă el nu constituie și sfârșitul 
istoriei. 


4. Critica lui Feuerbach 


Filosofia din Manuscrise este confirmată şi întregită de Zezele 
despre Feuerbach ale lui Marx, scrise în primăvara anului 1845. 
Publicate de Engels in 1888, după moartea lui Marx, ele au fost 
privite drept o formulare concisă a noii concepţii despre lume și 
se numără printre cele mai frecvent citate texte ale autorului lor. 
Ele cuprind cea mai tranşantă enunţare a obiecţiilor lui Marx la 
adresa materialismului feuerbachian, îndeosebi împotrivirea sa 
fată de o teorie pur contemplativă a cunoașterii, independentă de 
practică, şi semnificaţia diferită atribuită de el înstrăinării 
religioase. Reproşul pe care Marx îl făcea lui Feuerbach și tuturor 
materialiştilor de până atunci era că au privit obiectele doar într- 
un mod contemplativ, şi nu ca „activitate omenească sensibilă, ca 
practică, deci nu subiectiv“, lăsând astfel ca idealismul să dezvolte 
latura activă, dar în mod abstract, deoarece idealismul „nu 
cunoaşte activitatea reală, sensibilă ca atare“. Această obiecţie 
repetă ideea expusă mai amănunţit în Manuscrise, că percepţia 
este ea însăși o componentă a relaţiei practice a omului cu lumea, 
astfel încât obiectul ei nu este pur și simplu „dat“ de o natură 
indiferentă, ci este un obiect umanizat, condiţionat de trebuinţe 
și eforturi umane. Acelaşi punct de vedere practic apare şi în 
refuzul lui Marx de a intra în disputa speculativă privind 
conformitatea gândirii cu obiectul ei. 


În practică, omul trebuie să dovedească adevărul, adică forța şi caracterul 
real, netranscendent |Diesseizigkait] al gândirii sale. Controversa în jurul 
realităţii sau nerealităţii gândirii care se rupe de practică este o chestiune 
pur scolastică. 


După cum ar fi de aşteptat şi după cum, mai târziu, confirmă 
Ideologia germană, funcția cognitivă a practicii nu înseamnă, pur 
și simplu, că succesul unei activităţi confirmă acurateţea 
cunoașterii noastre şi nici că viaţa practică exprimă amplitudinea 
şi țelul intereselor umane; ea mai înseamnă și că veridicitatea este 
ca însăși „forța ȘI caracterul real“ al gândirii, altfel spus, că sunt 
adevărate acele idei în care omul se confirmă pe sine ca „fiinţă a 
speciei“. Pe acest temei, Marx înlătură ca fiind „scolastică“ 


întrebarea carteziană privind conformitatea dintre un act pur de 
gândire și realitate. Întrebarea epistemologică nu este o întrebare 
reală, deoarece actul de percepţie sau de gândire pur pe care ea îl 
presupune nu-i decâr o ficţiune speculativă. Întrucât spiritul 
uman, odată ajuns la înțelegerea de sine, se aprehendează ca un 
coeficient al comportamentului practic, rezultă că întrebările care 
i se pot pune în chip legitim privitor la semnificația actelor sale 
sunt totodată Întrebări privitoare la eficiența sa din punctul de 
vedere al societăţii umane. 

Marx repetă în Jeze şi critica sa la adresa teoriei feuerbachiene a 
religiei, anume că ea reduce lumea religiei la baza ei seculară, dar 
nu explică dedublarea religioasă în termenii dedublării lăuntrice a 
situaţiei omului în lume și, de aceea, nu este capabilă să ofere un 
remediu eficace: spiritul poate fi eliberat de mistificare numai 
dacă negativităţile din viaţa socială care o generează sunt 
înlăturate prin acţiunea practică. 

Marx critică şi concepţia lui Feuerbach despre esenţa umană ca 
„abstracţie inerentă individului izolat“, în realitate ea fiind 
„ansamblul relaţiilor sociale“. Ca urmare a concepției sale, 
Feuerbach ia ca punct de plecare individul cu caracteristicile sale 
de specie și reduce legătura dintre fiinţele umane la o legătură 
naturală. Aceeaşi idee apare și în Teza a zecea, după ce fusese deja 
exprimată anterior în eseul lui Marx Despre problema evreiască. 


Punctul de vedere al vechiului materialism este societatea civilă; punctul 
de vedere al noului materialism este societatea omenească sau omenirea 


socializată. 


Aceasta corespunde susţinerii anterioare a lui Marx că 
societatea civilă trebuie să coincidă cu societatea politică, astfel 
încât ambele să înceteze să existe sub vechea lor formă; cea dintâi 
nu va mai fi o masă de egoisme aflate în conflict, cea de a doua 
nu va mai fi o comunitate abstractă, lipsită de realitare; omul, el 
însuși o adevărată comunitate, își va reapropria natura sa de 
specie şi îşi va realiza personalitatea ca una socială. 

În cea de a treia Ted, importantă, Marx îşi formulează 
dezacordul cu doctrinele socialismului utopic bazar pe 
materialismul secolului al XVIII-lea. Nu-i suficient să spui că 
ființele umane sunt produsul împrejurărilor și al educaţiei, 
deoarece împrejurările și educaţia sunt opera ființelor umane. A 
reține doar prima parte a acestei fraze echivalează cu a discerne în 
societate două părţi, „dintre care una se ridică deasupra societății“ 
(precum la Robert Owen, bunăoară). „Coincidenţa dintre 
schimbarea împrejurărilor şi schimbarea activităţii omenești sau 


propria schimbare nu poate fi privită și înţeleasă în mod raţional 
decât ca practică revoluționară.” Acest enunţ înseamnă că 
societatea nu poate fi schimbată de către nişte reformatori care-i 
înţeleg nevoile, ci doar de către masa de Jos al cărei interes 
particular este identic cu cel al societăţii în ansamblu. În practica 
revoluţionară a proletariatului, „educatorul“ este acelaşi cu 
„educatul“: dezvoltarea spiritului este identică cu procesul istoric 
prin care lumea se transformă, astfel că nu se mai pune întrebarea 
priorităţii între spirit și împrejurările exterioare. În această situaţie 
de practică revoluţionară, clasa muncitoare este agentul iniţiativei 
istorice, nemărginindu-se doar să reziste sau să reacționeze la 
presiunea claselor avute. 

Același punct de vedere „practic“ domină şi în concepţia lui 
Marx, cea despre funcţiile cognitive ale spiritului și rolul său în 
procesul istoric; prin „practic“ se subinţelege întotdeauna „social“, 
iar „viaţa socială este, prin chiar esenţa ei, practică . La fel este și 
sarcina filosofiei, așa cum apare definită în Teza a unsprezecea, 
prin cuvintele probabil cel mai des citate ale lui Marx: „Filosofii 
nu au făcut decât să /nzerpreteze lumea în diferite moduri: 
important este însă de a o schimba. Ar fi o deformare caricaturală 
a gândirii lui Marx să înţelegem această formulare ca însemnând 
că observarea şi analiza societăţii nu sunt importante şi că singura 
care contează este acțiunea revoluționară nemijlocită. Întregul 
context arată că formularea exprimă concis punctul de vedere al 
filosofiei „practice“ în opoziţie cu atitudinea „contemplativă“ a lui 
Hegel sau a lui Feuerbach, punct de vedere care a fost sugerat lui 
Marx de către Hess, iar prin acesta de către Cieszkowski, și care a 
devenit nucleul filosofic al marxismului. A înţelege lumea nu 
înseamnă a o privi din afară, a o judeca din unghi moral sau a o 
explica științific, ci înseamnă că societatea se înțelege pe sine, act 
prin care subiectul schimbă obiectul prin însuși faptul înţelegerii 
acestuia. Aceasta poate avea loc numai atunci când subiectul şi 
obiectul coincid, când dispare distincţia dintre educator şi educat 
și când gândirea însăşi devine un act revoluționar, de 
autorecunoaştere a existenţei umane. 


5. Scrierile timpurii ale lui Engels 


Anul 1844 marchează începutul prieteniei şi colaborării lui Marx 
cu Friedrich Engels, cu care avusese deja o scurtă întâlnire la 
Köln. Engels cunoscuse o evoluţie spirituală asemănătoare cu cea 
a lui Marx, deși cei doi primiseră educaţii diferite. Născut la 28 
noiembrie 1820, Engels era fiul unui industriaș din Barmen 


(Wuppertal, aproape de Düsseldorf). A crescut într-o atmosferă 
sufocantă de pietism habotnic, dar s-a debarasar repede de 
influenţa acestuia, părăsind studiile înainte de anul terminal spre 
a lucra în fabrica tatălui său; în 1838, a fost trimis la Bremen ca să 
câştige experiență în afaceri. În urma contactului practic cu 
comerțul și industria, curând a ajuns să se preocupe de probleme 
sociale. În cursul studiilor sale private, a asimilat idei liberal- 
democrate și a fost atras de radicalismul Tinerilor Hegelieni. 
Primele articole de presă le-a scris pentru Telegraph für 
Deutschland, editat la Hamburg de către Gutzkow, şi pentru 
Morgenblatt din Stuttgart. În ele, ataca bigotismul și ipocrizia 
pietismului mic-burghez, dar totodată descria și starea industrială 
și oprimarea şi sărăcia muncitorilor. A fost atras de panteismul 
sentimental al lui Schleiermacher și, la început, nu a abandonat 
total creştinismul; ateu a devenit sub influenţa cărții lui Strauss, 
Viața lui Iisus. În timpul serviciului militar prestat la Berlin în 
1841, s-a alăturat filosofilor radicali şi a compus trei pamflete în 
care Schelling era criticat din punctul de vedere al Tinerilor 
Hegelieni. Mai târziu, când ajunsese să se considere comunist, 
declara despre comunism că este fructul firesc al culturii filosofice 
germane. Spre sfârşitul anului 1842, s-a dus la fabricile tatălui său 
din Manchester pentru a-şi completa formaţia comercială şi a 
petrecut mult timp observând situaţia clasei muncitoare britanice, 
studiind economia politică şi socialismul. Numărul din Deutsch- 
Französische Jahrbücher la care Marx a contribuit cu articolele 
sale despre Filosofia hegeliană a dreptului şi despre Problema 
evreiască cuprindea şi un eseu al lui Engels, intitulat Schiză a unei 
critici a economiei politice. În el argumenta despre contradicţiile 
economiei capitaliste, că nu pot fi rezolvate pe baza acestei 
economii; despre crizele periodice de supraproducţie, că sunt o 
consecinţă inevitabilă a liberei concurenţe; că această concurenţă 
ducea la monopol, dar monopolul, la rândul său, genera noi 
forme de concurenţă etc. Proprietatea privată dădea naștere cu 
necesitate antagonismului între clase și între indivizi înăuntrul 
fiecărei clase și unui conflict incurabil între interesele private şi 
publice, conflict legat şi de anarhia în producţie și de crizele ce 
rezultau de aici. Economiștii care apărau proprietatea privată nu 
puteau înţelege acest lanț cauzal și, atunci, se vedeau nevoiţi să 
născocească teorii şubrede, precum cea a lui Malthus, care punea 
flagelul social pe seama creșterii mai rapide a populaţiei decât a 
producţiei. Abolirea proprietății private era singura cale de salvare 
a umanităţii de crize, lipsuri și exploatare. Producţia planificată 


avea să pună capăt inegalităţii sociale şi situaţiei absurde în care 
sărăcia era cauzată de excesul de bunuri. „Desființăm 
contradicția“, scria Engels... 


suprimând-o pur şi simplu. Odată cu contopirea intereselor 
actualmente opuse, dispare opoziţia dintre suprapopulaţie într-o parte şi 
supravieţuire într-altă parte, dispare minunăţia mai minunată decât toate 
minunile tuturor religiilor la un loc, după care o naţiune trebuie să moară 
de foame de atâta bogăţie şi belșug, dispare afirmaţia nebunească potrivit 
căreia pământul nu ar avea destulă putere să-i hrănească pe toți oamenii. 


Engels a rămas la Manchester ceva mai puţin de doi ani şi şi-a 
publicat observaţiile la Leipzig, în Situaţia clasei muncitoare din 
Anglia (1845). În această carte care, pentru epoca ei, a fost ca o 
revelaţie, el a zugrăvit un amplu tablou al rezultatelor Revoluţiei 
Industriale din Marea Britanie și a descris în mod expresiv sărăcia 
cruntă a proletariatului urban, înfometarea brutală și deznădejdea 
care caracterizau viaţa clasei muncitoare. El nu scria ca un 
moralist sau filantrop, ci deducea din situaţia reală a clasei 
muncitoare că aceasta era silită ca în câțiva ani să producă prin 
propriile-i eforturi o revoluţie socialistă. Predicţia sa privind 
socialismul nu se baza, așadar, pe idei generale despre natura 
umană sau pe necesitatea ca existenţa umană să fie pusă în 
conformitate cu esența umanităţii, ci pe familiarizarea directă cu 
situaţia clasei muncitoare și pe tendinţele evoluţiei acesteia. Era 
convins că vor dispărea clasele mijlocii, că în Marea Britanie 
capitalul se va concentra din ce în ce mai mult și că, în scurtă 
vreme, va izbucni, inevitabil, un război sângeros între cei oropsiţi 
și cei bogaţi. Engels îşi plasa predicția în cadrul unei diviziuni de 
clasă tranşante, proletariatul fiind nu doar cel mai oprimat și 
năpăstuit, ci şi destinat să pună capăt oprimării. În acelaşi timp, 
descriind cu belşug de amănunte ticăloşia burgheziei engleze, 
Engels nu punea comportamentul ei doar pe seama unor vicii 
morale, ci îl considera o consecinţă inevitabilă a situaţiei unei 
clase de oameni obligaţi de o concurenţă pe viaţă şi pe moarte să- 
și exploateze la maximum semenii. 


VII 


SFÂNTA FAMILIE 


Întâlnirea lui Marx cu Engels la Paris, în august 1844, a însemnat 
începutul unei colaborări de patruzeci de ani pe tărâmul politic şi 
cel literar. Puterea de gândire abstractă a lui Marx era superioară 
celei a prietenului său, care, în schimb, îl depășea pe Marx când 
era vorba de raportarea teoriei la datele empirice, cu caracter 
social sau ştiinţific. Prima lor scriere comună, intitulată Sfânza 
familie sau Critica criticii critice. Împotriva lui Bruno Bauer € Co., 
a fost publicată la Frankfurt-pe-Main în februarie 1845; doar o 
mică parte a ei a fost scrisă de Engels, care, după o scurtă şedere la 
Paris, s-a întors în Barmen. 

Sfânta familie este o rătuială radicală și, am putea spune, 
nemiloasă cu Tinerii Hegelieni. Este un atac virulent, sarcastic şi 
fără menajamente împotriva foştilor aliaţi ai lui Marx, îndeosebi 
impotriva lui Bruno și Edgar Bauer. Lucrarea este prolixă şi plină 
de zeflemiseli ieftine, de calambururi bazate pe numele 
adversarilor etc. Ea îşi propune să dea în vileag naivitatea și 
nulitatea intelectuală a „sfintei familii“ hegeliene și caracterul 
speculativ al criticii practicate de aceasta. Spre deosebire de 
Ideologia germană, <a cuprinde destul de puţin în linia unei 
analize independente. Cu toate acestea, lucrarea reprezintă un 
document important, care oferă dovada rupturii definitive a lui 
Marx cu radicalismul Tinerilor Hegelieni; proclamarea de către el 
a comunismului drept mișcare a clasei muncitoare par excellence 
este prezentată nu ca un supliment la critica Tinerilor Hegelieni, 
ci ca fiind ceva opus acesteia. În Prefaţă se spune chiar că 
„umanismul real nu are în Germania duşman mai primejdios 
decât spiritualismul sau idealismul speculativ, care, în locul omului 
individual real, pune «constiinta de sine» sau «spiritub“. În 
anumite privinţe importante, Sfânta familie contirmă, dar în mod 


mult mai apăsat, punctul de vedere teoretic al lui Marx aşa cum a 
fost formulat în lucrări anterioare, pe când în alte privinţe 
introduce noi elemente. 


1. Comunismul ca tendinţă istorică. 
Constiinta de clasă a proletariatului 


Marx exprimă mai direct decât până atunci ideea inevitabilităţii 
mișcării spre comunism. Proprietatea privată, străduindu-se să se 
perpetueze indefinit, își creează propriul antagonist, proletariatul. 
În autoînstrăinarea pe care proprietatea privată o consolidează, 
clasa posedantă se bucură de satisfacția pe care i-o procură parada 
de omenie, în timp ce clasa muncitoare este umilită și 
neputincioasă. Proprietatea privată tinde să se autonimicească, 
independent de știrea sau vrerea clasei posedante, deoarece 
proletariatul pe care îl creează este o dezumanizare conștientă de 
sine, Proletariatul victorios nu se va mărgini la o schimbare de 
roluri, luând el locul posesorilor, ci va pune capăt întregii situaţii, 
eliminându-se pe sine odată cu cei cărora li se opune. EI 
reprezintă dezumanizarea extremă, dar și conștiința acestei 
dezumanizări şi a inevitabilităţii revoltei. Mizeria proletariatului îl 
sileşte să se elibereze, dar el nu poate face acest lucru fără a 
elibera, în același timp, întreaga societate de starea inumană în 
care se află. 

Este important de reținut accentul pus de Marx pe conştiinţa 
de sine a proletariatului, întrucât, mai târziu, i s-a adus câteodată 
obiecţia de a fi părut să creadă că revoluţia va surveni ca urmare a 
unei forțe istorice impersonale, independent de activitatea liberă a 
omului. Din punctul lui de vedere, nu există în realitate o dilemă 
între necesitatea istorică și acţiunea conștientă, deoarece 
conştiinţa de clasă a proletariatului nu este numai o condiţie a 
revoluţiei, ci este ea însăși un proces istoric în care revoluția 
ajunge la maturitate. Din acest motiv, autorii Sfintei familii sunt 
impotriva oricărei personificări a istorici, ca și cum aceasta ar fi o 
forţă de sine stătătoare. Bauer, spune Engels, transformă istoria 
într-o entitate metafizică ce se manifestă în indivizii umani; în 
realitate, însă... 


„ istoria nu face nimic, ea nu posedă niciun fel de „bogărie imensă“, nu 
dă niciun fel de bătălii. Nu „istoria“, ci tocmai omul, omul real și viu, iată 
cine face totul, cine posedă totul și dă toate aceste bătălii. Îstoria nu este o 


personalitate aparte, care se folosește de om ca de un mijloc pentru 
atingerea scopurilor sale. Istoria nu este altceva decât activitatea omului 
care își urmărește țelurile sale. 


Aceste remarci constituie punctul de plecare al controversei de 
mai târziu în jurul așa-numitului „determinism istoric“ al lui 
Marx. Ele se pretează la diferenţe de interpretare, întocmai ca 
unele formulări ulterioare ale sale, în particular aceea că oamenii 
sunt cei ce-şi fac istoria, dar nu o fac independent de condiţiile în 
care se află. Irebuie oare să înțelegem de aici că posibilitățile 
omului de a influența procesul istoric sunt limitate, că 
împrejurările existente nu se supun integral acțiunii umane, ci pot 
fi, într-o anumită măsură, guvernate de voința organizată a 
comunităţii? Sau, mai curând, că împrejurările istorice în care 
omul acţionează sunt cele care determină conștiința şi acţiunea 
sa? La aceste întrebări-cheie pentru înţelegerea materialismului 
istoric vom avea prilejul să revenim la timpul potrivit. 


2. Progresul și masele 


O temă esenţială a criticii lui Marx la adresa lui Bauer o 
constituie opoziţia teoretizată de acesta dintre mase şi progres, 
dintre mase și spiritul critic. În concepţia lui Bauer, masele sunt o 
întruchipare a conservatorismului, reacţiunii, dogmatismului şi 
inerţiei mentale. Oricare ar fi ideile asimilate de mase, inclusiv 
cele revoluţionare, ele capătă o turnură conservatoare; orice 
doctrină însușită de mase devine o religie. O idee creatoare, de 
îndată ce este adoptată de mase, îşi pierde creativitatea. Ideile care 
au nevoie de sprijinul maselor sunt dinainte condamnate la 
distorsiune, degenerare și înfrângere; toate întreprinderile istorice 
care au eşuat au făcut-o pentru că au fost confiscate de mase. 
Această analiză este considerată de Marx o tentativă absurdă de a 
condamna cursul istoriei. Ideile încununate de succes, susţine el, 
sunt în mod necesar expresia unor interese de masă. („Ideea se 
discredita totdeauna de îndată ce se despărţea de interes. ) Dar ori 
de câte ori „interesul“ îmbracă forma unei idei, el trece dincolo de 
conţinutul său real și se înfăţişează cu necesitate, în mod iluzoriu, 
drept un interes general, şi nu unul particular. Prin opoziţia pe 
care o susţine între progres și conservatorismul maselor, critica lui 
Bauer este condamnată să rămână un lucru ce ţine de spirit, în loc 
să fie un instrument de transformare socială. 


În orice caz, susţine Marx, categoria nediferenţiată de progres 
este ca atare goală de conţinut. Ideile socialiste au luat naştere din 
observaţia că ceea ce se cheamă progres în istorie s-a realizat de 
fiecare dată în opoziţie cu majoritatea societăţii și a dus la condiţii 
de viaţă din ce în ce mai inumane. Aceasta sugera că civilizaţia era 
în chip radical bolnavă şi că se impunea o critică fundamentală a 
societăţii, care să coincidă cu o mișcare de masă de protest social. 
Nu trebuie, aşadar, să ne mulțumim cu vorbe mari despre 
progres, deoarece nicăieri în istorie nu se întâlneşte un progres 
absolut. 

Marx enunţă aici pentru prima dată o idee care apare în mod 
repetat în opera sa de mai târziu. În locul unui antagonism 
iremediabil dintre mase şi spiritul critic — o parodie, în opinia sa, 
a tradiţionalei opoziții dintre „spirit“ şi „materia“ inertă, primul 
reprezentat de individ, iar cea de a doua, de mase —, el formulează 
ideea unei antinomii fundamentale care străbate toată istoria de 
până acum, din pricina căreia progresul real, în special în 
domeniul tehnic, s-a realizat în detrimentul marii mase a omenirii 
truditoare. În timp ce istoriosofia lui Bauer este silită de însăşi 
natura ei să rămână la niște idei pur teoretice despre eliberare, 
critica socialistă este îndreptată împotriva condiţiilor materiale 
care au generat o contradicţie între progresul civilizaţiei şi nevoile 
creatorilor nemijlociţi ai avuţiei. Ideile singure, conchide Marx, 
nu pot sfărâma niciodată cătuşele lumii vechi; pentru ca nişte idei 
să fie înfăptuite, este nevoie de oameni, de folosirea forței. 


3. Lumea nevoilor Umane 


În Sfânta familie, Marx revine la problema opoziţiei dintre 
comunitatea umană reală şi comunitatea imaginară a statului. 
Bauer consideră că fiinţele umane sunt niște atomi egoişti pe care 
statul trebuie să-i lege laolaltă într-un organism. Pentru Marx, 
aceasta € o ficţiune speculativă. Un atom își este suficient sieși și 
nu are niciun fel de nevoi; o ființă umană îşi poate închipui că 
este un atom în acest sens, dar, în fapt, nu poate fi niciodată așa, 
deoarece lumea oamenilor este o lume de nevoi şi, în ciuda 
tuturor mistificărilor, nevoile sunt cele care formează legăturile 
reale dintre membrii comunităţii. Legătura socială nu o creează 
statul, ci faptul că oamenii, deşi își pot închipui că sunt nişte 
atomi, sunt în realitate ființe umane egoiste. Statul este un produs 
secundar al nevoilor care constituie legătura socială; aceasta din 
urmă nu este un produs al statului. Numai dacă lumea nevoilor 
dă naştere unui conflict, dacă satisfacerea lor se realizează printr-o 


luptă între egoisme şi dacă legătura socială îmbracă forma unei 
discordii sociale, numai atunci se pune problema posibilităţii unei 
comunităţi umane reale. Bauer însă se mărginește să reafirme 
opoziţia hegeliană dintre comunitatea reprezentată de stat şi 
societatea civilă ca un vălmășag de egoisme şi consideră această 
opoziţie un principiu etern al vieţii. 


4. Traditia materialismului 


Marx exprimă pentru prima dată în Sfânza familie şi conştiinţa 
legăturii dintre ideile socialiste şi tradiţia materialismului filosofic. 
El distinge în istoria materialismului francez două tendinţe. Una 
care, pornită de la Descartes, este de inspiraţie naturalistă şi 
evoluează în direcția științei moderne a naturii. Cealaltă, a 
empirismului lockean, reprezintă tradiţia directă a socialismului, 
ale cărui premise ideologice derivă din critica antimetafizică a 
materialiştilor din secolul al XVIII-lea şi din atacurile lor 
împotriva dogmatismului din secolul precedent. Senzualismul lui 
Locke cuprindea, implicit, doctrina egalităţii umane: orice om 
care vine pe lume este o fabula rasa, iar diferenţele mentale sau 
spirituale sunt dobândite, și nu înnăscute. Cum toţi oamenii sunt 
de la natură egoiști și morala nu poate fi decât egoism 
raţionalizat, se pune problema de a găsi o formă de organizare 
socială care să împace interesele egoiste ale fiecăruia cu nevoile 
tuturor. Indivizii umani fiind în întregime produsul educaţiei 
primite şi al condiţiilor lor de viaţă, ei nu pot fi schimbaţi decât 
schimbând instituţiile sociale care îi modelează. Doctrina lui 
Fourier este fructul materialismului iluminist francez, iar ideile 
socialiste ale lui Owen îşi au obârşia la Bentham, iar prin acesta, 
la Helvctius. Principiile empirismului și utilitarismului, potrivit 
cărora oamenii nu sunt buni sau răi de la natură, ci ca efect al 
educaţiei primite, iar interesul este principalul resort al moralei 
ş.a.m.d., ne conduc, în mod firesc, la întrebarea: ce condiţii 
sociale sunt necesare spre a face din comunitatea umană o 
realitate? 

În felul acesta, Marx invocă tradiția materialistă împotriva lui 
Bauer, care, urmându-l pe Hegel, transformă conştiinţa de sine 
într-o entitate substanţială (când ea nu este, în realitate, decât un 
atribut, nu o formă separată a Fiinţei) și își închipuie că, astfel, a 
asigurat independenţa spiritului de natură. Pe aceeași linie, Bauer 
reduce viaţa umană la activitatea intelectuală și transformă 
întreaga istorie în istoria gândirii, când, de fapt, ea este, înainte de 
toate, istoria producţiei materiale. 


Sfânta familie cuprinde astfel, deși doar în formulări încă 
laconice și generale, ideile germinative ale interpretării 
materialiste a istoriei: ideea mistificării pe care o suferă interesele 
umane atunci când sunt exprimate în formă ideologică și ideea 
dependenţei genetice a istoriei ideilor de istoria producţiei. Găsim 
aplicată aici, la o nouă istoriosofie, și schema clasică a dialecticii 
hegeliene: negarea negaţiei. Proprietatea privată, pe măsură ce se 
dezvoltă, îşi creează cu necesitate propriul dușman; această forță 
negativă este ea însăși dezumanizată şi, pe măsură ce această 
dezumanizare avansează, ea devine precondiţia unei sinteze care 
va aboli opoziţia existentă împreună cu ambii ci termeni — 
proprietatea privată și proletariatul —, astfel creându-se pentru om 
posibilitatea de a redeveni el însuși. 


Bazele interpretării materialiste a istoriei au fost expuse în 
următoarea lucrare comună a lui Marx şi Engels: Ideologia 
germană. Marx a rămas la Paris până la începutul anului 1845, 
luând parte activă la întruniri ale organizaţiilor socialiste şi 
îndeosebi ale Ligii celor Drepţi, în timp ce Engels răspândea în 
Germania ideea comunistă prin cuvântări şi scrieri care urmăreau 
să unească grupurile socialiste într-o singură organizaţie. În 
februarie 1845, Marx este expulzat din Paris la cererea 
Guvernului Prusiei şi se stabileşte la Bruxelles, unde Engels i se 
alătură în primăvara aceluiaşi an. În vară, ei fac o călătorie în 
Anglia, unde intră în contact cu chartiștii şi pregătesc terenul 
pentru înfiintarea unui centru de cooperare a mișcărilor 
revoluţionare din diferite ţări. Întorcându-se la Bruxelles, ci 
continuă activitatea de unificare a asociaţiilor revoluţionare și 
polemicile cu filosofi germani. 


VIII 


IDEOLOGIA GERMANĂ 


Marx şi Engels au terminat de scris /4eo/ogia germană în 1846, 
dar n-au izbutit să o şi publice. Părţi din manuscris s-au pierdut; 
restul a fost publicat într-o formă incompletă de către Bernstein, 
în 1903, iar integral, în ediţia MEGA, în 1932. Lucrarea era în 
principal un atac împotriva lui Feuerbach, a lui Max Stirner și a 
ceea ce se numea „adevăratul socialism“; la Bruno Bauer se fac 
referiri doar incidental. Din punct de vedere filosofic, cele mai 
importante sunt secţiunile care critică „omul de specie“ al lui 
Feuerbach și concepţia „existenţială“ despre om a lui Stirner. 
Acestea cuprind şi cea mai mare parte din expunerea pozitivă de 
către autori a propriilor lor vederi; Feuerbach este criticat, de fapt, 
în mod indirect, prin expunerea propriului lor punct de vedere. 
Antropologiei lui Feuerbach ei îi opun ideea de „umanitate“ ca o 
categorie istorică; iar absolutului conștiinţei-de-sine individuale al 
lui Stirner îi opun ideea realizării de către om a naturii sale sociale 
în ceea ce are el unic și individual. Ideile centrale ale Zdeologiei 
germane sau, în orice caz, cele care au prilejuit cele mai animate 
discuţii în evoluţia ulterioară a marxismului privesc relația dintre 
gândirea umană şi condiţiile de viaţă; ele cuprind esenţialul 
interpretării materialiste a istoriei, care a căpătat, mal târziu, O 
dezvoltare mai amănunţită. 


1. Conceptul de „ideologie“ 


Termenul de „ideologie“ datează de la sfârșitul secolului al XVIII- 
lea, când a fost introdus de către Destutt de Tracy pentru a 
desemna studiul originilor și legilor de funcționare a „ideilor“ în 
accepțiunea lui Condillac, de fapte psihice de indiferent ce fel și 
relaţiile lor cu limbajul. Denumirea de idéologues a fost dată unor 
intelectuali și oameni publici (Destutt, Cabanis, Volney, Daunou) 
care continuau tradiţia Enciclopediștilor; Napoleon a folosit 


vocabula în sensul peiorativ de „visători politici“. Hegelienii 
desemnau, ocazional, prin „ideologie“ aspectul subiectiv al 
procesului de cunoaştere. 

În opera lui Marx şi Engels, termenul de „ideologie“ este 
utilizat într-un sens specific, care, ulterior, a fost generalizat: ei nu 
îl definesc în mod explicit, dar se vede clar că îi dau înţelesul pe 
care-l are mai târziu în lucrarea lui Engels, Ludwig Feuerbach 
(1888), și într-o scrisoare a acestuia către Mehring din 14 iulie 
1893. Ideologia, în acest sens, este o falsă conștiință sau un proces 
mintal obnubilat, în care oamenii nu sunt conştienţi de forţele 
care le călăuzesc în mod efectiv gândirea, închipuindu-și că ea este 
guvernată în întregime de logică şi de influenţe intelectuale. Când 
se autoiluzionează astfel, gânditorul nu-și dă seama că orice 
gândire și, în particular, a sa proprie este supusă, în desfășurarea şi 
rezultatul ei, unor condiţii sociale extraintelectuale, pe care le 
exprimă într-o formă distorsionată de interesele și preferinţele 
unei colectivităţi sau ale alteia. Ideologia este totalitatea ideilor 
(vederilor, convingerilor, parti-pris-urilor) referitoare cu precădere 
la viata socială — opiniile filosofice, religioase, economice, Istorice, 
juridice, utopiile de tot felul, programele politice şi economice —, 
care dau impresia că există în mod de sine stătător în minţile celor 
ce le împărtășesc. În fapt, aceste idei sunt guvernate de anumite 
legi proprii şi se caracterizează prin aceea că subiectul nu este 
conștient de originea lor în condiţiile sociale şi de rolul pe care 
ele, la rândul lor, îl joacă în menţinerea sau schimbarea acelor 
condiții. Faptul că gândirea umană este determinată de conflictele 
din viața materială nu se reflectă în mod conștient în construcţiile 
ideologice, altminteri acestea nu şi-ar merita numele de ideologie. 
Ideologul este un exponent intelectual al unei anumite situaţii de 
conflict social; el nu este conștient de acest fapt și de relația 
genetică şi funcţională dintre acea situaţie și ideile lui. Toți 
filosofii sunt, în acest sens, ideologi, cum sunt și gânditorii şi 
reformatorii religioşi, teoreticienii dreptului, creatorii de 
programe politice ete. Abia mult mai târziu, în epoca lui Stalin, 
marxiştii au ajuns să folosească termenul de „ideologie“ pentru 
toate formele conştiinţei sociale, inclusiv pentru cele presupuse a 
constitui explicaţii ştiinţifice ale lumii, negrevate de mistificări şi 
distorsiuni. În acest sens, s-a putut vorbi despre ideologie 
„ştiinţifică“ sau ideologie „marxistă“, ceea ce Marx şi Engels, dată 
fiind accepțiunea în care foloseau ei termenul, n-ar fi făcut 
niciodată. 

Conceptul marxist originar de „ideologie“ a constituit baza 
teoretizărilor despre ideologie din secolul al XX-lea și, mai 


general, a sociologiei cunoaşterii (K. Mannheim), adică a 
studiului ideilor, indiferent de adevărul sau falsitatea lor, dat fiind 
că mistificarea ideologică nu este totuna cu eroarea în sens 
cognitiv; caracterizarea unui produs al minții drept ideologie nu 
implică nicio judecată privind adevărul sau falsitatea lui. Această 
știință examinează ideile ca manifestări ale unor anumite grupuri 
de interese, ca instrumente practice cu ajutorul cărora clasele 
sociale şi alte segmente ale societăţii îşi susţin propriile interese şi 
valori. Studiul ideologiei investighează conflictele şi structurile 
sociale din punctul de vedere al exprimării lor intelectuale; el 
priveşte ideile, teoriile, credințele, programele şi doctrinele prin 
prisma dependenţei lor de situaţiile sociale care le-au generat, 
gândirea fiind o versiune travestită a realităţii. După cum observa 
Mannheim, această idee datează de dinainte de Marx; ipocrizia 
idealurilor morale, a credințelor religioase şi a doctrinelor 
filosofice a fost dată în vileag de Machiavelli, iar în răstimpul 
dintre Marx și Mannheim, putem găsi idei similare la Nietzsche şi 
Sorel. În analiza contemporană a ideilor este un lucru general 
acceptat că trebuie deosebit conţinutul ideologic de valoarea 
cognitivă, că una este condiţionarea funcţional-genetică a gândirii 
și alta legitimarea ei ştiinţifică. Pionierul acestei distincţii a fost 
Marx; el nu s-a mulţumit însă să evidenţieze dependenţa dintre 
gândire şi interese, ci a căutat să identifice şi tipul particular de 
interese care exercită cea mai puternică influență asupra 
construirii ideologiilor, anume pe cel legat de împărţirea societăţii 
în clase. 

Marx începe prin a trata despre iluzia centrală a ideologilor 
germani, care cred că, de vreme ce omenirea e stăpânită de false 
idei și închipuiri, iar oamenii sunt aserviţi creaţiilor propriilor lor 
minţi („zeilor“, în sensul lui Feuerbach), stă în puterea filosofiei 
de a demasca şi anihila aceste idei greşite şi de a revoluţiona 
societatea întemeiată pe ele. Poziţia de bază a lui Marx şi Engels 
este că, dimpotrivă, autoritatea diverselor iluzii asupra minţilor 
umane nu este rezultatul unor distorsiuni mintale care ar putea fi 
remediate lucrând asupra conştiinţei, ci îşi are rădăcinile în 
condiţiile sociale şi nu este decât expresia aservirii sociale. 


2. Existenţă socială şi conştiinţă socială 


Astfel, reluând o temă deja schițată în scrierile lor anterioare, 
Marx și Engels și-au propus să răstoarne concepţia Tinerilor 
Hegelieni şi a lui Feuerbach, potrivit căreia cauza aservirii sociale 
şi a pătimirilor umane sunt anumite aberaţii şi distorsiuni 


mintale, şi nu invers. Ei au încercat să analizeze originea ideilor, 
nu în sensul lui Condillac, ci investigând condiţionarea socială a 
conștiinței. Hegelienii, în auroiluzionările lor, nu se mărginiseră 
să creadă în omnipotenţa gândirii în istoria socială. Considerând 
că relaţiile existente între oameni sunt rezultatul unor idei greşite 
despre lume și despre ei înşişi — când, de fapt, lucrurile stau 
tocmai pe dos —, hegelienii, de la Strauss la Stirner, reduseseră 
toate ideile umane din domeniile politicii, dreptului, moralei sau 
metafizicii la numirorul comun al teologiei, tratând întreaga 
conștiință socială drept conştiinţă religioasă şi văzând în critica 
religiei panaceul suferințelor umane. 

Teza lui Marx şi Engels era că trăsătura distinctivă a omului, 
cea care-l caracterizează în chip primordial, în opoziţie cu 
animalele, nu este gândirea, ci confecţionarea de unelte. Aceasta e 
ceea ce a făcut mai întâi din om o specie distinctă; ulterior, în 
decursul istoriei, oamenii s-au distins prin modul de reproducere 
a propriei lor vieți şi, drept urmare, şi prin modul lor de gândire. 
Fiinţele umane sunt ceea ce comportamentul uman arată că sunt: 
ele sunt, înainte de toate, ansamblul acțiunilor prin care își 
reproduc existenţa materială. 


Cum își manifestă indivizii viaţa, așa sunt ei în realitate. Ceea ce sunt ei 
coincide deci cu producția lor, atât cu ceea ce produc, cât și cu felul cum 
produc. Prin urmare, ceea ce sunt indivizii depinde de condiţiile materiale 
ale producţiei lor. 


Nivelul producţiei, determinat de forţele productive, adică de 
calitatea uneltelor și de abilitățile tehnice, determină el însuşi 
structura socială. Aceasta constă în primul rând din diviziunea 
muncii, iar evoluția istorică a omenirii se Împarte în stadii în 
funcție de diferitele forme pe care le îmbracă această diviziune. La 
rândul lor, fiecare dintre aceste forme creează câte o nouă formă 
de proprietate. Proprietatea tribală din timpurile străvechi, lumea 
antică cu proprietatea ei comunitară și de stat, feudalismul cu 
stările, meșteșugurile și proprietatea funciară caracteristice lui, în 
sfârşit, capitalismul, toate acestea sunt forme de societate care-și 
datorează originea tipului de capacitate productivă de care 
dispune specia umană în respectiva perioadă. Viaţa umană 
conștientă nu poate fi examinată raţional decât ca o componentă 
a vieţii în ansamblu, așa cum se defineşte aceasta în primul rând, 
prin modul de satisfacere a nevoilor elementare, prin lărgirea 
sferei nevoilor, prin modalitatea de reproducere a speciei în viața 
de familie, precum și prin sistemul de cooperare, care trebuie 
considerat și el o forţă productivă. Conştiinţa nu este altceva 


decât existenţa umană devenită conştientă; iar autoamăgirea 
conștiinței, care își închipuie că se autodefinește prin propria-i 
activitate, este, de fapt, condiţionată de diviziunea muncii. Abia 
când nivelul producţiei materiale face posibilă separarea dintre 
munca fizică şi cea intelectuală, conștiința își poate închipui că 
este altceva decât conştientizarea vietii practice şi poate inventa 
forme de activitate mentală pure, abstracte, cum sunt filosofia, 
teologia şi etica. În plus, ideile dominante ale unei epoci ajung 
treptat să se separe de indivizii care guvernează, adică munca 
intelectuală devine o îndeletnicire distinctă și ia naștere profesia 
de ideolog, Aceasta alimentează ideea că gândirea este cea care 
conduce istoria și că este posibil ca relaţiile umane să fie deduse, 
ca la Hegel, din însuși conceptul de „umanitate“. 


Chiar și plăsmuirile nebuloase din creierul oamenilor sunt produse 
necesare ale procesului lor de viaţă material, care poate fi constatat pe cale 
empirică și este legat de premise materiale. Morala, religia, metafizica şi 
toate celelalte domenii ideologice, precum și formele de conștiință 
corespunzătoare lor, pierd aici aparenţa că ar fi de sine stătătoare. Ele nu 
au o istorie proprie, o dezvoltare proprie; oamenii sunt cei care, 
dezvoltând producţia lor materială și relaţiile lor materiale, modifică, 
odată cu această realitate, și gândirea lor, și produsele acesteia. Nu 
conștiința determină viaţa, ci viața determină conștiința... şi orice 
conștiință este a unor indivizi reali. 


Aceste prime formulări, întru câtva nenuanțate, ale interpretării 
materialiste a istoriei, prefigurează controversele de mai târziu 
privitoare la sensul în care Marx considera gândirea dependentă 
de condiţiile sociale. Dacă aspecte ale vieţii sociale cum sunt 
religia, morala și dreptul nu au o istorie proprie, s-ar părea că, 
pentru Marx, ideile nu sunt decât o secreție naturală a vieții 
sociale, lipsită de orice principiu activ, un simplu produs derivat 
al adevăratei istorii, cea care constă din procese materiale 
productive şi din relaţiile de proprietate corespunzătoare lor; sau, 
după cum aveau să se exprime mai târziu criticii lui Marx, spiritul 
e un epifenomen al condiţiilor de producţie. Privitor la aceasta, s- 
a purtat o controversă între materialismul economic și acea 
versiune a marxismului care atribuie o funcţie activă şi de sine 
stătătoare factorilor „subiectivi“, adică creaţiilor intelectului şi 
activităţii politice liber orientate. 

E limpede că lui Marx nu i se poate atribui concepţia conform 
căreia întreaga istorie este efectul unor „legi istorice“, că nu 
contează deloc ce gândesc oamenii despre vieţile lor și că 
produsele gândirii nu sunt decât spuma de pe suprafaţa istoriei, şi 
nu o parte componentă a acesteia. Marx vorbeşte despre funcţia 


activă a ideilor ca despre un mijloc indispensabil de menţinere şi 
transformare a vieţii sociale şi include printre „forţele productive“ 
dexterităţile umane şi tehnologia. E adevărat că el nu priveşte 
umanitatea ca fiind constituită de conştiinţa-de-sine; aceasta din 
urmă este „dată“ ca un produs al vieţii, nu într-o formă pură, ci 
ca limbaj articulat, ca autocunoaștere comunicabilă, a cărei formă 
este determinată de mijloacele de comunicare colectivă. În acest 
sens, conştiinţa este întotdeauna un produs social. Dar, observă 
Marx, „împrejurările îi creează pe oameni în aceeaşi măsură în 
care oamenii creează împrejurările. Atât aservirea socială, cât și 
mișcarea ci de abolire sunt condiţionate de anumiţi factori 
subiectivi. Subjugarea materială reclamă subjugare spirituală: 
ideile dominante sunt cele ale clasei dominante; clasa care 
stăpâneşte forţa materială stăpânește și mijloacele de constrângere 
intelectuală, deoarece ea produce şi propagă ideile care exprimă 
propria supremație. 

Marx nu susţinea, aşadar, că istoria e un proces anonim, în care 
intenţiile conștiente şi ideile nu sunt decât un produs secundar 
sau o aderenţă accidentală. Însă chiar dacă acceptăm că ideile, 
sentimentele, intenţiile și voinţa umană sunt o condiție necesară a 
procesului istoric, rămâne totuși loc pentru controversa în 
privinţa teoriei sale. Pentru că această viziune este compatibilă cu 
determinismul strict, pe temeiul că, deși factorii „subiectivi” sunt 
verigi cauzale necesare, ei înșiși sunt datorați în întregime unor 
factori  nesubiectivi; potrivit acestei asumpţii, ideile şi 
sentimentele au în istorie un rol auxiliar, nu însă și unul iniţiator. 
Pe scurt, chiar şi dacă nu interpretăm poziţia lui Marx ca fiind 
una economic-deterministă, rămâne loc pentru dezacorduri în 
privinţa rolului acţiunii libere în procesul istoric. Această 
controversă s-a ivit, de fapt, sub diverse forme, în secolul al XX- 
lea și nici acum nu poate fi considerată încheiată. 


3. Diviziunea muncii şi abolirea ei 


În concepţia lui Marx, diviziunea muncii este, genetic vorbind, 
sursa primordială a conflictelor sociale. Fa generează o 
dizarmonie inevitabilă între trei aspecte ale vieții: forțele 
productive, relaţiile umane şi conştiinţa. Ea duce la inegalitate, la 
proprietate privată și dă naștere opoziţiei dintre interesele 
individuale şi interesul general care se naște din dependența 
reciprocă a fiinţelor umane. Cât timp diviziunea muncii 


evoluează stihinic şi se află în afara controlului uman, efectele ei 
sociale vor fi o forță străină care-i domină pe indivizi asemenea 
unei puteri de sine stătătoare, supraumane. 

Marx, după cum se va vedea, generalizează conceptul de 
„instrăinare“, extinzând acțiunea acestuia la întregul proces 
istoric. Nu doar închipuirile religiei, cum susținea Feuerbach, ci și 
istoria în întregul ei este înstrăinată de oameni, deoarece aceştia 
nu-i pot controla mersul; acţiunile lor au drept rezultat un proces 
misterios, impersonal, care-i tiranizează pe cei ce l-au produs. 
Pentru a suprima această înstrăinare, omul trebuie să recapete 
puterea de a stăpâni efectele propriilor sale acţiuni, de a 
transforma istoria în ceva uman, în ceva controlat de om. 

Dar fiind că diviziunea muncii este sursa primordială a 
inegalităţii sociale și a proprietăţii private, scopul de căpetenie al 
comunismului nu poate fi decât abolirea diviziunii muncii. 
Comunismul presupune condiţii în care oamenii nu sunt limitați 
la un tip particular de muncă, ci pot să participe succesiv la toate 
tipurile ei și, astfel, să aibă parte de o dezvoltare omnilaterală. 
Reificarea produselor umane, prin care acestea ajung să-l domine 
pe individ, este unul dintre principalii factori în procesul istoric; 
ca mai înseamnă și că „interesul general“ dobândeşte o existenţă 
independentă sub forma statului, care, în prezent, este necesar 
pentru a-i permite burgheziei să-și păstreze pe mai departe 
proprietatea. Luptele politice dinăuntrul statului sunt o expresie a 
conflictului de clasă; orice clasă care aspiră la putere trebuie să-și 
prezinte propriul interes ca fiind acela al întregii comunităţi, iar 
ideologia ei e menită să confirme această mistificare. 

Mai târziu, Marx a comparat situația omenirii confruntate cu 
instrăinarca istoriei cu situaţia ucenicului vrăjitor din poemul lui 
Goethe, care convoacă puteri magice pe care apoi nu le mai poate 
controla, puteri care se transformă într-o ameninţare pentru el 
însuși. Dar pentru abolirea înstrăinării se cer îndeplinite două 
condiţii. Întâi, starea de aservire trebuie să devină insuportabilă, 
masele trebuie să fie lipsite de proprietate şi să se afle în opoziţie 
totală cu ordinea existentă. În al doilea rând, dezvoltarea tehnică 
trebuie să fi atins un stadiu avansat: comunismul în stare 
prematură nu ar fi decât sărăcie generalizată. În plus, această 
evoluţie trebuie să fi cuprins întreaga lume: comunismul se poate 
instaura doar atunci când lumea va fi devenit o unică piaţă şi 
toate ţările vor fi devenit interdependente economic. El nu poate 
fi instaurat decât printr-o revoluţie simultană în ţările cele mai 
avansate și dominante; un proletariat capabil să înfăptuiască 
această revoluţie trebuie să fie o clasă existentă la scară mondială. 


(Acest din urmă punct, care este fundamental în teoria revoluţiei 
a lui Marx, a fost aprig controversat la începutul erei lui Stalin, 
când s-a dezbătut despre posibilitatea de a construi „socialismul 
într-o singură ţară.) 

Printre condiţiile care fac posibil comunismul se numără şi 
existenţa unei mișcări irezistibile în favoarea lui. 


Comunismul nu este o stare care trebuie creată, un ¿ideal căruia va trebui să 
i se conformeze realitatea. Noi numim „comunism“ mişcarea reală care 
suprimă starea actuală. 


Această idee a lui Marx, care mai târziu a fost repetată de el sub 
diferite forme, a dat naștere unei alte controverse esenţiale. 
Trebuie mișcarea comunistă să aştepte dezvoltarea spontană a 
opoziţiei de masă şi apoi să-i impună acesteia o formă sau trebuie 
să organizeze din afară această opoziţie fără a aştepta ca masele să 
devină conștiente de situația grea în care se află? Trebuie orientată 
activitatea politică curentă spre atingerea unei anumite stări finale 
sau, aşa cum vor susține reformiştii, mișcarea clasei muncitoare 
trebuie să se mulțumească cu câștigurile parțiale ce se pot obţine 
în situaţii particulare? Aceste probleme au fost dezvoltare mai 
amplu în polemici de mai târziu. În perioada în care au scris 
Ideologia germană, Marx şi Engels erau preocupaţi în principal să 
argumenteze că comunismul nu este un ideal arbitrar construit 
privind o lume mai bună, ci este parte firească a procesului 
istoric. Înainte de a se fi format pe deplin premisele sociale pentru 
o răsturnare revoluționară, n-are importanţă când şi cât de des 
este proclamată ideea acestei răsturnări. Revoluţia comunistă 
diferă însă în chip fundamental de toate cele petrecure mai 
înainte. Revoluţiile anterioare au modificat diviziunea muncii și 
modul de distribuire a activităţii sociale, în timp ce revoluţia 
comunistă va aboli diviziunea muncii şi împărțirea în clase și va 
face să dispară clasele şi naţiunile ca diviziuni ale speciei umane. 
Comunismul va produce pentru prima dată o transformare 
universală a modului de producţie și de schimb; el va trata toate 
formele anterioare de dezvoltare socială ca fiind opera omului și le 
va aduce sub autoritatea indivizilor asociaţi. 


4. Îndividualitate şi libertate 


Restabilirea umanităţii depline a omului, înlăturarea tensiunii 
dintre aspiraţiile individuale şi interesul colectiv nu implică 
negarea de către Marx a vieţii şi libertăţii individului. Potrivit 


unei răstălmăciri răspândite atât printre marxiști, cât şi printre 
antimarxiști, el ar fi privit indivizii umani doar ca pe niște 
specimene ale claselor sociale, iar „redobândirea esenței lor de 
specie“ ar fi însemnat pentru el anihilarea individualității sau 
reducerea ei la o natură socială comună. În această interpretare, 
individualitatea nu are în doctrina marxistă niciun loc, cu 
excepţia celui de obstacol în calea atingerii de către societate a 
unei unităţi omogene. Or, o astfel de doctrină nu poate fi 
nicidecum dedusă din /4eologia germană, unde Marx distinge, ca 
pe un fapt de istorie, între natura individuală și cea contingentă a 
vieţii. Opoziția dintre individ și sistemul relaţiilor umane este o 
prelungire a opoziţiei dintre forțele de producţie și relaţiile de 
producţie. Câr timp această contradicţie nu există, condiţiile în 
care acţionează individul nu i se înfățișează acestuia ca o realitate 
exterioară, ci ca parte a individualităţii sale. Până în prezent, 
relaţiile sociale în care erau prinşi indivizii dintr-o clasă sau alta 
au fost de așa natură, încât oamenii se raportau la ele nu ca niște 
indivizi, ci ca specimene ale unei clase. În acelaşi timp, dat fiind 
că produsele activităţii lor nu se aflau sub controlul lor, condiţiile 
de viaţă erau subordonate unei puteri reificate, extraumane, iar 
individul devenea o victimă a contingenţei absolute, căreia i se 
dădea numele de libertate. Legăturile personale erau transformate 
în legături materiale; oamenii stăteau unii în faţa altora ca 
reprezentanţi ai forțelor impersonale care guvernau lumea — 
bunuri, bani sau autoritate civilă —, iar „libertatea“ individului 
însemna lipsa de control asupra condiţiilor propriei vieţi, o stare 
de neputinţă faţă de lumea exterioară. A suprima această reificare 
și a restabili puterea omului asupra lucrurilor înseamnă totodată a 
restabili viaţa individuală, posibilitatea dezvoltării depline a 
aptitudinilor şi talentelor indivizilor. Într-o asemenea comunitate, 
oamenii vor fi pentru prima dată cu adevărat individualităţi, şi nu 
doar specimene ale clasei lor. 

Așadar, după cum este cert că Marx nu urmează tradiţia 
carteziană care concepea omul în termenii conștiinței de sine (pe 
care el o consideră secundă atât faţă de existenţa fizică, cât și faţă 
de cea socială), este, de asemenea, cert că el caută să prezerve 
principiul individualităţii, nu însă ca pe ceva antagonic 
interesului general, ci ca pe ceva pe deplin coincident cu acesta. 
Această viziune nu trebuie luată drept o nouă versiune a teoriei 
„interesului luminat“, care susține că un sistem de legi judicios 
conceput ar exclude conflictul dintre individ, privit ca 
esențialmente egoist, şi colectivitate, potrivind lucrurile în așa fel 
încât actele antisociale să se întoarcă împotriva făptuitorilor lor, 


ceea ce ar face ca adevăratul interes egoist să îndemne la un 
comportament socialmente constructiv. Marx respinge ideea de 
„egoism înnăscut”, fiind, în această privință, mai apropiat de 
Fichte decât de Iluminism. El crede că abolirea dependenţei faţă 
de forțe înstrăinate îi va reda omului natura sa socială, adică 
individul va accepta comunitatea ca pe propria natură 
interiorizată. Dar această comunitate, prezentă conștient în 
fiecare dintre membrii săi, nu este menită să topească 
personalitatea într-un tot anonim, omogen. Nu este vorba de 
impunerea sau de acceptarea voluntară a uniformităţii; în 
viziunea lui Marx, această idee aparține comunismului utopic 
primitiv, nu unei stări în care proprietatea privată a fost abolită, ci 
uneia în care ea încă nu s-a dezvoltat. Adevăratul comunism, 
dimpotrivă, va permite fiecăruia să-şi dezvolte la maximum 
aptitudinile, înlăturând obstacolele create de puterea lucrurilor 
asupra fiinţelor umane, contingenţa vieţii personale și înstrăinarea 
muncii, care-i reduce pe indivizi la un nivel egal de mediocritate. 
Marx considera totodată că în comunism posibilităţile individuale 
ale oamenilor se vor afirma în moduri socialmente constructive, 
astfel încât conflictele dintre indivizi își vor pierde orice rzison 
d'être. 


5. Stirner şi filosofia egocentrismului 


Problemele privitoare la personalitatea şi la libertatea personală 
sunt tratate În /deologia germană sub forma polemicii cu Max 
Stirner (1806-1856; numele real: Johann Kaspar Schmidt). 
Stirner era unul dintre Tinerii Hegelieni berlinezi, dar lucrarea sa, 
Der Einzige und sein Eigentum (Unicul şi proprietatea sa, 1844), 
aparține perioadei de disoluție a vederilor Stângii Hegeliene și 
reinterpretează cultul umanității în forma unui egocentrism 
extrem. Ceva mai înainte, în 1841-1842, Stirner scrisese articole, 
recenzii și scrisori în diferite jurnale, în special în Rheinische 
Zeitung şi Leipziger Allgemeine Zeitung. N-a izbutit să obțină un 
post în sistemul învățământului de stat și, o vreme, a predat la un 
pension de fete. Mai apoi, a contractat o căsătorie cu o femeie 
bogată şi s-a lansat în speculaţii comerciale, care l-au dus la 
faliment şi la închisoarea pentru datornici. Dar, fapt ce poate 
părea o ironie maliţioasă a sorții, apostolul suveranităţii absolute a 
Eului a murit în urma unei înţepături de ţânţar. Ulterior 
principalei sale lucrări, a mai scris câteva scurte articole ȘI 
polemici şi o culegere intitulată /sroriz reacţiunii (1852). În 
Germania, lucrarea Unicul... a fost pentru scurt timp elogiată, iar 


apoi uitată până în anii 1890, când a beneficiat de ample 
comentarii şi a devenit o carte clasică a literaturii anarhiste. Cel 
puţin unele ramuri ale mişcării anarhiste l-au adoptat pe Stirner 
drept ideologul lor principal, iar în prezent el este adesea 
considerat un existențialist avant la lettre: principiul său de bază, 
conform căruia conștiința de sine personală nu este reductibilă la 
ceva diferit de ea însăși, poate fi într-adevăr considerat piatra 
unghiulară a existențialismului în cea mai timpurie versiune a sa. 
Este vorba aici de o coincidenţă, și nu de continuitate istorică; 
există totuşi o legătură între Stirner şi existenţialismul modern, 
prin Nietzsche, care citise lucrarea lui Stirner, deşi nu face nicăieri 
vreo referire expresă la ea. 

Cartea lui Stirner este o proclamaţie a egoismului absolut, o 
afirmare filosofică a eului considerat nu ca un individ, corp sau 
suflet distinct, ci ca pură conştiinţă de sine, un eu în care 
existența și conştiinţa existenţei sunt identice. Der Finzige — 
Unicul — este în mod deliberat opus lui der Finzelne, 
„individului“ din filosofia liberală. Apologia lui Stirner la adresa 
unicităţii persoanei este o reacţie extremă la reducerea de către 
Hegel a indivizilor la rolul de instrumente ale Ideii universale; dar 
se opune şi cultului feuerbachian al umanităţii ca specie, 
creştinismului care subordonează omenirea valorilor impuse de 
Dumnezeu, liberalismului cu crezul său democratic în natura 
comună a omului, socialismului, iar într-o anumită măsură, chiar 
și lui Marx, citat într-un loc de Stirner ca autor al Introduceri; la 
filosofia hegeliană a dreptului. 

Stirner susţine că întregul efort al filosofiei a constat, într-un 
fel sau altul, în a supune individul uman autentic câte unei forme 
a Fiinţei generale impersonale. Hegel a privat indivizii umani de 
realitate tratându-i drept manifestări ale spiritului universal. 
Feuerbach a eliberat omul de înstrăinarea religioasă doar pentru a 
înlocui tirania lui Dumnezeu prin tirania speciei, a omului sub 
aspectul lui universal. Așa cum Feuerbach i-a opus lui Dumnezeu 
omul, Stirner îi opune Omului Eul ireductibil, singurul prezent 
sieşi în fiecare caz particular. Toate religiile, filosofiile şi doctrinele 
politice cer să-mi îndrept atenţia spre lucruri exterioare — 
Dumnezeu, om, societate, stat, omenire, adevăr — ȘI niciodată 
nemijlocit spre mine însumi; or, cul meu e tot ce mă interesează, 
și el nu are nevoie de nicio justificare, tocmai pentru că e al meu. 
Aceasta îl face pe Stirner să adopte drept motto versul din 
Goethe: „Ich hab’ mein Sach aut Nichts gestellt“. („În nimeni nu 
m-am încrezut. ) Eul nu poate fi descris în cuvinte care se 
folosesc la descrierea altor lucruri; el este absolut ireductibil, este 


plenitudine sau subiectivitate suficientă sieși, un univers cu 
desăvârşire autoconţinut. Afirmându-mi Eul, sunt pur și simplu 
ceea ce sunt; el este pentru mine singura realitate ȘI singura 
valoare. Eul meu este suveran, nu recunoaște nicio autoritate sau 
constrângere cum ar fi umanitatea, adevărul, statul sau indiferent 
ce altă abstracţie impersonală. Toate valorile generale îmi sunt 
străine şi nu mă interesează. Din acest punct de vedere, 
diferenţele dintre doctrinele morale sau filosofice sunt 
nesemnificative. Creștinismul condamna iubirea de sine, 
egoismul şi autoindulgenţa; la fel face și liberalismul, deși potrivit 
unui alt principiu, iar rezultatul e același. Ideea de egalitate nu 
este mai puțin distructivă pentru Eul suveran decât despotismul 
lui Dumnezeu. Reducând indivizii la nivelul la care ei participă în 
mod egal la natura impersonală a umanităţii, circumscriu 
personalitatea umană și o distrug transformând-o în simplu 
exemplar al unei specii. Acelaşi lucru îl face socialismul atunci 
când caută să reducă Eul unic la anonimatul Fiinţei sociale, 
subordonând valorile lui celor ale comunității. Din punctul de 
vedere fundamental al emancipării Eului, nu-i mare deosebire 
între a fi înrobit Raţiunii impersonale hegeliene sau Umanității, 
unei fiinţe divine sau masei semenilor. Toate acestea urmăresc să 
reducă existenţa umană subiectivă la un gen de esenţă universală 
și să rezolve conflictul dintre subiectul gânditor și societate prin 
anihilarea celui dintâi. Adevărata cale de a pune capăt înstrăinării 
umane o constituie abolirea a tot ceea ce subordonează Eul unor 
valori universale, impersonale. Filosofia lui Stirner reprezintă, 
astfel, o afirmare a egoismului şi egocentrismului total, în care 
întregul univers este luat în considerare doar pentru că e un 
mijloc pentru realizarea valorilor private ale individului. 

Este posibilă pe această bază vreo viață de comunitate? Da, 
răspunde Stirner, dar relaţiile dintre indivizi trebuie să fie 
neapărat personale, nu mijlocite de societate sau de instituţii, şi 
libere de forme reificate. Adevărata menire a educaţiei nu este, 
aşadar, formarea de oameni care să aducă servicii societăţii. Genul 
de educație care-și propune să formeze „buni cetăţeni”, ca în 
doctrina liberală, este o înrobire a Eului, un triumf al generalităţii 
asupra adevăratei existențe. Din acest punct de vedere, 
liberalismul este o continuare a creştinismului, iar comunismul, o 
continuare a liberalismului. Potrivit lui Stirner, individul uman 
este înstrăinat ori de câte ori este subordonat faţă de ceva din 
afara sa, inclusiv faţă de „bine“ sau „adevăr , considerate valori 
obligatorii pentru toată lumea. Nu există bine general, nici lege 
morală care să-mi poată fi impusă ca o datorie; chiar și legile 


logicii reprezintă o tiranie asupra existenţei mele unice. O 
ameninţare pentru aceasta este și limbajul, întrucât e o reificare a 
vietii. 

Este, într-adevăr, greu de văzut cum ar putea fi înfăptuit în 
practică programul stirnerian al egoismului total. În viziunea sa, 
întreaga civilizaţie este un sistem de multiple presiuni asupra 
Eului, iar autoafirmarea unui om implică respingerea moravurilor 
şi a realizărilor ştiinţifice şi culturale ale comunităţii, care sunt 
toate, în raport cu el, niște instrumente de înrobire. Aparent, prin 
urmare, o revenire de la înstrăinare la autenticitate ar însemna 
negarea civilizaţiei şi intoarcerea la animalitate și la o dominație 
neînfrânată a pasiunilor individuale. Întrucât comportamentul 
specific uman este rezultatul unei civilizaţii colective, repudierea 
totală a normelor acestei civilizaţii ar însemna, inevitabil, o 
regresie la o stare preumană. Stirner nu enunţă explicit această 
concluzie, mulțumindu-se să vorbească despre nevoia Eului de a 
se răzvrăti împotriva înrobirii, lucru pe care acesta îl face nu 
străduindu-se să schimbe în vreun fel condiţiile exterioare, ci prin 
emanciparea conștiinței sale de sine personale, independent de 
lumea exterioară. Actul meu de răzvrătire este o autoafirmare prin 
care opun Eul meu oricărei forme de generalitate; ea nici nu 
aşteaptă, nici nu presupune vreun succes exterior. (Personajul 
Raskolnikov din romanul lui Dostoievski, Crimă şi pedeapsă, 
poate fi considerat o întruchipare a Eului aşa cum îl concepe 
Stirner.) Teoria implică, aşadar, că, în ultimă instanţă, sursa 
înrobirii fiecărui om rezidă în el însuşi; el este încătușat de 
propriile sale închipuiri false şi de deferenţa sa față de entități 
universale, ceea ce înseamnă că se poate elibera singur, printr-un 
act pur spiritual. 

În sistemul lui Stirner, Eul e întotdeauna unic. Aceasta 
inseamnă că el nu doar posedă calităţi ce-i sunt proprii şi nu se 
întâlnesc nicăieri în altă parte, ci şi că este efectiv inexprimabil în 
cuvinte. Subiectivitatea lui unică, ireductibilă, nu poate fi definită 
sau înțeleasă conceptual, deoarece limbajul constă din semne care 
denotă ceea ce au în comun două sau mai multe obiecte. 
Subiectivitatea transcende perimetrul rostirii umane. Viaţa Eului 
constă în a se recunoaște pe sinc și gândurile sale ca fiind doar ale 
sale, şi nu nişte adevăruri generale, impersonale. Omul devine 
exclusiv el însuși, avându-și rădăcinile înăuntrul său și o justificare 
intrinsecă; nu un individ aparţinând unei comunităţi, ci un Eu 
ce-și trăieşte propria viaţă. Valorile Eului se află în totală opoziţie 
cu idei „universale cum sunt „legea sau „binele public“. 
Libertatea mea este duşmanul libertăţii generale; Eul meu se 


aprehendează pe sine ca pe o negaţie a restului universului. 
Propriile dorinţe și capricii îi sunt singura lege; pentru el, nu sunt 
obligatorii dispoziţiile statului sau „drepturile omului“. El nu cere 
nicio îndreptăţire din partea societăţii şi nu-și recunoaște nicio 
obligaţie față de ea; el are dreptul la orice izbutește să ia în 
stăpânire. Dacă un infractor scapă nepedepsit, n-are de ce să-și 
facă imputări; dacă este pedepsit, nu poate blama pe nimeni; în 
oricare dintre cele două cazuri, lucrurile stau aşa cum trebuie. 
„Infracţiune“ este o noţiune politico-juridică ce exprimă punctul 
de vedere al generalităţii, dar adevăratul delict constă în a încălca 
granițele Eului. Pentru egoistul în sensul lui Stirner, viaţa de 
comunitate are preţ în măsura în care îi sporeşte propria putere. 
O comunitate de egoiști poate fi concepută, dar ea nu este o 
înjghebare stabilă bazată pe instituţii, ci un proces continuu de 
unire și dezunire. Eul nu se lasă măsurat cu etalonul umanităţii; el 
își afirmă propria unicitate şi nu recunoaşte nimic exterior sieși, 
nici măcar gândirea; gândurile mele sunt totuna cu mine și ele nu 
recunosc niciun stăpân, niciun standard căruia să trebuiască să i 
se conformeze. Într-o comunitate sau adunare de egolşti nu există 
legături între om şi semenii săi şi, ca atare, nici conflicte, deoarece 
și conflictul este un fel de legătură. 

Lucrarea lui Stirner marchează o ruptură definitivă între 
gândirea Tinerilor Hegelieni şi doctrina lui Hegel însuși; criticile 
la adresa lui Hegel sunt duse până la absurd, prin condamnarea 
societăţii și culturii umane în numele suveranităţii monadice a 
subiectului. În atacul său virulent împotriva lui Hegel, Stirner 
invocă o temă pe care o găsim și la Marx: protestul față de 
reducerea fiinţelor umane individuale la rolul de instrumente ale 
Absolutului; cei doi formulează însă acest protest în moduri total 
diferite. Marx neagă și el că ar exista o „umanitate dincolo de 
indivizi şi deasupra acestora, dar priveşte individualitatea ca pe un 
produs al civilizaţiei. Pentru Stirner, în schimb, individualitatea 
este acelaşi lucru cu experiența subiectivităţii: a exista nu 
înseamnă nimic altceva decât a fi conștient că exişti. În această 
privinţă, el poate fi considerat pe drept cuvânt un precursor al 
existenţialismului. În acelaşi timp, filosofia sa reprezintă un atac 
impotriva valorii tuturor legăturilor dintre fiinţele umane și 
impotriva întregului proces istoric de dezvoltare colectivă. Așa 
cum se arată în studii recente ale lui Helm, doctrina lui Stirner i-a 
inspirat nu numai pe anarhiști, ci și diferite grupuri germane care 
au fost precursoare nemijlocite ale fascismului. La prima vedere, 
totalitarismul nazist ar putea să pară opusul individualismului 
radical al lui Stirner. Dar fascismul a fost, înainte de toate, o 


încercare de dizolvare a tuturor legăturilor sociale create de istorie 
şi de înlocuire a acestora prin legături artificiale între indivizi de 
la care se aștepta supunere implicită față de stat pe temeiul 
egoismului absolut. Educaţia fascistă îmbina teze ale egoismului 
asocial cu conformismul cel mai strict, acesta din urmă fiind 
pentru individ mijlocul de a-și asigura o nișă proprie în sistem. 
Filosofia lui Stirner nu are nimic de spus împotriva 
conformismului, ea se împotriveşte doar subordonării individului 
față de vreun principiu superior; egoistul este liber să se adapteze 
la lume dacă se vădeşte că, prin aceasta, va avea ceva de câștigat. 
„Răzvrătirea sa poate să îmbrace și forma servilităţii extreme, 
dacă aceasta convine interesului său; singurul lucru pe care 
trebuie să nu-l facă este să se lase dominat de valori sau mituri 
„generale“ ale umanităţii. Idealul totalitar al unei societăţi 
încazarmate, din care toate legăturile istorice au fost eliminate, 
este perfect compatibil cu principiile lui Stirner; egoistul, prin 
însăși natura sa, trebuie să fie gata să lupte sub orice steag care se 
vădeşte a-i fi avantajos. 


6. Critica lui Stirner. Individul şi comunitatea 


În Ideologia germană, Marx şi Engels dezvoltă o critică 
necruțătoare la adresa lui Stirner, punând în contrast sterilitatea şi 
neputinţa „răzvrătirii” lăuntrice a egoistului cu actul revoluţiei la 
care individul participă împreună cu comunitatea şi se eliberează 
el însuşi pe această cale. Acest argument anticipează în anumite 
privinţe disputa din zilele noastre dintre marxiști și existențialiști. 
Pe lângă sarcasmul ei șfichiuiror, polemica purtată de Marx și 
Engels cuprinde şi unele pasaje de importanță capitală pentru 
înțelegerea marxismului. Marx nu-l atacă pe Stirner din punctul 
de vedere hegelian și nu combate doctrina acestuia despre 
suveranitatea Eului subordonând individul vreunei forme a 
rațiunii universale, societăţii sau statului, ci avansează, în linii 
mari, o teorie în care individualitatea adevărată (şi nu doar un 
subiect fictiv, autonom și autarhic) are posibilitatea de a-și găsi 
locul în comunitate fără a sacrifica unicitatea esenței sale. 

Marx denunţă ca fiind fără suport real ideea unei ființe umane 
a cărei viaţă, în totalitatea ei, nu este decât un caleidoscop al 
conștiinței de sine și care poate fi indiferentă sau insensibilă la 
schimbările fizice și sociale, când, în fapt, acestea le condiționează 
pe cele mintale. „Eul“ stirnerian scapă înţelegerii, iar actele lui 
sunt, prin definiţie, neproductive. În opinia lui Marx, Stirner nu 
face decât să exprime nemulțumirea neputincioasă, sentimentală a 


filistinului care se răzvrătește împotriva entităţilor considerate 
sacrosancte în epoca sa, dar își ţine gândurile pentru sine, 
neîncercând să le transpună în realitate. Stirner își închipuie că 
poate distruge statul printr-un act intelectual, când, de fapt, nu 
face decât să-și dea în vileag incapacitatea de a-l critica în chip 
material. Diferenţa dintre revoluție şi revolta à la Stirner nu 
constă în aceea că una este un act politic, iar cealaltă unul egoist, 
ci în faptul că cea de a doua este doar o stare de spirit, și nu act de 
vreun fel. Stirner își închipuie că se poate lepăda de orice legături 
umane şi că statul se va prăbuși de bunăvoie când membrii săi se 
vor rupe de el; că va birui lumea printr-un atac în sfera ideilor, El 
vrea să se elibereze de orice instituţii comunitare, considerate a fi 
intruchipări ale „voinţei generale“, când, de fapt, „voinţa 
generală“ este expresia nevoii pe care o simte clasa dominantă de 
a-şi împodobi dominaţia cu o aură ideologică de universalitate, 
deşi poziţia ei nu depinde în niciun fel de preferințele ei. 
Programul stirnerian de eliberare prin egoism se reduce la simplul 
fapt că egoistului i-ar plăcea să dea la o parte lumea în măsura în 
care aceasta îl stânjeneșşte, dar nu are nimic impotrivă să o 
folosească pentru a înainta în propria-i carieră. 

Nu-i decât o iluzie pioasă, susţine Marx, să te aştepţi ca 
indivizii să trăiască laolaltă fără ajutorul comunităţii şi al 
instituţiilor ei. Nu stă în puterea individului să hotărască dacă 
relaţiile sale cu alții vor fi personale sau instituţionale; diviziunea 
muncii face ca relaţiile personale să se transforme cu necesitate în 
relaţii de clasă, iar superioritatea unui individ faţă de un altul să se 
exprime în relaţia socială numită „privilegiu“. Indiferent care ar 
putea fi intenţiile indivizilor, caracterul și nivelul forțelor 
productive determină caracterul social al relaţiilor dintre ei. 


Întotdeauna și în toate împrejurările, indivizii „au pornit de la ei înşişi“, 
dar, deoarece n-au fost „unici“ [einzig] în sensul de a nu avea nevoie de 
relaţii reciproce, deoarece nevoile lor, adică natura acestora si modul de a le 
satisface, îi uneau unii de alţii (relaţii între sexe, schimbul, diviziunea 
muncii), ci au trebuit să intre în relaţii reciproce. Deoarece, însă, nu intrau 
în relaţii reciproce ca nişte Euri pure, ci ca indivizi aflaţi pe o anumită 
treaptă de dezvoltare a forțelor lor productive şi a nevoilor lor şi deoarece, 
la rândul lor, aceste relaţii determinau producţia și nevoile, tocmai 
comportarea personală, individuală a oamenilor, comportarea lor reciprocă 
ca indivizi a creat relaţiile existente și le creează din nou în fiecare zi... 
Istoria unui individ, departe de a putea fi despărțită de aceea a indivizilor 
care l-au precedat sau îi sunt contemporani, este, dimpotrivă, determinată 
de ca. 


Pentru Marx, așadar, intenţiile indivizilor nu contează prea 
mult în determinarea efectului şi a semnificației sociale a 


comportamentului lor într-o situaţie în care nu indivizii 
reglementează legăturile sociale, ci legăturile pe care le-au creat 
devin o forță de sine stătătoare, străină, care reglează viețile 
indivizilor. În epoca noastră, individualitatea este copleșită de 
forme materiale sau de „accidental“; această constrângere a atins o 
formă extremă și, prin aceasta, a impus omenirii necesitatea de a 
înfăptui o revoluţie care va suprima elementul de contingenţă și 
va reda indivizilor puterea de a controla relaţiile lor reciproce. 
Comunismul înseamnă tocmai aceasta: restabilirea controlului 
indivizilor asupra formelor materiale, reificate, în care se exprimă 
relaţiile lor reciproce. În ultimă analiză, sarcina omenirii constă în 
a aboli diviziunea muncii, iar aceasta presupune atingerea unui 
stadiu de dezvoltare tehnologică la care sistemul de proprietate 
privată şi de diviziune a muncii a devenit o cătușă a cărei abolire o 
impune tehnologia însăşi. „Proprietatea privată poate fi 
desființată numai cu condiţia unei dezvoltări omnilaterale a 
indivizilor, tocmai pentru că formele de relaţii şi forțele 
productive existente sunt omnilaterale, şi numai niște indivizi 
care se dezvoltă omnilateral pot să și le însușească, adică să le 
transforme într-o manifestare liberă a vieţii lor.“ Într-o societate 
comunistă, dezvoltarea universală a indivizilor nu este o vorbă 
goală, dar ea nu înseamnă că individul va căuta să se afirme 
independent de ceilalți (ceea ce, oricum, este o imposibilitate), 
într-o izolare monadică şi în afirmarea drepturilor sale împotriva 
comunităţii. Dimpotrivă... 


... această dezvoltare este condiţionată tocmai de legătura dintre indivizi, 
legătură care se alcătuiește in parte de premisele economice, în parte din 
solidaritatea necesară pentru dezvoltarea liberă a tuturor şi, în sfârşit, din 
caracterul universal al activităţii indivizilor pe baza forțelor productive 
existente. 


Din acest motiv, ideea eliberării individuale bazată pe categoria 
stirneriană de Eu unic este o fantezie gratuită. Dacă prin 
„unicitate“ se înţelege doar conștiința unicităţii, aceasta se poate 
realiza, fireşte, în orice condiţii, ca act al gândirii pure, fără nicio 
schimbare în realitatea exterioară. Dacă se înţelege doar faptul 
evident că fiecare om este diferit, într-o privinţă sau alta, de 
oricare altul, atunci ea nu poate fi un program, de vreme ce, în 
această accepţiune banală, ea există deja. După cum observa 
Leibniz, nu există două lucruri identice; nici măcar pașapoartele a 
doi oameni nu sunt la fel, iar în felul acesta până şi birocraţia 
poliţienească asigură identitatea și unicitatea fiecărei ființe umane. 
Dar pe noi nu astfel de banalităţi ne preocupă. Pentru ca ideea de 


„unicitate“ să fie de vreun folos, ea trebuie să semnifice 
originalitatea, o aptitudine sau o dexteritate particulară; dar 
acestea nu se pot etala decât ca virtuţi sociale, în cadrul 
comunității. 


Unicitatea, în sensul de originalitate, presupune că activitatea individului 
incomparabil dintr-o anumită sferă se deosebeşte de activitatea altor 
indivizi din aceeaşi sferă. Persiani este o cântăreață incomparabilă tocmai 
pentru că e cântăreață și e comparată cu alte cântărețe. 


În lumina acestei analize, putem sesiza uşor eroarea 
interpretărilor totalitariste ale doctrinei lui Marx, mai puţin 
frecvente astăzi decât odinioară, care prezintă idealul său de 
comunism ca pe o societate în care individul se confundă cu 
specia prin extincţia oricărei iniţiative creatoare și a tuturor 
calităților care l-ar putea distinge de semenii săi. Pe de altă parte, 
Marx nu crede că indivizii îşi pot determina sau afirma adevărata 
lor personalitate printr-un simplu act de autocunoaștere. 
Autoafirmarea, în această accepţiune, poate avea loc în orice 
condiţii, ca nu reclamă nicio schimbare în lumea legăturilor 
sociale și, ca atare, nu poate eradica aservirea umană sau procesul 
prin care fiinţele umane făuresc şi refăuresc neîncetat cătușele 
propriei lor înstrăinări. În concepţia lui Marx, afirmarea propriei 
individualităţi presupune restabilirea „caracterului social“ sau a 
„naturii de specie“ ca distinctă și opusă stării de „contingenţă , 
adică de înrobire față de niște forțe înstrăinate. În comunism, 
dispariţia antagonismului dintre aspiraţiile personale și specie nu 
este o chestiune de identificare, forţată sau voluntară, a celor două 
și, deci, de uniformitate şi mediocritate generalizată. Fa înseamnă 
că, atunci condiţiile vor fi de așa natură, indivizii îşi vor putea 
dezvolta pe deplin aptitudinile, nu în conflict unul cu celălalt, ci 
intr-un mod socialmente valoros, în loc ca superioritatea să se 
transforme, ca acum, în privilegiu sau în subjugarea altora. 
„Depersonalizarea“, dacă ni se îngăduie folosirea acestui termen 
modern, derivă din subjugarea indivizilor faţă de creaţiile 
propriilor lor mâini și creiere; ea nu poate fi lecuită printr-o 
simplă reformare a ideilor, ci presupune redobândirea controlului 
asupra forţelor inanimate care au ajuns stăpâne peste propriii lor 
creatori. 

Cu toate acestea, a spune că Marx n-a avut în vedere o versiune 
totalitară a teoriei sale nu e totuna cu a spune că această versiune 
este o greşeală și nimic mai mult. La vremea potrivită, va trebui să 
ne întrebăm dacă versiunea unităţii sociale preconizată de Marx 
nu este și ea, într-o anumită masură, răspunzătoare pentru forma 


totalitară a marxismului. Poate fi oare imaginată această unitate în 
vreun fel diferit de statul totalitar, indiferent de ce anume credea 
Marx însuşi? 


7. Înstrăinarea şi diviziunea muncii 


În Ideologia germană şi în scrierile sale ulterioare, Marx folosește 
mai puţin frecvent termenul „înstrăinare”, iar unii critici au tras 
de aici concluzia că el încetase să mai gândească societatea în 
aceleaşi categorii ca înainte. Această concluzie pare însă greşită. 
Potrivit Manuscriselor pariziene, procesul care dă naștere tuturor 
celorlalte forme de aservire este cel al muncii înstrăinate, faţă de 
care proprietatea privată este un fenomen secund; Marx nu 
investighează însă ce anume dă naştere muncii înstrăinate înseși. 
În Ideologia germană, rădăcina tuturor relelor este diviziunea 
muncii, proprietatea privată fiind considerată şi aici un fenomen 
derivat. Nu trebuie presupus însă că „diviziunea muncii” este 
doar o formulare mai precisă a termenului destul de vag de 
înstrăinare“. În concepţia lui Marx, diviziunea muncii, ca efect al 
imbunătăţirii uneltelor, este sursa primară a procesului de 
înstrăinare și, prin el, a proprietăţii private. Aceasta se întâmplă 
deoarece diviziunea muncii duce cu necesitate la comerţ, adică la 
transformarea obiectelor produse de om în purtătoare ale valorii 
de schimb abstracte. Când lucrurile devin mărfuri, premisele 
înstrăinării sunt create deja. Inegalitatea, proprietatea privată, 
instituţiile politice înstrăinate menite să protejeze privilegiile, 
toate acestea sunt o continuare a aceluiași proces. Fenomenul 
„muncii înstrăinate” continuă să acţioneze și să fie generat în 
producție. O formă particulară de înstrăinare ia naştere în urma 
separării muncii intelectuale de cea fizică. Aceasta duce la 
autoiluzionarea ideologilor, care cred că ideile lor nu sunt dictate 
de nevoi sociale, ci își trag puterea din surse imanente; însăși 
existența ideologilor, ca grup, contribuie la consolidarea credinței 
că ideile au o valabilitate inerentă, proprie lor. 

O notă anexată Părţii I a /Adeo/ogiei germane oferă dovada că 
Marx nu a abandonat categoria de înstrăinare şi că a considerat 
diviziunea muncii sursa ei primordială. lată cum sună ca: 


Indivizii s-au considerat întotdeauna pe ei înșiși punctul de plecare, 
relaţiile dintre ei sunt o parte a procesului real al vieţii lor. Cum se face 
atunci că relaţiile lor pot deveni independente de ei, că forțele propriilor 


lor vieţi ajung să-i domine? Răspunsul este, într-un cuvânt, diviziunea 
muncii, al cărei grad depinde de măsura în care s-au dezvoltat forțele 
productive. 


Deşi cuvântul „înstrăinare” apare mai puţin frecvent, teoria 
înstrăinării este prezentă în filosofia socială a lui Marx până la 
sfârșitul vieţii lui; „fetișismul mărfii“ din Capitalul nu este altceva 
decât o particularizare a ei. Când Marx scrie că bunurile produse 
pentru piaţă îmbracă o formă independentă, că în procesul de 
schimb relaţiile sociale le apar participanţilor ca relaţii între 
lucruri, asupra cărora ei nu au niciun control (valoarea de schimb 
fiind în mod fals reprezentată ca ceva inerent obiectului, și nu ca 
o materializare a muncii) și că tipul suprem al acestui fetișism 
sunt banii ca etalon al valorii şi mijloc de schimb, în toate acestea 
Marx reia teoria înstrăinării formulată de el în 1844. Că relaţiile 
sociale şi istoria în întregul ei sunt opera oamenilor, care se 
sustrage controlului lor și capătă un aspect din ce în ce mai 
autonom, aceasta a fost, până la sfârșit, o determinantă 
fundamentală a ideilor lui Marx referitoare la degradarea omenirii 
în condiţiile capitalismului şi la funcţia socială a revoluţiei 
proletare. 


8. Eliberarea omului şi lupta de clasă 


Mai există un punct despre care unii critici au considerat că 
marchează o schimbare semnificativă de atitudine în Ideologia 
germană, şi anume că, în timp ce în Manuscrise şi în scrierile 
anterioare lor Marx vorbea de emanciparea omenirii în general, 
această idee este acum înlocuită cu cea a luptei de clasă dintre 
proletariat și burghezie. De fapt, nici în privinţa asta nu a 
intervenit o schimbare reală. De-a lungul întregii sale vieţi, Marx 
a privit comunismul ca pe o eliberare a întregii omeniri; 
proletariatul urma să fie instrumentul conștient al acestei 
eliberări, deoarece el era clasa care a suferit gradul extrem de 
dezumanizare. Este general recunoscută ca fiind esențialmente a 
lui Marx ideea potrivit căreia comunismul înseamnă abolirea 
sistemului de clasă, nu doar înlocuirea unei clase dominante de 
către o alta; iar aceasta concordă întru totul cu ideea de eliberare 
din scrierile sale mai timpurii. Dezumanizarea nu poate afecta o 
singură clasă; ea se regăseşte la toate clasele, deşi în grade diferite 
și deși clasa posedantă o transformă într-o sursă de mândrie. Ce-i 
drept, aspectul eliberării universale este mai puţin proeminent în 


lucrările de mai târziu ale lui Marx decât cel al revoluţiei inspirate 
de interesul de clasă al proletariatului. Asta se observă deja în 
Ideologia germană şi se explică uşor prin contextul ei polemic și, 
în special, prin critica pe care o face „adevăratului socialism“. 
Potrivit doctrinei acestuia din urmă, utopia socialistă, care 
presupune eliberarea generală a omenirii, putea și trebuia să fie 
înfăptuită printr-un apel moral universal către toate clasele fără 
deosebire. Cu alte cuvinte, „adevăratul socialism“ însemna 
socialism fără luptă de clasă și fără revoluţie inspirată de interese 
de clasă. Marx, însă, era convins că interesul particular al 
proletariatului şi lupta sa împotriva claselor posedante sunt forţa 
motrice a revoluţiei socialiste și că, deşi această revoluţie avea să 
ducă la dispariţia definitivă a claselor și a antagonismului social, 
va exista în mod inevitabil o perioadă de tranziţie în decursul 
căreia proletariatul va continua să se opună exploatatorilor. Pe 
măsură ce a ajuns să cunoască mai îndeaproape realitățile politice, 
Marx a devenit mai interesat de organizarea revoluției decât de 
zugrăvirea societăţii ideale, ca să nu mai vorbim de planificarea 
detaliilor comunismului în acţiune, așa cum se găseşte la Fourier 
și la alții; a devenit, așadar, mai interesat de lupta de clasă decât 
de escatologia socială. Cu toate acestea, întreaga teorie a luptei de 
clasă nu avea niciun sens fără acea escatologic, iar Marx a rămas 
ataşat, de-a lungul întregii sale vieţi, premiselor de bază ale 
comunismului așa cum le formulase în 1844. El considera că în 
lupta dintre clase nu serveşte la nimic invocarea intereselor 
general-umane, ci doar a intereselor celor oprimaţi. Mai târziu, 
îndeosebi în Critica Programului de la Gotha, el a făcut în mod 
expres distincţie între prima fază postrevoluţionară, negativă, şi 
comunitatea universală din viitor. Dar a avut continuu în minte 
perspectiva acestei comunităţi universale, după cum se poate 
vedea, de pildă, în volumul al treilea al Capitalului, iar ea nu este 
incompatibilă nici cu teoria luptei de clasă, nici cu credinţa că 
proletariatul, apărându-și propriul interes de clasă, va fi 
eliberatorul întregii specii umane. 


9. Semnificația epistemologică a teoriei falsei conştiinţe 


„Falsa conștiință“ nu este privită de Marx ca o „eroare“ în sens 
cognitiv, întocmai cum emanciparea conștiinței nu constă în 
redescoperirea „adevărului“ în sensul curent al termenului. În 
Ideologia germană, la tel ca în Manuscrisele pariziene, Marx retuză 
să se preocupe de chestiuni epistemologice. Pentru el, problema 
„reflectării” lumii în mintea noastră nu se pune decât în sensul 


afirmației sale repetate potrivit căreia conștiința Înseamnă 
conştientizarea de către oameni a propriilor lor vieți. Întrebările 
privind corespondenţa dintre gândire şi realitatea-în-sine sunt 
lipsite de sens, la fel ca opoziția dintre subiect şi obiect, 
considerate ca două entităţi independente, dintre care una 
receptează imagini produse de cealaltă. După cum se exprimă 
Marx în /eze despre Feuerbach, chestiunea realităţii lumii privite 
ca fiind ceva distinct de interesele umane practice este „pur 
scolastică“ şi este rezultatul mistificării ideologice. 


Întreaga problemă a trecerii de la gândire la realitate şi, implicit, de la 
limbaj la viaţă există numai ca iluzie filosofică: ea este justificată numai 
pentru spiritul filosofic, nedumerit de ordinea si natura presupusei sale 
detaşări de viaţa reală. 


Cum natura extraumană nu reprezintă nimic pentru om, care 
cunoaște natura doar ca pe o obiectivare a propriei lui activități 
(ceea ce, fireşte, nu înseamnă că el a creat-o în sens fizic), şi cum 
cunoaşterea înseamnă conferirea unui sens uman lucrurilor, 
deosebirea dintre falsa conştiinţă și conștiința eliberată nu este 
aceeaşi cu deosebirea dintre eroare şi adevăr, ci este o deosebire 
funcţională legată de scopurile cărora le serveşte gândirea în viața 
colectivă a oamenilor. „Falsa“ gândire este cea care confirmă starea 
de aservire umană și care nu este conştientă de propria-i funcție; 
gândirea emancipată este afirmarea umanităţii, prin ea omul 
devenind capabil să-și dezvolte aptitudinile native. Conştiinţa este 
aspectul mental al vietii umane, un proces social (întrucât 
conștiința se realizează numai prin limbaj) prin care oamenii 
comunică între ei şi își apropriază natura sub formă umanizată. 
Ea poate fie să potenţeze robia omului, devenit captiv obiectelor 
materiale şi fiind dominat de acestea, fie să contribuie la 
eliberarea lui. După cum se exprimă Marx în critica sa la adresa 


lui Hegel: 


Din punctul de vedere al autocunoaşterii, ceea ce e inacceptabil în 
înstrăinare nu este faptul că obiectul este definit, ci că este obiectiv. 


Sau, cum spune în unul dintre articolele sale timpurii: 


Caracterul lucrurilor este un produs al rațiunii. Orice obiect, pentru a fi 
ceva, trebuie să se distingă și să rămână distinct. Prin faptul că impune o 
formă determinată fiecărui obiect al discursului şi, pentru a spune așa, dă 
O configuraţie permanentă realităţii Fluide, rațiunea creează diversitatea 
lumii, care nu ar fi universală în lipsa multor unilateralităţi. 


Pentru Marx, aşadar, nu se pune problema unei valori 
epistemologice a cunoaşterii distincte de valoarea acesteia în 
calitate de organ al autoafirmării umane. Restabilirea unei 
conștiințe sănătoase este un aspect, și nu doar un rezultat, al 
dezînstrăinării muncii. Epistemologia lui Marx este parte 
componentă a utopiei sale sociale. Comunismul suprimă falsa 
conștiință, dar nu prin înlocuirea unei imagini incorecte a lumii 
prin una corectă, ci prin risipirea iluziei că gândirea este sau ar 
putea să fie altceva decât expresia unei stări a vieţii. Nu este vorba 
de a oferi noi răspunsuri problemelor de metafizică și de 
epistemologie, ci de a le nega valabilitatea, fie că e vorba de 
problema creării lumii de către Dumnezeu sau de cea a „fiinţei-în 
sine“ şi de relația ei cu datele subiective. Odată înţelese geneza și 
funcţia gândirii umane, problemele pur epistemologice încetează 
de a se mai pune. Gândirea este întotdeauna o articulare a 
propriului său timp în istorie, dar dacă este „bună“ sau „proastă“ 
nu depinde doar de utilitatea ei pentru clasa dominantă (material 
și deci şi intelectual) din acel timp, căci, dacă ar fi așa, ar trebui să 
considerăm gândirea burgheză ca fund „bună“ în prezent. 
Gândirea poate şi trebuie să fie judecată dintr-un punct de vedere 
absolut, nu însă prin raportare la o realitate separată de om, ci la 
conştiinţa emancipată, care afirmă în chip absolut „esenţa de 
specie“ a omului. Conștiinţa poate fi, așadar, falsă, chiar şi dacă 
exprimă corect situaţia istorică în care ia naștere; iar despre falsă 
conștiință sau ideologie putem vorbi doar cu referire la starea 
absolută de emancipare. Având în vedere că Marx concepe 
raţiunea ca pe un organ practic al existenţei colective, iar obiectul 
ca fiind ceva definit de rațiune, deși nu obiectivat de ea, putem 
caracteriza epistemologia lui ca una a subiectivismului generic. 


IX 


RECAPITULARE 


În această fază a expunerii noastre putem încerca o recapitulare a 
gândirii lui Marx în forma pe care o avea în 1846. Începând din 
1843, el şi-a dezvoltat ideile cu extremă consecvență și toată opera 
sa de mai târziu poate fi considerată o continuare şi elaborare a 
trunchiului ideatic constituit deja pe vremea /4eo/ogiei germane. 

1. Punctul de plecare al lui Marx este întrebarea escatologică 
preluată de la Hegel: cum poate fi reconciliat omul cu sine însuși 
și cu lumea? Potrivit lui Hegel, aceasta se produce atunci când 
Spiritul, după ce a trecut prin travaliul istoriei, ajunge finalmente 
să înțeleagă lumea ca pe o exteriorizare a lui; el asimilează şi 
ratifică lumea ca pe propriul lui adevăr, o despoaie de caracterul ei 
obiectiv și actualizează tot ceea ce în ea a fost la început doar 
potenţial. Urmându-l pe Feuerbach, Marx așază în centrul 
tabloului său „realitatea pământească” a Omului, ca opusă 
Spiritului hegelian, care se dezvoltă prin indivizii empirici sau 
folosindu-i pe aceştia ca instrument. „Pentru om, rădăcina este 
omul însuși , realitatea de bază, derivată din ea însăși și justificată 
prin ca însăși. 

2. Marx, asemenea lui Hegel, preconizează reconcilierea omului 
cu lumea, cu el însuși și cu ceilalți. Urmându-l însă pe Feuerbach 
impotriva lui Hegel, el nu înţelege aceasta în sensul recunoașterii 
fiinţei ca fiind produsul cunoașterii de sine, ci în sensul 
identificării surselor înstrăinării în viaţa pământească a omului și 
în sensul depășirii acestei stări de lucruri. Respingând „principiul 
critic“ al Tinerilor Hegelieni, el refuză să accepte conflictul etern, 
teoretizat de aceștia, dintre autocunoașterea negativă și rezistenţa 
opusă de o lume inertă, având în vedere o stare dezînstrăinată în 
care omul se va afirma într-o lume creată de el însuşi. Pe de altă 
parte, el îşi declară dezacordul cu viziunea lui Feuerbach, potrivit 


căreia înstrăinarea rezultă din conștiința mitopoietică ce face din 
Dumnezeu un precipitat al valorilor umane; Marx priveşte 
conștiința însăși ca fiind produsul înstrăinării muncii. 

3. Munca înstrăinată este o consecinţă a diviziunii muncii, 
care, la rândul ei, se datorează progresului tehnic și, ca atare, este 
un fenomen istoric inevitabil. Marx este de acord cu Hegel, 
impotriva lui Feuerbach, în ideea că înstrăinarea nu este doar ceva 
distructiv şi inuman, ci este o condiţie a viitoarei dezvoltări 
omnilaterale a umanităţii. Se desparte însă de Hegel atunci când 
privește istoria de până atunci nu ca pe o cucerire progresivă a 
libertăţii, ci ca pe un proces de degradare care şi-a atins punctul 
culminant în societatea capitalistă matură. Este, totuși, necesar 
pentru viitoarea eliberare a omului ca el să treacă prin extremele 
suferinței și dezumanizării, deoarece nu este în joc recâștigarea 
unui paradis pierdut, ci recucerirea umanităţii. 

4. Înstrăinarea înseamnă subjugarea omului de către propriile 
lui creaţii, care au luat aparenţa unor lucruri de sine stătătoare. 
Caracterul de marfă al produselor şi expresia lor sub formă de 
bani (cf. Hess) au drept efect faptul că procesul social de schimb 
este reglementat de factori care acţionează independent de voinţa 
umană, în felul unor legi naturale. Înstrăinarea dă naştere 
proprietăţii private şi instituţiilor politice. Statul creează o 
comunitate fictivă menită să înlocuiască lipsa de comunitate reală 
din societatea civilă, unde relaţiile dintre oameni îmbracă 
inevitabil forma unui conflict de egoisme. Înrobirea colectivităţii 
față de propriile ei produse atrage după sine izolarea reciprocă a 
indivizilor. 

5. Rezultă că înstrăinarea nu poate fi suprimată pe calea simplei 
gândiri despre ea, ci prin înlăturarea cauzelor care o generează. 
Omul este o fiinţă practică, iar ideile sale sunt aspectul conștient 
al vieții sale practice, deși faptul acesta este disimulat de falsa 
conștiință. Gândirea este guvernată de nevoi practice, 1ar 
imaginea lumii în mintea umană este reglementată nu de calitatea 
intrinsecă a obiectelor, ci de sarcina practică cu care ea se 
confruntă. Odată ce am înţeles acest lucru, ne dăm seama de 
inanitatea unor întrebări ivite doar pentru că filosofii n-au înţeles 
condiţiile care le-au dat naştere, în particular separarea activităţii 
teoretice de cea practică. Noi tăgăduim validitatea problemelor 
metafizice şi epistemologice generate de falsa speranţă a atingerii 
unei presupuse realități absolute situate dincolo de orizontul 
fiintelor umane. 

6. „Depășirea înstrăinării este o altă denumire pentru 
comunism, o transformare totală a existenţei umane, recuperarea 


de către om a esenței sale de specie. Comunismul pune capăt 
divizării vieţii între sfera publică şi cea privată și diferenţei dintre 
societatea civilă și stat; el suprimă nevoia de instituţii politice, de 
autoritate politică şi de guverne, proprietatea privată și sursa el, 
care este diviziunea muncii. El desfiinţează sistemul de clasă și 
exploatarea, vindecă sciziunea din natura umană şi dezvoltarea 
unilaterală, mutilantă a individului. Contrar concepţiei lui Hegel, 
distincţia dintre stat şi societatea civilă nu este veşnică. Contrar 
vederilor iluminismului liberal, înfăptuirea armoniei sociale nu 
trebuie căutată pe calea unei reforme legislative care să 
reconcilieze egoismul fiecărui individ cu interesul colectiv, ci pe 
calea abolirii cauzelor generatoare de antagonism. Individul va 
absorbi în sine societatea; graţie dezînstrăinării, el va recunoaște 
în umanitate propria natură interiorizată. Solidaritatea voluntară, 
și nu constrângerea sau reglementarea juridică a intereselor, va 
asigura deplina armonie a relaţiilor umane. Specia (cf. Fichte) se 
va putea atunci realiza în individ. Comunismul aboleşte puterea 
relaţiilor obiectificate asupra fiinţelor umane, îi redă omului 
controlul asupra propriilor opere, restabilește funcţionarea socială 
a intelectului și a simţurilor sale şi înlătură divorţul dintre 
umanitate şi natură. El reprezintă împlinirea vocației umane, 
reconcilierea dintre esenţă şi existenţă în viața umană. El 
înlesneşte, de asemenea, conştientizarea caracterului practic, 
uman și social al oricărei activități intelectuale şi repudiază falsa 
independenţă a formelor existente de gândire social: filosofia, 
dreptul, religia. Comunismul transpune filosofia în realitate și, 
prin aceasta, totodată, o desfiinţează. 

7. Comunismul nu-i răpeşte omului individualitatea și nu 
coboară aspiraţiile şi aptitudinile personale la nivelul mediocrităţii 
generalizate. Dimpotrivă, puterile individului nu pot înflori decât 
dacă el le priveşte ca pe nişte forţe sociale, valoroase și eficiente nu 
în izolare, ci în cadrul comunităţii umane. Numai comunismul 
face posibilă folosirea corespunzătoare a capacităţilor umane; 
grație varietăţii progresului tehnic, el asigură eliberarea activității 
specific umane de constrângerea nevoii fizice și de presiunea 
foamei, făcând-o astfel cu adevărat creatoare. El constituie 
înfăptuirea libertăţii nu numai faţă de exploatare și de puterea 
politică, ci și faţă de nevoile trupeşti imediate. El este soluţia 
problemei istoriei și totodată sfârșitul istoriei aşa cum o 
cunoaștem până acum, unde viaţa individuală și cea colectivă erau 
supuse contingenţei. De acum încolo, omul va putea să-și 
determine liber propria dezvoltare în loc să fie aservit unor forţe 


materiale pe care el le-a creat, dar pe care nu le mai poate stăpâni. 
În comunism, omul nu mai este la cheremul întâmplării, ci 
stăpân şi făuritor conștient al propriului destin. 

8. Contrar susţinerilor socialiștilor utopici, comunismul nu 
este un ideal opus lumii reale, o teorie care ar fi putut fi inventată 
și pusă în practică în orice moment al istoriei, ci este un tren din 
istoria contemporană care generează premisele comunismului și 
merge inconştient în direcţia acestuia. Lucrurile stau așa deoarece, 
în epoca prezentă, dezumanizarea ajunge la maximum ȘI, pe de o 
parte, îl degradează pe muncitor transformându-l în marfă, iar pe 
de alta, îl reduce pe capitalist la statutul de poziţie anonimă într- 
un registru contabil.  Proletariarul, fiind întruchiparea 
dezumanizării şi negația pură a societății civile, este destinat să 
producă răsturnarea care va pune capăt tuturor claselor sociale, 
inclusiv lui însuşi. Interesul proletariatului, ca al niciunei alte 
clase, coincide cu nevoile omenirii în ansamblu. El nu este, 
aşadar, o simplă cumulare de suferință, degradare şi mizerie, ci și 
instrumentul istoric prin care omul își va redobândi moştenirea. 
Înstrăinarea muncii a acţionat de-a lungul epocilor spre a crea 
clasa muncitoare, agentul desființării ei. 

9. Proletariatul nu se rezumă însă la a fi instrumentul unui 
proces istoric impersonal; el îşi împlinește destinul fiind conştient 
de acest destin şi de propria situaţie excepţională. Conștiinţa 
proletariatului nu este o simplă conştientizare pasivă a rolului ce-i 
revine în istorie, ci este o conştiinţă liberă și un izvor de iniţiativă 
revoluţionară. Aici, dispare opoziţia dintre necesitate şi libertate, 
pentru că ceea ce este, în fapt, istoriceşte inevitabil îmbracă forma 
unei iniţiative libere a conștiinței proletare. Înţelegându-și propria 
poziţie, proletariatul nu doar înţelege lumea, ci, îpso facto, 
purcede la schimbarea ci. Această conştiinţă nu este o simplă 
recunoaștere și asimilare a istoriei trecute, ci este orientată spre 
viitor, într-un impuls activ de transformare. În același timp, ea nu 
este, ca la Fichte și la Tinerii Hegelieni, o simplă negare a ordinii 
existente, ci un îndemn la crearea unei MIȘCârI care, potenţial, 
există deja, o tendinţă inerentă a istoriei, însă una ce poate fi pusă 
în mișcare doar de libera iniţiativă a unor fiinţe umane. În felul 
acesta, situaţia proletariatului combină necesitatea istorică şi 
libertatea. 

10. Deşi comunismul înseamnă transformarea, până la urmă, a 
tuturor sferelor vieţii și conștiinței umane, forţa motrice a 
revoluţiei care îi dă naștere nu poate fi decât interesul de clasă al 
proletariatului exploatat şi oropsit. Revoluţia are de înfăptuit o 
sarcină negativă, iar aceasta revine proletariatului cât timp este 


necesară continuarea luptei împotriva claselor posedante. 
Comunismul nu ia fiintă prin simpla abolire a proprietătii 
ta p P prop l 
private, el presupune o lungă perioadă de convulsii sociale care nu 
poate avea decât deznodământul cerut de istorie şi de 
perfecţionarea instrumentelor de producţie. Comunismul are ca 
precondiție o dezvoltare tehnică avansată și o piață mondială și va 
duce, la rândul său, la o și mai intensă dezvoltare tehnică. Aceasta 
însă nu se va mal întoarce, ca în trecut, împotriva creatorilor ei, ci 
le va permite autorealizarea deplină ca ființe umane. 
P p l 


Acestea sunt principiile fundamentale ale teoriei lui Marx, de care 
el nu s-a îndepărtat niciodată. Întreaga sa operă, până la ultima 
pagină a Capitalului, a constat în reafirmarea și detalierea acestor 
idei. Engels, dintr-un punct de vedere mai empiric, a dat expresie 
aceleiași viziuni despre o societate comunistă fără clase, care urma 
să ia fiinţă din iniţiativa clasei muncitoare în consens cu tendinţa 
firească a istoriei. Pe de altă parte, Engels a adoptat un punct de 
vedere diferit cu privire la legătura cognitivă şi ontologică dintre 
om și natură. În scrierile sale de maturitate, ideea de „filosofie a 
praxisului“, în sensul pe care l-am discutat mai înainte, cedează 
locul unei teorii care supune omenirea legilor generale ale naturii 
și face din istoria umană o particularizare a acestor legi, 
îndepărtându-se astfel de concepţia despre om ca proprie 
„rădăcină“ (potrivit expresiei lui Marx) și despre „umanizarea“ 
naturii, Prin aceasta, Engels a creat o nouă versiune a filosofiei 
marxiste, diferită la fel de mult de originalul său pe cât e de 
diferită cultura europeană postdarwiniană de cea a epocii care a 
precedat-o. 


X 


IDEILE SOCIALISTE DIN PRIMA 
JUMĂTATE 
A SECOLULUI AL XIX-LEA 
PRIVITE ÎN COMPARAŢIE 
CU SOCIALISMUL MARXIAN 


1. Apariţia ideii socialiste 


După 1847, Marx a revenit ocazional la speculaţii filosofice de 
genul celor care i-au dominat scrierile timpurii. Aceste reveniri 
sunt importante, deoarece confirmă continuitatea esenţială a 
gândirii sale şi ne permit să punem în legătură ideile sale politice 
și economice cu liniamentele gândirii sale timpurii. Totuşi, 
scrierile sale de maturitate se focalizează asupra unei analize din ce 
în ce mal precise, având drept cea mai finisată versiune Capitalul, 
cea a funcționării economiei capitaliste, polemizând totodată cu 
diverse doctrine și programe socialiste care, în opinia sa, 
răstălmăceau faptele istorice și economice și stânjeneau 
dezvoltarea mișcării revoluţionare a muncitorilor. După ce s-a 
răfuit cu „adevăratul socialism“ german, Marx a trecut la critica 
lui Proudhon, a socialismului utopic, a lui Bakunin și a lui 
Lassalle. Aceste certuri și controverse au fost de mare importanţă 
pentru istoria mișcării muncitorești, dar nu toate au reprezentat 
noi orientări pe tărâmul teoriei. 

În momentul în care Marx a început să se afirme ca teoretician 
al revoluţiei proletare, ideile socialiste aveau deja o lungă tradiţie. 
Dacă ne-am propune să oferim o definiție generală a 
socialismului în termeni istorici, şi nu normativi, adică să 
identificăm elementele comune ale ideilor care circulau sub 
această denumire în prima jumătate a secolului al XIX-lea, 
rezultatul la care am ajunge ar fi extrem de sărăcăcios și de 
imprecis. Resortul principal al ideilor socialiste ivite sub influenţa 


combinată a Revoluţiei Industriale şi a Revoluţiei Franceze era 
convingerea potrivit căreia concentrarea necontrolată a bogăției şi 
concurența deşănțată duceau în mod inevitabil la accentuarea 
mizeriei şi la crize şi că sistemul existent trebuia înlocuit cu unul 
în care organizarea producţiei şi a schimbului să pună capăt 
sărăciei şi asupririi şi să ducă la redistribuirea bunurilor lumii pe o 
bază egalitară. Aceasta putea să implice egalizarea completă a 
averilor sau principiul „fiecăruia, după muncă“ sau, eventual, 
„fiecăruia, după nevoi. Dincolo de noţiunea generală de 
egalitate, programele şi ideile socialiste se deosebeau între ele în 
multiple feluri. Nici măcar abolirea proprietăţii private asupra 
mijloacelor de producţie nu şi-o propuneau toate. Unii exponenți 
ai socialismului considerau că aceasta este, în esenţă, o cauză a 
clasei muncitoare, pe când alţii vedeau în ea un ideal uman 
universal la înfăptuirea căruia ar trebui să contribuie toate clasele. 
Unii proclamau necesitatea unei revoluţii politice, alţii își puneau 
speranţa în puterea propagandei şi a exemplului. Unii credeau că 
toate formele de organizare statală aveau să fie desfiinţate curând, 
alţii le considerau indispensabile. Unii vedeau în libertate 
supremul bine, pe când alții erau dispuși s-o limiteze drastic în 
numele egalităţii sau al producţiei eficiente. Unii apelau la 
interesul internaţional al claselor oprimate, în timp ce alţii nu 
priveau dincolo de orizontul naţional. În fine, unii se mulțumeau 
să imagineze o societate perfectă, pe când alţii studiau cursul 
evoluţiei istorice spre a identifica legile naturale care vor conduce 
cu necesitate la instaurarea socialismului. 

Invenţia termenului „socialism“ a fost revendicată de Pierre 
Leroux, un discipol al lui Saint-Simon, care l-a utilizat în 1832 în 
ziarul Le Globe; termenul a fost folosit și în Anglia, în anii 1830, 
de către discipolii lui Robert Owen. După ce denumirea şi 
conceptul au devenit larg cunoscute, teoreticieni şi aderenţi ai 
noii doctrine și-au îndreptat în mod firesc atenţia spre Republica 
lui Platon, spre ideile comuniste ale sectanților medievali și spre 
utopiștii din Renaștere, îndeosebi spre Thomas Morus ŞI 
Campanella. La aceşti autori şi la imitatorii lor din secolele al 
XVII-lea şi al XVIII-lea se putea discerne o continuitate de idei, 
în ciuda filosotfiilor lor foarte diferite. Societatea ierarhică a lui 
Platon era foarte departe de dogmele egalitare ale socialiștilor cei 
mai recenți, iar idealurile ascetice ale doctrinarilor medievali 
aveau un caracter specific religios. Utopia lui Morus își datora 
însă originea reflecției asupra primelor simptome ale acumulării 
capitaliste, iar promotorii socialismului au găsit numeroase 
motive de simpatie cu idealurile întruchipate în ea: abolirea 


proprietăţii private, obligativitatea generală a muncii, egalizarea 
drepturilor şi a bogăţei, organizarea producţiei de către stat şi 
eradicarea sărăciei şi a exploatării. Din secolul al XVI-lea până în 
cel de-al XVIII-lea, ideile socialiste au fost inspirate nu de 
reflecţia asupra suferințelor claselor oprimate, ci și de credinţa 
filosofică sau religioasă că antagonismele și conflictele de interese, 
inegalitatea și asuprirea erau potrivnice planurilor lui Dumnezeu 
sau ale Naturii, potrivit cărora oamenii trebuiau să trăiască în 
pace şi armonie. Unii dintre exponenţii acestor idei mergeau până 
la a susţine că societatea perfectă cerea ca toţi membrii ei să fie 
deplin uniformi Ín toate privinţele, nu numai în drepturi și 
îndatoriri, ci şi în modul de trai şi de gândire, în hrană şi 
imbrăcăminte, ba chiar și (potrivit lui Dom Deschamps şi altora) 
în înfăţişarea fizică. În unele cazuri, idealul de perfecţiune statică 
excludea orice idee de creativitate sau progres. Campanella a fost 
o excepţie: cartea sa, Civitas Solis, spre deosebire de Utopia lui 
Morus, lăsa un spaţiu generos inventivităţii științifice şi tehnice. 


2, Babuvismul 


Prima manifestare activă a socialismului după revoluţia din 1789 
a fost conspirația lui Gracchus Babeuf. Filippo Buonarroti, care 
participase la conspirație, a publicat în 1828 o relatare despre ea, 
graţie căreia ideile ei au devenit pentru prima dată larg cunoscute. 
Babeuf şi babuviștii și-au luat filosofia, în principal, de la 
Rousseau și de la utopiştii din perioada Iluminismului și se 
considerau succesorii lui Robespierre. Premisa lor de bază era 
ideea egalităţii; după cum a scris Buonarroti, „cauza perpetuă a 
înrobirii popoarelor nu este alta decât inegalitatea şi, cât timp va 
dăinui ea, afirmarea drepturilor naţionale va fi iluzorie în ceea ce 
priveşte masele, scufundate cum sunt sub nivelul demnităţii 
umane“ (Conspiration pour l'égalité dite Babeuf, i.100). Cum toţi 
oamenii au de la natură același drept la toate bunurile pământești, 
sursa inegalității o constituie proprietatea privată, care, prin 
urmare, trebuie desfiinţată. În societatea viitoare, avuţia va fi 
distribuită egal la toți, indiferent de munca pe care o face fiecare; 
în ea nu va exista drept de moştenire şi nu vor exista mari oraşe; 
toţi vor fi obligaţi să presteze muncă fizică şi să trăiască în același 
fel. Babuviştii nu s-au mărginit la a formula principiile noii 
societăţi, ci au plănuit și modul de a ajunge la ea, organizând, în 
perioada Directoratului, o conspirație menită să răstoarne ordinea 
existentă. Dat fiind că masele nu erau încă eliberate de sub 
influenţa spirituală a exploatatorilor, ele nu puteau să exercite 


imediat puterea, ci aceasta urma să fie exercitată în numele lor de 
către conspiratori. Mai târziu, când educaţia va fi devenit 
universală, cei mulți se vor guverna singuri prin organe alese. 
Conspirația lui Babeuf a fost descoperită în 1796, iar el a fost 
judecat şi ghilotinat. Ideile sale au fost, într-o anumită măsură, 
continuate de Louis Blanqui. Programul babuvist nu era formular 
în categorii de clasă specifice și nu distingea decât între bogaţi şi 
săraci, între popoare și tirani. Cu toate acestea, retorica sa 
egalitară a fost una dintre primele încercări de critică economică a 
proprietăţii private ca fundament al societăţii. 

Mișcarea babuvistă este importantă și pentru că a reflectat 
pentru prima dată un conflict conștient dintre idealul 
revoluţionar al libertăţii şi cel al egalităţii. Libertatea însemna nu 
doar dreptul la întrunire şi desfiinţarea diferenţelor dintre stările 
regatului, ci şi dreptul fiecăruia să desfăşoare nestânjenit o 
activitate economică şi să-și apere proprietatea; libertatea 
însemna, aşadar, inegalitate, exploatare și mizerie. Prin originea el 
nemijlocită, conspirația lui Babeuf a fost o reacţie a stângii 
iacobine la lovitura de stat din Termidor, dar, din punct de vedere 
ideologic, a depăşit cu mult tradiţia iacobină. De la iacobini, 
babuviştii au preluat conceperea societăţii în termeni de putere 
politică dobândită prin forţă, pe care au lăsat-o moştenire mișcării 
socialiste franceze. (Socialismul britanic, care şi-a avut obârşia nu 
într-o revoluţie politică, ci în procesul de industrializare, a fost 
dominat din capul locului de o tendință reformistă.) În Manifeste 
des égaux, redactat în 1796 de Sylvain Maréchal, Revoluţia 
Franceză era descrisă drept preludiul unei alte revoluţii, mai mare 
și finală. Liderii n-au vrut să îngăduie publicarea acestui 
document, fiind în dezacord cu două formulări din el. Prima era: 
„Să piară, dacă e nevoie, toate artele, ca să putem avea o adevărată 
egalitate.“ lar cea de a doua chema la abolirea tuturor diferențelor, 
nu doar dintre bogaţi şi săraci, dintre stăpâni și slugi, ci și dintre 
conducători și conduşi. Prima dintre cele două formulări dă în 
vileag o tendinţă care avea să revină în mod repetat în mișcările 
comuniste: egalitatea este valoarea supremă, în particular 
egalitatea de posesie a bunurilor materiale. Într-o interpretare 
extremă, aceasta înscamnă că nu importă prea mult dacă oamenii 
au mult sau puţin câtă vreme se păstrează egalitatea în ceea ce au. 
Dacă s-ar impune o alegere între ameliorarea situaţiei celor săraci, 
cu preţul menţinerii inegalităţii, şi lăsarea acestora în starea în 
care sunt, concomitent cu coborârea tuturor la nivelul lor, ar 
trebui aleasă cea de a doua alternativă. Diversele grupuri 
comuniste şi socialiste nu puneau problema în acești termeni, 


deoarece toate erau stăpânite de certitudinea că egalizarea averilor 
avea să genereze dacă nu belșug, cel puţin îndestulare pentru toţi. 
Majoritatea lor presupuneau, de asemenea, în chip naiv, că 
lipsurile de care sufereau muncitorii erau cauzate de consumul 
ostentativ al celor bogaţi şi că, dacă bunurile de care se bucurau 
clasele privilegiate ar fi împărţite poporului, rezultatul ar fi o 
prosperitate generală. În stadiul timpuriu al ideilor socialiste, însă, 
nu se făcea deosebire între indignarea morală faţă de sărăcie şi 
inegalitate și analiza economică a producţiei capitaliste, ci prima 
ţinea locul celei de a doua. La tel ca la gânditorii utopici 
iluminiști, Morelly sau Mably, principiul comunităţii bunurilor 
era dedus dintr-o teorie normativă potrivit căreia fiinţele umane, 
în simpla lor calitate de ființe umane, au drepturi identice la tot 
ce oferă pământul. Fie că această teză era sprijinită pe citate din 
Noul Testament (cum era cazul cu multe scrieri socialiste), fie pe 
tradiţia materialist a Iluminismului, concluzia era aceeași: 
inegalitatea consumului este potrivnică naturii umane, și așa sunt 
și renta, dobânda și orice câştig nemuncit. 

Cât despre abolirea diferenţei dintre conducători şi conduși, 
aceasta, ca scop revoluționar imediat, aparţine mai degrabă 
tradiției anarhiste. Babuviştii o respingeau, preconizând o 
perioadă de dictatură în interesul general, care să dureze atât cât 
este necesar pentru a-i nimici sau dezarma pe dușmanii egalităţii. 

Privită în ansamblu, mișcarea babuvistă marchează punctul în 
care democraţia liberală şi comunismul încep să se despartă odată 
înțeles faptul că egalitatea nu este o întregire a libertăţii, ci o 
limitare a ei. Aceasta nu înseamnă însă că dilema a fost din capul 
locului evidentă pentru toată lumea. O vreme, democraţia 
liberală și socialismul erau prezente în forme mixte şi 
intermediare; abia anul 1848 a trasat între ele o linie de 
demarcaţie clară. În mod asemănător, între termenii „comunist“ 
și „socialist“ nu se făcea o distincţie clară. Prin anii 1830, însă, 
prima denumire era întrebuințată în general de către acei 
reformatori și utopiști radicali care cereau abolirea proprietăţii 
private (la început, în principal a celei funciare, apoi și a celei 
asupra fabricilor) şi egalitatea absolută a consumului și care nu-și 
puneau speranţa în bunăvoința guvernelor sau a celor înstăriți, ci 
în folosirea forţei de către cei exploataţi. 

După 1830, atât în Franţa, cât și în Anglia — ţările de baştină 
ale socialismului —, ideile socialiste şi embrionara mişcare 
muncitorească se prezentau în diverse combinaţii. Dar chiar şi 
înainte de această perioadă, idei privind o reformare radicală a 
societăţii în sens socialist, deși nu și comunist (de pildă, nu 


babuvist), au circulat în ambele aceste ţări sub formă de reflecţii 
teoretice privitoare la dezvoltarea industriei. Acest tip de 
socialism, reprezentat în special de Saint-Simon, Fourier şi Robert 
Owen, a exercitat o influenţă importantă, atât pozitivă, cât şi 
negativă, asupra gândirii lui Marx. El nu a fost, ca atare, un 
protest al claselor oropsite, ci a luat naștere din observarea și 
analiza mizeriei sociale, a exploatării și a şomajului. 


3, Saint-simonism 


Claude Henri, conte de Saint-Simon (1760-1825), a fost 
adevăratul fondator al socialismului teoretic modern, conceput 
nu doar ca un ideal, ci ca un rezultat al unui proces istoric. El era 
un descendent al vestitului duce de Saint-Simon, a luptat în 
Războiul de Independenţă american, iar după Revoluţie, s-a 
lansat în operaţii comerciale care l-au dus la faliment. Toată viaţa 
a fost preocupat de subiecte filosofice și de posibilitatea reformării 
societăţii prin reformarea metodei de a o studia. EI a formulat şi 
ideea, reluată mai apoi de Auguste Comte, privind aducerea 
fiecărei ramuri a cunoașterii la o stare pozitivă, după emanciparea 
ei prealabilă de faza teologică și cea metafizică. În scrierile sale 
timpurii, printre care Lettres dun habitant de Genève (1803) şi 
Introduction aux travaux scientifiques du XIXe siècle (1807), a 
preconizat o ştiinţă politică ce urma să fie la fel de pozitivă şi de 
fiabilă ca ştiinţele fizice. Era nevoie de un nou Newton pentru a 
conferi unitate masei de cunoștințe acumulate între timp; pe 
viitor, oamenii de ştiinţă vor fi cei ce vor conduce popoarele pe 
drumul spre fericire. Între anii 1814 şi 1818, ajutat de viitorul 
istoric Augustin Thierry, a elaborat planuri de reformă politică la 
scară europeană (De la réorganisation de la société européenne, 
1814); printre acestea, se numărau un guvernământ parlamentar 
de tipul celui britanic și o adunare europeană supranaţională care 
să asigure pacea, cooperarea şi unitatea în stil medieval, dar 
inspirate de liberalism în locul teocraţiei. Odată cu trecerea 
timpului, a ajuns să se intereseze tot mai mult de problemele mari 
ale organizării economice. A ajuns la concluzia (LIndustrie, 1817) 
că funcția statului este să se ocupe de productivitatea muncii și să 
aplice metode de management industrial la toate problemele 
sociale. Dezvoltând această temă, asistat şi de Auguste Comte, 
care i-a fost secretar între 1818 şi 1822, a abandonat, în cele din 
urmă, liberalismul economic șI a formulat principiul unei viitoare 
comunităţi sociale „organice“, care a câștigat numeroşi aderenti, 
iar lui i-a adus celebritatea. 


Saint-Simon credea că viitorul umanităţii trebuia deslușit în 
lumina schimbărilor şi tendinţelor istorice din trecut. Concluzia 
la care el a ajuns, deşi nu a elaborat-o sistematic, era asemănătoare 
cu cea a materialismului istoric de mai târziu, șI anume că 
schimbările politice erau datorate evoluţiei instrumentelor de 
producţie și că tehnologia de astăzi făcea necesară o schimbare 
corespunzătoare şi pe plan politic. Sărăcia și crizele sunt cauzate 
de libera concurenţă și de anarhia în producţie şi schimb rezultată 
din ea. Această anarhie însă îi supune pe cei ce contribuie la 
producţie — fabricanţii, negustorii, muncitorii industriali şi 
agricoli — autorităţii unor trântori și pierde-vară incompetenți. 
Cea mai importantă linie despărțitoare era, în opinia lui Saint- 
Simon, cea dintre producători şi cei care nu făceau decât să 
consume roadele muncii altora. Viitoarea societate, la care ducea 
concentrarea industriei, urma a fi una în care industria să fie 
gestionată de către producătorii de avuţie; producţia urma să fie 
planificată şi adaptată nevoilor sociale, iar proprietatea privată, 
deşi în continuare permisă, avea să-și schimbe caracterul; uzul ei 
avea să fie subordonat binelui general, șI nu lăsat la bunul-plac al 
proprietarului; moștenirea urma să fie abolită, astfel încât de 
proprietate să se bucure numai cei care au agonisit-o prin 
propriile aptitudini şi propria trudă. Concurența avea să lase loc 
emulaţiei; interesul privat avea să devină un instrument de 
autoameliorare, pus în slujba comunităţii, şi nu opus acesteia. 
Ierarhia socială urma să se menţină, fără să mai fie ereditară; cele 
mai inalte poziţii în ea urmau a fi deţinute de bancheri, care 
aveau să se ocupe de alocarea resurselor pentru investiţii, şi de 
înţelepţi care aveau să supervizeze dezvoltarea generală a societăţii. 
Noua ordine industrială avea să pună capăt sărăciei şi înjosirii 
celei mai oropsite pături a societăţii, proletariatul. Saint-Simon 
nu miza, pentru înfăptuirea planurilor sale, pe muncitorii 
oprimaţi, ci credea că societatea va fi transformată spre binele 
acestora de către fabricanți, bancheri, savanţi şi artişti odată ce 
aceștia vor fi convinși de noua doctrină. Puterea politică avea să 
sufere o schimbare totală: ea urma să nu mai constea în 
guvernarea oamenilor, ci în administrarea lucrurilor, adică în 
asigurarea utilizării optime de către oameni a darurilor Naturii. 
Pentru înfăptuirea acestei schimbări nu ar fi fost nevoie decât de 
anumite reforme paşnice precum dobândirea puterii parlamentare 
de către „industriași” (/es industriels); din când în când, Saint- 
Simon apela şi la clasa guvernantă pentru a-i susține planurile. În 
ultima sa lucrare majoră (Le nouveau christianisme, 1825), el 
declara că ştiinţa politică trebuia întemeiată pe principii și mai 


fundamentale, cu caracter religios. Departe de a ruina civilizația 
creştină, societatea industrială va împlini rostul ei esenţial şi 
îndeosebi preceptul iubirii reciproce. Interesul egoist nu este 
suficient ca bază a organizării sociale; pentru aceasta, sunt 
necesare sentimentul și religia, iar viaţa religioasă este o 
componentă permanentă a existenței umane și nu poate ajunge 
niciodată perimată. 

Filonul religios din programul lui Saint-Simon a fost accentuat 
de discipolii săi imediaţi, care i-au sistematizat gândirea, 
adăugându-i noi elemente. În Exposition de la doctrine de Saint- 
Simon, de Enfantin şi Bazard, din care primul volum a apărut în 
1830, se vede limpede procesul prin care filosofia socială se 
transforma într-o dogmă, iar aderenţii ei, într-o sectă: se constată, 
de asemenea, o expunere detaliată a anumitor idei care la Saint- 
Simon însuşi erau doar vag schiţate. 

Școala saint-simonistă vedea istoria ca pe un progres continuu 
în care, însă, alternează două faze: cea organică și cea critică. 
„Organice“ sunt acele perioade în care anumite principii de 
gândire sunt general acceptate, unde există o ierarhie socială bine 
conturată şi o desăvârşită unitate de credinţă. Perioadele „critice“ 
sunt faze de tranziţie necesare caracterizate prin dizarmonie şi 
dezbinare, în care sentimentul comunităţii este pierdut, iar 
legăturile sociale sunt slăbite. Europa se află într-o astfel de stare 
începând din epoca Reformei, dar acum se îndreaptă spre o nouă 
perioadă organică, și anume una permanentă, careia nu-l va mai 
succeda una de anarhie. Ea va constitui un fel de întoarcere la 
teocraţia medievală, dar fără disprețul acesteia faţă de trup şi de 
nevoile temporale. În schimb, noul creștinism va fi impregnat de 
spiritul științei şi al progresului tehnic și va conferi o valoare 
esenţială muncii productive. Credinţa în Dumnezeu și în viaţa de 
dincolo va fi păstrată, la tel şi clerul, dar întregul sistem al religiei 
va fi armonizat cu preocuparea omului pentru bunăstarea sa 
pământească. 

Potrivit convingerii saint-simonienilor, această perspectivă nu 
era una arbitrară, ci putea fi dedusă din întreaga istorie, în care se 
poate urmări o dezvoltare progresivă a principiilor cooperatiste. 
Dezvoltarea industriei şi centralizarea ci crescândă impuneau o 
schimbare radicală în organizarea producţiei. Cei trândavi se 
împărtășesc din ce în ce mai puţin din roadele muncii, după cum 
o arată ratele descrescătoare ale dobânzilor în ţările industriale. 
Pentru a încolţi însă, seminţele dezvoltării viitoare trebuie 
încurajate. În prezent, concurenţa și anarhia adâncesc decalajul 
dintre clase, deoarece fabricanţii reduc salariile spre a putea 


micşora preţurile. Graţie principiului ereditar, mijloacele de 
producţie se află în stăpânirea unor persoane incompetente, iar 
privilegiul irațional al nașterii a luat locul celui al stărilor. În noua 
societate, în locul exploatării omului de către om, pământul va fi 
cultivat de către producători organizaţi în cooperative, iar 
produsul muncii lor nu va mai fi consumat de trântori. La aceasta 
se va ajunge prin abolirea dreptului de moştenire, mai ales în ceea 
ce priveşte mijloacele de producţie, prin suprimarea dobânzii la 
capital și prin organizarea productivităţii pe baza centralizării de 
stat. Statul va aloca credite pentru investiţii și toate mijloacele de 
producţie fabricanţilor, în conformitate cu aptitudinile lor și cu 
nevoile sociale. Dreptul de folosire a mijloacelor de producţie va 
depinde de aptitudini, iar exercitarea acestui drept sub 
supravegherea statului va fi singura formă de proprietate. 
Oamenii nu vor fi guvernaţi doar de interese egoiste, ci şi de 
sentiment şi entuziasm, de disponibilitatea de a munci pentru 
alții, de morală și religie. Veniturile nu vor fi egale, deoarece 
principiul este „fiecăruia, după muncă“, dar această inegalitate nu 
se va datora exploatării şi, ca atare, nu va fi nocivă pentru 
comunitate şi nu va tinde la renașterea claselor și a 
antagonismelor de clasă. Libertatea iluzorie, care nu înseamnă 
nimic pentru muritorii de foame, şi egalitatea în faţa legii, pe care 
o anihilează privilegiul bogăției, vor fi înlocuite de fraternitatea 
universală a omenirii muncitoare. Industriaşii, artiştii și învățații 
vor conlucra armonios la ameliorarea speciei umane și la 
satisfacerea nevoilor ei materiale, morale și intelectuale, 
prezervând. totodată legătura nepreţuită cu Divinitatea, singura 
care-i face pe oameni capabili să fie fericiţi şi să-şi iubeasă şi să-și 
ajute semenii. 

Asemenea altor doctrine morale și filosofice, saint-simonismul 
s-a vădit capabil să evolueze în direcţii opuse. Elementele 
autoritare din el — accentul pus pe ierarhia socială şi filonul 
teocratic — au favorizat, în parte și prin contribuţia lui Comte, 
dezvoltarea unei școli de gândire conservatoare axate pe tot ce-l 
lega pe Saint-Simon cu Joseph de Maistre şi cu alți critici 
tradiționaliști ai ordinii postrevoluţionare. Dar, pe de altă parte, 
printre discipolii lui Saint-Simon s-au numărat Louis Blanc și, 
prin intermediul acestuia, și Lassalle. Ideile socialiste potrivit 
cărora statul urma să joace un rol important în rezolvarea 
antagonismelor de clasă au fost în bună parte o moştenire 
intelectuală saint-simonistă. Cât priveşte socialismul marxian, cele 
mai importante elemente preluate din doctrina lui Saint-Simon ar 
fi următoarele: credinţa fermă în regularitatea istoriei și în mersul 


ei inexorabil spre socialism; consecințele  ruinătoare ale 
concurenței anarhice şi necesitatea planificării economice de stat; 
înlocuirea guvernării politice prin administrare economică; ştiinţa 
ca instrument al progresului social; abordarea internaţionalistă a 
problemelor politico-economice. Pe de altă parte, contrare 
marxismului sunt, între altele, ideea că statul așa cum există în 
prezent poate fi folosit pentru înfăptuirea transformării socialiste 
şi apelul lui Saint-Simon la cooperare între clase și tenta religioasă 
a „ordinii industriale“ concepute de el. Formula „De la fiecare, 
după capacităţi, fiecăruia, după nevoi“ a fost preluată de 
socialismul marxist de la Louis Blanc, care, în acest punct, a 
modificat doctrina lui Saint-Simon. 

La fel ca marxismul timpuriu, doctrina lui Saint-Simon se cere 
judecată în cadrul mișcării romantice sau, mai degrabă, ca o 
încercare de a depăşi romantismul dinăuntru. Critica sa la adresa 
societăţii postrevoluţionare reflecta nu numai simpatia cu masele 
asuprite, ci şi neliniștea provocată de disoluția legăturilor care 
asiguraseră coeziunea vechii societăţi. Romanticii, Saint-Simon și 
tânărul Marx au condamnat civilizaţia industrială nu doar pentru 
nedreptatea ei, ci şi pentru că înlocuise aproape toate legăturile 
dintre indivizii umani cu principiul negativ al interesului privat. 
Noua lume era una în care totul era de vânzare şi valora exact cât 
ar fi costat pe piaţă, iar mobilurile egoiste luaseră locul simpatiei 
și solidarităţii umane. Pentru această stare de lucruri, romanticii 
dădeau vina în cea mai mare parte pe progresul tehnic și idealizau 
comunităţile cavalerești din epoca preindustrială. Saint-simoniștii 
erau de acord cu romanticii în antipatia față de noua ordine sau, 
mai degrabă, dezordine industrială, dar căutau soluţia nu în 
resuscitarea trecutului, ci într-o organizare raţională a producţiei. 
Ei credeau totodată, asemenea lui Marx, că progresul tehnic avea 
să-și vindece singur efectele distructive și să redea omenirii — prin 
care înțelegeau, în principal, Europa — o unitate organică bazată 
pe dezvoltarea științifică, și nu, ca odinioară, pe o primitivă 
comunitate agricolă. 

Avatarurile şi  extravaganţele de mai târziu ale saint- 
simonișştilor — o ierarhie clericală, misticismul sexual, aşteptarea 
unui Mesia feminin — sunt irelevante pentru istoria socialismului. 
Totuşi, unii fabricanți au fost atraşi spre această doctrină de cultul 
organizării industriale, al eficienței tehnice și al spiritului 
antreprenorial. În Franţa, spre deosebire de Marea Britanie, zorile 
industrializării au fost asociate cu o ideologie semiromantică în 
care inginerii şi oamenii de afaceri figurau în chip de cavaleri 
rătăcitori și exploratori ai noii lumi a științei aplicate. „Le Pere 


Enfantin“ şi-a încheiat cariera ca administrator al unei linii ferate, 
iar Ferdinand de Lesseps, un alt discipol al lui Saint-Simon, a 
construit Canalul de Suez. 

Dintre toate doctrinele premarxiste, saint-simonismul a avut 
cel mai puternic efect în răspândirea ideilor socialiste în rândul 
claselor educate. Două sau trei generaţii au crescut în atmosfera 
romanelor lui George Sand, care s-a numărat printre convertiți. 
Saint-simoniştii sunt cei cărora li se datorează răspândirea 
credinţei în socialism printre intelectualii marilor ţări europene, 
inclusiv printre romanticii germani, utilitariștii britanici şi 
radicalii ruși şi polonezi. 


4. Owen 


Spre deosebire de majoritatea gânditorilor socialişti din vremea sa, 
Robert Owen (1771-1858) a fost industriaș şi a cunoscut în mod 
direct viaţa clasei muncitoare cu mulți ani înainte de a pune 
mâna pe condei. În plus, comparativ cu socialiștii francezi, a trăit 
într-o ţară care a suferit mult mai dureros de pe urma efectelor 
negative ale industrializării şi mecanizării. 

Fiu al unui meșteşugar sărac, Owen a început să-şi câştige 
existenţa de la o vârstă fragedă. Cu multă energie și inventivitate, 
a înfiinţat un atelier propriu la Manchester. Mai târziu, a devenit 
directorul unei mari filaturi, s-a însurat cu fiica unui fabricant și a 
ajuns director şi coproprietar al unei mari întreprinderi textile la 
New Lanark, în Scoţia. Aici a pus la cale, începând din 1800, 
experimente sociale şi educaţionale menite să-i izbăvească pe 
muncitori şi familiile lor de sărăcie, degradare şi desfrâu. Cariera 
sa de fabricant și filantrop a continuat timp de mulți ani. A redus 
programul de lucru la zece ore și jumătate, nu angaja copii sub 
vârsta de zece ani, a introdus învățământul primar gratuit şi 
condiții de muncă relativ igienice, iar beţia şi hoţia le-a combătut 
prin persuasiune în loc de pedepse. Spre surprinderea generală, a 
izbutit să arate că pe o astfel de bază putea să obţină în producţie 
și comerț rezultate mai bune decât angajatorii în fabricile cărora 
muncitorii — adulți şi copii — erau decimaţi de condiţii crude și 
inumane, în timp ce bolile, subalimentaţia, alcoolismul, 
delincvenţa şi metodele brutale de supraveghere degradau clasa 
muncitoare până la îndobitocire. 

Owen a descris experimentele sale şi baza lor filosofică în cartea 
O nouă concepție despre societate sau Principiile formării 
caracterului uman (1813-1814). In această lucrare, a încercat să-i 
convingă pe fabricanți şi aristocrația de nevoia de reformare a 


sistemului industrial şi monetar, a salarizării şi educaţiei, în 
interesul nu doar al muncitorilor, ci şi al capitaliștilor și al întregii 
societăţi. Ulterior, în numeroase broșuri, periodice, articole, 
memorandumuri şi apeluri către parlament, a continuat să 
pledeze pentru ideile sale reformiste, demascând ororile 
industrializării şi îndemnând la adoptarea de măsuri sociale și 
educaţionale care să îndrepte abuzurile fără a crea obstacole 
progresului tehnic. A căutat, mai presus de toate, să atenueze 
cruzimea sistemului care obliga copii de şase ani să lucreze în 
filaturi între paisprezece și şaisprezece ore pe zi. Cu multă 
greutate, a izbutit să obţină votarea, în 1819, a Legii fabricilor 
(Factory Act), prima din Anglia care limita numărul orelor de 
muncă la copii în industria textilă. În cuvântări şi scrieri de după 
1817, a atacat biserica oficială pentru menţinerea maselor în stare 
de sărăcie şi superstiții; cea mai eronată şi mai nocivă dintre 
doctrinele ei era, în opinia sa, cea a responsabilităţii individului 
pentru propriul caracter şi propriile acţiuni. În anii următori, 
Owen s-a reorientat de la filantropie spre organizarea de sindicate 
şi cooperative şi spre planificarea unui nou tip de societate, bazată 
pe ajutor reciproc voluntar, fără exploatare şi antagonisme. Pus la 
stâlpul infamiei pentru atacurile sale la adresa proprietăţii private 
și a religiei, în 1824 a plecat în America, unde a încercat, fără 
succes, să întemeieze colonii comuniste. În 1829 s-a întors în 
Anglia și şi-a petrecut restul vieții promovând mișcarea sindicală 
și cooperatistă, ceea ce face din el primul organizator de seamă al 
proletariatului britanic în lupta lui economică. A pledat pentru o 
„monedă-muncă” menită să permită fixarea preţului produselor la 
valoarea lor reală, adică determinată de timpul de muncă mediu 
necesitat de fabricarea lor, şi a organizat un „schimb de muncă“ 
pentru comercializarea directă a bunurilor. Deşi sindicatele şi 
cooperativele britanice şi-au schimbat ulterior baza de activitate, 
ele și-au avut în Owen nu doar un promotor și teoretician, ci şi 
primul organizator la scară mare. 

Obiectivele pentru care a militat Owen erau de ordin practic: 
eradicarea sărăciei, a şomajului, delincvenţei şi exploatării. Era 
insuflețit în ceea ce întreprindea de câteva principii simple a căror 
recunoaștere ar fi fost, în opinia sa, suficientă pentru a vindeca 
toate bolile omenirii. Mai presus de orice, a preluat de la 
utilitariștii secolului al XVIII-lea ideea că omul nu-și formează 
singur caracterul, simţămintele, opiniile sau credinţele, ci că este 
influenţat în mod irezistibil de mediu, familie şi educaţie. Este o 
eroare funestă să credem, cum fac religiile, că voinţa omului are 
vreun efect asupra opiniilor sale sau că individul este răspunzător 


pentru caracterul şi deprinderile sale; experienţa arată că oamenii 
sunt condiţionaţi de modul cum au fost crescuţi și de împrejurări, 
iar delincvenţii, întocmai ca judecătorii care îi condamnă, sunt 
produsul mediului în care au trăit. În om este înnăscută dorința 
de fericire, el are facultăţi intelectuale şi instincte animale, iar 
fiecare vine pe lume cu aptitudini și înclinații diferite. În schimb, 
cunoștințele şi convingerile sunt în întregime opera educaţiei, iar 
prosperitatea omului, precum și necazurile de care are parte 
depind de cunoştinţele pe care le primeşte. Unica sursă a răului şi 
nefericirii abătute asupra omenirii de-a lungul veacurilor este 
ignoranța, Îndeosebi  necunoașterea naturii umane, încât 
cunoaşterea constituie remediul tuturor racilelor omeneşti. Din 
toate acestea, decurge că un om nu poate dobândi fericirea 
acţionând împotriva aproapelui său, ci doar prin fapte care 
urmăresc fericirea tuturor. 

Ideea că omul poate fi modelat după plac şi că poate exista 
armonie socială care nu ignoră interesele private, ci le reconciliază 
reciproc prin educaţie, face parte din moștenirea Iluminismului; 
Owen însă trăgea din ea concluzii practice menite să 
revoluţioneze sistemul social. Pe această linie, era esenţială, 
potrivit convingerii sale, transformarea mediului educaţional. 
Copiii, dacă beneficiază de o pedagogie potrivită, vor căpăta 
pentru toată viaţa instincte de cooperare şi caritate faţă de semenii 
lor; pentru aceasta, însă, trebuie formaţi de mici, și nu duşi la 
muncă, de la o vârstă fragedă, în fabrici unde se degradează fizic şi 
sunt ţinuţi în ignoranță. 


Copiii sunt, fără excepţie, niște compuși pasivi și minunat alcătuiți care, 
dacă li se acordă de la bun început și apoi în continuare atenţia cuvenită, 
bazată pe o cunoaştere corectă a individualităţii fiecăruia, pot fi formați 
colectiv în așa fel încât să aibă un caracter omenos. Şi cu toate că acești 
compuși, la fel ca toate celelalte opere ale naturii, sunt de o nesfârșită 
varietate, ei posedă acea plasticitate care face ca, prin perseverenţă şi 
îndrumare judicioasă, să poată fi modelaţi după chipul însuși al vrerilor şi 
dorințelor raţionale. (O noud conceptie... Eseul al doilea) 


Reforma educaţiei trebuie însoţită neapărat de o reformă a 
condiţiilor de muncă. Este în interesul patronilor să amelioreze 
soarta muncitorilor, deoarece aceştia asigură o cerere masivă de 
bunuri produse de ei înșiși. Sărăcia şi salariile scăzute duc la crize 
de supraproducţie, în care bunurile rămân nevândute, iar 
angajatorii se ruinează. Owen a sperat iniţial că, prin convingerea 
capitaliştilor cu privire la acest adevăr, va obţine concursul lor în 
efectuarea reformelor sale. În cele din urmă, a decis totuşi că, 
pentru ameliorarea situaţiei lor, muncitorii vor trebui să se bizuie 


pe propriile eforturi, deşi niciodată n-a încetat să creadă că 
reforma era în interesul întregii societăţi şi putea fi efectuată fără 
revoluţie, prin schimbare graduală şi prin propagandă pașnică. 

La o vârstă mai înaintată, Owen și-a pus nădejdea în colonii 
comuniste ocupate în agricultură şi industrie, nuclee ale unei 
viitoare societăți armonioase. Aici, graţie bunei organizări și 
cooperării loiale, oamenii urmau să producă mai cu tragere de 
inimă, în cantități mai mari și cu costuri mai mici decât aiurea. 
Educaţia urma să inculce copiilor de la cea mai fragedă vârstă 
dragostea faţă de comunitate și să elimine intoleranţa religioasă şi 
vrajba sectară. Dorinţa de ajutorare a aproapelui urma să fie un 
îndemn suficient la muncă, fără a mai fi nevoie de stimulul 
concurenței și al onorurilor publice. Valoarea urma să fie 
măsurată prin muncă; moneda în circulaţie urma să corespundă 
cantităţii de bunuri produse, ceea ce face economia imună la 
crize, supraproducţie, recesluni sau inflaţie. Nu vor mai exista 
delicte, alcoolism, desfrâu, pedepse, închisori, execuţii. Nu este 
adevărat, aşa cum pretindea Malthus, că oferta de hrană nu poate 
ține pasul cu creșterea naturală a populaţiei şi că, din această 
pricină, o parte din populaţie este condamnată la subalimentaţie 
și inaniţie. Oamenii pot produce mult mai mult decât consumă; 
nu există o limită cunoscută a fertilităţii solului, iar producţia 
creştea într-un ritm din ce în ce mai înalt. 

Owen credea că, dacă aceste adevăruri simple nu erau universal 
acceptate, aceasta se datora doar faptului că minţile oamenilor nu 
crau pregătite să le primească; din pricina ignoranței, omenirea se 
afla de secole într-un fel de conspirație autoruinătoare. Acum, 
când a sosit momentul iluminării, întreaga viaţă putea fi 
reformată uşor şi repede. Cu timpul, reforma avea să se 
răspândească peste tot în lume, deoarece era aplicabilă întregii 
specii umane. Prejudecările şi dușmăniile naţionale, credinţa în 
inegalitatea oamenilor și în sistemul de clasă, toate acestea erau 
rodul superstiţiei și urmau să dispară odată cu eradicarea acesteia. 

Credința lui Owen în natura neschimbătoare a omului nu 
venea în conflict cu teoria sa conform căreia caracterul poate fi 
modelat, deoarece ea susţinea că trăsătura permanentă a 
umanităţii o reprezentau disponibilitatea ei la schimbare, precum 
și dorinţa de fericire. El foloseşte deseori sintagma „natură 
umană” într-un sens normativ, şi nu descriptiv, înțelegând prin ea 
datoria omului de a trăi în armonie şi concordie în ciuda 
deosebirilor individuale. 

Deşi îşi avea originea în experienţa practică, doctrina lui Owen, 
la fel ca aceea a socialiștilor francezi, era axată pe convingerea că 


socialismul e o descoperire unică şi parcă pogorâtă din ceruri, atât 
de vădit dreaptă, încât, odată proclamată, nu avea cum să nu fie 
acceptată de toate clasele. Dat fiind că Owen nu obosea să repete 
că determinismul natural îi punea pe oameni la cheremul 
credințelor și prejudecăţilor moştenite, nu e clar cum se face că 
unii dintre ei, precum Owen însuși, izbutesc deodată să se 
elibereze de acestea și să le arate celorlalți calea reformei sociale. 
Pe acești sfidători ai atotputernicei tradiţii, spontaneitatea 
geniului părea să-i fi înzestrat cu puterea de a inaugura o nouă 
eră. Owen însuși nu a discutat această problemă, el nefiind 
interesat de filosofie decât în măsura în care ea se raporta direct la 
planurile sale de prefacere socială, şi chiar şi atunci se mulțumea 
cu formule generale preluate din tradiţia iluministă. El nu discută 


despre funcţia conștiinței de clasă și, aidoma majorităţii autorilor 
de sisteme socialiste, este înclinat să-și atribuie sieşi rolul de 
demiurg în procesul istoric. În aceasta rezidă principala deosebire 
dintre socialismul lui Owen şi marxism, precum și sursa altor 
deosebiri importante dintre ele, precum cea privitoare la rolurile 
respective ale reformelor economice şi politice. Marx împărtășea 
ideea lui Owen și a altora cum că într-o societate socialistă 
puterea statului asupra oamenilor urma finalmente să fie înlocuită 
prin administrarea lucrurilor, adică a proceselor productive, dar 
considera că această înlocuire nu putea să aibă loc decât după o 
răsturnare politică. Owen, pe de altă parte, credea că o reformă 
economică radicală în spirit socialist putea fi efectuată apelând la 
interese umane universale și cu ajutorul puterii de stat existente. 
Mişcarea sindicală britanică este marcată până în ziua de astăzi de 
această viziune, care subordonează în mod direct lupta politică 
intereselor economice. ‘Teoriile social-democrate care concepeau 
partidele politice ale muncitorilor ca pe niște organe ale 
sindicatelor sunt o continuare a aceleiași doctrine. Într-o formă 
mai elaborată, chestiunea avea să devină o sursă de polemici în 
timpul Internaționalei a I-a. 

Doctrina lui Owen a inaugurat o nouă etapă a mișcării 
muncitoreşti britanice, ctapă în care ea a încetat să mai fie o 
simplă răbufnire a disperării, devenind o forţă sistematică care, 
până la urmă, a produs uriașe schimbări sociale. În plus, atacurile 
lui la adresa capitalismului şi planurile lui pentru o nouă societate 
cuprindeau elemente durabile, deşi unele dintre ideile lui — 
bunăoară cea a monedei-muncă, dezvoltată de discipolii săi, John 
Gray şi John Francis Bray — au fost curând abandonate, deoarece 
s-au dovedit a fi bazate pe diagnoze economice total false. 


Între timp, spre finele anilor 1830, mişcarea muncitorească de 
factură politică şi-a făcut apariţia în Anglia sub forma 
chartismului, care a figurat în avanscena vieții publice în 
următorii zece ani. Engels a colaborat la gazeta el, Northern Star, 
fondată în 1838 de Feargus O Connor. Mişcarea chartistă avea 
drept revendicare principală votul universal și egal pentru bărbaţi: 
n-a izbutit să-l obţină, dar agitația pe care a făcut-o în legătură cu 
el a condus la votarea de noi acte legislative împotriva exploatării 
din industrie. 


5. Fourier 


Charles Fourier (1772-1837), care se bucură de o binemeritată 
reputaţie de vizionar, dar şi de excentric incurabil, a descris 
viitorul rai socialist cu o bogăţie de detalii fără egal la utopiştii 
care l-au precedat în istorie. Totodată, însă, a fost primul care a 
făcut anumite observaţii care s-au dovedit importante în evoluţia 
ideilor socialiste. A fost martor ocular, iar într-o anumită măsură 
și victimă a crizelor economice, lipsurilor și speculei din perioada 
Revoluţiei și din cea napoleoniană; aceste experienţe au constituit 
fundalul sistemului său, pe care el l-a considerat cel mai de seamă 
eveniment din istoria speciei umane. 

Născut la Besancon, ca fiu al unui negustor, Charles era 
destinat, împotriva voinţei sale, unei cariere în afaceri. A devenit 
agent comercial la Lyon în 1791 şi, în această calitate, a făcut 
numeroase călătorii prin Franţa, Germania şi Olanda. După o 
vreme, și-a creat o firmă proprie, dar a fost ruinat de 
evenimentele Revoluţiei, după care a prins oroare de ideile 
acesteia. Mobilizatr în armată, a fost lăsat la vatră în 1796 şi a 
devenit pentru a doua oară agent la Lyon și mai apoi comisionar. 
După câţiva ani, s-a mutat la Paris, apoi s-a întors la Lyon în 
calitate de casier de bancă, pentru ca, finalmente, să se stabilească 
în Paris, întâi ca funcţionar comercial, iar apoi ca un modest 
rentier. Ultimele două decenii din viaţă și le-a petrecut elaborând 
și făcând public idealul său de societate perfectă; aproape tot 
timpul liber l-a dedicat scrisului şi doar o mică fracțiune din el, 
lecturilor. A fost mereu în căutarea unui patron dispus să 
investească câteva milioane de franci în primul „falanster“, celulă 
a noii societăţi; era convins că, odată creat acesta, exemplul lui 
avea să se dovedească irezistibil în cel mult patru ani. Deşi supărat 
de nereușită, și-a continuat eforturile și a izbutit să recruteze un 
mic grup de discipoli, dintre care cel mai de seamă a fost Victor 
Considerant (1808-1893). Fourier a început să scrie în 1800, iar 


în 1808 şi-a expus sistemul în lucrarea, apărută anonim, Traité des 
quatre mouvements et des destinées générales. În 1822, a publicat 
Traité de l'association domestique et agricole, iar în 1829, Le 
nouveau monde industriel et sociétaire. A lăsat un număr de 
manuscrise, dintre care unele au fost publicate de discipolii săi, 
iar altele au väzut abia recent lumina tiparului. 

Conformaţia ieșită din comun a minții lui Fourier este bine 
ilustrată de relatarea sa despre modul în care a dibuit principiul 
de bază al sistemului său. Călătorind în 1798 de la Rouen la 
Paris, a băgat de seamă că exista o mare diferență în prețul 
merclor de la un loc la altul, deşi clima cra aceeaşi. Aceasta l-a 
făcut să se gândească la rolul nociv al intermediarilor și, astfel, i-a 
inspirat întreaga concepţie despre noua societate. Fourier observă 
mai departe că în istoria lumii au existat două mere malefice, al 
lui Adam şi al lui Paris (mărul discordiei), şi două benefice, al lui 
Newton și al lui însuși; cel din urmă este mai salutar decât toate 
invențiile umane anterioare puse la un loc. Lumea, adaugă el, ar fi 
putut să fie organizată potrivit sistemului său aproape în orice 
moment din trecut, de pildă în epoca lui Pericle, ceea ce ar fi 
scutit omenirea de multe suferinţe şi necazuri. Fourier nu era 
singurul teoretician din vremea sa care s-a văzut pe sine în rolul 
de mântuitor, dar a fost în privinţa aceasta mai franc decât 
majoritatea celorlalți. 

Doctrina lui Fourier a fost inspirată de fenomenele de criză, 
speculă, exploatare SII de mizeria în care trăia muncitorimea. Toate 
acestea, gândea el, nu erau o consecinţă inevitabilă a naturii 
umane, ci erau pricinuite de un sistem defectuos de muncă şi de 
schimb. Nevoile şi pasiunile umane erau ineradicabile, dar duceau 
la nefericire doar pentru că societatea era prost organizată; 
problema care se punea, așadar, era de a orândui lucrurile în așa 
fel încât acestea, în loc de a genera antagonisme, să ducă la binele 
general. Civilizaţia modernă era potrivnică ordinii naturale așa 
cum a statornicit-o Dumnezeu; se impunea să redescoperim 
cerinţele Naturii și să organizăm viaţa publică în funcţie de ele. 
Societatea viitoare urma să fie formată din așezări numite 
„falanstere“, în care toate pasiunile vor fi satisfăcute și vor servi 
unor scopuri constructive. Fiinţele umane au în comun cu totul 
douăsprezece pasiuni, deşi în proporţii variabile: patru legate de 
sentiment (prietenia, dragostea, ambiția şi atașamentul familial), 
apoi câte una corespunzătoare fiecărui simţ ŞI, în fine, trei 
„distributive“: dorința de schimbare, plăcerea de a unelti și 
tendința de unire în grupuri concurente. Printr-un calcul 
complicat, Fourier arată că, din combinarea acestor pasiuni, 


rezultau opt sute zece tipuri de caracter, iar unitatea de bază a 
societăţii preconizate de el, numită „falangă“, trebuia să cuprindă, 
pentru maximum de varietate, dublul acestui număr de indivizi, 
plus o rezervă, adică un total de două mii. Producţia urma a fi 
organizată în aşa fel încât ocupaţia fiecăruia să fie pe potriva 
caracterului său. Munca nu va mai fi o corvoadă, ci un stimulent 
şi un izvor de plăcere. Nimeni nu va fi obligat să presteze toată 
viaţa aceeași muncă; fiecare se presupune că va avea cel puţin 
patru aptitudini diferite şi va putea, dacă va dori, să-și schimbe 
felul de muncă chiar şi de câte patru ori pe zi. Muncile 
dezagreabile, precum sacrificarea animalelor sau curăţarea 
canalelor de drenaj și de scurgere, puteau fi lăsare pe seama 
copiilor, cărora oricum le place să se joace în noroi. Falansterul 
urma să fie o unitate agricolă și industrială. raiul avea să fie 
comun, însă fără sacrificarea vieţii private; locuinţele vor fi 
hoteluri, şi nu barăci; fiecare va fi complet liber să-şi urmeze 
înclinațiile. Femeile se vor bucura de aceleași drepturi ca bărbaţii; 
viaţa de familie va fi abolită, iar copiii vor fi crescuţi în comun, pe 
cheltuială publică; poverile domestice vor dispărea și viaţa sexuală 
va fi eliberată de orice îngrădire. Aceasta urma să fie una dintre 
trăsăturile de bază ale noii societăţi: oamenii puteau duce o viaţă 
monogamă dacă doreau, dar amorul urma să fie complet liber, iar 
bordelurile să se numere printre cele mai respectate instituţii ale 
noii ordini. 

Proprietatea privată, instituția moştenirii şi inegalitatea 
economică nu urmau să dispară, dar aveau să-și piardă caracterul 
antagonist. Falanga avea să asigure minimul de subzistență pentru 
toţi, chiar și pentru cei care nu voiau să muncească (dar, de fapt, 
toată lumea va voi, pentru că toate muncile vor fi generatoare de 
plăcere). Producţia se va realiza pe cooperative, a căror contribuţie 
la avuţia generală se va determina în funcţie de utilitatea a ceea ce 
produc, de bucuria creaţiei etc. Inegalitate va exista, dar nu şi 
invidie, ci doar sârguință şi competiţie sănătoasă. Toți vor avea 
cote de participare la capitalul cooperativel, dar aceasta nu va da 
naștere la exploatare. Educația gratuită a tuturor copiilor avea să 
asigure angajarea lor timpurie în munci utile. Organele de 
autoritate publică vor deveni superflue; în treburile publice, 
deciziile se vor adopta după principii democratice, iar guvernarea 
se va reduce la administrare economică. Totuși, de dragul 
varietāții şi al emulației, noua ordine va păstra un sistem de 
titluri, demnități și funcții reprezentative. Fourier a calculat cu 
precizie cât de multe falange, combinate în unități de mărime 
crescândă, vor fi necesare pentru a cuprinde statul mondial sau 


„omnarhia“ (cârmuirea tuturor). Cum racilele sistemului actual 
au afectat chiar şi regnurile animal și vegetal, noua ordine se va 
preocupa și de transformarea acestora şi de afirmarea dominaţiei 
umane asupra lor. Apa mărilor se va preface în oranjadă, 
deşerturile vor înflori, iar ghețarii se vor topi, primăvara va dura 
veşnic, iar sălbăticiunile vor dispărea treptat sau vor deveni 
prietene ale omului, va avea „antilei” şi „antibalene“ aflate în 
slujba lui. Toată omenirea va vorbi aceeași limbă; toţi vor trăi din 
plin, dezvoltându-și personalitatea în toate direcţiile, într-o 
comuniune desăvârșită şi armonioasă, propice tuturor 
sentimentelor și vocaţiilor. 

Extravaganţa tabloului zugrăvit de Fourier şi naivitatea cu care 
atribuia altora propriile sale gusturi şi preferinţe (promiscuitatea 
sexuală, nesaţul la mâncare, dragostea pentru flori și pisici etc.) au 
făcut să fie privit ca un excentric incurabil, din care pricină au 
fost pierdute din vedere şi unele dintre observaţiile lui 
pătrunzătoare. Întreaga lui teorie era învăluită într-o cosmologie 
speculativă și o teologie care căutau să explice relaţiile şi acţiunile 
umane prin legi universale. Năzuinţa spre cunoaştere era pentru 
el o formă de adoraţie, iar legile naturii erau niște secrete divine. 
Legea newtoniană a gravitaţiei era aplicabilă și la suflete: toate 
pasiunile omeneşti erau exemplificări ale „atracției“, toate erau 
naturale, deci divine, şi meritau a fi satisfăcute. Universul era un 
fel de falanster alcătuit din corpurile cereşti dispuse într-o ordine 
ierarhică; planetele se împerecheau, stelele aveau suflete etc. 
Fourier adoptase ideea lui Schelling, că lumea este o unitate și 
credea că sufletul uman și universul erau construire după o 
schemă identică. 

În pofida acestor fantazări, critica lui Fourier la adresa 
„civilizaţiei (termen pe care el îl foloseşte întotdeauna în sens 
peiorativ) și ideile sale despre o viitoare stare armonioasă a 
societăţii cuprind numeroase elemente care au devenit parte a 
tradiţiei socialiste. Concepţia sa, potrivit căreia exploatarea și 
sărăcia sunt cauzate de discrepanţa dintre condiţiile sociale şi 
dezvoltarea instrumentelor tehnice de producţie, apare într-o 
formă mai precisă în lucrările lui Marx. Fourier a incriminat 
caracterul parazit al comerţului în condiţiile de anarhie 
economică și a semnalat neajunsurile pe care le crea proprietatea 
funciară fărâmiţată. El a arătat, tot așa, că progresul tehnic agrava 
sărăcia proletariatului (remediul aflându-se nu în oprirea 
progresului tehnic, ci în schimbarea sistemului de proprietate) şi 
că salariile gravitează în jurul nivelului minim de subzistență. 
Idealul său era un sistem economic unificat care să preîntâmpine 


risipirea energiilor umane în ocupaţii de intermediere şi să 
elimine haosul și producţia neplanificată, care duc la excedente de 
mărfuri pe piaţă şi la pauperizarea lucrătorilor. Fourier a criticat 
doctrinele republicane care preamăreau libertatea politică, aceasta 
fiind, după cum arăta el, de prea puţin folos în lipsa libertăţii 
sociale, adică a libertăţii omului de a-și dezvolta propriile 
înclinații. El argumenta că munca salariată este o formă de 
sclavie, că omenirea aspiră la o libertate bazată pe conformitatea 
dintre dorințele individului şi munca pe care acesta o prestează şi 
că țelul este o societate voluntară bazată pe cooperare armonioasă. 
Toate aceste idei sunt apropiate de cele ale lui Marx. Cât despre 
concepţia fourieristă a omului împlinit, eliberat de unilateralitarea 
ocupaţională, capabil de îndeplinirea unei varietăţi de sarcini şi 
trăitor într-un sistem care-i permite acest lucru, şi ea se regăsește 
de numeroase ori la Marx, începând cu Manuscrisele pariziene şi 
până la Capitalul. Fourier a fost, de asemenea, printre primii care 
au pledat pentru emanciparea femeilor: nutrea convingerea că 
progresul uman depinde de eliberarea sexualităţii şi, la fel ca 
marxiştii, condamna elementul de prostituție din căsnicia 
burgheză. Utopia sa era o antiteză a comunismelor monastice din 
Renaştere și din Epoca Luminilor; el considera că ascetismul este 
potrivnic naturii şi că eliberarea omului însemna, nu în ultimul 
rând, eliberarea pasiunilor acestuia. În această privinţă pare a avea 
mai multe în comun cu Rabelais decât cu uropiştii clasici. De 
socialismul marxian îl apropie şi locul important atribuit în 
lumea sa ideală experienţei estetice și creaţiei artistice. 

Deşi unele dintre răspunsurile sale erau fanteziste, Fourier a 
ridicat o problemă reală şi importantă: dat fiind că oamenii sunt 
animați de dorinţe diferite și înzestrați cu impulsuri agresive și 
egoiste, cum pot fi canalizate constructiv aceste rivalități naturale 
pentru a nu duce la antagonisme sociale? Spre deosebire de 
majoritatea utopiştilor, Fourier găsea remediul în crearea unei noi 
ordini sociale, şi nu în transformarea naturii umane. El considera 
conflictul dintre interesele indivizilor ca fiind o lege universală şi 
socotea zadarnică orice încercare de a-l preîntâmpina, societatea 
fiind cea care trebuie astfel organizată încât conflictul să ducă 
invariabil la armonie. Nu a agreat proiectul nivelării și egalizării 
generale a oamenilor, fiind, în această privinţă, în dezacord atât 
cu Saint-Simon, cât şi cu Owen; ideea deplinei egalităţi şi 
comunităţi a bunurilor i se părea himerică. Era însă convins că 
reformele parțiale ale civilizaţiei nu duceau la nimic. Societatea 


trebuie schimbată din temelii, altfel nimic nu s-ar schimba. 
Credea, cu toate acestea, că, pentru transformarea preconizată de 
el, este suficientă forța exemplului. 

Discipolii lui Fourier nu s-au arătat interesaţi de ornamentele 
religioase şi cosmologice ale sistemului său, dar au susținut 
concepţia sa că luptele politice nu puteau duce la o veritabilă 
schimbare şi că singura care conta era reforma socială. Fi au 
încercat în felurite moduri să modifice ideile lui Fourier în 
direcţia realismului. Cooperativele muncitoreşti de consum au 
fost un rezultat al sistemului său, la fel ca încercările de a înfiinţa 
cooperative de producători în care acţionari să fie chiar lucrătorii 
lor. 

Victor Considérant a publicat reviste fourieriste (Le 
Phalanstere, 1832-1834, şi La Phalange, 1803-1844) şi a 
încercat să organizeze colonii-model în Texas. (De altfel, mulți 
utopiști, printre care Owen, Cabet şi Weitling, au încercat sa-și 
pună în aplicare teoriile în Lumea Nouă.) Dintre discipolii lui 
Fourier, a făcut parte și Flora Tristan (1803-1844), o pionieră a 
feminismului, cunoscută pentru aventurile amoroase pe care le-a 
descris în autobiografia sa. 


6. Proudhon 


Pierre-Joseph Proudhon (1809-1865) se remarcă, printre 
socialiștii timpurii, prin numeroasele direcţii în care s-a propagat 
influenţa sa, fapt datorat incoerenței scrierilor sale și 
contradicțiilor pe care le conţin. Pasiunea sa de o viață pentru 
dreptatea socială nu era însă dublată de o educaţie (a fost, în bună 
parte, autodidact) și de puteri de analiză istorică pe măsură. 
Născut la Besançon, fiu al unui muncitor de la fabrica de bere, a 
fost trimis la școală de niște filantropi şi a devenit tipograf. Mai 
apoi, a primit o bursă și s-a mutat la Paris. În 1840, a publicat 
broşura Qu'est-ce que la propriété?, care a stârnit deopotrivă furie și 
admiraţie. Începând de atunci, a fost, spre mândria lui, identificat 
cu sloganul „Proprietatea e un furt“, deși, literal, aceste cuvinte au 
fost folosite de Brissot înainte de Revoluţie. A fost judecat și 
achitat, iar curând a publicat alte două broşuri pe aceeași temă 
(Lettre à M. Blanqui sur la propriété, 1841; Avertissement aux 
propriétaires, 1842), pentru care a fost din nou judecat și achitat. 
Până în 1847, şi-a câștigat existența lucrând ca agent al unei firme 
de transport, iar în acești ani a publicat două cărți importante: De 
la creation de lordre dans l'humanité, ou Principes d'organisation 
politique (1843) şi voluminosul Système des contradictions 


économiques, ou Philosophie de la misère (1846). Această din urmă 
lucrare a prilejuit o replică zdrobitoare din partea lui Marx, 
intitulată Mizeria filosofiei (1847). Marx l-a întâlnit pe Proudhon 
și, în cursul unor lungi conversații, i-a împărtășit (cel puţin așa 
pretindea el) filosofia hegeliană. Proudhon nu cunoștea limba 
germană, dar e posibil să fi aflat de Hegel şi din prelegerile şi 
cărţile lui Heinrich Ahrens, care, pe atunci, preda filosofia 
hegeliană la Paris. 

După Revoluţia de la 1848, Proudhon a intrat în politică, 
sperând să convingă guvernul republican să legifereze programul 
lui de reformă socială. În iunie a fost ales în adunarea 
constituantă, unde a devenit principalul reprezentant al stângii: 
nu peste mult timp, însă, a fost condamnat la trei ani închisoare 
pentru niște articole în care l-a criticat pe Ludovic Napoleon. În 
închisoare a continuat să scrie și, în 1851, a publicat Jdée générale 
de la révolution au XIXe siècle. După lovitura de stat din 
decembrie al aceluiași an, a sperat o vreme că l-ar putea folosi pe 
principele-președinte pentru înfăptuirea planurilor sale socialiste. 
Nelăsându-se înfrânt de eșec, sărăcie și defăimări, şi-a continuat 
agitația și a publicat alte numeroase scrieri. În 1858 a fost din 
nou condamnat la trei ani de închisoare pentru ampla sa lucrare, 
De la justice dans la révolution et dans l'église, dar s-a salvat fugind 
în Belgia. După patru ani, a fost expulzat din Belgia şi s-a reîntors 
în Franţa, unde a încercat din nou, fără succes, să înfiinţeze un 
partid și un organ de presă. A murit la Passy. 

După cum mărturisea el însuși, Proudhon nu-și recitea 
niciodată scrierile şi nu pare să fi fost conștient de contradicţiile 
din ele. Proiectul său aparţine categoriei de utopii socialiste în 
măsura în care este pur normativ şi invocă idealurile de dreptate şi 
egalitate, dar a căutat să-l întemeieze pe o analiză a vieții 
economice contemporane şi să evalueze în termeni practici 
posibilităţile de schimbare. El este autorul sintagmei „socialism 
științific”. 

Proudhon credea într-o armonie socială „naturală“ şi în 
drepturile inalienabile ale omului, pe care sistemul economic 
existent le încălca: dreptul la libertate, egalitate şi la suveranitate 
al individului. Acestea fac parte din destinul omului, așa cum a 
fost prescris de voinţa lui Dumnezeu. (Într-un alt loc, însă, 
Proudhon se prezintă pe sine ca dușman al lui Dumnezeu.) 
Sistemul de concurenţă, inegalitate şi exploatare este incompatibil 
cu drepturile omului, iar economiștii care se mărginesc să-l 
descrie ratifică, prin aceasta, o stare de haos. Însă contradicţiile 
sistemului nu pot fi, pur şi simplu, înlăturate printr-un act de 


sinteză. Proudhon, insuficient familiarizat cu dialectica lui Hegel, 
se simţea atras îndeosebi de bine-cunoscuta schemă teză-antiteză- 
sinteză, care, în fapt, joacă un rol cu totul secundar în filosofia 
hegeliană, dar a captivat mereu imaginaţia celor ce cunoșteau 
doar superficial această filosofie. În opinia lui Proudhon, „sinteza“ 
hegeliană prin care sunt asimilați termenii unei contradicții este 
gândită în așa fel încât precedă logic acei termeni. Credinţa că 
toate contradicţiile se rezolvă prin mişcarea sintetizatoare a 
progresului stă la baza cultului hegelian al statului și al 
absolutismului, care subordonează aparatului de stat valoarea și 
demnitatea personalităţii umane, Acestei logici, Proudhon îi 
opune propria dialectică negativă, bazată pe ideea că termenii 
antagonici nu se dizolvă în sinteză, ci se echilibrează fără a înceta 
să fie distincţi; în plus, acest echilibru nu este o lege inevitabilă a 
progresului, ci doar o posibilitate de care oamenii pot sau nu să se 
folosească. Indivizii umani nu sunt instrumente ale progresului 
conceput ca acționând independent de voinţa lor; dacă se 
produce un progres, el este rezultatul efortului uman. 

În ciuda criticii zeflemisitoare a lui Marx, nu-i adevărat că 
Proudhon considera condiţiile sociale și forțele economice reale 
întruchipări ale unor categorii filosofice abstracte anterioare 
realităţii sociale. Dimpotrivă, el face tot posibilul să arate că 
organizarea intelectuală a realităţii sociale în categorii abstracte 
este secundă în raport cu acea realitate. Cel dintâi determinant al 
existenței umane este munca productivă, în timp ce activitatea 
intelectuală este rezultatul acestei munci. Dacă viaţa spirituală a 
ajuns să se înstrăineze de adevăratele ei origini și dacă nu se 
înţelege că ideile nu-şi au sursa în ele însele, ci în universul 
muncii, acesta e un simptom de maladie a societăţii, care se cere 
vindecată. 

La Proudhon, însă, „munca“ este o categorie nu doar 
descriptivă, ci şi normativă. Critica făcută de el proprietăţii 
izvorăşte din indignarea morală faţă de veniturile obţinute fără 
muncă. „Proprietatea e un furt” poate suna ca o chemare la a 
pune capăt proprietăţii private, dar Proudhon e departe de a fi 
fost cu adevărat comunist. Când se apucă să dovedească, în 
broşura sa, că „proprietatea este o imposibilitate fizică şi 
matematică”, ceea ce are, de fapt, în minte este că sistemul care 
permite obţinerea de venit nemuncit este imoral şi generator de 
contradicții sociale. A încasa dividende, dobânzi, rentă etc. doar 
pe temeiul posesici de capital este ca și cum s-ar crea ceva din 
nimic. Nu contează dacă proprietarul de capital munceşte sau nu: 
dacă muncește, este îndreptăţit la o retribuţie corespunzătoare, 


dar tot ce obţine peste această retribuţie, doar în calitatea sa de 
proprietar, reprezintă un furt de la ceilalţi muncitori. Proprietatea 
în formă monopolistă, adică privilegiul câștigului nemuncit, este 
o sursă de inegalitate și nedreptate, distrugătoare pentru viaţa 
personală; ea îşi datorează originea violenţei, fiind o cristalizare a 
acesteia. Dar antiteza sistemului bazat pe proprietate nu este 
comunismul, ci abolirea veniturilor care nu se justifică prin 
muncă, adică o societate în care bunurile sunt schimbate între 
producători în proporţii determinate de cantitatea de muncă 
materializată în ele. 

În această privință, Proudhon pretindea că teoriile lui Ricardo 
și Adam Smith se cer corectare. Ricardo a considerat munca unica 
măsură a valorii, iar valoarea de piaţă a oricărui produs ca fiind 
cristalizarea orelor-om necesitate de fabricarea lui; sumele încasate 
erau apoi împărţite între capitalişti (ca profit la capital), 
latifundiari (ca rentă) și muncitori (ca salarii). Aceasta îi făcuse pe 
reformatorii socialişti din anii 1820 şi 1830 să susţină că 
producătorul nemijlocit de bunuri era singurul care crea valoare 
ȘI, ca atare, îndrituit la intreaga valoare pe care o crea; era, de 
asemenea, nedrept că, în mod manifest, bunurile nu erau 
schimbate în conformitate cu valoarea lor şi că unii oameni 
beneficiau de ceea ce nu creaseră. În ceea ce-l priveşte, Proudhon 
nu accepta întru totul această interpretare naivă a lui Ricardo, dar 
accepta consecința ei ultimă. Potrivit concepţiei sale, niciunul 
dintre cei trei factori ai producției — uneltele, pământul şi 
munca — nu crea valoare prin el însuși, ci numai toți trei 
împreună. Uneltele şi pământul nu aveau forță productivă în lipsa 
muncii, dar și simpla cheltuire de energie era neproductivă dacă 
nu era folosită pentru a schimba faţa naturii cu ajutorul uneltelor. 
Marea, pescarul şi năvodul acestuia erau, toate, necesare pentru a 
avea peşte ca hrană. Economia existentă era însă bazată pe falsa 
premisă potrivit căreia capitalul (uneltele şi mașinile) sau 
pământul sunt prin ele însele forte productive şi, drept urmare, 
proprietarii de pamânt, capital sau clădiri erau îndrituiți să taxeze 
folosirea lor. Într-o economie dreaptă, asta nu s-ar putea 
întâmpla, și nici ca bunurile să fie cumpărate şi vândute nu la 
adevărata lor valoare, ci după fluctuațiile cererii şi ofertei. În 
legătură cu ce este valoarea, Proudhon nu se pronunţă foarte clar. 
Pe de o parte, spune că ea depinde de utilitate, iar pe de alta, că 
derivă din toţi cei trei factori ai producţiei sau, alteori, că derivă 
numai din muncă. Principiul călăuzitor al utopiei sale economice 
este însă clar, chiar dacă se sprijină pe un fundament teoretic 
șubred. Acest principiu cere ca fiecare persoană să primească, din 


produsele muncii altora, echivalentul exact a ceea ce ea însăși 
produce, echivalenţa urmând a fi măsurată în ore de muncă. 
Veniturile nemuncite trebuiau abolite și trebuia creat un sistem 
de schimb pe baza numărului de ore-muncă cristalizate în fiecare 
produs, astfel încât fiecare producător să primească un venit 
suficient pentru cumpărarea a ceea ce el însuşi produce. 

În felul acesta, este abolită proprietatea în sensul de monopol, 
nu însă şi în sensul de drept al producătorului de a folosi 
mijloacele de producţie aşa cum vrea, drept ce reprezintă condiţia 
libertăţii personale şi a suveranităţii individului. Concentrarea 
bogăției în mâinile unei minorităţi şi pauperizarea, rezultată de 
aici, a maselor muncitoare nu pot lua sfârșit decât prin abolirea 
venitului de monopol.  Malthusienii greşeau văzând în 
suprapopulaţie cauza sărăciei, deoarece suprapopulaţia este 
relativă la cantitatea de resurse împărţite între clasele lipsite de 
proprietate. Ea nu poate fi eradicată atât timp cât schimbul de 
bunuri nu se efectuează pe bază de echivalență, iar salariul 
lucrătorului nu este egal decât cu o parte din ceea ce el produce. 
În asemenea condiţii, oricât de mulți oameni ar emigra dintr-o 
țară, ea tot va fi suprapopulată, în sensul că masele vor trăi în 
sărăcie. 

Vedem, aşadar, că Proudhon (asemenea lui Fourier, deși din 
raţiuni morale și filosofice total diferite) nu vrea cu adevărat să 
desființeze proprietatea, ci să o generalizeze. Comunismul, 
considera el (gândindu-se, în principal, la Cabet şi Blanc), nu ar fi 
niciodată compatibil cu demnitatea individului și cu valorile vieţii 
de familie; el ar avea drept rezultat sărăcia generalizată şi 
mediocritatea sufocantă a unei existente cazone. Promotorii 
comunismului erau niște fanatici însetaţi de putere care urmăreau 
instaurarea unui stat atotputernic bazat pe proprietatea publică. 
Departe de a aboli efectele nocive ale proprietăţii, comuniștii le-ar 
duce la o extremă absurd: în sistemul lor, individul ar fi total 
lipsit de proprietate, în schimb folosinţa ei nelegitimă ar fi 
încredințată statului, care ar fi stăpân atât pe avuţia ţării, cât și pe 
trupurile cetățenilor săi. Dintr-un condei, vieţile, talentele şi 
aspiraţiile oamenilor ar deveni proprietate a statului, iar principiul 
monopolului, izvor al tuturor năpastelor sociale, ar fi potențat la 
maximum. Pe scurt, comunismul nu are de oferit nimic altceva 
decât flagelul unui despotism polițienesc. 

Pentru a asigura „schimbul echivalent“ şi a elimina concurenţa, 
erau necesare, înainte de toate, reorganizarea sistemului de credit 
și desfiinţarea dobânzii, care erau o cauză specială a injustiţiei. 
Proudhon propunea crearea unei bănci populare de schimb care 


să acorde împrumuturi fără dobândă micilor producători, 
transformându-i astfel pe toţi membrii societăţii în proprietari, 
asigurându-le libertatea, egalitatea şi o împărtășire echitabilă din 
roadele propriei lor activităţi. Banca urma să emită bonuri sau 
cupoane care să servească drept mijloace de schimb între 
producători după principiul: „Fiecăruia, după muncă.” Din unele 
scrieri ale lui Proudhon s-ar putea infera că idealul său era o 
comunitate mic-burgheză de producători individuali, considerată 
singura cale de înfăptuire a dreptăţii sociale. Din alte lucrări ale 
sale rezultă, însă, că el nu preconiza o întoarcere de la industria 
mecanizată la meşteşuguri, Mai degrabă era preocupat de ceea ce 
el numea „democraţie industrială“, adică de păstrarea de către 
muncitori a controlului asupra mijloacelor de producţie. Unităţile 
productive trebuiau să fie proprietate colectivă a tuturor celor 
angajaţi în ele, iar întreaga societate urma să fie o federaţie de 
producători, deopotrivă industriali şi agricoli. În felul acesta, 
urma să se rezolve, între altele, contradicţia inerentă 
mașinismului, care, pe de o parte, era un triumf al spiritului 
uman asupra materiel, dar, pe de alta, genera șomaj, salarii 
scăzute, supraproducţie și ruina clasei muncitoare. Planul urma să 
rezolve şi contradicţia increntă diviziunii muncii, care era un 
instrument de progres, dar prin parcelarea muncii degrada fiinţele 
umane. 

Noua societate „mutualistră urma să reconcilieze astfel, pentru 
prima dată în istorie, proprietatea cu egalitatea și libertatea cu 
cooperarea. Proudhon nu acorda atenţie problemelor pur politice, 
considerând că singura importantă este problema socială. În 
scrierile sale timpurii, el adopta faţă de stat o atitudine anarhistă, 
considerându-l un instrument al claselor avute, care urma să fie 
inlocuit cu un sistem de învoieli libere între cooperativele 
economice. Mai târziu, a ajuns să recunoască necesitatea puterii 
de stat, nu ca armă a unei clase, ci ca organizator al producţiei în 
vederea binelui comun. Idealul său continua însă să fie un stat 
alcătuit din federaţii laxe de comunități. 

Pentru traducerea în viaţă a visurilor sale, Proudhon nu se 
bizuia nici pe acțiunea politică, nici pe cea economică a 
proletariatului. El era împotriva revoluțiilor și chiar și a grevelor, 
pe temeiul că acţiunea violentă împotriva celor „avuţi” ar duce la 
dezordine și chiar despotism şi n-ar face decât să exacerbeze 
ostilitatea dintre clase. Credea că, întrucât idealurile sale îşi aveau 
rădăcinile în natura umană, iar realizarea lor nu era altceva decât 
împlinirea destinului uman, putea în mod rezonabil să-şi îndrepte 
apelul către toate clasele fără deosebire. În câteva locuri din 


scrierile sale a invitat burghezia să se situeze în fruntea înfăptuirii 
reformei preconizate, iar din când în când se bizuia şi pe stat, ca 
pe un factor auxiliar. A continuat timp de mulți ani să creadă în 
cooperarea dintre diferitele clase. Totuşi, în lucrarea sa postumă, 
De la capacité politique des classes ouvrières (1865), s-a reintors la 
ideea unicităţii proletariatului, îndemnându-l să îmbine lupta 
economică cu cea politică (și, la fel ca mai înainte, să boicoteze 
instituţiile statului). Pe de altă parte, teoriile sale nu vădesc nicio 
urmă de internaţionalism: planurile sale de reformă aveau în 
vedere situaţia din Franţa, el nu avea nimic de reproșat valorilor 
naţionale franceze, iar în una dintre scrierile sale (Za guerre et la 
paix, 1861) a mers chiar până la proslăvirea războiului ca mijloc 
de întărire a fibrei morale și de dezvoltare a celor mai înalte 
virtuţi. 

Opera lui Proudhon, în ansamblul ei, are un aspect haotic şi 
incoerent, iar inconsecvenţele ei s-au reflectat din plin în 
influenţa pe care a exercitat-o mai târziu. Marx, care salutase 
prima lui publicaţie ca pe un eveniment comparabil cu scrierea 
lui Sieyes, Qu'est-ce que le Tiers Etat?, a fost necruţător de sarcastic 
cu cartea La philosophie de la misère, reproşându-i lui Proudhon 
necunoașterea economiei politice, utilizarea fantezistă a unor 
scheme  hegeliene, concepţia moralistă despre socialism şi 
utopismul reacţionar mic-burghez. Proudhon a considerat acest 
atac un amestec de defăimare grosolană, răstălmăcire și plagiat, 
dar nu s-a angajat într-o înfruntare publică cu Marx. Era vădit că 
îi despărțeau net modul de interpretare a vieţii economice, ideile 
despre viitorul socialismului și tactica politică preconizată. 

Criticile lui Marx erau, în anumite privinţe, nedrepte și 
necinstite, dar el îi era mult superior, din punct de vedere 
intelectual, lui Proudhon, care avea toate defectele unui 
autodidact talentat:  suficienţă,  neconștientizarea limitelor 
propriei cunoașteri, lecturi incomplete și  nesistematice, 
nepricepere în alegerea și prezentarea materialului și pripa în a 
dezavua niște autori pe care, în cea mal mare parte, nu l-a înţeles 
corect. Cu toate acestea, influența lui a avut o durată 
considerabilă. Fa se făcea clar simțită în mișcarea sindicală 
franceză din anii 1860, care respingea acţiunea politică și spera să- 
i elibereze pe muncitori prin organizarea de cooperative şi 
instituţii de credit mutualiste. Majoritatea membrilor francezi ai 
Internaționalei I, îndeosebi Tolain şi Fribourg, erau proudhonieni 
și susțineau principiul „mutualităţii” în detrimentul grevelor și, 
cu atât mai mult, al revoluţiei politice. Proudhon a exercitat o 
influenţă profundă şi asupra lui Bakunin, mai ales din punct de 


vedere anarho-sindicalist, iar mulţi dintre discipolii săi au activat 
în Comuna din Paris; era privit cu respect şi de către unii 
anarhiști de mai târziu, precum Kropotkin. În anii de dinaintea 
Primului Război Mondial, doctrina sa a fost recunoscută de 
monarhiști din Action Française, precum Charles Maurras, care 
detectau în ea spiritul primilor ideologi contrarevoluţionari, 
Joseph de Maistre şi Antoine de Rivarol: apărarea proprietăţii 
individuale şi a familiei, patriotism francez și exaltare a 
războiului, virtuțile domestice şi un sistem patriarhal (împreună 
cu inferioritatea de la natură a femeilor), descentralizarea puterii, 
ostilitatea față de unificarea Germaniei şi a Italiei (Proudhon s-a 
împotrivit şi cauzei independenţei Poloniei), iar în cele din urmă 
și rasismul şi antisemitismul. Georges Sorel, exponentul 
sindicalismului revoluţionar, invoca și el autoritatea lui 
Proudhon, care se opunea din principiu grevelor. 

După înfrângerea Comunei din Paris nu au mai existat 
proudhoniști propriu-ziși în mişcarea muncitorească însăși, dar 
anumite idei şi propuneri proudhoniste au dăinuit destul de mult 
timp în socialismul francez. Tendintele anticentraliste şi 
antietatiste sunt moştenite de la Proudhon;  repudierea 
comunismului ca sistem de extremă centralizare politică şi 
economică este o temă pe care el a înrădăcinat-o în mişcarea 
muncitorească franceză şi care, de atunci, Şi-a păstrat mereu 
actualitatea. La el îşi au originea ideea de „democraţie 
industrială“, precum şi ceea ce el numea ouvriérisme — tendinţa de 
desconsiderare a acţiunii pur politice și parlamentare, de 
neîncredere a mișcării muncitorești față de intelectuali şi de 
suspectare a tuturor ideologiilor care nu servesc nemijlocit 
interesele proletariatului. 


7. Weitling 


Scrierile lui Wilhelm Weitling (1808-1871) dețin un loc aparte 
printre utopiile comuniste din anii 1840, nu pentru că autorul lor 
ar fi un precursor al lui Marx, ci pentru că aparținea clasei 
muncitoare și era, astfel, un exponent mai bun al atitudinii ei de 
atunci decât teoreticienii care aparțineau claselor privilegiate. 
Forma sa de comunism era mai puțin apropiată de babuvism 
decât de anabaptiștii de la începutul secolului al XVI-lea. 

După o copilărie petrecută în sărăcie, Weitling a părăsit la o 
vârstă fragedă Magdeburgul natal, după care şi-a câştigat existenţa 
ca meşter croitor itinerant. În drumurile sale a trecut prin Viena, 
Paris şi Elveţia. În Paris trăiau, pe atunci, mii de muncitori 


germani emigranți, iar Weitling a intrat în contact cu două 
organizaţii comuniste clandestine, Liga Proscrişilor (Bund der 
Geâchteten) şi vlăstarul acesteia, Liga celor Drepţi (Bund der 
Gerechten). În 1838, a publicat la Paris broşura în germană 
Omenirea așa cum este şi asa cum ar trebui să fie (Die Menscheit wie 
sie ist und wie sie sein sollte). De teama persecuțiilor, s-a refugiat în 
Elveţia, unde a publicat lucrările Garantii ale armoniei şi libertății 
(Garantien der Harmonie und Freiheit, 1842) şi Evanghelia unui 
sărman păcătos (Der Evangelium eines armen Sünders, 1843); din 
pricina acesteia din urmă, a făcut câteva luni de închisoare la 
Zürich. Ulterior, a plecat la Londra, unde a colaborat câtva timp 
cu Karl Schepper, liderul spiritual al organizaţiei muncitorilor 
emigranţi germani de acolo. Între timp, scrierile sale ajunseseră să 
fie cunoscute peste tot în Europa, dar tonul lor religios şi profetic 
nu a fost pe placul nici al liderilor mai realiști ai muncitorilor, nici 
al teoreticienilor mai rafinaţi. În primăvara anului 1846, reîntors 
pe continent, Weitling s-a întâlnit cu Marx, care se afla atunci la 
Bruxelles, unde organiza un centru de legătură al grupurilor 
comuniste europene. Întâlnirea dintre cei doi a eşuat lamentabil, 
întrucât Marx l-a atacat cu aroganță de intelectual pe muncitorul 
autodidact, acuzându-l de ignoranță şi naivitate, iar Weitling, la 
rândul său, a ţinut să sublinieze că, întrucât împărtăşise personal 
suferinţele proletariatului, era mai în măsură să-i înţeleagă situaţia 
și perspectivele decât un intelectual doctrinar. După o scurtă 
vizită în America, Weitling s-a reîntors în Europa tocmai la timp 
pentru a lua parte la revoluția din Berlin, după care a emigrat 
definitiv în America. 

Scrierile lui Weitling sunt un exemplu tipic de comunism 
primitiv evanghelic, expus sub formă de predici despre dreptate şi 
necesitatea revoltei împotriva tiraniei. Ele folosesc din plin pasaje 
din Evanghelii care pot fi îndreptate împotriva celor bogaţi și a 
asupritorilor şi oferă despre Hristos imaginea unui comunist care 
îndeamnă la nimicirea sistemului de exploatare și injustiţie. 
Lumea e guvernată de egoismul celor bogaţi, în timp ce truditorii 
care creează bogăţia acestora trăiesc în sărăcie şi nesiguranţă. Nu 
mașinile sunt de condamnat pentru această situaţie; într-o 
societate dreaptă, progresul tehnic ar fi o binefacere, dar, aşa cum 
stau lucrurile, el face ca oamenii săraci să o ducă şi mai rău ca 
înainte. Adevărata cauză a mizeriei sociale rezidă în distribuţia 
inegală a bunurilor și obligaţiilor, precum și în ahtierea după lux. 
Când bogăţia va fi deținută în comun și toată lumea va fi obligată 
să muncească, toate relele vor dispărea într-o clipă; numărul 
orelor de muncă va fi atunci mult redus, iar munca, în loc de a fi 


o corvoadă, va fi o delectare. Nu vor mai exista bani şi acumulare 
de bogății; diferențele de clasă vor dispărea și toţi oamenii vor 
avea acces la bunurile materiale și spirituale. Acesta e adevăratul 
mesaj al creştinismului. Nu-i câtuși de puţin de mirare că 
învățătura evanghelică a fost distorsionată şi falsificată de regi şi 
de preoţi, care au folosit-o în apărarea propriilor privilegii; a sosit 
însă timpul ca impostura lor să fie demascată și să fie edificată o 
lume nouă a libertăţii, egalităţii și iubirii creştine. Nu trebuie să 
ne aşteptăm însă ca guvernele şi capitaliștii să recunoască acest 
ideal şi să-l înfăptuiască de bunăvoie; muncitorii nu se pot bizui 
decât pe ei înşişi şi pe propriile lor puteri. 

De la predicatorii medievali ai împărăției de o mie de ani, 
Weitling preia împărţirea istoriei în trei perioade: timpurile 
străvechi ale comunei primitive, epoca actuală a proprietății 
private și viitorul comunist. El descrie cu oarecare amănunte 
paradisul pământesc în care nu vor mai exista vrajbă sau invidie, 
nelegiuiri sau apucături rele. Oamenii vor redeveni fraţi, iar 
limbile naţionale care, în prezent, îi despart vor dispărea treptat în 
decurs de cel mult trei generaţii. Cum toţi indivizii vor avea 
aceleaşi obligaţii, bogăţia și luxul vor fi la îndemâna tuturor. 
Bunăoară, oricine va dori să poarte veşminte diferite de cele puse 
la dispoziţie de comunitate va putea să şi le procure muncind ore 
suplimentare, cu atât mai mult cu cât ziua de muncă obligatorie 
urma să se reducă în curând la o durată de numai trei ore. 

Weitling se făcea astfel ecoul naiv al ideilor şi visurilor care 
circulau printre cei năpăstuiţi. Tonul său de predicator laic nu 
putea să nu-l irite pe Marx. Weirling transmitea totuși clasei 
muncitoare germane ceva din etosul chiliasmului medieval, încât, 
deși nu a putut contribui cu nimic la analiza ştiinţifică a 
capitalismului, el a ajutat cu siguranţă la deşteptarea conştiinţei 
de clasă a proletariatului din ţara sa de baştină. 


8. Cabet 


În timp ce Weitling întruchipează tradițiile revoluționarismului 
sectar din epoca precapitalistă, Étienne Cabet (1788-1856), prin 
descrierea utopică a unei insule comuniste, a oferit erei industriale 
timpurii o mostră a unui gen literar clasic. 

Avocat de formație, Cabet a luat parte la Revoluția din 1830, 
iar activitatea sa politică și literară se plasează aproape integral în 
perioada Monarhiei din Tulie. În anii 1839-1840 a publicat o 
Histoire populaire de la Révolution française, în patru volume. Cea 
mai cunoscută scriere a sa, Voyage en carie, a apărut în 1840, sub 


pseudonim, în Anglia, unde emigrase de teama persecuției şi 
unde a fost influenţat de ideile lui Owen. După ce s-a întors în 
Franţa, a reluat publicarea gazetei Le Populaire, în care a susținut 
un comunism nerevoluţionar înfăţișar drept învățătura lui 
Hristos. La începutul anului 1849 a emigrat în America, unde a 
înfiinţat colonii comuniste în Texas și mai apoi în Illinois; una 
dintre aceste colonii a dăinuit timp de câteva decenii. Cabet a 
murit la Saint Louis. 

Asemenea multor utopii din Renaștere și din Epoca Luminilor, 
Icaria lui Cabet este o comunitate egalitară cu anumite 
caracteristici totalitare. Dat fiind că inegalitatea este cauza tuturor 
relelor sociale şi că ea nu poate fi înlăturată decât prin deținerea 
în comun a bunurilor şi dat fiind că egalitatea în drepturi și 
datorii este un comandament al „adevăratei“ naturi umane şi al 
credinţei creştine, rezultă că într-o societate ideală nu există 
proprietate privată şi nici sistem monetar. Toată producția socială 
este opera unui unic organism alcătuit din indivizi. Toţi sunt 
deopotrivă obligaţi să muncească după puterile lor şi fiecare se 
împărtășește din venitul comun în conformitate cu nevoile sale. 
Comunitatea trebuie să poarte de grijă ca toată lumea să mănânce 
aceeaşi hrană, să se îmbrace la fel și să trăiască în același tip de 
locuinţe; standardele de viaţă obligatorii sunt stabilite de 
autorităţi și toate așezările arată la fel. Poporul în ansamblu 
constituie puterea suverană pe teritoriul său şi alege pe perioade 
limitate administratori care să se ocupe de producţie. Nu există 
partide sau cluburi politice (pentru simplul fapt că nu ar avea ce 
să facă), iar cuvântul scris este riguros supravegheat spre a 
preîntâmpina orice pericol de prejudiciere a moralei. Toate 
acestea urmează a se realiza fără violenţă și fără revoluţie. Cabet își 
declară explicit dezacordul cu Babeuf şi consideră că revoluțiile, 
conspiraţiile și loviturile de stat au adus omenirii mai mult rău 
decât bine. Întrucât societatea perfectă se bazează pe 
comandamentele legii naturale, de care toţi oamenii beneficiază 
în mod egal, ar fl o greşeală funestă ca ea să fie inaugurată prin 
forţă, opresiune şi ură. Oamenii bogaţi și asupritorii sunt şi ei 
victime ale unui sistem social defectuos, iar prejudecățile lor 
trebuie tămăduite nu prin reprimare, ci prin educaţie. Lumea mai 
bună trebuie înfăptuită nu prin violență și conspirație, ci prin 
reformă graduală și printr-un sistem de tranziţie din care se va 
dezvolta pe nesimţite viitoarea societate ideală. 

Cabet a mai scris și lucrările Louvrier, ses misères actuelles, leur 
cause et leur remède (1845), Comment je suis communiste (1845) şi 
Le vraie Christianisme suivant Jésus-Christ (1846). La fel ca Icaria, 


și acestea au toate atributele utopismului în sensul peiorativ dat 
îndeobşte acestui termen în literatura marxistă. Totuşi, graţie 
stilului popular în care au fost scrise, ele au contribuit 
considerabil la răspândirea idealurilor comuniste. Cabet nu a 
exercitat niciun fel de influență asupra lui Marx, dar a ajutat la 
familiarizarea publicului francez cu valorile fundamentale ale 
comunismului. 


9. Blanqui 


Blanqui prezintă interes în istoria socialismului nu atât ca 
teoretician, cât pentru că a transmis moștenirea lui Babeuf 
generaţiei de la 1848 şi succesorilor ei, durând astfel o punte de 
legătură între stânga iacobină şi radicalii secolului al XIX-lea şi 
introducând în mișcarea muncitorească ideea de „conspirație 
revoluţionară“. La el îşi are obârșia și ideea (nu și sintagma) de 
„dictatură a proletariatului“, preconizată a fi exercitată în numele 
acestuia de către o minoritate organizată. 

Fiu al unui girondin, Louis-Auguste Blanqui (1805-1881) a 
studiat dreptul și medicina la Paris. S-a familiarizat cu diversele 
doctrine socialiste care circulau în acea vreme și a luat parte activă 
la Revoluţia din iulie. În anii 1830 a organizat societăți 
clandestine cu caracter radical-democrat, înclinând din ce în ce 
mai mult spre socialism. În ianuarie 1832 i s-a intentat un proces, 
prilej cu care a rostit un discurs răsunător nu de apărare, ci de 
acuzare, proclamând războiul drept al proletariartului împotriva 
celor bogaţi şi a asupritorilor. A fost întemnițat timp de un an, 
după care și-a reluat activitatea conspirativă și a condus o revoltă 
eşuată împotriva monarhiei în mai 1839. De data asta, a fost 
condamnat la moarte, dar pedeapsa i-a fost comutată în 
inchisoare pe viaţă. Eliberat în urma Revoluţiei de la 1848, a 
devenit unul dintre principalii conducători ai clasei muncitoare 
pariziene, dar peste puţin timp a ajuns din nou după gratii. În 
1859 a fost eliberat pentru o scurtă perioadă, dar cea mai mare 
parte a anilor '60 şi i-a petrecut în închisoare. Sub regimul lui 
Thiers a fost eliberat, fiind însă din nou arestat în martie 1871; a 
fost ales în absentia în conducerea Comunei din Paris, în 
rândurile căreia discipolii săi au constituit facțiunea cea mai activă 
și mai intransigentă. A rămas în inchisoare până în 1879, după 
care, în cei doi ani cât îi mai rămăseseră de trăit, și-a continuat 
activitatea agltatorică. 

Scrierile lui Blanqui apărute în timpul vieţii sale au avut un 
caracter mai mult propagandistic decât teoretic, exceptând mica 


lucrare filosofică L'Erernite par les astres (1872). Aceasta era bazată 
pe materialismul mecanicist al Epocii Luminilor şi susţinea ideea 
stoică a veșnicei repetiţii a lumilor; starea universului este 
determinată în întregime de dispunerea particulelor materiale, iar 
cum numărul aranjamentelor posibile ale acestora este finit, 
fiecare aranjament se va repeta cu necesitate de un număr infinit 
de ori în decursul timpului. În 1885 a apărut postum lucrarea sa 
în două volume intitulată Critique sociale. Critica lui Blanqui la 
adresa capitalismului nu trece dincolo de retorica obișnuită din 
vremea sa şi este destul de simplistă pe latura economică. El era 
de părere că inegalitatea și exploatarea iau naștere din cauză că 
bunurile nu sunt schimbate la „adevărata“ lor valoare, 
determinată de conţinutul de muncă materializat în ele. În ceea 
ce priveşte viitoarea societate comunistă, Blanqui nu are de oferit 
decât generalităţi. Principalul său rol în istoria mișcărilor 
socialiste constă în a fi susţinut importanţa organizării 
revoluţionare şi a fi contribuit la perfecţionarea tehnicii 
conspirative. În vocabularul socialist, termenul „blangquism“ a 
ajuns să însemne cam același lucru cu „voluntarism revoluţionar“, 
aşadar cu credinţa că succesul unei mișcări comuniste nu depinde 
de împrejurările istorice „obiective“, că un grup conspirativ bine 
organizat poate acapara puterea dacă situaţia politică este 
prielnică, spre a continua apoi să exercite o dictatură în numele 
maselor muncitoare şi a institui un sistem comunist, indiferent 
care ar fi condiţiile sociale. În acest sens, cuvântul „blanquism“ a 
ajuns o etichetă peiorativă aplicată de către reformiști 
revoluţionarilor, mai ales în Rusia după scindarea din 1903 a 
partidului 

social-democrat, când menşevicii l-au acuzat pe Lenin că 
promovează o strategie conspiraţională a revoluţiei, cu caracter 
nemarxist. 


10. Blanc 


Blanqui și Blanc au fost în secolul al XIX-lea exponenţii a două 
tendinţe net opuse din mișcarea socialistă, ambele contrare 
marxismului. Blanqui credea în forța atotbiruitoare a voinţei 
revoluţionare întruchipate într-o conspirație armată, pe când 
Blanc era încrezător că, prin reforme graduale înfăptuite de stat, 
vor putea fi abolite inegalitatea, exploatarea, crizele și şomajul. 
Prima dintre cele două doctrine Îşi are obârșia în babuvism, iar 
cea de-a doua în saint-simonism, cu anumite atenuări în ceea ce 
priveşte democraţia şi preluarea mijloacelor de producţie de către 


stat. Ideile lui Blanqui au fost adoptate de Tkacev şi mai apoi de 
Lenin, iar cele ale lui Blanc, de către Lassalle și social-democraţii 
moderni. Primul dintre cei doi a fost un conspirator, iar celălalt 
un reformator şi cărturar. Lenin a fost acuzat de „blanquism“ de 
către Plehanov ȘI Martov, acuzaţie la care a ripostat în numeroase 
ocazii, între revoluţia din februarie 1917 şi cea din octombrie, 
comparând atitudinea adversarilor săi menşevici cu cea a lui Blanc 
la 1848, cu indecizia, înclinația spre compromis şi lipsa voinţei de 
putere revoluționare ale acestuia. 

Louis Blanc (1811-1882) a studiat la Paris sub Restauratie, iar 
în 1839 a fondat La Revue du Progres, unde și-a publicat în 
foileton lucrarea L'Organisation du travail, unul dintre cele mai 
populare texre socialiste din anii 1840. Pe lângă lucrările majore 
privitoare la revoluțiile din 1789 și 1848, Imperiu și Monarhia din 
iulie, a mai publicat Le socialisme. Droit au travail (1848) şi 
numeroase articole pe probleme politice și sociale. În 1848 a fost 
membru al guvernului provizoriu, unde a preconizat un amplu 
program de reforme şi lucrări publice în vederea combaterii 
şomajului şi a sărăciei. După sălbatica înăbuşire a insurecției din 
iunie, aripa dreaptă i-a imputat responsabilitatea izbucnirii 
acesteia (cu toate că el sperase să preîntâmpine revoltele prin 
reforme), ceea ce l-a obligat să fugă din ţară şi să petreacă două 
decenii în Anglia, de unde s-a întors în 1870, după prăbuşirea 
celui de Al Doilea Imperiu. Încercările sale de reconciliere a 
Comunei cu Guvernul de la Versailles i-au atras calomnii din 
ambele tabere. Începând din 1876 şi până la sfârșitul vieţii, a fost 
deputat al stângii republicane moderate, iar în 1879 a fost 
inspiratorul legii prin care se acorda amnistie comunarzilor. 

Lucrarea sa clasică, L'Organisation du travail, susţinea 
inevitabilitatea revoluţiei, prin care el înţelegea însă nu o 
schimbare politică violentă, ci o reformă socială radicală. Spre 
deosebire de utopiștii cu planurile lor detaliate pentru o ordine 
socială perfectă, Blanc şi-a propus să fie un reformator practic şi 
să indice pașii ce pot fi făcuţi pe baza stării de lucruri existente. 
Nu intenţiona să provoace o revoluţie violentă, ci să preîntâmpine 
izbucnirea ei; atrăgea însă atenţia că o explozie era iminentă dacă 
masele înfometate şi deznădăjduite nu puteau găsi de lucru, încât 
necesitatea cea mai presantă era de a se pune capăt şomajului. 
Sistemul bazat pe concurenţa neînfrânată dintre patroni ducea 
inevitabil la crize, sărăcie, ignoranță şi delincvenţă, la exploatarea 
barbară a copiilor şi la degradarea vieţii de familie. Dacă nu voia 
să aplice doctrina lui Malthus de a suprima pur și simplu copiii 
de muncitori ce depășeau un anumit număr, statul trebuia să-și 


folosească întreaga putere pentru efectuarea de reforme sociale, iar 
o precondiţie necesară a acestora era o reformă politică. Istoria a 
arătat că revoluțiile violente ai căror conducători porniseră fără 
vreun plan anume, închipuindu-și că vor putea să elaboreze unul 
după acapararea puterii, s-au soldat doar cu masacre fâră rost; e 
suficient să se compare în acest sens anul 1789 cu anul 1793 şi cu 
cei următori. Propunerile lui Owen, Saint-Simon şi Fourier 
cuprindeau numeroase idei utile, dar erau lipsite de simţ practic, 
iar schimbările preconizate de ei nu puteau fi efectuate bătând 
din palme. Ceea ce se putea face era ca statul să preia imediat 
controlul asupra mijloacelor de producţie, iar apoi, treptat, să 
pună capăt concurenţei neînfrânate. Se impunea înfăptuirea unui 
amplu proiect pentru industrie, bazat pe proprietatea publică şi 
cu ajutorul unui împrumut naţional; muncitorii ale căror 
câştiguri depindeau de productivitate şi de reușita acestei 
întreprinderi vor pune la lucru mult mai multă energie decât o 
depuneau mânaţi de capitaliştii privaţi. Competiţia dintre 
întreprinderile socializate şi cele private avea să se termine curând 
in favoarea celor dintâi, care vor produce mai mult ȘI mal ieftin. 
Nu vor mai exista concurenţă, crize, așa-numită suprapopulaţie; 
progresul tehnic, în loc să dăuneze intereselor muncitorilor, va 
ușura povara muncii fizice şi va duce la scurtarea zilei de muncă. 
Învăţământul gratuit şi obligatoriu va aduce foloase tuturor, 
Diferenţele dintre salarii se vor mai menţine pentru o vreme, dat 
fiind că o educaţie defectuoasă i-a condiţionat pe oameni în așa 
fel încât trebuiau stimulati spre a munci mai spornic. lerarhia 
administrativă urma să fie electivă, iar unităţile de producţie să se 
bucure de autonomie. Dreptul la muncă va fi în mod universal 
recunoscut drept principiu de bază al organizării sociale. 

Blanc poate fi, pe drept cuvânt, considerat unul dintre 
principalii precursori ai statului asistențial. El credea în 
posibilitatea înfăptuirii, fără violenţă şi expropriere de masă, a 
unor reforme economice paşnice înăuntrul sistemului democraţiei 
politice și industriale, de natură să elimine sărăcia şi concurenţa 
dăunătoare şi să ducă treptat la egalitate socială și la socializarea 
mijloacelor de producţie. Dintre toţi autorii discutaţi în prezentul 
capitol, el a fost, cu siguranţă, cel mai puţin „utopic“ în sensul 
uzual al cuvântului și, de fapt, singurul ale cărui idei s-au dovedit, 
într-o anumită măsură, realizabile, exceptând ideea dictaturii 
politice, care a căpătat realitate, dar nu în consens cu scopurile 
avute în vedere de autorii ei. 


11. Marxismul şi „socialismul utopic 


După cum se poate vedea din această rapidă trecere în revistă, 
autorii socialiști din prima jumătate a secolului al XIX-lea por fi 
clasificați în diverse moduri. Îi putem opune pe reformiști 
conspiratorilor, pe romancieri teoreticienilor, pe democrați 
adepților despotismului revoluţionar și pe conducătorii clasei 
muncitoare filantropilor. Pe de altă parte, împărţirea în cei a căror 
filosofie are la bază materialismul secolului al XVIII-lea şi cei care, 
precum Weitling, Cabet și Lamennais, invocau valori creştine nu 
este esenţială: în ambele cazuri, utopia se sprijină pe premisa că 
toate ființele umane posedă, în virtutea umanităţii lor, aceeași 
demnitate şi că, oricare ar fi deosebirile înnăscute dintre indivizi, 
ei sunt egali în privinţa drepturilor și îndatoririlor. Această 
concepţie despre natura umană este deopotrivă descriptivă și 
normativă. Din ea putem deduce ce nevoi are un om și ce este 
îndreptăţit să primească spre a fi cu adevărat om, ştiind însă 
dinainte că răspunsul va fi același pentru orice individ. Ideea de 
natură umană presupune egalitatea, oricare s-ar putea dovedi a fi 
celelalte implicaţii ale ei. 

Concepţia despre natura umană este, în acelaşi timp, o 
descriere a adevăratei meniri a omului. În toată literatura utopică 
întâlnim asumpţia că oamenii sunt meniţi să trăiască într-o stare 
de egalitate şi iubire reciprocă și că exploatarea, asuprirea şi 
conflictele de indiferent ce fel sunt potrivnice planului naturii. 
Fireşte, se pune întrebarea: cum se face că oamenii au trăit totuşi 
timp de secole într-un mod potrivnic menirii lor? Este întrebarea 
la care e cel mai greu de răspuns din punct de vedere utopic. 
Chiar dacă am admite că cineva, cândva, s-a întâmplat să 
născocească sistemul proprietăţii private, care altminteri nu ar fi 
luat ființă, cum am putea explica faptul că această idee smintită și 
inumană a fost unanim adoptată? Dacă îl punem pe seama unei 
„rele intenţii”, cum se face că această rea intenţie a ajuns să 
domine societatea? Dacă e înscris în firea omului să trăiască în 
prietenie și egalitate cu semenii săi, de ce constatăm că doar 
rareori se întâmplă așa sau niciodată? Cum e posibil ca 
majoritatea oamenilor să dorească „cu adevărat” ceva ce 
experiența arată că nu doresc? Potrivit viziunii utopice, întreaga 
istorie umană este o calamitate monstruoasă şi, pe deasupra, de 
ncînțeles. Pentru creştinismul tradiţional, această întrebare nu se 
pune, dată fiind doctrina păcatului originar şi a coruperii 
umanităţii chiar de la obârşia ei. Dar utopiștii din perioada despre 


care vorbim, chiar şi atunci când se autointitulau creștini, nu 
credeau în păcatul originar; această explicaţie nu le stătea, aşadar, 
la îndemână, iar alta nu aveau de oferit. Ei voiau binele, dar răul 
era pentru ei de neînțeles şi inexplicabil. Din acest motiv, apelau 
fără excepţie la ideea confuză a unei naturi umane ca fiind ceva 
deja „dat“, și nu o simplă normă arbitrară (pentru că, în acest caz, 
ar fi fără temei aşteptarea ca oamenii să i se conformeze), un fel 
de realitate sau „esență“ prezentă latent în fiecare individ. 

Gândind în acest fel, utopiştii se simțeau în chip firesc atrași de 
ideea unui despotism comunist. Dacă ştim că sistemul comunist 
satisface natura umană, n-are importanţă ce câtime din umanitate 
este dispusă să-l accepte. Jean-Jacques Pillot, la sfârșitul broșurii 
sale, Nici castele, nici cocioabe (1840), formulează întrebarea: „Dar 
dacă oamenii nu vor asta?“ și răspunde: „Dar dacă pensionarii de 
la Bicetre [ospiciu din regiunea pariziană, n.m.] refuză să facă 
baie?“ Dacă oamenii nu sunt în toate minţile, trebuie vindecaţi cu 
forţa. Utopiştii nu-şi mai pun întrebarea, care urmează logic după 
aceasta şi care ne amintește de povestea lui Poe cu profesorul Tarr 
şi doctorul Feher: cum putem decide cine sunt în ospiciu nebunii 
și cine supraveghetorii? Este cu adevărat îndrituit un om să 
declare că toată lumea, în afară de el, gândește anapoda? A spune 
că omenirea trebuie să-şi hotărască ea însăşi soarta poate însemna 
să lași istoria în mâinile unor alienati, însă, dacă suntem în 
dezacord cu semenii, trebuie să dovedim că noi înșine suntem 
normali. Cât timp a existat posibilitatea de a apela la voinţa 
divină ca la o autoritate irefragabilă, lucrurile erau destul de 
simple. Utopiştii așa şi procedează atunci când le convine; dar, 
după cum știm foarte bine, Biblia a fost folosită veacuri de-a 
rândul pentru a justifica inegalitatea şi ordinea ierarhică a 
societăţii. 

Aceeaşi obiecţie putea să fie adusă tuturor utopiştilor, nu doar 
adepților despotismului comunist, iar Marx i-a și pus într-un 
rând lui Owen întrebarea: Cine ar trebui să-i educe pe educatori? 
În modul cum răspund la această întrebare rezidă principala 
deosebire dintre utopia lui Marx şi utopiile tuturor predecesorilor 
săi, dintre moștenitorul fenomenologiei hegeliene și moştenitorii 
materialismului francez. 


In lucrările socialiștilor utopici nu sunt greu de identificat o 
seamă de propoziţii ce par să anticipeze majoritatea ideilor 
importante ale lui Marx, deşi ele nu sunt formulate în aceeaşi 


ordine sau expuse în același mod. Le putem grupa în trei mari 
rubrici: premisele istoriosofice, analiza societăţii capitaliste şi 
zugrăvirea viitoarei ordini socialiste. 

Din primele două rubrici, se impune să reținem următoarele 
puncte: 

— nu este posibilă nicio schimbare esenţială în sistemul de 
distribuţie a avuţiei fără o schimbare totală a sistemului de 
producţie și a relaţiilor de proprietate; 

— pe tot parcursul istorici, schimbările constituţionale au fost 
condiţionate de schimbări tehnologice; 

— socialismul este rezultatul inevitabil al unor legi istorice; 

— organizarea societăţii capitaliste se află în contradicţie cu 
nivelul de dezvoltare a forțelor productive; 

— în capitalism, salariile tind în mod natural să rămână la 
nivelul minim compatibil cu supraviețuirea; 

— concurenţa și sistemul de producţie anarhic duc inevitabil la 
exploatare, crize de supraproducţie, pauperizare şi șomaj; 

— progresul tehnic duce la dezastre sociale nu din niște raţiuni 
inerente lui, ci din pricina sistemului de proprietate; 

— clasa muncitoare nu se poate elibera decât prin propriile-i 
strădanii; 

— libertatea politică nu înseamnă prea mult dacă masa 
societăţii este înrobită economic, 

În ceea ce priveşte viitorul socialist, fie că este numit 
„Armonie“, „Mutualism” sau „Sistem Industrial“, putem enumera 
următoarele idealuri: 

— abolirea proprietăţii private asupra mijloacelor de producţie; 

— economie planificată la scară naţională sau mondială, 
subordonată nevoilor sociale și eliberată de concurentă, anarhie şi 
crize; 

— dreptul la muncă ridicat la rangul de drept uman 
fundamental; 

— abolirea împărţirii în clase şi a antagonismelor sociale; 

— cooperarea benevolă şi sinceră a producătorilor asociaţi; 

— educaţia gratuită, pe cheltuială publică, a copiilor, inclusiv 
formarea tehnică; 

— abolirea diviziunii muncii și a consecințelor degradante ale 
specializării; dezvoltarea multilaterală a individului și posibilitatea 
valorificării neîngrădite a tuturor aptitudinilor umane; 

— abolirea deosebirii dintre oraș și sat paralel cu posibilitatea 
concentrării industriei ca în prezent; 


— înlocuirea puterii politice cu administrarea economică; 
dispariţia exploatării omului de către om și a dominaţiei unui om 
asupra altuia; 

— ştergerea treptată a diferenţelor naţionale; 

— egalitatea deplină în drepturi și oportunităţi între bărbaţi și 
femei; 

— înflorirea în deplină libertate a artelor şi științelor; 

— socialismul ca binefacere pentru întreaga umanitate; 
principalul factor care acţionează în direcţia înfăptuirii 
socialismului este exploatarea proletariatului. 

Oricât de impresionante ar fi aceste analogii, rămâne o 
deosebire fundamentală între Marx şi toţi ceilalți gânditori 
socialiști din prima jumătate a secolului al XIX-lea. Mai trebuie 
spus că această deosebire afectează înţelesul multor idei care, luate 
ca atare, vădesc o izbitoare asemănare şi atestă fără doar şi poate 
influenţa utopiştilor asupra gândirii lui Marx. Se afirmă adesea că 
între el şi aceștia din urmă nu există divergențe în privința 
scopului urmărit, ci doar în privința mijloacelor — de o parte 
revoluţia, de cealaltă persuasiunca pașnică. Acesta este însă un 
mod de a vedea lucrurile superficial şi derutant, ba chiar de-a 
dreptul incorect, deoarece Marx nu adoptă niciodată punctul de 
vedere etic, normativ, care, mai întâi, fixează un scop, iar apoi 
caută mijloacele optime de atingere a acestuia. Pe de altă parte, 
nu este adevărat că el privea socialismul ca pe un rezultat 
inevitabil al dezvoltării istorice, neinteresându-l dacă era dezirabil 
sau nu. Gândirea lui Marx are drept trăsătură esenţială evitarea 
atât a abordării normative, cât și a uneia pur deterministe, și 
tocmai prin aceasta el se vădeşte a fi un hegelian, şi nu un 
membru al şcolii utopice. Utopiştii, ce-i drept, nu priveau 
intotdeauna socialismul drept un ideal „liber ales“; în scrierile lui 
Owen, ale lui Fourier şi ale saint-simoniștilor se întâlnesc şi 
referiri la necesitatea istorică. Numai că niciunul dintre ei nu 
sondează cât de cât aprofundat această chestiune și nu arată în ce 
fel se pot împăca fanteziile lor deterministe cu concepţia despre 
socialism ca ideal sau imperativ moral. Pe de o parte, ei stăruie că, 
prin însăși natura lucrurilor, socialismul (sau cum îl vor fi 
numind ci) va triumfa în lume, iar pe de alta, privesc descoperirea 
ideii socialiste ca pe un efect fericit al geniului lor intelectual; şi 
oscilează între aceste puncte de vedere fără a părea să-și dea seama 
de incompatibilitatea lor. Apoi, utopiştii sunt convinşi că 
schimbările politice nu pot duce prin ele însele la o nouă ordine 
economică şi la redistribuirea avuţiei; ei cred că reformele 
economice se pot înfăptui prin acţiune economică și, drept 


urmare, subestimează politicul și resping perspectiva revoluţiei. 
Punctul de plecare al reflecţiilor lor îl constituie sărăcia, îndeosebi 
cea a proletariatului, căreia doresc să-i pună capăt. 

La Marx, în schimb, punctul de plecare nu este sărăcia, ci 
dezumanizarea, faptul că indivizii sunt înstrăinaţi de propria 
muncă şi de consecinţele ei sociale sub formă de bunuri, idei şi 
instituţii politice; şi nu numai de acestea, ci și de semenii lor 
umani şi, până la urmă, chiar și de ei înşişi. Germenele 
socialismului în societatea capitalistă constă în conştientizarea de 
către clasa muncitoare a dezumanizării, nu a sărăciei. Această 
conștientizare survine atunci când dezumanizarea ajunge la 
extrem și, în acest sens, conştiinţa de clasă a proletariatului este 
un efect al dezvoltării istorice. Dar ea este totodată o conștiință 
revoluţionară, conştientizarea de către clasa muncitoare a faptului 
că nu se poate elibera decât prin propriile ei eforturi. Proletariatul 
nu poate desfiinţa prin persuasiune pașnică sistemul muncii 
salariate şi al concurenţei, deoarece conștiința burgheziei, 
determinată la rândul său de rolul acesteia în procesul productiv, 
o împiedică să-și abandoneze de bunăvoie acest rol. 
Dezumanizarea, deşi într-o formă diferită, afectează şi clasa 
posedantă, dar privilegiile de care această clasă se bucură o 
împiedică så conştientizeze limpede propria situație 
dezumanizată, de care se simte atașată în loc să o deteste. 

Socialismul este un produs al istoriei în sensul că aceasta dă 
naștere conştiinţei revoluţionare a proletariatului, dar totodată 
este produsul libertăţii în măsura în care înfăptuirea revoluţiei 
este un act liber; așa se face că în mișcarea revoluţionară a 
muncitorilor necesitatea istorică se exprimă ca acţiune liberă. 
Revoluţia ca act politic este condiţia size qua non a socialismului, 
deoarece instituţiile care contează drept reprezentante ale 
comunităţii întruchipează, de fapt, interesul particular al claselor 
posedante și, de aceea, nu pot să fie instrumentul prin care acest 
interes să fie înfrânt. Societatea civilă, adică ansamblul indivizilor 
reali cu interesele lor private, este menită să „absoarbă“ 
comunitatea aparentă şi să o transforme într-o comunitate reală. 
Acţiunea umană liberă nu poate produce o schimbare reală a 
condiţiilor dacă se mărginește la a fi doar o chestiune de idealuri 
şi o încercare de reformare a societăţii venită din afară; ea este 
constructivă doar dacă izvorăşte din conștiința acelei societăţi de a 
fi o societate dezumanizată, iar o astfel de conştiinţă nu se poate 
ivi decât la clasa muncitoare, care trăiește experienţa 
dezumanizării extreme. Fa este o conştiinţă demistificată, care se 
prezintă din capul locului ca o conștientizare a adevăratei realităţi, 


fiind, prin aceasta, și o conştiinţă revoluționară, adică o încercare 
practică de a schimba lumea prin suprimarea violentă a 
instituţiilor politice care protejează ordinea existentă. În această 
conștiință, şi numai în ea, inevitabilitatea istorică și acţiunea 
conștientă se confundă: după cum citim în Zeze despre 


Feuerbach... 


„ coincidenţa dintre schimbarea împrejurărilor şi schimbarea activităţii 
omeneşti sau propria schimbare nu poate fi privită şi înţeleasă în mod 
raţional decât ca practică revoluţionară. 


Sugestia că Marx diferă de socialiștii utopici în soteriologie, dar 
nu şi în escatologie, așadar că el împărtășește, mai mult sau mai 
puţin, idealul lor de viitor, nefiind însă de acord că acesta poate fi 
atins cu mijloace paşnice, se vădeşte astfel eronată. Ca discipol al 
lui Hegel, Marx ştia că adevărul nu este doar un rezultat, ci şi o 
cale. Imaginea unei comunităţi armonioase, a unei societăţi fără 
conflicte, în care sunt satisfăcute toate trebuințele umane etc., 
toate acestea pot fi găsite la Marx în formulări similare celor ale 
utopiștilor. Pentru el, însă, socialismul înseamnă mai mult decât o 
societate a bunăstării, decât abolirea concurenţei și a privaţiunilor, 
decât înlăturarea condiţiilor care fac din om un duşman al 
omului; socialismul mai înseamnă, şi aceasta mai presus de orice, 
abolirea înstrăinării dintre om şi lume, aproprierea lumii de către 
subiectul uman. În conştiinţa de clasă a proletariatului, societatea 
atinge o stare în care nu mai există nicio opoziţie între subiect și 
obiect, între educator şi educat, pentru că actul revoluției este 
unul prin care societatea se transformă pe sine, devenind 
conștientă de propria-i situaţie. Din acel moment nu mai există 
deosebire între ideologi, situaţi deasupra comunităţii, şi 
comunitatea însăşi; conștiința se recunoaște pe sine ca fiind parte 
integrantă a condiţiilor care au produs-o și mai ştie că oamenii 
înșiși sunt cei ce și-au făurit cătușele și deopotrivă cei ce le pot 
sfărâma. Socialismul nu este doar o chestiune de satisfacere a 
consumatorului, ci este una de eliberare a forţelor umane, a 
forţelor fiecărui individ în parte, devenit conștient că propria 
energie este deopotrivă și energie socială. Faptul că forţele 
productive determină relaţiile de producţie și, prin intermediul 
lor, instituţiile politice nu înseamnă, în viziunea lui Marx, că 
socialismul poare fi creat prin acţiune directă în câmpul 
economic; deoarece instituţiile politice nu sunt un simplu rezultat 
al sistemului de producţie, ci sunt și mijloacele lui de autoapărare, 
este necesar ca ele să fie sfărâmate înainte ca acest sistem să poată 
fi schimbat. Socialismul, aşadar, nu putea rezulta decât dintr-o 


revoluţie politică înzestrată cu un suflet „social“. După cum am 
văzut, el nu este văzut ca un tel arbitrar, nici ca simplul rezultat al 
unei istorii ce lucrează în maniera legilor naturale, ci este 
rezultatul luptei conştiente a omului dezumanizat pentru 
redobândirea propriei umanităţi şi pentru reumanizarea lumii. 
Proletariatul, vârful de lance al acestei lupte, nu este o simplă 
unealtă a istoriei, ci este un agent conștient; cu toate acestea, a 
fost necesar ca procesul istoric să-l dezumanizeze total înainte ca 
această luptă să devină posibilă. 


12. Marx, critic al lui Proudhon 


Critica făcută de Marx lui Proudhon în Mizeria filosofiei poate fi 
rezumată sub trei titluri principale. 

În primul rând, Proudhon nu sesizează consecinţele inevitabile 
ale concurenţei și, preocupat să-i elimine „laturile negative“, 
adoptă un punct de vedere moralizator în detrimentul analizei 
economice. Aceeași substituire a gândirii economice prin 
indignare morală apare şi în sloganul „Proprietatea este furt“, 
care, pe deasupra, este și incoerent de vreme ce, prin definiţie, 
furtul presupune existenţa proprietăţii. Este o fantezie utopică 
speranţa de a putea determina valoarea mărfurilor folosind ca 
etalon munca atât timp cât se menţin sistemul individual de 
producţie şi cel de schimb şi, odată cu ele, concurenţa. Proudhon 
confundă mereu timpul de muncă privit ca etalon al valorii cu 
munca însăși. Dat fiind că munca însăși este o marfă (în această 
ctapă a gândirii sale, Marx încă mai considera că munca salariată 
presupune vânzarea muncii, și nu a forţei de muncă, aşa cum 0 va 
face în formularea finală a teoriei sale despre plusvaloare), nu este 
clar cum poate servi ea, mai bine decât orice altă marfă, ca etalon 
al valorii. Adevăratul etalon al valorii este timpul de muncă, nu 
timpul de care este efectiv nevoie pentru confecționarea unui 
anume produs, timpul cel mai scurt în care acest produs poate fi 
confecționat în actualele condiţii tehnologice și de organizare a 
productiei. Concurența fixează preţul bunurilor pe baza timpului 
de muncă socialmente necesar şi, astfel, presupune, în mod 
necesar, inegalitatea între producătorii aflați în competiţie. Cât 
timp se menţine această competiție, nu poate exista schimb 
echivalent, deoarece, aşa cum, ulterior, Marx avea să explice mai 
în detaliu, circulaţia capitalului egalizează rata profiturilor fixând 
preţurile la un nivel aflat sub valoarea reală sau deasupra ei (este 
imposibil ca preţurile să fie menținute în corespondenţă cu 
valoarea asigurând în acelaşi timp rate de profit egale în diferite 


ramuri ale producţiei). De altfel, în condiţiile concurenţei, 
sistemul de schimb serveşte nevoilor producţiei, şi nu celor ale 
consumului, iar industria nu aşteaptă cererea, ci o creează ca 
însăşi. Încercarea de a menține proprietatea privată și concurenţa 
abolind în același timp „laturile lor negative“ este o himeră de 
moralist. 

În al doilea rând, Marx îi reproşează lui Proudhon preocuparea 
reacționară şi nerealistă de a reînvia metodele de producţie 
medievale, bazate pe iscusinţa individuală. Idealul unui schimb 
individual bazat pe valoare este la fel de utopic în era industrială 
ca idealul abolirii diviziunii muncii în condiţiile producţiei la 
scară mică. Marx însuși priveşte diviziunea muncii în forma pe 
care aceasta o avea în vremea sa ca pe o sursă de degradare fizică şi 
psihică și preconizează abolirea ei; în viziunea lui Proudhon, însă, 
aceasta se poate realiza doar dacă muncitorul efectuează întregul 
proces de producere a unui anume articol, adică revine la condiţia 
de meşteșugar. Industria dominată de concurenţă atrage după sine 
o diviziune a muncii din ce în ce mai avansată, astfel încât 
abolirea ei nu poate fi imaginată decât în condiţiile abolirii 
concurenței și ale reglării producţiei în funcţie de nevoile umane 
reale. Doctrina lui Proudhon este o fantezie mic-burgheză, un vis 
de a menţine burghezia eliminând concomitent proletariatul, cu 
alte cuvinte, de a-i transforma pe toţi membrii societății în 
burghezi. 

În al treilea rând, Proudhon încearcă să aplice schemele 
hegelicne într-un mod arbitrar și fantezist. Preluând din 
idealismul hegelian ideea potrivit căreia categoriile economice 
sunt factori istorici de sine stătători, forţe spirituale față de care 
fenomenele reale au un statut derivat, el își închipuie că realitatea 
socială poate fi transformată printr-o manipulare intelectuală a 
categoriilor. Or, categoriile nu sunt decât nişte abstracții, reflectări 
în mintea umană ale condiţiilor sociale la un moment dat al 
istoriei; singura realitate a vieţii sociale sunt oamenii, aflaţi în 
conexiuni determinate de istorie și convertite apoi în „categorii“ 
mentale. Este mai cu seamă greșită şi contrară dialecticii hegeliene 
ideea că poate fi abolită „latura rea“ a unei categorii sau a alteia 
păstrând totodată valorile ei pozitive. Contradicţiile proprii 
fiecărei epoci istorice nu sunt nişte metehne oarecare susceptibile 
de a fi remediate pe calea gândirii; ele sunt condiţii indispensabile 
ale dezvoltării sociale şi ale evoluţiei societăţii spre maturitate. 


Dacă în timpul dominaţiei feudalismului, economiștii, entuziasmați de 
virtuțile cavalerești, de dulcea armonie dintre drepturi și datorii, de viața 


patriarhală a orașelor, de starea de prosperitate a industriei casnice de la 
țară, de dezvoltarea industriei organizate de corporaţii, jurande şi bresle, în 
sfârșit, de tot ceea ce constituie partea frumoasă a feudalismului, și-ar fi 
pus problema să elimine tot ceea ce întunecă acest tablou — iobăgia, 
privilegiile, anarhia —, ce s-ar fi întâmplat? S-ar fi distrus toate elementele 
care generau lupta şi s-ar fi înăbușit din fașă dezvoltarea burgheziei. S-ar fi 
pus problema absurdă de a elimina istoria. 


Marx urmează aici interpretarea hegeliană a progresului ca 
rezultat al conflictului intern, proces incompatibil cu simpla 
eliminare a inconvenientelor. „Din momentul în care ia naștere 
civilizația“, notează el, „producţia incepe să se bazeze pe 
antagonismul dintre diferitele tagme, stări, clase, în sfârșit, pe 
antagonismul dintre munca acumulată și munca nemijlocită. Fără 
antagonism, nu există progres. Aceasta este legea căreia 1 s-a supus 
civilizaţia până în zilele noastre. Până în momentul de faţă, forțele 
de producţie s-au dezvoltat datorită existenţei acestui regim al 
antagonismelor dintre clase.“ Este absurdă încercarea lui 
Proudhon de a-i transforma pe toţi oamenii în capitaliști și de a 
înlătura pe această cale racilele capitalismului — inegalitatea, 
exploatarea și anarhia în producţie —, pentru că asta ar echivala cu 
a „suprima“ antagonismele sociale păstrând în același timp cauza 
lor de căpetenie sau cu a desfiinţa proletariatul menţinând în 
acelaşi timp burghezia. 

Toate cele trei critici principale ale lui Marx sunt aspecte ale 
aceleiași idei, și anume că procesul istoric își are dinamica sa 
proprie, guvernată de nivelul tehnologici („Moara acționată cu 
mâna creează societatea cu stăpâni feudali; moara cu aburi, 
societatea cu capitalişti industriali.) şi animată de lupta de clasă. 
De unde decurge că o răsturnare socială nu poate fi produsă prin 
moralizare, că structurile perimate nu por fi resuscitate, iar 
conflictele sociale nu por fi rezolvare prin eliminarea uneia dintre 
părțile în conflict. Trebuie lăsat ca lupta să ajungă la forma ei 
finală, în care cei doi antagoniști vor ceda locul unui tip de 
organizare superior: proletariatul, prin revoluție, se va 
autosuprima ca clasă şi, prin aceasta, va face să dispară toate 
diferenţele de clasă. 


13. Manifestul comunist 


In 1847-1848 au avut loc evenimente care au afectat în chip 
decisiv mișcarea comunistă și propaganda ei de orientare 
marxistă. Un grup de comuniști germani din Bruxelles, cu care 


Marx colabora, a stabilit contacte cu grupuri similare din alte ţări, 
inclusiv cu Liga celor Drepţi, care, la sfârșitul anului 1846, îşi 
mutase sediul de la Paris la Londra. Unul dintre conducătorii 
acesteia, Joseph Moll, i-a invitat pe Marx şi Engels să se alăture 
Ligii şi să schiţeze pentru ea un program. Liga funcţiona în acea 
vreme pe baza unui amestec eclectic de idei socialiste, fiind lipsită 
de o bază teoretică coerentă. În iunie 1847, Engels a luat parte la 
congresul Ligii, ţinut la Londra. La sugestia lui Marx şi Engels, 
numele ei a fost schimbat în Liga Comuniştilor, iar deviza ei — 
„Toți oamenii sunt fraţi“ — a fost înlocuită cu „Proletari din toate 
țările, uniţi-vă!, Marx şi Engels au organizat ramuri ale Ligii la 
Bruxelles, respectiv Paris, iar Engels a redactat un program, în 
formatul întrebare-răspuns, intitulat Principiile comunismului. În 
el, se vorbea despre exploatarea capitalistă și inevitabilitatea 
crizelor şi era descrisă viitoarea societate bazată pe comunitatea 
bunurilor, democraţie politică, salarii egale și producţie 
industrială planificată. Documentul mai vorbea despre necesitatea 
unei revoluţii politice simultane în toate ţările civilizate. La 
sfârșitul lui noiembrie şi începutul lui decembrie, Marx ȘI Engels 
au participat împreună la cel de-al doilea congres al Ligii, ţinut la 
Londra, unde li s-a încredinţat sarcina de a redacta ceea ce avea să 
devină un text fundamental al socialismului științific: Manifestul 
Partidului Comunist. Această capodoperă a literaturii 
propagandistice a fost publicată pentru prima dată în februarie 
1848, iar în ediţiile ulterioare a fost intitulată Manifestul 
comunist. 

Manifestul se ocupă, rând pe rând, de relaţiile dintre burghezie 
și proletariat, dintre comuniști şi proletari și dintre comunism și 
doctrinele socialiste alternative. Prima secţiune cuprinde pasajul 
devenit clasic: „Istoria tuturor societăţilor de până azi este istoria 
luptelor de clasă. După antagonismele din lumea antică dintre 
oamenii liberi şi sclavi, dintre patricieni și plebei, iar în perioada 
feudală, dintre nobili şi iobagi, structura de bază a epocii prezente 
o constituie opoziţia dintre burghezie și proletariat. Societatea 
modernă a simplificat situația de clasă: împărţirea în două clase 
fundamentale era din ce în ce mai evidentă şi devenea din ce în ce 
mai răspândită. Descoperirea Americii și naşterea industriei 
moderne creaseră o piață mondială şi, după lupte îndelungate, 
dăduseră burgheziei un rol dominant în viaţa politică. Burghezia 
a îndeplinit o sarcină revoluţionară fără precedent prin năruirea 
legăturilor patriarhale, pretins „naturale“, dintre oameni şi 
reducerea raporturilor lor reciproce la forma interesului egoist 
nedisimulat. Ea a transformat „vocația“ muncitorului în muncă 


salariată și a pus o amprentă cosmopolită pe comerţ, industrie şi 
pe întreaga civilizaţie, sfărâmând barierele naţionale și antrenând 
lumea în iureșul fără răgaz al progresului tehnic şi cultural. „Abia 
burghezia a arătat ce este în stare să realizeze activitatea 
omenească. Dar, spre deosebire de clasele dominante din epocile 
de dinainte, burghezia nu poate și nici nu dorește să menţină 
neschimbate mijloacele de producţie. Ea poate să existe numai cu 
condiţia revoluţionării permanente a tehnologiei şi deci şi a 
relaţiilor sociale. Ea îşi subordonează din ce în ce mai mult 
producţia agricolă, concentrează mijloacele de producţie în 
general și organizează în slujba propriului interes state naţionale 
cu sisteme legislative uniforme. Însă, după cum victoria 
burgheziei s-a datorat incompatibilităţii instituţiilor sociale și 
juridice ale societăţii feudale cu forţele productive dezvoltate în 
acea societate, tot aşa căderea ei se va datora contradicţiei dintre 
tehnologia pe care ea a dezvoltat-o și relaţiile de proprietate 
caracteristice capitalismului. Această contradicție se manifestă 
prin crize periodice de supraproducţie din care se iese prin 
distrugerea de forţe productive șI cucerirea de noi pieţe, metode 
care duc, însă, la rândul lor, la crize şi mai grave. „Burghezia a 
făurit nu numai armele care îi aduc moartea; ea a creat şi oamenii 
care vor mânui aceste arme: muncitorii moderni, proletarii. 
Muncitorii sunt nevoiţi să se vândă burgheziei la un preț egal cu 
costul reproducerii muncii lor, adică cu minimul necesar pentru 
a-i ţine în viaţă; ei au devenit anexe ale maşinilor. Exploataţi de 
patroni, de proprietarii caselor de raport, de negustori, de 
cămătari, ei încep să se răzvrătească, mai întâi împotriva maşinilor 
care-i aruncă în şomaj şi le sporesc nesiguranța zilei de mâine, 
apoi împotriva exploatării de către propriii patroni, iar în cele din 
urmă, Împotriva sistemului capitalist ca atare. În această ultimă 
fază, lupta lor capătă caracter politic, cuprinzând arii geografice 
din ce în ce mai întinse și unind proletariatul mai întâi la scară 
naţională, iar apoi și la scară mondială. Proletariatul este singura 
clasă cu adevărat revoluţionară. Înteresele particulare ale claselor 
de mijloc — ţăranii, meseriași, micii negustori — sunt 
conservatoare; ele ar prefera, dacă s-ar putea, să blocheze 
progresul inevitabil de centralizare şi concentrare a capitalului, în 
urma căruia membrii lor ajung ei înşişi în situația de proletari. Pe 
măsura dezvoltării industriei, burghezia îi aduce pe proletari în 
condiţii de viaţă din ce în ce mai proaste, împingându-i astfel spre 
solidarizare şi acţiune unită. Ea își creează, astfel, în mod 
inconştient, dar inevitabil, propriul său gropar. Burghezia a 
dovedit că nu-și poate păstra situaţia de clasă dominantă, fiind 


osândită la pieire. Muncitorii, la rândul lor, nu pot dobândi 
controlul asupra mijloacelor de producţie decât prin demolarea 
întregului sistem de creare a avuţiei existent până acum. 
„Proletarii nu au nimic propriu de ocrotit; ei au de nimicit tot 
ceea ce, până acum, ocrotea și asigura proprietatea privată. 

Comuniștii nu au interese deosebite de cele ale proletariatului 
şi nu diferă de celelalte partide proletare decât prin aceea că 
reprezintă interesele proletariatului în întregul lui, indiferent de 
deosebirile naţionale. Ei sunt în avans faţă de masele proletare 
datorită faptului că posedă înţelegerea teoretică a lumii în care se 
desfăşoară lupta acestora. Scopul lor este de a conduce 
proletariatul la cucerirea puterii politice, în vederea distrugerii 
sistemului de proprietate burghez care le permite capitaliștilor så- 
și însușească munca altora și în vederea abolirii burgheziei și a 
proletariatului în sensul de clase sociale. 

În plus, Manifestul replică în felul următor celor mai frecvente 
imputări aduse comunismului. 

l. „Abolirea proprietăţii private va favoriza o lene generalizată 
ȘI va duce la colapsul producţiei.“ Dar, pentru mase, proprietatea 
privată nu există nici în prezent, ceea ce nu împiedică societatea 
să existe şi så se menţină. 

2. „Comunismul înseamnă negarea individualităţii. Da, dacă 
este vorba despre indivizii cărora sistemul existent le îngăduie să- 
și folosească proprietatea ca pe un instrument de înrobire a altora. 

3. „Comunismul distruge familia.“ De fapt, el distruge familia 
burgheză, bazată, pe de o parte, pe capital și pe câştigul privat, iar 
pe de alta, pe ipocrizie şi prostituție. 

4. „Comunismul este împotriva naţionalităţii.” Dar muncitorul 
proletar nu are patrie, încât nu e chip să fie deposedat de ea. În 
orice caz, piaţa mondială şterge treptat deosebirile naţionale, iar 
victoria proletariatului va intensifica acest proces. Odată cu 
abolirea exploatării omului de către om, vor dispărea şi 
exploatarea, asuprirea și vrăjmăşia dintre naţiuni. Asuprirea 
naţională este o consecinţă a asupririi sociale. 

5. „Comunismul urmărește să distrugă adevărurile eterne şi 
ideile sublime ale religiei, eticii şi filosofiei.“ Dar toate ideile pe 
care ni le-a transmis istoria sunt absolute numai în măsura în care 
exploatarea şi asuprirea au persistat în pofida tuturor schimbărilor 
de sisteme politice. Producţia spirituală a omenirii este la fel de 
schimbătoare ca conditiile existenţei umane; ideile sunt 
permanente în măsura în care anumite relaţii sociale au fost până 


în prezent permanente. Comunismul detronează ideile „eterne“ 
prin desființarea sistemului de clasă care, existând din vremuri 
imemoriale, le-a conferit aparenţa eternității. 

Propaganda socialistă din acel timp este criticată în Manifest 
prin prisma originii de clasă a diverselor orientări din ea. Este 
vorba mai întâi despre socialismul feudal (legitimiștii francezi, 
Tânăra Anglie), care se împotriveşte capitalismului din punctul de 
vedere al aristocrației ruinate de sistemul de proprietate burghez; 
invocând fericirea patriarhală de altădată, el îl atacă pe burghez 
pentru că a nimicit vechile rânduieli și, mai cu seamă, pentru că a 
creat proletariatul revoluţionar. Același lucru poate fi spus despre 
socialismul creştin, „agheasma cu care popa sfințește necazul 
aristocratului“.  Socialismul  mic-burghez  (Sismondi) reflectă 
teama micilor producători că industria îi va ruina. El susţine că 
mecanizarea, concentrarea capitalului şi diviziunea crescândă a 
muncii duc inevitabil la crize, sărăcie, inegalitate stridentă, 
războaie şi descompunere morală. Lucrul acesta e adevărat, dar 
remediul preconizat — întoarcerea la sistemul precapitalist de 
producţie şi de schimb, cu bresle și cu economie ţărănească 
patriarhală — este reacţionar şi ineficient. Cât despre „adevăratul 
socialism“ al lui Karl Grün și al altor ideologi germani, el este un 
păienjeniş sentimental de speculaţii şi generalităţi despre natura 
umană, care face abstracţie de împărţirea în clase și de interesele 
particulare ale muncitorilor. Socialiștii din această şcoală se 
bucură de aprobarea claselor feudale care încă guvernează 
Germania, întrucât atacă burghezia liberală care, în această ţară, 
este adevăratul vehicul al progresului. 

Acestea sunt varietățile socialismului reacţionar. Mai există apoi 
socialismul burghez al lui Proudhon și al altora, care caută să 
prezerve condiţiile existente eliminând tot ce tinde să 
revoluţioneze societatea; exponenţi săi „vor burghezia fără 
proletariat“. Acest socialism se sprijină pe sloganuri filantropice şi 
preconizează reforme administrative, nefăcând niciun efort de 
abolire a sistemului de proprietate burghez. 

În fine, socialismul sau comunismul utopic predicat de Saint- 
Simon, Owen și Fourier, conştient de lupta de clasă și de 
asuprirea proletariatului, nu sesizează rolul istoric cheie al 
acestuia, văzând în el doar un obiect pasiv al planurilor lor 
reformiste. Aceşti teoreticieni repudiază perspectiva revoluţiei, 
ațintindu-și privirea asupra comunității ca întreg sau asupra 
claselor privilegiate. Ei au jucat un rol pozitiv în critica societății 
burgheze și preconizarea de reforme, dar, încercând să se ridice 
deasupra luptei de clasă reale, succesorii lor din generaţiile 


următoare s-au transformat în secte reacționare care au drept scop 
atenuarea antagonismelor de clasă și împiedicarea acţiunii politice 
de sine stătătoare a proletariatului. 

Comuniștii din diferite ţări sprijină diverse mișcări politice, dar 
numai pe acelea care năzuiesc la o transformare radicală a 
condiţiilor existente. Germania prezintă pentru ei un interes 
deosebit, dat fiind că iminenta revoluţie burgheză din această ţară 
se va produce pe fundalul unor condiţii sociale mai avansate, în 
Europa şi chiar și în Germania însăşi, comparativ cu revoluțiile 
burgheze care au avut loc în Franţa și Anglia. Așa stând lucrurile, 
revoluţia burgheză germană „nu poate fi decât preludiul direct al 
unei revoluţii proletare“. 

Marx și Engels n-au considerat necesar ca în ediţiile ulterioare 
ale Manifestului să opereze revizuiri în privinţa bazelor teoretice 
ale acestuia. Lăsând deoparte aşteptările lor excesiv de optimiste 
privind revoluţia în Europa şi faptul că n-au anticipat anumite 
evoluţii care în epoca aceea nu puteau fi prevăzute (Manifestul nu 
menţionează nici Rusia, nici America drept ţări potenţial 
revoluţionare), prefeţele și amendamentele lor ulterioare scot în 
evidenţă un singur element teoretic important: experienţa 
Comunei din Paris i-a convins că proletariatul nu poate să preia 
aparatul de stat existent spre a-l folosi în propriile scopuri, ci 
trebuie să înceapă prin a-l distruge. 

În ceea ce priveşte controversa cu socialiștii din prima jumătate 
a secolului, Engels a revenit la ea în 1878, în cartea sa Anti- 
Diihring, unde repetă principalele critici din Manifest la adresa 
socialismului utopic. Această doctrină, spune el, este produsul 
unei situaţii în care clasa muncitoare nu era încă maturizată într-o 
asemenea măsură încât să-şi asume iniţiativa istorică, înfăţişându- 
se doar ca un grup oprimat și năpăstuit, nu și ca vehicul al 
revoluţiei sociale. Înseşi condiţiile în care a luat naştere nu i-au 
permis socialismului utopic să vadă în socialism o necesitate 
istorică a prezentului, ŞI nu doar o teorie ingenioasă, o descoperire 
intelectuală care ar fi putut fi făcută în indiferent ce perioadă. Ori 
de câte ori Marx și Engels, creatorii socialismului ştiinţific, revin 
la tema predecesorilor lor utopici, ei reiterează trei reproșuri 
fundamentale la adresa acestora: atitudinea filantropică faţă de 
clasa muncitoare, refuzul perspectivei revoluţionare și conceperea 
socialismului ca o teorie ivită accidental. Acestor erori, ei le opun 
propria viziune despre teoria socialistă ca fiind conştiinţa de sine a 
iniţiativei revoluţionare reale a clasei muncitoare, o activitate 
liberă care este totodată, istoriceşte, necesară. Engels îi omagiază, 
cu toate acestea, pe reprezentanții socialismului utopic pentru 


caracterul tăios şi cutezător al atacului lor la adresa lumii 
contemporane şi pentru inventivitatea predicţiilor lor privind 
viitorul; el nu-i priveşte condescendent, cu superioritate, ca de la 
înălţimea unei revelații, ci ţine cont de condiţiile istorice care le- 
au îngustat câmpul vizual. 

Putem spune că, odată cu apariţia Manifestului comunist, teoria 
socială a lui Marx şi preceptele sale privitoare la acţiune au căpătat 
contururi bine definite și închegate. Lucrările lui ulterioare nu au 
modificat în vreo privinţă esenţială cele scrise aici, ci doar le-au 
îmbogăţit prin analize specifice şi au transformat într-un edificiu 
teoretic masiv ceea ce, uneori, nu erau decât nişte aforisme, 
sloganuri sau argumentări incipiente. Putem, aşadar, în cele ce 
urmează, după ce vom fi făcut o scurtă trecere în revistă a 
evenimentelor istorice relevante, să părăsim expunerea 
cronologică în favoarea uneia axate pe conţinut. Va trebui, însă, să 
acordăm o atenţie aparte teoriei lui Engels privind dialectica 
naturii şi interpretării date de el materialismului filosofic, 
deoarece acestea pot fi considerate o schimbare de conţinut 
înăuntrul marxismului așa cum se prezenta acesta înainte de 
1848. Fireşte, principiile stabilite atunci şi elaborate ulterior n-au 
fost formulate niciodată în așa fel încât să excludă posibilitatea 
unor interpretări neconcordante. Pe măsură ce mișcarea socialistă 
și teoria socialistă au progresat, s-a întâmplat adesea ca vederile lui 
Marx cu privire la o chestiune sau alta — determinismul istoric, 
teoria claselor, a statului sau a revoluţiei — să fie interpretate 
diferit de către oameni diferiţi. Aceasta e soarta firească a tuturor 
teoriilor sociale, fără excepţie, sau în orice caz a celor care au 
reprezentat o forţă reală în viaţa politică și în dezvoltarea socială, 
iar în această privinţă, nicio teorie modernă nu poate rivaliza cu 
marxismul. Cele mai importante controverse în jurul interpretării 
corecte a teoriei lui Marx s-au produs însă după ce el s-a stins din 
viață. 


XI 


SCRIERILE ȘI LUPTELE POLITICE 
DE DUPĂ 1847 ALE LUI MARX ȘI 
ENGELS 


I. Evoluţiile din anii 1850 


Publicarea Manifestului comunist a coincis în timp cu convulsiile 
din anul 1848. După revoluţia din februarie de la Paris, guvernul 
belgian a adoptat măsuri represive împotriva emigranților 
revoluționari; Marx a fost expulzat din Bruxelles și s-a întors la 
Paris, unde a activat pentru cauza revoluţionară în numele Ligii 
Comuniştilor. După revoluțiile de la Viena și Berlin din martie, 
numeroşi emigranţi au plecat din Franţa în Germania; Marx şi 
Engels s-au stabilit la Köln, unde propaganda comunistă era cea 
mai activă, iar începând din iunie au scos un ziar, Neue 
Rheinische Zeitung, cu un program bazat pe o foaie volantă 
redactată anterior de ei, intitulată Revendicările Partidului 
Comunist din Germania. Aceste revendicări nu erau, ca atare, 
comuniste, ci radical-democratice şi republicane, printre ele 
figurând confiscarea marilor proprietăţi funciare, învățământul 
universal gratuit, impozitul progresiv şi naţionalizarea căilor 
ferate. Ziarul, al cărui redactor-șef era Marx, condamna 
atitudinea nchotărâtă și acomodantă a burgheziei și pleda pentru 
o Germanie unită sub o constituţie republicană cu vor direct şi 
universal; lua apărarea minorităţilor naţionale asuprite, în speţă a 
polonezilor, şi chema la război împotriva Rusiei ca principal 
bastion al reacţiunii în Europa. Programul alianţei dintre 
proletariat şi burghezia republicană în vederea unei revoluţii 
democratice nu era privit cu ochi buni de către numeroşi 
comuniști germani, care se temeau că, dacă muncitorimea nu se 
menținea ca o entitate politică separată, ea va fi doar 
instrumentul unei revoluţii făcute în interesul burgheziei. 


Victoria reacţiunii în Europa și colapsul Parlamentului de la 
Frankfurt au pus capăt activităţii revoluţionare a lui Marx în 
Germania. Neue Rheinische Zeitung şi-a încetat apariţia în mai 
1849; Marx a fost expulzat din Prusia și, nu Fără dificultate, a 
făcut drumul înapoi la Paris, unde spera o nouă izbucnire 
revoluţionară în orice moment. Guvernul francez a pus însă 
obstacole rămânerii lui la Paris, astfel că, în august, fără niciun 
ban în buzunar şi fără vreun mijloc de a-și câștiga existenţa, a 
plecat la Londra spre a-și începe acolo o nouă viaţă de exilat. Aici 
avea să-şi petreacă tot restul zilelor, zbătându-se în sărăcie, boală și 
necazuri familiale, Engels s-a stabilit la Manchester în 1850, unde 
a rămas timp de douăzeci de ani, obţinând un venit de la o 
fabrică de bumbac unde tatăl său era coacţionar. Ani de-a rândul, 
el l-a susținut financiar pe Marx, sacrificându-și propria activitate 
literară pentru a-i înlesni prietenului său să se dedice studiului şi 
cercetării ştiinţifice. 

Curând după sosirea la Londra, Marx, Engels și câțiva prieteni 
de-ai lor s-au apucat să resusciteze Liga Comuniștilor, care, în 
timpul revoluţiei, fusese dizolvată. Manifestul pe care l-au 
redactat în acest scop cuprindea un program diferit de cel din 
Neue Rheinische Zeitung; în el se preconiza ca proletariatul să se 
organizeze în mod independent de burghezia republicană şi, 
paralel cu susţinerea revendicărilor democratice, să-şi propună o 
stare de „revoluţie permanentă” care să-i permită în cele din urmă 
cucerirea puterii politice. Marx şi Engels erau convinşi că criza 
economică iminentă va declanșa curând revoluţia în Europa, în 
special în Franţa. Când această speranţă s-a dovedit deşartă, Liga 
a fost condamnată să sucombe nu peste multă vreme, ceea ce s-a 
şi întâmplat în 1852. Neue Rheinische Zeitung, cu subtitlul 
Politischoekonomische Revue, a apărut la Londra timp de numai 
câteva luni, în 1849. În cursul următoarelor două decenii, 
mișcarea socialistă europeană a continuat să fiinţeze la periferia 
vieţii politice, dar, graţie strădaniilor lui Marx, a căpătat un nou 
fundament teoretic, care-i va permite să revină în chip viguros la 
viață atunci când condițiile aveau să se schimbe. În cursul anilor 
1850, Marx şi-a reluat studiile economice, neintegrându-se 
personal în nicio organizaţie politică, deși a păstrat oarecare 
legături cu liderii chartişti. 

Prima scriere importantă a lui Marx publicată în timpul 
perioadei sale londoneze a fost Opisprezece brumar al lui Ludovic 
Bonaparte, în care analiza tentativa de lovitură de stat din 
decembrie 1851; această scriere a constituit primul număr al unei 
reviste newyorkeze, The Revolution, lansată de Marx impreună 


cu prietenul său, Joseph Weydemeyer. Eseul era o continuare la 
Luptele de clasă în Franţa, 1848-1850, care apăruse la Londra în 
Neue Rheinische Zeitung; în noua sa lucrare, Marx analiza 
situaţia de clasă care făcuse posibil ca o „mediocritate“ ca Ludovic 
Napoleon să acapareze puterea. Lucrarea abundă în observaţii 
generale şi cuprinde unele dintre cele mai frecvent citate maxime 
ale lui Marx. 

Procesul intentat unui grup de comuniști la Köln în 1852, cu 
prilejul căruia au fost produse probe menite să-l incrimineze și pe 
Marx, l-a incitat pe acesta să demaște contrafacerile poliţiei 
prusiens; cel mai important document, Dezvâ/uiri privitoare la 
procesul comunistilor de la Koln, a apărut anonim la Basel în 1853. 
Intre 1853 şi 1862, Marx a contribuit cu articole pe probleme 
curente la New York Daily Tribune, parte dintre ele scrise de 
Engels, deşi au apărut sub semnătura lui Marx. Onorariile 
primite pentru ele nu-i ajungeau să-și asigure existenţa, dar au 
contribuit cât de cât la atenuarea sărăciei crunte în care trăia 
familia Marx. Ani de-a rândul, le-au lipsit banii necesari pentru 
chirie, încălţăminte ȘI hârtie de scris; Marx era cu totul 
nepriceput în administrarea banilor, încât soţia sa, Jenny, era o 
clientă statornică a caselor de amanet. Într-un rând, Marx a 
încercat să obţină o slujbă de funcţionar la căile ferate, dar a fost 
respins din pricina scrisului său execrabil. 

De-a lungul acestor ani, principala ocupaţie a lui Marx a fost 
elaborarea unei critici a economiei politice, începută în 
Manuscrisele sale pariziene din 1844. În răstimpuri, i se părea că 
se apropie de încheierea acestei lucrări, dar aspiraţia continuă spre 
perfecţiune îl împingea întruna să caute noi date şi noi surse, de 
natură să-i amelioreze ciorna. Criza economică din 1857 l-a făcut 
să redacteze o versiune revizuită, dar aceasta nu a fost niciodată 
încheiată şi a rămas până la sfârșitul vieţii sale nepublicată. 
Introducerea la această lucrare a fost publicată în 1903 de Karl 
Kautsky în Die Neue Zeit (Stuttgart) şi reprezintă cel mai 
complet și mai important studiu al lui Marx privitor la 
problemele metodei în științele sociale. Întreaga lucrare, intitulată 
Grundrisse der Kritik der Politischen Ökonomie (Bazele criticii 
economiei politice), a fost publicată la Moscova în 1939-1941, 
epocă neprielnică studiului academic. În 1953 a fost republicată 
în Berlinul de Est, dar nu a beneficiat de o examinare și discutare 
temeinică decât începând cu anii '60. Ea prezintă interes ca o 
mărturie a continuității gândirii lui Marx, de la Manuscrisele 


pariziene până la Capitalul cuprinde, spre exemplu, o nouă teorie 
a muncii înstrăinate, care aruncă lumină asupra semnificației 
acestei categorii în lucrările sale de maturitate. 

În general, textul acestor Grundrisse arată că Marx nu-și 
abandonase ideile antropologice din anii 1840, ci că a căutat să le 
traducă în termeni economici. Mai ştim, dintr-o scrisoare a sa, că 
metoda sa de lucru a fost influenţată de recitirea Logicz lui Hegel, 
din care se întâmplase să-i parvină un exemplar. Introducerea 
cuprindea un plan general al lucrării pe care intenţiona s-o scrie 
și, cum acest plan este doar în parte realizat în Capitalul, s-a iscat 
o discuţie în jurul întrebării dacă sau în ce măsură Marx și-a 
schimbat ulterior decizia. Studiile recente ale lui McLellan și ale 
altora au arătat însă limpede că nu sunt motive să considerăm că a 
operat vreo schimbare esenţială. Cele trei volume ale Capitalului, 
care se ocupă de teoria valorii, a banilor, a plusvalorii și a 
acumulării capitalului (volumul I), de circulaţie şi reproducție 
(volumul II) și de profit, rentă și credit (volumul III), constituie 
doar o parte din structura plănuită iniţial, pe când Grundrisse este 
prima schiţă şi singura care acoperă întregul teren, adică oferă cea 
mai cuprinzătoare expunere de care dispunem a teoriei lui Marx. 
Aici se găsesc prima formulare a unor idei importante care apar 
apoi în Capitalul — de pildă, teoria ratei mijlocii a profitului și 
distincţia dintre capitalul constant şi cel variabil —, precum şi 
unele teme care nu se mai regăsesc în operele ulterioare. Printre 
acestea se numără — în afară de secvenţa cea mai timpurie, unde 
sunt criticaţi Carey și Bastiat — observaţiile privitoare la comerţul 
exterior şi piața mondială, precum și pasajele filosofice, presărate 
pe parcursul lucrării, de factura celor din Manuscrisele din 1844. 
Publicarea Bazelor nu a schimbat sub vreun aspect esenţial 
imaginea de ansamblu a doctrinei lui Marx, furnizând, 
dimpotrivă, o dovadă în sprijinul exegeţilor care susțineau 
continuitatea inspiraţiei filosofice a lui Marx, şi nu al celor care 
postulau o ruptură radicală între teoriile sale antropologice din 
tinereţe şi liniamentele gândirii sale economice din anii de 
maturitate. 

Din perioda redactării Bazelor datează şi o altă scriere 
economică a lui Marx, Zur Kritik der politischen Ökonomie 
(Contribuţii la critica economiei politice), publicată cu ajutorul lui 
Lassalle, la Berlin, în 1859. Aici, Marx a expus pentru prima dată 
propria teorie a valorii, diferită de cea a lui Ricardo, deşi nu a 
dezvoltat-o până la capăt. Prefaţa la această lucrare este unul 


dintre cele mai frecvent citate texte ale lui Marx, deoarece 
cuprinde formularea cea mai concisă şi mai generală a ceea ce, 
mai târziu, avea să se numească „materialism istoric“. 

În anii 1859-1860, Marx a investit multă energie într-o 
polemică cu Karl Vogt, un om politic și naturalist german care, pe 
atunci, preda la Universitatea din Berna. Cauza imediată a 
polemicii a constituit-o acuzaţia adusă de Marx lui Vogt — fără 
multe dovezi, dar, după cum evenimentele aveau s-o arate, 
corectă — de a fi uneltit în sprijinul lui Napoleon al III-lea în 
timpul războiului franco-austriac. Pe lângă aceasta, Vogt era 
exponentul unui materialism primitiv și vulgar („Gândirea este o 
secreție a creierului, aşa cum bila este o secreție a ficatului“). 
Lucrarea lui Marx, Herr Vogt, publicată în 1860, îl acuză pe acesta 
de intrigă, calomnie şi dublu joc; astăzi, însă, ea nu mai prezintă 
decât un interes biografic. 


2, Lassalle 


În afară de Proudhon, principalul rival teoretic al lui Marx în anii 
1860 a fost Lassalle, care, timp de mulţi ani, l-a eclipsat în ceea ce 
priveşte influenţa în lumea germană. 

Ferdinand Lassalle (1825-1864) era fiul unui comerciant evreu 
din Wroclaw. A studiat filosofia și filologia la Berlin şi Wroclaw în 
perioada 1843-1846 şi intenţiona să îmbrăţişeze o carieră 
academică. A devenit hegelian (dar nu în grupul Tinerilor 
Hegelieni), a citit literatură socialistă ȘI, de la o vârstă fragedă, a 
tras concluzia că este predestinat să devină un filosof eminent şi să 
schimbe situaţia socială din Germania. Multă vreme, însă, 
energiile i-au fost confiscare de afacerile personale. Se îndrăgostise 
de contesa Sophie von Hatzfeld, care era de aproape două ori mai 
vârstnică decât cl, și timp de zece ani i-a apărat cavalerește, la 
nenumărate tribunale din Germania, interesele financiare 
împotriva soțului de care divorțase. Legat de această afacere, a fost 
arestat la începutul anului 1848 sub învinuirea de complicitate la 
sustragerea unor documente. După şase luni a fost eliberat, dar în 
noiembrie a fost din nou încarcerat, din pricina unor discursuri 
incendiare în sprijinul revoluţiei. Între 1849 şi 1857 a trăit la 
Düsseldorf, timp în care a purtat corespondenţă cu Marx (prima 
dată se întâlniseră în 1848) și a scris o amplă lucrare despre 
Heraclit (Die Philosophie Herakleitos des Dunklen von Ephesos, 
1857); într-o scrisoare a sa către Engels, Marx se pronunţă 
nefavorabil despre ea, apreciind-o drept o versiune diluată a părții 
corespunzătoare din Boria filosofiei a lui Hegel. În 1859, Lassalle 


a publicat o dramă cu subiect istoric, Franz von Sickingen, având 
drept personaj un cavaler din secolul al XVI-lea aflat în fruntea 
unei ligi ce propaga reforma în Germania; destinul său tragic era 
menit, pare-se, în intenţia autorului, să simbolizeze înfrângerea 
Revoluţiei de la 1848. Opera este impregnată de sentimente 
patriotice și de credință în misiunea Germaniei. În 1860, Lassalle 
a scris articole despre Fichte și Lessing, iar în 1861 și-a publicat 
principala sa lucrare, Sistemul drepturilor moştenite, un tratat 
filosofic, istoric și politic întâmpinat favorabil de lumea 
academică. În el, după ce rezumă istoria legilor romane şi 
germanice privitoare la succesiune, Lassalle abordează o problemă 
pe care o ridicase și Savigny, și anume: în ce împrejurări 
drepturile moştenite își pierd valabilitatea? Problema avea 
implicaţii transparente asupra vieții politice curente, deoarece 
apărătorii privilegiilor invocau regula clasică potrivit căreia o lege 
nu se poate aplica retroactiv şi deduceau din ea că legile noi nu 
puteau stinge drepturile dobândite potrivit unor legi mai vechi. 
Contraargumentaţia lui Lassalle era, în esență, următoarea: 
drepturi dobândite sunt cele create de activitatea deliberată a unui 
individ; legea însă presupune tacit că ele sunt valabile doar atâta 
vreme cât astfel de drepturi sunt permise în general de sistemul 
juridic în vigoare, iar sistemul juridic își trage validitatea din 
conștiința naţiunii ca întreg. Dacă anumite legi mai recente 
interzic o anumită categorie de drepturi sau privilegii, individul 
nu poate invoca formula /ex retro non agit spre a pretinde, de 
pildă, că el are dreptul să dețină sclavi sau iobagi sau că este scutit 
de impozite pentru simplul motiv că „așa a fost dintotdeauna“. În 
felul acesta, Lassalle apăra legalitatea schimbărilor sociale care 
presupuneau abolirea privilegiilor. 

Activitatea lui Lassalle ca om politic şi ideolog al mișcării 
muncitoreşti a debutat, propriu-zis, în 1862 şi nu a durat (din 
pricina morţii timpurii) decât ceva mai mult de doi ani. De acum 
trăia la Berlin şi lua parte activă la controversa constituţională din 
Prusia, atacându-i pe liberalii din Partidul Progresului (Deutsche 
Fortschrittspartei). În primăvara anului 1862 a publicat o adresă 
către muncitori, cunoscută mai târziu sub numele de 
Arbeiterprogramm, care a devenit expunerea clasică a vederilor 
sale; de asemenea, o cuvântare despre constituţie şi o prelegere 
despre Fichte. 

Partidul Progresului se bucura de o puternică susţinere din 
partea claselor muncitoare; unul dintre liderii săi, FH. Schulze- 
Delitzsch, era promotor al societăților de amiciţie, al fondurilor 
de asigurări și al cooperativelor de consum ca metode de 


ameliorare a soartei proletariatului în cadrul cooperării dintre 
capital şi muncă. Totuşi, unele grupuri erau nemulțumite de 
patronajul burgheziei liberale, iar unul dintre ele, din Leipzig, a 
apelat la Lassalle cu invitaţia de a-şi expune poziţia privitor la 
mișcarea muncitorească. Lassalle a răspuns în ianuarie 1863 
printr-o Scrisoare deschisă care a devenit apoi un fel de cartă a 
partidului socialist muncitoresc german — Allgemeiner Deutscher 
Arbeiterverein —, creat în luna mai a aceluiaşi an. 

În acelaşi timp, după cum s-a aflat mai târziu, Lassalle a intrat 
în contact cu Bismarck, sperând, de bună seamă, să închege o 
alianţă cu conservatorii împotriva burgheziei. Mai târziu, într-un 
discurs rostit în Reichstag în 1878, Bismarck avea să declare că 
avusese mai multe întrevederi cu Lassalle la cererea acestuia, dar 
că nu a fost vorba de negocieri, pentru simplul motiv că Lassalle 
nu reprezenta nicio forţă politică şi nu avea nimic de oferit; pe 
Lassalle l-a descris însă ca pe un om inteligent și un adevărat 
patriot. 

Arbeiterverein nu a înregistrat succese notabile în timpul vieții 
lui Lassalle, dar a reușit să ajungă la circa o mie de membri ȘI a 
fost prima expresie politică independentă a clasei muncitoare 
germane. În august 1864, Lassalle şi-a pierdut viaţa la Geneva 
într-un duel legat de o fată de șaptesprezece ani, cu care voia să se 
însoare; familia ei aristocrată a refuzat să-l primească, fata însăşi s- 
a răzgândit și s-a întors la logodnicul ei de mai înainte, iar 
Lassalle le-a trimis o scrisoare insultătoare care a prilejuit 
provocarea la duel şi moartea lui. 

Marx și Lassalle s-au întâlnit la Berlin în 1861 şi la Londra în 
anul următor. Nu s-au simpatizat niciodată; Marx nu i-a acordat 
increderea sa și l-a criticat în repetate rânduri în scrisori către 
Engels și alții, iar dezacordul politic în care se afla cu el a fost 
exprimat cel mai limpede în 1875, la peste un deceniu de la 
moartea lui Lassalle, în Critica Programului de la Gotha. Antipatia 
și iritarea reciproce aveau și anumite temeiuri personale. Lassalle 
era un om cu aptitudini remarcabile, dar, în acelaşi timp, era și un 
parvenit înfumurat și întru câtva cabotin. În 1860, de pildă, îi 
scria unei femei de care fusese o vreme îndrăgostit o „confesiune“ 
ce reprezintă o mostră de autoelogiere naivă. Își zugrăvea în ca un 
portret de geniu adorat de popor, de conducător al unui partid 
revoluţionar (care, pe atunci, exista doar în închipuirea sa), un 
nou Robespierre, spaima duşmanilor săi, un bărbat de treizeci şi 
cinci de ani cu experiența unui înţelept de nouăzeci și posesor al 
unui venit anual de patru mii de taleri. 


Totuşi, conflictele dintre Marx şi Lassalle nu erau cauzate în 
principal de antipatia reciprocă personală. Cei doi erau în 
dezacord aproape în toate chestiunile de conţinut: doctrina 
economică, tactica politică, atitudinea faţă de stat în general şi 
față de statul prusian în particular. În general, se poate spune că 
punctele asupra cărora vederile lor coincideau nu aveau nimic 
specific marxist. Dar iată în ce constau unele dintre disensiunile 
lor: 

— în primul rând, diagnosticul economic privind situaţia 
proletariatului. Lassalle spunea în menţionata Scrisoare deschisă 
din 1863 că liberalii greșeau crezând că pot să elibereze clasa 
muncitoare prin mijloace precum fondurile de asigurări, 
cooperativele și altele de acest fel, ceea ce, fireşte, era în 
concordanţă cu concepţia lui Marx. Lassalle însă mergea mai 
departe, încercând să-şi susțină poziţia prin invocarea așa-numitei 
„legi de aramă a salariului“, potrivit căreia, atunci când salariile 
sunt determinate de cererea şi oferta de muncă, ele gravitează 
inevitabil în jurul „minimului fiziologic“ necesar pentru a-i ţine 
in Viaţă pe muncitori și pe copiii lor. Dacă, din indiferent ce 
motiv salariile cresc, clasele muncitoare vor avea mai mulți copii, 
și oferta de braţe de muncă, sporită în acest fel, va împinge 
salariile în jos; iar dacă salariile scad sub menţionatul minim, 
muncitorii vor avea mai puţini copii, cererea de muncă va depăși 
oferta şi salariile vor urca. Acest cerc vicios este inevitabil câtă 
vreme nivelul salariilor este reglat de cerere şi ofertă. 

Lassalle a preluat această doctrină, mai mult sau mai puţin 
fidel, de la Malthus și Ricardo. Marx nu a profesar-o niciodată 
sub această formă şi cu toate că, uneori (mai ales în scrierile sale 
mai timpurii), a adoptat punctul de vedere că salariile tind cu 
necesitate spre minimul fiziologic, n-a acceptat raționamentul 
desfăşurat în sprijinul lui de Lassalle, care acorda ponderea 
exclusivă factorului demografic în determinarea cererii şi a ofertei 
de forţă de muncă. Era, de altminteri, limpede că cererea şi oferta 
nu puteau fi măsurate în mod absolut, ci doar în raport cu 
tabloul economic de ansamblu, luând în considerare şi elemente 
cum sunt boom-ul şi recesiunea, starea piețelor mondiale, 
progresul tehnic, proletarizarea ţărănimii şi a micii burghezii și, în 
fine, efectul exercitat asupra salariilor de presiunea clasei 
muncitoare. În funcţie de împrejurări, aceşti factori însumaţi ar 
putea împinge salariile în sus sau în jos, dar, în orice caz, era 
simplist ca întreaga problemă să fie redusă la rata de natalitate a 
proletariatului existent. În plus, Lassalle se contrazicea în același 
document atunci când spunea că nevoile minime cresc pe măsura 


progresului general, astfel că nu se poate vorbi de o ameliorare a 
soartei muncitorilor comparând situaţia lor de acum cu cea din 
trecut; e posibil ca, în termeni absoluţi, muncitorii să câștige mai 
mult, dar totodată să o ducă mai prost în privinţa nevoilor lor 
totale. De aici rezultă că minimul nu este unul doar fiziologic, ci 
deopotrivă social și cultural. Astfel înţeleasă, teoria „pauperizării 
relative“ este apropiată de vederile lui Marx așa cum au fost 
exprimate de el în anii '50 şi '60; 

— în al doilea rând, Lassalle diferă radical de Marx atunci când 
deduce din „legea de aramă a salariilor“ că modalitatea corectă de 
emancipare a muncitorilor o constituie dezvoltarea cooperativelor 
de producţie, în care ei ar urma să primească salarii egale cu 
valoarea bunurilor pe care le produc. Cum proletarii nu pot crea 
aceste cooperative prin eforturi proprii, se impune ca statul să-i 
ajute prin instituţii de credit. Pentru ca acest lucru să se întâmple, 
muncitorii trebuie să fie capabili să exercite presiuni asupra 
statului, ceea ce nu pot face decât dacă există dreptul de vot 
universal, direct şi egal. 

Acest program era în divergență cu teoria lui Marx sub cel 
puţin trei aspecte importante. În concepţia acestuia, dominarea 
economiei de către asociații ale producătorilor era o reiterare a 
utopiei lui Proudhon; unităţile de acest fel, chiar și dacă ar 
aparţine muncitorilor, nu ar putea supravieţui într-o situaţie de 
concurență cum este cea existentă. Legile pieţei ar continua să 
acţioneze; ar continua să existe crize, falimente şi concentrarea 
capitalului. În orice caz, salariile n-ar putea fi niciodată egale cu 
valoarea bunurilor produse, deoarece o parte din această valoare 
se impune a fi alocată nevoilor publice, activităţilor neproductive 
necesare, rezervelor etc. În sfârșit, programul potrivit căruia statul 
ar urma să fie agentul emancipării clasei muncitoare era potrivnic 
ideii lui Marx, că statul este o armă de apărare a claselor 
privilegiate. 

Lassalle critica teoria liberală a statului dintr-un punct de 
vedere hegelian; el scria în Arbeiterprogramm că, din punctul de 
vedere al burgheziei, singura funcţie a statului este de a proteja 
libertatea şi proprietatea indivizilor, astfel că, dacă n-ar exista 
infractori, nu i-ar rămâne nimic de făcut. De fapt, însă, statul era 
forma supremă de organizare umană, în care dobândeau realitate 
toate valorile umane, iar funcţia sa era de a conduce specia umană 
spre libertate; el constituia o unire a indivizilor într-o singură 
entitate morală și instrumentul prin care omul urma să-și 
împlinească destinul. Scriind astfel de lucruri, Lassalle avea în 
minte statul prusian; spre deosebire de Marx, el era un patriot 


german şi vedea evenimentele din epoca sa, inclusiv războaiele, 
dintr-un punct de vedere naţional, și nu din unul internaţionalist 
proletar. El considera unitatea Germaniei o chestiune de 
importanţă supremă şi credea că politicile lui Bismarck aveau să 
aducă mai mult folos decât prejudiciu; considera, de asemenea, că 
adevăratul antagonist al proletariatului era burghezia, astfel încâr 
o alianţă cu conservatorii ar putea fi de dorit. Acest mod de 
gândire era diametral opus liniei generale a lui Marx, potrivit 
căreia, atunci când revendicările burgheziei liberale vin în conflict 
cu interesele elementelor conservatoare, feudale sau monarhiste, 
proletariatul trebuie să sc alieze cu burghezia. 

Baza filosofică a naţionalismului lui Lassalle transpare cel mai 
limpede din conferințele sale despre Fichte, în care el spune că 
ideile acestuia întruchipează măreţia spirituală a poporului 
german. Strădania întregii filosofii germane urmăreşte depăşirea 
dualității dintre subiect şi obiect, reconcilierea spiritului cu lumea 
și înstăpânirea „fondului lăuntric al spiritului“ (die Innerlichkeit 
des Geistes) asupra realităţii. Fichte proclamase că misiunea 
poporului german este de a pâși în avangarda progresului uman şi 
de a îndreptăți planul divin al creaţiei prin dobândirea 
independenţei naţionale. Germania nu era doar un aspect (în 
germană, Moment) necesar al istoriei universale, ci era menită să 
fie promotorul ideii de libertate de care depindea viitorul 
omenirii. Tocmai pentru că timp de secole Germania nu a avut o 
istorie proprie, ci a fiinţat ca o „pură interioritate metafizică, ea a 
devenit locul de naștere al ideii filosofice care şi-a propus să 
reconcilieze gândirea şi ființa. 


Germania, naţiune metafizică, şi-a asumat în istoria lumii, prin 
dezvoltarea sa şi prin desăvârșita concordanţă dintre istoria sa lăuntrică şi 
cea exterioară, destinul metafizic suprem şi şi-a conferit o onoare 
incomparabilă, aceea de a crea din conceptul spiritual de „naţiune“ un 
teritoriu naţional și de a-şi plămădi propria fiinţă din gândirea pură. Unei 
națiuni metafizice îi revine o sarcină metafizică, infăptuire care nu stă mai 
prejos de creaţia divină. Spiritul pur nu doar informează realitatea care i se 
prezintă, ci creează un teritoriu, adevăratul sălaș al propriei sale existente. 
Nimic asemănător nu a mai existat de la începutul istoriei până în prezent. 
(Die Philosophie Fichtes, în F. Lassalle, Reden und Schriften, Hans Feigl, 
1920) 


Concepția fichtean-romantică despre stat şi națiune avea 
precădere, în gândirea lui Lassalle, față de viziunea sa 
semimarxistă despre proletariat ca eliberator al lumii. El pare să-și 
fi resimţit ca pe un stigmat originea evreiască, deși nu făcea 
niciun efort să o ascundă. Obișnuia să spună că a detestat 


dintotdeauna două categorii de oameni — pe evrei şi pe literați — şi 
că, din nefericire, el însuși făcea parte din amândouă; şi nu scăpa 
niciun prilej de a-şi clama sentimentele patriotice. În pornirea sa 
de a proslăvi statul, unitatea organică a naţiunii și întâietatea 
spirituală a Germaniei, el a fost, precum odinioară Fichte, un 
pionier al naţional-socialismului. Stilul său bombastic și profetic 
îl exaspera pe Marx în aceeași măsură ca dezacordurile lor 
teoretice. Succesul practic al lui Lassalle este însă incontestabil; 
insistența sa pe o mişcare proletară independentă a pus temeliile 
socialismului organizat în Germania. Printre marxiștii ortodocşi 
de mai târziu, opiniile despre el au fost împărţite, Mehring punea 
accentul pe antipatia personală a lui Marx față de Lassalle, 
minimalizând divergenţele politice şi teoretice dintre ei, pe când 
Kautsky susţinea că ideile despre socialism ale celor doi erau total 
diferite. În orice caz, este clar că orizontul teoretic al lui Lassalle, 
spre deosebire de cel al lui Marx, se mărginea la Germania; la fel 
se poate spune şi despre influența sa politică, dar, în această ţară, 
ca a fost realmente puternică și de durată. Chiar și mai târziu, 
după ce social-democraţia germană abandonase, în cele din urmă, 
programul lui Lassalle, spiritul acestuia mai era încă detectabil în 
partid, atât în tenta naționalistă care persista dincolo de suprafață, 
cât şi în credinţa că aparatul de stat existent putea fi pus să 
servească interesele proletariatului. 


3. Internaționala I. Bakunin 


Începând de pe la mijlocul anilor '60, Marx a fost mai puţin 
implicat în combaterea vederilor lui Lassalle decât în polemici cu 
alte şcoli de gândire dinăuntrul Internaționalei, îndeosebi cu cele 
ale lui Proudhon şi Bakunin. 

Asociaţia Internaţională a Muncitorilor, ca să-i menţionăm 
denumirea completă, a luat fiinţă la o adunare publică ţinută la 
Londra în septembrie 1864. Cu un an mai devreme, se 
înfiripaseră primele legături organizatorice între sindicatele 
britanice şi cele franceze, cu prilejul unor demonstraţii în 
sprijinul insurecției poloneze împotriva Rusiei. La adunarea din 
1864, pe lângă delegaţii britanici și francezi, au luat parte 
emigranţi germani, polonezi și italieni și s-a luat decizia creării 
unui organism internaţional de coordonare a luptei clasei 
muncitoare din diferite ţări. A fost ales un Consiliu General 
format din 34 de membri, avându-l ca preşedinte pe George 
Odger, un sindicalist londonez. Marx a fost ales în Consiliu, fiind 
desemnat secretar-corespondent pentru Germania; el a jucat, de 


asemenea, un rol de frunte în redactarea regulamentului și a 
Discursului Inaugural. În acesta din urmă erau descrise, pe scurt, 
situaţia și acţiunile proletariatului european în perioada de după 
1848. Se constatau o sărăcire tot mai accentuată a proletariatului 
și o concentrare crescândă a proprietăţii, se spunea că totuși s-au 
obţinut anumite succese pe linia reducerii orelor de muncă și a 
dezvoltării mișcării cooperatiste, dar se sublinia că emanciparea 
economică a proletariatului depindea de cucerirea de către el a 
puterii politice. Aceasta se putea înfăptui doar prin acţiunea 
internaţională a muncitorilor, care alcătuiau o clasă cu interese 
comune independente de ţară sau naţionalitate. Ei nu luptau 
pentru înlocuirea privilegiilor existente cu altele, ci pentru a pune 
capăt dominaţiei de clasă. Textele aprobate nu cuprindeau totuși 
revendicări revoluţionare exprese. 

În cursul următorilor câţiva ani, Internaționala s-a străduit, cu 
succes moderat, să-și organizeze secţii în diferite ţări europene; în 
afara teritoriului Marii Britanii, astfel de secţii au fost formate în 
diverse orașe din Franţa, Belgia, Elveţia, îndeobște pe baza unor 
organizaţii existente. Partidul lui Lassalle a rămas în afara 
Internaționalei, în principal din pricina dezacordurilor privitoare 
la atitudinea sa faţă de Bismarck şi de democraţia burgheză 
germană. Sindicatele britanice, dintre care unele au aderat la 
Internaţională, au continuat o politică separată proprie. Francezii 
din Internațională erau în majoritatea lor proudhonişti şi şi-au 
exprimat dezacordurile cu Marx la congresele de la Geneva 
(septembrie 1866) şi Lausanne (septembrie 1867). Au obiectat, 
printre altele, împotriva discutării la întruniri a chestiunii 
poloneze şi a menţionării ei în manifeste; Marx, pe de altă parte, 
considera că independenţa poloneză era inseparabilă de cauza 
muncitorimii europene şi că sarcina cea mal urgentă consta în 
Înfrângerea puterii reacționare ţariste. Proudhoniștii, aidoma 
dascălului lor, erau neîncrezători în acţiunea politică, în general, 
și rămâneau atașați credinţei lor în „mutualism“, considerat de 
Marx o pură utopie. 

Regulamentul Internaționalei era îndeajuns de îngăduitor spre 
a permite apartenenţa la ea a unor grupuri foarte variate. În afară 
de sindicatele britanice și de proudhoniști, din ea au făcut parte, 
timp de câţiva ani, radicali francezi și partizani de-ai lui Mazzini. 
Federaţia era laxă, Consiliul General neavând puteri executive 
asupra membrilor ei. Pe tot parcursul existenţei Asociaţiei, Marx a 
închinat o bună parte din timpul său activităţilor ei, cu trei 
obiective principale, care au devenit deosebit de evidente în anii 
următori constituirii. El voia ca Internaționala să devină un 


organism centralizat care să poată impune secţiilor o politică 
uniformă; s-a străduit să determine adoptarea de către întreaga 
mișcare a bazelor ideologice elaborate de el însuşi; a sperat să facă 
din Internaţională o armă împotriva Rusiei. Cu tot prestigiul de 
care se bucura, el n-a izbutit să atingă niciunul dintre aceste 
obiective, iar linia politică susținută de el a dus înăuntrul 
Internaționalei la o ruptură care a constituit o cauză importantă, 
deşi nu cea principală, a destrămării ei. Marx însuşi a luat parte la 
numai unul dintre congresele Internaționalei, ultimul, ținut la 
Haga în 1872. 

Criza economică din 1867 și valul de greve din multe ţări 
europene au fost prielnice Internaționalei; au fost create noi secţii 
ale acesteia în Spania, Italia, Olanda şi Austria, iar în Germania, 
paralel cu lassallienii, a fost creat, de către Liebknecht și Bebel, un 
nou partid social-democrat; acesta n-a aderat formal la 
Internaţională, dar în chestiunile principale era mai apropiat de 
Marx. Influenţa proudhoniştilor a slăbit, iar la congresul de la 
Bruxelles din septembrie 1868, Internaționala s-a pronunţat 
pentru trecerea în proprietate colectivă a pământurilor arabile, 
pădurilor, drumurilor, canalelor şi minelor și s-a declarat în 
favoarea armei grevelor. 

Anul 1869 a marcat zenitul activităţii şi influenţei 
Internaționalei, dar a fost totodată martorul sciziunii fatidice 
dintre figurile de frunte ale mișcării revoluţionare din secolul al 
XIX-lea, Marx şi Bakunin. Aceşti doi lideri aveau concepţii 
diametral opuse cu privire la strategie și cu privire la teme precum 
clasa muncitoare, revoluția, statul și socialismul. 


Mihail Aleksandrovici Bakunin (1814-1876) avea în urma sa un 
trecut politic aventuros atunci când a aderat la Internaţională, în 
1869. Născut în gubernia Tver, într-o familie de aristocrați, și-a 
început studiile la o şcoală militară, pe care, însă, nu peste mult 
timp, a părăsit-o. A petrecut apoi câțiva ani la Moscova, unde a 
frecventat intelectuali care discutau despre viitorul Rusiei și al 
lumii în lumina filosofiei hegeliene a istoriei. Pentru o vreme, a 
fost hegelian conservator, crezând în raționalitatea istoriei reale şi 
considerând că individul n-are dreptul de a-și afirma 
subiectivitatea sa accidentală împotriva  decretelor rațiunii 
universale. Curând, însă, a trecut în cealaltă extremă, mai 
potrivită, fără doar şi poate, cu temperamentul său. A plecat la 
Berlin în 1840, unde s-a întâlnit cu Tineri Hegelieni și s-a 


contaminat de ideile lor. Făcând apoi alte călătorii în Elveţia, 
Belgia şi Franţa, a venit în contact cu principalii autori socialişti 
ai vremii: Cabet, Weitling, Proudhon şi, în fine, Marx şi Engels. 
A cunoscut, de asemenea, numeroşi polonezi din emigrația de 
după 1830 şi, de atunci, a acordat în scrierile sale o atenţie 
susţinută cauzei independenţei poloneze. În anii 1840 a făcut 
agitaţie în favoarea unei federaţii slave, idee pe care, mai târziu, a 
repudiat-o ca fiind ineficientă şi reacționară. Niciodată însă n-a 
încetat să deteste Germania, la fel de violent cum Marx detesta 
Rusia. 

Cei doi s-au ciocnit pentru prima dată în timpul Revoluţiei de 
la 1848, când, într-un articol din Neue Rheinische Zeitung, 
Bakunin a fost acuzat de a fi agent țarist, o calomnie pe care 
ziarul a fost apoi nevoit s-o retracteze. Bakunin a luat parte activă 
la luptele revoluţionare de la Praga și Dresda; a fost condamnat la 
moarte în două rânduri şi, până la urmă, a fost expulzat în Rusia, 
unde a petrecut următorii doisprezece ani în temniţă și surghiun. 
Din una dintre închisorile unde a stat a adresat ţarului Nicolae I 
o stranie Confesiune (publicată pentru prima dată după Revoluţia 
din Octombrie), în care îşi exprima căinţa pentru activitatea sa 
subversivă, dar, în același timp, avertiza că situaţia cumplită din 
Rusia ar putea duce la revoluţie. În 1862 a fugit din Siberia în 
Japonia, apoi, via America, a ajuns la Londra. Cariera sa de 
anarhist teoretic şi practic datează din 1864, când a înfiinţat 
grupul clandestin cunoscut sub numele de Fraternité 
Internationale, o organizație laxă cuprinzând prieteni şi aderenţi 
de-ai săi, în principal din Spania, Italia și Elveţia. În septembrie 
1868 a creat o asociaţie făţiş anarhistă, Alliance Internationale de 
la Democratie Socialiste, care a cerut să fie primită în 
Internaţională. Consiliul acesteia din urmă a refuzat să accepte 
Alianţa ca atare, dar în 18609 a fost de acord să poată adera secţii 
individuale ale acesteia, inclusiv cea din Geneva, din care făcea 
parte Bakunin şi care era singurul grup bine organizat. De aici 
încolo, între Marx și Bakunin a existat un conflict continuu în 
care ar fi greu de despărțit animozităţile politice de cele personale. 
Marx s-a străduit din răsputeri să convingă pe toată lumea că 
Bakunin nu făcea decât să se folosească de Internaţională pentru 
scopurile lui private, iar în martie 1871 a şi făcut să circule o 
scrisoare confidențială în acest sens. El vedea, de asemenea, mâna 
lui Bakunin (pe care, după 1864, nu l-a mai întâlnit niciodată) în 
toate ocaziile în care câte o iniţiativă de-a sa se lovea de 
impotrivire în Internaţională. Bakunin, la rândul său, nu doar 


combătea programul politic al lui Marx, ci, după cum a scris în 
repetate rânduri, l-a considerat pe Marx un om neloial, 
ranchiunos, obsedat de putere și hotărât să-și impună propria 
autoritate despotică întregii mișcări revoluţionare. Marx, spunea 
el, avea toate calităţile şi toate defectele caracterului evreiesc; era 
extrem de inteligent şi bine documentat, dar era totodată un 
doctrinar înveterat şi înfumurat, un intrigant ros de o invidie 
morbidă pe toţi cei care, precum Lassalle, dobândiseră în viaţa 
publică o vizibilitate mai mare decât a lui. 

Lăsând politica deoparte, istoria relaţiilor lui Marx cu Bakunin 
nu ni-l înfățișează pe primul într-o lumină favorabilă. Acuzaţia sa, 
că Bakunin se foloseşte de Internaţională în scopuri personale, era 
lipsită de temei, iar sforţările sale de a-l expulza pe acesta din 
organizaţie au fost finalmente încununate de succes (în 1872), 
graţie, în principal, unei scrisori a lui Neceaev, pentru care Marx 
nu putea să nu ştie că Bakunin nu poartă nicio răspundere. 
Acesta, fireşte, milita pentru victoria propriilor idei în 
Internaţională, întocmai cum o făcea și Marx. La Congresul de la 
Basel din 1869, bakuniștii au izbutit să fie adoptată (contrar 
punctului de vedere al lui Marx) o propunere potrivit căreia 
abolirea dreptului de moștenire era declarată parte integrantă a 
revoluţiei sociale. Începând din 1870, între diferitele secţii ale 
Internaționalei disensiunile au luat amploare, iar în Elveţia, 
Spania şi Italia adepţii lui Bakunin au căpătat o pondere mai 
mare decât cei ai lui Marx. Ultimii ani de viaţă ai lui Bakunin au 
fost închinaţi în principal scrisului. În 1870, el a publicat 
L Empire knouto-germanique et la révolution sociale, iar în 1873, în 
limba rusă, singura sa lucrare de oarecare întindere, Statalitate şi 
anarhie (tradusă în franceză sub titlul Frarisme et anarchie). 
Aceasta era menită să constituie introducerea la o lucrare mai 
amplă (pe care nu a mai apucat s-o scrie) şi cuprindea toate ideile 
importante din perioada sa anarhistă. Fa constituie o culegere 
nesistematică de consideraţii pe o multitudine de teme: Europa și 
politica mondială, Rusia, Germania, Polonia, Franța, China, 
Revoluţia de la 1848, Comuna din Paris, atacurile împotriva 
comunismului şi diverse reflecţii filosofice. 

Bakunin nu avea stofă de teoretician sau de fondator de 
sisteme. El deborda de o inepuizabilă energie revoluționară, avea 
predilecție pentru mobiluri distructive și era însufleţit de un 
mesianism anarhist. Nu putea suporta situaţiile care necesitau 
calcule politice pe termen lung, manevre tactice și alianțe de 
circumstanţă. Exprima, după cum singur era conștient, întregul 
spirit de revoltă care mocnea în rândul celor mai năpăstuite 


elemente ale clasei muncitoare, lumpenproletariatul şi țărănimea 
nevoiașă. Despre „comunismul de stat“, adică cel al lui Marx, era 
de părere că se bucură de adeziunea muncitorilor mai ajunși, 
relativ asiguraţi și cu deprinderi burgheze, pe când el, Bakunin, 
avea priză la pauperii zdrențăroși care nu fuseseră corupți şi care 
nu aveau nimic de pierdut. Evoca, în repetate rânduri, răscoalele 
lui Pugaciov şi Stenka Razin din Rusia, răbufniri stihiale şi 
instinctive ale ţărănimii deznădăjduite conduse de „briganzi 
(vocabula îi aparţine). Adepții lui Marx, declara el, dispreţuiau 
poporul; nu scrisese oare Lassalle că înăbușirea răscoalei țărănești 
din Germania secolului al XVI-lea a constituit o contribuţie 
importantă la progresul istoric? Marx şi Lassalle, pe care nu-i 
dezbina decât invidia personală a lui Marx, erau susţinătorii unui 
nou despotism de stat pe care l-ar genera inevitabil „socialismul 
științific“ preconizat de ci. 

Întreaga doctrină a lui Bakunin era centrată pe cuvântul 
„libertate“, pe când termenul „stat“ condensa tot răul care se cerea 
alungat din lume. El accepta până la un punct teoria 
materialismului istoric, în sensul că istoria umană depinde de 
„fapte economice“ și că ideile oamenilor sunt un reflex al 
condiţiilor materiale în care trăiesc. Îmbrăţișa, de asemenea, 
materialismul filosofic (sub acest nume) bazat pe ateism şi 
respingea orice idee de transcendenţă. Era însă de părere că 
marxiştii absolutizau principiul, corect în sine, al materialismului 
istoric, transformându-l într-un fel de fatalism care nu lăsa niciun 
loc în istorie voinţei individuale, revoltei spontane sau factorilor 
morali. 

Susţinând primatul „vieţii“ asupra „ideilor“, Bakunin repudia 
doctrina „socialismului ştiinţific“, potrivit căreia viaţa socială 
putea fi organizată pe baza unor scheme inventate de intelectuali 
și impuse poporului. Propaganda politică sau morală putea 
convinge masele numai în măsura în care era în concordanță cu 
ceea ce sălășluia — doar că neexprimat — în minţile şi inimile lor. 
Nu folosea la nimic să luminezi poporul rus cu ajutorul unor 
teorii savante; el nu va accepta decât ceea ce, într-un fel, știa deja, 
dar nu se pricepuse să articuleze. În general, ştiinţa era, în cele din 
urmă, o funcţie a vieții și nu putea revendica vreo supremație 
asupra altor manifestări ale acesteia. Ea era necesară şi merita tot 
respectul, dar nu era în măsură să surprindă fenomenele în 
deplinătatea lor, ci le reducea la abstracții, ignorând 
individualitatea și libertatea umană. Viaţa este creatoare, pe când 
știința este necreatoare şi reprezintă doar o faţetă a realităţii. 
Ştiinţele sociale, în particular, care se aflau încă în faşă, nu puteau 


pretinde să prezică viitorul ori să impună idealuri omenirii. Istoria 
este un proces de creaţie spontană, nu rezultatul aplicării unor 
scheme ştiinţifice; ea se dezvoltă aidoma vieţii înseși, într-o 
manieră instinctivă şi nesupusă rațiunii. 

Ideea lui Bakunin privind revolta vieţii împotriva științei, deși 
atenuată prin aprecieri pozitive despre valoarea cunoașterii, avea 
să servească drept bază acelor versiuni ale anarhismului care 
vedeau în orice gândire academică o invenţie meşteșugită a 
intelectualității menită să-i justifice privilegiile sub pretextul 
superiorității mentale. Bakunin nu mergea atât de departe, dar 
arunca universităţilor reproşul de a fi lăcașuri ale elitismului și 
pepiniere ale unei caste de privilegiați; în plus, avertiza că 
socialismul marxist ar duce la o tiranie a intelectualilor, mai 
odioasă decât toate pe care le-a cunoscut omenirea. 

„Viaţa“, în accepțiunea lui Bakunin, este o năzuinţă de 
nestăvilit spre libertate pentru fiecare individ, fiecare comunitate 
și întregul neam omenesc. Libertatea, la rândul său, presupune 
egalitatea nu doar în faţa legii, ci şi în realitate, adică în sens 
economic. Libertatea și egalitatea sunt opuse sistemului de 
privilegii și proprietăţii private protejate de puterea de star. Statul 
este o formă istoriceşte necesară a vieții în comun, dar nu este 
etern și nu este o simplă suprastructură impusă „faptelor 
economice“; dimpotrivă, el este un factor esenţial în menţinerea 
privilegiilor, exploatării şi a tuturor formelor de aservire. 

Statul, prin însăși natura lui, înseamnă înrobirea maselor de 
către o minoritate privilegiată, despotică, fie ea sacerdotală, 
feudală, burgheză sau „ştiinţifică . 


Orice stat, chiar și cel mai republican şi mai democratic, chiar și statul 
pseudopopular imaginat de Marx, nu este, în esenţă, altceva decât 
guvernare a maselor de către o minoritate instruită şi, deci, privilegiată, 
care, pasămite, înţelege nevoile poporului mai bine decât și le înţelege el 
insusi. (Statalitate şi anarhie) 


Din acest motiv, obiectivul revoluţiei nu constă în a transforma 
statul, ci în a-l aboli. Statul nu trebuie confundat cu societatea, el 
fiind un mijloc artificial de oprimare, pe când societatea este o 
prelungire firească a legăturilor instinctive care-i ţin laolaltă pe 
oameni. Abolirea statului nu echivalează cu abolirea oricărei 
forme de cooperare şi organizare; ea înseamnă că orice formă de 
organizare socială trebuic edificată integral pornind de jos, fără 
instituţii autoritare. Bakunin nu acceptă doctrina lui Stirner că în 
societatea viitorului fiecare își va urmări propriul interes privat; 
dimpotrivă, oamenii posedă o solidaritate naturală, instinctivă, 


care-i face capabili să se preocupe și să se jertfească unii pentru 
alții. Statul nu numai că nu întărește această solidaritate, ci i se 
opune; cel mult, el organizează solidaritatea claselor privilegiate, 
în măsura în care acestea au ca interes comun perpetuarea 
exploatării. Atunci când mecanismul statului va fi nimicit, 
societatea se va organiza în mici comunități autonome care vor 
lăsa membrilor lor o libertate absolută. Eventualele unităţi mai 
mari se vor forma pe o bază riguros voluntară și orice comună va 
avea posibilitatea să se retragă din federaţie oricând doreşte. Nicio 
funcţie administrativă nu va fi atribuită cu titlu permanent 
vreunui individ; toate ierarhiile sociale vor fi abolite, iar funcţiile 
guvernământului se vor topi complet în comunitate. Nu vor mai 
exista legi sau coduri, judecători, familia ca entitate juridică; nu se 
va mai putea vorbi de cetăţeni, ci doar de fiinţe umane. Copiii nu 
vor fi proprietatea părinţilor lor sau a societăţii, ci a propriilor 
euri, aşa cum le e sortit să fie; societatea le va purta de grijă și, la 
nevoie, îi va despărți de părinţi dacă există pericolul să fie 
pervertiţi sau ca dezvoltarea lor să fie stingherită. Va exista 
libertatea absolută de a împărtăși orice păreri, fie ele ȘI false, 
inclusiv credinţe religioase; de asemenea, libertatea de asociere în 
vederea propagării propriilor vederi sau în orice alt scop. 
Delictele, dacă, în genere, vor mai exista, vor fi privite drept 
simptome de boală și tratate în consecinţă. 

Deoarece este clar că privilegiile se leagă de dreptul de 
transmitere prin testament a proprietăţii şi că statul servește la 
perpetuarea acestei intocmiri nedrepte, primul pas spre 
distrugerea sistemului actual constă în desfiinţarea dreptului de 
moştenire. Aceasta e calea spre egalitate, care este de neconceput 
fără libertate; iar libertatea este indivizibilă. 

În lumina acestor principii, comunismul de stat al doctrinarilor 
germani — Marx, Engels, Lassalle și Liebknecht — se vădește a 
constitui amenințarea unei noi tiranii, a tiraniei unor 
autointitulaţi „oameni de ştiinţă“ sub o nouă formă de organizare 
statală. 


Dacă există stat, există, inevitabil, şi dominație și, deci, sclavie. Un stat 
fără sclavie, făţişă sau deghizată, este de neînchipuit; iată de ce noi suntem 
duşmani ai statului. (Srazaflitate și anarhie) 


Sub o formă sau alta, minoritatea va guverna asupra 
majorităţii. 


Dar, afirmă marxiștii, această minoritate va fi formată din muncitori. Da, 
de bună seamă, din foști muncitori, care, de îndată ce devin guvernanţi 


sau reprezentanţi ai poporului, încetează să mai fie muncitori și încep să se 
uite de sus la masele muncitoare, de la inălțimea autorităţii de stat, astfel 
încât ei reprezintă nu poporul, ci se reprezintă pe ei înșiși și pretenția lor 
de a-i guverna pe alţii. Oricine are în privinţa asta vreo îndoială nu ştie 
nimic despre natura umană... Termenii de „socialist ştiinţific“ și 
„socialism științific“ pe care-i întâlnim mereu în scrierile și discursurile 
lassallienilor şi ale marxiștilor sunt suficienţi pentru a dovedi că aşa- 
numitul „stat popular“ nu va fi altceva decât un despotism asupra maselor, 
exercitat de o nouă și foarte restrânsă numeric aristocrație alcătuită din 
reali sau pretinşi „savanţi“. Poporul, fiind neinstruit, va fi total exclus de la 
oficiul guvernării şi adunat cu forţa în turma celor guvernaţi. Halal 
emancipare... Ei |marxiştii] pretind că numai o dictatură — firește, a lor 
înșiși — poate aduce poporului libertatea; noi replicăm la asta că o 
dictatură nu poate urmări alt scop decât acela de a se autoperpetua și nu 
poate genera decât robie în rândul poporului supus ei. Libertatea nu poate 
fi creată decât de libertate, adică de o răscoală a întregului popor, şi de 
libera organizare a maselor muncitoare de jos în sus. (Statalitate şi anarhie) 


Pe scurt, obiectivul mișcării revoluţionare nu poate fi preluarea 
controlului asupra statului existent sau crearea unuia nou, 
deoarece, în acest fel, rezultatul ar compromite ideea. Din acelaşi 
motiv, mişcarea nu-și poate pune nădejdea într-o luptă politică 
purtată în cadrul statului și al instituțiilor parlamentare existente. 
Eliberarea nu poate fi obţinută decât printr-o unică răsturnare 
apocaliptică prin care să fie măturate de pe faţa pământului 
întregul aparat de stat, dreptul şi proprietatea privată. Din acest 
punct de vedere, revoluţia socială care urmează să izbucnească 
diferă în chip fundamental de toate predecesoarele ei și, în 
special, de Revoluţia Franceză, care s-a transformat într-un 
despotism inspirat de mintea bolnavă a lui Rousseau. Despre 
Rousseau și Robespierre, Bakunin vorbeşte cu aversiune; nu are 
lucruri prea măgulitoare de spus nici despre vreunul dintre 
gânditorii socialişti, cu excepţia lui Proudhon, singurul care 
cunoștea valoarea libertăţii. 

Dar nu trebuie, oare, să existe totuşi o organizaţie de stat și 
mijloace de constrângere sau îngrădire, astfel încât să fie limitată 
amploarea conflictelor, iar egoismul uman să fie strunit? Nu, 
răspunde Bakunin; tocmai pentru că există stat, chiar şi indivizii 
cei mai de soi, icşiţi din masa omenirii, devin tirani și călăi. Într-o 
societate întemeiată pe libertate, chiar și indivizii cei mai egoişti şi 
mai aplecaţi spre rele vor fi tămăduiţi de viciile lor; pentru că o 
societate fără stat şi fără privilegii este nu doar mai bună, ci este 
singurul mod de viaţă compatibil cu natura umană, care este 
spontană, creatoare și neîngrădită. Anarhia este mai mult decât 
un ideal, este realizarea omului în conformitate cu menirea sa. 


Aceasta, fireşte, nu înseamnă că ea este garantată de legile istoriei 
sau că este parte componentă a unui plan predestinat; ea este, în 
chip esenţial, operă voită a omului și avem toate temeiurile de a 
crede că această vrere se va împlini. Bakunin credea cu tărie în 
instinctul revoluţionar natural al maselor și examina problema în 
principal așa cum se înfățișa ea în Rusia. Revoluţia avea drept 
condiţie prealabilă necesară sărăcia și deznădejdea extreme, plus 
idealul unei noi societăți; acest ideal nu putea fi impus poporului 
din afară, ci trebuia să fie prezent deja în mod latent în el. 
Poporul avea nevoie nu de predicatori de idealuri inventate, ci de 
revoluționari care să-l trezească din toropeală. Ruşii, ca popor, 
adică țărănimea rusă, aveau adânc înrădăcinat în ei simţul 
anarhiei; ei simțeau că pământul aparţine tuturor şi că obştea 
sătească, mir-ul, trebuie să fie pe deplin autonomă, și erau, din 
fire, ostili statului. Acest simţ al lor era însă zăgăzuit de tradiţia 
patriarhală, de credinţa lor în ţar şi de faptul că mir-ul absorbea 
personalitatea umană și îi stânjenea dezvoltarea, în timp ce opiul 
religiei ținea țărănimea în robie spirituală. Drept urmare, obștile 
săteşti erau inerte şi izolate între ele; dar din sânul poporului se 
puteau ivi răzvrătiți care să-l stârnească şi să trezească în el 
tendinţele naturale revoluţionare. De altfel, aceleaşi idealuri 
naturale mocneau și printre săracii din alte ţări, după cum se 
putea vedea cel mai limpede în Italia, unde revoluţia anarhistă 
devenea iminentă pe zi ce trece. Marea excepţie era Germania, 
unde se găseau întotdeauna puzderie de teoreticieni dispuşi să 
flecărească despre revoluție, dar nu şi oameni care să se pună 
efectiv în slujba ei. Germanii erau adorarori din fire ai statului, 
bucuroşi deopotrivă să se supună şi să poruncească, încât nu este 
de mirare că nu s-au putut înălța mai sus de socialismul de stat al 
unor Marx şi Lassalle sau că Germania lui Bismarck era în prezent 
bastionul reacţiunii mondiale. Imperiul Țarist, indiferent ce ar 
spune Marx, nu putea fi comparat în această privință cu 
Germania; Rusia, de bună seamă, a căutat mereu să se amestece 
în treburile europene, dar cu foarte puțin succes. 

Considerațiile lui Bakunin despre Rusia nu constituie un tot 
coerent. Pe de o parte, el spune că slavii nu sunt capabili să 
formeze state și că toate sistemele lor politice au fost create de 
străini. Pe de altă parte, însă, susține că Rusia este nu numai un 
stat militar (prin contrast cu un stat comercial cum este Marea 
Britanie), ci și că ea a dezvoltat un sistem în care interesele 
tuturor claselor și activităţile industriale și agricole în totalitatea 
lor sunt subordonate puterii centrale, astfel încât avuţia naţională 
nu este decât un mijloc de sporire a puterii statului. Legat de acest 


punct, Bakunin repetă o observaţie făcută deseori în cursul 
secolului al XIX-lea: primatul statului rus faţă de societatea civilă 
era atât de absolut, încât, în raport cu el, până și deosebirea dintre 
clase era un lucru secundar. Este însă greu de înţeles cum se poate 
împăca aceasta cu teza că slavilor le lipsește aptitudinea etatistă. 

Din această scurtă prezentare a ideilor lui Bakunin, se vede clar 
că între el şi Marx existau mari deosebiri atât în sfera teoriei, cât și 
în cea a tacticii revoluţionare. În afară de disputa dintre ei asupra 
conducerii Internaționalei, fiecare dintre ei îl acuza pe celălalt de 
propensiuni dictatoriale. Pe lângă modul diferit în care 
răspundeau la intrebarea dacă Rusia (așa cum susţinea Marx) sau 
Germania (cum susținea Bakunin) reprezintă cartierul general al 
reacţiunii mondiale, ei se aflau în dezacord în privinţa mai multor 
puncte de importanţă capitală pentru mișcarea socialistă. 

Unul era acela că, potrivit convingerii lui Marx, apelul la 
abolirea imediată a dreptului de moştenire însemna a pune carul 
înaintea boilor, deoarece dreptul de transmitere testamentară a 
proprietăţii nu era decât un aspect particular al sistemului 
proprietății ca atare. În al doilea rând, Marx considera că statul 
nu este o sursă independentă a tuturor relelor sociale, ci doar un 
instrument de menţinere a privilegiilor existente. În acest punct, 
dezacordul dintre cei doi nu era esenţial, dat fiind că, la fel ca 
Bakunin, Marx considera că instituţiile politice existente trebuiau 
distruse, iar Bakunin era de acord că statul a apărut, istoriceşte, ca 
un instrument în slujba proprietății private, deși mai susţinea în 
plus că, în decursul timpului, el devenise o forţă de sine stătătoare 
și un bastion al sistemului de clasă. Disputa se reducea, așadar, la 
întrebarea dacă revoluţia socialistă putea sau nu să se dispenseze 
de la bun început de orice formă de stat. Marx credea că statul 
viitorului se va ocupa nu de „guvernarea oamenilor”, ci de 
„administrarea lucrurilor“, adică de organizarea producţiei. În 
ochii lui Bakunin, aceasta echivala cu etatismul extrem; nu putea 
exista administraţie economică centralizată fără centralizare 
politică ŞI, deci, fără sclavie. În al treilea rând, planul strategic al 
lui Marx prevedea o activitate politică în cadrul sistemelor 
existente, parlamentare şi altele, şi permitea alianţe vremelnice cu 
burghezia democrată atunci când se întâmpla ca interesele ei să 
coincidă cu cele ale proletariatului; pe când, pentru Bakunin, 
singurul fel de activitate politică pe care revoluționarii o puteau 
desfășura consta în distrugerea tuturor formelor de organizare 
statală. În al patrulea rând, ideea bakuniană de activitate 
economică pe deplin liberă, desfășurată de mici comune 
autonome, nu era considerată de Marx cu nimic mai bună decât 


o utopie proudhonistă, care era vulnerabilă la aceleaşi obiecţii: pe 
de o parte, că există o tendință obiectivă de centralizare a 
producţiei, iar pe de alta, că o economie compusă din unităţi de 
sine stătătoare ar reproduce în mod inevitabil sistemul 
concurenţei și acumularea capitalului. 

Ideile lui Marx privitoare la aceste chestiuni au cunoscut 
modificări și s-au maturizat pe parcursul unei lungi perioade. 
Abia după experiența Comunei din Paris el a tras concluzia, care 
avea să ocupe un loc central în versiunea leninistă a marxismului, 
că aparatul de stat existent trebuie sfărâmat. Un discipol elveţian 
al lui Bakunin, pe nume Guillaume, a salutat aceasta ca 
însemnând convertirea lui Marx la anarhism; greşea însă, 
deoarece Marx a rămas convins de necesitatea unei administrații 
economice centralizate, deși credea că viitorul stat nu va avea și 
funcţii politice. Este adevărat însă că Marx nu a explicat clar pe ce 
bază avea să se organizeze viaţa socială după ce va fi abolit statul și 
întreaga economie va fi centralizată. Bakunin nu era decât 
superficial familiarizat cu economia politică, fiind convins că, 
odată ce oamenii se vor fi descotorosit de stat, vor intra în joc 
fireasca lor solidaritate şi propensiunea spre cooperare, iar 
conflictele de interese vor fi imposibile. El preconiza o democraţie 
în maniera cantoanelor şi satelor elveţiene, unde întreaga 
populaţie adultă se aduna din când în când spre a decide în 
chestiunile de interes comun; scrierile sale nu cuprind însă nicio 
indicație despre cum ar putea fi aplicată această practică la scara 
unei provincii, a unei ţări sau a lumii întregi, presupunând abolită 
democraţia reprezentativă. 

În aceste dispute, forța lui Marx rezida în sfera criticii 
economice și în convingerea sa că un sistem de unităţi productive 
de sine stătătoare ar duce la reapariţia tuturor aspectelor negative 
ale economiei de piaţă. Bakunin, la rândul său, deţinea ca 
argument puternic critica etatismului inerent programului lui 
Marx. El ridica, astfel, o problemă cât se poate de reală, la care 
Marx nu dădea niciun răspuns, şi anume: cum se putea imagina o 
putere economică centralizată fără constrângere politică? Şi, apoi, 
dacă viitoarea societate va fi împărţită și ea în conducători şi 
conduși, cum va putea ea să evite recrearea sistemului privilegiilor 
de putere, care tinde în chip natural să se perpetueze? Aceste 
obiecţii aveau să fie reluate frecvent în criticile anarhiştilor şi ale 
sindicaliştilor la adresa lui Marx. Este suficient de clar că Marx 
însuși nu își imagina socialismul ca pe un sistem despotic în care 
aparatul de stat şi-ar păstra privilegiile pe baza monopolului 
asupra mijloacelor de producţie, dar fapt e că el nu a dat un 


răspuns satisfăcător obiecţiilor bakuniene la acest punct, astfel că 
lui Bakunin trebuie să i se recunoască meritul de a fi fost primul 
care, pentru a spune așa, a inferat leninismul din marxism. 

Bakunin credea, cu naivitate, că oamenii, lăsaţi să se descurce 
singuri, s-ar comporta așa cum trebuie ȘI ar trāi in armonie, 
deoarece răul nu venea de la oameni, ci din partea statului și a 
proprietăţii private; el nu a explicat însă cum se face că omul, 
fiind bun de la natură, a ajuns să creeze un sistem atât de rău. 
Marx, în ceea ce-l privește, considera irelevantă şi naivă 
chestiunea bunătăţii naturale. El era preocupat de expansiunea 
prometeică a speciei umane prin stăpânirea crescândă a naturii și 
credea că dezvoltarea personală nu avea sens decât în relaţie cu 
dezvoltarea speciei. El era departe de a fi un adept al 
despotismului, dar nu a izbutit să dea o replică acuzaţiei că 
despotismul era implicit cuprins în sistemul său. 

Internaționala I s-a destrămat în urma conflictelor intestine, pe 
de o parte, iar pe de alta, ca urmare a Războiului Franco-German 
şi a Comunei din Paris. Comuna nu a fost un vlăstar al 
Internaționalei, cu atât mai puţin al marxiștilor din ea. 
Majoritatea liderilor ei erau blanquiști, iar aceia dintre membrii 
Internaționalei care i s-au alăturat erau în cea mai mare parte 
proudhoniști. Marx şi-a dat seama din capul locului că este sortită 
eșecului, dar, după înfrângere şi după masacrarea comunarzilor, a 
scris o broșură intitulată Luptele de clasă în Franţa, în care, pe 
lângă omagiul adus eroismului lor, a analizat semnificaţia mișcării 
lor spontane din punctul de vedere al viitorului comunismului. 
Fiind, într-un anume sens, primul regim proletar din istorie, 
Comuna din Paris exemplificase, printr-un proces, ca să spunem 
aşa, natural, unele dintre principiile de bază ale viitoarei societăţi 
socialiste: înlocuirea armatei permanente prin detașamente de 
cetățeni înarmaţi, transformarea poliţiei într-un organ popular, 
electivitatea tuturor magistraţilor și funcţionarilor, un plafon 
maxim al salariului, învățământ gratuit, separarea bisericii de stat 
ȘI exproprierea el. Totuşi, Marx nu a considerat Comuna ca fiind 
specific socialistă sau proletară; în 1891, Engels s-a referit la ea ca 
la o dictatură a proletariatului, caracterizare care nu se întâlneşte 
nicăieri la Marx. (Denumirea ei este, pur și simplu, sintagma 
franceză pentru Municipalitatea Parisului şi nu are nicio conotaţie 
ideologică.) Într-o scrisoare din februarie 1881 către E Domela 
Nieuwenhuis, Marx spunea în mod expres că majoritatea 
Comunei nu era socialistă și că, pentru ea, singura linie de urmat 
corectă şi posibilă ar fi fost un compromis cu Guvernul de la 
Versailles în interesul poporului francez ca întreg. 


Înfrângerea Comunei a dat curaj reacţiunii din toată Europa şi 
a accentuat  disensiunile care au dus la destrămarea 
Internaționalei. Organizațiile muncitoreşti din Franţa şi 
Germania au fost supuse la hărțuieli, iar Internaționala a pierdut 
sprijinul efectiv al sindicatelor britanice, care intraseră în ea din 
motive tactice, și nu din raţiuni ideologice, şi aveau ca principală 
preocupare dobândirea pentru ele a unui statut legal în cadrul 
ordinii existente. [La Conferința din septembrie 1871, 
Internaționala a aprobat apelul lui Marx la îmbinarea acțiunii 
politice cu acțiunea economică a clasei muncitoare şi la crearea de 
partide muncitoreşti de sine stătătoare în toate ţările; Congresul 
de la Haga din septembrie 1872 a arătat că adepţii lui Marx 
reprezentau majoritatea în Consiliul General. Internaționala era 
însă de acum slăbită în urma disensiunilor și persecuțiilor şi nu 
era în măsură să îndrume organizaţiile muncitoreşti aflate în 
condiţii care difereau mult de la o ţară la alta. La propunerea lui 
Engels, Consiliul General şi-a transferat sediul la New York, unde 
organizaţia a mai supravieţuit câţiva ani înainte de a fi formal 
dizolvată în 1876. O Internaţională rivală creată de Bakunin şi 
adepţii săi s-a destrămat un an mai târziu; cu toate acestea, de-a 
lungul anilor 1870, anarhismul a fost mai puternic decât 
marxismul nu doar în Spania şi Italia, ci şi în Franţa. 

Lăsând deoparte conflictul de influente din sânul 
Internaționalei, se poate spune că, începând din anii 1860, 
marxismul a fost cea mai importantă dintre ideologiile socialiste 
aflate în rivalitate, în sensul că, în întreaga lume, doctrinele și 
programele îşi defineau poziţia în raport cu el. Marxismul oferea 
cel mai elaborat şi închegat corp de doctrină, iar aceasta s-a 
datorat în parte publicării în 1867, la Leipzig, a volumului întâi 
din Capitalul lui Marx. Acest volum relua, între altele, problemele 
discutate de Marx în Critica economiei politice (1859) și dezvăluia 
resorturile exploatării prin analiza fenomenelor fundamentale ale 
economiei capitaliste: marfa, valoarea de schimb și valoarea de 
întrebuințare, plusvaloarea, capitalul, salariile ȘI acumularea. Teza 
fundamentală a Capiralului era că exploatarea derivă din vânzarea 
forţei de muncă de către muncitorii salariaţi. Forţa de muncă este 
o marfă de un fel aparte prin aceea că valoarea produsului ei este 
mult mai mare decâr costul reproducerii muncitorului, adică al 
subzistenţei acestuia; iar exploatării ce derivă de aici i se poate 
pune capăt doar prin abolirea muncii salariate. 

Marx intenţiona să încheie în scurt timp și volumele al doilea și 
al treilea ale lucrării. Volumul al doilea urma să analizeze 
circulaţia capitalului şi piaţa, pe când cel de-al treilea urma să 


trateze despre repartiţia profitului între diferitele grupuri de 
exploatatori, originea ratei medii a profitului, tendința de scădere 
a ratei profitului şi transformarea supraprofitului în rentă 
funciară. Părți din aceste volume fuseseră scrise anterior publicării 
primului volum, dar, cu toate că a continuat să lucreze la ele până 
în 1878, Marx nu a mal apucat să le termine. După moartea sa, 
manuscrisele, sortate şi editate de Engels, au fost publicate în 
1885, respectiv 1894, iar Teoriile asupra plusvalorii au fost 
publicate de Karl Kautsky ca al patrulea volum al Capitalului, în 
1905-1910. 

După destrămarea Internaționalei și din pricina noului reflux al 
speranţei într-o revoluţie europeană apropiata, Marx s-a 
concentrat asupra muncii sale teoretice, atât cât i-au permis 
imbolnăvirile frecvente, șederile la băi, dificultățile pecuniare și 
necazurile familiale. A citit enorm, dar, în ultimii ani ai vieții, s-a 
aflat practic în imposibilitatea de a mai scrie; totuși, a continuat 
să urmărească îndeaproape evoluţia socialismului european. În 
1875, cele două partide muncitoreşti germane, lassallienii și 
„eisenachienii“, au fuzionat formând Partidul Socialist din 
Germania. Programul adoptat de acesta a prilejuit o critică 
vehementă din partea lui Marx, sub forma unei scrisori adresate 
liderilor eisenachicni. Critica Programului de la Gotha, publicată 
pentru prima dată de Engels în 1891, relua obiecțiile făcute de 
Marx socialismului lassallian și cuprindea formulări mai trranșante 
decât toate câte se găsesc în celelalte lucrări ale sale, pe probleme 
cum sunt statul, internaţionalismul și natura autorităţii proletare. 
Repercusiunile acestui document asupra versiunii finale a 
menţionatului program au fost puţine, dar el a devenit unul 
dintre principalele texte invocate de stânga revoluţionară a 
Internaționalei a Ii-a împotriva reformismului și revizionismului; 
folosirea în el a sintagmei „dictatura proletariatului” le-a venit 
cum nu se poate mai bine lui Lenin și adepților săi. În 1880, 
Marx l-a ajutat pe Jules Guesde să întocmească proiectul de 
program al Partidului Muncitorilor din Franţa; în 1881-1882 a 
scris câteva scrisori privitoare la perspectivele revoluției în Rusia, 
care, ulterior, au prilejuit numeroase dezbateri și dispute printre 
marxiştii ruși. 

Marx a murit la Londra la 14 martie 1883. Unele dintre 
manuscrisele lui au fost publicate postum de Engels, iar după 
moartea acestuia, în 1895, o mare cantitate de material a rămas în 
mâinile lui Bernstein și Bebel, care n-au făcut prea mult spre a-l 
face cunoscut. Mehring a republicat unele articole din anii 1840, 
devenite între timp greu accesibile, şi, în plus, a publicat 


manuscrisul disertaţiei de doctorat a lui Marx, deşi fără notele 
preliminare. Eduard Bernstein a publicat părți din Ideologia 
germană. Prima ediţie a corespondenței lui Marx, scoasă de 
Mehring și Bernstein, era lipsită de acuratețe şi incompletă. 
Kautsky, după cum am menţionat deja, a publicat Teoriile asupra 
plusvalorii şi (în 1903) Introducerea la Grundrisse. David 
Riazanov, care a depus o muncă asiduă de adunare de manuscrise 
și scrisori răzleţite și de publicare a lor sub o formă îngrijită, a 
creat Institutul „Marx-Engels“ din Moscova, pe care l-a condus 
până în 1930. El a inaugurat şi marea ediţie critică a operelor lui 
Marx şi Engels (MEGA), care, deşi niciodată încheiată, a făcut 
disponibile mai multe texte până atunci necunoscute, inclusiv 
Ideologia germană în întregime, Manuscrisele pariziene din 1844 şi 
Dialectica naturii a lui Engels. 


Engels i-a supravieţuit lui Marx doisprezece ani. În cursul lungii 
lor perioade de prietenie și colaborare, el s-a mărginit să rămână 
în umbra lui Marx, considerându-l pe acesta fondatorul 
socialismului științific şi minimalizându-şi cu modestie propria 
contribuţie. Cu toate acestea, generaţiile ulterioare de marxişti s- 
au folosit în expunerea și susţinerea doctrinei lor mai mult de 
scrierile lui Engels decât de cele ale lui Marx, exceptând, fireşte, 
volumul | al Capitalului. Engels era un om cu vaste cunoştinţe și 
de o remarcabilă capacitate intelectuală. Pe lângă istorie, politică 
și filosofie, cărora le-a dedicat cea mai mare parte din timpul său, 
el a scris numeroase articole pe probleme militare şi despre 
anumite aspecte tehnice ale operaţiilor de război curente, iar în 
plus a urmărit evoluţiile din ştiinţele naturii din punctul de 
vedere al crezurilor sale filosofice. Scrisul său este mult mai 
prietenos la lectură decât cel al lui Marx; el a încercat în repetate 
rânduri să expună principalele idei ale socialismului științific într- 
o formă larg accesibilă, iar lucrările sale au fost asiduu citite de 
către socialiști de pretutindeni. 

Prima sa lucrare importantă de după 1848 a fost Der deutsche 
Banernkrieg (Războiul țărănesc german, 1850), în care scrie despre 
răscoala din secolul al XVI-lea condusă de Thomas Miunzer. 
Bazându-se pe istoria lui Wilhelm Zimmermann, publicată în 
anii 1840, această lucrare a încercat să interpreteze cea mai 
populară răscoală din istoria germană în termenii luptei de clasă și 
a sugerat analogii între aceasta și situația revoluţionară din anii 
1848—1849. Vederile lui Engels despre evenimentele din aceşti 


doi ani, la care el însuşi a luat parte, au fost rezumate într-un șir 
de articole publicate în 1851-1852, sub semnătura lui Marx, în 
New York Daily Tribune, sub titlul Revoluție și conzrarevoluție în 
Germania; ele au fost publicare pentru prima dată în volum 
(atribuit tot lui Marx) în 1896. 

Una dintre cele mai cunoscute lucrări ale lui Engels este Herrn 
Fugen Diihrings Umwâălzung der Wissenschaft, cunoscută sub titlul 
mai scurt de Anti-Dühring (1878). Duhring, care era orb, a fost 
concediat de la lectoratul pe care îl deținuse la Universitatea din 
Berlin din pricina atacurilor sale vehemente la adresa filosofiei 
academice, Scrierile sale se bucurau de popularitate printre social- 
democraţii germani şi, pentru un timp, el a fost considerat unul 
dintre principalii teoreticieni ai partidului. Engels, care a socotit 
nocivă influenţa lui Dihring, i-a atacat vederile într-o lucrare 
acut polemică în care a făcut şi o expunere clară a materialismului 
dialectic ca bază a economiei politice marxiene și a socialismului 
științific ca opus tradiţiei utopice. Anri-Diibring a devenit un fel 
de manual marxist după ce Diihring însuși fusese cu totul uitat 
(deşi propagandiștii naziști aveau să-i reactualizeze memoria 
având în vedere atitudinile lui antisemite). 

După moartea lui Marx, Engels, care, în 1870, se mutase la 
Londra, a dedicat mult din energia sa editării părţilor din 
Capitalul rămase în manuscris, dar a compus și lucrări filosofice 
proprii. În 1886 a publicat în Die Neue Zeit eseul Ludwig 
Feuerbach şi sfårsitul [Ausgang] filosofiei clasice germane, unde 
punea în legătură socialismul științific cu tradiţia intelectuală 
germană; această lucrare se numără şi ea printre cele mai populare 
expuneri ale marxismului. Ea a fost republicată în formă de carte 
în 1888, împreună cu Tezele despre Feuerbach ale lui Marx, care 
până atunci nu văzuseră lumina tiparului. 

O altă lucrare clasică a lui Engels este Originea familiei, a 
proprietăţii private şi a statului (1884). Ea foloseşte pe larg 
cercetările lui Lewis H. Morgan, care a analizat pentru prima dată 
în mod sistematic societatea primitivă pe baza observării directe a 
indienilor nord-americani şi a schiţat în 7Pe Ancient Society 
(1877) o teorie a etapelor de dezvoltare a omenirii de la sălbăticie 
la civilizaţie. Folosind această cercetare şi altele, Engels s-a străduit 
să prezinte originile instituţiilor de bază ale vieţii civilizate. 

La începutul anilor '70, Engels a conceput un plan de critică a 
materialismului vulgar, în care-și propunea să aplice metoda 
dialectică la investigația științifică. Între 1875 şi 1882 a scris 
câteva capitole şi note pentru această lucrare, dar n-a reușit să o 


încheie. Tot acest material, în parte finisat, iar în parte rămas în 
ciornă, a fost publicat pentru prima dată la Moscova în 1925 sub 
titlul Dialectica naturii. 

Lucrările menţionate aici constituie acea parte din scrierile lui 
Engels — o mică parte din întreg — care a fost citită de mulți 
oameni, graţie caracterului său sistematic și permanenţei temelor 
discutate în ea. Alături de Capitalul, aceste lucrări constituie sursa 
de bază din care trei sau patru generaţii de cititori şi-au asimilat 
cunoștințele despre socialismul ştiinţific și fundalul său filosofic. 

Engels a murit la Londra la 5 august 1895. Spre deosebire de 
Marx, nu a fost înmormântat acolo; conform propriei sale 
dorinţe, a fost incinerat, iar urna cu cenușa sa a fost aruncată în 
mare în largul promontoriului Beachy Head. 


XII 


CAPITALISMUL CA LUME 
DEZUMANIZATĂ. 
NATURA EXPLOATĂRII 


1. Controversa privitoare la relația dintre 
Capitalul şi scrierile din tinerete ale lui Marx 


Teoria lui Marx despre funcţionarea şi perspectivele economiei 
capitaliste nu poate fi studiată izolat de ideile sale antropologice și 
de cele de filosofia istoriei. El a conceput un sistem teoretic 
general care cuprinde totalitatea activității umane în diferitele ei 
sfere interdependente. Comportamentul oamenilor din toate 
epocile — fie el activ sau pasiv, intelectual, estetic sau de muncă — 
trebuie înţeles în integralitatea lui, altminteri nu va fi înțeles 
deloc. Capitalul reprezintă culminaţia unui şir de lucrări în care 
Marx a aplicat teoria sa de bază privind dezumanizarea la 
fenomenele producţiei economice şi schimbului. „Criticile“ lui 
succesive — Manuscrisele de la Paris din 1844, Mizeria filosofiei 
(1847), Muncă salariată şi capital (1849), Grundrisse (1857- 
1858), Critica economiei politice (1859), în fine, Capitalul însuşi 
(1867) — sunt versiuni din ce în ce mai elaborate ale aceleiași idei, 
care poate fi formulată astfel. Trăim într-o epocă în care 
dezumanizarea omului, adică înstrăinarea dintre el şi creaţiile sale, 
a evoluat până la un punct în care duce cu necesitate la o 
răsturnare revoluţionară; aceasta își va avea sorgintea în interesul 
particular al clasei care suferă cel mai mult de pe urma 
dezumanizării, dar va avea ca efect recâştigarea de către întreaga 
omenire a propriei umanităţi. 

Fără îndoială că terminologia lui Marx şi modul său de 
expunere au suferit schimbări între 1844 şi 1867 și s-a discutat 
mult în ce măsură acestea reflectă schimbări intervenite în ideile 
sale. În particular, s-a sugerat că teoria „reaproprierii esenței 


generice“, care deţine un loc proeminent în textele din 1843- 
1844 şi implică o viziune normativă, antropologică, a fost ulterior 
abandonată de Marx în favoarea unei abordări structurale. 

Unii exegeţi, precum Landshut și Meyer, Popitz și Erich 
Fromm, consideră că scrierile mai timpurii exprimă o teorie 
filosofică mai bogată, mai universală şi că, prin comparaţie, cele 
de mai târziu se plasează într-un orizont intelectual mai îngust. 
Mulţi alţii, în schimb, printre care Sidney Hook, Daniel Bell şi 
Lewis Feuer, susţin că în evoluţia ideilor lui Marx a intervenit, la 
un anumit moment, o ruptură și că între Manuscrise și Capitalul 
deosebirea este nu doar de cuprindere, ci și de substanţă; această 
poziţie este contestată de critici precum Calvez, Tucker, 
McLellan, Fetscher şi Avineri. O întrebare distinctă, dar înrudită, 
este aceea dacă, în ciuda atacurilor adesea vehemente ale lui Marx 
împotriva lui Hegel, ideile sale şi-au avut obârşia în surse 
hegeliene şi dacă, sub acest aspect, a avut loc sau nu o cotitură în 
evoluţia sa intelectuală. Croce, Löwith și Hook susţin că, după 
1844, Marx s-a despărţit de hegelianism, pe când Lukács, 
Fetscher, Tucker ȘI Avineri consideră că a continuat să se inspire 
din acesta până la sfârşitul vieții. Aceste vederi sunt deopotrivă 
compatibile cu abordarea simpatetică sau cu una nesimpatetică a 
oricărei „etape“ particulare a gândirii lui Marx sau a gândirii lui 
în ansamblu. Există şi critici precum Jordan, care cred că relaţia 
lui Marx cu Hegel a trecut prin diferite faze: o scurtă perioadă de 
fascinatie ar fi fost urmată de o critică radicală și de abandonarea 
aproape totală a hegelianismului, dar, ulterior, Marx ar fi revenit 
la un punct de vedere intermediar. 

Literatura acestei controverse a căpătat deja proporţiile unei 
biblioteci considerabile, iar noi nu vom putea aici să urmărim în 
amănunt toate argumentările. În schimb, putem enunţa pe scurt 
de ce autorul cărţii de faţă este de acord cu cei ce consideră că în 
gândirea lui Marx nu există nicio discontinuitate și că, de la 
început până la sfârşit, el s-a inspirat în esenţă din filosofia 
hegeliană. 

Trebuie înţeles limpede că întrebarea nu este dacă, în decursul 
celor patruzeci de ani în care a scris, Marx s-a schimbat cu ceva 
sau nu, pentru că e cât se poate de evident că s-a schimbat în 
numeroase privinţe. Întrebarea nu este nici dacă intreaga 
substanţă a Capitalului poate fi găsită în Manuscrisele pariziene, 
presupunând că cineva s-ar osteni îndeajuns să o caute în ele, 
pentru că un marxism fără teoria valorii și a plusvalorii nu este 
același cu marxismul care cuprinde această teorie elaborată. 
Întrebarea e doar dacă acele aspecte ale gândirii sale din tinerețe, 


pe care, ulterior, Marx le-a abandonar, sunt îndeajuns de 
importante pentru a îndreptăţi teza unei rupturi intelectuale şi 
dacă teoria valorii şi consecinţele ei constituie o inovaţie 
fundamentală, fie opusă filosofiei lui Marx din anii '40, fie 
neanticipată în niciun fel în ea. La această întrebare, eu aș 
răspunde în felul următor. 

Inovația fundamentală adusă de Capitalul rezidă în două 
puncte care implică o viziune total diferită despre societatea 
capitalistă decât cea a economiştilor clasici cu teoria lor privind 
valoarea „muncă“. Primul constă în faptul că ceea ce muncitorul 
vinde nu este munca lui, ci forţa lui de muncă, iar cel de-al 
doilea, că munca are două aspecte, unul abstract și celălalt 
concret. Dar această viziune nu este decât versiunea finală a 
teoriei lui Marx despre dezumanizare, teorie schițată pentru 
prima dată în anii 1843-1844. Exploatarea constă în aceea că 
muncitorul își vinde forța de muncă şi, astfel, se privează de 
propria-i esenţă; procesul de muncă şi rezultatele lui îi devin 
străine și ostile, echivalând cu o privare de umanitate în loc de o 
împlinire a acesteia. În al doilea rând, odată ce a descoperit dubla 
natură a muncii, așa cum se exprimă ea în opoziţia dintre valoarea 
de schimb și valoarea de întrebuințare, Marx are posibilitatea de a 
defini capitalismul ca pe un sistem în care singurul obiectiv al 
producţiei este sporirea nelimitată a valorii de schimb; întreaga 
activitate umană devine astfel subordonată unui scop nonuman, 
creării a ceva ce omul, ca atare, nu poate asimila, pentru că doar 
valoarea de întrebuințare poate fi asimilată. Întreaga comunitate 
este astfel aservită propriilor produse, unor abstracții care i se 
înfăţişează ca o putere exterioară, străină. Deformarea conştiinţei 
şi înstrăinarea suprastructurii politice sunt consecinţe ale acestei 
înstrăinări fundamentale care este instrăinarea muncii; aceasta 
insă nu trebuie interpretată drept o „greșeală“ a istoriei, ci drept o 
premisă necesară a viitoarei societăți de ființe libere ajunse în 
postura de a stăpâni procesul fundamental al vieţii lor. 

Capitalul poate fi, aşadar, privit drept o continuare logică a 
vederilor celor mai timpurii ale lui Marx, continuitate pe care, de 
altfel, o atestă referirea făcută de el, în Postfața la ediția a doua a 
volumului I (1873) al acestuia, la criticile pe care le formulase 
impotriva lui Hegel „acum aproape 30 de ani“, adică, fără 
îndoială, tocmai în Manuscrise. 

Ce-i drept, expresii precum „dobândirea de către om a esenței 
sale generice” și „reconcilierea dintre esenţă și existenţă nu se 
întâlnesc în scrierile lui Marx de după 1844. Cea mai bună 
explicaţie a acestul fapt o constituie, așa cum am văzut, 


controversa sa cu „adevărații socialiști” germani, care considerau 
nu doar socialismul ca atare, ci şi mișcarea spre el o cauză a 
întregii omeniri şi își puneau nădejdea în acţiunea tuturor 
claselor, nu doar a proletariatului, cu interesele lui speciale. Marx, 
însă, odată ajuns la concluzia că socialismul se va înfăptui nu prin 
sentimente umanitare, ci prin paroxismul luptei de clasă şi, la 
nevoie, prin forţă revoluţionară, a încetat să mai folosească 
expresii care puteau să sugereze ideea solidarităţii claselor sau să 
implice că lumea putea fi transformată prin idealuri şi emotii 
situate deasupra dușmăniei dintre clase. Intenţia sa originară 
rămânea însă aceeași, A continuat să creadă că socialismul privește 
întreaga omenire şi că, prin înfăptuirea lui, vor fi suprimate 
clasele și privilegiile; și, cu toare că, după cum e şi firesc, Marx era 
mișcat în special de asuprirea clasei muncitoare, el a analizat 
procesul de dezumanizare şi reificare şi din punctul de vedere al 
capitaliştilor. 

Ideea regăsirii de către om a propriului sine este, de fapt, 
cuprinsă în cea de înstrăinare, pe care Marx a continuat s-o 
utilizeze; căci înstrăinarea nu este altceva decât un proces prin 
care omul se deposedează de ceea ce este cu adevărat propria-i 
umanitate. O astfel de exprimare presupune, fireşte, că noi ştim 
ce este „cu adevărat” omul, în opoziţie cu ceea ce este el în sens 
empiric; că ştim care este conţinutul naturii umane concepute nu 
ca un ansamblu de trăsături determinabile empiric, ci ca un 
ansamblu de exigenţe ce trebuie satisfăcute spre a-i face pe 
oameni autentic umani. În lipsa unui asemenea standard, fie cât 
de vag, cuvântul „înstrăinare” e lipsit de sens. Prin urmare, când 
Marx foloseşte acest termen, el presupune, în mod expres sau nu, 
o normă de umanitate anistorică sau preistorică. Aceasta nu 
inseamnă însă o colecţie de calităţi permanente, neschimbătoare, 
care definesc un ideal arbitrar, ci o concepţie despre condiţiile de 
dezvoltare care îi abilitează pe oameni să-și afirme plenar puterile 
creatoare,  neîncătușaţi de trebuinţe materiale. Împlinirea 
umanităţii nu are la Marx sensul de atingere a unei imaginare 
perfecţiuni finale, ci pe acela de eliberare definitivă a omului de 
starea care-i împiedică dezvoltarea și-l face sclavul propriilor 
opere. Ideea eliberării de înstrăinare și, deci, însăși ideea de 
înstrăinare reclamă o prealabilă judecată de valoare și o idee 
preliminară despre ce înseamnă „umanitatea“. 

Termenul „înstrăinare“ se întâlneşte încă frecvent în Grundrisse 
(1857-1858), dar mai puţin frecvent în scrierile lui Marx 
ulterioare acesteia, iar în Capitalul abia ici şi colo. Aceasta este 
însă o schimbare de limbaj, și nu una de substanță; deoarece 


procesul prin care munca omului şi produsele acesteia îi devin 
acestuia străine este descris în Capitalul în termeni care arată clar 
că Marx avea în minte același fenomen cu cel descris în 
Manuscrise. 

Este important de observat în criticile din tinereţe ale lui Marx 
la adresa lui Hegel că el nu identifică niciodată înstrăinarea cu 
exteriorizarea, adică cu procesul de muncă prin care puterea și 
iscusința umane sunt convertite în produse. Ar fi, de bună seamă, 
absurd să se vorbească despre abolirea înstrăinării în acest sens, 
deoarece în toate împrejurările imaginabile oamenii vor trebui să 
cheltuiască energie pentru a produce lucrurile de care au nevoie, 
Hegel, după cum am văzut, identifica de fapt înstrăinarea cu 
exteriorizarea ȘI, ca atare, nu putea concepe reconcilierea finală a 
omului cu lumea decât ca abolire a obiectivirăţii obiectului, 
Pentru Marx, în schimb, faptul că oamenii îşi „obiectivează” 
puterile nu înseamnă că ei devin mai săraci prin orice şi oricum ar 
produce; dimpotrivă, munca prin ea însăşi este o afirmare, şi nu o 
negare a umanității, fiind principala formă a procesului nesfârșit 
de autocreare a omului. Doar într-o societate dominată de 
proprietatea privată şi de diviziunea muncii, activitatea 
productivă este o sursă de mizerie și dezumanizare, iar munca îl 
mutilează pe lucrător în loc să-l îmbogăţească. După ce se va fi 
pus capăt muncii înstrâinate, oamenii vor continua să-și 
exteriorizeze şi să-şi „obiectiveze“ puterile, dar vor fi în măsură să- 
și aproprieze munca propriilor mâini ca pe o expresie a capacităţii 
lor colective. 

Tor așa, nu pare să existe nicio contradicţie între elogiul adus 
de tânărul Marx autoafirmării de care muncitorul productiv are 
sau poate avea parte şi teza din volumul al treilea al Capitalului 
că, in viitor, progresul va consta în reducerea treptată a muncii 
necesare, adică presupusă de satisfacerea nevoilor fizice 
elementare. Timpul astfel economisit nu urma a fi risipit în 
trândăvie, ci folosit pentru activitatea creatoare liberă, pentru 
truda tenace, captivantă, care, pentru Marx, era cea exemplificată 
de artist. Omul urma să-și afirme în continuare umanitatea sub 
forma muncii, dar cheltuind mai puţin timp pentru producerea 
de hrană, imbrăcăminte şi obiecte de mobilier și din ce în ce mai 
mult pentru produse ale artei şi ale ştiinţei. 

Există temeiuri solide şi în favoarea afirmației că Marx şi-a 
păstrat în continuare ideea, exprimată în 1844, că, în cunoaștere, 
omul se raportează la natură nu aşa cum este ca în sine, ci prin 
medierea unui sistem de trebuinţe socialmente create. În una 
dintre ultimele sale lucrări, un comentariu (scris în 1880) la 


manualul de economie politică al lui Adolph Wagner, el susţine 
că omul priveşte lumea exterioară ca pe un mijloc de satisfacere a 
nevoilor sale, şi nu doar ca pe un obiect al contemplaţiei, și că tot 
ceea ce percepe în ea și exprimă în limbaj, cu alte cuvinte, toate 
categoriile lui conceptuale, stau în legătură cu cerințele lui 
practice. De aici se vede clar că Marx nu a acceptat niciodată 
concepţia potrivit căreia lumea, în sine, este simplu reflectată în 
mintea oamenilor și că imaginile astfel înregistrate sunt apoi 
transformate în concepte abstracte. 

Se poate susține, pe de altă parte, că imaginea romantică a 
omului care își redobândește unitatea cu natura nu mai apare în 
scrierile lui Marx de după 1844 și ar putea să pară că, începând 
cu Grundrisse, el s-a reorientat spre un punct de vedere utilitar sau 
asemănător acestuia. În una dintre numeroasele sale descrieri (de 
felul celor ce se întâlnesc deopotrivă în Manifestul comunist şi în 
Capitalul) ale rolului uriaş jucat de capitalism în progresul 
civilizaţiei, se spune că abia capitalul le-a permis pentru prima 
dată oamenilor să-şi „aproprieze“ natura într-un mod universal, 
adică s-o trateze ca pe un obiect de întrebuințare, si nu în chip 
idolatru. Dar, şi în acest caz, cu greu s-ar putea vorbi despre o 
schimbare radicală de viziune. Marx însuşi nu a împărtăşit despre 
natură viziunea idolatră, pentru distrugerea căreia spunea că 
merită lăudat capitalismul, şi nici nu a considerat că oamenii ar 
trebui să adore lumea în starea ei primordială, nedomesticită. El 
credea că omul percepe și organizează lumea în conformitate cu 
nevoile sale Și că, pe măsură ce omenirea progresează, natura 
devine mai umanizată, mai îmblânzită şi mai puţin imprevizibilă. 
Modul de exprimare a acestei viziuni a putut să se schimbe, nu 
insă şi fondul ei. 

După cum am spus deja, publicarea lucrării Grundrisse a 
șubrezit în bună măsură poziţia celor ce susțineau că, în evoluţia 
ideilor lui Marx, există o discontinuitate majoră. În particular, a 
reieşit cu claritate că teoria sa despre valoare şi bani se îmbina 
armonios cu conceptul său de înstrăinare. El realiza aici, de bună 
seamă, o sinteză între două tradiţii de gândire separate: cea 
hegeliană şi cea a economiştilor britanici clasici, pe care se 
apucase să-i studieze încă de pe vremea șederii sale la Paris. De 
fapt, una dintre cele mai mari reușite ale sale a fost aceea de a fi 
exprimat teoria înstrăinării, preluată de la Bauer, Feuerbach şi 
Hess, în categorii conceptuale pe care le-a preluat, deși cu 
modificări substanţiale, de la Ricardo. 


2. Traditia economică clasică şi teoria valorii 


Teoria valorii, care formează miezul Capizalului, are o istorie care 
poate fi urmărită până în vremea lui Aristotel. Ea prezenta interes 
atât din raţiuni teoretice, cât şi din rațiuni practice. Problema 
teoretică era următoarea: dat fiind că bunurile sunt schimbate 
între ele în proporţii determinate, trebuie să existe o proprietate 
care le face cantitativ comparabile, în ciuda deosebirilor calitative 
dintre ele; care este, aşadar, acest element comun care reduce 
multiplicitatea lucrurilor la o unică măsură? Problema practică, 
amplu dezbătută de-a lungul Evului Mediu, era cea a „prețului 
just“. Deşi exprimată în termeni normativi — cum se poate 
determina preţul just al unui anume articol? —, ea este, de fapt, 
identică cu întrebarea: cum trebuie definite condițiile 
„schimbului echivalent“, în care cumpărătorul plăteşte prețul la 
care vânzătorul este „realmente“ îndrituit? Această întrebare se 
lega direct de o alta, ridicată frecvent de teologii, moraliștii şi 
gânditorii politici medievali: era sau nu îngăduit împrumutul de 
bani cu dobândă şi, dacă da, pe ce temei? E limpede că la 
intrebarea privind „preţul just“ și dobândă nu se putea răspunde 
decât determinând în ce constă valoarea „reală“ a unei mărfi şi 
cum anume urmează a fi măsurată. 

Ideea că valoarea unui articol trebuie măsurată prin cantitatea 
de muncă pe care a necesitat-o producerea lui a fost avansată de 
numeroşi gânditori de dinaintea secolului al XVIII-lea. Marx, 
care a întreprins un studiu aprofundat al problemei, şi-a luat ca 
punct de plecare al teoriei sale două scrieri clasice pe care le 
considera ca alcătuind bazele științei economice: Cercetare asupra 
naturii şi cauzelor avuţiei naţiunilor (1776) de Adam Smith şi 
Principiile economiei politice şi ale impozitării (1817) de David 
Ricardo. 

Opera principală a lui Smith discută între altele şi întrebarea în 
ce fel creşte venitul naţional și cum poate fi el măsurat obiectiv, 
independent de fluctuațiile preţurilor. Smith presupunea 
dezirabilă creşterea avutiei şi căuta să demonstreze că intervenția 
statului în producţie și comerţ nu putea decât să stânjenească 
această creştere. Făcea distincţie între muncă productivă şi muncă 
neproductivă, incluzând în cea dintâi nu numai munca agricolă 
(cum făceau fiziocraţii), ci toate ocupațiile care presupun 
prelucrarea de obiecte materiale în scopuri utile — adică excluzând 
serviciile, administraţia, activităţile politice şi intelectuale etc. — şi 
care produc „surplusuri“ ce pot fi utilizate pentru lărgirea 


producției. Răspunsul la întrebarea cum anume trebuie măsurată 
valoarea unui produs depindea, în concepţia lui Smith, de modul 
de calculare a produsului naţional. El făcea deosebire între 
valoarea de întrebuințare a unui obiect, adică de capacitatea lui de 
a satisface o nevoie umană, şi valoarea lui de schimb, care 
constituia obiectul propriu al științei economice; pentru că era 
clar că unele obiecte, ca de pildă aerul, erau de mare folos, dar nu 
erau obiecte de schimb, pe când altele, deşi nu foarte folositoare, 
se vindeau la preţuri enorme. 

Dar, argumenta Smith, valoarea de schimb a unei mărfi nu este 
același lucru cu preţul ei efectiv; dimpotrivă, era necesar să se 
determine în ce condiţii preţurile corespund valorii „reale“ şi ce 
anume le face să se abată de la aceasta. Valoarea reală sau 
„naturală“ a unui articol se măsoară prin cantitatea de muncă 
cheltuită pentru producerea lui; cel puţin, aceasta era situaţia în 
societăţile primitive, unde schimbul de bunuri era făcur pe baza 
timpului de muncă, de pildă a timpului cheltuit pentru vânarea 
unui anumit animal. În societăţile moderne, însă, pe lângă 
muncă, intră în joc și alți factori, și anume capitalul și pământul, 
astfel încât valoarea sau „preţul natural“ al unui produs include 
remuneraţia muncitorului, un profit la capitalul folosit şi un 
element pentru rentă. Împărţirea profiturilor între capitalişti, 
proprietarii funciari și muncitori ar fi, așadar, în conformitate cu 
natura. Creșterea avuţiei este în interesul general al claselor 
angajate în producţie; Smirh nu credea că salariile oscilează în 
mod necesar în jurul nivelului minim de subzistență, cum aveau 
să susțină mai târziu Malthus şi, cel puţin pentru o vreme, Marx. 
Este, de asemenea, în interesul tuturor ca prețurile de piaţă să fie 
cât mai apropiate de cele „naturale“, iar piaţa asigură ea însăși în 
mod automat că ele vor tinde spre acest nivel în pofida 
fluctuaţiilor; reglementarea artificială a pieţei prin măsuri 
administrative mai degrabă perturbă acest proces decât îl 
favorizează. Piaţa furnizează, de asemenea, un etalon comun 
pentru forme inegale de muncă umană, care trebuie retribuite nu 
pur şi simplu pe bază de timp, ci şi în funcţie de complexitatea 
muncii şi de priceperea pe care ea o reclamă. 

Smith nu a indicat vreo modalitate în care preţurile „naturale“ 
și venitul național ar putea fi calculate independent de preţurile 
de piață. Cercetarea întreprinsă de el a fost totuși prima care a 
ajuns la un sistem complet de categorii aplicabile la analiza 
activităţii economice, presupunând că această activitate se supune 
unor legi proprii şi este reglată de „mâna invizibilă a pieţei. 
Avuţia naţiunilor este unul dintre cele mai importante documente 


din istoria liberalismului, deşi Smith a ajuns să-și modereze în 
anumite privinţe încrederea în efectele automat favorabile ale 
concurenţei și pieței; în plus, el nu a trasat o delimitare netă între 
aspectele economice şi cele morale. 

Ricardo a ridicat probleme întru cârva diferite de cele ale lui 
Smith, dar cel puţin pentru o vreme a folosit aceleași instrumente 
de analiză. El a fost mai puţin interesat de calculul venitului 
național decât de descoperirea bazei pe care se sprijină repartiţia 
acestuia între diferitele clase. Credea că, în teorie, valoarea 
mărfurilor putea fi exprimată în termeni de unităţi de muncă 
(mașinile fiind şi ele tratate drept suma muncii cheltuite pentru a 
le fabrica), dar recunoștea că un asemenea calcul este 
impracticabil în cazul proceselor economice la scară mare. El 
percepea, de asemenea, o contradicţie între dependenţa preţurilor 
de muncă şi tendinţa de egalizare a ratei profiturilor între 
diferitele ramuri ale producţiei; căci este clar că volumul de 
capital pe unitatea de muncă variază de la un sector industrial la 
altul, astfel încât n-ar putea exista o rată uniformă a profitului 
dacă preţurile ar fi proporţionale cu input-ul de muncă. În ultimă 
analiză, teoria valorii „muncă“ nu era la fel de importantă pentru 
Ricardo cum avea să fie mai târziu pentru Marx. 

Ricardo a sesizat, mult mai limpede decât Smith, conflictul 
dintre interesele capitaliștilor şi cele ale salariaților. El a 
recunoscut că progresul tehnic putea duce la o scădere a ocupării 
forței de muncă şi, deci, la reducerea venitului total al 
muncitorilor. Înclina, de asemenea, să impărtășească teza lui 
Malthus că salariile tind să scadă la nivelul simplei subzistenţe, 
căci altminteri muncitorii ar aduce pe lume mai mulţi copii, 
oferta de forţă de muncă ar creşte şi salariile ar scădea din nou. 

Marx a considerat lucrările economiştilor clasici britanici un 
model de analiză obiectivă, care urmărea să descopere, fără să 
implice afectele, mecanismele reale ale vieții sociale. El înţelegea, 
ce-i drept, că doctrina lor avea la bază liberalismul economic și 
credinţa că este „natural“ ca proprietarii de pământ şi de capital să 
fie remunerați pentru contribuţia lor la producţie. Dar ceea ce l-a 
interesat la Smith şi Ricardo a fost modul în care ei descriseseră 
relaţiile reciproce dintre diferitele elemente ale procesului de 
producţie: investiţiile, creşterea populaţiei, salariile, costul 
alimentelor, comerţul exterior etc. Economiştii clasici considerau, 
la fel ca Hegel, că nu se poate înţelege prea mult din societatea 
omenească observând intenţiile oamenilor şi relaţiile lor 


individuale; legile care guvernează funcţionarea ei nu sunt 
produsul intenţiilor cuiva, ci ele, şi nu ideile oamenilor, sunt cele 
care determină comportamentul uman. 

Marx a folosit însă teoria valorii altfel decât a făcut-o oricare 
dintre economiştii de dinaintea sa. În loc să o aplice la problema 
estimării sau a modului de repartiție a produsului naţional, el a 
folosit această teorie în principal pentru investigarea naturii 
exploatării în societăţile bazate pe proprietatea privată. 

Astfel, pe lângă cele două puncte deja menţionate (dublul 
caracter al muncii și teza că muncitorul salariat își vinde nu 
munca, ci forța sa de muncă), teoria valorii a fost transformată de 
Marx şi sub alte două aspecte esenţiale. Primul este acela că, spre 
deosebire de Ricardo, el consideră munca nu doar măsura valorii, 
ci şi unica ei sursă. lar în al doilea rând, el susţine că fenomenul 
valorii de schimb nu este o parte componentă naturală şi 
inseparabilă a societăţii sau civilizaţiei, ci o formă istorică şi 
trecătoare de organizare a producţiei și schimbului. Acestea sunt 
cele patru principale aspecte sub care Marx a modificat teoria 
tradițională a valorii. 

Marx a petrecut mulți ani cu ameliorarea, corijarea și 
completarea doctrinei sale economice. După cum a arătat Ernest 
Mandel, primele sale însemnări din anii 1844-1855 arată că, pe 
atunci, el considera eronată teoria ricardiană a valorii, pentru că 
ea nu reușea să explice neconcordanţele dintre ofertă şi cerere şi, 
deci, crizele economice și totodată pentru că era, moralmente, 
suspectă prin aceea că presupunea că valoarea naturală a muncii 
umane este definită prin nivelul de subzistență. 

La propria formulare a teoriei valorii, Marx a ajuns în etape; 
noi, însă, nu vom urmari aici aceste etape, ci vom descrie teoria sa 
așa cum apare în forma ei finală în Capitalul. 


3. Dubla formă a valorii şi dublul caracter al muncii 


Marx face la începutul Capitalului observaţia că orice obiect util 
poate fi privit dintr-un punct de vedere calitativ și unul cantitativ; 
putem lua în considerare fie proprietăţile care-l fac să fie util în 
chip de hrană, îmbrăcăminte, obiect de mobilier ș.a.m.d., fie doar 
volumul de muncă, de indiferent ce fel, încorporat în el. Aşa se 
face că produsele muncii umane au o dublă valoare, mai bine zis 
două feluri de valoare incomensurabilă: valoarea de întrebuințare, 
adică ansamblul caracteristicilor care le fac apte să satisfacă niște 
nevoi umane, şi valoarea ce derivă din cantitatea timpului de 
muncă cheltuit pentru confecţionarea lor. Când anumite articole 


sunt comparate între ele în procesul de schimb, valoarea lor se 
prezintă ca valoare de schimb. Fiecare obiect util în parte este, 
aşadar, înzestrat cu o valoare de schimb, cristalizare a timpului de 
muncă independent de diferenţele dintre o formă de muncă şi 
alta. Doar munca în sine este cea care generează valoarea de 
schimb. Obiectele care sunt utile, dar nu sunt făcute de om 
(resursele naturale, forţa hidraulică, solul virgin și pădurile), nu 
posedă valoare chiar şi dacă au un preț, fapt pe care Marx îl 
explică mai târziu în contextul teoriei plusvalorii. 

Ca valori de schimb, lucrurile sunt comparabile cantitativ prin 
prisma cantităţii de muncă încorporate în ele; așa se explică faptul 
că pot face obiectul unui schimb în care sunt reduse la aspectul 
omogen al timpului de muncă. Acesta nu este însă totuna cu 
timpul folosit efectiv la producerea lor; nu se poate ca o franzelă 
să coste de două ori mai mult decât o alta pentru că brutarul care 
a produs-o pe prima este mai neîndemânatic sau are un utilaj mai 
prost şi, ca atare, a avut nevoie de un timp dublu în comparaţie 
cu celălalt brutar. Ceea ce ne interesează nu este munca efectivă, 
CI timpul de muncă socialmente necesar, definit ca timpul de 
muncă mediu necesar pentru producerea unui anumit articol pe o 
anumită treaptă istorică de dezvoltare a capacităţii umane şi a 
progresului tehnic. Acest timp de muncă necesar este etalonul 
cantitativ al valorii relative a lucrurilor, graţie căruia acestea pot fi 
vândute în proporţii determinate. Bunurile care încorporează 
aceeaşi cantitate de muncă, în acest sens, au acecași valoare, oricât 
de diferită le-ar fi întrebuinţarea și calitățile fizice. 

Este clar că existenţa unei valori de întrebuințare este o 
condiţie necesară, dar nu și suficientă pentru ca un lucru să aibă 
valoare de schimb; niciun produs nu poate fi schimbat şi, deci, nu 
poate deveni marfă decât dacă satisface o nevoie sau alta și este 
bun la ceva. Altfel spus, un lucru nu devine valoare de schimb 
fără a căpăta caracterul de marfă, iar marfă nu devine fără a intra 
în procesul de schimb. Oamenii au făcut, de când lumea, lucruri 
utile, dar, înainte de a lua ființă un sistem de schimb bazat pe un 
timp de muncă omogen, nu au existat mărfuri şi valoare de 
schimb. Valoarea de schimb nu este o calitate intrinsecă a 
obiectelor, ci derivă din antrenarea lor în procesul social de 
circulaţie și schimb. Produsele se convertesc în valori prin faptul 
că sunt schimbate între ele. 


Forma „valoare generală“ nu ia naștere decât ca operă comună a lumii 
mărfurilor. O marfă nu capătă expresia de valoare generală decât pentru 
că, în același timp, toate celelalte mărfuri își exprimă valoarea în același 


echivalent şi orice speţă nouă de marfă trebuie să facă la fel. Se vede, în 
modul acesta, că existența mărfurilor ca valori, nefiind decâr „existenţa 
socială“ a acestor obiecte, nu poate, de asemenea, să fie exprimată decât 
prin ansamblul raporturilor sociale, iar forma „valoare a lor“ trebuie să fie, 
așadar, o formă valabilă din punct de vedere social. (Capitalul, 1, Capitolul 


I, 3, C.I) 


Forma de marfă a unor obiecte este, deci, efectul unui gen 
particular de conexiune socială, şi anume al situaţiei în care 
oamenii angrenaţi în schimb se confruntă între ei ca proprietari 
privaţi... 


„.. a căror voinţă se află în acele lucruri, astfel că unul își însușește marfa 
celuilalt numai cu voinţa acestuia, adică prin intermediul unui act de 
voinţă comun ambelor părţi, înstrăinându-şi propria marfă... Toate 
mărfurile sunt nonvalori de întrebuințare pentru posesorii lor şi valori de 
întrebuințare pentru nonposesorii lor, Ele trebuie deci să-și schimbe, toate, 
stăpânii. Dar această schimbare de stăpân reprezintă schimbul lor, schimb 
care le raportează pe unele la celelalte ca valori și le realizează ca valori. 
Mărfurile trebuie, deci, să se realizeze ca valori inainte de a se putea realiza 
ca valori de întrebuințare. (Capitalul, 1, Capitolul II) 


Calitatea lucrurilor, pe care o numim „valoare“, necunoscută 
naturii şi conferită lor de condiţiile societăţii umane, este, în 
teoria lui Marx, baza dublului caracter al muncii umane. Pe de o 
parte, munca este o activitate concretă de un fel specific, care se 
soldează cu un produs specific, pe de altă parte, ea este muncă în 
general, simplă cheltuire de putere umană. Această muncă 
abstractă, omogenă, este adevăratul creator al valorii de schimb, 
pe când munca diferențiată creează valoarea de întrebuințare. 
Atunci când analizăm producţia de mărfuri, adică producţia 
destinată schimbului, facem abstracţie de diferenţele dintre 
munca unui brutar şi munca unui filator sau a unui tăietor de 
lemne, tratându-le ca identice din punctul de vedere al cheltuirii 
forţei de muncă pe o anumită durată care poate fi măsurată cu 
exactitate. În acest fel, chiar și cele mai complexe forme de muncă 
sunt reduse la muncă zout court, altfel spus, la timpul de muncă. 
Așa se face că produse disparate pot fi comparate și schimbate 
între ele și că o modificare intervenită în productivitate afectează 
cantitatea totală de valoare de întrebuințare creată, dar nu și 
valoarea de schimb. Odată cu îmbunătăţirea tehnologiei, o aceeași 
cantitate de efort produce mai multe bunuri, dar valoarea fiecărui 
bun în parte scade în mod corespunzător, astfel încât totalul 


valorilor rămâne același. Oricare ar fi stadiul dezvoltării tehnice, 
intr-o cantitate dată de timp de muncă societatea produce acelaşi 
cuantum de valoare. 

Dat fiind că toate produsele muncii își manifestă valoarea 
numai în procesul schimbului, adică în cadrul comparaţiei unora 
cu celelalte, rezultă că oricare dintre ele poate servi la fel de bine 
drept etalon cu ajutorul căruia să fie măsurate celelalte. Apariţia 
unui etalon universal al valorii sub formă de bani a fost posibilă 
datorită existenţei prealabile în lucruri a calităţii abstracte create 
în procesul de schimb. Faptul că, în decursul timpului, metalele 
preţioase au căpătat o poziţie privilegiată ca etaloane ale valorii s-a 
datorat calităților lor fizice de uniformitate, divizibilitate, 
rezistenţă la coroziune etc., calități care le făceau mai potrivite 
decât alte lucruri folosite anterior drepr monedă, ca, de pildă, 
vitele. Privit în el însuşi, aurul nu se deosebeşte de celelalte 
mărfuri în privinţa valorii de schimb, iar valoarea lui nu derivă 
din vreo proprietate magică, ci din faptul că este produsul muncii 
umane abstracte; înainte de a fi promovat la rolul de etalon 
universal, el a trebuit să fie mai întâi o marfă ca oricare alta. 
Totuși, în bani, priviţi ca etalon al valorii, mijloc de plată, schimb 
şi acumulare, valoarea de schimb devine oarecum autonomă, iar 
faptul că-şi are originea în muncă devine ascuns privirii. Faptul că 
produsele muncii pot fi apropriate sub formă de bani creează 
iluzia că banii sau aurul sunt o sursă originară, intrinsecă a 
avuţiei. Cirând în Capitalul tirada împotriva aurului din piesa lui 
Shakespeare, Timon din Atena, pe care o reprodusese în 
Manuscrisele din 1844, Marx observă: 


Aşa cum în bani dispare orice deosebire calitativă dintre mărfuri, ei fac, la 
rândul lor, în calitate de levellieni radicali ce sunt, să dispară orice fel de 
deosebiri. Dar banii înşişi sunt marfă, adică un lucru exterior, care poate 
deveni proprietate privată a oricui. (/bidern) 


Când analizăm valoarea de schimb ca atare, operăm cu 
postulatul idealizant că bunurile sunt schimbate la valoarea lor. 
Crearea banilor introduce însă factorul „preț“, respectiv cantitatea 
de monedă pe care se schimbă diferite bunuri. Când valoarea este 
convertită în preţ, bunurile exprimă relaţiile lor cantitative 
reciproce sub forma unei relaţii cantitative cu banii. Apare astfel 
posibilitatea  necoincidenței între valoare şi preţ, adică 
posibilitatea ca bunurile să fie schimbare într-o proporţie 
superioară sau inferioară valorii lor exprimate în bani. 


Forma-preţ nu contine însă numai posibilitatea dezacordului cantitativ 
pret l P 

dintre mărimea valorii şi pret, adică dintre mărimea valorii si propria ei 

ȘI pret ȘI prop 

expresie în bani; ea poate să conţină o contradicţie calitativă, astfel că 
preţul încetează cu totul să fie expresia valorii, cu toate că banii nu sunt 
decât forma-valoare a mărfurilor. Lucruri care, în sine, nu sunt mărfuri, 
ca, de exemplu, conștiința, onoarea etc., pot fi de vânzare luând, astfel, 
prin preţul care se plătește în schimbul lor, formă de mărfuri. Un lucru 
poate deci să aibă în mod formal un preţ fără a avea valoare... Pe de altă 
parte, și forma-preţ imaginară, ca de exemplu, preţul pământului 
necultivat, care nu are valoare, pentru că în el nu se află materializată 
muncă omenească, poate ascunde un raport de valoare real sau unul 
derivat dintr-un asemenea raport real, (Capitalul, 1, Capitolul II, 1) 


Forma-bani face astfel posibilă şi creează efectiv o discordanță 
între valoare şi preţul presupus a fi expresia ei. După cum spune 
Marx în volumul III al Capitalului, suma preţurilor întregului 
produs social este în mod necesar egală cu suma valorilor lui; dar 
în economia de piaţă această egalitate nu numai că permite, ci şi 
presupune efectiv inegalitatea în cazuri particulare, ceea ce 
înscamnă că preţurile tind să fie egale valorilor, dar fluctucază 
continuu în sus sau în jos față de ele. Contrastul dintre valori şi 
preţuri exprimă contradicţia fundamentală a producţiei şi 
schimburilor din capitalism. Explicaţia profitului nu se află însă 
în această inegalitate; vânzarea unui produs la un preţ superior 
valorii lui nu constituie adevărata origine a profitului, ci doar 
originea uneia dintre formele lui. Fenomenul profitului trebuie 
explicat sub presupoziţia că toate mărfurile sunt vândute la 
adevărata lor valoare. Aceasta sună paradoxal, dar, după cum 
observă Marx în Salariu, pret, profit... 


. tot atât de paradoxal este și faptul că Pământul se învârteşte în jurul 
Soarelui şi că apa se descompune în două gaze foarte uşor inflamabile. 
Adevărurile ştiinţifice sunt întotdeauna paradoxale din punctul de vedere 
al experienţei de zi cu zi, care nu sesizeză decât aparenţa înșelătoare a 
lucrurilor. 


4. Fetisismul mărfii. Forța de muncă pe post de marfă 


Înainte însă de a investiga sursa profitului, putem nota efectul 
banilor asupra proceselor de gândire umane. Nici schimbul de 
mărfuri, nici existenţa banilor nu sunt o condiţie suficientă a 
productiei capitaliste, care presupune în plus vânzarea liberă a 
forţei de muncă şi un sistem de producţie orientat în principal 
spre sporirea valorii de schimb. Marfa şi forma bănească pe care o 
îmbracă obiectele constituie însă rădăcina iluziei particulare pe 


care Marx o numeşte „fetişismul mărfii” şi care explică o bună 
parte din falsa conştiinţă a oamenilor în privinţa propriei lor 
existenţa sociale. 

Esenţa fetişismului mărfii constă în aceea că, măsurând energia 
consumată în timpul de muncă, introducem în produsele muncii 
un element care, iniţial, se leagă de însuși procesul de viaţă. Drept 
urmare, relaţiile reciproce dintre oameni, ca fiinţe care fac schimb 
de bunuri, îmbracă forma unor relaţii între obiecte, ca şi cum 
acestea din urmă ar poseda nişte calități misterioase care le fac în 
mod intrinsec valoroase şi ca şi cum valoarea ar fi o proprietate 
naturală, fizică a lucrurilor, 


Relaţia dintre producători și ansamblul muncii lor li se înfățișează celor 
dintâi sub forma unei relaţii sociale care există nu între ei, ci între 
produsele muncii lor. Prin acest quid pro quo, produsele muncii devin 
mărfuri, devin lucruri cu caracter social, în același timp fizice şi 
metafizice... Forma-marfă şi raportul de valoare al produselor muncii în 
care această formă își găseşte expresia nu au absolut nimic de-a face cu 
natura lor fizică și cu raporturile materiale care decurg din ea. Ceea ce 
capătă aici, în ochii oamenilor, forma fantasmagorică a unei relaţii între 
lucruri nu este nimic altceva decât relaţia socială determinată dintre 
oamenii înșiși. Pentru a găsi o analogie, trebuie, așadar, să ne refugiem în 
regiunea nebuloasă a lumii religiei. Aici, produsele creierului omenesc par 
a fi făpturi independente, însufleţite cu viaţă proprie şi având relaţii atât 
între ele, cât și cu oamenii. (Capitalul, |, Capitolul I, 4) 


Acest proces, prin care relaţiile sociale apar travestite în lucruri 
sau în relaţii între lucruri, este cauza neînţelegerii de către om a 
societăţii în care trăieşte. Schimbând bunuri pe bani, oamenii 
acceptă involuntar punctul de vedere că propriile calități, 
aptitudini şi eforturi nu le aparţin lor, ci sălășluiesc cumva în 
obiectele pe care le-au creat. Fi sunt astfel victimele acelei 
deformări a conştiinţei care se cheamă „înstrăinare“, și, în speţă, 
„reificare, care conferă realitate obiectivă relaţiilor sociale. Marx 
nu mai foloseşte aici termenul „înstrăinare”, dar descrierea 
fenomenului este aceeași ca în scrierile sale din tinereţe, întocmai 
ca analogia cu religia, pe care o datorează lui Feuerbach. 

Fetişismul mărfii este, așadar, incapacitatea oamenilor de a-și 
vedea propriile produse drept ceea ce sunt şi consimțământul lor 
involuntar de a fi aserviţi puterii umane în loc de a o stăpâni. El 
cuprinde în germene toate celelalte forme de înstrăinare: 
autonomizarea instituțiilor politice care se transformă în 
instrumente de asuprire, autonomia creaţiilor creierului omenesc 
sub formă de fantezii religioase, pe scurt, totalitatea aservirii 
omului faţă de operele sale. Întregul progres social — dezvoltarea 
științifică şi organizarea muncii, îmbunătățirea administraţiei și 


înmulțirea produselor utile — se întoarce împotriva omului și se 
transformă în forţe cvasinaturale. Orice autentic pas înainte 
serveşte la a potenţa subjugarea omului, parcă spre a confirma 
doctrina hegeliană a contradicţiilor progresului. 

Conştiinţa autoiluzionată care ia relaţiile sociale drept lucruri 
iși află o expresie particulară într-un fenomen tipic al modului de 
producţie capitalist, reificarea forţei de muncă, situaţie în care 
persoanele umane, subiecte reale, apar în contextul muncii ca 
niște mărfuri vândute şi cumpărate pe piaţă în conformitate cu 
regulile dictate de legea valorii. 

După cum am văzut, socialiștii inferaseră din teoria valorii 
„muncă“ a lui Ricardo că exploatarea constă în faptul că munca 
este vândută la un preţ prea mic și că, prin urmare, cauza 
nedreptăţii sociale este acest schimb neechivalenr dintre salariat şi 
capitalist. Ceea ce trebuia făcut, conchideau ei, era să fie 
reorganizate producţia şi schimbul pe bază de echivalent, astfel 
încât munca să fie vândută la adevărata ei valoare. 

Oricât de util putea fi acest mod de a raţiona pentru scopurile 
agitaţiei printre muncitori, Marx îl considera total eronat. În 
concepția sa, exploatarea nu consta în vânzarea de către muncitor 
a muncii sale sub valoarea acesteia. Pentru a explica fenomene ca 
profitul şi exploatarea, era necesar să se pornească de la principiul 
schimbului echivalent în circulaţia mărfurilor precum și la 
vânzarea mărfii de un fel aparte, care era forța de muncă. 
Deoarece — și în aceasta constă piatra unghiulară a analizei făcute 
de Marx capitalismului în forma lui matură — munca salariată se 
bazează nu pe vânzarea muncii, ci a forţei de muncă. Munca 
creează valori, dar ea însăşi nu posedă valoare. Spre a elucida acest 
lucru, Marx pune întrebarea privitoare la originea profitului 
capitalist. Cum se face că proprietarul mijloacelor de producţie 
poate obţine din ele mai multă valoare de schimb decât pune el în 
întregul proces de producţie? Cum se face că un om cu bani 
poate, doar pentru că banii sunt ai lui, să-i înmulțească dându-i 
imprumut cu dobândă? Cum se face, în fine, că un proprietar 
funciar este îndrituit la o rentă fără nicio cheltuială de muncă din 
partea sa? Unei minţi naive, capitalul ar putea să-l pară o sursă 
autonomă de valoare înzestrată cu puterea misterioasă de a se 
autoînmulți, viziune ce vine în sprijinul teoriei că valoarea 
provine din trei surse independente, și anume pământul, capitalul 
și munca. Astfel de teorii sunt folosite spre a justifica sistemul 
capitalist și a sugera că latifundiarii, capitaliştii şi muncitorii au 
un interes de clasă comun în calitate de coproducători. Ele 
izvorăsc însă dintr-o gândire confuză, ca în cazul teoriei lui 


Condillac, potrivit căreia valoarea creşte datorită însuși procesului 
de schimb. Este adevărat că excedentul de valoare a unei mărfi 
peste costurile producerii ei se realizează doar în circulaţie, în 
actul de schimb, ceea ce a dat naștere iluziei că el îşi are originea 
în actul de schimb. Cum însă valoarea este exclusiv efectul muncii 
de producere, ea nu poate creşte prin simple operaţii comerciale. 
Unii socialişti au susţinut că un comerciant care cumpără ieftin şi 
vinde scump este, de fapt, un trișor și că tot profitul lui ar 
dispărea instantaneu în condiţiile schimbului echivalent. Fapt este 
însă că poate exista profit chiar și atunci când schimbul este 
riguros echivalent; el nu se naşte din circulaţie, deși se manifestă 
doar cu prilejul schimbului de bunuri. Un posesor de bani îi 
poate înmulți graţie faptului că pe piaţă există o marfă de un fel 
aparte, a cărei valoare de întrebuințare este sursă de valoare și care 
creează valoare de schimb atunci când valoarea ei de întrebuințare 
este realizată, adică în procesul consumării ei. Această marfă este 
forţa sau capacitatea de muncă... 


„.. totalitatea aptitudinilor fizice și intelectuale care există în organismul, 
în personalitatea vie a omului și pe care el le pune în funcţiune arunci 
când produce valori de întrebuințare de un fel oarecare. (Capitalul, 1, 


Capitolul IV, 3) 


Munca salariată este vânzare a forţei de muncă pe un timp 
determinat. Pentru ca acest schimb să aibă loc, trebuie să existe o 
clasă de salariați care sunt liberi în dublu sens: liberi, din punct de 
vedere juridic, să dispună de forţa lor de muncă și să o vândă cui 
doresc, dar liberi şi de proprietatea asupra mijloacelor de 
producţie, adică neavând nimic altceva decât forţa lor de muncă 
și fiind, ca atare, nevoiţi să o vândă. Situaţia schiţată, în care 
salariatul liber își vinde forţa de muncă proprietarului de 
instrumente de producţie, este trăsătura caracteristică a 
capitalismului. Acesta este un sistem care a avut un început în 
istorie și va avea un sfârşit, dar care, între timp, a revoluţionat 
întregul proces social. 

Valoarea forţei de muncă se determină în acelaşi mod ca a 
oricărei alte mărfi, prin cantitatea de timp de muncă necesară 
reproducerii ei. Reproducerea forței de muncă constă în 
menţinerea muncitorului într-o stare care să-l facă apt de a munci 
şi de a creşte o nouă generaţie de producători lipsiţi de 
proprietate. Cu alte cuvinte, valoarea forţei de muncă este egală 
cu valoarea produselor necesare menţinerii vieții și sănătăţii 
lucrătorului și ale copiilor săi. Prin urmare, vânzarea forţei de 
muncă este un schimb echivalent atunci când salariatul primeşte 


în schimbul ei o cantitate egală cu costul subzistenţei sale. Această 
cantitate nu este determinată exclusiv de minimul fiziologic, ci şi 
de nevoi istoricește variabile; minimul fiziologic reprezintă, însă, 
limita inferioară a salariilor. Socialiştii utopici greşeau, aşadar, 
susținând că exploatarea apare pentru că muncitorul îşi vinde 
munca sub valoarea ei. Câtă vreme salariul său îi permite să 
rămână în viaţă şi apt să lucreze, el nu și-a vândut munca la un 
preţ inferior valorii ei; schimbul este unul echivalent. 

Aceasta însă nu înseamnă că nu există exploatare. Dimpotrivă, 
ca există, chiar la o scară mult mai întinsă decât credeau utopiștii, 
dar se datorează nu unui schimb neechivalent între vânzătorul și 
cumpărătorul forței de muncă, ci faptului că un anumit nivel 
tehnologic de aplicare a forței de muncă poate să creeze valori de 
schimb mult superioare valorii produselor necesare menţinerii ei. 
Altfel spus, ziua de muncă poate fi mult mai lungă decât ar fi 
necesar pentru producerea mărfurilor ce-l por ţine pe lucrător apt 
de muncă. Valoarea de întrebuințare a forţei de muncă constă în 
faptul că ea creează o valoare de schimb mai mare decât a sa. Ca 
la orice cumpărare, vânzătorul forţei de muncă se desparte de 
valoarea ei de întrebuințare, cedând-o capitalistului contra valorii 
ei de schimb. Proprietarul mijloacelor de producţie plăteşte 
valoarea muncii de o zi şi dobândeşte dreptul de a folosi puterea 
de muncă a lucrătorului în ce scop dorește în răstimpul de 
douăzeci și patru de ore. Excedentul de valoare astfel creat peste 
costul întreținerii lucrătorului constituie „plusvaloarea“, pe care 
capitalistul și-o însușeşete chiar și în condiţiile unui schimb 
echivalent. Dacă jumătate din ziua lucrătorului corespunde 
valorii produselor necesare reproducerii forței sale de muncă, 
cealaltă jumătate este muncă neretribuită, adică este consumul de 
forţă de muncă (pentru că munca este consum) care creează 
valoarea excedentară însușită de proprietarul mijloacelor de 
producţie. Aşa se explică faptul că exploatarea este compatibilă cu 
schimbul echivalent și existenţa inevitabilă a unei lupte de clasă 
impotriva exploatării, luptă care nu poate fi câștigată prin simplă 
mărire a salariilor, ci doar prin desfiinţarea întregului sistem al 
muncii salariate. 


Capiralistul îşi exercită dreptul de cumpărător atunci când caută să 
lungească ziua de muncă cât mai mult posibil și să facă, dacă s-ar putea, 
dintr-o singură zi de muncă, două. Pe de altă parte, natura specifică a 
mărfii vândute implică o limită a consumării ei de către cumpărător, iar 
muncitorul își apără dreptul său de vânzător atunci când vrea să limiteze 
ziua de muncă la o mărime normală determinată. Avem, așadar, de-a face 
aici cu o antinomie: un drept se loveşte de altul, ambele consacrate prin 


legea schimbului de mărfuri. Între drepturi egale, decide forţa. Şi, astfel, în 
istoria producţiei capitaliste, reglementarea zilei de muncă apare ca o luptă 
pentru limitele zilei de muncă, o luptă între capitalistul colectiv, adică 
între clasa capitaliştilor și muncitorul colectiv, adică clasa muncitoare. 


(Capitalul, |, Capitolul VIII, 1) 


Sistemul muncii salariate, în cadrul căruia capitalistul cumpără 
forţă de muncă pentru durata de timp în cuprinsul căreia ea este 
pusă la lucru, maschează împărţirea zilei de muncă în muncă 
necesară reproducerii forţei de muncă şi muncă suplimentară, 
neretribuită, care creează plusvaloare. La o privire superficială, 
patronul plăteşte pentru întreaga muncă a lucrătorului, dar, în 
fapt, lucrurile nu stau așa; situaţia este inversă faţă de cea din 
sclavagism, unde sclavul pare să muncească în totalitare pentru 
stăpânul său, când, de fapt, o parte din ziua sa de muncă este 
consacrată producerii valorii necesare întreținerii sale. În 
condiţiile normale ale iobăgiei, pe de altă parte, munca iobagului 
pentru stăpânul său şi munca pe care o face în folos propriu sunt 
net despărțite în timp şi este clar care parte din munca sa este 
neremunerată. Timpul de muncă neremunerar al muncitorului 
salariat este însă disimulat în procesul omogen de producţie, încât 
pentru a da în vileag sursa plusvalorii, situaţia se cere analizată. 
Capitalistul  cheltuiește o anumită sumă pentru salariile 
lucrătorilor, iar valorile create peste această sumă îi revin ca profit, 
care, însă, devine real abia în cadrul circulaţiei mărfurilor. Totalul 
acestor plusvalori se cheamă „plusvaloare absolută“; raportul 
dintre aceasta şi totalul capitalului cheltuit de patron se cheamă 
„plusvaloare relativă“. 


5. Înstrăinarea muncii şi a produsului ei 


Unica sursă a valorii este, așadar, munca productivă, modelarea de 
obiecte materiale astfel încât să satisfacă anumite nevoi umane. 
Toate formele derivate de capital — comercial, bancar sau 
funciar — sunt folosite la obţinerea de plusvaloare, dar nu joacă 
niciun rol în producţie. 


Capitalul industrial este singurul mod de existenţă al capitalului în care 
functiunea acestuia din urmă nu constă numai în însușirea de plusvaloare, 
respectiv de plusprodus, ci şi în crearea acestuia. (Capitalul, IL, Capitolul I, 


4) 


Fl include organizarea transportului. 


Industria propriu-zisă a transporturilor şi expediţia pot fi, şi chiar sunt, 
ramuri industriale complet diferite de comerţul propriu-zis: în aşteptarea 
cumpărării și vânzării, mărfurile pot sta depozitate în docuri şi în alte 
magazii publice, cheltuielile ocazionate de această depozitare fiind puse de 
către terţe persoane în socoteala comerciantului în măsura în care el 
trebuie să le avanseze... Întreprinzătorul de camionaj, directorul de căi 
ferate, armatorul nu sunt „comercianţi. (Capitalul, II, Capitolul XVII) 


Transportul şi depozitarea fac deci parte din producţie; spre 
deosebire de ele, nicio activitate comercială în sens strict, adică 
niciun act de schimb, nu poate adăuga mărfurilor un plus de 
valoare. Numai muncitorul care prelucrează sau transportă 
mărfuri şi, bineînţeles, lucrărorul agricol creează noi valori de 
schimb şi sporesc totalul valorii de care dispune comunitatea din 
care ei fac parte. 

Am descoperit astfel raportul social pe care se sprijină întregul 
edificiu al producţiei capitaliste: caracterul de marfă al forței de 
muncă. Faptul că forța de muncă este o marfă înseamnă că omul 
funcţionează ca un lucru, că însușirile și aptitudinile lui personale 
se vând şi se cumpără ca orice altă marfă; creierul şi mușchii lui, 
energia lui fizică și puterile lui creatoare sunt reduse la o stare în 
care singura care contează este valoarea lor de schimb. Această 
reificare, adică transformare a personalităţii în lucru, oferă măsura 
degradării umane în capitalism. În această parte a Capitalului, 
Marx revine la unele dintre ideile pe care le formulase încă în 
1843, când văzuse în clasa muncitoare întruchiparea prin 
excelenţă a dezumanizării, dar deopotrivă şi a speranţei de 
restabilire a demnităţii umane. În capitolul întâi al lucrării Muncă 
salariată şi capital (1849), el scria: 


Funcționarea forţei de muncă, munca, este propria activitate vitală a 
muncitorului, propria manifestare de viaţă. Şi această activitate vitală el o 
vinde unui tert pentru a-și asigura mijloacele de subzistență. Activitatea sa 
vitală este, așadar, pentru el, doar un mijloc care-i face posibilă existenţa, 
E] munceşte ca să trăiască. 


La fel, în Capitalul: 


Mijloacele de producţie se transformă imediat în mijloace pentru 
absorbire de muncă străină. Acum, nu muncitorul este acela care utilizează 
mijloacele de producţie, ci mijloacele de producţie sunt acelea care îl 
utilizeză pe muncitor. În loc de a fi consumate de muncitor ca elemente 
materiale ale activităţii sale productive, ele îl consumă pe dânsul ca 
ferment al propriului lor proces de viață, iar procesul de viaţă al capitalului 
constă numai în mișcarea sa ca valoare care se autovalorifică. (Capitalul, 1, 


Capitolul XI) 


În volumele I şi III ale Capitalului, Marx revine în repetate 
rânduri la tema înstrăinării muncii — procesul productiv vital 
nefiind pentru muncitor altceva decât un mijloc de a se 
întreţine — şi a produselor acesteia; obiectivarea energiei 
lucrătorului creează plusvaloare pentru alții, în timp ce, pentru el, 
nu Înseamnă decât perpetuarea sărăciei și a dezumanizării. 


Relaţia capitalistă... îl face pe muncitor cu totul indiferent și străin faţă de 
condiţiile de realizare ale propriei sale munci... Muncitorul se comportă 
faţă de caracterul social al muncii sale, faţă de combinarea ei cu munca 
altora într-un scop comun, ca față de o putere străină lui; condiţiile de 
realizare a acestei combinări reprezintă pentru el o proprietate străină a 
cărei risipire i-ar fi complet indiferentă dacă n-ar fi constrâns s-o 
econemisească. (Capitalul, IH, Capitolul V, 1) 


Producţiei capitaliste în sine îi este indiferentă valoarea de întrebuințare 
specială, în genere caracterul distinctiv al mărfii pe care o produce. În 
fiecare sferă de producţie, ceea ce interesează este numai de a produce 
plusvaloare, de a-și însuși o anumită cantitate de muncă neplătită din 
produsul muncii. $i, tot aşa, este în firea muncii salariate supuse 
capitalului de a-i fi indiferent caracterul specific al muncii ei, de a se lăsa 
modificată după cerinţele capitalului şi aruncată dintr-o sferă de producţie 


într-alta. (Capitolul X) 


Capitalismul separă produsul muncii de munca însăși, 
condiţiile obiective ale procesului productiv de subiectivitatea 
umană. Muncitorul creează valori, dar nu are nicio posibilitate de 
a le realiza pentru sine sau de a-și îmbogăţi viaţa apropriindu-şi-le 
ca valori de întrebuințare. 


Întrucât... munca sa este înstrăinată de el, este însușită de capitalist și este 
incorporată capitalului, ea se concretizează incontinuu, în cursul 
procesului [de producţie], într-un produs străin. Întrucât procesul de 
producţie este, în același timp, procesul de consumare a forței de muncă 
de către capitalist, produsul muncitorului nu se transformă numai, 
încontinuu, în marfă, ci în capital, în valoare care absoarbe forţa creatoare 
de valoare, în mijloace de subzistență care cumpără persoane, în mijloace 
de producţie care-l utilizează pe producător. Muncitorul însuși produce, 
deci, incontinuu avuţia obiectivă sub formă de capital, o putere care este 
străină de el, care îl stăpâneşte şi îl exploatează, iar capitalistul produce tot 
atât de continuu forță de muncă, dar sub formă de izvor subiectiv de 
bogăţie, despărţit de mijloacele propriei sale materializări şi realizări, 
abstract, şi existent doar în trupul muncitorului; într-un cuvânt, el îl 
produce pe muncitor, dar ca muncitor salariat. Această reproductie 
continuă, această perpetuare a muncitorului este condiţia size qua non a 


producţiei capitaliste. (Capitalul, I, Capitolul XXI) 


Drept urmare, funcţiile vitale ale muncitorului se realizează în 
afara procesului de producţie, iar el îşi aparţine sieşi numai atunci 


când nu munceşte; ca muncitor, el aparţine capitalistului şi 
funcţionează doar ca reproducător viu al capitalului. Această 
caracterizare concordă întocmai cu tabloul zugrăvit de Marx în 
Manuscrisele sale pariziene. Până şi consumul individual al 
muncitorului, deşi motivat de nevoile lui private, este, din 
perspectiva procesului economic, o parte a activităţii de 
reproducere a forţei sale de muncă, aidoma ungerii unei roţi sau 
alimentării cu cărbune a unei maşini cu aburi. 


Muncitorul există pentru nevoile de valorificare ale unor valori existente în 
loc ca, invers, avuţia materială să existe pentru nevoile de dezvoltare ale 
muncitorului. Aşa cum în religie omul este dominat de produsul propriei 
sale minţi, tot astfel în producţia capitalistă el este dominat de produsul 


propriei sale mâini. (Capitalul, |, Capitolul XXIII) 


În vreme ce plusvaloarea nu face decât să mărească masa 
capitalului existent, munca nu conferă niciun fel de proprietate. 
Dreptul de proprietare se preface în contrariul său: pentru 
capitalist, el se transformă în dreptul de apropriere a unor valori 
create de alţii, iar pentru muncitor înseamnă că propriul produs 
nu-i aparţine. În consecinţă, relația de schimb este total iluzorie. 

În situaţia muncitorului, observăm cea mai flagrantă formă de 
aservire a omului de către propriile creaţii şi de către progresul 
tehnic. 


Maşina, privită în sine, reduce timpul de muncă, pe când folosirea ei 
capitalistă prelungeşte ziua de muncă; în sine, ea ușurează munca, pe când 
folosirea ei capitalistă măreşte intensitatea muncii; în sine, ea constituie o 
victorie a omului asupra forţelor naturii, pe când folosirea ei capitalistă îl 
subjugă pe om forţelor naturii; în sine, ea sporeşte avuţia producătorului, 
pe când folosirea ei capitalistă îl pauperizează. (Capitalul, I, Capitolul 
XIII, 6) 


Disjungerea muncii umane de proprietate şi crearea unei 
situaţii în care viaţa personală a muncitorului este străină muncii 
sale fac ca procesul social de producţie să nu poată îmbrăca forma 
unei comunități. Cooperarea însăşi este străină faţă de 
producătorii care cooperează; ea li se înfăţişează ca o formă de 
constrângere care nu le atenuează izolarea reciprocă, ci o 
potenţează. 


Comportarea doar atomistică a oamenilor în procesul lor social de 
producţie și, deci, forma propriilor relaţii de producţie, care are un 
caracter material obiectiv şi este independentă de controlul lor şi de 


activitatea lor individuală conştientă, se evidenţiază, în primul rând, prin 
faptul că produsele muncii lor iau în mod general forma de mărfuri. 


(Capitalul, 1, Capitolul II). 


Și aici, Marx reia o idee a sa din Manuscrise. Înstrăinarea 
muncii este sursa formei de marfă a producţiei, şi nu invers; din 
același motiv, ea este sursă a capitalului, adică a valorii ce se 
măreşte pe sine prin plusvaloare graţie cumpărării forţei de 
muncă. 


6. Înstrăinarea procesului de socializare 


Caracterul social al muncii este, astfel, doar în aparență social; 
capitalismul aduce cu sine doar un progres tehnologic, nu şi unul 
uman. 


Legătura dintre diferitele lor munci [ale muncitorilor] le apare, deci, din 
punct de vedere ideal, ca plan, iar din punct de vedere practic, ca 
autoritate a capitalistului, ca forță a unei voințe străine care supune 
activitatea lor propriului său scop... Ca persoane independente, 
muncitorii sunt indivizi izolaţi, care intră într-un raport cu același capital, 
nu Însă şi unul cu celălalt. Cooperarea lor începe abia în procesul de 
muncă, dar, în procesul de muncă, ei au și încetat de a-si aparţine lor 
înșiși. Odată intrați în el, ei sunt încorporaţi capitalului. Ca unii care 
cooperează, ca membri ai unui organism care muncește, ci înșiși nu sunt 
decât o formă specială de existenţă a capitalului. (Capitalul, I, Capitolul 


XI) 


Astfel, funcția caracteristică şi esențială a capitalismului, care 
constă în schimbul de capital variabil (adică de capital folosit 
pentru plata angajaților) pentru forța de muncă a unor ființe 
umane, reprezintă adevărata cauză a transformării producătorilor 
în lucruri și împiedicarea lor de a forma o comunitate umană: 
căci comunitatea lor îmbracă doar forma unei cooperări impuse 
dintre nişte elemente ale existenţei lor personale care au fost deja 
vândute sub forma forţei de muncă şi nu mai sunt proprietatea 
lor. 


Este un rezultat al diviziunii manufacturiere a muncii că potenţele 
spirituale ale procesului material de producţie le sunt opuse muncitorilor, 
ca proprietate străină și ca o forță care îi domină. (Capitalul, |, Capitolul 


XII, 5) 


Tot ceea ce contribuie la creșterea puterii omului asupra 
forţelor naturii contribuie totodată, în condiţiile speciale ale 


muncii salariate, la distrugerea producătorului însuși; această 
constatare se aplică atât progresului tehnic, cât şi adâncirii 
diviziunii muncii. 


Diviziunea manufacturieră a muncii... nu numai că dezvoltă forţa 
productivă socială a muncii pentru capitalist în loc să o dezvolte pentru 
muncitor, dar o dezvoltă prin schilodirea muncitorului individual. Ea 
creează condiţii noi pentru dominaţia capitalului asupra muncii. Dacă ea 
apare, deci, pe de o parte, ca un progres istoric și ca o fază necesară de 
dezvoltare în procesul de dezvoltare economică a societăţii, ea apare, pe de 
altă parte, ca un mijloc de exploatare civilizată și rafinată. (Capitalul, 1, 


XII) 


Automatul mecanic... este subiectul, iar muncitorii, ca organe conștiente, 
sunt doar coordonaţi organelor sale inconștiente şi subordonați, împreună 
cu acestea, forţei motrice centrale... Chiar şi ușurările aduse muncii devin 
un mijloc de tortură, întrucât mașina nu-l eliberează pe muncitor de 
muncă, ci goleste munca sa de conţinut... Nu muncitorul este acela care 
foloseşte condiţiile de muncă, ci invers, condiţiile de muncă sunt acelea 
care îl folosesc pe muncitor... Prin transformarea sa într-un automat, 
mijlocul de muncă i se opune muncitorului în cursul procesului de muncă 
însuşi, în calitate de capital, în calitate de muncă moartă, care domină şi 
stoarce forţa de muncă vie. (/bidem) 


Diviziunea muncii devine o fragmentare a omului însuși, legat 
pe viaţă de activităţi parţiale a căror funcție creatoare de valori de 
întrebuințare nu-l preocupă deloc, dat fiind că scopul subiectiv al 
muncii sale nu este de a produce lucruri utile, ci de a-și satisface 
nevoile elementare. Pentru sistemul capitalist este chiar preferabil 
un muncitor stupid, mecanizat, care nu posedă dexterităţi umane 
dincolo de efectuarea sarcinii care i s-a alocat. 

Dar nu numai muncitorul este transformat într-un instrument 
de sporire a capitalului; la fel se întâmplă şi cu personalitatea 
capitalistului. Marx spune în Prefaţa sa că oamenii îl preocupă 
numal ca personificări ale unor categorii economice, ca 
intruchipări ale unor anumite relaţii și interese de clasă. Acesta 
este, fireşte, doar un principiu metodologic, de excludere a 
psihologiei din analiza economică și de examinare nu a motivelor 
din spatele acţiunilor, ci a legilor care le guvernează şi care, 
asemenea celor din științele naturii, nu depind de intenţiile 
nimănui. O astfel de abordare este însă posibilă doar pentru că 
situaţia de fapt este de așa natură încât motivele capitaliştilor 
individuali sunt doar manifestări ale tendinței de valorificare a 
capitalului, astfel încât capitalistul ca atare nu este literalmente 
nimic altceva decât o întruchipare a capitalului, fără niciun fel de 
calităţi subiective sau umane. 


În calitate de capitalist, el nu este decât capital personificat. Sufletul lui 
este sufletul capitalului. Capitalul are însă un singur instinct vital, 
instinctul de a se valorifica, de a crea plusvaloare, de a absorbi cu partea sa 
constantă, cu mijloacele de producţie, o masă cât mai mare de 
supramuncă. Capitalul este muncă moartă care prinde viaţă, ca un vampir, 
numai sugând muncă vie şi trăieşte cu atât mai mult cu cât suge mai mult 


din ea. (Capitalul, |, Capitolul VIII, 1) 


Libera concurență impune capitalistului individual legile imanente ale 
producţiei capitaliste ca pe o lege coercitivă exterioară. (Ibidem) 


În procesul de producţie, muncitorul şi capitalistul sunt 
reprezentanţi vii ai capitalului variabil, respectiv constant, ceea ce 
le predetermină comportamentul. Din acelaşi motiv, reformatorii 
utopiști greşesc atunci când cred că sistemul capitalist poate fi 
schimbat apelând la bunăvoința sau sentimentele umane ale 
exploatatorilor. Caracterul personal şi intenţiile personale ale 
capitalistului nu joacă niciun rol în procesul economic; acesta este 
supus unci forţe care-i modelează inexorabil scopurile, cel puţin 
atunci când e vorba de acţiunea la o scară socialmente 
semnificativă. În producţia capitalistă, nici muncitorul, nici 
capitalistul nu sunt ființe umane; ei au fost deposedaţi de 
calităţile lor personale. Așa se face că, atunci când conștiința de 
clasă a proletariatului evoluează de la simpla conştientizare a 
sărăciei la o conştiinţă revoluţionară și la înţelegerea misiunii sale 
istorice de distrugător al capitalismului, muncitorul redevine 
totodată un individ uman, eliberat de dominaţia valorii de 
schimb, care îl transforma într-un simplu obiect. Câr despre 
capitalişti, ei, în calitate de clasă, nu se pot ridica împotriva 
propriei dezumanizări, dat fiind că se bucură de ea și de bogăţia 
pe care le-o aduce. Astfel, deși ambii sunt la fel de dezumanizaţi, 
numai salariatul este împins de această stare de lucruri la protest 
și la luptă socială. 

După cum se vede, în concepţia lui Marx, nu sărăcia, ci 
pierderea subiectivităţii umane constituie trăsătura esenţială a 
producţiei capitaliste. Sărăcia a fost, ce-i drept, prezentă pe tot 
parcursul istoriei, dar conştientizarea sărăciei şi nici chiar revolta 
împotriva ei nu sunt de-ajuns pentru restabilirea subiectivității 
umane şi a apartenenţei individului la o comunitate umană. 
Mişcarea socialistă nu s-a născut din sărăcie, ci din antagonismul 
de clasă care deşteaptă în proletariat o conştiinţă revoluţionară. 
Opoziția dintre capitalism și socialism este în chip esenţial și 
originar opoziţia dintre o lume în care fiinţele umane sunt 
degradate și una în care ele își recuperează subiectivitatea. 


7. Pauperizarea clasei muncitoare 


Legea care guvernează vânzarea forţei de muncă nu pare să 
implice prin ea însăși că muncitorii vor rămâne săraci sau că vor 
sărăci și mai mult. Dacă ei își vând forţa de muncă la adevărata ei 
valoare — şi în capitalism nu există nimic care să împiedice acest 
lucru —, ar putea să pară că nivelul lor de trai poate fi menţinut 
sau chiar ameliorat, întrucât această valoare este determinată, în 
parte, de alte nevoi decâr cele fiziologice, care variază de la o 
perioadă istorică la alta. În fapt, însă, muncitorii devin din ce în 
ce mai săraci din cauza acumulării capitalului. În plus, 
pauperizarea nu este numai relativă, în sensul obţinerii unel cote 
din ce în ce mai mici din valorile socialmente create, ci şi 
absolută; totalul valorilor pe care clasa muncitoare le primeşte se 
impuținează sau, în orice caz, ea este împinsă din ce în ce mai Jos 
pe scara socială. 


În cadrul sistemului capitalist, toate metodele de sporire a forţei sociale 
productive a muncii se înfăptuiesc pe socoteala muncitorului individual; 
toate mijloacele pentru dezvoltarea producţiei se transformă în mijloace de 
dominare și de exploatare a producătorului, îl deformează pe muncitor 
transformându-l într-un om incomplet, îl degradează și fac din el o anexă 
a maşinii, distrug, prin chinul muncii sale, conţinutul ei, înstrăinează de 
muncitor factorii intelectuali ai procesului de muncă în aceeaşi măsură în 
care acestui proces i se înglobează știința ca factor independent; ele 
deformează conditiile în care lucrează muncitorul, îl supun, în cursul 
procesului de muncă, despotismului celui mai meschin și mai odios, 
transformă întreaga sa viaţă în timp de muncă, îi aruncă pe femeia sa și pe 
copilul său sub roata lui Juggernault a capitalului. Dar toate metodele de 
producere a plusvalorii sunt, în același timp, metode de acumulare și orice 
extindere a acumulării devine, invers, un mijloc pentru dezvoltarea acestor 
metode. Urmează de aici că, în măsura în care se acumulează capital, 
situaţia muncitorului trebuie să se înrăutăţească indiferent de plata, 
ridicată sau scăzută, pe care el o primeşte. În fine, legea care ţine în mod 
continuu in echilibru suprapopulaţia relativă, adică armata industrială de 
rezervă, cu volumul şi cu energia acumulării de capital, îl țintuieşte pe 
muncitor de capital mai strâns decât îl ţintuiau de stâncă pe Prometeu 
piroanele lui Hefaistos. Ea provoacă o acumulare de mizerie 
corespunzătoare acumulării de capital. Acumularea de bogăţie la un pol 
este, deci, în același timp, acumulare de mizerie, de muncă chinuitoare, de 
sclavie, de ignoranță, de abrutizare și de degradare morală la celălalt pol, 
adică la clasa care produce propriul ei produs sub formă de capital. 


(Capitalul, I, Capitolul XXIII, 4) 


Cu aceeași claritate exprimă Marx această idee și în Salariu, prez 


si profit. 


Tendinţa generală a producţiei capitaliste este nu de a ridica nivelul mediu 
al salariilor, ci de a-l cobori, adică de a reduce în măsură mai mare sau mai 
mică valoarea muncii până la limita ei minimă. 


Prin urmare, deși lupta economică a muncitorilor împotriva 
pauperizării poate să modifice tendința de reducere a salariilor şi 
deşi este, în sine, necesară și importantă, ea nu poate să afecteze 
evoluția fundamentală a capitalismului ori să înfăptuiască 
eliberarea proletariatului. 

Doctrina sărăcirii proletariatului este una dintre cele ce au 
stârnit cele mai multe controverse printre marxiștii din secolul al 
XX-lea. Diversele referiri la această problemă în lucrările lui Marx 
nu sunt nicidecum univoce. În scrierile sale mai timpurii, precum 
Muncă salariată şi capital sau Manifestul, el pare să fi crezut în 
pauperizarea absolută sau cel puţin că salariile într-o economie 
capitalistă sunt guvernate permanent de principiul minimului 
fiziologic. În Grundrisse, însă, el observă că valoarea forţei de 
muncă este în parte determinată de factori culturali, inclusiv de 
creşterea nevoilor generate de capitalism; satisfacerea unor nevoi 
anterior necunoscute devine parte integrantă a nivelului minim 
de viaţă. În Salariu, pret şi profit el subliniază, de asemenea, că 
noţiunea de nivel minim de viaţă variază în funcţie de tradiţiile 
din diferite ţări; tot în această lucrare, el introduce și ideea de 
scădere relativă a salariilor, adică o scădere a veniturilor 
muncitorilor în comparaţie cu cele ale capitaliștilor. Pasajul 
anterior citat din Capitalul („situaţia muncitorului. .., indiferent 
de plata, ridicată sau scăzută“) este adesea folosit ca argument că, 
în cele din urmă, Marx a abandonat teoria pauperizării absolute. 
Trebuie făcut însă distincţie între nivelul salariilor și alți factori de 
care depinde nivelul de trai. Sensul pasajului citat este că, 
indiferent dacă salariile sunt „ridicate“ sau „scăzute“, în mod 
necesar situația muncitorului se va înrăutăţi atât relativ, cât şi 
absolut, şi nu neapărat în materie de hrană şi îmbrăcăminte, ci 
prin degradare spirituală şi subordonare crescândă faţă de tirania 
ECONOMICĂ. 

Ni se impune așadar concluzia că Marx (i) a abandonat teoria 
că, în mod necesar, salariile scad sau se menţin la nivelul simplei 
subzistenţe, că (ii) a continuat să creadă în pauperizarea absolută 
în măsura în care e vorba de degradarea spirituală şi socială a 
muncitorului și că (iii) a menţinut doctrina pauperizării relative. 
Această doctrină însă, după cum se vede din scrierile lui Marx şi 
din discuţiile ulterioare purtate între discipolii săi, poate fi 
interpretată în cel puţin trei moduri. Ea poate însemna, întâi, că 


totalul salariilor reprezintă o câtime din ce în ce mai mică din 
produsul naţional; sau, în al doilea rând, că salariul mediu al 
muncitorilor descrește constant în raport cu venitul mediu al 
capitaliştilor; sau, în fine, că muncitorul câştigă o sumă mereu 
mai mică relativ la nevoile sale crescânde. E clar că aceste situaţii 
nu sunt interdependente şi că oricare dintre ele ar putea exista 
fără celelalte două. Se observă clar, de asemenea, că prima ar 
putea să rezulte din varii cauze, precum o scădere relativă a 
populaţiei muncitorești, în care caz ar fi greşit să vorbim de 
pauperizare. În cea de-a treia situaţie, pauperizarea este definită cu 
ajutorul unor criterii subiective care nu por fi măsurate; dacă, 
dintr-un motiv sau altul, aspiraţiile consumatorilor cunosc o 
creştere rapidă, oricare dintre clasele societăţii sau toate, 
deopotrivă, se pot simţi „sărăcite“, cu excepţia câtorva oameni 
foarte bogaţi, care nu trebuie neapărat să fie membri ai burgheziei 
în sens strict, 

Este clar însă că Marx era hotărât să găsească în capitalism o 
tendinţă necurmată de degradare a muncitorului și că respingea 
faptele care arătau că situaţia acestuia se ameliora. După cum a 
arătat Bertram Wolfe, în prima ediţie a Capizalului erau 
prezentate diverse statistici de până la 1865 sau 1866, dar cele 
privitoare la dinamica salariilor se opreau la anul 1850; în ediţia a 
doua (1873), statisticile sunt aduse la zi, dar, din nou, cu excepţia 
celor privitoare la salarii, care nu veneau în sprijinul teoriei 
pauperizării. Acesta e un caz rar, dar important, de tratare 
incorectă a materialului factual la Marx. 

În secolul al XX-lea discuţia nu putea trece sub tăcere faptul 
evident că pauperizarea absolută nu este un fenomen inerent 
economiei capitaliste. S-a pus atunci întrebarea dacă aceasta 
însemna şi că teoria acumulării şi a funcţionării sistemului 
capitalist a lui Marx era în ansamblul ei greşită. Cei dornici să-i 
apere doctrina și care credeau că teoria pauperizării absolute 
decurge inevitabil din ea au făcut tot posibilul să arate că, în 
ciuda aparenţelor, o astfel de pauperizare exista. Acest punct de 
vedere se întâlnește însă rar printre marxiștii de astăzi. Alţii susțin 
că, deşi, din pricina presiunii exercitate de clasa muncitoare 
asupra capitaliştilor, aceştia au fost nevoiţi să reducă rata 
profitului, aceasta nu înseamnă că a intervenit vreo schimbare în 
natura producţiei capitaliste sau în dezumanizarea pe care el o 
generează inevitabil. După cum a arătat Marx, salariile și orele de 
muncă sunt limitare în două direcții. Pe de o parte, nevoile fizice 
elementare ale muncitorului trebuie satisfăcute pentru ca el să 
rămână în viaţă, iar producţia capitalistă să continue; pe de altă 


parte, nivelul maxim al salariului este determinat de succesul 
luptei duse de proletariat la un moment sau altul și de amploarea 
presiunii pe care el este capabil s-o exercite asupra burgheziei. De 
unde ar urma că, deși previziunea lui Marx privind pauperizarea 
absolută s-a dovedit greşită, aceasta nu s-a datorat vreunei carenţe 
în doctrina acumulării şi a tendinței de creştere nelimitată a 
capitalului, ci doar subestimării de către Marx a puterii clasei 
muncitoare de a exercita presiune înăuntrul cadrului capitalist. 

În general, însă, trebuie avut în vedere că pauperizarea 
materială nu era o premisă necesară nici a analizei marxiene a 
dezumanizării cauzate de munca salariată, nici a predicțici lui 
Marx privind năruirea inevitabilă a capitalismului. Această 
predicţie se baza pe credinţa sa conform căreia contradicţiile 
interne ale capitalismului urmau să distrugă sistemul 
determinând o intensificare a luptei de clasă, indiferent dacă 
sărăcia materială creştea sau nu. 


8. Natura misiunii istorice a capitalismului 


După cum am văzut, caracteristica esenţială a capitalismului era 
în ochii lui Marx nevoia acestui sistem de a mări valoarea de 
schimb, apetitul său insaţiabil de a crește prin exploatarea 
supramuncii. Capitalul este indiferent faţă de natura specifică a 
bunurilor pe care le produce sau le vinde; valoarea lor de 
întrebuințare nu-l preocupă decât în măsura în care poate servi la 
sporirea valorii lor de schimb. În opera sa principală, Marx se 
referă în mod repetat la „foamea de lup după plusvaloare”, care 
este semnul distinctiv al capitalismului. Societăţile în care 
schimbul de mărfuri era practicat în scopul obţinerii de valori de 
întrebuințare nu erau caracterizate de această nelimitată nevoie de 
a creşte. Oamenii care produc mărfuri spre a le schimba pe 
lucruri de care au nevoie pentru ei înşişi produc, de fapt, spre a 
crea valori de întrebuințare. În schimb... 


„.. circulaţia banilor sub formă de capital este un scop în sine, căci numai 
înăuntrul acestei mișcări mereu reînnoite există valorificare a valorii. 
Mişcarea capitalului este, deci, nelimitată. În calitate de agent conștient al 
acestui proces, posesorul de bani devine capitalist... Conţinutul obiectiv 
al acestei circulații — valorificarea |Verwertung] valorii — este scopul 
subiectiv urmărit de el și, numai în măsura în care însușirea progresivă a 
bogăției abstracte este singurul mobil al acţiunilor sale, el funcţionează în 
calitate de capitalist, adică în calitate de capital personificat dotat cu 
voinţă şi cu conștiință. Valoarea de întrebuințare nu trebuie, deci, 
considerată niciodată ca fiind scopul real urmărit de capitalist; de 


asemenea, nici câștigul izolat, ci câștigul neîncetat. Această tendinţă 
absolută de îmbogăţire, această goană pătimașă după valoare este proprie 


capitalistului. (Capiza/ul, I, Capitolul IV, 1) 


Este de înţeles, aşadar, că sistemul capitalist avea nevoie ca de o 
precondiţie a sa de generalizare a formei monetare a valorii, care 
nu pune nicio limită posibilităţii de acumulare. Capitalistul 
însă... 


„ca un fanatic al valorificării valorii, sileste fără menajamenre omenirea 
la producţie de dragul producţiei, deci la o dezvoltare a forțelor productive 
sociale şi la crearea unor condiţii materiale care, singure, pot forma baza 
reală a unei forme superioare a societăţii, al cărei principiu de bază să fie 


dezvoltarea liberă a fiecărui individ. (Capizalul, I, Capitolul XXII, 3). 


Capitalistul, de altfel, nici nu se comportă în acest fel de dragul 
propriului consum; dimpotrivă, el, de regulă, priveşte plăcerea ca 
pe o distrugere de valori şi o formă de risipă, tipul acesta de 
morală ascetică fiind deosebit de răspândit în prima fază a 
capitalismului. 

Dar aceeaşi foame insaţiabilă de valoare de schimb care 
degradează şi sărăceşte clasa muncitoare este cauza uluitorului 
progres tehnologic din capitalism. 


Producţia în vederea valorii şi a plusvalorii implică (...) tendinţa 
permanentă de a reduce timpul de muncă necesar pentru producerea unei 
mărti, adică valoarea ei sub media socială existentă în momentul respectiv. 
Tendinţa de a reduce la minimum preţul de cost devine cea mai puternică 
pârghie de sporire a forţei productive sociale a muncii, care, însă, apare 
aici numai ca sporire permanentă a forţei productive a capitalului. 


(Capitalul, III, Capitolul LI) 


Aşa se explică faptul că societăţile precapitaliste au putut dăinui 
secole de-a rândul într-o stare de stagnare tehnologică, 
reproducându-și modul de viaţă de la o generaţie la alta, pe când 
capitalismul, după cum se arăta în Manifestul comunist, nu poate 
exista fără a revoluţiona permanent mijloacele de producție. 
Pentru el, progresul tehnologic este vital, deoarece tendinţele 
expansioniste ale capitalului îl obligă pe întreprinzător să caute 
profituri mereu mai mari prin reducerea timpului de muncă 
necesar pentru producerea unei mărfi la un nivel inferior celui 
care este socialmente necesar; el îşi desface apoi marfa la preţul 
curent şi, făcând așa, obține un profit superior celui mediu, adică 
celui care se poate realiza în condiţii tehnologice medii. 


Pentru producerea plusvalorii prin transformarea muncii necesare în 
supramuncă, nu este nicidecum suficient pentru capital să pună stăpânire 
pe procesul de muncă în forma lui istorică, tradiţională sau existentă și să 
se mulţumească a-i prelungi doar durata. El trebuie să revoluţioneze 
condiţiile tehnice şi sociale ale procesului de muncă, adică însuși modul de 
producţie, pentru a mări forța productivă a muncii și a reduce astfel 
valoarea forţei de muncă, iar prin aceasta, și acea parte a zilei de muncă de 
care este nevoie pentru reproducerea acestei valori. (Capitalul, |, Capitolul 


X) 


Industria modernă nu consideră şi nu tratează niciodată forma existentă a 
unui proces de producţie ca fiind ceva definitiv, Baza ei tehnică este deci 
revoluţionară, pe când cea a tuturor modurilor de producţie tradiţionale 
era, în esenţă, conservatoare. (Ibidem) 


Din acest motiv, „modul de producţie capitalist se prezintă, 
istoriceşte, ca o condiţie necesară pentru transformarea procesului 
de muncă într-un proces social“ (bidern). 

Într-un cuvânt, capitalismul este condiţia istorică necesară a 
progresului în tehnologie și în organizarea muncii. „Foamea de 
lup“ după plusvaloare este resortul industriei moderne și al 
metodelor cooperatiste moderne, deși acest progres s-a realizat cu 
preţul unor suferințe de nedescris, al exploatării, sărăciei şi 
dezumanizării. Oricât de zguduitoare ar fi chinurile, descrise în 
Capitalul, la care sistemul capitalist i-a supus pe adulți și pe copii, 
Marx priveşte acest sistem nu ca pe o greșeală istorică ce ar fi 
putut fi evitată dacă în trecutul îndepărtat cineva ar fi inventat o 
formă mai bună de organizare socială, ci ca pe o condiţie necesară 
a restabilirii unei comunităţi cu adevărat umane. Așadar, deși 
considera indispensabilă lupta economică a proletariatului, el nu 
a considerat-o un scop în sine, ci, înainte de toate, un mijloc de 
grăbire a procesului  revouţionar. Acumularea capitalului, 
agravând sărăcia muncitorilor, a adus totodată mai aproape ziua 
eliberării lor. Căci speranţa nimicirii capitalismului nu rezida doar 
în acţiunea spontană a clasei muncitoare. Contradicţiile interne 
ale sistemului au dat naștere unei situaţii care nu putea dăinui 
multă vreme, iar aceasta se datora procesului de autovalorificare, 
care constituia cel mai vital principiu al său. 


9. Repartiția plusvalorii 


În primul volum al Capitalului, Marx analizează producţia 
capitalistă considerată izolat de procesul circulaţiei și al repartiţiei 
profitului. El distinge între rata profitului şi rata plusvalorii, 


prima fiind raportul dintre plusvaloarea obţinută în producţie şi 
intregul capital investit, deci capitalul constant (valoarea 
materiilor prime, a utilajelor etc.) plus capitalul variabil (cel 
cheltuit pentru salarii). Apologeţii capitalismului se ocupă 
îndeobște de rata profitului, deoarece pe capitalist îl interesează 
raportul dintre investiţia lui totală și sporul de valoare rezultat; 
exploatarea muncitorului este un mijloc de maximizare a valorii, 
nu un scop în sine. Potrivit lui Marx, însă, gradul de exploatare 
nu trebuie măsurat prin rata profitului, ci prin cea a plusvalorii, 
adică prin raportul dintre plusvaloare şi capitalul variabil; pentru 
că aceasta este cea care arată cât de mult din valoarea produsă de 
muncitor îi revine lui şi cât de mult din ea îi cedează capitalistului 
prin vânzarea forței sale de muncă. Dacă, de exemplu, valoarea 
creată de el într-o zi de muncă este dublul preţului forţei sale de 
muncă, adică al capitalului variabil cheltuit, atunci rata 
plusvalorii sau gradul de exploatare este de sută la sută. Numai 
capitalul variabil creează plusvaloare; dar, pentru aceasta, trebuie 
să existe capital constant, „muncă moartă“ sub formă de utilaje și 
materiale de producţie. Între rata profitului și cea a plusvalorii nu 
există o relaţie liniară; una dintre ele poate creşte, în timp ce 
cealaltă scade, sau viceversa. 

În realitate, realizarea plusvalorii depinde nu doar de producţie, 
ci şi de circulaţie; pentru a putea să-și însușească excedentul de 
valoare peste costurile de producţie, capitalistul trebuie să-și 
vândă produsul. Aceasta însă complică în multe feluri problema, 
dat fiind că mărfurile nu-și găsesc în mod automat cumpărători şi 
nu există nicio garanţie că producţia, care nu este planificată la 
scara societăţii, va coincide cu cererea socială. După cum arată 
Marx în volumul al doilea al Capitalului, circulația mărfurilor 
afectează rata profitului; ea se desfășoară de-a lungul unei 
perioade de timp în cursul căreia părţi mai mari sau mai mici din 
capital rămân inactive. Drept urmare, plusvaloarea creată de 
capitalul folosit în producţie se diminuează cu mărimea acestei 
inactivități, exprimată, de pildă, prin stocuri de materii prime şi 
de bunuri nevândute. Cu cât este mai rapidă rotația capitalului, 
cu atât mai mari sunt plusvaloarea şi rata profitului. Piaţa este o 
goană pentru transformarea bunurilor în bani, în condiţiile în 
care cererea şi oferta nu coincid niciodată exact și, pe cale de 
consecinţă, preţurile nu coincid niciodată cu valorile. 

De altfel, producţia capitalistă nici n-ar putea exista dacă 
mărturile ar fi vândute la adevărata lor valoare. Rata profitului 
variază de la o ramură a producţiei la alta; pentru a angaja un 
acelaşi număr de muncitori și a produce astfel o cantitate dată de 


plusvaloare, sunt necesare volumuri de capital diferite. În funcţie 
de variațiile în „compoziţia organică” a capitalului (raportul 
dintre elementul său variabil şi cel constant) şi de timpii diferiți 
de care are nevoie circulaţia capitalului în diferite sfere ale 
producţiei, ar exista mari diferenţe între ratele de profit, adică 
între rapoartele dintre sporurile de plusvaloare și totalul 
capitalului investit. Capitalul, fireşte, se scurge spre ramurile în 
care rata profitului este cea mai ridicată. Dacă într-o anumită 
ramură de producţie există prea mult capital în comparaţie cu 
puterea de absorbţie a pieţei, produsul va rămâne nevândut; 
circulaţia va fi îngreunată sau încetinită, reducând astfel rata 
profitului şi îndreptând capitalul spre alte ramuri, unde puterea 
de producere a plusvalorii este mai mare. Această necontenită 
mișcare a capitalului creează „rata mijlocie a profitului“, aceeași în 
toate ramurile industriei, în ciuda diferenţelor din compoziţia 
organică a capitalului. Concurența nivelează rata profitului, dar, 
prin aceasta, face ca preţul mărfurilor să se abată considerabil de 
la valoarea lor. 

Întreprinzătorul nu încasează însă întregul profit rezultat din 
producţie. O parte din el este luară de comerciant, care nu 
contribuie la producerea  plusvalorii, dar îi permite 
producătorului să-şi realizeze profitul. Rata medie a profitului 
este astfel afectată de capitalul comercial. Tot așa, împrumutul de 
bani cu dobândă nu înseamnă că are loc o creştere a capitalului 
prin vreo putere intrinsecă a sa. Dobânda este o câtime din 
plusvaloarea creată de capitalul industrial și ea reflectă faptul că 
perioada de circulaţie afectează rata profitului. Luând bani cu 
imprumut, capitalistul este în măsură să introducă în producţie 
un cuantum suplimentar de valoare; el împarte profitul rezultat 
cu creditorul său şi, astfel, rata medie a profitului determină rata 
dobânzii. 

O altă câtime din profit (a cărui valoare absolută este egală cu 
cantitatea absolută a plusvalorii produse) revine proprietarului 
funciar. Pentru scopul argumentării sale, Marx priveşte 
agricultura ca pe o formă de producţie pur capitalistă, ca pe un fel 
de industrie în care întreprinzătorul investește mijloace de 
producţie și angajează forță de muncă, la fel ca patronul unei 
fabrici. Arendașul își împarte profitul cu latifundiarul, care-și 
primeşte partea lui din plusvaloare sub formă de arendă; nu 
contează dacă pământul este arabil sau folosit pentru construcţii 
etc. Renta, așadar, reprezintă şi ea o câtime din plusvaloarea creată 
de muncitorii salariaţi, pământul nefiind, întocmai cum nu este 
nici capitalul, o sursă de plusvaloare independentă. Proprietarul 


funciar este privilegiat, întrucât oferta de pământ este limitată şi, 
ca atare, el poate pretinde o cotă din profiturile capitalului 
industrial. Renta este, aşadar, un produs secundar al economiei 
capitaliste, ceea ce şi explică faptul că pământul poate avea un 
preț, deşi nu posedă valoare. Prețul pământului este rentă 
anticipată, generată de puterea proprietarului funciar de a 
pretinde o cotă din profiturile la capital, deşi nu a jucat niciun rol 
în crearea acestora; la fel cum în Antichitate preţul unui sclav era 
o anticipare a plusvalorii ce urma a fi obţinută din munca lui. 


XIII 


CONTRADICŢIILE CAPITALULUI 
ŞI ABOLIREA LOR. 
UNITATEA DINTRE ANALIZĂ ȘI 
ACŢIUNE 


1. Rata descrescătoare a profitului şi 
prăbuşirea inevitabilă a capitalismului 


În tendinţa sa de creștere nelimitată — continuă argumentarea lui 
Marx —, capitalismul se afundă în contradicții inextricabile. Pe 
măsură ce tehnologia progresează și volumul capitalului constant 
creşte, pentru producerea unei cantităţi date de bunuri este 
nevoie de tot mai puţină muncă, ceea ce duce la reducerea 
raportului dintre capitalul variabil și cel constant și, drept urmare, 
la scăderea ratei mijlocii a profitului. Legea scăderii ratei 
profitului este o trăsătură universală a producţiei capitaliste. Pe de 
o parte, capitalul creşte doar graţie creșterii plusvalorii şi 
principala preocupare a capitalistului este de a-şi maximiza 
valoarea raportată la resursele folosite; pe de altă parte, 
concurenţa și îmbunătăţirea tehnologiei îl silesc să creeze condiţii 
care diminuează întruna rata profitului. El caută să contracareze 
acest efect prin creşterea exploatării, lungind ziua de muncă și 
plătind muncitorilor mai puţin decât valoarea forței lor de 
muncă. Un alt factor care contribuie la menţinerea profiturilor 
este acela că productivitatea sporită, deși, pe de o parte, tinde să 
reducă profiturile, creează, pe de alta, o „armată de rezervă a 
muncii”, o stare de suprapopulare relativă care-i sileștre pe 
muncitori să se concureze Între ei şi, astfel, să coboare nivelul 
salariilor. Rata profitului mai este susținută și de comerţul 
exterior în măsura în care el contribuie la scăderea preţurilor unor 
ingrediente ale capitalului constant sau reduce cheltuielile de 
subzistență. Dar, în ciuda tuturor acestor factori, rata profitului 


tinde mereu să scadă. Efectul îl reprezintă înăsprirea exploatării şi 
stimularea concentrării capitalului, deoarece micilor capitaliști le 
vine tot mai greu s-o scoată la capăt și sunt înghiţiți de cei mari. 
Scăderea ratei profitului duce și la supraproducție, excedent de 
capital, suprapopulaţie relativă şi crize economice. În această 
situaţie, neliniștea patronilor se naște din sentimentul... 


„că modul de producţie capitalist întâmpină, în dezvoltarea forțelor 
productive, o limită care n-are nimic de-a face cu producţia avuţiei ca 
atare; și această limită specifică dovedește caracterul mărginit, pur istoric și 
trecător al modului de producţie capitalist, dovedeşte că el nu este o 
modalitate absolută de producere a avuţiei, ci mai degrabă că, pe o 
anumită treaptă, intră în conflict cu dezvoltarea mai departe a acesteia. 


(Capitalul, III, Capitolul XV, 1) 


Legea ratei descrescătoare a profitului constituie, după Marx, 
una dintre contradicţiile interne ale capitalismului, care vor duce 
cu necesitate la prăbuşirea lui; el nu a susţinut însă niciodată, așa 
cum au pretins unii, că scăderea ratei profitului ar face prin ea 
însăși din capitalism o imposibilitate economică. O rată 
descrescătoare a profitului este pe deplin compatibilă cu creşterea 
volumului total al profitului şi este greu de văzut cum ar putea fi 
ea cauza directă a prăbușirii sistemului. Principalul factor care 
acţionează împotriva scăderii ratei profitului îl constituie scăderea 
valorii componentelor capitalului constant, datorită aceluiași 
progres tehnic care reduce ponderea relativă a salariilor în 
cheltuielile de producţie, acesta fiind un aspect de bază al analizei 
lui Marx. Având în vedere dificultatea de a cuantifica factorii ce 
acţionează în această direcție, nu există temeiuri de a susţine că 
factori care tind să ducă la o scădere a acestei rate sunt mai 
puternici; iar pretinsa „lege“ se vădeşte a nu fi decât o expresie a 
speranţei lui Marx că sistemul capitalist va fi distrus de propriile-i 
contradicții. Nu deducţia din natura ratei profitului, ci doar 
observaţia empirică poate arăta dacă această rată tinde să scadă 
permanent; or, se constată că o astfel de observaţie nu confirmă 
teoria lui Marx. 

Acesta repetă deseori (de pildă, în Capitalul |, cap. XXI, şi în 
III, cap. LI) că procesul de producţie capitalist reproduce 
condiţiile sociale care-l înstrăinează pe muncitor de propria-i 
muncă şi de produsul ei şi se perpetuează privându-i pe 
producători de o parte din valoarea pe care ei o creează. Aceasta 
nu Înseamnă însă că procesul poate continua la infinit. Scăderea 
ratei profitului și acumularea crescândă creează suprapopulaţie 
relativă; în același timp, această scădere încetinește acumularea și 
generează stimulente pentru reactivarea ei prin orice mijloace cu 


putinţă, urmarea fiind repetarea de către capital tocmai a 
proceselor pe care vrea să le preîntâmpine. la naştere astfel situaţia 
paradoxală în care există deopotrivă un excedent de capital 
disponibil pentru producţie și un excedent de populaţie 
muncitoare. Consumul nu poate ţine pasul cu creşterea 
producţiei generată de lăcomia insaţiabilă de plusvaloare, 
deoarece tocmai această lăcomie împiedică o creştere 
corespunzătoare a puterii de cumpărare a maselor. Totalul avuţiei 
produse nu este nicidecum prea mare în raport cu nevoile reale, 
dar este cronic mai mare decât poate piaţa să absoarbă. Rata 
descrescătoare a profitului este un permanent obstacol în calea 
dezvoltării forței productive a muncii. Pe măsură ce capitalul se 
acumulează, el ajunge din ce în ce mai concentrat ca urmare a 
eliminării din afaceri a micilor producători. Capitalul își 
depăşeşte contradicţiile prin crize periodice de supraproducţie 
care ruinează masa micilor proprietari şi aduc nenorociri clasei 
muncitoare, după care echilibrul pieţei se restabilește pentru un 
timp. Aceste crize, cauzate de caracterul anarhic al producţiei și 
de faprul că singurul el scop este sporirea valorii de schimb, sunt 
o trăsătură esenţială a economiei capitaliste. 

Nu este adevărat, aşa cum adesea au susţinut reprezentanţi ai 
clasei muncitoare, că fenomenele de criză ar putea fi evitate prin 
creşterea salariilor şi capacitarea pieţei de a absorbi mai multe 
bunuri şi că, deci, este în interesul patronilor să plătească salarii 
mai mari; această teză este infirmată, după cum a argumentat 
Marx în volumul al doilea al Capitalului, de regularitatea cu care 
se produc crize după perioadele de relativă prosperitate şi de 
creştere a salariilor, ceea ce nu s-ar întâmpla dacă argumentul 
susținătorilor ei ar fi corect. Fapt e că dorinţa de expansiune este 
de așa natură încât piaţa se află în imposibilitatea de a absorbi 
produsele capitalismului, mai cu seamă dat fiind că grosul 
acestora, în termeni valorici, îl constituie mijloacele de producţie, 
care nu devin mai ușor vandabile în urma majorării salariilor. 
Crizele economice implică irosirea pe scară largă a avuţiel sociale, 
demonstrând că sistemul capitalist nu-și poate gestiona propriile 
contradicții. Acestea sunt expresia unui conflict existent între 
nivelul tehnologic şi condiţiile sociale ale progresului tehnic, între 
forţele de producţie și sistemul în care ele acţionează. Capitalistul, 
controlând mijloacele de producţie și fiind preocupat doar de 
sporirea la maximum a plusvalorii, nu mai este, aşa cum a fost în 
primul stadiu al acumulării, un organizator care joacă un rol 
necesar în producţia eficientă; foarte adesea, el lasă, în prezent, pe 
mâna altora să-i gestioneze în numele lui întreprinderea. 


Proprietatea şi managementul sunt din ce în ce mai disjuncte. Pe 
măsură ce producţia capătă un caracter din ce în ce mai social, 
proprietatea privată asupra roadelor muncii se vădeşte a fi din ce 
în ce mai anacronică. 


În felul acesta creşte puterea capitalului, separarea în persoana 
capitalistului a condiţiilor sociale de producţie de producătorii reali. 
Capitalul se arată din ce în ce mai mult ca o forţă socială al cărei 
funcţionar este capitalistul și care nu se mai află în niciun raport posibil cu 
ceea ce poate crea munca unui singur individ, dar care, ca o forţă 
înstrăinată și devenită independentă, înfruntă societatea ca ceva material și 
ca putere a capitalistului datorată acestei materializări. Contradicţia dintre 
forța socială generală în care se transformă capitalul și puterea particulară a 
fiecărui capitalist asupra acestor condiţii sociale de producţie se dezvoltă 
tot mai strident și include dizolvarea acestui raport prin aceea că implică, 
totodată, prefacerea condiţiilor de producţie în condiţii de producţie 


generale, comune, sociale, (Capitalul, II, Capitolul XV, 4) 


Capitalul caută cu frenezie noi pieţe şi se străduieşte să 
pătrundă în zone geografice necapitaliste, dar, cu cât creşte 
capacitatea lui productivă, cu atât este mai evident conflictul său 
cu limitele înguste ale consumului. În concepţia lui Marx, 
capitalismul este condamnat din punct de vedere pur economic, 
independent de lupta de clasă, deoarece contradicţia, inerentă 
sistemului său de producţie, dintre valoarea de întrebuințare și 
valoarea de schimb duce cu necesitate la crize recurente. Aşa cum 
spunea Engels: 


Am avut până acum multe asemenea revulsii, din fericire depășite prin 
deschiderea de noi pieţe (China, în 1842) sau prin mai buna exploatare a 
celor vechi, reducând cheltuielile de producţie (bunăoară, prin 
liberalizarea pieţei cerealelor). Numai că și toate acestea au o limită. În 
prezent, nu mai există noi pieţe care să poată fi deschise; şi nu a mai rămas 
decât un singur mijloc de reducere a salariilor, şi anume, reforma fiscală 
radicală și reducerea impozitelor prin refuzul plății datoriei naționale. lar 
dacă industriaşii liber-schimbiști nu au curajul de a merge până acolo sau 
dacă acest expedient vremelnic va fi si el într-o bună zi discreditat, atunci, 
de bună seamă, vor muri de suprasaturaţie. Este evident că, nemaiexistând 
nicio posibilitate de lărgire a piețelor în condiţiile unui sistem silit să 
mărească pe zi ce trece producţia, dominaţia baronilor industriei va lua 
sfârşit. După care, ce va urma? „Prăpăd si haos universal“, zic liber- 
schimbiștii. „Revolutia socială şi puterea proletariatului”, zicem noi. 
(Democratic Review, Londra, martie 1850) 


Problema ridicată aici avea să fie amplu dezbătură de Rosa 
Luxemburg şi criticii săi: se va prăbuși în mod necesar 
capitalismul de îndată ce nu va mai putea să se extindă spre noi 
piețe necapitaliste? În caz că da, exista o limită bine definită 


dincolo de care capitalismul nu mai putea dăinui, fie că suntem 
sau nu de părere (precum Marx, Engels şi Rosa Luxemburg) că el 
nu se va automistul pur și simplu ca un vulcan care erupe, cl va 
trebui să fie răsturnat de clasa muncitoare revoluţionară. În timp 
ce Engels pare să fi dat acestei întrebări un răspuns afirmativ, din 
vederile lui Marx nu pare să decurgă cu necesitate că sistemul 
capitalist nu mai poate supravieţui din momentul în care nu-i 
mai rămân de cucerit piețe necapitaliste. Tot ce decurge este că 
acest sistem va fi cu necesitate distrus de propriile-i contradicții, 
îndeosebi de conflictul dintre proprietatea privată şi dezvoltarea 
instrumentelor de producţie și a cooperării tehnice; că el devine o 
frână a progresului tehnologic, pe care, în trecut, l-a favorizat atât 
de mult şi că faptul acesta îi va cauza cu necesitate sfârșitul. 

Revoluţia proletară, credea Marx, îşi va avea obârșia în același 
antagonism în care, mutatis mutandis, şi-au avut obârşia, 
odinioară, revoluțiile burgheze. Pe o anumită treaptă, tehnologia 
burgheză devenise ireconciliabilă cu condiţiile sociale ale 
feudalismului: sistemul restrictiv al breslelor, privilegiile locale şi 
creditare și îngrădirile de care se lovea libera angajare a forței de 
muncă. lot așa, pe măsură ce tehnologia a progresat, burghezia 
însăși a creat o situaţie care, în mod necesar, a condus spre 
nimicirea ei, suprimând proprietatea capitalistă şi, în cele din 
urmă, toate deosebirile de clasă. 


Odată cu micşorarea continuă a numărului magnaţilor capitalului, care 
uzurpă şi monopolizează toate avantajele acestui proces de transformare, 
cresc masa de mizerie, de asuprire, de robie, de degenerare, de exploatare, 
dar şi revolta clasei muncitoare, al cărei număr sporeşte fără încetare și care 
e educată, unită şi organizată prin însuşi mecanismul procesului de 
producţie capitalist. Centralizarea mijloacelor de producţie şi socializarea 
muncii ajung la un punct în care ele devin incompatibile cu învelișul lor 
capitalist. Acesta e sfărâmat. Ceasul din urmă al proprietăţii private 
capitaliste a sunat. Expropriatorii sunt expropriaţi. (Capitalul, I. Capitolul 
XXIV, 7) 


2. Lupta economică si lupta politică ale proletariatului 


Din acest pasaj, se vede limpede că doar analiza economică l-a 
condus pe Marx la concluzia că orânduirea capitalistă nu putea fi 
reformată şi că, în pofida tuturor luptelor politice și economice, 
clasa muncitoare va rămâne în lanţuri cât timp va dăinui sistemul 
de producţie capitalist. După cum scriau Marx și Engels în 1850, 
într-un apel al Comitetului Central al Ligii Comuniştilor: 


Pentru noi nu poate fi vorba de o modificare a proprietăţii private, ci de 
desființarea ei, nu de o estompare a contradicţiilor de clasă, ci de 
desființarea claselor, nu de o îmbunătăţire a societăţii existente, ci de 
întemeierea unei societăți noi. 


În unul dintre articolele sale privitoare la problema locuinţelor, 
publicate în ziarul Volksstaat din Leipzig în 1872-1873, Engels 


scria: 


Atât timp cât va dăinui modul de producţie capitalist, este o nerozie să 
incerci să rezolvi în mod izolat problema locuinţelor sau oricare altă 
problemă socială care afectează soarta muncitorilor. Rezolvarea constă 
numai în înlăturarea modului de producţie capitalist. 


Ar putea să pară că, de vreme ce nicio problemă socială nu 
putea fi rezolvată în condiţiile capitalismului şi de vreme ce goana 
bezmetică în care era angajat sistemul îl ducea la picire, Marx şi 
Engels adoprau, de fapt, după cum au susținut criticii lor 
reformiști, o atitudine de genul „cu cât mai rău, cu atât mai 
bine“, adică socoteau salutare exploatarea ȘI sărăcia, deoarece 
acestea grăbeau izbucnirea revoluţiei. Este atinsă aici o problemă 
crucială a teoriei marxiste: aceea a relaţiei dintre legile „obiective“, 
cvasinaturale ale economiei, pe de o parte, şi iniţiativa umană 
liberă, pe de alta. Întrucât capitalismul urmează să se transforme 
în socialism printr-o explozie spontană, independentă de voinţa 
umană, atunci nu trebuie întreprins nimic, ci trebuie așteptat 
până când contradicţiile lui își vor atinge punctul culminant, 
când sistemul se va sufoca din pricina propriei expansiuni. Poate 
că, la Marx, cea mai clară formulare a acestui punct de vedere se 
găseşte într-un articol al său despre politica rusă faţă de Turcia, 


publicat în New York Daily Tribune la 14 iulie 1853: 


Există o categorie de filantropi și chiar de socialiști care consideră că 
grevele prejudiciază serios interesele „muncitorilor înşişi“ şi, de aceea, ei își 
propun să găsească un mijloc de a asigura salarii medii permanente. Fără 
să mai vorbim de faptul că existenţa ciclurilor industriale, cu diferitele lor 
faze, exclude posibilitatea unor salarii medii de acest fel, eu sunt, 
dimpotrivă, convins că creșterea și scăderea alternativă a salariilor și 
conflictele continue care se nasc pe această bază între patroni şi muncitori 
constituie, în actuala organizare a producţiei, un mijloc indispensabil 
pentru a trezi energia oamenilor muncii, pentru a-i uni într-o singură 
mare uniune în vederea luptei împotriva abuzurilor clasei guvernante și 
pentru a-i impiedica să devină nişte apatice și obtuze unelte de producţie 
mai mult sau mai puţin bine hrănire. Acela care, într-o societate bazată pe 
antagonismul dintre clase, vrea să împiedice sclavia nu numai în vorbă, ci 
şi în faptă, trebuie să decidă pentru război. Pentru a putea aprecia în mod 


just importanţa grevelor și a uniunilor muncitoreşti, nu trebuie să ne 
lăsăm induși în eroare de împrejurarea că rezultatele lor economice par a fi 
neînsemnate, ci să avem în vedere, înainte de toate, consecinţele lor 
morale şi politice. Fără fazele alternative prelungite de stagnare, 
prosperitate, activitate febrilă, criză și profund declin prin care trece 
industria modernă în ciclurile ei periodice, fără creșterea şi reducerea 
salariilor care rezultă din această alternare a fazelor și fără starea 
permanentă de război dintre patroni şi muncitori, strâns legată de aceste 
oscilaţii ale salariilor și profiturilor, clasa muncitoare din Marea Britanie și 
din întreaga Europă ar fi o masă strivită, intelectualicește înapoiată, pasivă 
şi docilă, a cărei eliberare prin propriile forțe ar fi la fel de imposibilă ca 
aceea a sclavilor din Grecia și Roma antică. 


Poziţia lui Marx este, aşadar, clară: dezordinea care domneşte în 
producţia capitalistă oferă clasei muncitoare oportunitatea de a se 
organiza într-o mișcare de protest şi de a deveni conștientă de 
viitorul ei revoluţionar. Efectele legilor capitalismului care 
acționează împotriva muncitorilor pot fi atenuate, dar legile înseși 
nu pot fi neutralizate cât timp dăinuie sistemul. Din partea luptei 
economice nu se pot aștepta, deci, rezultate decisive. Scopul ei 
principal este acela de a susține conștiința politică a 
proletariatului; deoarece, după cum scrie Marx în Salariu, pret și 
profit, „în acțiunea sa pur economică, capitalul e partea mai 
puternică. Lupta economică este mai presus de toate o pregătire 
pentru lupta politică decisivă, nu un scop în sine. Nici mișcarea 
politică nu este însă un scop în sine, ci un mijloc al eliberării 
economice, după cum s-a subliniat în Statutul Internaționalei I 
(ediția din 1871): „Emanciparea economică a clasei muncitoare 
este (...) țelul măreț căruia trebuie să-i fie subordonată, ca mijloc, 
orice mişcare politică.” Marx considera, prin urmare, că, „deși 
clasele muncitoare pot suferi înfrângeri vremelnice, acţiunea 
marilor legi sociale şi economice le va asigura în mod necesar 
triumful” (Clasa mijlocie engleză, New York Daily Tribune, 1 
august 1854), dar nu trăgea concluzia că muncitorii pot sta cu 
mâinile încrucişate așteptând victoria finală ca pe un dar al 
Istoriei. Dimpotrivă, conștiința politică pregătită de lupta 
economică era, în concepţia lui, o condiţie indispensabilă a 
succesului. „Legile economice“ sunt, prin ele însele, suficiente 
pentru a asigura posibilitatea victoriei, dar inițiativa politică îşi 
are locul ei ca factor autonom în procesul istoric. Regăsim aici, 
într-o formă specifică, o temă prezentă în scrierile lui Marx, 
începând din cea mai timpurie perioadă. În conştiinţa de clasă a 
proletariatului, necesitatea istorică coincide cu libertatea de 
acțiune; opoziția dintre voința umană şi mersul „obiectiv“ al 


evenimentelor încetează să mai existe, dilema dintre utopism și 
fatalism este rezolvată. Clasa muncitoare, şi numai ea, se bucură 
de privilegiul că speranţele și visurile ei nu sunt condamnate să se 
izbească neputincioase de zidul destinului inexorabil; voinţa şi 
iniţiativa ei sunt ele însele parte integrantă a cursului necesar al 
istoriei. Aceasta înseamnă, practic vorbind, că lupta economică 
este un mijloc al acţiunii politice (aici se află principalul punct de 
dezacord dintre reformiști și Marx), iar lupta politică, un mijloc 
al emancipării economice de după revoluţie; căci, în socialism, 
oricum, nu va mai exista o sferă separată a vieţii politice. 

Este, așadar, absurd să se afirme că, din punct de vedere 
marxist, clasa muncitoare ar trebui să primească bucuroasă crizele, 
șomajul şi scăderile de salarii ca pe nişte paşi ce duc la nimicirea 
capitalismului. Dimpotrivă, ea trebuie să combată consecinţele 
crizelor, înțelegând, în acelaşi timp, că, prin autoreformare, 
capitalismul nu poate împiedica înrobirea proletariatului. 
Obiectivul muncitorilor nu este de a provoca dezastre economice, 
ci de a le folosi, atunci când se produc, în scopuri revoluţionare. 
Tot aşa, exproprierea micilor proprietari, inclusiv țărani, este o 
lege inevitabilă a acumulării capitaliste. („Micul țăran, ca orice 
rămăşiţă a unui sistem de producţie perimat, este iremediabil 
sortit pieirii. El este un viitor proletar.” — Engels, Problema 
țărănească în Franţa şi în Germania, Die Neue Zeit, noiembrie 
1894.) De aici nu urmează însă că socialiștii trebuie să facă tot 
posibilul spre a ruina țărănimea, ci doar că trebuie să se folosească 
de acest proces inevitabil spre a-și spori forța politică. Într-un 
cuvânt, în lupta politică şi în lupta economică, ultima fiind un 
instrument în slujba celei politice, proletariatul trebuie să-și apere 
propriile interese strict dintr-un punct de vedere de clasă; dar, 
făcând acest lucru, el devine exponentul omenirii în întregul ei, 
deoarece revoluţia pe care el o săvârşeşte duce la socializare şi, 
astfel, la eliberarea omenirii. În exact același mod, revoluțiile 
burgheze, inspirate de interesul unei singure clase, au promovat 
cauza întregii omeniri. Aşa cum scria Marx în Barghezia si 
contrarevoluția (Neue Rheinische Zeitung, 11 decembrie 1848), 
„revoluțiile din 1648 şi 1789 nu au constituit o revoluţie engleză 
și una franceză; ele au fost revoluţii pe scară europeană. Ele nu au 
constituit victoria unei anumite clase a societăţii asupra vechii 
orânduiri politice, ci au proclamat orânduirea politică a noii 
societăţi europene. Serviciul pe care ele l-au adus omenirii nu a 
constat însă în eliberarea societăţii dând frâu liber dezvoltării 
capitalului; ceea ce s-a petrecut a fost că imensul progres al 


tehnologiei şi al organizării politice a pregătit calea pentru o 
revoluţie socialistă, care nu poate avea loc decât în condiţiile 
create de capitalism, 

Capitalismul creează premisele noii societăți nu doar prin 
revoluţionarea tehnologiei și generarea de noi forme de cooperare; 
așa cum citim în volumul III al Capitalului, societăţile pe acțiuni, 
în care proprietatea și gestiunea sunt despărțite, precum și 
întreprinderile cooperatiste trebuie privite drept „forme de 
tranziție” sau exemple de abandonare a modului de producţie 
capitalist chiar înăuntrul sistemului, socialismul fiind, în acest 
sens, nu doar o negaţie a capitalismului, ci și o continuare a 
acestuia şi a procesului de socializare izvorât din dezvoltarea 
tehnologică a epocii contemporane. 


3. Natura socialismului şi cele două faze ale lui 


Capitalismul, aşadar, creează premisele necesare pentru socialism. 
Misiunea sa istorică a fost să provoace uriașa dezvoltare a 
tehnologiei datorată impulsului nestăvilit de sporire la maximum 
a valorii de schimb. lransferând întruna mase de muncitori dintr- 
o ocupaţie în alta, capitalismul impune o anume versatilitate din 
partea clasei muncitoare și, astfel, creează condiţiile pentru o 
revoluţie în urma căreia diviziunea muncii va fi abolită (cf. 
Capitalul). Dar, după cum scria Engels, „numai la un anumit 
grad de dezvoltare, foarte înalt chiar şi pentru condiţiile de astăzi, 
a forţelor de producţie sociale va fi posibil ca producția să atingă 
un asemenea nivel, încât desființarea deosebirilor de clasă să poată 
constitui un progres real, să fie durabilă, fără a duce la o stagnare 
sau chiar la un regres în modul de producţie social“ (Cu privire la 
problema socială în Rusia, Volksstaat, 1875). Socialismul culege 
roadele capitalismului şi, fără acestea, n-ar putea să fie decât un 
vis gol. Noua societate se va naște din cataclismul spre care 
capitalismul tinde rapid, dar inconștient. 

„Clasa muncitoare a cucerit natura; acum trebuie să cucerească 
omul“ (Marx în People’s Paper, 18 martie 1854). Aceasta e o 
expresie concisă a ideii marxiene de socialism. A „cuceri omul“ 
inseamnă, după cum a indicat Marx în multiple ocazii, a crea 
condiţiile în care oamenii să aibă control deplin asupra propriului 
proces de muncă și a produsului său fizic şi spiritual, astfel încât 
în niciun fel de circumstanţe acţiunile lor să nu se poată întoarce 
împotriva lor înșiși. Omul stăpân pe sine și care nu mai este 
supus unor forţe materiale creare de el însuși — un om identificat 
cu procesul social, care a depăşit opoziţia dintre necesitatea oarbă 


și propriul comportament liber —, aceasta va fi consecința 
revoluţiei socialiste. Esenţialul în socialism, după cum am văzut, 
nu este abolirea sărăciei materiale sau a consumului risipitor al 
burgheziei, ci suprimarea înstrăinării umane prin abolirea 
diviziunii muncii. Dacă nivelul de trai burghez ar fi egalizar cu cel 
al muncitorilor, acest lucru nu ar aduce, prin el însuși, nicio 
schimbare semnificativă. Pentru că nu e vorba doar de a 
redistribui aceeași avuţie produsă în acelaşi vechi mod. Și nici, 
după cum sublinia Marx împotriva lassallienilor, ca muncitorul să 
primească echivalentul întregii valori pe care o creează, lucru, de 
altfel, imposibil. Există multe ocupaţii care nu creează valoare, dar 
care sunt totuşi socialmente necesare şi care trebuie neapărat 
menținute și în condiţiile socialismului. După cum se spune în 
Critica Programului de la Gotha, nu se poate revendica „venitul 
integral provenit din muncă“. Din produsul social vor trebui 
întotdeauna deduse sume considerabile destinate înlocuirii 
mijloacelor consumate, lărgirii producţiei, asigurării împotriva 
accidentelor, cheltuielilor administrative, consumului colectiv 
(școli şi spitale) şi întreținerii celor inapti de muncă. Diferenţa 
fundamentală dintre modurile de producţie capitalist şi socialist 
constă în faptul că în acesta din urmă este abolit sistemul muncii 
salariate, adică vânzarea forţei de muncă, şi întreaga producţie 
materială este destinată valorii de întrebuințare. Cu alte cuvinte, 
volumul și caracterul producţiei din toate ramurile vor fi dictate 
exclusiv de nevoile sociale, și nu de dorința de acumulare a 
maximului de valoare de schimb; iar aceasta presupune, firește, 
planificarea socială a producţiei. 


Înlăturarea formei capitaliste de producţie permite o limitare a zilei de 
muncă la timpul de muncă necesar. Dar, celelalte împrejurări rămânând 
neschimbate, această muncă necesară ar creşte. Pe de o parte, pentru că 
standardul de viaţă al muncitorului ar fi mai ridicat, iar nevoile sale, mai 
mari. Pe de altă parte, o parte din actuala supramuncă ar fi cuprinsă în 
munca necesară, anume munca necesitată pentru obținerea unui fond 
social de rezervă şi de acumulare. (Capitalul, L, Capitolul XV) 


De fapt, în condiţiile socialismului, distincţia dintre munca 
necesară și supramuncă îşi pierde înțelesul: nu toată munca va fi 
direct remunerată sub formă de salarii, dar toată va reveni 
societăţii pentru satisfacerea diverselor nevoi colective. 

Eliberarea omenirii nu se reduce însă la satisfacerea nevoilor 
materiale, oricât ar putea crește amploarea acestora, ci în 
realizarea unei vieţi împlinite şi multilaterale pentru toți. lată de 
ce era atât pe preocupat Marx de abolirea diviziunii muncii, care-i 
mutila pe oameni fizic şi spiritual, condamnându-i la o 


unilateralitate abrutizantă. Obiectivul primordial al socialismului 
il reprezintă eliberarea tuturor puterilor latente din fiecare om şi 
dezvoltarea maximală, în context social, a aptitudinilor sale. Aşa 
stând lucrurile, cum trebuie să înțelegem aserţiunea că socialismul 
este „starea finală a omului? După cum scria Engels în Ludwig 


Feuerbach: 


Istoria poate, tot atât de puţin precum și cunoașterea, să-și găsească o 
încheiere desăvârşită în vreo stare ideală perfectă a omenirii. 


Socialismul nu este „starea finală“ în sensul de a fi o societate 
stagnantă care asigură satisfacerea unei totalităţi fixe de nevoi și de 
a nu mai conţine, în consecinţă, stimulente pentru dezvoltare, ci 
este, potrivit lui Marx, „starea finală“ în sensul că va face posibil 
controlul societăţii asupra propriilor condiţii de existență, astfel 
că nu va mai exista prilej de noi transformări; nu va mai exista 
diferenţă între conducători și conduși și nu vor mai exista limitări 
ale creativității umane. Socialismul nu înseamnă că dezvoltarea şi 
creativitatea umane încetează să mai existe, ci că ele nu mai sunt 
supuse niciunui fel de îngrădiri sociale. Dezvoltarea forțelor 
creatoare nu înseamnă însă numai, și nici măcar în principal, 
sporirea avuţiei materiale. În această privinţă, este cât se poate de 
semnificativ următorul bine cunoscut pasaj din volumul II al 


Capitalului: 


Imperiul libertăţii începe, de fapt, abia atunci când încetează munca 
impusă de mizerie ȘI de oportunitatea exterioară; el se găsește, deci, prin 
firea lucrurilor, în afara sferei de producţie materială propriu-zisă. După 
cum sălbaticul trebuie să lupte cu natura pentru a-și satisface nevoile, 
pentru a-şi conserva și reproduce viaţa, tot aşa trebuie să lupte și omul 
civilizat, şi aceasta în toare formele sociale, în toate modurile de producţie 
posibile. Odată cu dezvoltarea lui, se lărgeşte imperiul acesta al necesităţii 
naturale, pentru că se lărgesc şi nevoile, dar, în timp, se dezvoltă și forţele 
de producţie care le satisfac. În acest domeniu, libertatea nu poate consta 
decât în aceea că omul socializat, producătorii asociaţi reglementează în 
mod raţional acest schimb de materii [Stoffwechsel] cu natura, Îl supun 
controlului lor colectiv în loc de a fi dominați de el ca de o forţă oarbă; îl 
realizează cu cea mai mică cheltuială de energie şi în condiţiile cele mai 
demne şi mai potrivite cu natura lor umană. Dar el rămâne intotdeauna 
un imperiu al necesităţii. Dincolo de graniţele lui, începe dezvoltarea 
forței omenești, dezvoltare care este considerată scop în sine, începe 
adevăratul imperiu al libertăţii, care, însă, nu poate înflori decât pe acest 
imperiu al necesităţii, ca bază proprie a sa. Condiţia fundamentală este 


scurtarea zilei de muncă. (Capitalul, IHI, Capitolul XLVIII, iii) 


Avem astfel o schemă a valorilor pe care Marx le asocia 
transformării socialiste. Socialismul, ca mod de organizare, constă 


în înlăturarea obstacolelor care-i împiedică pe oameni să-și 
dezvolte plenar capacităţile creatoare. Această propășire liberă în 
toate sferele este adevăratul ţel al omenirii. Producţia destinată 
satisfacerii trebuinţelor fizice ţine de „imperiul necesității”, iar 
timpul cheltuit în acest scop este măsura dependenţei omului de 
natură. Fireşte, această dependenţă nu poate fi suprimată cu totul, 
dar efectele ei pot fi minimizate şi, ceea ce e mai important, există 
posibilitatea de a elimina formele de constrângere legate în mod 
specific de existența socială, adică de a orândui astfel lucrurile 
încât viaţa socială să constituie o împlinire a individualităţii, și nu 
o subjugare a ei. Identificarea existenței individuale cu cea 
colectivă nu se va realiza prin constrângere, pentru că, atunci, ea 
ar fi contrară propriilor premise, ci va izvori din conștiința 
fiecărui individ în parte, care îşi va considera propria viaţă drept 
creatoare de valori în raport cu ceilalți. Nu va mai exista clivaj 
între viața socială şi cea privată, şi aceasta nu datorită absorbirii 
individului într-o colectivitate unică, cenușie, uniformă, ci pentru 
că viaţa socială nu va mai crea forme înstrăinate faţă de individ; ea 
nu va mai genera antagonisme şi se va înfățișa fiecărui om drept 
proprie creaţie personală. Relaţiile sociale vor deveni transparente 
pentru fiecare în loc de a fi învăluite în mistificarea proprie 
formelor religioase. 


Reflexul religios al lumii reale nu poate, în general, să dispară decâr arunci 
când relaţiile vieţii practice de zi cu zi vor reprezenta în mod curent relaţii 
limpezi şi raţionale ale oamenilor între ei şi faţă de natură. Procesul vieţii 
sociale, adică procesul producţiei materiale, nu-și scoate vălul de ceață 
mistică ce-i acoperă chipul decât atunci când — produs al unor oameni 
asociaţi prin liber consimţământ — stă sub controlul conștient şi metodic 
al acestora. În acest scop, este, insă, nevoie de o bază materială a societăţii, 
adică de o serie de condiţii materiale de existenţă care, la rândul lor, sunt 
produsul natural al unei dezvoltări istorice lungi şi anevoioase. (Capitalul, 


I, Capitolul I, 4) 


Mişcarea socialistă duce, astfel, la o revoluţie fără precedent în 
istorie, o transformare mai măreață decât toate ȘI, în sensul 
explicat adineauri, finală. Socialismul este novissimus, sfârşitul 
istoriei în forma ei cunoscută până acum și începutul adevăratei 
aventuri a omenirii. El marchează o ruptură radicală cu trecutul şi 
nu are nevoie de vreo tradiţie existentă care să-l justifice sau să-l 
facă conştient de sine. 


Revoluţia socială din secolul al XIX-lea își poate sorbi poezia numai din 
viitor, şi nu din trecut. Ea nu poate începe îndeplinirea propriei ei misiuni 
înainte de a se fi lepădat de orice venerare superstiţioasă a trecutului. 


Revoluţiile anterioare au avut nevoie de amintirea evenimentelor de 
importanţă istorică mondială ale trecutului pentru a se amăgi asupra 
propriului lor conţinut. Revoluţia secolului al XIX-lea trebuie să-i lase pe 
morţi să-şi îngroape morţii pentru a-şi lămuri propriul ei conţinut, 


(Opisprezece brumar al lui Ludovic Bonaparte, |) 


Începând din 1848, Marx a trecut alternativ prin faze de 
aşteptare a unei revoluţii europene apropiate şi de resemnare cu o 
lungă așteptare. Fiecare nouă perioadă de tulburări, război sau 
criză economică îi reaprindea speranţele. Curând după 1848, el a 
abandonat convingerea optimistă că ceasul din urmă al 
capitalismului a şi sunat şi a început să le spună adepților 
„acțiunii directe” că muncitorii vor avea de purtat timp de 
cincisprezece, douăzeci sau cincizeci de ani lupte grele înainte de a 
fi pregătiţi să preia puterea. Apoi, în repetate rânduri, diverse crize 
politice sau economice redeşteptau în el speranţa că într-un loc 
sau altul — în Germania, Spania, Polonia sau Rusia — o scânteie 
revoluţionară ar putea aprinde văpaia care urma apoi să cuprindă 
toată Europa. În conformitate cu teoria sa, cele mai mari speranţe 
de revoluţie le nutrea din partea ţărilor cele mai dezvoltate, dar, la 
răstimpuri, a sperat că până și în înapoiata Rusie ar putea izbucni 
furtuna care să vestească transformarea la scară mondială. Printre 
discipolii săi au apărut numeroase dispute sterile cu privire la 
condiţiile care, conform doctrinei, era mai probabil să 
prevestească o revoluţie mondială a proletariatului. Marx însuși 
nu a indicat în mod expres care sunt aceste condiţii, iar remarcile 
răzlețe făcute de el pe această temă în decursul anilor nu formează 
un tot coerent. Este evident că, în mintea sa, exista un conflict 
între nerăbdarea revoluţionară şi teoria potrivit căreia capitalismul 
trebuia mai întâi să ajungă la „maturitate economică“, ceea ce, 
pare să fi gândit el, nu se întâmplase încă în nicio ţară curopeană, 
cu excepția Marii Britanii, iar în funcţie de întorsătura pe care o 
luau evenimentele, precumpănea unul sau altul dintre aceste 
puncte de vedere. El nu a indicat însă niciodată după ce semne 
trebuia recunoscută maturitatea economică. Ba chiar, în anii 
1871-1872, a adoptat crezul cå în țări avansate precum Marca 
Britanie, SUA și Olanda trecerea la socialism s-ar putea înfăptui 
pe calea propagandei paşnice, fără violenţă sau rebeliune. 

Pe scurt, Marx a ajuns, cu timpul, la convingerea că nu se 
putea trece direct la socialism în modul în care îşi imaginase el. În 
Critica Programului de la Gotha el afirmă că ar trebui să existe o 
perioadă intermediară între revoluţie şi înfăptuirea finală a 
speranţelor socialiste. În prima fază, drepturile oamenilor vor fi 


proporţionale cu munca depusă. „Acest drept egal este un drept 
inegal pentru o muncă inegală. El nu recunoaște niciun fel de 
deosebiri de clasă, deoarece fiecare nu e decât muncitor ca toți 
ceilalți; el recunoaşte însă, în mod tacit, ca privilegii fireşti, 
dotarea individuală inegală şi, deci, capacitatea de muncă inegală 
a muncitorilor. El este, deci, prin conţinutul său, un drept al 
inegalităţii, ca orice drept.“ Perioada de tranziţie ar purta 
amprenta societăţii din care a luat naștere. Din punct de vedere 
economic, ea s-ar întemeia pe principiul: „Fiecăruia, după 
muncă“; din punct de vedere politic, ea ar fi o dictatură a 
proletariatului, un sistem în care o clasă particulară și-ar exercita 
autoritatea şi ar folosi forța în vederea abolirii deosebirilor de 
clasă. Numai în faza superioară a societății comuniste, când 
oamenii nu vor mai fi înrobiţi de diviziunea muncii și când va fi 
dispărut opoziţia dintre munca fizică şi munca intelectuală — când 
dezvoltarea forțelor productive va asigura îndestularea pentru toţi, 
iar munca va fi devenit pentru oameni prima necesitate vitală —, 
numai atunci va putea deveni realitate deviza: „De la fiecare, după 
capacități, fiecăruia, după nevoi.“ 

Deşi Marx nu a lăsat nicăieri o descriere amănunţită a modului 
de organizare a viitoarei societăți, principiul de bază al acesteia 
este clar: socialismul reprezintă umanizarea deplină, restabilirea 
controlului omului asupra propriilor puteri și a energiei sale 
creatoare. Din acest principiu se pot deduce toate trăsăturile lui 
specifice: punerea producţiei în slujba valorii de întrebuințare, 
abolirea diviziunii muncii în măsura în care ea împiedică 
dobândirea unei diversităţi de priceperi (dar, firește, nu în sensul 
intoarcerii de la industrie la meşteşug), demolarea aparatului de 
stat ca organism distinct de administrare a producţiei, abolirea 
tuturor surselor sociale de inegalitate (egalitatea însemnând, după 
cum precizează Engels, suprimarea deosebirilor de clasă, dar nu și 
a celor individuale) și a tuturor condiţiilor sociale care îngrădesc, 
în indiferent ce fel, creativitatea umană. Este semnificativ că, în 
viziunea lui Marx, abolirea capitalismului „nu restabilește [pentru 
producător] proprietatea privată, în schimb îi redă acestuia 
proprietatea individuală, dar pe baza realizărilor erei capitaliste, a 
cooperării între muncitori liberi şi a posesiunii comune asupra 
resurselor pământului și asupra mijloacelor de producţie, ele 
însele produse prin muncă” (Capitalul, I, Capitolul XXIV, 7). 
„Proprietatea individuală“ stă în contrast cu proprietatea 
capitalistă: aceasta din urmă este nonindividuală, în sensul că 
transformarea şi creşterea ei nu sunt controlate de indivizi umani 
particulari și că ea își dezvoltă legi proprii în forţa anonimă a 


capitalului, subjugându-şi-l și pe capitalistul însuşi. Socialismul, 
prin contrast, înseamnă revenirea la o situaţie în care există numai 
subiecţi umani individuali, care nu sunt guvernaţi de nicio forță 
socială impersonală; proprietatea este individuală, iar societatea 
nu mai este decât ansamblul indivizilor care o posedă. Ideea că 
Marx vedea socialismul ca pe un sistem de comprimare a 
indivizilor într-o fiinţă universală comteană, lipsită de orice 
subiectivitate, este una dintre cele mai absurde aberaţii pe care le- 
a prilejuit studierea operei sale. Ceea ce se poate spune în mod 
întemeiat este că, la Marx, personalitatea nu se reduce la 
experienţa de sine exprimată prin cogito ergo sum, deoarece nu 
există cunoaștere de sine pură distinctă de conştientizarea vieții 
sociale în care individul fiinţează. Supoziţia contrară a putut lua 
naştere doar în nişte condiţii în care munca intelectuală era atât 
de ruptă de munca productivă, încât legăturile dintre ele fuseseră 
uitate. Fiecare individ era o fiinţă socială; omul se aurorealiza în 
cadrul comunităţii, ceea ce însă nu înseamnă că aceasta își deriva 
forţele creatoare din vreo altă sursă decât din existenţa personală, 
subiectivă. 


4. Dialectica în Capitalul: 
întreg si parte, concret şi abstract 


Aceste vederi nu se află nicidecum în dezacord cu analiza de 
ansamblu a Capitalului făcută de Marx. De-a lungul întregii 
istorii, forțele materiale i-au dominat pe oameni, iar în 
examinarea societăţii capitaliste fiecare element în parte se 
impune a fi raportat la întreg și fiecare fenomen se impune a fi 
privit ca o fază a unui proces evolutiv. În Capitalul, Marx 
reaminteşte în repetate rânduri acest aspect global al metodei sale 
de cercetare. Niciun act economic, fie el oricât de banal, bunăoară 
unul de vânzare-cumpărare, care are loc de milioane de ori pe zi, 
nu poate fi înţeles decât în contextul întregului sistem capitalist. 


Fiecare capital individual formează numai o fracțiune devenită autonomă, 
însufleţită, ca să zicem așa, cu viaţă proprie, a capitalului social total, aşa 
cum fiecare capitalist individual formează numai un element individual al 
clasei capitaliștilor. Mişcarea capitalului social constă din totalitatea 
mişcărilor fracţiunilor sale autonomizate, din totalitatea rotaţiilor 
capitalurilor individuale. Așa cum metamorfoza mărfii individuale este o 
verigă în seria de metamorfoze a lumii mărfurilor — a circulaţiei 
mărfurilor —, tot așa metamorfoza capitalului individual, rotația sa, este o 


verigă în circuitul capitalului social. (Capitalul, II, Capitolul XVIII, I) 


Așadar, existenţa unei rate mijlocii a profitului înseamnă că 
fiecare capitalist obţine un profit proporţional cu ponderea 
capitalului său în capitalul social cumulat, și nu cu compoziţia 
organică a capitalului din ramura de producţie în care activează. 
Funcționarea de ansamblu a economici capitaliste este orientată 
spre crearea maximului de valoare de schimb în condiţiile 
interdependenţei tuturor verigilor din procesul de producţie şi de 
circulaţie a capitalului; economia a devenit un proces unic şi nu 
poate fi înţeleasă decât privind-o ca atare. 

Dar regula dialectică potrivit căreia un fenomen nu poate fi 
înţeles decât raportându-l la întreg nu înseamnă că punctul de 
plecare al analizei trebuie neapărat să fie un „întreg neatins de 
teorie, un simplu vălmăşag confuz de percepții. Dimpotrivă, un 
asemenea „întreg nu poate constitui un obiect al cunoașterii. 
Analizei îi revine funcţia de a reproduce concretul pe baza 
anumitor abstracții, mai precis a celor mai simple categorii 
sociale, care, în primă instanţă, îmbracă forma unor fenomene 


izolate, fiind abia ulterior îmbogăţite prin sesizarea relaţiilor lor 
reciproce. Demersul vizat este rezumat astfel într-un pasaj din 
Introducerea la Grundrisse: 


S-ar părea că e just să se înceapă cu ceea ce este real și concret, cu 
premisele reale, deci, în economia politică, de pildă, cu populaţia, care e 
baza și subiectul întregului proces de producţie social. Dar, privită mai 
îndeaproape, această metodă se dovedește a fi greșită. Populaţia este o 
abstracţie dacă lăsăm la o parte, de pildă, clasele din care este alcătuită. La 
rândul lor, aceste clase sunt o vorbă goală dacă nu cunoaştem elementele 
pe care se sprijină ele, de pildă, muncă salariată, capital etc. Dacă aș 
începe, deci, cu populaţia, mi-aş forma o idee haotică despre întreg şi 
numai prin determinări din ce în ce mai apropiate aș ajunge pe cale 
analitică la concepte din ce în ce mai simple; de la concretul reprezentat aș 
trece la abstracții din ce în ce mai goale până când aș ajunge la 
determinaţiile cele mai simple... Fconomiştii secolului al XVII-lea, de 
pildă, încep întotdeauna cu totalitatea vie, cu populaţia, națiunea, statul, 
câteva state etc,, dar termină întotdeauna prin a desprinde, cu ajutorul 
analizei, un număr redus de relaţii generale abstracte, determinante, cum 
sunt: diviziunea muncii, banii, valoarea etc. Odată ce acești factori izolaţi 
au fost mai mult sau mai puţin fixati și deduşi prin abstracţie, au început 
să apară sisteme economice care se ridicau de la „simplu“ — cum ar fi 
munca, diviziunea muncii, trebuinta, valoarea de schimb — la stat, 
schimburi internaţionale și piaţă mondială. Această din urmă metodă este, 
evident, justă din punct de vedere științific. Concretul este concret pentru 
că reprezintă sinteza mai multor determinaţii, deci unitatea în diversitate, 
De aceea, în gândire, el apare ca un proces de sinteză, ca rezultat, și nu ca 
punct de plecare, deşi el reprezintă punctul de plecare real si, deci, punctul 
de plecare al intuiţiei şi reprezentării... Determinaţiile abstracte duc la 
reproducerea concretului cu ajutorul gândirii. De aceea, Hegel a fost 
victima unei iluzii concepând realul ca rezultat al gândirii care se 
sintetizează, se adânceşte în sine și se dezvoltă din sine însăși, pe când 
metoda ridicării de la abstract la concret nu e decât modul în care 
gândirea își însușește concretul, îl reproduce sub formă de concret 
spiritual. În niciun caz, însă, aceasta nu constituie procesul genezei 
concretului însuși. 


În viziunea lui Marx, aşadar, ordinea de expunere a 
fenomenelor sociale este inversă ordinii pe care o urmează 
observaţia factuală. Prima începe cu cele mai simple și mai 
abstracte calități ale vieţii sociale, cum este, de pildă, valoarea, din 
care apoi reconstruiește fenomenele concrete în forma în care 
sunt asimilate de intelect şi supuse teoriei. „Întregul“, astfel 
reprodus, nu este o masă haotică de percepții nemijlocite, ci un 
sistem conceptual organizat. Pentru a ajunge la acest rezultat, ne 
folosim, ca în orice altă ştiinţă, de metoda situaţiilor ideale, care, 
pentru înlesnirea argumentării, postulează anumite relaţii simple, 
neperturbate de niciun factor din afară, complexitatea lor urmând 
să fie examinată ulterior. 


Procedând astfel, Marx încearcă să transfere pe tărâmul 
economiei politice metoda de bază a ştiinţei moderne, care-şi are 
originea în sesizarea de către Galilei a faptului că mecanica nu 
poate fi o relatare a experienţei efective (așa cum credeau 
empiriştii din secolele al XVI-lea și al XVII-lea, inclusiv 
Gassendi), ci trebuie să presupună situaţii ideale care nu se 
întâlnesc niciodată în condiţiile experimentale efective, situații 
care implică valori-limită, precum studiul traiectoriei unui 
proiectil care se deplasează în vid, astfel încât să nu intervină 
rezistenţa aerului sau mișcarea unui pendul sub presupoziţia că, în 
punctul în care e suspendat, nu există frecare etc, Această metodă 
este universal recunoscută, deşi condiţiile pe care le postulează 
sunt unele imaginare; în natură nu există vid sau corpuri perfect 
elastice sau organisme afectate de un singur stimul la un moment 
dat ş.a.m.d., dar acestea se cer presupuse pentru a se putea măsura 
abaterile de la normă care au loc în circumstanţele empirice. În 
mod analog, Marx începe prin a considera crearea de valoare într- 
o societate imaginară alcătuită doar din proletariat şi burghezie şi 
examinează procesul de creare a plusvalorii făcând abstracție de 
circulaţie şi de variațiile cauzate de ea; apoi analizează circulaţia 
privită izolat de cerere şi ofertă şi așa mai departe. 


Cererea și oferta nu se echilibrează niciodată... în economia politică se 
presupune, însă, că ele se echilibrează. De ce? Pentru a putea cerceta 
fenomenele sub aspectul lor legic, corespunzător conceptului lor, cu alte 
cuvinte, pentru a le considera independent de aparenţa rezultată din 
mișcarea cererii şi a ofertei; pe de altă parte, pentru a descoperi adevărata 
tendință a acestei mișcări, oarecum pentru a o fixa. Căci abaterile sunt de 
natură opusă şi, succedându-se permanent, ele se compensează prin 
direcţiile lor opuse, prin contradicţia dintre ele. (Capitalul, II, Capitolul 
X) 


Există însă o deosebire esenţială între modul în care este 
folosită această metodă în fizică şi modul în care este folosită în 
economia politică. În cazul pendulului lui Galilei, conditiile- 
limită erau de asemenea natură, încât abaterile puteau fi observate 
în condiţii experimentale, ceea ce este cu neputinţă în cazul 
fenomenelor sociale complexe, unde nu dispunem de instrumente 
pentru măsurarea abaterii realităţii de la modelul ideal. Așa se face 
că modul de expunere folosit de Marx în Capitalul a dat naștere 
întrebării dacă el descrie o societate reală sau una pur teoretică 
(exceptând, firește, pasajele istorice, care, evident, relatează situaţii 
particulare, irepetabile). Din unele remarci ale sale, s-ar putea 
infera că el nu analiza capitalismul aşa cum era acesta în realitate, 
ci doar o schemă fără existenţă reală. În acest caz, analiza sa ar 


pluti, ca să spunem aşa, în aer, deoarece nu știm cum poate fi 
comparat modelul cu realitatea istorică sau în ce relaţie stau cele 
două. De fapt, însă, intenţia lui Marx nu putea fi de a descrie o 
societate capitalistă „ideală“ (fireşte, în sens teoretic, și nu în cel 
normativ), indiferent dacă aceasta explica sau nu funcţionarea 
celei reale şi, mai cu seamă, modul ei probabil de a evolua. La ce 
ar putea folosi, bunăoară, teoretic sau practic, afirmaţia că în 
„modelul“ capitalist rata profitului scade inevitabil sau că are loc 
cu necesitate o polarizare a claselor dacă, datorită intervenţiei 
unor factori de un fel sau altul, în economia capitalistă reală 
lucrurile nu se petrec așa? Modelul prezintă interes doar dacă ne 
permite să spunem: „În cutare şi cutare condiții capitalismul ar 
trece prin cutare schimbări, dar întrucât condiţiile sunt afectate în 
anumite moduri, schimbările se vor petrece întru câtva diferit, și 
anume... Dar tocmai acest lucru nu-l putem spune; deoarece, 
dacă în viaţa reală capitalismul suferă, cel puţin sub anumite 
aspecte, schimbări diferite faţă de cele prevăzute de modelul 
teoretic, atunci, chiar dacă putem explica ex post facto aceste 
diferenţe, analiza modelului nu ne va fi de niciun folos. În orice 
caz, este foarte îndoielnic că Marx ar fi considerat rata 
descrescătoare a profitului sau polarizarea claselor doar nişte 
tendinţe ale capitalismului „ideal“, care, în funcţie de împrejurări, 
ar putea sau nu să se producă în practică. În mod cert, el a crezut 
că, în condiţiile capitalismului real, rata profitului scade în mod 
inevitabil şi că, tot așa, dispariţia treptată a claselor de mijloc este 
un proces istoricește inevitabil. Încercările de a interpreta 
Capitalul ca referindu-se doar la capitalismul „ideal“ sunt folosite 
uncori ca mijloc de a evita dovezile empirice aflate în dezacord cu 
predicțiile lui Marx, care sunt astfel reprezentate doar ca nişte 
enunţuri privitoare la ceea ce s-ar întâmpla într-o formă ideală de 
capitalism, inexistentă. Dar astfel de interpretări protejează 
marxismul faţă de rezultatele potrivnice oferite de experienţă doar 
cu preţul privării lui de orice valoare ca instrument de analiză a 
vieţii reale. 

Legile fizicii servesc la explicarea datelor furnizate de observaţie 
prin  postularea de valori-limită  nereale. Condiţiile ideale 
specificate de Marx, pe de altă parte, sunt menite să dea în vileag 
„esența“ realităţii subiacentă „aparenţelor . Aceasta se poate vedea 
din pasajul citat adineauri și din alte formulări, inclusiv din 
remarca sa că, dacă aparențele ar coincide întotdeauna cu esenţa 
lucrurilor, nu ar mai fi nevoie de ştiinţă. Dar — ar putea să întrebe 
cineva — care este statutul unei „esențe“ care poate fi contrazisă de 
fenomene șI cum ne putem asigura că am descoperit-o când, ex 


hypothesi, nu o putem face prin observaţie empirică? Faptul că, de 
pildă, existenţa atomilor și a genelor a fost acceptată înainte de a 
fi fost confirmată prin observaţie directă nu este un răspuns 
suficient. Atomii și genele stăteau într-o clară relație logică cu 
date empirice şi serveau la explicarea unor observaţii factuale; ele 
nu au fost rezultatul unei simple deducţii abstracte. În cazul 
descoperirilor care urmăresc să explice „esenţa“ anumitor lucruri, 
este important de investigat dacă statutul lor este asemănător 
celui pe care-l aveau atomii pe vremea lui Ernst Mach (care le 
punea la îndoială existenţa) sau genele pe vremea lui TH. 
Morgan sau, dimpotrivă, celui al „flogisticului” în secolele al 
XVII-lea și al XVIII-lea, acela de pseudoexplicaţie doar verbală, în 
cazul căreia nu putea fi vorba de confirmare empirică. 

Este însă cert că abordarea holistă de către Marx a fenomenelor 
sociale, care raporta toate categoriile la un unic sistem, 
impregnează fiecare etapă a analizei sale. El nu contenește să 
sublinieze că entităţile despre care vorbeşte nu au o „existenţă 
naturală“ accesibilă percepţiei, ci doar o „existenţă socială, şi că, 
în particular, valoarea nu este un atribut fizic, ci o relaţie socială 
ce îmbracă forma unei calităţi a lucrurilor. 


La analiza formelor economice nu se pot folosi nici microscopul, nici 
reactivii chimici. Puterea de abstracţie trebuie să le înlocuiască pe 
amândouă. Or, pentru societatea burgheză, forma-marfă a produsului 
muncii sau forma-valoare a mărfii este forma celulei economice. 
(Capitalul, I, Prefaţa la prima ediţie germană) 


În contrast direct cu materialitatea senzorială grosolană a corpurilor 
mărfurilor, niciun atom de materie naturală nu intră în valoarea 
| Wertgegenstândlichkeit) lor. Putem, deci, să sucim și să învârtim o marfă 
determinată cum vrem; ca obiect-valoare [Wertding], ca rămâne 
insesizabilă. Dar, dacă ne amintim că mărfurile n-au valoare decât în 
măsura în care sunt expresii ale aceleiași substanţe sociale, adică a muncii 
omenești, că valoarea lor este, deci, pur socială, se înţelege de la sine că ca 
nu poate să apară decât în cadrul raportului social dintre o marfă şi alta. 


(Ibidem) 


Valoarea nu este ceva inerent unei mărfi independent de 
circulaţia ei; ea nu este accesibilă percepţiei, fiind cristalizarea 
unui timp de muncă abstract, fapt ce iese în evidenţă în 
raporturile dintre mărfuri pe piaţă, unde sunt comparate între ele 
ca valori de schimb. 


Într-un anume fel, se întâmplă si cu omul ceea ce se întâmplă cu marfa. 
Deoarece nu vine pe lume nici înzestrat cu oglindă şi nici ca filosoful 


fichtean satisfăcut cu „eu sunt eu“, omul se oglindește mai întâi în alt om. 
Numai raportându-se la omul Pavel ca la un semen al său, omul Petru se 


raportează la sine însuși ca om. (Zbidem) 


Când o haină exprimă valoarea unei cantităţi de pânză, ea nu 
denotă vreo proprietate intrinsecă a celor două lucruri, ci valoarea 
lor, care are un caracter pur social (îbidez). 


Forma lemnului, de pildă, se modifică dacă facem din el o masă. Cu toate 
acestea, masa rămâne lemn, un obiect obișnuit, care poate fi perceput prin 
simțuri. Dar, de Îndată ce se prezintă ca marfă, ea se transformă într-un 
lucru în același timp fizic şi metafizic [eiz sinnliches übersinnliches Ding]. 


(Ibidem) 


Aceste dezvoltări cuprind, după cum se vede, o premisă 
antinaturalistă conform căreia viaţa socială creează noi calităţi, 
ireductibile la cele naturale şi inaccesibile percepţiei directe, dar 
care sunt totuși reale și determină procese istorice. Acestea nu 
sunt, strict vorbind, noi atribute ale obiectelor naturale sau sunt 
aşa numai în condiţiile fetișismului mărfii; sunt relaţii interumane 
care creează legi proprii. Astfel de relaţii nu pot fi explicate în 
maniera lui Feuerbach, ca prelungiri sau forme specifice ale celor 
existente în natura preumană. Ele alcătuiesc complexe guvernate 
de legi proprii și conferă oamenilor calităţi care nu se întâlnesc în 
lumea nonumană. În acest sens, individul uman nu poate fi 
înţeles, nici prin el însuși, nici cu ajutorul analizei teoretice, ca o 
fiinţă doar naturală sau în vreun alt mod decât ca participant la 
procesul social. Așa se face că, după cum scria Marx în 1843, 
„pentru om, rădăcina este omul însuși“. Ba chiar şi obiectele, 
când sunt antrenate în relaţiile umane, devin diferite de ceea ce 
erau „în ele însele“. 


Un negru este un negru. Abia în condiţiile unor anumite relaţii, el devine 
sclav. O mașină de filat bumbac este o mașină pentru filatul bumbacului. 
Numai în condiţiile unor anumite relaţii, ea devine capital. Scoasă din 
aceste relaţii, ea nu este capital, aşa cum aurul, în sine, nu este bani sau 
zahărul, preţ al zahărului. (Muncă salariată şi capital, II) 


Putem înţelege astfel mai precis ideea lui Marx de revenire la 
umanitate ca urmare a revoluţiei socialiste. În condiţiile 
socialismului, când toată munca utilă este subordonată valorii de 
întrebuințare, o mașină de filat bumbac este într-adevăr o mașină 
pentru filatul bumbacului, un instrument folosit de oameni 
pentru a-și procura îmbrăcăminte. Ea este, de asemenea, 
cristalizarea unei anumite cantităţi de timp de muncă, dar nu 


constituie o valoare de schimb, cel puţin în faza mai avansată a 
societăţii socialiste, deoarece produsele, în genere, nu vor mai fi 
schimbate după valoare, ci distribuite în conformitate cu nevoile 
reale. Drept urmare, ceea ce se întâmplă cu mașina, precum și cu 
oricare alt produs, nu depinde de relaţia sa cu alte obiecte în 
termeni de valoare. Lucruri care, într-o economie de piaţă, sunt 
în aparenţă umanizate, în sensul că dobândesc calităţi ce sunt, de 
fapt, relaţii umane, îşi pierd în socialism această aparență, 
umanizându-se în realitate; oamenii le dobândesc ca pe nişte 
obiecte utile și ele devin veritabilă proprietate individuală. Omul 
continuă să fie un „animal politic”, un locuitor al cetăţii (Marx 
face aici trimitere expresă la sintagma cu pricina a lui Aristotel); el 
iși realizează posibilităţile creatoare ca valori sociale, dar, în 
condiţiile socialismului, abstracţiile încetează să-i mai domine pe 
oameni. În acest sens, socialismul este o reîntoarcere la concret. 
Procesul de inversare prin care munca obiectivată își extinde din 
ce în ce mai mult puterea asupra muncii vii, astfel încâr 
activitatea umană nu înseamnă doar obiectivare, ci, în mod 
primordial, instrăinare, este, după cum explică Marx in 
Grundrisse, un proces prezent nu doar în închipuirea muncitorilor 
și a capitaliștilor, ci inerent societăţii înseși. Ba, chiar, această 
inversare este o necesitate istorică fără de care forțele productive 
nu s-ar fi putut dezvolta aşa cum s-au dezvoltat, dar ea nu este 
nicidecum o necesitate absolută a oricărei producţii. 


Odată cu suprimarea caracterului nemijlocit al muncii vii ca fiind doar 
singular sau ca general doar intrinsec sau doar extrinsec, odată cu 
transformarea activităţii indivizilor în activitate nemijlocit generală sau 
socială, momentele obiectuale ale producţiei leapădă această formă a 
înstrăinării; ele se transformă, astfel, în corp social organic propriu, in care 
indivizii se reproduc pe ei înșiși ca unităţi distincte, dar ca unităţi sociale. 


(Grundrisse, IIL, 3) 


5. Dialectica Capitalului: conştiinţa şi procesul istoric 


Metoda dialectică a Capzalului nu constă însă doar în a privi 
fiecare parte a realităţii capitaliste ca pe o componentă a unui 
întreg care funcționează conform propriilor legi. Un alt element, 
nu mai puţin important, ba chiar unul de căpetenie în viziunea 
lui Marx, este considerarea fiecărei forme existente ca fiind o 
etapă a unui proces în desfășurare, adică examinarea ei prin 
prisma evoluţiei istorice. Marx nu a făcut niciodată o expunere 
separată a dialecticii sale — la fel ca aceea hegeliană, ea nu poate fi 
descrisă în izolare de obiectul său —, dar, din când în când, în 


cuprinsul câte unei argumentări specifice, i-a indicat caracterul 
general. Unul dintre pasajele cel mai frecvent citate în acest sens 
este Postfaţa sa la cea de a doua ediţie germană a Capitalului, 
unde spune următoarele: 


Metoda mea dialectică este — în ceea ce priveşte baza ei — nu numai 
diferită de cea a lui Hegel, ci este exact opusul ei. Pentru Hegel, procesul 
gândirii, pe care, sub denumirea de „Idee“, el îl transformă într-un subiect 
de sine stătător, este demiurgul realului, care nu constituie decâr forma de 
manifestare exterioară a acestuia. La mine, dimpotrivă, idealul nu este 
nimic altceva decât materialul transpus și tradus în capul omului. 


În aceeaşi postfață el citează aprobator o prezentare a metodei 
sale făcută în 1872 de un recenzent rus al Capizalului, care spunea 
că, „pentru Marx, mișcarea socială este un proces istoric-natural, 
guvernat de legi independente de voinţa, de conștiința şi de 
intenţiile oamenilor” şi că, în sistemul său, fiecare perioadă 
istorică îşi are legile ei proprii, care, după o vreme, cedează locul 
celor ale perioadei următoare. Marx mai spune despre dialectica 
sa că, „în înţelegerea pozitivă a realităţii existente, ea include 
totodată înţelegerea negării acestei realităţi, a pieirii ei necesare, 
pentru că ea priveşte fiecare formă realizată în mişcare, adică şi 
sub aspectul el trecător, pentru că nimic nu-i poate impune, 
pentru că, prin esenţă, ea este critică şi revoluționară“. 

Doctrina caracterului tranzitoriu al fenomenelor sociale nu 
constituie însă o bază suficientă pentru analiză. În plus, întreaga 
istorie trebuie privită în raport cu cele mai evoluate forme ale ei; 
în particular, sistemele precapitaliste pot fi înţelese numai prin 
prisma societăţii burgheze care le-a succedat. 


Societatea burgheză reprezintă cea mai dezvoltată şi cea mai diversificată 
organizare istorică a producţiei. De aceea, categoriile care exprimă relaţiile 
acestei societăţi, înțelegerea structurii ei, oferă totodată posibilitatea de a 
cunoaște structura și relaţiile de producţie ale tuturor formelor sociale 
dispărute din ale căror sfărâmături și elemente s-a construit ea... 
Anatomia omului ne oferă o cheie pentru înțelegerea anatomiei mainutei. 
Dimpotrivă, la speciile animale inferioare, germenii unor elemente 
superioare pot fi înțeleşi numai în cazul când înseși aceste elemente 
superioare sunt deja cunoscute. Economia burgheză ne oferă, astfel, cheia 
pentru înţelegerea economiei antice etc., dar nicidecum in maniera 
proprie economiştilor, care şterg toate deosebirile istorice şi care văd în 
toate formele de societate numai formele burgheze. Dijma, zeciuiala etc. 
pot fi înțelese dacă cunoaștem renta funciară, dar nu trebuie să le 
identificăm cu aceasta din urmă. (Grundrisse, Introducere) 


Nu numai că formele sociale revolute sunt inteligibile doar în 
relaţie cu cele prezente, dar și societatea de astăzi poate fi înţeleasă 


doar în lumina viitorului, adică a formei ce-i va lua locul după 
colapsul ei inevitabil. Sub acest aspect important, gândirea lui 
Marx diferă de cea a lui Hegel, care, în esenţă, se mărginea la 
interpretarea trecutului. Ideea extinderii dialecticii înspre viitor şi 
a interpretării prezentului prin prisma propriei lui disoluţii a fos 
preluată de Marx de la Tinerii Hegelieni. 

Din când în când, în textul Capizalului, Marx invocă formulări 
hegeliene. De pildă, după ce a argumentat că, în condiţii sociale 
date, o acumulare de valoare poate fi caracterizată drept „capital“ 
doar dacă este suficient de mare pentru a putea angaja forță de 
muncă, el prezintă aceasta ca o exemplificare a ideii hegeliene 
privind transformarea unei schimbări cantitative în una calitativă; 
valoarea, dincolo de un anumit nivel cantitativ, dobândeşte 
puterea de a folosi muncă vie şi de a crea plusvaloare. Tot aşa, 
după ce a caracterizat proprietatea capitalistă drept negaţie a 
proprietăţii private individule bazate pe muncă, el vorbeşte despre 
socialism ca despre o „negare a negaţiei , adică despre revenire la 
proprietatea individuală, bazată însă, de data asta, pe posesia în 
comun, ȘI nu privată, asupra mijloacelor de producţie. 

Pentru Marx, însă, ca de altfel şi pentru Hegel, dialectica nu 
este o colecţie de reguli independente una de alta și de conţinutul 
la care se aplică. Dacă ar fi, pur şi simplu, o metodă aplicabilă 
oricărui conţinut şi susceptibilă de a fi expusă în mod izolat, 
Marx n-ar fi avut niciun temei să spună că propria dialectică este 
contrară dialecticii hegeliene din pricina caracterului idealist al 
acesteia; pentru că legile ei ar putea fi formulate în același fel, 
indiferent dacă istoria este interpretată în mod idealist sau în mod 
materialist. Dar, în viziunea lui Marx, relaţia dintre conştiinţă și 
procesul istoric este parte integrantă a însuși conţinutului 
dialecticii. În timp ce la Hegel dialectica era o istorie a difracției 
ideilor, în cursul căreia spiritul ajungea să înţeleagă ființa drept 
propria creație, pentru Marx ca este o istorie a condiţiilor 
materiale de viaţă, în care formele mentale și instituţionale sunt 
înzestrate cu o aparenta autonomie înainte de a reveni, în mod 
necesar, la unitate cu infrastructura lor. Dialectica, ca mijloc de 
înţelegere a lumii, este secundă faţă de dialectica reală a lumii 
inseşi în măsura în care teoria mișcării dialectice a realităţii sociale 
conștientizează propria dependenţă de procesul istoric care i-a dat 
naștere. Marx repetă în câteva rânduri că o teorie care reflectă 
interesele de clasă nu poate lua naștere decât din observarea 
situației schimbătoare a muncitorilor. Teoria nu este altceva decât 
suprastructura conștientă de sine a acestei situaţii; ea se 
recunoaște pe sine drept reflex al proceselor istorice reale, drept 


produs al praxisului social, și nu ca o contemplare independentă a 
acestuia. Dialectica marxiană se împlineşte în „unitatea dintre 
subiect şi obiect“, dar într-un sens diferit de cel pe care această 
unitate îl avea la Hegel. Fa restituie omului adevărata sa funcţie 
de subiect istoric conștient, prin abolirea situaţiei în care 
rezultatele iniţiativei sale conștiente, libere, se întorc împotriva lui 
însuși. Subiectul va fi stăpân deplin al procesului prin care el se 
obiectivează în producţie şi în activitatea creatoare; obiectivarea sa 
nu va mai degenera în înstrăinare; indivizii umani reali vor fi 
stăpânii operei propriilor mâini şi nu vor mai fi supuși unei puteri 
obiective de sine stătătoare. Mersul istoriei va fi guvernat în 
întregime de voința umană conștientă; aceasta din urmă se va 
recunoaște drept ceea ce este, și anume, conștiință a procesului de 
viaţă. Procesul istoric și dezvoltarea liberă a conștiinței vor 
coincide, 

Dialectica lui Marx este o descriere a evoluţiei istorice care 
duce la această unitate a conştiinţei cu existenţa socială. La fel ca 
la Hegel, este vorba de descrierea unei mișcări în care apar 
contradicții care sunt apoi depășite și lasă loc unora noi. Progresul 
prin contradicții este esenţial în interpretarea dialectică a lumii. 
Nu este vorba însă de contradicții logice şi nici, pur și simplu, de 
o altă denumire pentru conflictele sociale; conflictele au fost 
prezente de-a lungul întregii istorii fără ca cineva să fi construit pe 
baza lor un sistem dialectic de interpretare a acestora. 
Antagonismul de clasă în forme politice conștiente este un efect al 
contradicțiilor inerente procesului istoric inconștient, „obiectiv“. 
În teoria lui Hegel, conceptele, în dezvoltarea lor, generează 
contradicții interne, din a căror rezolvare iau naștere forme de 
conştiinţă superioare. În viziunea lui Marx, contradicţiile „se 
ivesc“ în procesul istoric, indiferent dacă sunt traduse sau nu în 
conștiință sau în forme conceptuale; ele constau în faptul că un 
fenomen dă naştere la situaţii contrare propriei sale naturi şi 
tendinţe fundamentale. Cel mai important element al dialecticii 
contradicțiilor interne ale capitalismului îl constituie, potrivit 
analizei marxiene, scăderea ratei profitului și crizele economice; 
potrivit acestei analize, goana după maximizarea ratei profitului 
iși zădărniceşte ea însăşi ţinta vizată prin faptul că sporeşte masa 
capitalului constant şi, astfel, duce la o continuă scădere a ratei 
profitului. Aceeaşi goană nesăbuită după sporirea plusvalorii duce 
la crize și la risipă de capital, acţionând astfel în contrasens cu 
„tendința internă“ a capitalului însuși (tendinţă distinctă de 
intenţiile capitaliştilor, care, în acest context, prezintă un interes 
secundar). Se vede de aici cum capitalul, care, iniţial, manifesta o 


tendinţă unică, nediferenţiată, dă naştere unor fenomene 
potrivnice acestei tendinţe, iar contradicția astfel apărută atinge, 
până la urmă, un punct dincolo de care, în ciuda tuturor 
eforturilor, existența capitalului devine cu neputinţă. Procesul 
acesta este analog scindării hegeliene a conceptelor, dar 
întruchipează o schemă pe care istoria o dezvoltă în mod spontan, 
independent de orice conștiință. S-ar putea spune că, până acum, 
conștiința a fost prezentă în procesul istoric doar sub forma unui 
complex de amăgiri și mistificări. Restabilirea unităţii dintre 
subiect şi obiect nu înseamnă, ca la Hegel, despuierea lumii de 
caracterul ei obiectiv, abolirea oricărei obicctivităţi (omul va 
continua să-şi obiectiveze puterile prin intermediul muncii şi se 
va confrunta pe mai departe cu o natură independent), ci 
înseamnă doar că fenomenele sociale își vor pierde caracterul 
reificat, independenţa faţă de subiecţii umani reali, individuali. 
Dialectica aptă să explice acest proces este conştiinţa clasei 
muncitoare ridicată la nivelul înţelegerii intelectuale. 

Ajunşi în acest punct, putem defini dialectica marxiană, în 
întregul ei, în felul următor. Dialectica este conştiinţa clasei 
muncitoare, care, conștientă de situaţia sa și de opoziţia sa faţă de 
societatea burgheză, percepe întreaga funcţionare a acelei societăți 
și întregul trecut istoric ca pe un proces recurent de ivire şi 
rezolvare de contradicții. Conștiinţa dialectică, printr-un proces 
de abstractizare, dezbracă fenomenele sociale de caracterul lor 
contingent și aprehendează structura lor de bază; ea raportează 
fiecare componentă a procesului istoric, inclusiv pe sine însăși, la 
întregul lui. În acest stadiu final, ea reflectă contradicţiile 
intensificate care — incluzând-o și pe ea însăși qua conștiință 
dialectică — vor fi măturate printr-o explozie revoluționară; acest 
eveniment va marca încheierea preistoriei omenirii și va restabili 
unitatea societăţii ca subiect şi obiect al istoriei sau, pentru a ne 
exprima altfel, unitatea dintre conștiința istoriei și istoria însăși. 

După cum se vede din această formulare, dialectica nu este o 
metodă precum aceea a matematicii, care poate fi aplicată la orice 
obiect în orice condiții. Ea există ca metodă numai în măsura în 
care este conştientă de relaţia sa funcţională cu situaţia de clasă pe 
care o reflectă și în măsura în care nu doar înţelege istoria, ci o şi 
anticipează în acelaşi timp prin abolirea contradicțiilor existente. 
Dialectica nu poate exista în afara luptei practice pentru o 
societate viitoare a cărei imagine ideală o cuprinde înăuntrul său. 

Se poate vedea din toate acestea că Marx nu are nevoie, şi prin 
prisma metodei sale nici nu poate, să furnizeze socialismului o 
bază etică, adică o bază prezentată pur și simplu ca un set de 


valori dezirabile. Și aceasta nu pentru că el ar fi gândit socialismul 
doar ca pe o „necesitate istorică, fără a-l interesa dacă acesta este 
bun sau râu, nici pentru că ar fi adoptat viziunea absurdă că 
oamenii sunt datori să urmeze cursul istoriei indiferent încotro i- 
ar duce. Motivul pentru care justificarea etică este irelevantă ţine 
de faptul că, potrivit teoriei lui Marx, înţelegerea societății 
burgheze se naşte ca un „act“ practic sau, altfel spus, este reflexul 
în conştiinţă al acţiunii revoluţionare, neputând să apară 
independent de aceasta. Concepţiei lui Marx îi este străină 
împărţirea istoriei în fapt, obligaţie și metodă înţelese ca nişte 
elemente separate, împărțire care presupune determinarea mai 
întâi a stării de fapt a lumii, apoi a modului de satisfacere a 
anumitor norme și, în fine, stabilirea mijloacelor prin care lumea 
poate fi transformată. Lumea capitalistă i se prezintă 
proletariatului în actul de înţelegere al acestuia izvorât din actul 
practic de distrugere a ei. Mişcarea muncitorească a luat ființă 
înaintea teoriei care îi reflectă tendințele reale, deși 
neconștientizate; când teoria prinde contur, o face în chip de 
autocunoaștere a mișcării. Cei care adoptă teoria nu ajung, prin 
aceasta, în posesia unui ansamblu de valori cu statut de imperativ 
extern; ei devin conştienţi de scopul pe care, în fapt, îl urmăreau, 
deşi nu posedau o clară înţelegere teoretică a lui. Aici nu se poate 
vorbi de un proces de fixare a scopului urmat de reflectia asupra 
mijloacelor de a-l atinge, ca în cazul unei probleme tehnice, unde 
obiectivul este dat în mod arbitrar şi apoi se caută o soluţie, sau 
ca în socialismul moralizator al gânditorilor utopici. În teoria lui 
Marx, conştiinţa scopului îmbracă forma unui act în care 
participanţii la procesul istoric dobândesc cunoașterea teoretică a 
mijloacelor pe care deja începuseră să le folosească. Dat fiind că 
oamenii, în fapt, se străduiesc să se elibereze de asuprire şi 
exploatare, iar apoi devin conştienţi de acţiunea lor ca parte a 
mersului „obiectiv“ al istoriei, ei n-au nevoie de un imperativ 
separat care să le spună că trebuie să lupre pentru eliberare în 
general sau că eliberarea de asuprire este un lucru bun. Numai în 
acţiune omul devine conştient de sine, deşi e posibil să se înșele 
sau să fie înșelat, după cum, de bună seamă, s-a și întâmplat în 
privinţa conţinutului acestei autocunoașteri. Mișcarea de eliberare 
a omenirii de sclavie se recunoaște drept ceea ce este concomitent 
cu identificarea poziţiei sale ca mișcare combatantă; ea nu şi-ar 
putea pune întrebarea: „Care e țelul luptei?“ fără a înceta mai 
întâi să lupte, iar dacă ar face asta, ar înceta să existe. Aici nu-şi 
află loc dihotomia dintre fapt şi valoare, dintre observaţie și 
evaluare. Această dihotomie este apanajul celor ale căror idealuri 


şi visuri trec mult dincolo de realitate şi nu sunt ancorate în 
istorie, al epicurienilor, care văd o mare prăpastie între ei înșiși și 
lumea reală. În cazul clasei muncitoare însă, înţelegerea lumii 
istorice şi transformarea ei practică sunt un unic act nediferențiar; 
nu există și nu poate exista percepţie separată a ceea ce este și a 
ceea ce trebuie să fie. Înțelegerea istoriei și participarea la ea sunt 
unul și același lucru, și nu necesită justificare separată. Dialectica 
este o regulă de observare, dar este totodată autocunoaștere a 
procesului istoric; ea nu se poate sustrage acestui rol instituindu- 
se în chip de instrument pentru simpla observare a istorici şi, cu 
atât mai puţin, a lumii naturale în general, 


6. Comentarii la teoria marxiană a valorii şi a exploatării 


Teoria valorii a lui Marx a fost amplu criticată, din multiple 
perspective, reproşându-i-se, în special, inadecvarea ca instrument 
de analiză economică. Această obiecţie au formulat-o Conrad 
Schmidt şi, după el, Böhm-Bawerk (la care vom reveni), Sombart, 
Struve, Bernstein şi Pareto, iar mai recent, Joan Robinson și 
Raymond Aron. Anumite argumente revin frecvent în diversele 
critici. Aici nu putem intra în toate detaliile, dar vom atinge 
punctele principale. 

Pentru început, să consemnăm observaţia că valoarea, în sensul 
lui Marx, nu se pretează la măsurare: valoarea niciunei mărfi nu 
poate fi determinată în unităţi de timp de muncă socialmente 
necesare. Și aceasta din două motive independente unul de 
celălalt. Primul este acela că orice produs include, potrivit teoriei 
lui Marx, valoarea uneltelor şi a materialelor folosire la 
confecţionarea lui, a celor folosite la fabricarea uneltelor și 
materialelor respective şi aşa mai departe ad infinitum. E adevărat 
că, în concepţia lui Marx, instrumentele nu creează valoare nouă, 
ci doar transferă asupra produsului cuantumul de valoare 
cristalizat în ele; dacă ne-am propune să calculăm valoarea 
produsului în unităţi de timp de muncă, ar trebui să reducem și 
valoarea uneltelor la astfel de unităţi, ceea ce este, evident, 
imposibil. Cel de-al doilea motiv este că diferitele feluri de muncă 
nu pot fi reduse la o măsură comună. Munca umană presupune 
varii grade de îndemânare, iar potrivit spuselor lui Marx, ar trebui 
să adăugăm cantităţii de muncă cheltuite la confecționarea 
produsului cantitatea de muncă investită în formarea lucrătorului, 
dar nici această operaţiune nu este posibilă. Replica marxistă 
obişnuită în acest punct, că piaţa muncii reduce în mod automat 
munca complexă şi pe cea simplă la o măsură comună, nu ne 


serveşte aici la nimic, pentru că ea înseamnă că valoarea nu poate 
fi calculată independent de preţ, or, tocmai în asta constă miezul 
obiecţiei pe care o discutăm. În orice caz, preţul forţei de muncă 
(admițând, ca Marx, că ceea ce se schimbă într-o economie de 
piaţă nu este munca, ci forța de muncă) depinde, asemenea altor 
valori, de numeroşi factori și îndeosebi de legea cererii şi ofertei, 
încât nu există niciun motiv să presupunem că diferenţele de 
salarii dintre munca necalificată și cea calificată corespund 
cantităţii de timp de muncă necesitate de formarea unui lucrător 
calificat. 

Dacă valoarea nu poate fi calculată independent de preţ, nu 
există niciun mod de a verifica enunţul că preţurile mărfurilor 
fluctuează în jurul valorii lor reale. Marx ştia, firește, că, în 
practică, prețurile sunt determinate de o varietate de factori, 
inclusiv de productivitatea muncii, de cerere și ofertă şi de rata 
medie a profitului. Dacă în primul volum al Capitalului nu a 
ţinut cont de aceşti factori, a procedat aşa din considerente 
metodologice, şi nu pentru că ar fi considerat identice valoarea și 
preţul; așadar, nu i se poate reproşa vreo incompatibilitate între 
volumul I și volumul III, care tratează, între altele, şi despre rata 
medie a profitului. Rămâne totuşi un fapt că efectele respective 
ale diverșilor factori asupra preţurilor de piaţă nu pot fi măsurate 
cantitativ. Situaţia teoriei marxiene a valorii nu se ameliorează cu 
nimic de pe urma faptului că Adam Smith considera că oamenii 
primitivi făceau schimb de produse în conformitate cu timpul 
consumat pentru a le confecţiona sau că Engels s-a străduit să 
susțină că așa se petreceau lucrurile până şi în Evul Mediu târziu. 
Dacă acceptăm aceste judecăţi Istorice, tot ce putem aserta este 
că, în timp ce ele sunt valabile pentru economiile neevoluate, 
intr-o economie de piaţă evoluată timpul de muncă este unul 
dintre factorii care determină preţul, dar nu este singurul. Marx, 
însă, deși era conştient că există și alți asemenea factori, a susținut 
că valoarea reală este determinată exclusiv de timpul de muncă 
socialmente necesar. Cu alte cuvinte, el nu răspundea la 
întrebarea: „Ce determină preţurile?“, ci la întrebarea: „Ce este 
valoarea?“ De aceea, se impune să investigăm semnificaţia acestei 
din urmă întrebări şi să vedem dacă i se poate da un răspuns 
rezonabil. 

O a doua dificultate semnalată adesea ţine de posibilitatea de a 
ne imagina o dovadă în sprijinul aserţiunii că valoarea „reală“ a 
unei mărfi (ceea ce medievalii numeau „prețul just“, iar 
economiştii clasici, „prețul natural“) este determinată de timpul 
de muncă. Ce are, de fapt, în vedere Marx atunci când vorbeşte 


de „legea valorii ? În general vorbind, o lege a naturii este un 
enunț potrivit caruia, în anumite circumstanțe, se produc 
fenomene de un anumit fel; nu este însă clar dacă definiţia valorii 
dată de Marx poate fi exprimată ca o lege. Enunţul cel mai 
general care ar putea merita acest nume, deși nu poate avea 
caracter cantitativ, ar fi că, în general, variațiile în productivitatea 
muncii afectează preţurile. Dar aceasta nu este același lucru cu 
teoria lui Marx, care susține nu că timpul de muncă afectează 
preţurile, ci că el este singurul constituent al valorii. Aceasta nu 
este o lege, ci o definiţie arbitrară care nu poate fi dovedită şi, ca 
atare, nu este de niciun folos în descrierea empirică a fenomenelor 
economice. Neexistând nicio tranziţie de la valoare la preţ, nu 
există tranziţie nici de la teoria valorii la descrierea fenomenelor 
economice reale. 

Mulţi marxiști, printre care şi Lukács, au susţinut, de pildă, că 
ruinarea firmelor mici de către cele mari este o confirmare a legii 
valorii sau chiar că dovedeşte că „munca abstractă despre care 
vorbeşte Marx este un fenomen economic genuin. O astfel de 
exprimare constituie însă un abuz de limbaj. Dacă firmele mici 
nu reușesc să le concureze pe cele mari din pricina productivităţii 
lor mai scăzute, aceasta se poate explica prin ideea de costuri de 
producţie, fără a apela la legea valorii. Dacă tehnici mari 
consumatoare de muncă sunt înlocuite, cel puţin într-un mare 
număr de cazuri, cu tehnici mai eficiente, aceasta se poate explica 
prin analiza preţurilor, care, spre deosebire de valori, sunt un 
fenomen empiric. A spune că, în astfel de cazuri, acționează 
„legea valorii“ nu înlesneşte cu nimic înţelegerea procesului, mai 
ales când nu ştim ce se înţelege prin „legea valorii“, dacă ea este 
ceva diferit de o definiţie a valorii, care, de bună seamă, nu este o 
lege. 

Din acest motiv, economiştii de factură empirică declară 
inutilizabilă teoria lui Marx de vreme ce nu poate fi aplicată la 
descrierea empirică a fenomenelor. Ceea ce ei vor să spună este nu 
că Marx a dat un răspuns greșit la întrebarea: „Ce este valoarea 
reală?“, ci că, în ştiinţa economică, această întrebare este lipsită de 
sens dacă se referă la ceva diferit de factorii care determină 
preţurile. Pe acest temei teoria lui Marx a fost taxată drept 
„metafizică“ în sensul peiorativ dat acestui termen de pozitiviști, 
anume acela că ea emite pretenţia de a fi dezvăluit „esența“ 
ascunsă dincolo de suprafaţa fenomenelor fără a oferi nicio 
modalitate de verificare sau infirmare empirică a susţinerilor sale. 
Obiecţia că Marx ar fi căutat, în acest sens, să descopere 
„substanţa“ valorii a fost tăgăduită de marxiști, care afirmă că el a 


definit valoarea ca pe o relaţie socială care nu există altfel decât în 
cadrul schimbului de mărfuri. Acesta nu este însă un răspuns 
potrivit dat criticilor, chiar și dacă aceştia folosesc într-un mod 
impropriu cuvântul „substanță“, Marx, ce-i drept, respinge în 
mod expres ideea că valoarea de schimb ar fi prezentă în marfă în 
chip imanent, adică independent de procesul social de schimb în 
care este antrenată. Dacă, însă, distingem valoarea de valoarea de 
schimb, putem spune că orice marfă „reprezintă cuantumul 
muncii cristalizate în ea sau că este întruchiparea sau vehiculul 
acesteia sau ce altă metaforă preferaţi, pe când valoarea de schimb 
este manifestarea valorii în cadrul schimbului de bunuri pe piaţă. 
Valoarea de schimb depinde, astfel, de existenţa economiei de 
piață (fiind, în acest sens, după Marx, un fenomen istoric 
trecător), precum şi de existenţa valorii înseși, care este „timp de 
muncă cristalizat“. Existenţa valorii nu depinde însă de sistemul 
de producţie şi de schimb; dintotdeauna oamenii au cheltuit 
muncă în confecţionarea diferitelor obiecte, valoarea fiind, în 
consecință, o calitate imanentă a lucrurilor, care, în anumite 
condiţii sociale, se manifestă ca valoare de schimb. Dacă, însă, 
„legea“ lui Marx vrea să însemne ceva mai mult decât două 
enunțuri empirice logic independente unul de altul, că 
majoritatea obiectelor utile sunt rodul muncii și că timpul de 
muncă este un element constitutiv al prețului, și dacă se 
presupune că ea înseamnă că există o valoare „reală, 
nemăsurabilă, independentă de preţ, atunci avem de-a face cu 
ceva de felul „proprietăților latente“ pe care, începând din secolul 
al XVII-lea, ştiinţa le-a repudiat. Or, pare neîndoielnic că Marx a 
avut în vedere ceva mai mult decât cele două enunţuri 
menţionate adineauri și că a intenţionat să arunce lumină asupra 
„adevăratei naturi” a valorii și a valorii de schimb. Aserţiunea că 
valoarea este timp de muncă cristalizat stă pe același plan cu 
enunţul că opiul îi adoarme pe oameni pentru că este soporific. 
Ni se vorbește despre o calitate ascunsă care se manifestă empiric 
(opiul îi adoarme pe oameni, bunurile se schimbă pe piaţă); 
această afirmaţie nu explică însă fenomenele empirice şi nici nu 
ne oferă posibilitatea de a le prevedea mai bine decât o puteam 
face în lipsa ei. 

Există și o altă formulare, care poate părea că dă conţinut legii 
valorii: enunţul lui Marx că suma preţurilor este egală cu suma 
valorilor. Nici aceasta nu este însă susținută prin vreun argument, 
iar înţelesul îi este neclar. Dacă se vând și obiecte care nu posedă 
nicio valoare — de pildă pământul, al cărui preț reprezintă renta 
anticipată —, aceasta nu poate însemna decât că preţurile și 


valorile nu sunt egale în niciun moment particular, ci doar pe 
intinderea unei perioade de timp care nu este și nu poate fi 
determinată. În acest sens, enunţul menţionat nu are un înţeles 
definibil și, în orice caz, nu este clar cum ar putea fi verificat de 
vreme ce valoarea nu poate fi exprimată cantitativ. 

Ca interpretare a unor fenomene economice, teoria valorii a lui 
Marx nu întrunește cerințele normale față de o ipoteză științifică, 
în special cerința falsificabilităţii. Ea poate fi însă apărată pe o 
bază diferită, şi anume ca o piesă de antropologie filosofică (sau, 
cum spunea Jaurès, de metafizică socială) —, o continuare a teoriei 
înstrăinării şi o incercare de a exprima o trăsătură a vieţii sociale 
importantă pentru filosofia istoriei: aceea că, atunci când 
iscusinţa şi efortul umane sunt transformate în mărturi, ele devin 
vehicule abstracte ale banului și se supun legilor impersonale ale 
pieţei, asupra cărora producătorii nu au niciun control. Teoria 
valorii nu este, așadar, o explicaţie a modului de funcţionare a 
economiei capitaliste, ci o critică a dezumanizării obiectului și 
deci și a subiectului într-un sistem unde „totul e de vânzare“. 
Astfel privită, această teorie face parte integrantă din atacul 
romantic împotriva unei societăți aservite puterii banului. 

Trebuie observat că acele analize ale lui Marx, care pot fi 
verificate empiric cu un oarecare grad de rigoare, cum ar fi rata 
descrescătoare a profitului sau schemele de reproducție din 
volumul Îl al Capitalului, nu depind logic (indiferent de ce credea 
Marx însuși) de teoria valorii, care, în contextul evaluării lor, 
poate fi ignorată. 

După cum am menţionat deja, teoria valorii a lui Marx 
cuprinde și enunţul, specific lui, că munca este nu doar măsura 
valorii, ci şi unica ei sursă. Logic, cele două părţi ale acestui enunț 
sunt separabile: e posibil ca munca să fie măsura valorii, dar nu 
unica €l Sursă, sau viceversa. 

Enunţul că munca omenească este singura sursă a valorii și 
distincţia, corelativă lui, între muncă productivă şi muncă 
neproductivă, nu sunt nici ele sprijinite cu argumente. Nu este 
clar de ce, atunci când un fermier foloseşte un cal ca să-şi are 
pământul, el însuși creează valoare, iar calul nu face decât să 
transfere o parte din propria valoare produsului. Motivul acestei 
aserţiuni arbitrare pare să-l constituie concluzia, atât de 
importantă pentru Marx, conform căreia capitalul nu creează 
valoare. Marx ştia, şi chiar a ţinut să sublinieze în Grundrisse, că, 
în calitate de forță organizatoare, capitalul sporeşte mult 
productivitatea muncii; cu toate acestea, a susţinut, urmându-l pe 
Ricardo, că aceasta e doar o contribuţie la valoarea de 


întrebuințare, nu şi la cea de schimb. Dar, dacă este așa, atunci 
capitalul este, în fapt, o sursă de avuţie reală, adică de creștere a 
cantităţii de obiecte utilizabile, deși totalul valorilor acelei avuţii 
va fi același indiferent de cantitatea ei dacă ele reprezintă același 
număr de ore de muncă (reduse la „munca simplă ). Astfel, 
creşterea avuţiei sociale nu are nimic de-a face cu creşterea 
valorilor. Ne putem imagina o societate în care producţia este 
complet automatizată, astfel încât societatea n-ar produce deloc 
valori în sensul lui Marx, deşi ar produce mari cantităţi de avuţie 
sau de valoare de întrebuințare. Nu există niciun motiv logic, fizic 
sau economic ca o asemenea societate să nu fie bazată pe 
proprietatea capitalistă, deşi ea nu ar folosi deloc „muncă vie“ sau 
muncitori productivi. 

După cum se vede, ridiculizarea de către Marx a ideii că banii 
posedă o putere magică de a se autoînmulţi pentru că pot fi dați 
imprumut cu dobândă este mult prea facilă. Enunţul conform 
căruia capitalul nu sporeşte valorile decurge logic din definiţia 
dată de el valorii şi trebuie admis dacă acceptăm acea definiţie; nu 
există însă temeiuri suficiente — logice sau empirice — de a o 
accepta. Faptul sporirii de către capital a valorilor de întrebuințare 
nu este contrar premiselor lui Marx. Dar, tocmai de aceea, 
creșterea şi repartiţia avuţiei sociale nu au legătură cu teoria după 
care munca este singura sursă a valorii; căci creşterea valorilor de 
schimb, ca deosebită de chestiunea preţurilor şi a înmulțirii 
mărfurilor, nu este prin ea însăși de niciun interes pentru 
societate. Ceea ce este de interes pentru societate este cantitatea 
de bunuri produse, modul de desfacere şi de repartiție a acestora 
și problema exploatării. Or, teoria că lucrătorul este singurul 
creator de valoare nu aruncă nicio lumină asupra acestor 
chestiuni; ea servește doar la a stârni indignare față de faptul că 
„singurul producător real“ primește o parte atât de mică din 
rezultatele muncii sale, în timp ce capitalistul, care nu contribuie 
cu nimic la valoare, obţine profit doar în virtutea calităţii sale de 
proprietar. Lăsând deoparte această interpretare morală a ei, nu se 
vede cu ce ar contribui această teorie la clarificarea mecanismului 
economiel capitaliste; şi — se cuvine să repetăm — Marx nu era de 
acord cu socialiștii ricardieni care deduceau din teoria valorii că 
muncitorul este îndrituit la echivalentul produsului muncii sale. 

Distincția dintre munca productivă şi munca neproductivă 
apare la Marx sub două forme. În unul dintre sensuri, după cum 
citim în Grundrisse, munca productivă este cea care contribuie la 
crearea de capital; iar, în acest sens, distincția se aplică doar 
producţiei capitaliste. În celălalt sens, munca productivă este cea 


care creează valori de orice fel, indiferent de condiţiile sociale. În 
legătură cu această distincţie s-au purtat între marxiști ample 
dezbateri, deoarece linia de demarcaţie dintre cele două feluri de 
muncă este foarte greu de trasat. În general, de la Marx aflăm că 
munca productivă este munca fizică aplicată la obiecte materiale; 
din anumite remarci ocazionale, se pare însă că el era dispus să-i 
considere producători şi pe cei care nu lucrează direct cu lucruri 
materiale, ci îi abilitează pe alţii să o facă, de pildă, inginerii sau 
proiectanţii din fabrici. În acest caz însă, distincţia e extrem de 
obscură și a generat în ţările socialiste dileme deopotrivă practice 
și teoretice, Ne putem întreba, de pildă, dacă munca unui medic 
este „productivă“ sau nu; din punct de vedere economic, ea 
inseamnă restabilirea sau reproducerea forței de muncă și, astfel, 
este productivă, dar atunci același lucru poate fi spus și despre 
aducerea pe lume a copiilor, ceea ce aruncă o lumină foarte 
îndoielnică asupra argumentului. Tot așa, munca unui profesor 
poate contribui la producerea de importante dexterități 
profesionale, ceea ce ar susţine prezumpţia că ea creează valori. 
Aspectul practic al chestiunii este acela că în societăţile care 
incearcă, cu mai mult sau mai puţin succes (de obicei cu mai 
puţin) să aplice criterii derivate din teoriile lui Marx, muncile 
considerate productive sunt mai respectate şi mai bine plătite; 
astfel, câtă vreme personalul didactic și medical erau oficial 
considerate categorii neproductive, nivelul scăzut al salarizării lor 
putea fi justificat teoretic. O altă consecinţă a teoriei pe care o 
discutăm era că întregul sector al serviciilor era considerat 
neproductiv și, ca atare, era de-a dreptul neluat în seamă în 
planificare. 

În prezent, distincția ne apare din ce în ce mai anacronică și 
rostul ei nu este foarte clar. Proporția celor a căror muncă constă 
în prelucrarea fizică nemijlocită a unor obiecte materiale scade pe 
măsură ce tehnologia se ameliorează, iar creşterea avuţiei totale 
depinde din ce în ce mai puţin de numărul unor astfel de 
lucrători. 

De asemenea, nu este clar pe ce își sprijină Marx teza că 
lucrătorul nu-și vinde munca, ci forţa de muncă. Chiar dacă 
suntem de acord cu el, că munca, deşi este sursa valorii, nu 
posedă ea însăşi valoare, de aici nu decurge că ea nu poate fi 
vândută; potrivit lui Marx însuși, o mulțime de obiecte şi de 
activităţi se vând deşi nu au valoare în sensul în care el definește 
valoarea. Probabil că ceea ce el voia să sublinieze era faptul că, 
atunci când capitalistul cumpără forţă de muncă în conformitate 
cu legile economiei capitaliste, el devine proprietarul persoanei 


lucrătorului pentru perioada de timp stipulată şi este îndrituir să-l 
pună pe acesta să muncească până la limita capacităţii şi a 
rezistenţei lui fizice, şi chiar peste aceasta. Dar dreptul 
capitalistului de a-l exploata pe muncitor și a-i prelungi ziua de 
muncă nu este o trăsătură constitutivă a capitalismului ca atare, ci 
aparține doar unei faze timpurii a acestuia. În ce măsură ea există 
în practică, depinde de legislaţie şi de vigoarea presiunii pe care 
clasa muncitoare este capabilă s-o exercite; în lumea capitalistă de 
astăzi nu există nicio ţară în care să se poată spune că angajatorul 
are un asemenea drept. Chiar dacă el se crede îndrituit la tot ce 
poate stoarce din muncitor, motive legale sau de altă natură îl 
împiedică să o facă şi nu e clar în ce fel contribuie aserțiunea lui 
Marx la înţelegerea capitalismului de astăzi. De altfel, teoria sa nu 
este necesară nici pentru a explica lupta muncitorilor pentru 
scurtarea zilei de muncă şi pentru salarii mai echitabile. 

Distincţiile şi conceptele aflate în cea mai strânsă legătură cu 
teoria marxiană a valorii sunt expresia ideologică a credinţei sale 
că sistemul capitalist nu poate fi reformat și că el tinde în mod 
inexorabil să comprime salariile la valoarea minimă a forței de 
muncă şi să stoarcă din muncitori maximul fiziceşte posibil. 
(Orice creştere a salariilor se datorează creşterii nevoilor, căreia nu 
i se fixează nicio limită, astfel că, oricare ar fi nivelul salariilor, se 
poate susține că muncitorul își vinde forţa de muncă la valoarea ei 
de piaţă.) Totuși, în prezent, când împotrivirea la exploatare nu 
numai că a înregistrat succese, ci a transformat radical viaţa 
socială, teoria valorii și corolarele ei nu fac decât să înceţoșeze 
tabloul, marxiştii simțindu-se obligaţi să susţină valabilitatea unor 
legi care nu au nicio legătură cu faptele. Ceea ce nu înseamnă, 
fireşte, că reprezentanţii capitalului nu fac tot posibilul să obţină 
un profit cât mai mare cu putinţă; dar aceasta e o constatare 
banală, care n-are nimic de-a face cu vreo teorie particulară a 
valorii. 

Cât despre exploatare, ea poate fi definită într-un mod 
compatibil cu intenţiile lui Marx, fără nicio nevoie, logică, de a se 
invoca teoria sa. Potrivit explicaţiei sale, exploatarea reprezintă 
munca neplătită, adică plusvaloarea însuşită de capitalist după ce 
au fost deduse costurile materialelor, salariile și uzura capitalului 
fix. Numai că Marx însuși i-a ironizat pe utopişti şi pe Lassalle 
pentru susținerea că muncitorul trebuie să primească sub formă 
de salariu întregul echivalent al valorilor produse de el, ceea ce nu 
e posibil în nicio societate. Abolirea exploatării însemna, în 
concepția sa, nu ca muncitorii să primească echivalentul a ceea ce 
produc, ci ca plusvaloarea pe care nu o primesc în salarii să revină 


societăţii sub formă de noi investiţii, de rezerve pentru situaţii de 
urgenţă, de plăți pentru serviciile „neproductive“ necesare, 
administraţie etc., plus întreţinerea celor inapţi de muncă. Or, în 
capitalism, excedentul de plusvaloare peste ceea ce îşi însușeşte 
burghezia revine într-adevăr societăţii sub toate aceste forme. 
Aspectul moral al exploatării capătă relief atunci când există un 
contrast izbitor între luxul burgheziei și sărăcia muncitorilor. 
Marx nu a susţinut însă, aidoma conducătorilor unor mişcări 
populare de mai înainte, că ar fi de ajutor în rezolvarea 
problemelor sociale dacă bunurile consumate de burghezie ar fi 
împărţite întregii populaţii. Consumul burghez raportat la sărăcia 
muncitorilor este o problemă morală, nu una economică: 
Împărțirea, o dată pentru totdeauna, a avuţiei oamenilor bogați 
între cei săraci nu ar rezolva nimic şi nu ar aduce cu sine nicio 
schimbare reală. O asemenea măsură ar avea sens doar când este 
vorba de proprietatea funciară, care ar putea fi împărțită ţăranilor, 
ceea ce s-a și făcut în mai multe ţări. Dacă locuinţele, mobila, 
îmbrăcămintea și obiectele de preţ ale burgheziei ar fi împărţite la 
săraci, acesta ar fi doar un act de răzbunare izolat, nu o rezolvare a 
problemelor sociale; și, totuşi, aceasta e singura împărțire ce ar 
rezulta din socializarea proprietăţii. Din acest motiv, Marx a evitat 
să încurajeze ideea facilă şi falsă că a desființa exploatarea 
inseamnă, pur și simplu, a-i deposeda pe cei bogaţi de avutul lor 
mobiliar; aceasta ar fi fost în dezacord cu propria teorie şi n-ar 
servi decât la potenţarea mentalității invidioase şi prădalnice a 
mișcărilor țărănești și lumpenproletare. 

Exploatarea, de fapt, nu înseamnă nici că muncitorul primește 
mai puţin decât echivalentul produsului său, nici că veniturile 
sunt îndeobşte inegale — pentru că nu se cunoaște nicio 
modalitate de a le face perfect egale într-o societate industrială 
avansată — şi nici măcar că opulenţa burgheziei este plătită din 
venituri nemuncire. Exploatarea constă în faptul că societatea nu 
controlează modul de folosire a plusprodusului și că împărţirea 
acestuia se află în mâinile celor ce deţin puterea exclusivă de 
decizie în privinţa utilizării mijloacelor de producţie. Fa este, 
aşadar, o chestiune de grad, și limitarea exploatării se poate realiza 
nu doar majorând salariile, ci și dând societății mai mult control 
asupra modului de investire şi asupra repartiţiei venitului 
naţional. Opulenţa burgheziei nu este în sine exploatare, ci o 
consecinţă a acesteia; cei ce controlează mijloacele de producţie și 
deci şi repartiţia plusprodusului își taie, fireşte, din acesta partea 
leului. 


Deşi această explicaţie a exploatării pare a fi în acord cu 
concepţia lui Marx însuși, ea este anevoie de împăcat cu 
marxismul ortodox, potrivit căruia naţionalizarea mijloacelor de 
producţie nu suprimă în mod necesar exploatarea și că, în 
anumite împrejurări, care, de altfel, au şi fost uneori realizate, o 
poate chiar înăspri. Căci, dacă exploatarea poate fi limitată în 
măsura în care societatea controlează repartiţia plusprodusului, ea 
va fi inevitabil mai mare în măsura în care mecanismele acestui 
control slăbesc. Dacă, în locul proprietăţii private, puterea de a 
controla mijloacele de producţie și de repartiție este limitată la un 
mic grup conducător necontrolat în niciun fel de către 
democraţia reprezentativă, exploatarea nu se va diminua, ci se va 
amplifica. Cu adevărat importante nu sunt privilegiile pe care și le 
rezervă conducătorii, întocmai cum nu este important cu ce fel de 
haine se îmbracă burghezia sau cât de mult caviar mănâncă; ceea 
ce contează este că masa societăţii este îndepărtată de la deciziile 
privitoare la modul de utilizare a mijloacelor de producţie și la 
repartiţia venitului. Pe scurt, exploatarea depinde de existenţa sau 
nu a unui mecanism efectiv care să le permită muncitorilor să 
participe la deciziile privitoare la produsul muncii lor şi, ca atare, 
este o chestiune de libertate politică şi de instituţii reprezentative. 
Din acest punct de vedere, comunităţile socialiste existente în 
prezent sunt exemple nu de abolire a exploatării, ci de exploatare 
dusă la extrem, dat fiind că, prin desfiinţarea dreptului legal de 
proprietate, ele au nimicit mecanismul prin care societatea 
deţinea controlul asupra propriei sale munci. Pe când în 
societăţile capitaliste — cel puţin în cele mai evoluate dintre ele — 
acest mecanism face posibilă limitarea exploatării prin impozitare 
progresivă, controlul parţial al investiţiilor şi preţurilor, instituţii 
de asistenţă socială, creşterea fondului social de consum etc., chiar 
dacă proprietatea privată asupra mijloacelor de producţie 
continuă să existe şi exploatarea nu a fost abolită. 


XIV 


FORŢELE MOTRICE 
ALE PROCESULUI ISTORIC 


1. Forțe productive, relații de producție, suprastructură 


În cuprinsul Capitalului, Marx face referire, între altele, la 
legătura cauzală dintre progresul tehnologic și expansiunea 
ncîngrădită a capitalului. În același timp, el argumentează că 
această legătură nu putea să apară şi să devină universală decât în 
anumite condiţii tehnologice, şi nu în indiferent ce perioadă 
istorică. Functionarea și tendinţa de expansiune a capitalismului 
erau un caz particular al sistemului de relații mai general care a 
guvernat viaţa socială în toate formele ei, din trecut şi din 
prezent. Descrierea acestui sistem făcută de Marx poartă 
denumirea de „materialism istoric” sau de „interpretare 
materialistă a istoriei“. Fa a fost pentru prima dată expusă 
limpede în /4eo/ogia germană, dar cea mai cunoscută formulare 
generală a ei se află în Prefaţa la Contributii la critica economiei 
politice (1859); în varii versiuni, doctrina este expusă și în scrierile 
de popularizare ale lui Engels. Iată formularea clasică dară de 


Marx: 


În producţia socială a vieţii lor, oamenii intră în relaţii determinate, 
necesare, independente de voinţa lor — relatii de producţie =, care 
corespund unei trepte de dezvoltare determinate a forţelor lor de 
producţie materiale. Totalitatea acestor relaţii de producţie constituie 
structura economică a societăţii, baza reală pe care se înalță O 
suprastructură juridică și politică şi căreia îi corespund forme determinate 
ale conștiinței sociale. Modul de producţie al vieţii materiale determină, în 
genere, procesul vieţii sociale, politice și spirituale. Nu conștiința 
oamenilor le determină existenţa, ci dimpotrivă, existenţa lor socială le 
determină conştiinţa. Pe o anumită treaptă a dezvoltării lor, forţele de 
producţie materiale ale societăţii intră în contradicţie cu relaţiile de 
producţie existente sau, ceea ce nu este decât expresia juridică a acestora 


din urmă, cu relaţiile de proprietate în cadrul cărora ele s-au dezvoltat 
până atunci. Din forme ale dezvoltării forţelor de producţie, aceste relaţii 
se transformă în cătușe ale lor. Atunci începe o epocă de revoluţie socială. 
Odată cu schimbarea bazei economice, are loc, mai încet sau mai repede, 
o revoluţionare a întregii uriașe suprastructuri. Atunci când cercetăm 
asemenea revoluționări, trebuie să facem întotdeauna deosebire intre 
revoluţionarea materială a condiţiilor economice de producţie, care poate 
fi constatată cu precizie ştiinţifică, şi formele juridice, politice, religioase, 
artistice sau filosofice, într-un cuvânt, formele ideologice în care oamenii 
devin conştienţi de acest conflict și-l rezolvă prin luptă. Asa cum un 
individ oarecare nu poate fi judecat după ceea ce gândeşte despre sine, tot 
astfel o asemenea epocă de revoluţie nu poate fi judecată prin prisma 
conștiinței sale. Dimpotrivă, această conștiință trebuie explicată prin 
contradicţiile vieţii materiale, prin conflictul existent între forţele de 
producţie sociale şi relaţiile de producţie. O formaţiune socială nu piere 
niciodată înainte de a se fi dezvoltat toate forţele de producţie pentru care 
ea oferă suficient câmp liber şi noi relaţii de producţie, superioare, nu apar 
niciodată înainte ca în sânul vechii societăţi să se fi copt condiţiile 
materiale ale existenţei lor. De aceea, omenirea îşi pune intotdeauna 
numai sarcini pe care le poate rezolva, căci, la o examinare mai 
aprofundată, se va constata întotdeauna că sarcina însăși se naște numai 
atunci când condiţiile materiale ale rezolvării ei există deja sau, cel puţin, 
sunt în proces de devenire. În linii generale, ne putem reprezenta modul 
de producţie asiatic, cel antic, cel feudal și cel burghez-modern ca tot 
atâtea epoci de progres ale formaţiunii economice a societății. Relaţiile de 
producţie burgheze reprezintă ultima formă antagonistă a procesului de 
producţie social, antagonistă nu în sensul unui antagonism individual, ci 
al unui antagonism care ia naştere din condiţiile sociale de trai ale 
indivizilor; în acelaşi timp, Forţele de producţie care se dezvoltă în sânul 
societăţii burgheze creează condiţiile materiale ale rezolvării acestui 
antagonism. De aceea, cu formațiunea socială burgheză de astăzi, se 
încheie preistoria societăţii omeneşti. 


Puţine sunt în istoria gândirii umane textele care să fi stârnit 
atâtea controverse, dezacorduri și conflicte ca acesta. Nu putem 
recapitula aici întreaga dezbatere din jurul lui, dar vom reţine 
câteva dintre punctele ei principale. 

În Dezvoltarea socialismului de la utopie la ştiinţă (Introducerea 
la ediţia engleză, 1892), Engels definea materialismul istoric drept 
„acea concepţie despre istoria omenirii care vede cauza ultimă şi 
forța motrice hotărâtoare a tuturor evenimentelor istorice 
importante în dezvoltarea economică a societăţii, în schimbările 
modului de producţie şi de schimb, în împărţirea societăţii în 
diferite clase, care decurge de aici, și în luptele dintre aceste 
clase“. 

Materialismul istoric este, aşadar, un răspuns la întrebarea: ce 
fel de circumstanţe au avut cele mai ample consecinţe în 
schimbarea civilizaţiei umane? Această din urmă noţiune este 


luată în înțelesul ei cel mai larg, care acoperă toate formele de 
comunicare, de la categoriile gândirii la organizarea socială a 
muncii şi la instituţiile politice. 

Din perspectiva materialismului istoric, punctul de plecare al 
istoriei umane îl reprezintă lupta cu natura, totalitatea mijloacelor 
folosite de om pentru a pune natura în slujba nevoilor sale, care 
cresc pe măsură ce sunt satisfăcute. Omul se deosebeşte de 
celelalte animale prin aceea că fabrică unelte; necuvântătoarele 
sunt capabile să folosească unelte într-un mod rudimentar, dar 
numai pe cele pe care le găsesc ca atare în natură. Odată cu 
perfecţionarea uneltelor într-o asemenea măsură încât individul să 
poată produce mai mult decât consumă el însuşi, apare 
posibilitatea unui conflict în legătură cu modul de împărţire a 
produsului excedentar şi situaţia în care unii oameni îşi pot 
apropria roade ale muncii altora, aşadar, o societate de clasă. 
Diversele forme pe care le poate îmbrăca această apropriere 
determină formele vieţii politice și ale conştiinţei, adică modul în 
care oamenii îşi aprehendează propria existenţă socială. 

Avem, aşadar, următoarea schemă. Forţa motrice ultimă a 
schimbării istorice este tehnologia, sunt forțele productive, 
întregul echipament de care dispune societatea, plus priceperea 
tehnică dobândită, plus diviziunea tehnică a muncii. Nivelul 
forțelor productive determină structura de bază a relaţiilor de 
producţie, adică fundamentul vieţii sociale. (Marx nu priveşte 
tehnologia însăşi ca pe o parte a „bazei“ de vreme ce vorbeşte 
despre un conflict între forțele de producţie și relaţiile de 
producţie.) Relaţiile de producţie cuprind, înainte de toate, 
relaţiile de proprietate, adică puterea juridic garantată de a 
dispune de materiile prime și de instrumentele de producţie, iar 
de la un moment încolo, și de produsele muncii. Ele mai includ 
diviziunea muncii, în cadrul căreia oamenii se diferenţiază nu 
după felul producţiei în care sunt angajaţi sau după faza 
particulară a unui același proces de producţie, ci după cum, în 
genere, iau parte la producția materială sau efectuează alte funcţii, 
precum managementul, administrația politică sau munca 
intelectuală. Separarea muncii fizice de cea intelectuală a fost una 
dintre cele mai mari revoluţii din istorie. Ea s-a putut produce 
graţie inegalităţii sociale, care permitea unor oameni să-și 
însușească munca altora fără a lua parte la procesul de producţie. 
Volumul timpului liber astfel creat a făcut posibilă munca 
intelectuală și, ca atare, întreaga cultură spirituală a umanităţii — 
artele, filosofia şi știința — își are rădăcinile în inegalitatea socială. 


O altă componentă a „bazei , adică a relaţiilor de producţie, o 
constituie modul în care produsele se distribuie și se schimbă 
între producători. 

Relaţiile de producţie determină mai departe tot spectrul de 
fenomene căruia Marx îi dă denumirea de suprastructură. Aceasta 
este formată din totalitatea instituţiilor politice, printre care 
îndeosebi statul, toate religiile organizate, asociaţiile politice, 
legile şi obiceiurile, în fine, conştiinţa umană exprimată prin 
ideile despre lume, credinţele religioase, formele creaţiei artistice 
și doctrinele juridice, politice, filosofice şi morale. Teza principală 
a materialismului istoric este că un nivel tehnologic particular 
reclamă relaţii de producţie de un anumit fel, pe care, istoriceşte, 
le şi generează în decursul timpului. Acestea, la rândul lor, dau 
naștere unei suprastructuri particulare, care constă din aspecte 
diferite şi reciproc antagoniste, pentru că relaţiile de producţie 
bazate pe însușirea muncii altora împart societatea în clase cu 
interese opuse, iar lupta de clasă se exprimă în suprastructură sub 
forma conflictului dintre forțe și opinii politice. Suprastructura 
este totalitatea armelor folosite de clasele aflate în luptă, fiecare 
urmărind să obţină pentru sine o câtime maximă din produsul 
creat de supramuncă. 


2. Existenţă socială şi conştiinţă socială 


Cele mai frecvente obiecţii formulate împotriva materialismului 
istoric în secolul al XIX-lea au fost: 1) că neagă importanţa 
acţiunii umane conștiente în istorie, ceea ce este absurd; 2) că 
pretinde că oamenii acţionează numai din interes material, ceea 
ce, de asemenea, este în dezacord cu faptele; 3) că reduce istoria la 
„factorul economic“, socotind toţi ceilalți factori, cum ar fi 
religia, gândirea, sentimentele etc., fie neimportanţi, fie 
determinaţi de cel economic, excluzând libertatea umană. 

Unele formulări ale doctrinei de către Marx și Engels ar putea 
într-adevăr să pară vulnerabile la asemenea obiecţii. Criticilor le- 
au dar replici în parte Engels, iar în parte, marxiștii de după el, 
dar nu în așa fel încât să înlăture orice ambiguitate. Totuşi, 
obiecțiile menţionate îşi pierd mult din forță dacă luăm aminte 
atent la ce întrebări răspunde materialismul istoric și la care nu. 

În primul rând, el nu este și nu se pretinde a fi o cheie pentru 
interpretarea oricărui eveniment istoric particular. Tot ce face este 
să definească relaţiile dintre unele componente ale vieţii sociale, 
dar nicidecum între toate. Într-o recenzie la Crizica din 1859 a lui 
Marx, Engels scria: 


Istoria înaintează adeseori în salturi și în zigzag și, dacă ar fi necesar s-o 
urmărim pretutindeni, am fi nevoiţi nu numai să ne ocupăm de o 
mulţime de fapte de importanţă minoră, ci să și intrerupem adesea firul 
ideilor... Reiese, așadar, că singura metodă potrivită de cercetare era 
metoda logică. În fond, însă, aceasta din urmă nu este altceva decât tot 
metoda istorică, dar degajară de forma istorică şi de elementele 
întâmplătoare stânjenitoare. 


Cu alte cuvinte, interpretarea dată de Marx dependenţei 
suprastructurii de relaţiile de producţie este aplicabilă la arii 
istorice întinse și la schimbările fundamentale din societate. Fa nu 
pretinde că nivelul tehnologiei determină fiecare detaliu al 
diviziunii sociale a muncii și, prin intermediul acesteia, fiecare 
detaliu al vieţii politice şi intelectuale. Marx şi Engels au gândit în 
ample categorii istorice şi în termenii factorilor de bază ce 
guvernează trecerea de la un sistem la altul. Fi au crezut că 
structura de clasă a unei societăţi date se repercuta cu necesitate, 
mai devreme sau mai târziu, în formele instituţionale de bază, dar 
firul evenimentelor care duceau la aceasta depindea de o 
multitudine de împrejurări accidentale. După cum îi scria Marx 


lui Kugelmann (17 aprilie 1871)... 


. istoria universală... ar fi de natură foarte mistică dacă „întâmplarea“ n- 
ar juca niciun rol. Aceste întâmplări intră, desigur, și ele în mersul general 
al dezvoltării şi sunt compensate de alte întâmplări. Însă accelerarea şi 
întârzierea depind în mare măsură de astfel de „intâmplări“, între care 
figurează şi „întâmplarea“ caracterului oamenilor care se află la început în 
fruntea mişcării. 


Engels, și el, în unele scrisori bine cunoscute, avertiza 
impotriva formulărilor exagerate ale așa-numitului „determinism 
istoric: 


Condiţiile materiale de existenţă sunt primum agens, [dar] aceasta nu face 
imposibil ca domeniul ideilor să exercite, la rândul lui, o influenţă, deşi 
secundară, asupra acestor condiţii materiale. (Scrisoarea câtre Conrad 


Schmidt, 5 august 1890) 


Factorul hotărâtor în istorie îl reprezintă, în ultimă instanţă, producerea și 
reproducerea vieţii reale. Nici Marx, nici eu n-am afirmar vreodată mai 
mult. Şi dacă cineva denaturează această aserţiune, susținând că factorul 
economic este singurul hotărâtor, preface teza de mai sus într-o frază 
goală, abstractă şi absurdă. Situaţia economică este baza, dar diferitele 
elemente ale suprastructurii, formele politice ale luptei de clasă și 
rezultatele ei — constituţiile date de clasa biruitoare după câștigarea luptei 
etc. —, formele juridice, fără a mai vorbi de oglindirea tuturor acestor lupte 
reale în minţile participanţilor, teoriile politice, juridice, filosofice, 


concepţiile religioase şi dezvoltarea lor ulterioară în sisteme de dogme, 
toate aceste elemente exercită, de asemenea, o influență asupra desfăşurării 
luptelor istorice şi determină, în multe cazuri, în special forma lor. Există 
aici 0 interacțiune a tuturor acestor factori, în cadrul căreia mişcarea 
economică, creându-și drum prin multimea nesfârșită de întâmplări... se 
impune, în cele din urmă, ca ceva necesar. (Scrisoare câtre Joseph Bloch, 21 


septembrie 1890) 


Tot aşa, marile personalități care par să modeleze cursul istoriei 
ajung, de fapt, pe scenă pentru că societatea are nevoie de ele. 
Alexandru cel Mare, Cromwell şi Napoleon sunt instrumente ale 
procesului istoric; ei îl pot afecta prin trăsăturile lor accidentale, 
dar sunt, în mod inconştient, agenți ai unei mari forțe 
impersonale pe care nu ei au creat-o. Eficiența acțiunii lor este 
determinată de situația În care aceasta se produce. 

Aşadar, dacă putem vorbi de determinism istoric, o putem face 
doar având în vedere elementele instituționale majore. Nivelul 
tehnic al secolului al X-lea fiind cel care a fost, pe atunci nu 
puteau să apară o Declaraţie a Drepturilor Omului sau Codul lui 
Napoleon. Aşa cum se știe, în societăţi cu aproximativ același 
nivel tehnologic pot exista, în fapt, sisteme politice mult diferite. 
Cu toate acestea, dacă luăm în considerare trăsăturile esenţiale ale 
acestor societăţi, şi nu detaliile accidentale ce ţin de caracterul 
personal, tradiţie şi împrejurări, va reieşi, din punctul de vedere al 
materialismului istoric, că în toate privințele decisive ele se 
aseamănă sau manifestă tendinţa de a se asemăna. 

Cât despre acţiunea reflexă a suprastructurii asupra modului de 
producţie, nici în cazul ei nu trebuie uitată precizarea „în ultimă 
instanţă. Este posibil, de pildă, ca statul să acţioneze în așa fel 
încât fie să stimuleze, fie să frâneze schimbările sociale cerute de 
nivelul forțelor productive. Eficienţa acţiunii sale va varia în 
funcţie de circumstanţe „accidentale“, dar, până la urmă, factorul 
economic va precumpăni. Dacă examinăm istoria dintr-o 
perspectivă panoramică, ca ne apare ca un vălmășag de 
evenimente haotice, printre care, însă, analistul poate sesiza 
anumite tendinţe dominante, inclusiv interrelaţiile fundamentale 
despre care vorbea Marx. El va observa, bunăoară, că formele 
juridice aproximează în mod constant situaţia în care ele servesc 
cel mai bine interesele claselor dominante şi că aceste interese se 
constituie în conformitate cu modul de producţie, schimb și 
proprietate existent în respectiva societate; se va observa, de 
asemenea, că filosofiile și credinţele şi practicile religioase variază 
în funcţie de nevoile sociale și de schimbările petrecute în 
instituţiile politice. 


În ceea ce priveşte rolul pe care-l joacă în procesul istoric 
intenţiile conştiente, punctul de vedere al lui Marx și Engels pare 
a fi următorul. Toate actele umane sunt guvernate de intenţii 
specific: sentimente personale sau interese private, idealuri 
religioase sau preocupări pentru binele public. Dar rezultatul 
acestor varii acte nu reflectă intenţiile vreunei persoane 
particulare; el este supus unui fel de regularitate statistică, 
detectabilă în evoluţia unor mari unităţi sociale, dar care nu ne 
spune ce se întâmplă cu componentele individuale ale acestora. 
Materialismul istoric nu susține că motivele personale sunt 
neapărat ignobile sau egoiste sau că toate sunt de același fel; el nu 
este deloc interesat de astfel de motive şi nu încearcă să prezică 
comportamentul individual. Îl interesează doar fenomenele de 
masă, care nu sunt voite conştient de nimeni, dar care se petrec 
conform unor legi sociale care sunt la fel de regulate şi de 
impersonale ca legile naturii fizice. Indivizii umani și relaţiile 
dintre ei constituie totuși singura realitate a procesului istoric, 
care, în cele din urmă, constă din comportamentele conştiente ale 
indivizilor. Totalitatea actelor lor formează un pattern de legi 
istorice diacronice, descriind trecerea de la un sistem social la cel 
următor, precum şi de legi funcţionale referitoare la interrelaţia 
unor elemente cum sunt tehnologia, formele de proprietate, 
barierele de clasă, instituţiile statului şi ideologia. 


Oamenii îşi făuresc ei înşişi istoria, dar și-o făuresc nu după bunul lor plac 
și în împrejurări alese de ei, ci în împrejurări care există independent de ei, 
împrejurări date şi moștenite din trecut. (Oprsprezece brumar al lui Ludovic 
Bonaparte, |) 


Riguros vorbind, este greşit să se spună că materialismul istoric 
distinge în istorie diverși „factori“ pe care apoi îi „reduce“ la unul 
singur sau pretinde că toţi ceilalți depind de el. Că o astfel de 
abordare este eronată, a arătat-o, printre alții, Plehanov. Aşa- 
numiții „factori“ istorici nu sunt entităţi substanţiale, ci abstracții. 
Procesul istoric este unul singur, iar toate evenimentele 
importante sunt alcătuire din fenomene şi influenţe cât se poate 
de variate: mentalități, tradiţii, interese şi idealuri. Potrivit 
materialismului istoric, pe scena istoriei opiniile oamenilor, 
obiceiurile și instituţiile sunt afectate în mod precumpănitor de 
sistemul existent de producţie, schimb şi repartiție. Aceasta este, 
fireşte, o formulare extrem de generală şi care, în fond, nu face 
decât să marcheze opoziția dintre el și tipul de teorii care 
consideră că instituţiile și organizarea socială sunt, în ultimă 
instanţă, produsul unor opinii sau al Spiritului Istoriei care 


acţionează în vederea atingerii scopului său. Formularea nu indică 
nici modul în care „existenţa socială a oamenilor le determină 
conștiința“; acest enunţ se pretează la o multitudine de 
interpretări, chiar ŞI după ce dăm deoparte ideea eronată că 
oamenii nu sunt conştient motivaţi de nimic altceva decât de 
interesul material. În particular, nu e clar dacă „determinarea“ 
menţionată în ea este teleologică sau doar cauzală. Când spunem 
că forme ale conștiinței, cum sunt doctrinele religioase și 
filosofice, „reflectă“ sau „exprimă“ interesele comunităţii sau 
clasei în care iau naștere, aceasta poate însemna fie că ele servesc 
interesele acelei comunităţi, adică aceasta obţine avantaje din 
credința în ele, fie, pur și simplu, că ele sunt aşa cum sunt 
datorită situaţiei în care se află respectiva comunitate. Marx și 
Engels au explicat, de pildă, că idealurile de libertate politică au 
servit interesele burgheziei, pentru că dintre ele făcea parte şi 
ideea comerțului liber și a libertăţii de a vinde şi cumpăra forţa de 
muncă. În acest sens, se poate spune că ideea de „libertate“ a fost 
un instrument de susţinere a expansionismului burghez. Dar 
atunci când Engels spune că teoria calvinistă a predestinării a fost 
o expresie religioasă a faptului că succesul sau falimentul 
comercial nu depindea de intenţiile comerciantului, ci de 
anumite forţe economice, atunci, fie că suntem sau nu de acord 
cu acest enunţ, se impune să recunoaștem că el nu face decât să 
aserteze o legătură cauzală, pentru că ideea dependenţei absolute 
de lumea exterioară (în speță de piaţă, sub înfățișarea „mistificată“ 
a Providenţei) nu pare să promoveze interesul comerciantului, ci 
mai degrabă să-i pecetluiască neputinţa. De regulă, însă, atunci 
când fondatorii materialismului istoric interpretează fenomenele 
suprastructurii, ei o fac pentru a arăta că ideile, aspiraţiile sau 
instituţiile nu doar sunt cauzate de interesele clasei respective, ci şi 
servesc efectiv acestor interese, adică sunt funcţional adaptate 
nevoilor acelei clase. În plus, analogia este cu un organism fizic 
mai degrabă decât cu un scop uman. Ideile cu pricina acţionează 
în avantajul celor ce cred în ele, chiar dacă sau poate tocmai 
pentru că faptul acesta le rămâne ascuns sau este răstălmăcit. 
Funcţia lor este, în parte, realmente una de mistificare, de 
transpunere a unor interese în idealuri şi a unor fapte concrete în 
abstracţiuni, astfel încât cei ce se folosesc de ele nu înţeleg ce 
anume fac şi de ce. 

În acest punct, firește, posibilitățile interpretative ale 
materialismului istoric încep să-și arate anumite limitări. Atunci, 
de pildă, când explică istoria religiei, el dă seama nu atât de 
geneza unei idei particulare, cât de faptul răspândirii ei. El nu 


poate spune de ce o anumită concepţie despre divinitate şi 
mântuire s-a ivit în mintea unui evreu trăitor la periferia 
Imperiului Roman în epoca lui August şi Tiberiu, ci urmărește să 
explice procesul social prin care creștinismul s-a răspândit în tot 
cuprinsul imperiului, iar până la urmă a şi triumfat asupra lui. 
Teoria materialist-istorică nu poate da seama de fiecare dintre 
disputele dogmatice ivite între nenumăratele secte creștine, dar 
explică principalele tendinţe ale acestor secte prin raportare la 
clasele sociale cărora le aparțineau adepţii lor. Tot așa, ea nu poate 
să explice apariţia şi natura cutărui talent artistic particular, dar 
poate interpreta marile tendinţe din istoria artei în lumina 
„viziunii despre lume“, reprezentată de fiecare dintre ele, și a 
originilor acestei viziuni în ideologia de clasă. Limitele pe care le 
are folosirea teoriei despre care vorbim sunt importante, căci ar fi 
o amăgire dacă cineva şi-ar închipui că împărțirea societăţii în 
clase ar putea vreodată să ofere explicaţia tuturor diferenţierilor ei 
fără excepţie. Chiar şi luptele şi controversele politice sunr pline 
de detalii care nu se lasă explicate prin conflictul de clasă, deși 
metoda materialismului istoric poate fi aplicată în interpretarea 
unor dispute fundamentale sau a perioadelor când societatea este 
mai mult decât de obicei polarizată în termeni de clasă. 

În ce constă, aşadar, după Engels și după majoritatea 
teoreticienilor marxiști, influenţa determinantă a bazei, respectiv 
„relativa independență“ a diverselor forme de suprastructură? 
Această influenţă priveşte doar unele elemente ale suprastructurii, 
dar acestea sunt dintre cele importante. De exemplu, în orice 
sistem politic, clasa posedantă va face tot ce-i stă în putinţă spre a 
configura legislaţia privitoare la moştenire în aşa fel încât averile 
să rămână neatinse, și ea va face nestingherit acest lucru dacă 
deţine integral puterea politică. Totuşi, chiar și atunci când există 
o astfel de legătură vădită între interesul material de clasă și 
legislaţie, libertatea de acţiune e posibil să fie limitată de 
împrejurări accidentale cum sunt legile și cutumele tradiţionale 
din societatea cu pricina sau credințele religioase apărute în alte 
epoci, dar care nu și-au pierdut încă influenţa. Înăuntrul 
suprastructurii societăţilor împărţite în clase acționează 
intotdeauna forțe antagoniste, ceea ce face ca instituţiile politice 
și juridice să fie îndeobşte rezultatul unui compromis între 
interese discordante. În plus, acestea sunt, de regulă, distorsionate 
de tradiţia care acţionează ca o forţă de sine stătătoare și care va fi 
cu atât mai mare cu cât diferitele elemente ale suprastructurii nu 
sunt întruchipate în instituţii. Forţa tradiţiei va fi cea mai mare în 
anumite materii pur ideologice, cum sunt, de pildă, opiniile 


filosofice sau estetice; aici, influenţa bazei asupra suprastructurii 
va fi relativ mai slabă decât, bunăoară, în cazul instituţiilor 
juridice. Nu trebuie, aşadar, inferat din materialismul istoric că 
relaţiile de producţie determină în mod univoc întreaga 
suprastructură; ele o fac doar în linii mari, excluzând anumite 
posibilităţi și încurajând anumite tendinţe în detrimentul altora. 
Unele dintre elementele unei suprastructuri date pot să persiste 
aparent neschimbate de-a lungul unor formaţiuni economice 
diferite, deși semnificaţia lor poate varia după împrejurări; lucrul 
acesta este valabil în cazul credințelor religioase și al doctrinelor 
filosofice. În plus, unele elemente ale suprastructurii pot dobândi 
autonomie datorită faptului că anumite nevoi umane îmbracă o 
formă independent, iar anumite valori instrumentale devin 
scopuri în sine. După cum a observat Marx, suma nevoilor nu 
este constantă, ci crește odată cu progresele în sfera producţiei. 


Trebuinta consumului de a avea un obiect sau altul se datorează percepţiei 
acestuia, Obiectul de artă — ca oricare alt produs — creează un public care 
înţelege arta și e capabil să guste frumosul. Producţia produce, aşadar, nu 
numai un obiect pentru subiect, ci și un subiect pentru obiect, 
(Grundrisse, Introducere) 


La Începuturile civilizației, fortele productive ale muncii sunt foarte 
reduse, dar tot atât de reduse sunt și cerintele, care se dezvoltă odată cu 
mijloacele materiale menite a le satisface și cu ajutorul lor. (Capitalul, 1, 


Capitolul XIV) 


Nu este nicidecum în dezacord cu ideile lui Marx sau cu 
materialismul istoric susţinerea că, bunăoară, trebuinţele estetice 
au ajuns să pretindă a fi satisfăcute de dragul lor înșiși, nefiind 
doar „aparente“ sau subordonate altor trebuinţe, mai 
fundamentale. Or, dacă anumite valori instrumentale au devenit 
astfel independente, alături de nevoile fizice elementare, de 
condiţiile biologice ale existenţei, este cât se poate de firesc ca 
procesul de creare a lor să înceteze de a mai depinde de relaţii 
bazate, în cele din urmă, pe aceste nevoi elementare. 

Caracterul funcţional al diverselor elemente ale suprastructurii 
nu exclude, în viziunea lui Marx, permanenţa anumitor creaţii ale 
culturii umane. Pentru a explica valoarea perenă a artei antice 
greceşti, el sugerează că omenirea, aidoma individului, se întoarce 
cu plăcere la închipuirile din copilăria sa, pe care le ştie apuse 
pentru totdeauna, dar pentru care continuă să simtă afecțiune. 
De aici, ar decurge că, în viziunea lui Marx, activitatea culturală 


nu este un simplu auxiliar al dezvoltării economico-sociale, ci 
cuprinde și valori independente de rolul său de slujitoare a unor 
rânduieli sociale particulare. 

Tot aşa, aserțiunea că „existenţa socială determină conștiința“ 
nu trebuie considerată o lege eternă a istoriei. Critica economiei 
politice descrie dependenţa conștiinței sociale de relaţiile de 
producţie ca pe un fapt care a existat permanent în trecut, de 
unde însă nu urmează că așa va trebui să fie pentru totdeauna. 
Socialismul, aşa cum și-l reprezenta Marx, urma să lărgească 
enorm sfera activităţii creatoare din afara procesului de producţie, 
eliberând conștiința de mistificare şi viaţa socială de forţe 
reificate. În astfel de condiţii, conştiinţa, adică voinţa și iniţiativa 
conștiente ale indivizilor, avea să deţină controlul proceselor 
sociale, astfel încât ea urma să determine existenţa, şi nu invers, 
De altfel, maxima citată pare a se raporta la conștiința ideologică, 
adică aceea care nu este conştientă de caracterul său instrumental. 
Pe de altă parte, în /deo/ogia germană se spune despre conștiință 
că nu poate fi niciodată altceva decât viaţa conștientă, adică 
modul în care oamenii percep niște situaţii apărute independent 
de conştiinţă. Poate că, totuşi, aceste două formulări nu se exclud 
reciproc. Regula potrivit căreia existenţa determină conştiinţa 
poate fi privită ca un caz particular al regulii mai generale după 
care conștiința este totuna cu existenţa conștientă: un caz 
particular aplicabil întregii istorii trecute, în care produsele 
activităţii umane se transformau în forţe de sine stătătoare care 
dominau procesul istoric. Din momentul în care această 
dominație încetează, iar dezvoltarea socială ajunge supusă 
deciziilor umane conştiente, nu va mai fi adevărat că „existenţa 
determină conștiința“; va fi, însă, pe mai departe, adevărat că 
conștiința este o expresie a vieții, dat fiind că acesta este un 
principiu al epistemologiei, şi nu al filosofiei istoriei. Fireşte, 
conștiința vieţii este o funcţie a vieţii „preconștiente”, nu în 
sensul lui Schopenhauer sau Freud, ci în sensul că gândirea și 
simţirea, precum și modalităţile în care ele se exprimă în ştiinţă, 
artă şi filosofie sunt un instrument legat în mod pozitiv sau 
negativ cu autorealizarea omului în istoria empirică. Cu alte 
cuvinte, situaţia în care existenţa socială determină conştiinţa este 
una în care avem de-a face cu o conștiință „mistificată, 
nelămurită în privinţa adevăratei sale meniri și care, în consecinţă, 
acţionează contrar interesului omului, potenţându-i aservirea. 
Odară eliberată, din mijloc de înrobire, conștiința devine un 
mijloc de emancipare, conştientă de propria-i participare la 
realizarea omului și de faptul că este parte integrantă a 


ansamblului existenţei sociale. Ea ajunge să controleze relaţiile de 
producţie în loc să fie dominată de ele. Rămâne pe mai departe 
expresia şi instrumentul unei vieţi ce aspiră la plinătatre, dar, în loc 
de a sărăci viaţa, susţine această aspirație şi, în loc de frână, devine 
o sursă de energie creatoare. Într-un cuvânt, conștiința eliberată 
este o conştiinţă demistificată şi conștientă de propria-i 
contribuţie la expansiunea posibilităţilor umane. Conştiinţa este 
în toate epocile un instrument al vieţii, dar pe întregul parcurs al 
istoriei de până acum (care poate fi calificată drept preistorie) ea a 
fost determinată de nişte relaţii de producţie independente de 
voinţa umană. Această interpretare este, În orice caz, compatibilă 
cu scrierile lui Marx, deşi el nu a formulat-o nicăieri în mod 
expres. 


3. Progresul istoric şi contradicţiile lui 


Întregul progres de până acum (spune mai departe teoria) a fost 
plin de contradicții interne. El a sporit puterea totală a omului 
asupra naturii, dar privând majoritatea oamenilor de roadele 
acestei puteri și aservind întreaga umanitate unor forţe materiale 
obiectivare. Contrar viziunii lui Hegel, istoria nu a însemnat o 
cucerire treptată a libertăţii sociale, ci mai degrabă crescânda ei 
extinctie. 


Se pare că, pe măsură ce omenirea supune natura, omul devine sclavul 
altui om sau al propriei lui josnicii. Chiar şi lumina pură a ştiinţei pare că 
nu poate străluci decât pe fondul întunecat al ignoranței. (Cuvântrarea 
ținută de Marx la aniversarea organului chartist The People's Paper, la 14 


aprilie 1856) 


Un ton similar caracterizează şi scrisul lui Engels în lucrarea sa, 


Originea familiei (capitolul II): 


Căsătoria monogamă a constituit un mare progres istoric, dar, în acelaşi 
timp, alături de sclavie și de avuţia privată, ea a inaugurat acea epocă ce 
dăinuieşte până astăzi şi în care orice progres este totodată un regres 
relativ, în care bunăstarea și dezvoltarea unora se înfăptuiesc cu preţul 
suferințelor și oprimării celorlalți. 


Apoi, din nou: 


Dar fiind că baza civilizaţiei este exploatarea unei clase de către altă clasă, 
întreaga ei dezvoltare se desfășoară într-o permanentă contradicţie. Fiecare 
progres al producţiei înseamnă, în același timp, un regres al situaţiei clasei 
asuprite, adică al marii majorităţi. (/bizem) 


Într-adevăr, numai printr-o colosală risipă a dezvoltării individuale se 
poate asigura și realiza, în gencre, dezvoltarea omenirii în epoca istorică 
nemijlocit premergătoare reconstituirii conștiente a societăţii omeneşti, 


(Capitalul, III, Capitolul V, ii) 


Această latură negativă, antiumană, a progresului este o 
consecinţă ineluctabilă a muncii înstrăinate. Dar, tocmai din acest 
motiv, chiar şi în cele mai crude aspecte ale civilizaţiei putem 
sesiza travaliul istoriei care creează premisele eliberării finale a 
omului. Din acest punct de vedere, poate că cele mai 
caracteristice observaţii ale lui Marx sunt cele cuprinse în 
articolele sale privitoare la stăpânirea britanică în India. După ce 
descrie efectele ei devastatoare asupra pașnicelor comunități 
stagnante indiene, el scrie următoarele: 


Oricât de tristă ar fi, din punctul de vedere al sentimentelor omenești, 
privelistea distrugerii acestor nenumărate organizații sociale pașnice, 
patriarhale, harnice, a destrămării lor în elementele lor componente, oricât 
de dureros ar fi să le vezi azvârlite într-un noian de calamităţi, iar pe 
fiecare dintre membrii lor pierzându-și, în același timp, vechile forme de 
civilizaţie, precum Și sursele de existență moștenite din MOȘI-Sirămoși, nu 
trebuie totuși să uităm că aceste idilice comunităţi sătești, oricât de 
inofensive ar părea, au constituit dintotdeauna temelia solidă a 
despotismului oriental, că ele au îngrădit raţiunea omenească în cadrul cel 
mai strâmt cu putinţă, transformând-o într-o unealtă docilă a superstiţiei, 
încătuşând-o în lanţurile regulilor tradiţionale și răpindu-i orice măreție, 
orice iniţiativă istorică... Nu trebuie să uităm că aceste mici comunităţi 
purtau stigmatul deosebirilor de castă și al sclaviei, că ele îl subordonau pe 
om împrejurărilor exterioare în loc de a face din el stăpânul acestor 
împrejurări, că ele au transformat într-o fatalitate imuabilă, predestinată 
de natură, o stare socială care se autodezvoltă, creând astfel un cult 
primitiv al naturii, al cărui caracter degradant îşi găseşte expresia deosebită 
în faptul că omul, acest stăpân al naturii, cade în genunchi înaintea 
maimuţei Hanuman și a vacii Sabala... 


Problema este de a şti dacă omenirea îşi poate îndeplini menirea fără o 
revoluţionare fundamentală a condiţiilor sociale din Asia. Dacă nu, atunci, 
cu toate crimele pe care le-a săvârșit, Anglia a fost unealta inconștientă a 
istoriei atunci când a provocat această revoluţie. $i, în cazul acesta, oricât 
de dureros ar fi pentru sensibilitatea noastră personală spectacolul 
prăbușirii unei lumi vechi, din punctul de vedere al istoriei avem dreptul 
să exclamăm împreună cu Goethe: Solte diese Qual uns guălen/ Da sie 
unsere Lust vermebrt: |Chinul oare-n clesti ne strânge/ Bucuria s-o 


sporească.] (New York Daily Tribune, 25 iunie 1853) 


Reflecţiile cuprinse în aceste pasaje ne oferă o cheie importantă 
pentru înţelegerea interpretării marxiene a istoriei. Recunoaștem 
în ele ideea hegeliană de misiune istorică îndeplinită inconştient, 
în pofida crimelor și a pătimirilor, de către anumite popoare sau 


clase. Recunoaștem şi ideea de misiune sau vocaţie istorică a 
omenirii ca întreg. Mai observăm, în plus, că Marx priveşte 
mereu procesul istoric din perspectiva eliberării viitoare a 
omenirii, care-i serveşte drept unică grilă în judecarea 
evenimentelor curente; în particular, el nu acordă importanţă 
cuceririlor economice ale clasei muncitoare în condiţiile 
capitalismului decât în raport cu acest ţel final. Şi mai este de 
notat, în fine, că evaluarea istorică de către Marx a acţiunilor 
umane prin prisma rolului jucat de ele în pregătirea eliberării 
finale nu avea nimic de-a face cu o judecată morală; din punct de 
vedere moral, crimele imperialiştilor britanici nu erau atenuate de 
faptul că ele făceau mai apropiată ziua revoluţiei. Acesta e şi 
punctul de vedere promovat în cuprinsul Capitalului, în care 
indignarea morală faţă de cruzimea și infamia exploatării stă 
alături de convingerea că această stare de lucruri favoriza 
apropierea revoluţiei. Înăsprirea exploatării grăbea prăbuşirea 
capitalismului, dar, de aici, nu decurgea faptul că muncitorii care 
i se împotriveau acționau „în răspăr cu istoria“. Totuşi, acţiunea 
lor avea caracter progresist nu pentru că le îmbunătăţea soarta şi 
această îmbunătăţire era, prin ea însăși, un lucru bun, ci pentru că 
ca contribuia la dezvoltarea „conştiinţei de clasă“ a muncitorilor, 
care era o precondiţie a revoluţiei. 

Marx şi Engels credeau că o civilizaţie superioară are drepturi 
asupra uneia inferioare ei. Colonizarea franceză a Algeriei și 
victoria SUA asupra Mexicului au fost considerate de ei 
evenimente progresiste; în general, ei se situau de partea 
naţiunilor „istorice“ mari şi împotriva popoarelor înapoiate sau a 
celor care, din indiferent ce motiv, nu aveau șanse de dezvoltare 
istorică de sine stătătoare. (De pildă, Engels spera ca Austro- 
Ungaria să înghită micile ţări balcanice, iar Polonia, ca naţiune 
istorică, trebuia, în opinia lor, să se reconstituie şi să aducă sub 
dominaţia sa popoarele mai puţin dezvoltate de la est: lituanienii, 
bielorușii și ucrainenii.) Viitoarea eliberare pe care se sprijinea 
optimismul lor istoric nu se reducea la abolirea sărăciei şi 
satisfacerea nevoilor umane elementare, ci însemna împlinirea 
destinului omenirii şi dobândirea de către om a demnităţii şi 
măreției sale prin luarea în stăpânire a naturii şi a propriei vieti. 
Vedem, aşadar, cum, în pofida abandonării de către Marx a 
vechilor formulări privind reaproprierea naturii umane, crezul său 
în umanitate și în împlinirea ei în cursul istoriei se alimenta din 
și, la rândul său, determina atitudinea sa faţă de evenimentele 
curente. Capitalismul, prin toate caracteristicile lui negative şi 
prin multipla sa neomenie, pregătise baza tehnologică necesară 


pentru ca omul să se poată emancipa de constrângere şi de nevoi 
materiale şi să-și dezvolte facultăţile intelectuale şi artistice 
considerate drept scop în sine. 


Supramunca maselor muncitoreşti a incetat să fie o condiţie a dezvoltării 
avuţiei generale, după cum nonmunca celor puţini a încetat să fie o 
condiţie a dezvoltării forțelor universale ale minţii omenești, În felul 
acesta, producţia bazată pe valoare de schimb se năruie și însuși procesul 
nemijlocit al producţiei materiale este dezbărat de jalnica sa formă 
antagonică. Începe libera dezvoltare a individualităților şi, ca urmare, are 
loc nu o reducere a timpului de muncă necesar, în scopul creării de 
supramuncă, ci, in general, o reducere la minimum a muncii necesare a 
societății, acestei reduceri corespunzându-i, în respectivele conditii, 
cultivarea artistică, ştiinţifică etc. a indivizilor, datorită timpului devenit 
disponibil pentru toţi și mijloacelor create în acest scop. (Grundrisse, IT, 


2, Caietul VII) 


Astfel, calvarul istoriei nu va fi fost zadarnic, iar generaţiile 
viitoare aveau să culeagă roadele suferințelor îndurate de 
predecesoarele lor. 

Se impune subliniat că, în gândirea lui Marx, conceptul de 
„mod de producţie este un instrument de bază pentru împărţirea 
istoriei în perioade, precum și pentru înţelegerea el ca un singur 
tot. Există totuși un punct care le-a dat bătaie de cap 
comentatorilor, și anume „modul de producţie asiatic“, la care 
Marx se referă în Grundrisse şi în unele articole şi scrisori ale sale 
din 1853. Esenţa sistemului asiatic, întâlnit îstoriceşte în China, 
India și unele ţări musulmane, constă în faptul că proprietatea 
privată asupra pământului este aproape necunoscută, deoarece 
condiţiile geografice și climaterice făceau necesar un sistem de 
irigație pe care nu-l putea furniza decât o administraţie 
centralizată. De aici derivă rolul special autonom al aparatului 
statal despotic de care depindea în mare parte economia; 
comerţul era dezvoltat pe o scară foarte restrânsă, nu existau orașe 
ca centre ale meşteșugurilor şi industriei, iar burghezia autonomă 
cra ca şi inexistentă. Comunitățile săteşti tradiţionale se 
perpetuau secole de-a rândul într-o stare socială și tehnică 
stagnantă.  Disoluţia treptată a acestor comunităţi şi a 
despotismului statal s-a datorat capitalismului european, și nu 
unor cauze interne. 

Pe vremea lui Stalin, marxismul ortodox excludea cu totul 
„modul de producţie asiatic“ din schema istoriei din următoarele 
motive: întâi, dacă o mare parte din omenire a trăit timp de 
secole cu o economie de un tip cu totul sui-generis, nu se mai 
putea vorbi de o schemă uniformă de dezvoltare pentru întreaga 


omenire. Progresul de la sclavagism, prin feudalism, la capitalism 
s-ar aplica doar unei părţi a lumii, nu și restului, ceea ce înseamnă 
că nu putea să existe o teorie marxistă universal valabilă a istoriei. 
În al doilea rând, potrivit celor scrise de Marx, particularitățile 
sistemului asiatic se datorau unor factori geografici; dar cum 
putea fi susținut primatul tehnologiei faţă de condiţiile naturale 
dacă acestea din urmă au putut da naștere, într-o mare parte din 
lume, unei forme diferite de dezvoltare socială? În al treilea rând, 
Marx spunea despre sistemul asiatic că a dus la împotmolirea 
ţărilor respective într-o stagnare din care le-a scos abia 
pătrunderea în ele a unor popoare a căror dezvoltare economică 
urmase o linie diferită; s-ar părea, astfel, că „progresul nu e o 
Caracteristică necesară a istoriei umane, ci că, în funcţie de 
împrejurări, el poate să aibă sau să nu aibă loc. În lumina acestor 
considerente, „modul de producţie asiatic” părea să contravină 
celor trei principii fundamentale pe care marxiștii ortodocşi le 
atribuiau îndeobşte materialismului istoric: rolul primordial al 
forţelor de producţie, inevitabilitatea progresului și uniformitatea 
evoluţiei societăţii umane. Putea să pară că doctrina era aplicabilă 
doar Europei Occidentale și că însuși capitalismul era un 
accident, un sistem care s-a întâmplat să se ivească într-o zonă 
particulară, nu foarte întinsă a lumii, dovedindu-se mai apoi 
suficient de puternic şi de expansiv pentru a se impune întregii 
planete. Marx însuşi nu a tras această concluzie, deși — lucru 
semnificativ — într-o fază ulterioară a făcut observaţia că analiza sa 
din Capitalul era aplicabilă doar Europei Occidentale. Concluzia 
decurge însă în chip firesc din cele scrise de el despre sistemul 
asiatic. Ar putea să pară că nu avem de-a face aici decât cu un 
detaliu al filosofiei marxiene a istoriei, însă, dacă el este acceptat, 
se impune a fi revizuite un număr de stereotipuri, în special cele 
legate de determinismul istoric şi de ideea de „progres“. 


4. Interpretarea monistă a relațiilor sociale 


Materialismul istoric, după cum am văzut, oferă o explicaţie 
teoretică a principalilor determinanţi ce pot fi folosiţi în predicția 
liniilor generale de dezvoltare, dar nu şi a unor evenimente 
specifice. Ca orice altă filosofie a istoriei, el nu este o teorie 
cantitativă și nu ne poate informa cu privire la forţa relativă a 
factorilor ce intervin într-un proces social particular. El aspiră 
însă să ne facă în măsură să discernem structura fundamentală a 
oricărei societăţi analizând relaţiile ei de producţie şi împărţirea în 
clase rezultată nemijlocit din ele. Cât despre semnificaţia 
sintagmei „relaţii de producţie“, ea nu se desprinde în mod 
univoc din scrierile lui Marx și Engels. Acesta din urmă, în 
Originea familiei... include în „producţia şi reproducţia 
nemijlocită a vieții“ nu doar producerea de unelte şi de mijloace 
de subzistență, ci și reproducţia biologică a speciei, doctrină 
deseori criticată de către marxiştii de mai târziu; iar în scrisoarea 
sa către Starkenburg, din 25 ianuarie 1894, Engels includea 
printre „condiţiile economice” întreaga tehnică de producţie şi 
transport, precum şi geografia. Aici nu este vorba de o simplă 
chestiune verbală privind definirea precisă a unor termeni ca 
„relaţii de producţie“ sau „condiţii economice“, ci de întrebarea 
dacă întreaga suprastructură este determinată de un singur tip de 
împrejurări sau de mai multe tipuri reciproc independente. De 
pildă, este aspectul social al creşterii speciei (adică instituţiile 
familiale și situația demografică) total dependent de modul de 
producție şi de repartiție sau prezintă caracteristici biologice şi 
alte caracteristici, cu consecinţe proprii asupra altor fenomene 
sociale din sfera suprastructurii? Sau, analog, în ce măsură poate fi 
considerată geografia un factor independent în procesele sociale? 
Marx observă în Capitalul (vol. I, cap. XIV) că sistemul capitalist 
a luat naștere în zona temperată a globului, deoarece abundenta 
de la tropice nu-i îmboldea pe oameni la eforturi care să dea 
naștere tehnologiei. Se pare, astfel, că, pentru Marx, anumite 
circumstanţe naturale sunt o condiţie cel puţin necesară a unei 
evoluții sociale particulare. Dar, în acest caz, nivelul tehnologiei, 
care, în forma sa primitivă, a fost atins de toate ramurile speciei 
umane, nu poate fi o condiţie suficientă a schimbărilor în relaţiile 
de producţie. Cele spuse aici despre geografie se aplică deopotrivă 
și fenomenelor demografice. Mesajul materialismului istoric pare 
a fi că o tehnologie dată este o cauză suficientă a unor anumite 
relaţii de producţie cu condiţia de a fi întrunite anumite alte 


condiţii geografice sau demografice. Tot aşa, aceste relaţii de 
producţie sunt o cauză suficientă a anumitor trăsături esenţiale ale 
suprastructurii politice dacă sunt satisfăcute anumite alte condiţii, 
ţinând, spre exemplu, de conștiința sau tradiţiile unui popor sau 
de situaţia lui prezentă. După cum se vede, valoarea interpretativă 
a materialismului istoric iese în evidență doar în analize 
particulare în care se pot discerne și diverşi alți factori, şi nu în 
premisele generale care prescriu doar direcţia cercetării. 

În sfârșit, materialismul istoric, ca ansamblu de principii 
călăuzitoare ce îndreaptă atenţia asupra unui tip particular de 
interrelaţii, trebuie distins de materialismul istoric ca teorie ce 
trasează cursul de bază al evenimentelor umane de la comunitatea 
primitivă până la societatea fără clase. Această panoramă a istoriei 
lumii se sprijină pe premisa că, dacă examinăm evoluţiile la o 
scară temporală destul de întinsă, ele pot fi explicate prin 
schimbări şi ameliorări în mijloacele de satisfacere a nevoilor 
materiale şi că, dincolo de un anumit nivel tehnologic, aceste 
evoluții îmbracă forma luptei între clase cu interese antagonice. 


5. Conceptul de „clasă 


În scrisoarea sa din 5 martie 1852 către Joseph Weydemeyer, 
Marx precizează că nu el a descoperit existenţa claselor sau a 
luptei de clasă; el a dovedit doar că existenţa claselor se leagă de 
anumite faze istorice de dezvoltare a producţiei, că lupta de clasă 
duce la dictatura proletariatului şi că această dictatură constituie 
trecerea la o societate fără clase. 

Nici Marx, nici Engels nu au definit vreodată cu claritate 
conceptul de clasă, iar capitolul ultim al volumului HI al 
Capitalului, care urma să trateze această chestiune, se curmă brusc 
după trei sau patru alineate. În el, Marx formulează întrebarea: 
„Ce anume face ca muncitorii salariaţi, capitaliștii şi latifundiarii 
să reprezinte cele trei mari clase sociale?“ La prima vedere, 
continuă el, ar părea că ei se caracterizează prin identitatea 
surselor de venit în cadrul fiecărei clase: salariile, profitul, 
respectiv renta funciară. Dar, citim mai departe, din acest punct 
de vedere, medicii, funcţionarii publici şi mulţi alţii ar constitui 
clase distincte, definite, în fiecare caz, prin sursa respectivă de 
venit. De unde se vede că acest criteriu este, în orice caz, 
insuficient. 

Kautsky, care a reluat discuţia din punctul în care o lăsase Marx 
şi a încercat să reconstituie ideile acestuia, a ajuns la următoarea 
concluzie (Interpretarea materialistă a istoriei, IV, i, 1-4). 


Conceptul de clasă are un caracter polar, adică o clasă există 
numai prin opoziţie cu o alta. (Ar fi, așadar, absurd să vorbim 
despre o societate formată dintr-o singură clasă; o societate nu 
poate fi decât ori fără clase, ori compusă din cel puţin două clase 
reciproc ostile.) O colectivitate umană nu devine clasă pentru 
simplul fapt că veniturile membrilor ei provin din aceeași sursă; 
ca mai trebuie să se afle în stare de conflict cu o altă clasă sau cu 
alte clase în chestiunea distribuirii venitului. Dar nici aceasta nu 
este de-ajuns. Dat fiind că muncitorii, capitaliştii și latifundiarii 
își obţin, în fapt, toţi veniturile din aceeași sursă, şi anume din 
valoarea creată de munca muncitorilor, și dat fiind că modul de 
repartiție a acestei valori depinde de cine deţine mijloacele de 
producţie, criteriul ultim îl constituie proprietatea. În consecinţă, 
avem, pe de o parte, clasele posedante care deţin mijloacele de 
producţie şi, ca atare, îşi însușesc plusvaloarea creată de munca 
muncitorilor, iar pe de altă parte, clasa celor exploataţi, care nu 
posedă decât forța lor de muncă şi care sunt nevoiţi să o vândă. 
Potrivit acestui criteriu mai putem distinge clase intermediare, 
formate din cei care, precum MICII ţărani sau meșteșugari, posedă 
anumite mijloace de producţie, dar nu folosesc muncă salariată; 
aceștia nu se bucură de rezultatele muncii neplătite a altora, ci 
creează valori prin munca proprie sau cea a familiilor lor. Aceste 
clase intermediare au o conştiinţă divizată; în calitatea lor de 
proprietari de mijloace de producție înclină spre solidaritatea cu 
capitaliştii, iar de muncitori le apropie faptul că trăiesc din 
propriile eforturi, și nu din plusvaloarea produsă de altii. 
Capitalismul tinde constant să deposedeze aceste clase de mijloc 
de micul lor avut şi să le coboare la statutul clasei muncitoare, 
oferind doar unei minorităţi posibilitatea de a pătrunde în rândul 
exploatatorilor. 

Marx aborda problema claselor prin prisma situaţiei din Marea 
Britanie, pe când Kautsky avea în vedere Germania şi restul 
Europei Centrale. Criteriul proprietăţii asupra mijloacelor de 
producţie și al utilizării muncii salariate ne permite să distingem 
între exploatatori, exploataţi și cei situaţi între aceste categorii, 
dar nu distinge între capitaliști și latifundiari, de vreme ce și unii, 
și ceilalți, fiind proprictari de mijloace de producţie, inclusiv de 
pământ, își însușesc orele de supramuncă neplătite. De bună 
seamă, opoziţia de clasă dintre aceste două grupuri diferă de cea 
dintre ei şi muncitori: ambele clase posedante sunt interesate în 
maximizarea exploatării și a plusvalorii. Aşa se face că, în vremuri 
de criză, ele formează un front comun împotriva proletariatului, 
deși acesta din urmă se poate alia vremelnic cu una dintre ele 


împotriva celeilalte, de exemplu cu burghezia în vederea câștigării 
de libertăţi politice în situaţiile în care îşi mai păstrează puterea 
instituţiile feudale. Sursa ultimă a venitului capitaliștilor şi al 
moşierilor este aceeași: plusvaloarea creată de muncitori; iar 
potrivit teoriei lui Marx, același este și cazul bancherilor, al 
comercianților şi al celor care acordă împrumuturi bănești cu 
dobândă. Clasele exploatatoare diferă însă între ele după modul 
de însușire a profitului. Numai capitalul industrial o face 
schimbând munca obiectivată contra muncă vie, pe când 
moșierul sau cămătarul trăiesc din rentă, neluând deloc parte la 
procesul de schimb. S-ar părea, aşadar, că, potrivit intenţiilor lui 
Marx, se impune să distingem între criterii primare și criterii 
secundare ale împărţirii societăţii în clase. Criteriul primar îl 
constituie puterea de a controla mijloacele de producție și de a 
beneficia, în consecinţă, de valorile create de supramunca altora. 
Acest criteriu plasează de o parte toate clasele exploatatoare, adică 
cele care profită de supramuncă: reprezentanţii capitalului 
industrial și comercial şi latifundiari. De cealaltă parte, se plasează 
cei ce-şi vånd forța de muncă, adică salariaţii ȘI micii țărani, 
meșteșugarii etc., care folosesc mijloace de producţie proprii. 
Prima categorie se divide, potrivit celui de-al doilea criteriu, în 
cumpărătorii direcţi ai forței de muncă (capitaliştii industriali) şi 
cei ce-și apropriază plusvaloarea în mod indirect, ca proprietari de 
pământ sau de capital. În cadrul celei de-a doua categorii, 
muncitorii salariaţi sunt separați de ceilalți prin aceea că nu 
posedă deloc mijloace de producţie. 


—. 


In forma lui generală, primul criteriu este aplicabil ş 


H 


i + 


formatiunilor sociale precapitaliste, ca sclavagismul  ș 
feudalismul, pe când criteriile secundare sunt specifice modului 
de producție capitalist. 

Definirea claselor nu este nicidecum o chestiune pur verbală 
sau metodologică. Nevoia de definire izvorăşte din observarea 
faptelor luptei de clasă; este vorba de a determina criteriile care 
disting, în termeni practici grupurile ale căror antagonisme sunt 
definitorii pentru procesele istorice de bază. 

O altă trăsătură esenţială a unei clase este că ea manifestă 
solidaritate spontană în opoziţia ei faţă de alte clase, deși aceasta 
nu împiedică existenţa de rivalități între membrii ei individuali. 
În volumul III al Capitalului, Marx descrie baza economică a 
solidarităţii clasei capitaliste; rata profitului se egalizează între 
toate sferele producţiei și fiecare capitalist participă la profit în 
conformitate cu volumul său de capital. 


Fiecare capitalist, la fel ca totalitatea capitaliștilor din fiecare sferă distinctă 
de producție, este interesat, în ce privește exploatarea întregii clase 
muncitoare de către întregul capital și în ce privește gradul acestei 
exploatări, nu numai dintr-o simpatie de clasă, ci și direct, din punct de 
vedere economic... Un capitalist care, în sfera lui de producţie, n-ar 
întrebuința niciun capital variabil și, prin urmare, niciun muncitor 
ipoteză, desigur, exagerată] ar fi tot atât de interesat în ce privește 
exploatarea clasei muncitoare de către capital şi ar realiza profitul tot din 
supramunca neplătită ca un capitalist care [altă ipoteză exagerată] ar 
întrebuința numai capital variabil, adică și-ar cheltui întregul capital în 


salarii. (Capitalul, III, Capitolul X) 


Ciocnirea de interese dintre capitaliştii individuali este în chip 
firesc ţinută în frâu în situaţiile dominate de antagonismul dintre 
exploatatori ȘI exploataţi ca întreg. Cu toate acestea, este 
inevitabil ca interesele lor individuale să se ciocnească; la fel şi cele 
ale muncitorilor, de pildă atunci când există șomaj acut. Atâta 
doar că, în timp ce rivalitatea dintre capitaliști nu dăunează prin 
ca însăși intereselor capitalului în ansamblu, concurenţa dintre 
muncitori este nocivă pentru interesele clasei muncitoare. De 
unde decurge că, la aceştia din urmă, conştiinţa de clasă este mult 
mai importantă pentru realizarea intereselor lor de clasă decâr în 
cazul exploatatorilor. Împărţirea făcută de socialiștii utopici după 
criteriul bogăției este total străină gândirii lui Marx. Nu partea 
din venitul naţional ce revine unei persoane determină locul ei în 
sistemul de clasă, ci partea respectivă este determinată de locul 
deţinut. E posibil ca, în anumite împrejurări, un mic meseriaș să 
câștige mai puţin decât un muncitor calificat, dar asta nu 
afectează apartenenţa lor de clasă. Consumul de lux nu este nici el 
o determinantă de clasă, dovadă fiind „ascetismul eroic“ al 
burgheziei în perioada ei timpurie. În al doilea rând, clasa nu este 
determinată de distincţia saint-simonistă dintre persoanele active 
și trântori. Un capitalist poate îndeplini anumite funcţii de 
management esenţiale sau poate angaja pe altcineva care să le 
îndeplinească în locul său; opţiunea între aceste două posibilități 
poate conta pentru randamentul firmei sale, dar nu afectează 
poziţia sa de clasă. Indeplinirea de funcţii manageriale nu este nici 
condiţie suficientă, nici necesară pentru apartenenţa la clasa 
capitaliştilor. 

O condiţie esenţială pentru existenţa unei clase este existența 
măcar incipientă a conştiinţei de clasă, a unei percepții fie şi 
elementare a interesului comun și a opoziţiei colective față de alte 
clase. Ce-i drept, o clasă poate exista și numai „în sine“, fără a fi şi 
clasă „pentru sine“, adică conştientă de rolul său în procesul social 


de producţie şi repartiție. Dar pentru a se putea vorbi de o clasă, 
trebuie neapărat să existe o reală comunitate de interes, 
manifestată în practică. Dacă membrii ei sunt izolaţi unii de alţii, 
o clasă nu are decât o existenţă potenţială. După cum scria Marx 
în Opzsprezece brumar al lui Ludovic Bonaparte, Secţiunea VII... 


. ţăranii parcelari formeză o masă imensă ai cărei membri trăiesc în 
aceleași condiţii, dar fără a intra în raporturi variate unii cu alţii. Modul 
lor de producţie îi izolează unul de altul în loc de a-i pune în contact unii 
cu alții... Astfel, marea masă a naţiunii franceze este formată din simpla 
adunare a unor mărimi denumite la fel, așa cum, de pildă, dintr-un sac 
cartofii formează un sac de cartofi. În măsura în care milioane de familii 
trăiesc în condiţii economice de existenţă care separă felul lor de viaţă, 
interesele şi cultura lor de acelea ale celorlalte clase, opunându-li-se în 
mod dușmănos, aceste milioane de familii formează o clasă. În măsura în 
care există doar o slabă legătură între aceşti ţărani parcelari, iar identitatea 
intereselor lor nu duce la unitate, nu există, deci, o solidaritate naţională şi 
o organizare politică, ei nu formează o clasă. Ei sunt, deci, incapabili să-și 
impună interesul de clasă în numele lor propriu, fie printr-un parlament, 
fie printr-o convenție. Ei nu se pot reprezenta singuri; €i trebuie să fie 
reprezentati. Reprezentantul lor trebuie sà apară, în același timp, ca stăpân 


al lor, ca o autoritate peste ei, ca o forță guvernamentală neîngrădită. 


Pe de altă parte, existenţa unei lupte de clasă politice nu este, în 


Led 


concepţia lui Marx, o condiţie necesară a realităţii împărțirii în 


clase, 


În vechea Romă, lupta de clasă se desfășura numai în sânul unei minorităţi 
privilegiate, între bogaţii liberi şi săracii liberi, în timp ce marea masă 
productivă a populaţiei, sclavii, nu constituia decât un piedestal pasiv 
pentru acești luptători. (Prefata la ediţia a doua) 


Totusi, Marx considera sclavii o clasă. 

Marx privea împărţirea în clase drept împărţirea esenţială, dar 
nu singura, în toate societăţile în care există clase, Înăuntrul 
fiecărei clase există grupuri ale căror interese se află în conflict, de 
pildă, capitaliștii industriali și cei bancari. Printre cei ce își obțin 
venitul din renta funciară există, mai departe, diviziuni între 
proprietarii funciari, proprietarii de mine şi proprietarii de 
imobile. Clasa muncitoare este împărțită după ramuri industriale 
și după gradele diferite de calificare şi nivelurile de salarizare. 
Liber-profesionișştii şi angajaţii permanenţi sunt, iarăși, categorii 
separate. Intelectualitatea, în viziunea lui Marx, nu este, ca atare, 
o clasă, ci este divizată în funcţie de clasele în serviciul cărora 
lucrează. Într-un cuvânt, diviziunile din societate sunt infinit de 
complexe. Totuşi, Marx susținea că, de-a lungul întregii istorii a 
societăţilor antagoniste, adică a tuturor în afara comunităţilor 


primitive, împărțirile în clase au fost principalul factor 
determinant al schimbării sociale. Întreaga sferă a 
suprastructurii — viaţa politică, războaiele şi conflictele, sistemele 
constituţionale şi juridice, precum şi producţia intelectuală şi 
artistică de orice fel — a fost dominată de împărţirea în clase şi de 
consecinţele ei. Nici aici, fireşte, nu se poate opera decât cu 
caracteristici calitative, dat fiind că nu există posibilitatea de a 
măsura importanţa relativă a diferitelor forme de stratificare 
socială în determinarea aspectelor particulare ale suprastructurii. 

Din cele spuse, ar părea să decurgă că simpla dispariţie a 
împărțirii în clase prin abolirea proprietăţii private asupra 
mijloacelor de producţie nu ar face să dispară toate sursele de 
antagonism social, ci doar cele mai importante, datorate gradelor 
de control diferite asupra plusvalorii. Marx credea însă că 
dominaţia sistemului de clasă este de așa natură încât suprimarea 
ei ar înlătura toate celelalte surse de antagonism și ar crea o 
unitare a vieţii sociale, unde libertatea unui om nu ar fi limitată 
de libertatea altuia. 


6. Originea claselor 


O condiţie necesară, deşi nu și suficientă, a apariţiei deosebirilor 
de clasă a constituit-o atingerea unui stadiu în dezvoltarea 
tehnologiei la care a devenit posibilă însuşirea roadelor 
supramuncii. Engels discută această chestiune în Originea familiei 
şi în Anti-Diihring. Fugen Dühring sugerase că la originea claselor 
s-a aflat folosirea forței şi oferise drept ilustrare exemplul a doi 
indivizi inegal înzestrați de natură. Engels s-a opus acestei teorii, 
considerând-o nefondată şi eronată. Nici proprietatea privată, nici 
exploatarea, spunea el, n-au fost rezultatul violenţei. Proprietatea 
avea la bază producţia care depășea nevoile producătorilor, iar 
exploatarea presupunea inegalitatea în privinţa proprietăţii. Cât 
despre clase, ele au luat naștere în multiple feluri. La început, 
producția de mărfuri a dus la inegalitatea averilor, care s-a 
transmis apoi din generaţie în generaţie, făcând astfel posibilă 
apariţia unei aristocrații ereditare, nu prin violenţă, ci ca urmare a 
cutumei. În al doilea rând, comunităţile primitive au fost nevoite 
să încredinţeze apărarea lor unor indivizi desemnaţi anume, iar 
funcţiile astfel create au constituit germenele puterii politice. 
Nişte instituţii de apărare și administraţie la început socialmente 
necesare au devenit cu timpul stări ereditare, independente de 
societate și, oarecum, aflate deasupra ei. În al treilea rând, 
diviziunea naturală a muncii a îmbrăcat o formă de clasă atunci 


când progresul tehnic şi dezvoltarea economică au făcut posibilă 
munca servilă procurată prin cucerire. Sclavia a făcut posibilă 
pentru prima dată o diviziune reală între industrie şi agricultură, 
iar prin aceasta și întregul sistem politic și cultura lumii antice; ea 
a fost, aşadar, o condiţie a uriașului progres de până acum al 
civilizaţiei. Dar, în toate formele în care au luat naștere diviziunile 
de clasă, originea lor ultimă a fost diviziunea muncii. Aceasta a 
fost condiţia întregii evoluţii a umanităţii şi, ca atare, cauza 
proprietății private, a inegalității, exploatării şi asupriril. 


7. Funcţiile statului şi abolirea lui 


Împărţirea în clase a dus cu timpul la crearea unui aparat de stat, 
Retrasând evoluţia societăţii primitive pe linia explorărilor lui 
L.H. Morgan, Engels sugerează că statul a apărut în urma 
destrămării organizaţiei democratice a tribului. În acest proces au 
acţionat mai mulţi factori: iniţial, după cum am arătat deja, 
transformarea unor funcţii în stări ereditare, apoi necesitatea de 
apărare a avuturilor dobândite în diverse moduri. Statul, ca 
instrument de constrângere pus în slujba unor interese de clasă, 
presupune cel puţin rudimente ale împărţirii în clase. Aparatul de 
autoritate şi folosirea forței pentru a-i ţine supuşi pe sclavi au o 
origine economică. Cucerirea este şi ea o cale pe care poate lua 
naștere un stat, dar, în forma lui tipică, acesta se naște datorită 
antagonismelor de clasă înăuntrul uneia și aceleiaşi comunităţi. 
Statul consfinţeşte avutul și privilegiile dobândite, apărându-le 
impotriva tradiției comuniste din societăţile precursoare și creând 
condiții pentru creșterea averilor private și a inegalităţi. 


Dat fiind că statul a luat fiinţă din nevoia de a ţine în frâu antagonismul 
dintre clase, de asemenea, dat fiind că a luat fiinţă chiar în conflictul 
dintre clase, el este, de regulă, statul clasei celei mai puternice, al clasei 
dominante din punct de vedere economic, care, cu ajutorul lui, devine 
dominantă şi din punct de vedere politic, dobândind astfel noi mijloace 
pentru oprimarea şi exploatarea clasei asuprite. (Originea familiei, IX) 


În cazul statului burghez, această funcţie de apărare a 
privilegiilor clasei posedante este cât se poate de vizibilă şi vitală 
pentru structura lui politică. După cum scriau Marx și Engels în 
1850, recenzând o carte a lui E. Girardin... 


„. statul burghez nu este altceva decât o asigurare reciprocă a burgheziei 
împotriva propriilor membri individuali și a claselor de exploataţi, o 
asigurare care devine, inevitabil, tot mai costisitoare şi, în aparenţă, 


independentă de societatea burgheză, căreia îi vine din ce în ce mai greu 
să-i ţină în stare de supunere pe cei exploataţi. (Neue Rheinische Zeitung 
Politisch-6konomische Revue nr. 4/1850) 


Drept urmare, deși trebuie în continuare îndeplinire funcţiile 
inițiale, socialmente necesare, care, devenind autonome, au dat 
naștere puterii politice, nu ele sunt cele definitorii pentru 
caracterul statului. Pentru că, prin ele însele, aceste funcţii nu 
cuprind niciun element de putere politică, iar autonomizarea lor 
nu ar fi dus la crearea unui aparat de stat dacă nu ar fi existat 
nevoia de a apăra clasele privilegiate. 

Chiar și în societatea burgheză, după cum observă Marx în 
legătură cu lovitura de stat a lui Ludovic Napoleon, se poate 
întâmpla ca aparatul birocratic să-și afirme independenţa faţă de 
clasa în slujba căreia se află. Situaţiile de acest fel pot fi însă 
explicate şi ele prin interese de clasă. Burghezia poate să 
abandoneze forma de stat parlamentară şi să încredinţeze 
exercitarea directă a puterii politice unei birocraţii autonomizate 
dacă acest lucru se dovedeşte necesar păstrării poziţiei sale 
economice în sensul de clasă. 

Dacă definim în acest fel rosturile statului, se desprind de aici 
două concluzii de mare importanţă pentru doctrina lui Marx: 
dispariţia statului într-o societate fără clase și necesitatea 
sfărâmării prin revoluţie a aparatului de stat existent. 

Prima dintre aceste concluzii este evidentă: odată abolită 
împărţirea în clase, nu mai este nevoie de instituţii care au drept 
funcţie menţinerea ei şi asuprirea claselor exploatate. 


Primul act prin care statul se manifestă, realmente, ca reprezentant al 
intregii societăţi — luarea în stăpânire a mijloacelor de producţie in numele 
societăţii — este, în același timp, și ultimul său act independent ca stat. 
Intervenţia unei puteri de stat în relaţiile sociale devine, rând pe rând, de 
prisos în toate domeniile şi încetează apoi de la sine. În locul guvernării 
asupra persoanelor, apar administrarea lucrurilor şi conducerea proceselor 
de producţie. Statul nu este „desființat“, el dispare treptat. (E Engels, 
Dezvoltarea socialismului de la utopie la știință, II.) 


Statul nu este etern, ci este o componenta vremelnică a 
civilizaţiei, care va dispărea odată cu împărţirea societăţii în clase, 
ajungând — după cum se exprima Engels — „la muzeul de 
antichităţi, alături de roata de tors şi de toporul de bronz. 
(Originea familiei... IX.) 

După cum vedem, dispariția statului nu înseamnă dispariţia 
funcţiilor administrative necesare gestionării producției; aceste 
funcţii nu vor mai fi însă exercitate de o putere politică. Astfel de 


formulări presupun o situaţie în care vor fi dispărut toate 
conflictele sociale, ceea ce vine în sprijinul interpretării potrivit 
căreia Marx şi Engels considerau că abolirea deosebirilor de clasă 
va duce totodată la dispariţia tuturor celorlalte surse de conflict 
social. 

În al doilea rând, suprastructura politică în calitate de aparat 
coercitiv nu poate fi reformată în așa fel încât să înceapă a servi 
interesele clasei exploatare; ea trebuie sfărâmară prin violență 
revoluţionară. Marx, după cum am văzut mai înainte, a ajuns la 
această concluzie în timpul Comunei din Paris. Lichidarea 
statului burghez este un pas spre abolirea statului în general, dar, 
pe perioada în care clasa muncitoare victorioasă mai luptă încă 
impotriva exploatatorilor, ea trebuie să posede propriul mijloc de 
constrângere, care, pentru prima dată în istorie, va fi un 
instrument al majorităţii. Mijlocul acesta este dictatura 
proletariatului, în cadrul căreia acesta din urmă foloseşte forța 
fără a-și ascunde țelul de a desfiinţa cu totul clasele sociale. 
Trecerea la societatea socialistă, deşi este pregătită de dezvoltarea 
economiei capitaliste, nu se poate înfăptui doar prin procesul 
economic, ci presupune neaparat transformări în sfera 
suprastructurii. Precondiția pozitivă pentru socialism creată de 
economia capitalistă este un grad înalt al tehnologiei şi al 
cooperării în procesul productiv; cauzele lui negative rezidă în 
contradicţiile interne ale capitalismului și în conștiința de clasă a 
proletariatului. Trecerea însăși nu este un act economic, ci unul 
politic; totuşi, după cum spune aforistic Marx, „violenţa este 
moașa oricărei societăţi vechi care poartă în pântece una nouă. 
Însăși violența constituie o putere [Potenz] economică.“ 
(Capitalul, L, Cap. XXIV, 6.) 

În 1895, cu câteva luni înainte de moarte, Engels a scris o 
introducere la cea de a doua ediţie a lucrării lui Marx Luptele de 
clasă din Franţa, 1848—1850, pe care reformiștii au invocat-o 
ulterior ca dovadă că Engels a înlocuit ideea violenței 
revoluţionare cu cea a cuceririi puterii de către proletariat prin 
mijloace parlamentare. În acel text, el spune că, după revocarea 
legislaţiei antisocialiste în Germania și având în vedere succesele 
social-democraţiei în alegeri, „insurecția de tip vechi, lupta de 
stradă pe baricade, care, până în 1848, pretutindeni hotăra în 
ultimă instanţă deznodământul ei, este în mare măsură perimată . 
Șansele insurgenților în luptele de stradă ajunseseră mai slabe 
decât erau în trecut şi, în orice caz, o răzvrătire a unei avangarde 
puţin numeroase nu putea duce la prefacerea societății. O 
asemenea prefacere necesita o participare conştientă, rațională a 


maselor, încât ar fi greșit ca partea cea mai luminată a 
proletariatului să fie sacrificată în lupte de stradă; ceea ce trebuia 
făcut era să se continue înaintarea prin mijloace legale în 
parlament şi în propaganda de teren, acumulând puteri pentru 
înfruntarea decisivă. „Noi, «revoluționarii», «rebelii», reuşim mai 
bine cu mijloacele legale decât cu cele ilegale şi cu răscoale.“ 

În mod neîndoielnic, Engels punea un mare accent pe 
mijloacele paşnice de consolidare a mișcării muncitorești; şi nu 
excludea, cel puţin în cazul Germaniei, posibilitatea cuceririi 
puterii prin mijloace nonviolente. Dar schimbarea de perspectivă 
motivată de succesele electorale ale social-democraţilor germani 
nu este atât de mare cum pare la prima vedere. Să observăm, mai 
întâi, că Engels îşi limita aceste speranţe la Germania, așa cum 
odinioară Marx le limitase pe ale sale la Marea Britanie, SUA și 
Olanda. Să observăm, în al doilea rând, că el nu considera 
inevitabilă concluzia că puterea va fi cucerită prin mijloace 
parlamentare; realizarea acestei posibilități depindea pe de-a- 
ntregul de atitudinea burgheziei, încât rămânea deschisă și 
posibilitatea unei revoluţii violente. În al treilea rând, deși se 
aştepta la un „conflict decisiv“ sub forma preluării puterii de către 
clasa muncitoare, el credea în posibilitatea ca schimbarea vizată să 
fie un act nesângeros datorită forţei acestei clase, conştiinţei sale 
foarte evoluate și capacităţii sale de a obţine sprijinul claselor 
mijlocii inferioare. El nu a repudiat ideea de revoluție necesară în 
principiu şi inevitabilă în practică, dar dobândise convingerea că 
ca ar putea să fie una nonviolentă. Nu a spus nicăieri, explicit, 
despre clasa muncitoare că ar putea cuceri puterea prin simpla 
obţinere a majorităţii în alegeri, și nu putem spune cu certitudine 
că a nutrit acest gând; fără îndoială, însă, că acorda mai multă 
importanţă decât în trecut mijloacelor pașnice ale luptei de clasă. 
Dacă se aştepta într-adevăr la câștigarea puterii prin mijloace 
electorale, aceasta ar fi însemnat o schimbare radicală de poziţie: 
dar, nici chiar în acest caz, nu i-am putea atribui ideea unei 
cooperări între clase sau a stingerii conflictului de clasă. 

Indiferent de ce şi cum au gândit despre mijloacele prin care 
proletariatul urma să obţină victoria, pentru Marx și Engels statul 
nu a însemnat niciodată mai mult decât un instrument; spre 
deosebire de Hegel sau de Lassalle, ei nu-l considerau a fi prin el 
însuși o valoare și nici nu-l identificau cu societatea; vedeau în el 
doar o formă istorică, trecătoare, de organizare socială. Existenţa 
socială a omului nu era nicidecum totuna cu existenţa lui politică; 
dimpotrivă, statul, ca atare, era expresia politică a unei situații în 
care puterile omului, materializate în operele lui, i se opuneau 


acestuia ca nişte lucruri exterioare; era, aşadar, expresia supremă a 
instrăinării sociale. Dacă proletariatul biruitor avea nevoie de un 
vremelnic mijloc de constrângere, acest mijloc era gândit ca 
reprezentând dominaţia exercitată efectiv de majoritatea societăţii. 
De fapt, întreaga menire a acestei dominații era aceea de a-și 
pregăti propria extincţie și de a pune capăt politicului ca sferă 
aparte a vieţii umane. Teoria statului a lui Marx se vădeşte, astfel, 
a fi o reluare şi dezvoltare a ideilor enunțate de el în limbaj 
filosofic în 1843, în Contribuţii la problema evreiască. Indivizii 
umani reali, singurii „subiecți“ veritabili, vor reabsorbi în ființa 
lor esenţa generică a omului, care, până atunci, a sălășluit în sfera 
înstrăinată a vieţii politice. Caracterul social al energiilor 
individuale din oameni va înceta să se mai exprime într-o creaţie 
politică înstrăinată; bărbaţii şi femeile își vor îndeplini misiunea 
lor în societate în mod nemijlocit, şi nu pe un tărâm anume creat 
în acest scop, într-un cuvânt, viața privată și cea de comunitate 
vor fi integrate la nivelul fiecărui individ uman. Esenţa generică a 
omului se va topi cu totul în vieţile indivizilor, iar distincţia 
dintre viaţa privată şi cea publică va dispărea. Abolirea 
diviziunilor de clasă este o condiţie necesară și suficientă a acestei 
reîntoarceri la concret. 


8. Comentariu asupra materialismului istoric 


În expunerea de până aici a principiilor centrale ale 
materialismului istoric, m-am străduit să interpretez această 
doctrină cât mai simpatetic cu putință. Bunăoară, nu am luat în 
sens literal anumite formulări comprimare sau aforistice ale lui 
Marx şi Engels, care par să aserteze în mod dogmatic și 
neargumentat că fiecare amănunt al procesului istoric este 
rezultatul sistemului de clasă, determinat, la rândul său, de 
dezvoltarea tehnologică a societăţii. Când Marx spune în Mizeria 
filosofiei că moara acționată cu mâna „produce“ societatea feudală, 
iar cea acționată cu aburi, societatea capitalistă, fireşte că nu am 
luat spusa sa în sens literal. Ambele aceste feluri de mori produc 
făină şi ambele pot coexista într-o societate care, la rândul ei, 
poate avea caracteristici  precumpănitor feudale sau 
precumpănitor capitaliste. Când Engels, în discursul său funebru, 
spunca că marele merit al lui Marx constă în a fi descoperit că 
„înainte de a se îndeletnici cu politica, știința, arta sau religia, 
oamenii trebuie să mănânce, să bea, să aibă adăpost ŞI haine“, este 
greu să luăm acest mod de exprimare drept o dovadă în sprijinul 
materialismului istoric şi nu se vede de ce repetarea maximei 


primum edere, deinde philosophari ar trebui considerată o 
descoperire nemuritoare. Ar fi meschin să atacăm doctrina 
marxistă cu referire la astfel de formulări privite izolat. 

La un nivel mai important, își fac loc însă o seamă de îndoieli 
și obiecţii. Majoritatea teoreticienilor marxiști l-au urmat pe 
Engels vorbind despre „influenţa reciprocă“ dintre bază şi 
suprastructură, despre „relativa independenţă“ a acesteia din urmă 
și despre faptul că ea este determinată de factori economici „în 
ultimă instanță“. După cum am văzut, termeni precum „factori 
economici”, „bază“ şi „suprastructură nu sunt nicidecum 
neechivoci, iar formularea însăși este, în orice caz, susceptibilă de 
controverse serioase. S-ar părea că a spune că există o interacțiune 
intre relaţiile de producţie și „suprastructură“ înseamnă a rosti un 
truism pe care toată lumea ar fi dispusă să-l accepte şi care nu 
cuprinde nimic specific marxist. Diversele evenimente istorice — 
războaie, revoluţii, schimbări religioase, ascensiuni şi prăbușiri de 
state și imperii, curente artistice şi descoperiri ştiinţifice — pot fi 
explicate raţional prin numeroase circumstanţe, neexcluzând 
tehnologia și conflictele de clasă; aceasta este o platitudine pe care 
niciun credincios, niciun materialist sau indiferent ce alt filosof al 
istoriei n-ar tăgădui-o decât dacă ar fi un adept fanatic al vreunui 
„factor unic“. Faptul că, de regulă, cărțile şi piesele de teatru nu 
pot fi înţelese fără a cunoaște împrejurările istorice şi conflictele 
sociale din epocile în care au fost scrise fusese evidenţiat, cu mult 
înainte de Marx, de către o seamă de istorici francezi şi de alte 
naţionalităţi, dintre care unii fuseseră conservatori în politică. Se 
impune, prin urmare, să ne întrebăm ce este, până la urmă, 
riguros vorbind, materialismul istoric. Dacă el pretinde că fiecare 
detaliu în parte al suprastructurii poate fi explicat, într-un fel sau 
altul, ca rezultat necesar al „bazei“, asta sună ca o absurditate în 
sprijinul căreia nu s-ar putea invoca temeiuri cât de cât serioase; 
iar dacă, după cum sugerează unele remarci ale lui Engels, nu 
implică un determinism absolut în acest sens, atunci nu e mai 
mult decât un fapt recunoscut de cunoaşterea comună. Așadar, 
interpretat în mod rigid, el contravine exigenţelor elementare ale 
raţionalităţii; iar interpretat în mod lax, este un simplu truism. 

Modul tradiţional de evitare a acestei nefericite dileme constă, 
fireşte, în ajustarea formulărilor prin adaosul „în ultimă instanță“; 
Engels însă nu a explicat niciodată cu precizie ce vrea să spună 
prin aceasta. Dacă această specificare înseamnă doar că relaţiile de 
producţie determină suprastructura în mod indirect, prin 
intermediul altor factori, obiecţia că teoria susţine un 
determinism absolut nu este înlăturată: n-are a face dacă o roată 


acționează asupra unei alte roţi în mod direct sau prin 
intermediul unei curele de transmisie. Cel mai probabil însă 
Engels voia să spună că determinarea nu este absolută, așadar că 
nu toate componentele unei civilizaţii sunt impuse de structura 
de clasă și că nu toate relaţiile de producţie sunt generate de 
nivelul tehnologic, ci, în ambele cazuri, doar cele principale. Dar 
atunci vine întrebarea: cum anume decidem care dintre aceste 
relaţii sunt mai importante și care mai puţin importante? Putem 
opta să considerăm importante acele relaţii pe care le specifică 
materialismul istoric, dar atunci alunecăm într-o tautologie sau 
într-un cerc vicios: baza determină acele părţi ale suprastructurii 
care sunt determinate de bază. Avem, fireşte, posibilitatea de a 
spune că în poezia lui Verlaine importantă este nu versificaţia, 
care este „contingentă” sau tradiţională, ci melancolia poetului, 
explicabilă prin prisma situaţiei de clasă (exemplu răsuflat din 
istoria literară, aşa cum o practica şcoala materialistă). 
Materialismul istoric nu ne poate spune însă de ce este important 
acest din urmă element, și nu primul, decât pe temeiul că pe cel 
din urmă este în măsură să-l explice, dar atunci avem evident de-a 
face cu un cerc vicios. 

Mai departe, dacă relaţiile de producţie determină doar unele 
elemente ale suprastructurii, şi nu pe toate, doctrina nu poate 
explica niciun fenomen istoric particular, dat fiind că orice fapt 
istoric este o acumulare de numeroase circumstanţe, ci doar 
anumite linii mari ale procesului istoric. În fapt, aceasta se pare că 
a și fost intenţia principală: nu de a explica un anume război, 
revoluţie sau mișcare de indiferent ce fel, ci doar faptul că un 
sistem social-economic major ceda locul unui alt asemenea 
sistem. lot restul, „zigzagurile“ şi recăderile istorice, faptul că un 
proces s-a produs atunci când s-a produs, şi nu cu câteva secole 
mai devreme sau mai târziu, luptele și eforturile particulare care l- 
au însoţit, toate acestea ar fi atunci tratate drept lucruri 
contingente de care teoria nu are a se ocupa. În acest caz, 
materialismul istoric nu se poate pretinde a fi un instrument de 
prognoză. El ar putea enunţa, de pildă, în modul cel mai general 
că socialismul va lua în mod necesar locul capitalismului; nu ar 
putea oferi însă niciun fel de predicţie despre când și cum anume 
ar urma să se producă această schimbare. 

Dar chiar și după ce sfera de aplicaţie a materialismului istoric 
este astfel limitată, prin aceasta nu vor fi fost înlăturate toate 
obiecțiile care i se pot aduce. Cursul istoriei este unic şi irepetabil, 
nepermiţând formularea de reguli cum ar fi, de exemplu, cea 
potrivit căreia unei societăţi sclavagiste îi urmează cu necesitate, 


pretutindeni şi în toate timpurile o societate bazată pe 
proprietatea funciară feudală. lar dacă, pe de altă parte, spunem 
că istoria constă dintr-o multitudine de procese independente, 
căci diferite părți ale lumii au trăit timp de secole într-o izolare 
mai mult sau mai puţin completă unele de altele, aceasta ar fi mai 
degrabă de natură să infirme materialismul istoric decât să-l 
confirme, căci fapt e că, înainte de a fi fost invadate de europeni, 
societăţile asiatice sau amerindiene n-au evoluat în acelaşi mod ca 
ale noastre și ar fi o fantezie gratuită să se afirme că şi ele ar fi 
evoluat așa dacă ar fi fost lăsate în voia lor un timp suficient de 
îndelungat, 

Toate analizele istorice și politice mai detaliate făcure de Marx 
și de Engels arată că ei înşişi nu au fost prizonieri ai propriilor 
formulări „reducţioniste“, ci au ţinut seamă de tot telul de factori: 
demografici, geogratici, de specific naţional etc. Atunci, de pildă, 
când Engels, într-o scrisoare a sa din 2 decembrie 1893, pune 
absența în SUA a unei mișcări socialiste pe seama unor 
consideraţii etnice, aceasta arată limpede că el nu privea conflictul 
dintre burghezie şi proletariat ca fiind determinantul tuturor 
proceselor sociale, deşi se aștepta ca, finalmente, acest conflict să 
imbrace și în America aproximativ aceeași formă ca în Europa. 
Dacă această aşteptare nu se adeverea, cum în fapt nici nu s-a 
adeverit în timpul scurs de atunci până acum, faptul, fireşte, 
putea fi pus pe seama unor „factori secundari“, astfel că marxiștii 
au posibilitatea de a-şi păstra indefinit credinţa în valabilitatea 
doctrinei în ciuda anticipărilor ei nereușite în diverse cazuri 
particulare. Orice eşec în predicțiile făcure de ei poate fi explicat 
spunând că teoria nu este o schemă rigidă, că trebuie luaţi în 
calcul o multitudine de factori etc. Numai că, dacă faptele 
neconvenabile pot fi cu ușurință evitate în acest fel, aceasta se 
întâmplă nu graţie profunzimii teoriei, ci graţie vaguității ei, 
caracteristică pe care o are în comun cu toate teoriile universale 
despre istorie câte au fost avansate vreodată. 

Aceeaşi vagnitate permite teoriei materialist-istorice să facă 
diferite asumpţii istorice netestabile. Când Engels, bunăoară, 
spune că mari personalităţi ca Alexandru Macedon, Cromwell şi 
Napoleon apar atunci când situaţia socială o cere, aceasta nu-i 
decât o speculație gratuită. După ce semne ar putea fi recunoscută 
o astfel de „cerință“, altele decât că, în fapt, aceste figuri istorice 
au apărut? Evident că o deducție de acest fel, bazată pe un soi de 
determinism universal, nu e de niciun folos în întelegerea 
fenomenelor particulare. 


Există şi o interpretare şi mai puţin riguroasă a materialismului 
istoric. Marxiştii au afirmat nu o dată că, potrivit doctrinei lor, 
relaţiile de producţie nu generează suprastructura, ci doar o 
„definesc“ în sensul negativ de limitare a opţiunilor aflare la 
dispoziţia societăţii, fără a prejudicia alegerea uneia sau alteia. 
Dacă Marx şi Engels n-au vrut să spună decât atât, doctrina se 
află din nou în pericolul de a deveni un truism. Toată lumea va fi 
de acord că formele juridice, politice, artistice şi religioase pe care 
le cunoaștem din istorie nu pot fi imaginate în afara condiţiilor 
sociale în care s-au ivit. Reluând un exemplu invocat deja mai 
înainte, Declaraţia Drepturilor Omului nu putea să apară la azteci 
sau în ambianța tehnică şi socială din Europa secolului al X-lea. 
Totuşi, faptul că există aspecte ale suprastructurii care își pastrează 
continuitatea în pofida unor profunde schimbări sociale este 
relevant pentru valabilitatea materialismului istoric chiar şi în cea 
mai diluată versiune a lui. Creștinismul, întocmai ca islamismul, a 
persistat de-a lungul a numeroase sisteme sociale şi economice. 
Fireşte că s-a schimbat în mai multe privinţe: interpretarea 
Scripturii, modul de organizare și liturghia, dezvoltarea dogmei; a 
trecut prin crize, schisme și conflicte interne. lotuşi, dacă 
termenul „creștinism“ poate fi în continuare folosit în mod 
inteligibil, înseamnă că nu s-a schimbat în toate privinţele și că și- 
a păstrat conţinutul esenţial în pofida vicisitudinilor istoriei. 
Orice marxist admite, fireşte, că tradiţia posedă o forţă a sa 
autonomă, şi numeroase pasaje din Marx confirmă acest lucru. 
Dacă, însă, obiecţia poate fi înlăturată în acest fel, aceasta nu 
arată decât că doctrina este atât de imprecisă, încât nicio 
investigaţie istorică și niciun fapt imaginabil nu o pot infirma. 
Dată fiind varietatea factorilor de tot felul, „relativa independenţă 
a suprastructurii , „influenţa reciprocă“, rolul tradiţiei, sumedenia 
de cauze secundare ş.a.m.d., orice fapt poate fi făcut să încapă în 
schemă. După cum observă Karl Popper, schema este, în acest 
sens, neinfirmabilă și constant autoconfirmatoare, dar tocmai de 
aceea lipsită de orice valoare științifică în calitate de instrument 
explicativ pentru ceea ce se petrece în istoria reală. 

Apoi, pare extrem de improbabil ca un fapt sau o serie de fapte 
din câmpul ideologiei să poată fi explicate sau înţelese fără referire 
la anumite alte circumstanţe care sunt de natură ideologică, 
biologică sau sunt din vreun alt considerent nesubsumabile 
expresiei „în ultimă instanţă”, folosită de Engels. Să luăm un 
exemplu simplu: în secolul al XV-lea a apărut în creștinătatea 
catolică o revendicare în favoarea împărtășaniei sub ambele speţe, 
preluată de o importantă mișcare eretică (utraguiştii). Se afirmă, 


și nu fără oarecare temei, că ea exprima dorinţa de ștergere a 
deosebirii dintre cler şi laicat, drept care poate fi considerată o 
manifestare de egalitarism. Se pune, însă, întrebarea: „De ce nişte 
oameni doresc egalitatea?“ Răspunsul: „Pentru că sunt inegali“ ar 
fi o pseudoexplicaţie tautologică. Trebuie, prin urmare, să luăm ca 
pe ceva dat faptul că, în unele perioade ale istorici, oamenii au 
considerat egalitatea o valoare pentru care merita luptat. Dacă o 
luptă este purtată de nişte oameni înfometați sau lipsiţi în alt fel 
de minimul necesar vieţii, putem spune că ea este explicabilă pe 
temeiuri pur biologice. În schimb, dacă miza participanţilor se 
plasează dincolo de satisfacerea trebuințelor fizice, nu putem 
pretinde că am oferit o explicaţie a luptei spunând că oamenii s- 
au revoltat „din pricina condiţiilor economice“, fără a presupune 
existenţa unei ideologii egalitare; pentru că, în lipsa acesteia, ei n- 
ar avea motive să dorească egalitatea. Sau, reluând un exemplu şi 
mai simplu, de care ne-am folosit deja în alt context: clasele 
posedante din orice comunitate încearcă să influenţeze legislaţia 
în sensul micșorării taxelor succesorale și se consideră „evident“ 
de ce fac acest lucru. De fapt, insă, acțiunea lor se datorează nu 
doar unor anumite relații de producţie și existenţei proprietăţii 
private, ci şi preocupării pentru propriii descendenţi. Această 
preocupare, având caracter universal, este considerată un lucru de 
la sine înţeles, dar, ca atare, ea nu pare a fi un fapt economic; o 
putem interpreta din punct de vedere biologic sau ideologic, dar 
nu avem temei de a o pune pe seama unui sistem economic 
particular sau a totalităţii sistemelor bazate pe motivul profitului. 
Atât marxiștii, cât și criticii marxismului au relevat că noţiunea 
de „progres ethnic“ ca „sursă“ a schimbărilor în sfera relaţiilor de 
producţie este îndoielnică şi înșelătoare. Maşina cu aburi nu a 
rezultat din diligenţa însăşi, ci din munca intelectuală a 
inventatorilor ei. Îmbunătăţirea forțelor productive este, în mod 
evident, rezultatul muncii intelectuale, încât a-i atribui celei 
dintâi primatul faţă de relaţiile de producţie și, prin intermediul 
lor, faţă de munca intelectuală este absurd, dacă luăm cuvintele în 
sensul lor literal. Marxiștii ortodocşi, fireşte, replică la aceasta că 
progresul tehnic şi munca intelectuală care îl produce rezultă din 
„cerinţele“ societăţii și că inteligenţa creatoare care inventează 
instrumente mai perfecte este ea însăși instrumentul unor situaţii 
sociale. Dar, chiar dacă ar fi așa, tot nu ar însemna că „primatul“ 
aparține progresului tehnic; s-ar putea vorbi de o multiplicitate de 
legături între munca intelectuală și mediul social, dar asta nu 
implică vreo teorie specific marxistă privind interdependenţa 
dintre diferitele aspecte ale vieţii sociale. De altfel, chiar şi ideea 


că societatea emite „cerințe“ de ameliorare a tehnologiei are o 
aplicabilitate limitată. E adevărat că progresul tehnic modern este, 
în linii mari, dictat de clare cerinţe sociale; dar Marx însuși arată 
că, în formele economice precapitaliste, n-au existat stimulente în 
direcţia progresului tehnic, pentru că în ele producţia nu era 
subordonată creșterii valorii de schimb. Pe ce am putea sprijini, 
atunci, aserţiunea că progresul tehnic are loc „în mod necesar” și 
că sistemul capitalist era inevitabil să apară? De ce n-ar fi putut 
societatea feudală să dureze la nesfârșit, într-o stare de stagnare 
tehnică? Marxiștii, îndeobşte, răspund la asta astfel: „Apariţia 
capitalismului e un fapt, ce rost are să vorbim la modul ipotetic?" 
Dar în felul acesta chestiunea nu este lămurită. Dacă, spunând 
despre capitalism că nu putea să nu apară, nu vor să spună mai 
mult decât că, în fapt, a apărut, avem de-a face cu un abuz de 
limbaj. Dacă vor să spună mai mult de atât, sugerând că e vorba 
de o „necesitate istorică, atunci apariţia capitalismului nu 
dovedeşte că acesta a fost un fenomen istoric necesar decâr dacă 
am accepta ideea că totul se întâmplă pentru că e necesar să se 
întâmple, o doctrină metafizică nedovedită pe care oricine vrea e 
liber s-o îmbrăţişeze, dar care nu contribuie în niciun fel la 
explicarea istoriei. 

Considerat o teorie care explică toate schimbările istorice prin 
progresul tehnic şi toată civilizaţia prin lupta de clasă, marxismul 
e nesustenabil. Ca teorie care susține interdependenţa între 
tehnologie, relaţiile de proprietate și civilizaţie, este o platitudine. 
Nu ar fi așa dacă această interdependenţă ar putea fi exprimată în 
termeni cantitativi, astfel încât efectul diverselor forţe care 
acționează asupra vieții sociale să poată fi măsurat. Or, nu numai 
că nu avem niciun mijloc de a face acest lucru, dar nici nu ne 
putem măcar imagina cum ar putea fi reduse aceste forțe la o 
unică scară. În interpretarea evenimentelor trecute sau în 
predicția celor viitoare, suntem nevoiţi să ne mulțumim cu vagi 
intuitii ale simțului comun. 

Toate acestea nu înseamnă însă că principiile formulate de 
Marx pentru cercetarea istorică ar fi goale de conţinut sau lipsite 
de semnificaţie. Dimpotrivă, el a afectat profund modul nostru 
de a înţelege istoria şi este greu de tăgăduit că, fără el, cercetările 
noastre ar fi mai puţin complete și ar avea mai puţină acuratețe. 
Există, de pildă, o deosebire esenţială între a prezenta istoria 
creştinismului ca pe o luptă intelectuală în jurul dogmei și a 
interpretărilor doctrinare și a-l privi ca pe o manifestare a vieții 
comunităţilor creştine supuse la tot felul de contingenţe istorice şi 
conflicte sociale din epocile succesive. Putem spune că, deși Marx 


și-a exprimat de multe ori ideile prin formule radicale şi 
inacceptabile, el a adus o uriaşă contribuţie printr-o schimbare 
radicală a stilului gândirii istorice. Una este însă să arăţi că istoria 
ideilor nu poate fi înțeleasă fără a privi ideile ca manifestări ale 
vieţii comunităților în care s-au ivit şi cu totul altceva să spui că 
toate ideile pe care le-a cunoscut istoria sunt instrumente ale 
luptei de clasă în sens marxian. Adevărul primei teze este 
universal recunoscut şi de aceea îl considerăm evident, dar ea a 
căpătat acest statut grație gândirii lui Marx, inclusiv 
generalizărilor şi extrapolărilor sale pripite. 

Lui Marx îi revine, dacă putem spune așa, o parte de vină 
pentru circulaţia pe care au căpătat-o anumite idei simpliste şi 
vulgarizatoare în sprijinul cărora pot fi citate numeroase pasaje 
din lucrările sale. Dacă luăm ad litteram formularea că „istoria 
tuturor societăţilor de până acum este istoria luptelor de clasă“, 
putem interpreta într-adevăr marxismul în sensul că fiecare 
element din istoria tuturor civilizaţiilor şi din orice sferă a 
acestora este un aspect al luptei de clasă. Marx însuși, firește, când 
intra în detalii, nu impingea ipoteza sa la o extremă atât de 
absurdă. Fapt e că, totuși, a plăsmuit anumite formule apte să dea 
culoare acestei interpretări simpliste. Era posibil ca din aceste 
formule să se infereze că oamenii se amăgeau ori de câte ori îşi 
inchipuiau că erau îmboldiţi de altceva decât de interesele 
materiale ale clasei cu care se identificau, în mod conştient sau 
nu; că oamenii nu luptau niciodată „cu adevărat” pentru putere 
sau libertate de dragul acestora sau pentru patria lor ca atare, ci că 
toate aceste valori, aspirații şi idealuri nu erau decât travestiuri ale 
unor interese de clasă. Se mai putea infera, tot aşa, că organismele 
politice nu dezvoltau niciodată niște interese independente de 
clasele pe care le „reprezentau“ (în pofida remarcilor lui Marx 
despre birocraţie) și că, dacă statul juca în aparență un rol 
autonom în conflictele sociale, această autonomie (după cum 
argumentase Marx în cazul lui Ludovic Bonaparte) era doar 
rezultatul unui echilibru momentan de forțe în cadrul unei 
ascuţite lupte de clasă. 

Unii istorici contemporani şi unii sociologi, ca de exemplu T.B. 
Bottomore, sugerează că marxismul trebuie tratat nu ca o teorie 
atotcuprinzătoare a istoriei, ci ca o metodă de cercetare. Marx 
însuși nu ar fi fost de acord cu această limitare — el își privea 
teoria ca pe o explicaţie completă a istoriei universale, trecută şi 
prezentă —, dar ea este o încercare de a raţionaliza marxismul și de 
a-l degaja de pretenţiile lui profetice și universaliste. Numai că 
termenul „metodă“ se cere și el precizat prin limitare. 


Materialismul istoric, conceput în mod suficient de lax pentru a fi 
la adăpost de obiecțiile menţionate adineauri, nu este o metodă în 
sensul propriu al cuvântului, adică un set de reguli care ar duce la 
același rezultat dacă ar fi aplicare indiferent de cine, în ocazii 
diferite, la același material. În acest sens, nu există în cercetarea 
istorică nicio metodă generală, cu excepţia, fireşte, a celei de 
identificare a surselor. Materialismul istoric, în sensul explicat mai 
înainte, este prea vag, și general pentru a putea fi numit metodă; 
el este însă un valoros principiu euristic care îl îndeamnă pe cel ce 
studiază conflicte şi mişcări de orice fel — politice, sociale, 
intelectuale, religioase sau artistice — să pună în legătură 
observaţiile sale cu interese materiale, inclusiv cu cele ce derivă 
din lupta de clasă. O regulă de acest fel nu înseamnă că totul e, 
„până la urmă“, o chestiune de interes de clasă; ea nu tăgăduiește 
rolul independent al tradiţiei, al ideilor sau al luptei pentru 
putere, importanţa condiţiilor geografice sau a cadrului biologic 
al existenţei umane. Fa evită dezbaterile sterile privitoare la ce 
înseamnă „determinare în ultimă instanţă”, dar ia în serios 
principiul lui Marx că viaţa spirituală şi intelectuală a oamenilor 
nu este autoconţinută și total independentă, ci este și o expresie a 
intereselor materiale. Dacă — să repetăm — lucrul acesta pare 
evident, lui Marx îi revine meritul de a-l fi făcut așa. 

De bună seamă, interpretarea pe care am oferit-o aici limitează 
considerabil valoarea marxismului ca instrument în explicarea 
trecutului. În cele ce urmează, îl vom examina ca instrument de 
predicţie a viitorului, iar în această privinţă, limitările sale se arată 
a fi, după toate probabilitățile, şi mai severe. 

La o lectură atentă a scrierilor lui Marx, orice cercetător va 
sesiza că, potrivit viziunii sale asupra istoriei aşa cum el a 
cunoscut-o și analizat-o, aceasta își derivă semnificaţia nu doar 
din ea însăşi, ci şi din viitorul care stă în faţa omenirii. Trecutul îl 
putem înţelege numai în lumina noii lumi a unităţii umane spre 
care tinde societatea noastră — acesta e punctul de vedere al 
Tinerilor Hegelieni, pe care Marx nu l-a abandonat niciodată. 
Marxismul, așadar, nu poate fi acceptat fără viziunea viitorului 
comunist; despărțit de această viziune, el nu mai este marxism. 

Se cuvine însă să vedem pe ce se sprijinea această profeție. Rosa 
Luxemburg a fost cel dintâi marxist care a semnalat că Marx nu a 
specificat niciodată condiţiile care fac inevitabilă prăbuşirea 
capitalismului. Chiar dacă acceptăm susţinerea lui, că sistemul 
capitalist nu va fi niciodată în stare să preîntâmpine crizele de 
supraproducţie, analiza pe care o face acestor crize şi urmărilor lor 
devastatoare nu dovedeşte că un asemenea sistem necontrolat de 


ajustare a producţiei la cererea de produse nu poate dăinui 
indefinit. Majoritatea  marxiștilor au respins teoria Rosei 
Luxemburg potrivit căreia dăinuirea capitalismului depinde de 
existenţa pieţelor necapitalisre, pe care el le ruinează. Numai că 
nici sărăcia, nici producția necontrolată, nici rata descrescătoare a 
profitului nu oferă temeiuri credinței în „inevitabilitatea“ 
prăbuşirii capitalismului şi, cu atât mai puţin, credinţei că 
rezultatul acestei prăbuşiri nu poate fi decât o societate socialistă 
ca aceea descrisă de Marx. 

Pentru Marx, ce-i drept, prăbuşirea capitalismului și împărăţia 
de o mie de ani a comunismului erau „necesare“, dar într-un sens 
diferit de cel în care capitalismul, în viziunea sa, se dezvoltase din 
feudalism. Nimeni, pe vremea aceea, nu-și fixase drept scop 
„instaurarea capitalismului”. Existaseră negustori, care doreau, 
toţi, să vândă scump şi să cumpere ieftin. Navigatorii şi 
exploratorii cutreieraseră mările în căutare de aventuri și de 
comori sau pentru a extinde dominaţia ţărilor lor peste noi 
teritorii. Mai apoi și-au făcut apariţia industriaşii avizi de 
profituri. Fiecare dintre aceşti oameni își urmărise propriul 
interes, dar niciunul nu fusese cu gândul la „capitalism“, sistem ce 
s-a înfiripat treptat, ca rezultat impersonal al milioanelor de 
eforturi şi aspirații individuale, un proces „obiectiv“, în care 
conștiința umană nu era implicată decât într-o formă 
„mistificată”. Necesitatea socialismului însă, așa cum o vedea 
Marx, era de un gen diferit. Socialismul nu putea fi adus pe lume 
decât de niște oameni care știau ce fac; realizarea acestei 
„necesităţi istorice” depindea de conştientizarea de către 
proletariat a rolului său în procesul productiv şi a misiunii sale 
istorice. În acest unic caz privilegiat, necesitatea urma să îmbrace 
forma acţiunii conştiente; subiectul și obiectul schimbării istorice 
erau unul şi acelaşi, iar înțelegerea societăţii era ea însăşi mișcarea 
revoluţionară a acesteia. 

Deşi conştiinţa revoluţionară a proletariatului era identică cu 
mişcarea lui revoluţionară, ea se ivea în mod necesar din 
dezvoltarea societății capitaliste. Misiunea istorică a 
proletariatului nu putea fi înfăptuită decât dacă era una pe deplin 
conștientă şi urma o cale diferită de cea a conchistadorilor 
capitalismului; dar această conştiinţă era un rezultat inevitabil al 
procesului istoric. 

Marx nutrea convingerea că proletariatul era destinat de către 
istorie să instaureze o nouă orânduire, nedivizată în clase, dar 
această convingere nu se sprijinea pe niciun argument. Nu era 
vorba de a sesiza faptul că proletariatul va continua să lupte 


pentru a-şi promova interesele împotriva patronilor. 
Consştientizarea unui conflict între interese opuse nu era, în 
viziunea lui Marx, acelaşi lucru cu conștiința revoluţionară, 
aceasta din urmă presupunând convingerea că între cele două 
clase există o opoziţie fundamentală și la scară mondială și că 
acest conflict putea şi urma cu necesitate să fie rezolvat printr-o 
revoluţie proletară mondială. Proletariatul era o clasă „universală“, 
dar nu numai în felul în care fusese burghezia pe vremea când 
interesele ei se suprapuneau cu nevoile de „progres“ (orice va fi 
însemnând acest cuvânt), ci şi pentru că el restabilea 
universalitatea speciei umane; el era menit să împlinească destinul 
omenirii și să pună capât „preistoriei” prin înlăturarea sursei 
antagonismelor sociale. El era o clasă universală şi în sensul că 
avea să elibereze omenirea de mistificarea ideologică, făcând ca 
relaţiile sociale să devină transparente pentru toţi; el urma să pună 
capăt dualității care a dominat în lucrurile omeneşti de la 
începutul timpului, dintre conștiința morală neputincioasă şi 
mersul necontrolat, insondabil al istoriei „obiective“. 

Convingerea lui Marx că proletariatul va dezvolta o conştiinţă 
revoluţionară în acest sens nu a fost o opinie ştiinţifică, ci o 
profeție gratuită. Odată ajuns, prin deducție filosofică, la teoria sa 
privind misiunea istorică a proletariatului, el a căutat ulterior 
dovezi empirice în sprijinul ei. Cea dintâi premisă a fost credinţa 
sa că se va produce cu necesitate o tot mai netă polarizare a 
claselor din societatea vremii sale. Această credinţă era, cel puţin, 
susceptibilă de verificare; în fapt, ea s-a dovedit neadevărată, dar, 
chiar dacă nu ar fi fost aşa, este greu de văzut în ce fel dovedea ea 
inevitabilitatea unei revoluţii mondiale socialiste. O atare 
concluzie nu decurge nici din faptul că proletariatul este agentul 
producţiei şi că dezumanizarea sa este extremă, deoarece în 
niciuna dintre aceste privințe el nu diferă de sclavii din 
Antichitate. După cum au relevat adesea criticii lui Marx, chiar și 
dacă ar fi adevărat că degradarea socială a clasei muncitoare se 
amplifică în mod necesar, perspectivele uneli revoluţii mondiale 
socialiste nu ar fi cu nimic mai luminoase. Putea o clasă ţinută în 
stare de ignoranță și debilitate, umilită, incultă și condamnată la 
muncă epuizantă, să găsească în sine vigoarea de a înfăptui O 
revoluţie universală şi de a reda omenirii umanitatea ei? Cu atât 
mai puţin — după cum Marx însuși scrisese — proletariatul putea 
spera în victorie numai pentru că avea de partea sa dreptatea, asta 
în cazul în care, din istoria trecută, se puteau degaja cât de cât 
învăţăminte pentru viitor. 


În fapt, Marx nu a crezut că revoluţia proletară avea să fie 
rezultatul sărăciei și nici nu a împărtăşit vreodată ideea că o 
ameliorare a situației muncitorilor ar afecta tendința lor 
revoluţionară „naturală“. Nici marxiștii ortodocși de mai târziu 
nu au acceptat această idee, deşi unii dintre ei au vorbit 
dispreţuitor despre „aristocrația muncitorească, ajunsă, graţie 
salariilor mai mari și siguranţei sporite a zilei de mâine, sub 
influenţa ideologică a burgheziei, ceea ce, conform teoriei, n-ar fi 
trebuit să se întâmple. 

Chiar dacă cele două premise ale lui Marx susceptibile de 
testare — că societatea se va apropia din ce în ce mai mult de 
modelul biclasial şi că soarta proletariatului nu se putea cu 
adevărat ameliora — ar fi fost susţinute de fapte, aceasta nu ar fi 
fost totuşi o dovadă că, în virtutea poziţiei sale în societate, clasa 
muncitoare dobândeşte în mod necesar o conştiinţă 
revoluționară; ar fi furnizat însă temeiuri credinței că printre 
proletari mocneşte necontenit o stare de nemulțumire care ar 
putea duce la răsturnarea sistemului de proprietate existent. 
Lipsind cei doi factori în chestiune, profeția lui Marx era lipsită 
de un temei solid, ceea ce, însă, nu înseamnă că ea nu a avut 
efecte sociale. Totuși, succesul mişcărilor politice care invocau 
doctrina lui Marx, indiferent dacă şi în ce măsură ele au 
deformat-o pe parcurs, nu dovedește adevărul acestei doctrine, la 
fel cum triumful creştinismului în lumea antică, prezis de propriii 
profeţi, nu dovedea adevărul doctrinei trinității, ci, cel mult, arăta 
că religia creștină s-a vădit capabilă să dea o expresie articulată 
aspirațiilor unor segmente importante ale societăţii. Nu-i nevoie 
să demonstrăm că marxismul a avut un efect puternic asupra 
mișcării muncitoreşti, dar aceasta nu înseamnă că el este adevărat 
în sens științific. Nu avem nicio confirmare empirică a 
predicţiilor sale de vreme ce niciodată n-a avut loc o revoluţie 
proletară de felul celei descrise de Marx, provocată de condiţiile 
presupuse în teoria sa: „contradicţia” dintre forţele productive şi 
relaţiile de producţie, incapacitatea capitalismului de a dezvolta 
tehnologia etc. 

Însă, chiar şi presupunând că, din raţiuni economice, 
capitalismul nu poate dăinui indefinit, tot nu ar decurge că el va 
fi cu necesitate înlocuit de un socialism marxian. În locul acestuia 
ar putea avea loc, bunăoară, o prăbușire generală a civilizaţiei (iar 
alternativa „socialism sau barbarie“ sugerează că nici Marx nu a 
crezut tot timpul în necesitatea istorică a socialismului), o formă 
de capitalism stagnantă din punct de vedere tehnologic sau vreun 
alt tip de societate, care să nu depindă de progresul tehnic 


continuu, dar nici să nu fie socialistă. Argumentul lui Marx 
potrivit căruia capitalismul este sortit picirii deoarece și-a pierdut 
sau își va pierde curând capacitatea de ameliorare tehnologică 
conține două presupoziţii: că progresul tehnic trebuie neapărat să 
continue și că agentul acestui progres este clasa muncitoare. 
Ambele aceste presupoziţii sunt improbabile. Prima este o simplă 
extrapolare a faptului istoric (care nu este totuna cu o lege), că, în 
cuprinsul unor lungi perioade, oamenii au continuat să 
perfecţioneze instrumentele de producţie; nu există însă nicio 
certitudine că vor continua să o facă la nesfârşit și fapt e că au 
existat în istorie și perioade de stagnare și de regres. Cât priveşte 
cea de a doua presupoziţie, evident că în societatea capitalistă 
clasa muncitoare nu este exponentul vreunei forme superioare de 
tehnologie. Supoziţia ar trebui, așadar, să fie că socialismul își va 
datora succesul unui grad superior de productivitate a muncii, cu 
neputinţă de atins în capitalism, teză pe care rezultatele 
socialismului nu prea o susţin și care nu poate fi dedusă din nimic 
ce ţine de capitalism. Una peste alta, mecanismul unei revoluţii 
bazate pe aceste premise este greu de imaginat. 

Ideea că cei o jumătate de milion de ani de viață umană pe 
pământ şi cei cinci mii de ani de istorie consemnată în scris vor 
culmina deodată într-un final fericit este expresia unei speranţe. 
Cei ce nutresc această speranță nu se află într-o postură 
intelectuală mai bună decât ceilalți. Credinţa lui Marx în 
„Sfârşitul preistoriei“ nu este o teorie produsă de un om de ştiinţă, 
ci o exortaţie de profet. Cu totul altceva sunt efectele ei sociale, de 
care rămâne să ne ocupăm ceva mai încolo. 


XV 


DIALECTICA NATURII 


1. Abordarea scientistă 


În anii 1860, viaţa intelectuală europeana intra într-o nouă etapă, 
Lothar Meyer, Helmholz şi Schwann fiind urmaţi de Darwin, 
Virchow, Herbert Spencer și T.H. Huxley. Stiintele naturii 
ajunseseră într-un punct în care o concepţie unitară despre 
univers părea a se impune ca un fapt de netăgăduit. Principiul 
conservării energiei şi legile ce guvernează transformările ei păreau 
apte de a oferi o explicaţie completă a multiplelor fenomene 
naturale. Studierea structurii celulare a organismelor alimenta 
speranţa descoperirii unui unic sistem de legi aplicabile tuturor 
fenomenelor organice de bază. Teoria evoluţiei furniza o schemă 
istorică generală a dezvoltării fiinţelor vii, inclusiv a omului cu 
atributele lui specific umane. Studiile lui Fechner deschideau 
calea măsurării cantitative a fenomenelor psihice, care, până 
atunci, se dovediseră cel mai anevoie de investigat. Părea foarte 
aproape ziua în care unitatea naturii, ascunsă în spatele 
abundentei şi haoticei sale diversităţi, urma să se etaleze în faţa 
privirii umane. Cultul științei devenise universal; speculaţia 
metafizică părea condamnată la dispariţie. Se impunea concluzia 
că metodele fizicii sunt aplicabile în toate ramurile cunoașterii, 
inclusiv în științele sociale. 

Engels, care urmărea cu entuziasm progresul științelor naturii, 
impărtăşea speranţa că zorii unei noi mathesis universalis erau 
aproape. Familiarizat în tinereţe cu scrierile lui Hegel, el n-a 
încetat niciodată să-l admire şi să-l stimeze pe marele maestru al 
dialecticii, dar credea totodată că miezul raţional și valoarea 
speculațiilor acestuia vor ieşi în evidenţă prin dezvoltarea ştiinţei 
experimentale, care, prin fiecare nouă etapă a sa, invita spiritele la 
o înţelegere dialectică a naturii. Interpretarea filosofică a noilor 
descoperiri făcea însă necesară examinarea teoretică a eșecului 


vechilor metode, în special al punctului de vedere mecanist care 
dominase investigația științifică începând din secolul al XVII-lea, 
dar acum ajunsese anacronic. Începând încă de la primele sale 
scrieri, Engels s-a străduit să păstreze cea mai strictă legătură cu 
putință între conceptele teoretice şi datele empirice. Această 
preocupare a sa rezultă limpede din lucrările sale de expunere și 
popularizare a ideilor lui Marx, care a fost preocupat mai mult de 
coerenţa teoretică a doctrinei sale decât de legătura ei cu datele 
experienţei. 

Nu este surprinzător că Engels s-a molipsit de entuziasmul 
scientist al epocii sale și a căutat să construiască o imagine a lumii 
în care aceleași metode de bază să fie aplicate în ştiinţele fizice şi 
in cele sociale, acestea din urmă fiind considerate o prelungire 
firească a celor dintâi. În căutarea unităţii dintre metodă și 
conţinut şi a unor concepte în măsură să lege, în manieră 
darwiniană, istoria umană de istoria naturală, Engels era apropiat 
de gânditorii pozitivişti din vremea sa. Totuși, el nu preconiza ca 
această unitate să fie realizată prin reducerea întregii cunoașteri la 
scheme mecaniste (aşa cum făceau numeroși fizicieni, de pildă, 
Gustav Kirchhoff), ci prin descoperirea de legi dialectice 
aplicabile deopotrivă pe cele două tărâmuri de cercetare. Aceasta 
se vede în cele mai importante trei lucrări ale sale scrise între 
1875 și 1886: Anti-Diihring, Ludwig Feuerbach şi Dialectica 
naturii. Aceasta din urmă, o colecţie neterminată de scurte eseuri 
și note, a fost începută în vederea unei polemici cu Ludwig, 
Büchner, al cărui materialism mecanist a fost socotit de Engels un 
bun prilej polemic pentru formularea unui nou materialism, 
dialectic; ulterior, însă, ea a trecut dincolo de intenţia sa 
polemică. Toate aceste trei lucrări, spre deosebire de cele ale lui 
Marx, se ocupă de chestiuni considerate în mod tradiţional ca 
aparținând filosofiei şi ele trasează cadrul unui stereotip doctrinal 
care, sub numele de materialism dialectic, avea mai apoi să fie 
considerat „ontologia și gnoseologia marxiste“. Începând de la 
Plehanov, a devenit din ce în ce mai răspândită definirea 
marxismului drept o doctrină alcătuită din ideile filosofice ale lui 
Engels, teoria economică din Capitalul și principiile socialismului 
științific. Pe parcursul câtorva decenii s-au purtat dispute în jurul 
întrebării dacă acestea trei formează un tot coerent şi, în 
particular, dacă dialectica naturii a lui Engels se împacă sau nu 
bine cu baza filosofică a operei lui Marx. 


2. Materialism şi idealism. Amurgul filosofiei 


În viziunea lui Engels, care a moştenit acest punct de vedere de la 
Leibniz, Fichte şi Feuerbach, opoziţia dintre materialism şi 
idealism a fost pivotul în jurul căruia s-a mișcat mereu gândirea 
filosofică. Idealiști erau cei care susțineau că spiritul (sub chipul 
unui creator divin sau sub cel al Ideii hegeliene) a existat anterior 
naturii, pe când materialiştii susțineau contrariul. Subiectivismul 
berkeleyan, potrivit căruia fiinţarea constă în a fi perceput, se 
plasează, fireşte, de partea idealistă a dihotomiei. 

Deşi disputa dintre aceste două viziuni străbate întreaga istorie 
a filosofiei, ea nu s-a manifestat la fel în toate perioadele ei. Au 
fost epoci, precum Evul Mediu creştin, în care civilizaţia nu a 
cunoscut nicio concepţie materialistă în sens strict. Dar chiar şi în 
controversele fundamentale din acea epocă putem detecta ceva 
înrudit cu materialismul în concepţia nominalistă despre 
universale (în latină, universalia), care vădeşte un anumit interes 
pentru natura fizică şi pentru concret. Au existat în istoria 
filosofiei și multe doctrine care au încercat să găsească un 
compromis sau o cale de mijloc între cele două principale 
orientări, oricât ar fi ele de ireconciliabile. Este însă dificil de 
distins două curente principale care să exprime opiniile adverse 
respective în toată puritatea lor și care să acopere întreaga istorie a 
gândirii filosofice. Cu toate acestea, găsim întotdeauna câte două 
tendinţe aflate în conflict, dintre care una este mai apropiată de 
punctul de vedere materialist sau cuprinde mai multe dintre 
elementele care, de obicei, însoțesc materialismul în forma lui 
pură. Faptul că în istoria filosofiei se întâlnesc mai frecvent 
tendinţe idealiste sau spiritualiste se datorează, ne spune Engels, 
diviziunii dintre munca fizică şi cea intelectuală, autonomiei 
dobândite astfel de îndeletnicirile intelectuale și existenţei unei 
clase de ideologi de profesie care, în mod firesc, tind să acorde 
primatul spiritului, și nu materiei. 

Cum se poate defini mai precis viziunea materialistă? Având în 
vedere că, potrivit susţinerii lui Engels, opoziţia esenţială în 
filosofie este cea dintre natură ȘI spirit, s-ar părea că cele două 
viziuni opuse exprimă un fel de dualitate, astfel încât, deși 
materialiștii privesc spiritul ca fiind genetic secundar în raport cu 
natura, ei sunt nevoiţi să-l considere ceva separat şi diferit de ea. 
Engels, însă, nu vede aşa lucrurile. El consideră că opoziţia dintre 
natură şi spirit nu este una între două substanţe diferite aflate 
intr-o relaţie genetică particular; conștiința nu este un lucru în 
sine, ci un atribut al anumitor obiecte materiale (corpurile 
umane) organizate într-un anumit fel, un proces care are loc în 


ele. Punctul său de vedere este, așadar, unul monist, care respinge 
credinţa în vreo formă de existenţă care să nu poată fi numită 
materială. 

Dar, pentru a defini materialismul, trebuie, în primul rând, să 
definim materia. În unele pasaje din scrierile sale, Engels pare să 
adopte o viziune pur scientistă sau fenomenalistă, dispensându-se 
cu totul de categoria de substanţă. EI spune, de pildă: 


Concepţia materialistă asupra naturii nu înseamnă altceva decât simpla 
concepere a naturii aşa cum se prezintă, fără niciun adaos străin. 
(Dialectica naturii, „Din istoria ştiinţei) 


Și în alt loc: 


Materia, ca atare, este o pură creație a gândirii ŞI O abstracţie. Noi facem 
abstracţie de deosebirile calitative ale lucrurilor atunci când le inglobăm, 
ca având o existenţă corporală, în noţiunea de „materie“. Materia, ca atare, 
spre deosebire de materiile determinate existente, nu este, prin urmare, 
ceva care există senzorial. (Dialectica naturii, „Forme de mișcare ale 
materiei“) 


De aici ar decurge că materialismul, așa cum îl înţelege Engels, 
nu este o ontologie în accepțiunea curentă, ci un scientism 
antifilosofic care se dispensează de a pune întrebări privitoare la 
„substanţă“ şi se mulţumeşte cu faptele nude ale științelor naturii 
purificare de orice adaosuri speculative. 

Dintr-o astfel de perspectivă, orice filosofie este idealism, o 
înfrumusețare imaginativă a cunoașterii ştiinţifice; și, consecvent 
unei atare viziuni, Engels profetizează crepusculul și extincția 
filosofiei. 


Dacă deducem schematica lumii nu din mintea noastră, ci numai prin 
intermediul minţii, din lumea reală, dacă deducem principiile existenţei 
din ceea ce există, nu avem nevoie de filosofie, ci de cunoştinţe pozitive 
despre lume şi despre ceea ce se întâmplă în ea; iar ceea ce rezultă nu este, 
la rândul său, filosofie, ci ştiinţă pozitivă. (Anti-Dühring, 1, 3) 


Cu Hegel, în genere, filosofia se incheie: pe de o parte, pentru că în 
sistemul său el sintetizează în mod riguros intreaga ei dezvoltare, iar pe de 
altă parte, pentru că el ne arată, chiar dacă in mod inconștient, calea care 
duce din acest labirint al sistemelor spre cunoașterea adevărată si pozitivă a 
lumii. (Ludwig Feuerbach și sfârsitul filosofiei clasice germane, |) 


Materialismul modern... nu mai este filosofie, ci o simplă concepţie 
despre lume | Weltanschauung], care nu trebuie să se confirme și să se 
manifeste ca o „ştiinţă a ştiinţelor“ aparte, ci chiar în științele reale. Aici, 


filosofia este „suprimată“, adică „depășită şi păstrată în același timp“, 
depăşită ca formă și păstrată în ceea ce priveşte conţinutul său real. (Anfi- 


Diihring, 1, XID) 


Din moment ce în faţa fiecărei ştiinţe în parte se ridică necesitatea de a se 
edifica asupra poziţiei ei în conexiunea generală a lucrurilor şi a 
cunoștințelor despre lucruri, orice ştiinţă specială despre această conexiune 
generală este de prisos. Ceea ce rămâne ca element de sine stătător din 
toată filosofia de până acum este știința gândirii și a legilor ei: logica 
formală şi dialectica. Restul intră în ştiinţa pozitivă a naturii și a istoriei. 
(dem, Introducere.) 


Engels, așadar, privește filosofia fie ca pe o descriere pur 
speculativă a lumii, fie ca pe o încercare de sesizare a conexiunilor 
generale dintre fenomene mai presus şi dincolo de cele stabilire de 
studiul științific al naturii. Filosofia, în acest al doilea sens, 
urmează să dispară, nelăsând în urmă altceva decât o metodă de 
gândire care are în comun cu „fosta filosofie” doar faptul că, în 
mod tradițional, a fost considerată parte a ei, deşi nu partea cea 
mai esenţială. Modul de exprimare al lui Engels nu este cu totul 
inechivoc, dar vederile sale concordă în linii mari cu pozitivismul, 
care era atât de răspândit în vremea sa și care considera filosofia 
un secundant superfluu al ştiinţelor particulare; curând, din ea nu 
va mai rămâne nimic cu excepţia regulilor gândirii, adică a logicii 
în sens larg. Se impune, totuși, să mai observăm ceva. În timp ce, 
în pasajele adineauri citate, prin „dialectică“ Engels înţelege doar 
legile gândirii, în alte locuri el desemnează prin acest cuvânt un 
sistem cuprinzător şi legitim de cunoştinţe generale privitoare la 
cele mai generale legi ale naturii care au ca exemplificare 
particulară procesele noastre de gândire. În acest sens, el este mult 
mai puţin antifilosofic decât ni se înfățișa la început. S-ar părea 
că, potrivit acestui al doilea înţeles, filosofia este ştiinţa celor mai 
generale legi ale naturii; concluziile ei derivă logic din datele 
furnizate de ştiinţele „pozitive“, deşi poate că nu au fost formulate 
de niciuna dintre acestea. 

Scrierile lui Engels susţin alternativ când o viziune mai 
necruțătoare despre filosofie, când una mai tolerantă; dar chiar şi 
aceasta din urmă era consonantă cu pozitivismul din vremea sa, 
care nu voia să abandoneze cu totul filosofia, ci doar să o reducă 
la ceea ce putea fi dedus din ştiinţele naturii. În oricare dintre cele 
două atitudini faţă de filosofie, materialismul nu este o ontologie, 
ci o metodă care interzice adăugarea de speculaţii la cunoaşterea 
pozitivă. Cu toate acestea, Engels folosește termenul „materie“ 
pentru a desemna fie totalitatea entităţilor fizice, fie ceea ce 
rămâne din lucruri dacă sunt dezbrăcate de orice diferenţiere 


calitativă. „Adevărata unitate a lumii rezidă în materialitatea ei.“ 
(Anti-Diibring, l, 4); adică tot ce există este lumea fizică 
perceptibilă prin simţuri; nu există niciun fel de Natură invizibilă 
sau vreun fel de arierplan al lumii, de un gen diferit de realităţile 
pe care le observă omul de ştiinţă. Engels nu discută dacă 
materialismul, în sens pur metodologic sau fenomenalist, este 
identic cu concepţia că lumea este o unitate materială şi nici dacă 
această concepţie este totuna cu teza primatului materiei faţă de 
spirit. El oscilează între un fenomenalism scientist neîmpovărar 
de categorii metafizice şi un materialism substanţialist potrivit 
căruia există o unică formă originară a Fiinţei, care se manifestă în 
diversitatea evenimentelor lumii empirice. Materia, care este 
această Fiinţă originară, are drept caracteristică permanentă și 
esenţială „mişcarea“, inclusiv schimbarea în toate modalităţile ei; 
pentru că, altminteri, sursa schimbării ar trebui căutată în afara 
materiei, în ceva de genul „primului impuls“ (primum mobile) al 
deiştilor. Mişcarea este modul de existență al materiei, fiind 
necreată și indestructibilă ca materia însăşi, 


3. Spațiul şi timpul 


Pe lângă mişcare, materia posedă ca atribute inseparabile spaţiul și 
timpul. Teoriile care pe vremea lui Engels explicau laolaltă spaţiul 
şi timpul, neluând în considerare aspectul psihologic al timpului, 
erau, în linii mari, de trei tipuri: 1) spaţiul şi timpul sunt 
autonome şi independente de corpurile fizice. Spaţiul este 
conţinătorul corpurilor, dar poate exista și spaţiu vid având 
aceleaşi proprietăţi ca spaţiul fizic; timpul este conținătorul 
evenimentelor, dar ar putea să existe timp și dacă nu s-ar petrece 
nimic. Aceasta este doctrina lui Newton; 2) spaţiul și timpul sunt 
forme subiective, a priori (Kant): își au originea în cunoaștere, dar 
nu pot fi derivate din experienţă; ele sunt condiţii transcendentale 
ale experienţei, anterioare oricărei cunoașteri factuale posibile; 3) 
spaţiul și timpul sunt subiective şi empirice (Berkeley, Hume); ele 
sunt moduri de ordonare a experienţei ex post, adică de combinare 
a datelor empirice în așa fel încât spiritul să poată opera cu ele 
mai eficient. Engels nu împărtășește niciuna dintre aceste 
concepţii; el consideră că spaţiul și timpul sunt „forme 
fundamentale ale existenţei” și, ca atare, sunt obiective (contrar 
lui Hume și Kant), dar (contrar lui Newton) sunt proprietăţi 
inseparabile ale corpurilor şi evenimentelor materiale. Strict 
vorbind, de aici rezultă că nu există timp în sine, ci doar relaţii de 
succesiune (înainte şi după), ideea de timp fiind o abstracţie de 


ordinul al doilea scoasă din acestea; similar, nu există spaţiu ca 
atare, ci doar relaţii de distanţă, direcţie şi mărime. Engels nu 
spune asta explicit, dar se pare că așa gândea. 


Ambele aceste forme de existenţă ale materiei nu sunt nimic fără materie, 
nu sunt decât reprezentări goale, abstracții care există numai în capul 
nostru. (Dialectica naturii, „Logica dialectică şi teoria cunoasterii“) 


Infinitatea temporală şi spaţială a universului este o consecință 
a doctrinei că materia este necreată și indestructibilă. 


4. Variabilitatea naturii 


Așadar, nu există nimic în afară de corpuri materiale în continuă 
schimbare și diferenţiere. Engels scrie, ce-i drept, că „lumea nu 
trebuie concepută ca un complex de lucruri definitive, ci ca un 
complex de procese în care lucrurile, aparent stabile, precum şi 
reflectarea lor ideală în mintea noastră, conceptele, parcurg, o 
neîntreruptă transformare în cadrul devenirii și al pieirii... 
(Ludwig Feuerbach... IV). Aceste spuse nu trebuie luate însă în 
sens literal, în maniera unor teorii recente, potrivit carora 
primordiale sunt evenimentele, iar lucrurile sunt condensări 
momentane ale acestora, pentru că, în alt loc, Engels defineşte 
materia drept „totalitatea substanţelor din care s-a creat prin 
abstracţie această noţiune [de materie] (Dialectica naturii, 
„Logica dialectică şi teoria cunoaşterii“). Ceea ce urmăreşte el 
caracterizând natura ca pe un complex de procese, şi nu de 
lucruri, este să pună accentul pe veşnica mutabilitate și 
instabilitate a lumii materiale. 

Principiul schimbării permanente este un laitmotiv al gândirii 
dialectice. În viziunea lui Engels, cel mai mare merit al lui Hegel 
este acela de a fi evidenţiat că fiecare formă a Fiinţei trece într-o 
alta şi că numai universul ca întreg nu este supus legii nașterii, 
schimbării şi pieirii. Primii oameni de știință moderni, precum 
Copernic, Kepler, Descartes, Newton şi Linné, erau dominați de 
credința în imuabilitatea proceselor şi clasificărilor naturale de 
bază, atât a celor privitoare la cer, cât şi a celor ce ţin de structura 
pământului şi a fiinţelor organice. Această viziune a fost 
revoluţionară de succesorii lor, începând cu teoria astronomică a 
lui Kant, rafinată de Laplace, cu descoperirile lui Lyell în 
geologie, ale lui J.R. Meyer şi Joule în fizică, ale lui Dalton în 
chimie, ale lui Lamarck și Darwin în biologic, care demonstrau 
toate variabilitatea perpetuă a naturii şi imposibilitatea unor 
clasificări nete şi definitive. Fiecare fragment observabil al 


realităţii s-a dovedit a nu fi decât o etapă a unei dezvoltări 
continue; toate categoriile erau aproximative; s-au descoperit din 
ce în ce mai multe forme intermediare şi tranziționale. S-a ajuns 
la concluzia că şi omul însuși este produsul variațiilor naturale şi 
că toate facultățile lui multilaterale sunt continuări ale unor forţe 
generate de Natura însăși. Munca a fost cea care l-a ridicat pe om 
deasupra celorlalte vieţuitoare şi prin ea s-au dezvoltat acele 
trăsături de inteligenţă și sensibilitate care constituie, pe drept 
cuvânt, titlurile sale de mândrie; munca manuală a fost motorul 
dezvoltării mentale. Observarea necontenitei schimbări ne face să 
conștientizăm că omul, asemenea Pământului şi întregului sistem 
solar, este sortit să dispară; dar legea conform căreia materia dă 
naştere neîncetat unor forme superioare de existență ne asigură că 
aceste forme la care noi participăm — reflectarea conștientă și 
organizarea socială — vor reapărea în vreun alt loc din univers, 
urmând ca, după o vreme, să dispară iar. 


5. Multitudinea formelor schimbării 


Dialectica naturii nu se reduce însă la teza permanenţei 
schimbării. Principala deosebire dintre concepţia metafizică şi cea 
dialectică rezidă în faptul că aceasta din urmă recunoaşte că 
schimbarea îmbracă o multitudine de forme. Filosofia 
mecanicistă a secolelor al XVII-lea şi al XVIII-lea, transmisă unor 
materialişti germani din secolul al XIX-lea, precum Vogt, 
Büchner şi Moleschott, susținea că tot ce se petrece în lume nu 
este altceva decât mișcare mecanică, adică deplasare de particule 
materiale, şi că toate diferenţierile calitative din natură sunt 
subiective sau doar aparente. De aici, el trăgeau concluzia că toate 
ramurile cunoașterii trebuie să se modeleze după mecanică, 
deoarece procesele pe care ele le studiază se vor dovedi a fi cazuri 
particulare ale mișcării mecanice, supuse legilor care guvernează 
mișcarea corpurilor în spaţiu. Engels era departe de a împărtăşi 
această poziţie, fie și numai ca pe un ideal final. El considera că 
diferenţierea calitativă a formelor schimbării este un fenomen real 
și că formele superioare sau mai complexe nu puteau fi reduse la 
cele inferioare. Superiorul se şi defineşte, în fapt, drept ceea ce 
presupune inferiorul, dar nu este presupus de acesta. Fenomenele 
chimice sunt, în acest sens, superioare celor mecanice, iar cele din 
lumea organică le sunt superioare amândurora; tot așa, există o 
evoluţie de la fenomenele biologice la cele psihice și la procesele 
sociale. În lume există, aşadar, o multiplicitate de forme de 


mișcare sau schimbare, căreia îi corespunde o ierarhie a științelor. 
Formele diferă între ele calitativ, fiecare dintre ele presupunându- 
le pe cele inferioare, care, însă, nu le epuizează. 

Totuşi, această omniprezentă ierarhie şi ireductibilitate nu sunt 
explicate de Engels într-un mod lipsit de orice ambiguitate. 
Atunci când distinge variatele forme ale mişcării (procese 
mecanice, mișcare moleculară, fenomene chimice, biologice, 
psihice și sociale, pe scara ascendentă creionată de Comte), el nu 
spune clar în ce constă ireductibilitatea lor. Înseamnă că legile 
formelor superioare nu pot fi deduse logic din cele ale formelor 
inferioare (de pildă, legile istoriei sociale din cele ale chimiei) sau 
nu sunt echivalente cu acestea? Ori este vorba de o ireductibilitate 
ontologică, în sensul că în procesele „superioare“ există ceva ce nu 
este mișcare mecanică și nu poate fi explicat cauzal prin acestea? 
Prima dintre aceste interpretări este mai slabă, deoarece nu 
exclude ipoteza că procesele superioare nu sunt decât procese 
mecanice care se produc statistic într-un mod particular; la nivel 
ontologic, mişcarea mecanică ar fi atunci singura formă a 
schimbării, dar știința s-ar mulțumi, pentru scopuri 
observaţionale, cu legi statistice privitoare la manifestarea lor în 
condiții particulare. Cea de-a doua interpretare exclude această 
ipoteză, numai că nu este imediat clar de unde provine 
ireductibilitatea dacă punctul de pornire îl constituie un substrat 
material omogen al tuturor proceselor fără excepţie. 

Oricum s-ar răspunde la aceste întrebări, este clar că Engels nu 
consideră natura ca fiind uniformă în toate schimbările ei şi nu 
reduce multiplicitatea la un unic model; diversitatea este reală, nu 
doar subiectivă sau datorată insuficienței temporare a cunoașterii 
noastre. Genetic, toate formele superioare derivă din cele 
inferioare (iar istoria ştiinţei reflectă, într-o anumită măsură, 
această ordine) şi le sunt, într-un anumit sens, inerente; cu alte 
cuvinte, materia tinde, prin chiar natura ei, să dezvolte forme 
superioare ale Fiinţei în modul observabil pe pământ. Engels nu 
explică, însă, în ce fel formele superioare sunt conţinute potenţial 
în atributele elementare ale materiei. 


6. Cauzalitate şi întâmplare 


Concepţia potrivit căreia diversitatea naturii este reală face 
posibilă conceperea problemei cauzalităţii altfel decât o concepe 
materialismul mecanicist. Acesta din urmă, în forma lui clasică, 
reducea determinismul la principiul că orice eveniment este 
condiţionat în fiecare detaliu al său de totalitatea împrejurărilor, 


din momentul în care se produce. Dacă spunem despre ceva că 
este întâmplător, prin aceasta nu putem înţelege decât că nu-i 
cunoaștem cauza; categoria de contingenţă este una subiectivă. O 
inteligență perfectă, sugera Laplace, ar putea da o descriere 
completă și exactă a universului la orice moment, trecut sau 
viitor, dacă ar cunoaște exact parametrii mecanici (poziţia și 
impulsul) fiecărei particule în momentul de faţă sau în oricare 
altul. Nu există fenomene nedeterminate și, în particular, liber- 
arbitru decât într-un sens pur subiectiv şi eronat al cuvântului 
„libertate“. Această formă de determinism, reprezentată în 
filosofia modernă de către Descartes (în ceea ce privește lumea 
materială), Spinoza şi Hobbes, a avut numeroși adepți printre 
mecaniciştii secolului al XIX-lea. 

Engels, însă, vedea lucrurile altfel. El credea în cauzalitatea 
universală în sensul că respingea posibilitatea unor fenomene fără 
cauză, precum Și existenţa finalităţii în natură, concepute ca 
realizare a unor intenţii conștiente; aceasta ar fi contravenit 
materialismului, deoarece ar fi presupus primatul spiritului față 
de materie. Formula generală a determinismului universal o 
considera însă total sterilă din punct de vedere ştiinţific. Dacă 
spunem că într-o pâstale sunt cinci boabe, și nu șasc, că lungimea 
cozii unui anumit câine este de cinci țoli şi nu mai mulți sau mai 
puţini sau că o anumită floare a fost fertilizată de o anumită 
albină într-un anumit moment etc. şi că toate aceste fapte au fost 
determinate de starea particulelor în nebuloasa primitivă din care 
a luat naștere sistemul solar, facem un enunț nefolositor ştiinţei și, 
departe de a alunga hazardul din natură, îl universalizăm. 
Explicaţiile de această factură nu ne duc cu niciun pas înainte: ele 
nu ne permit să facem vreo predicţie și nu ne ameliorează în 
niciun fel cunoașterea. Menirea științei este de a formula legi care 
acționează în domenii particulare, astfel încât să putem înţelege, 
prevedea și influența fenomenele. Micile diferențieri sunt efectul 
unui număr infinit de reacţii și ar putea fi considerate accidentale; 
știința insa nu de ele se ocupă, ci de legile generale ce pot fi 
recunoscute în masa abaterilor. 


În natură, unde, de asemenea, s-ar părea că domneşte întâmplarea, au fost 
dovedite demult, în fiecare domeniu în parte, necesitatea imanentă și 
legitatea care se impun, care au forma acestei întâmplări. lar ceea ce este 
valabil pentru natură este valabil și pentru societate. (Originea familiei... 


IX) 


Engels nu a formulat cu precizie ideea de întâmplare, dar 
gândul exprimat în pasajul citat pare a fi că, prin ea, nu se 


înţelege un eveniment a cărui cauză o ignorăm (cum considerau 
mecaniciștii), nici unul lipsit de cauze (ca la indeterminiști). Dacă 
un fenomen este contingent, el este așa în mod obiectiv, dar 
relativ. Fenomenele care fac parte din serii de evenimente supuse 
unei anumite regularităţi sunt, în mod inevitabil, perturbate de 
evenimente care aparţin unui alt tip de regularitate, adică unei 
alte torme de mișcare. Aceste perturbări sunt numite accidente, 
dar nu prin ele însele, ci din punctul de vedere al proceselor 
cărora le aparţin evenimentele antecedente. Un cataclism cosmic 
care ar nimici complet viaţa de pe Pământ ar fi accidental în 
raport cu legile evoluției organice, care, pentru a spune așa, nu 
prevesteau un asemenea eveniment, dar nu ar fi prin el însuşi 
necondiționat. Un fapt izolat, cum este prezenţa a cinci boabe de 
mazăre într-o păstaie, este rezultatul a numeroase împrejurări de 
detaliu care nu sunt şi nici nu pot fi investigate, inclusiv starea 
atmosferică, umiditatea solului etc. Toate acestea se combină în 
producerea unui fapt particular, care, prin urmare, nu este 
determinat exclusiv de legi botanice, cum ar fi aceea că dintr-o 
anumită sămânță creşte un fir de mazăre, şi nu un pin. Un enunţ 
general, cum că fiecare detaliu al fiecărui proces este guvernat de 
o necesitate strictă este o frază metafizică lipsită de orice valoare 
explicativă. Știința este preocupată de legi care, fireşte, acţionează 
de fiecare dată în situaţii mai mult sau mai puţin diferite, 
variațiile fiind efectul întâmplării, pe care, totuşi, se poate conta 
în ciuda abaterilor și perturbărilor; legile sunt cele care contează, 
și nu modul precis în care acţionează ele în fiecare caz în parte. 

Aceasta fiind concepţia lui Engels despre legitate şi cauzalitate, 
el abordează problema libertăţii într-un mod diferit de cel uzual. 
Libertatea nu înseamnă absenţa conexiunii cauzale şi nici nu este 
un atribut uman permanent; ea nu presupune suspendarea legilor 
naturii sau existența unei marje de joc liber între muchiile lor. Cu 
o singură modificare importantă, Engels urmează concepţia 
despre libertate formulată iniţial de stoici şi care, prin Spinoza, 
ajunge până la Hegel: libertatea este înţelegerea necesităţii. 


Libertatea nu constă în visata independenţă faţă de legile naturii, ci în 
cunoaşterea acestor legi și în posibilitatea dată prin aceasta de a le pune în 
mod sistematic în acţiune pentru atingerea anumitor scopuri... Liberul- 
arbitru nu este, deci, altceva decât capacitatea de a decide în cunoștință de 
cauză. Cu câr judecata unui om cu privire la o anumită chestiune este, 
deci, mai liberă, cu atât mai mare necesitate va fi determinat conţinutul 


acestei judecăți. (Anti-Dühring, |, XI) 


De aici se vede că libertatea, ca înţelegere a necesităţii, are la 
Engels un alt sens decât la stoici, Spinoza şi Hegel. Liber este nu 


omul care înţelege că se întâmplă ceea ce e inevitabil să se 
întâmple şi care se împacă cu această situaţie. Un om este liber în 
măsura în care înţelege legile lumii în care trăiește şi, ca atare, este 
în măsură să producă schimbările pe care le doreşte. Libertatea 
este măsura puterii pe care un individ sau o comunitate sunt 
capabili să o exercite asupra condiţiilor propriei lor vieţi. Ea este, 
deci, o stare de lucruri, nu un atribut permanent al omului. Ea 
presupune înţelegerea mediului şi a legilor lui, dar nu constă doar 
din această înţelegere, ci reclamă, în plus, influențarea de către 
individ a mediului în care trăieşte sau, în orice caz, este vizibilă 
doar atunci când el face acest lucru. Un om sau o comunitate nu 
sunt liberi sau neliberi prin ei înșiși, ci relativ la situaţia lor şi la 
puterea pe care o au asupra acesteia. Fireşte că niciodată nu poate 
exista o așa-zisă libertate absolută, adică o putere nelimitată 
asupra tuturor aspectelor fiecărei situaţii, dar libertatea umană 
poate să crească indefinit pe măsură ce legile naturii şi fenomenele 
sociale sunt mai bine cunoscute. În acest sens, socialismul este un 
„salt din imperiul necesităţii în cel al libertăţii”, prin care 
societatea ia În stăpânire condiţiile existenţei sale și sistemul 
productiv, care, până acum, au evoluat stihinic și în detrimentul 
majorităţii. 

Engels pune, aşadar, problema liberului-arbitru altfel decât 
predecesorii săi. El nu întreabă dacă un act de opţiune conștientă 
este Întotdeauna determinat de împrejurări independente de 
conștiință, ci în ce condiţii opţiunile umane sunt cele mai 
eficiente în raport cu scopul propus, fie el de ordin practic, fie de 
ordin cognitiv. Libertatea este gradul de eficiență a actelor 
conștiente, nu gradul de independenţă față de legile care 
guvernează toate fenomenele, fie că oamenii sunt conştienţi sau 
nu de acțiunea lor; căci, pentru Engels, o astfel de libertate nu 
există. 


7. Dialectica în natură şi în gândire 


Prin dialectică, Engels înţelege studierea tuturor formelor de 
mișcare sau activitate din natură, istoria umană şi gândire. Astfel, 
există o dialectică obiectivă care guvernează natura şi o dialectică 
subiectivă care este reflectarea aceloraşi legi în mintea umană. 
Termenul „dialectică“ este folosit cu dublu sens, atât pentru 
procesele din natură şi istorie, cât şi pentru studiul științific al 
acestor procese. Dacă suntem capabili să gândim dialectic, aceasta 
se datorează faptului că minţile noastre sunt supuse aceloraşi legi 
ca natura: „Dialectica din minte nu este decât reflexul formelor 


de mişcare ale lumii reale, atât ale naturii, cât şi ale istoriei. 
(Dialectica naturii, „Ştiinţele naturii şi filosofia“) Din această 
formulare rezultă că Engels accepta viziunea psihologistă asupra 
logicii, în conformitate cu doctrinele naturaliste din epocă; adică 
privea legile ei ca pe nişte fapte, regularităţi empirice de 
funcţionare a sistemului nervos, Însă numai omul este capabil de 
a gândi dialectic. Animalele pot efectua operaţii care presupun 
„rațiune“ în sensul hegelian, adică abstracții elementare pe care le 
comportă inducția, deducţia, analiza, sinteza şi experimental; 
spargerea unei nuci, bunăoară, este un început de analiză, iar 
animalele superioare demonstrează și capacitatea de a sintetiza; 
gândirea dialectic, însă, presupune capacitatea de a examina 
noţiunile înseși, iar această capacitate este specific umană. 

Dialectica, în sensul de gândire care surprinde fenomenele în 
dezvoltarea lor, contradicţiile lor interne, întrepătrunderea 
contrariilor şi diferenţierea calitativă, a luat naștere treptat în 
cursul epocilor. O întâlnim în embrion în gândirea greacă și 
orientală, ba chiar și în expresii curente precum „extremele se 
ating“; însă abia filosofia germană, ȘI mal cu seamă Hegel, i-a dat 
forma unui sistem conceptual complet. A fost însă necesar ca 
acesta să fie reinterpretat în sens materialist înainte de a putea fi 
util ştiinţei. Conceptele au trebuit să fie dezbrăcate de puterea lor 
autogeneratoare şi recunoscute drept reflectări ale unor fenomene 
naturale; s-a constatat atunci că metoda care constă în a scinda 
ideile în contrarii și a le sintetiza pe acestea într-o unitate 
superioară era o imagine a legilor care guvernează lumea reală. 

Legile dialecticii pot fi reduse la trei: trecerea cantităţii în 
calitate şi viceversa, întrepătrunderea contrariilor şi negarea 
negaţiei. Aceste legi au fost formulate de Hegel şi înţelese ca 
guvernând natura, Istoria și mintea umană. 


8. Cantitate si calitate 


Legea potrivit căreia cantitatea devine calitate sau, mai precis, că 
diferenţele calitative se nasc din acumularea unora cantitative 
poate fi explicată în felul următor. Diferenţele cantitative sunt 
cele ce pot fi caracterizate în mod exhaustiv prin distanţa între 
puncte situate pe o aceeași scară de temperatură, presiune, 
mărime, număr de elemente etc. Cele ce nu pot fi exprimate doar 
numeric sunt deosebiri calitative. Or, constatăm pretutindeni în 
lumea naturală că scăderea sau creşterea cantitativă a lucrurilor 
duce, într-un anumit punct (de obicei, clar definit) la o 
schimbare calitativă. Dialectica mai spune, în plus, că schimbările 


calitative sunt generate numai de creşteri sau descreșteri 
cantitative. Schimbări de acest fel au loc în toate domeniile 
realităţii. O diferenţă în numărul de atomi ai unui anumit 
element dintr-o moleculă a unui compus chimic dă naștere unei 
substanţe cu proprietăţi total diferite (precum în seriile de 
hidrocarburi, alcooluri, acizi etc.). Curentul electric de o anumită 
intensitate face ca un filament să devină incandescent; corpurile 
își schimbă starea de agregare în funcţie de temperatură, au câte 
un punct de topire şi unul de înghețare. Undele luminoase și cele 
acustice sunt perceptibile de către receptorii umani între anumite 
limite de frecvenţă şi aici, din nou, pragul de percepţie reprezintă 
o diferenţă calitativă datorată unei schimbări cantitative, 
Încetinirea mișcării intracelulare și pierderea de căldură ca efect al 
ei pricinuiesc într-un anumit punct moartea celulei, care este o 
schimbare calitativă. O sumă de bani trebuie să depăşească o 
anumită mărime pentru a deveni capital, adică pentru a genera 
plusvaloare; cooperarea oamenilor în muncă nu este numai o 
combinare, ci și o multiplicare a forţei fiecăruia dintre ei. (Nu 
toate aceste exemple sunt din Engels, dar și cele ce nu sunt 
concordă cu gândirea sa.) În genere, schimbări calitative rezultate 
dintr-o creştere sau descreștere cantitativă se pot observa în toate 
cazurile în care putem distinge între o simplă aglomerare și un tot 
integrat. Natura şi societatea oferă nenumărate exemple de situaţii 
în care întregul nu este totuna cu suma părților, ci acestea din 
urmă dobândesc noi proprietăţi în urma integrării într-un sistem, 
în timp ce sistemul creează noi regularităţi, cu neputinţă de dedus 
din legile care guvernează comportamentul componentelor sale. 
Această noțiune de întreg a devenit, pe vremea lui Engels, o temă 
importantă a metodologiei și o categorie esenţială în forme cum 
sunt psihologia gestaltistă, holismul în biologie etc.; ea se 
întâlneşte şi în gândirea antică greacă, de pildă atunci când 
Aristotel atrage atenţia asupra deosebirii dintre un tot integrat și 
un simplu agregat de elemente. Dar legea transformării cantităţii 
în calitate purcede la generalizarea acestor observaţii răzlețe într- 
un principiu universal. Faptul că structura organismelor depinde 
în parte de mărimea lor este tot un caz particular al acestei legi; o 
viețuitoare cu structura unei furnici n-ar putea să aibă mărimea 
unui hipopotam, şi invers. Chiar şi în matematică, susține Engels, 
există deosebiri calitative, ca, de exemplu, radicalii şi puterile, 
incomensurabilitatea mărimilor infinit de mari sau de mici cu 
cele finite ș.a.m.d, 

Opoziția dintre diferenţele calitative şi cele cantitative 
îinvederează clar contrastul dintre materialismul lui Engels și cel al 


filosofilor mecaniciști. Aceștia din urmă — de exemplu, Descartes, 
Hobbes, Locke și majoritatea materialiştilor francezi din secolul al 
XVIII-lea — s-au străduit să arate că diferentele calitative nu sunt 
inerente lumii aşa cum este ea în sine, ci doar Întrucât este 
percepută, și că atribute autentice sau „primare“ ale lucrurilor 
sunt doar cele „geometrice“, mărimea, forma şi mișcarea, tot 
restul fiind o iluzie produsă de reacţia noastră subiectivă la stimuli 
mecanici. Engels, în ceea ce-l priveşte, reia într-o anumită 
măsură — fireşte, sub o formă mai elaborată — ideile lui Francis 
Bacon, care credea că diferenţele calitative sunt ireductibile la 
coordonate cantitative, Legea transformării cantităţii în calitate 
enunţă doar, pe cât se pare, ca în natură și societate există 
proprietăţi nonaditive sau, poate, că nu există defel calităţi pur 
aditive, aşadar calităţi care pot fi potenţate indefinit fără să rezulte 
noi proprietăţi sau să dispară cele vechi. 


9, Contradicţiile inerente lumii 


Cea de a doua lege dialectică a lui Engels este cea a dezvoltării 
prin contradicții şi a întrepătrunderii contrariilor. Remarcile sale 
pe această temă au o formă mai condensată decât restul 
consideraţiilor sale. El observă că... 


. cei doi poli ai unui antagonism, cel pozitiv şi cel negativ, sunt tot atât 
de inseparabili pe cât sunt de opuși şi, în ciuda antagonismului lor, se 
întrepătrund. (Anti-Diihring, Introducere.) 


Fenomenul polarităţii intervine în magnetism, electricitate, 
mecanică, chimie, dezvoltarea organismelor (ereditate şi adaptare) 
și viața socială. Nu este însă de-ajuns ca acest fapt să fie remarcat; 
Engels argumentează că natura cuprinde lăuntric contradicții, ale 
căror opoziţie şi întrepătrundere sunt sursa oricărei dezvoltări. În 
opinia sa, existenţa contradicţiilor în natură constituie o 
dezminţire a logicii formale, care afirmă ca pe o lege 
fundamentală a gândirii principiul noncontradicţiei. După cum 
scrie el... 


. mișcarea însăși e o contradicţie; chiar și simpla deplasare mecanică se 
poate produce numai datorită faptului că un corp este în unul ȘI același 
moment într-un loc și totodată în alt loc, că este în unul şi același loc și nu 


este în el. (Azzi-Dibring, |, XII) 


Lucrul acesta este şi mai evident în cazul fenomenelor mai 
complexe. 


Viaţa constă, înainte de toate, în faptul că o fiinţă este în fiecare clipă 
aceeaşi ṣi totuși alta. Viaţa este și ea, deci, o contradicţie existentă în 
obiecte şi procesc, contradicţie care se naşte și se rezolvă continuu. 


(Ibidem) 
Până și ştiinţa matematicilor este plină de contradicții: 


Este, de exemplu, o contradicţie ca o rădăcină din A să fie o putere a lui A, 
şi, totuşi, Al,= OA. E o contradicţie ca o mărime negativă să fie pătratul 
vreunei mărimi oarecare, căci orice mărime negativă înmulțită cu sine 
însăși dă un pătrat pozitiv... $i, totuși, rădăcina pătrată din -l este 
rezultatul, în multe cazuri necesar, al unor operaţii matematice corecte. 


(Ibidem) 


La rândul lor, societăţile se dezvoltă prin necontenita apariție 
de contradicții. 

Engels a fost criticat pentru afirmaţia sa că în natură 
contradicţiile sunt astfel prezente încât nu pot fi descrise fără 
încălcarea logicii, altfel spus, că universului îi sunt inerente 
contradicţiile logice. Majoritatea marxiștilor de astăzi sunt de 
părere că principiul „dezvoltării prin contradicții” nu implică 
respingerea regulii logice a noncontradicţiei; și adaugă că, atunci 
când, urmându-l pe Hegel, Engels spune că mișcarea e o 
contradicție, el nu face decât să repete Paradoxul lui Zenon din 
Eleea, singura deosebire fiind că Zenon conchide că mișcarea, 
pentru că e contradictorie, este imposibilă, pe când Engels afirmă 
despre contradicţie că este prezentă în natura lucrurilor. Mulţi 
marxişti de astăzi susțin că se poate vorbi despre contradicţie în 
sensul de conflict sau de tendinţe contrare existente în natură şi 
societate şi că ele pot fi considerate cauza dezvoltării şi evoluţiei, 
fără a fi nevoie de repudierea logicii formale. Nu este nimic ilogic 
în faptul că, în practică, există tendinţe contrare; nu ni se cere să 
credem că două propoziţii reciproc contradictorii sunt ambele 
adevărate, ci doar că realitatea este un sistem de tensiuni și 
conflicte, 


10. Negarea negației 


Legea „negării negaţiei” despre care vorbește Engels și care, 
mutatis mutandis, concordă cu formularea pe care i-a dat-o Hegel, 
este menită să dea seama mai exact de etapele dezvoltării prin 
contradicţie. Potrivit acestei legi, orice sistem are o tendinţă 
naturală de a produce din sine un alt sistem care este contrariul 
său; această „negaţie” este, la rândul ei, negată, rezultând un 


sistem care, sub anumite aspecte importante, este o repetiţie a 
celui dintâi, dar la un nivel superior. Are loc, astfel, o evoluţie în 
formă de spirală: opoziţia dintre teză şi antiteză este rezolvată, ele 
contopindu-se într-o sinteză care le prezervă înăuntrul unei forme 
mai perfecte. O sămânță, de exemplu, se dezvoltă într-o plantă, 
care este negația el; această plantă produce nu o singură sămânță, 
ci mai multe, după care moare; traseul de la prima sămânță la cele 
din urmă poate fi caracterizat drept o negare a negaţiei. La 
insecte, avem ciclul similar ou-larvă-imago-ouă mai multe. 
Numerele sunt negate prin semnul minus, care, la rândul său, este 
negat prin ridicare la pătrat; n-are a face că la același număr 
putem ajunge şi prin ridicarea la pătrat a numărului pozitiv 
corespunzător, „căci negația negată este atât de inerentă lui a2, 
încât acesta are, în orice caz, două rădăcini pătrate, anume a și -a“ 
(Anti-Dühring, |, XII). Cursul istoriei urmează aceeași regulă, de 
la proprietatea comună existentă la popoarele primitive la 
proprietatea privată din societăţile împărţite în clase și de la 
aceasta la proprietatea publică din socialism. Negarea negaţiei 
constă în restabilirea caracterului social al proprietății, nu prin 
revenire la societatea primitivă, ci prin crearea unui sistem de 
proprietate superior, mai evoluat. În același fel, materialismul din 
filosofia antică a fost negat de doctrinele idealiste în așa fel încât 
s-a ajuns la o formă superioară de materialism: materialismul 
dialectic. Negaţia, în sens dialectic, nu constă în simpla distrugere 
a vechii ordini, ci în distrugerea ei în așa fel încât să se păstreze 
valoarea a ceea ce este distrus și să fie ridicată la un nivel superior. 
Aceasta nu se aplică însă la fenomenul morţii fizice. Viaţa conţine 
germenele distrugerii, dar moartea unui individ nu este urmată de 
revenirea lui la o formă superioară de viaţă. 


1]. Critica agnosticismului 


Problema fundamentală a filosofiei mai are, spune Engels, și o 
„altă latură“: întrebarea dacă lumea este sau nu cognoscibilă, dacă 
mintea umană este sau nu capabilă să-și formeze o imagine 
adevărată a relaţiilor din natura exterioară. Asupra acestui punct, 
noul materialism este ferm opus tuturor doctrinelor agnostice, 
cum sunt, în particular, cea a lui Hume şi cea a lui Kant. El 
respinge ideea că există vreo limită absolută a cunoaşterii sau că 
fenomenele sunt radical diferite de incognoscibilele „lucruri în 
sine“. Potrivit lui Engels, punctul de vedere agnostic este ușor de 
infirmat. Ştiinţa transformă întruna „lucruri în sine“ în „lucruri 
pentru noi“, ca, de pildă, atunci când descoperă noi substanţe 


chimice, care existau în natură, dar rămăseseră până atunci 
necunoscute. Deosebirea este între realitatea cunoscută şi cea 
necunoscută, nu între cognoscibil şi incognoscibil. Dacă suntem 
în stare să aplicăm ipotezele noastre în practică și să le folosim la 
predicția evenimentelor, aceasta confirmă că respectiva zonă din 
realitate a fost cu adevărat luată în stăpânire de cunoașterea 
umană. Practica, experimentul și industria sunt cel mai bun 
argument împotriva agnosticilor. S-a întâmplat uneori ca 
agnosticismul să joace un rol util în istoria filosofiei, ca, 
bunăoară, atunci când savanţi francezi din Epoca Luminilor au 
căutat să-și elibereze propriile cercetări de constrângeri religioase, 
declarând că problemele metafizice sunt insolubile și că ştiinţa 
este neutră faţă de religie. Dar chiar şi o astfel de atitudine aduce 
întru câtva cu evitarea unor probleme reale sub pretextul că nu 
vor putea fi niciodată rezolvate. 


12. Experienţă şi teorie 


Condiţia prealabilă a cunoașterii este experienţa. Engels, 
asemenea lui J.S. Mill înaintea sa, adoptă un punct de vedere 
empirist până și în matematică, cel puţin cu privire la noţiunile ei 
fundamentale. 


La fel ca noţiunea de „număr“, şi noţiunea de „figură“ este luată exclusiv 
din lumea exterioară... Matematica pură are drept obiect formele spaţiale 
și raporturile cantitative ale lumii reale, adică un material foarte real. Dar, 
la fel ca în toate domeniile gândirii, pe o anumită treaptă de dezvoltare 
legile abstrase din lumea reală sunt despărțite de lumea reală și îi sunt 
opuse ca ceva de sine stătător, ca niște legi venind din afară, cărora lumea 
trebuie să li se conformeze. (Anti-Dühring, L, HI) 


Empirismul lui Engels diferă însă foarte mult de cel al 
majorităţii fenomenaliștilor şi pozitiviştilor timpului său. El nu 
susține că procesul de cunoaştere înaintează unidirecţional, de la 
fapte brute la teorie, şi nici nu privește generalizările teoretice 
drept nişte construcţii „pasive“, adică apărute prin acumulare și 
inducţie și care nu exercită o retroacţiune asupra observării de noi 
fapte. Aici, ca şi aiurea, există o interacţiune între fapte şi teorii. 
Engels nu zăboveşte mai pe larg asupra problemelor care se pun 
în legătură cu aceasta, dar marile linii ale gândirii sale sunt clare. 
El se opune la ceea ce el numeşte „empirism îndărărnic”, adică 
încrederea necritică în fapte considerate, pentru a spune așa, ca 
autointerpretante. În „Științele naturii în lumea spiritelor“ 
(Dialectica naturii) el arată că empirismul strict nu poate oferi 


răspuns la credinţele spiritiştilor, care apelau la experienţă şi 
observaţie. Teoria este esenţială pentru interpretarea faptelor, iar 
desconsiderarea ei este funestă pentru ştiinţă. (Din acest motiv, 
Engels îl numea pe Newton „catâr al inducției“) 

Faptele nu-şi dau singure interpretarea, iar pentru a sesiza 
conexiunile dintre ele, avem nevoie de instrumente teoretice care 
derivă, ce-i drept, din observaţie, dar cu timpul devin elemente de 
sine stătătoare ale cunoașterii. În progresul ştiinţei există un fel de 
colaborare reciprocă între experienţă și teorie, deşi prima este 
întotdeauna genetic anterioară celei de a doua. Se poate observa 
că Engels nu priveşte legile științei ca fiind doar suma logică sau o 
formulare economică a unor enunţuri factuale individuale, ci 
consideră că ele cuprind ceva în plus, și anume, o necesitate care 
nu este inerentă niciunuia dintre faptele individuale și nici 
totalităţii lor. În natură există o „formă a universalității -. 


Orice cunoaştere reală, completă, constă în aceea că noi ridicăm în gândire 
singularul de la singularitate la particularitate si, de aici, la generalitate, că 
descoperim și constatăm infinitul în finit și eternul în trecător. Dar forma 
generalităţii este forma de închis-în-sine şi, prin aceasta, de infinit, este 
unirea a numeroase lucruri finite în infinit. Stim că hidrogenul şi clorul se 
combină prin explozie sub influenţa luminii, în anumite condiţii de 
temperatură și presiune, în gaz clorhidric. Dar, știind acest lucru, știm, de 
asemenea, că el se produce întotdeauna și pretutindeni unde există 
condiţiile arătate mai sus și este indiferent dacă acest lucru se va produce 
odată sau de milioane de ori, pe oricâre corpuri cerești. Forma generalităţii 
în natură este lege... (Dialectica naturii, „Logica dialectică și teoria 


cunoaşterii“) 


Caracterul necesar al unei legi privitoare la o conexiune cauzală 
particulară nu este, aşa cum susținea Hume, o simplă deprindere 
a minții; ea este inerentă conexiunii naturale înseși, iar noi 
recunoaștem aceasta prin faptul că nu doar observăm succesiunea 
regulată a unor evenimente particulare, ci suntem, de asemenea, 
capabili, ca urmare, să producem noi înşine acele evenimente. 

Remarcile lui Engels privitoare la fundalul empiric al 
construcţiilor teoretice sunt destul de sumare, dar tendinţa lor 
generală este îndeajuns de clară. El este empirist radical în 
chestiunea genezei cunoaşterii (nicio cunoaştere valabilă nu 
provine de altundeva decât din experienţă) şi empirist moderat în 
chestiunea metodei. Progresul social al cunoaşterii duce la făurirea 
de instrumente teoretice, graţie cărora noi nu ne supunem pasiv 
faptelor, ci le interpretăm şi le combinăm. (Legea a doua a 
termodinamicii, de pildă, 1 se părea lui Engels o absurditate, 


întrucât postula o diminuare generală a energiei în univers.) 
Ştiinţa nu este un simplu registru concis de fapte, ci înţelegerea a 
ceva general şi necesar în lumea naturii. 


13. Relativitatea cunoaşterii 


În același timp, susține Engels, nici ansamblul cunoașterii noastre, 
nici elemente ale ei, cum sunt legile naturii, nu ajung să aibă 
valabilitate absolută. Acceptând concepţia tradiţională conform 
căreia adevărul este corespondenţa cu realitatea, Engels îl urmează 
pe Hegel în expunerea ideii de adevăr ca proces și ca lucru 
esențialmente relativ. 

În ce constă, însă, această relativitate? Engels nu susține că 
exactitatea unei judecăţi este relativă la timp și persoană, în sensul 
că ea ar fi adevărată sau falsă în funcţie de cine o rosteste şi în ce 
împrejurări. Credinţa sa în relativitate apare formulată în mai 
multe feluri. În primul rând, cunoaşterea este relativă în sensul 
evident că este întotdeauna incompletă, că omul, în finitudinea 
sa, nu poate descoperi toate tainele universului. Un al doilea 
aspect, mai important, al relativităţii se referă în mod special la 
legile științei. Modul obişnuit în care ştiinţa progresează este 
înlocuirea, cu timpul, a unor explicații teoretice și fapte de 
observaţie cu altele, care nu le contrazic pe cele dintâi, ci le 
îngustează sfera de valabilitate. Astfel, legea lui Boyle şi Mariotte 
privitoare la relaţia dintre presiunea, volumul și temperatura 
gazelor a fost corectată prin descoperirea lui Regnault că ea nu se 
aplică în afara anumitor limite de temperatură și presiune. 
Niciodată, însă, nu putem fi siguri că am descoperit o dată pentru 
totdeauna limitele de aplicabilitate a unei legi particulare sau că e 
posibil ca, în viitor, ea să nu trebuiască să fie reformulatră mai 
precis. În acest sens, toate legile științifice sunt relative sau sunt 
adevărate doar într-un sens relativ. 

În al treilea rând, putem vorbi de relativitatea cunoaşterii și în 
sensul că aceleași colecţii de fapte admit explicaţii teoretice 
diferite, sfera de cuprindere a acestor explicaţii îngustându-se pe 
măsură ce ştiinţa progresează, deși niciodată nu devine nulă. În al 
patrulea rând, deşi există o deosebire între o lege a naturii şi o 
ipoteză (dacă nu cumva negăm realitatea conexiunii cauzale, în 
care caz orice lege este ipotetică), baza generalizărilor ştiinţifice nu 
poate fi niciodată completă, deoarece ele acoperă o infinitate de 
fapte individuale posibile. Din acest motiv, orice cunoştinţă care 
se pretinde valabilă în mod absolut este fie o platitudine de felul 
„toţi oamenii sunt muritori”, fie o consemnare a unui fapt 


particular, ca de pildă: „Napoleon a murit la 5 mai 1821.“ 
Cunoaşterea cu adevărat absolută, fie în sensul de reproducere pe 
plan mental a întregului univers, fie în cel de formulare a unei 
legi valabile în mod imuabil și definitiv, este un obiectiv 
irealizabil, de care putem doar să ne apropiem la nesfârşit. Pe 
măsura acestei apropieri, dobândim o imagine din ce în ce mai 
completă și mai exactă despre realitate ca întreg. 


14. Criteriul adevărului: practica 


În concepţia lui Engels, cea mai autentică confirmare a exactitaţii 
cunoştinţelor noastre rezidă în eficacitatea acţiunilor noastre, 
Dacă, pe temeiul unor anumite date, purcedem la schimbarea 
lumii într-un anumit fel şi izbutim să o înfăptuim, aceasta va fi 
cea mai bună validare a cunoașterii noastre. Practica, în acest sens, 
este criteriul adevărului, ceea ce ne dă temei de a evita orice 
speculaţii mentale care nu se pretează la confirmare practică. În 
anumite pasaje, Engels interpretează noţiunea de „practică într- 
un sens atât de cuprinzător, încât înglobează în ea şi verificarea 
ipotezelor ştiinţifice în cazurile în care nu se pune problema 
intervenţiei în lumea exterioară, de pildă, când este vorba de 
observaţia astronomică. Importanţa practicii în activitatea 
cognitivă este însă şi mai largă. Fa nu este doar cel mai bun 
criteriu, Ci este şi sursă a cunoașterii în măsura în care nevoi reale, 
socialmente resimţite, îl orientează pe oameni spre domenii 
particulare de cercetare şi determină categoria de întrebări la care 
ci caută să răspundă. În acest mod, practica furnizează adevăratul 
obiectiv și motivaţia socială ale aspiraţiei la cunoaștere. Gândirea, 
în acest sens, este orientată practic, ceea ce nu înseamnă că ea nu 
este „obiectivă“, capabilă să reflecte, în limitele ei istorice și de 
altă factură, atribute şi relaţii reale, factuale ale naturii înseși, 
independente de mintea umană. Pe de altă parte, în „Logica 
dialectică și teoria cunoașterii (Dialectica naturii), Engels scrie 
următoarele: 


Filosofia, la fel ca ştiinţele naturii, au neglijat complet, până în prezent, 
influenţa pe care o exercită activitatea omului asupra gândirii lui. Ele 
cunosc numai natura, pe de o parte, şi gândirea, pe de altă parte. Dar baza 
esenţială și imediată a gândirii omenești este tocmai transformarea naturii 
de către om, şi nu numai natura ca atare, iar inteligența omenească s-a 
dezvoltat în măsura în care omul a învăţat să transforme natura. 


Această remarcă interesantă ne-ar putea face să presupunem că 
Engels era înclinat să vadă în conţinutul cunoașterii umane 


rezultatul interacțiunii dintre om şi natură, şi nu doar o reflectare 
a naturii în care acțiunea practică joacă rolul unei pietre de 
încercare şi al unui determinant al intereselor cognitive. Atunci ar 
însemna însă că obiectul cunoașterii noastre nu este realitatea 
însăși, ci relaţiile omului cu natura, teză greu de împăcat cu 
credinţa că gândirea umană este o reflectare din ce în ce mai 
perfectă a lumii aşa cum ea există independent de activitatea 
cognitivă și practică a omului. Formularea din pasajul citat nu 
este însă atât de neambiguă, încât să îndreptăţească inferenţe de 
mare anvergură, iar Engels nu a dezvoltat în altă parte această idee 
și nici nu este clar ce anume înţelegea prin cuvintele „baza... 
gândirii omeneşti . Cu toate acestea, recunoaștem aici o trimitere 
către o concepţie semnificativ diferită de opinia sa, că gândirea 
este o copie a lumii reale. 


15. Sursele religiei 


Prin această transformare dialectică a materialismului, Engels se 
situează în opoziţie cu întreaga filosofie idealistă și cu toți 
predecesorii săi materialişti, care nu au avansat dincolo de o 
interpretare mecanicistă a lumii. Aceasta i se aplică într-o anumită 
măsură chiar şi lui Feuerbach; relevând marele merit al acestuia în 
depășirea idealismului german, Engels îl critică totuşi pentru că a 
repudiate, pur şi simplu, dialectica hegeliană în loc să pună în 
valoare conţinutul ei raţional. În plus, Feuerbach, asemenea 
tuturor materialiștilor de dinaintea sa, a fost „materialiast privind 
de jos și idealist privind de sus“, adică incapabil de a explica 
istoria umană altfel decât în termeni ideologici, în particular prin 
plăsmuiri ale religiei, pe care le-a văzut drept principalul resort al 
schimbării istorice. Materialismul modern este consecvent şi în 
această privinţă, explicând evenimentele istorice prin prisma 
considerării conștiinei sociale drept produsul condiţiilor de viaţă 
materiale. S-ar părea chiar, deși Engels nu o spune expres, că el 
privea materialismul istoric ca pe o consecinţă a materialismului 
filosofic. Cât despre religie, în care Feuerbach vedea cauza 
eficientă a marilor schimbări istorice, Engels, în consens cu 
evoluționismul pozitivist, o consideră rodul erorilor şi al 
ignoranței umane. 


Din timpurile cele mai îndepărtate, când oamenii, care nu știau încă 
NIMIC despre structura propriului lor corp, au ajuns, sub impresia viselor, 
la reprezentarea că gândirea şi simţirea nu sunt o activitate a trupului lor, 
ci a unui suflet deosebit de el, care sălășluieşte în acest trup și îl părăseşte 


la moarte, încă din acele timpuri ei au fost nevoiţi să se întrebe care este 
raportul dintre acest suflet şi lumea exterioară. Dacă, la moarte, el se 
desparte de trup și supraviețuiește, nu există niciun motiv să i se mai 
atribuie o moarte deosebită; astfel s-a născut ideea nemuririi sufletului... 
Nu nevoia de consolare religioasă a dus la plicticoasa închipuire a 
nemuririi sufletului, ci nedumerirea rezultată din mărginirea aproape 
generală a oamenilor, care, odată ce recunoscuseră existenţa sufletului, nu 
mai ştiau ce să facă cu el după moartea trupului. Într-un mod cu totul 
asemănător, prin personificarea forţelor naturii, au apărut primii zei, care, 
în dezvoltarea ulterioară a religiilor, au luar o formă din ce în ce mai 
străină de lume. (Ludwig Feuerbach şi sfârsitul filosofiei clasice germane, LL) 


Engels, în maniera gânditorilor iluminişti, vedea în religie 
rodul ignoranței sau al lipsei de înţelegere a anumitor fenomene. 
El abandona astfel concepţia marxiană despre religie ca 
înstrăinare secundară datorată înstrăinării muncii în favoarea unei 
explicaţii intelecrualiste. În această privinţă, el împărtășea, de 
asemenea, ideile evoluţionismului din secolul al XIX-lea 
privitoare la originea şi natura religiei. 


XVI 


RECAPITULARE 
SI COMENTARIU FILOSOFIC 


1. Filosofia lui Marx şi cea a lui Engels 


Punctul de vedere al lui Engels poate fi caracterizat sumar ca fiind 
deopotrivă naturalist și antimecanicist. El prezintă universul ca 
evoluând dinamic spre forme superioare, diferenţiindu-se în 
multiple moduri şi îmbogăţindu-se prin conflict lăuntric. 
Versiunea dialecticii pe care el o expune este una antifilosofică şi 
antimetafizică (deşi cu anumite inconsecvenţe în acest punct), 
care acceptă multiplicitatea universului ca fiind ireductibilă la o 
unică schemă. Ea se raliază scientismului și pozitivismului prin 
încrederea sa în științele naturii și neîncrederea sa în filosofie, 
redusă, aceasta, la un ansamblu de legi; de asemenea, prin 
tendinţa sa, în general, empiristă și deterministă și printr-o 
înclinaţie (mai puţin netă) spre fenomenalism. Pe de altă parte, ea 
se desparte de pozitivismul tipic prin critica pe care o face 
empirismului radical și prin susţinerea multiplicităţii formelor de 
mișcare. (Dar, chiar ȘI în acest punct, Comte, pentru care Marx şi 
Engels exprimau un profund dispreț, anticipase vederile lui 
Engels; el refuza să reducă toate fenomenele la modele mecanice, 
iar clasificarea ştiinţelor întocmită de el a fost preluată de Engels 
cu mici modificări.) 

Trebuie adăugat că evoluționismul lui Engels se raportează, pe 
cât se pare, la părţi separate ale universului, și nu la universul în 
ansamblu. După cum putem citi spre sfârşitul Introducerii la 
Dialectica naturii, universul este infinit şi etern, reproducând 
aceleaşi forme într-un nesfârșit ciclu de nașteri şi dispariţii. 
Fragmente particulare din univers, sisteme astrale particulare 
evoluează, în virtutea necesităţii interne, spre forme mai înalte de 
viaţă organică și de conștiință; dar universul, în ansamblu, nu 
evoluează în acest fel. Putem presupune că, în calitate de locuitori 


ai Pământului, noi trăim acum într-o parte a cosmosului aflată în 
evoluție ascendentă; dar, din punctul de vedere al naturii ca 
întreg, aceasta este doar o eflorescenţă trecătoare, care, în mod 
necesar, se va repeta neîncetat în câte un ungher sau zonă a 
universului. 

Observațiile lui Engels erau făcute, fireşte, în lumina ştiinţei și 
matematicii din vremea sa şi multe dintre ele sunt acum 
perimate. Dar liniile generale ale gândirii sale — naturalismul, 
cunoaşterea ca reflectare a realităţii, relativitatea cunoaşterii, 
dialectica naturii — au fost susținute de către marxişti de mai 
târziu şi considerate, îndeosebi de cei ruși (Plehanov, Lenin), 
filosofie marxistă par excellence. În același timp, dialectica naturii 
a fost criticată de unii marxişti. Primul care a atacat filosofia lui 
Engels ca fiind radical diferită de cea a lui Marx a fost, pare-se, 
Stanisław Brzozowski, iar Max Adler a vorbit şi el despre 
importante divergențe dintre cei doi părinţi fondatori. Ulterior, 
Lukács a atacat dialectica naturii, argumentând că ideea că și 
natura se comportă dialectic este incompatibilă cu modul în care 
Marx concepea dialectica, adică drept interacțiune între subiect ȘI 
obiect, care duce, finalmente, la contopirea lor. Potrivit lui Marx, 
natura era ceva dat de-a gata și asimilat de om în procesul 
cunoaşterii; ea era pandantul efortului practic și era „dată“ numai 
în contextul acestui efort. Faptul evident că omul transformă 
natura nu invalidează prin el însuşi teoria contemplativă a 
cunoașterii dacă praxisul este doar exploatarea forțelor naturii sau 
criteriu de verificare a ipotezelor. Dialectica, înţeleasă de Marx 
drept unitatea dintre teorie şi practică, nu poate fi formulată în 
aşa fel încât să se raporteze la natura în sine, deoarece presupune 
activitatea conștiinței. 

Problema ridicată aici, dacă vederile epistemologice ale celor 
doi întemeietori ai socialismului ştiinţific erau concordante, poate 
fi analizată, cred, în felul următor. 

Dialectica lui Engels a fost formulată sub influența 
descoperirilor lui Darwin şi într-o atmosferă intelectuală 
darwinistă. Tendința opiniei dominante, împărtăşită de Engels, 
era de a interpreta viaţa, cunoașterea și fenomenele sociale din 
perspectiva naturalismului, care tratează istoria umană ca o 
prelungire şi un caz special al istoriei naturale şi consideră că 
legile generale ale naturii se aplică, în forme specifice, şi la 
destinul omenirii. Engels, fireşte, nu contestă că istoria umană are 
trăsături specific şi nici nu pretinde că legile regnului animal sunt 
suficiente pentru explicarea societăţii umane sau că pot fi aplicate 
la aceasta fără modificări; ba chiar respinge explicit acest mod de 


a proceda, susţinând că evoluţia naturală creează noi calităţi şi că 
societatea umană este o exemplificare a acestei diferențieri. Totusi, 
scriind în Ludwig Feuerbach despre diferenţa dintre istoria lumii 
organice, în general, şi istoria omenirii, el observă că oamenii, 
spre deosebire de animale, acţionează conform unor intenţii 
conștiente, dar că intenţiile și actele lor, privite în ansamblu, se 
conformează regularităţilor „obiective“ ale istoriei, care sunt 
independente de înţelegerea sau nu a lor de către oameni. Această 
din urmă idee se împacă bine cu multe dintre formulările lui 
Marx, dar pasajul însuși nu concordă cu gândirea lui Marx dacă 
vrea să spună că singurul clement distinctiv al istoriei omenirii 
este caracterul conștient al actelor individuale, care nu afectează 
legile care guvernează istoria ca întreg, pentru că bazele filosofice 
ale marxismului lui Marx nu par a fi compatibile cu credinţa în 
legile generale ale naturii care au drept aplicaţii particulare istoria 
omenirii şi regulile gândirii, identificare cu  regularităţile 
psihologice sau fiziologice ale funcţionării creierului uman. În 
timp ce, vorbind în linii mari, Engels credea că omul poate fi 
explicat cu ajutorul istoriei naturale şi al legilor de evoluţie cărora 
le este supus şi pe care este capabil să le cunoască în ele însele, 
concepţia lui Marx era că natura, așa cum o cunoaștem, este o 
prelungire a omului, un organ al activităţii practice. Natura, 
fireşte, nu a fost creată de om și nu este o închipuire subiectivă, 
dar obiectul cunoașterii noastre nu este natura în sine, ci 
contactul nostru cu ea. Cu alte cuvinte, când Marx spunea despre 
cunoaștere că are caracter practic, el voia să spună nu doar că 
interesul cognitiv este determinat de nevoi practice şi că acţiunea 
practică este cea care ne confirmă sau infirmă ipotezele. Praxisul 
uman este adevăratul obiect al cunoașterii noastre, care nu se 
poate emancipa niciodată de modul practic, situațional, în care 
este dobândită. Nu putem contempla subiectul în sine, liber de 
angajarea sa în istorie; cogito-ul este o imposibilitate. Dar, tot aşa, 
nici obiectul nu poate fi purjar de faptul că i se prezintă omului 
în contextul activității practice, ca obiect eminamente uman. 
Contactul practic cu natura este orizontul pe care cunoașterea 
noastră nu-l poate transgresa și, în acest sens, nu există natură 
dată de-a gata pe care să o putem mai întâi contempla și abia apoi 
aborda acţional. Natura, întrucât ne priveşte, este cunoscută doar 
prin prisma actelor şi trebuinţelor noastre; cunoașterea nu se 
poate dezbăra de caracterul ei uman, social şi istoric. Altfel spus, 
nu există un punct de vedere transcendental din care subiectul să 
poată aprehenda formele naturale așa cum sunt pentru a le 
reproduce în propria minte. Interpretarea materialistă a 


conștiinței, în viziunea lui Marx, este că atât cunoaşterea, cât şi 
orice mai ţine de spirit — sentimente, dorinţe, închipuiri şi 
idealuri — sunt produsul vieţii sociale şi al istoriei. Omul, prin 
urmare, nu poate să adopte un punct de vedere cosmic sau divin 
lepădându-şi umanitatea și contemplând realitatea aşa cum ea 
există în sine, și nu ca obiect al praxisului uman. 

Există, aşadar, o deosebire clară între transcendentalismul latent 
al dialecticii naturii a lui Engels şi antropocentrismul dominant al 
concepţiei lui Marx. Deosebirea este vizibilă şi în semnificaţia pe 
care fiecare dintre ei o atribuie dialecticii hegeliene. Engels, care 
scotea in evidenţă rolul lui Hegel în elaborarea cadrului 
conceptual al dialecticii și vedea în mișcarea muncitorească 
germană singurul moștenitor legitim al filosofiei clasice germane, 
considera că marele merit al hegelianismului îl constituie accentul 
pus pe caracterul trecător al tuturor formelor existenţei sociale. Pe 
de altă parte, îl critica pe Hegel pentru concepţia nedialectică a 
acestuia despre natură, potrivit căreia aceasta își repetă 
neîntrerupt ciclul său de evoluţie şi, mai ales, pe urmele Tinerilor 
Hegelieni radicali de la 1848, pentru „contradicţia dintre sistem 
și metodă“. Prin aceasta, ei aveau în vedere faptul că dialectica 
vorbeşte despre o necurmată dezvoltare şi negatie, care fac ca 
nicio formă a Fiinţei sau a societăţii să nu poată fi ultima, 
Absolutul rămânând mereu inaccesibil, în timp ce Hegel 
înfăţişează anumite forme ale religiei, filosofiei şi statului ca 
definitive și desăvârşite, păcătuind astfel împotriva propriei lui 
metode. 

Dar presupusul conflict dintre metodă şi sistem nu poate fi 
rezolvat recunoscând  tranzienţa tuturor formelor şi 
imposibilitatea ca vreuna să fie finală. Gândirea lui Hegel este de 
neînțeles fără împlinirea ei în Absolut, iar negativitatea, așa cum o 
înțelegeau Tinerii Hegelieni, nu mai este hegeliană. Miezul însuși 
a] criticii hegeliene la adresa lui Kant şi Fichte, în particular la 
adresa „infinitului rău“ și a ideii de dezvoltare fără sfârşit, îl 
constituie teza că orice etapă a dezvoltării poate fi înțeleasă numai 
în relaţie cu o stare finală, fără de care așa-zisul „progres“ nu este 
decât veşnică repetiţie. Numai un Absolut care poate fi efectiv 
atins, și nu unul doar nedeslușit profilat undeva la orizont, poate 
furniza sistemul de referință care să dea sens fiecărui stadiu al 
evoluției spirituale. Ideea posibilităţii de a recupera din dialectica 
hegeliană motivul progresului nesfârşit, aruncând peste bord 
noţiunea unui ţel ultim, este analogă unei filosofii care, 
confruntată cu contradicţia dintre omnipotenţa lui Dumnezeu și 
liberul-arbitru uman, l-ar suprima pe Dumnezeu și ar pretinde că, 


astfel, a păstrat esenţa autentică a creștinismului, şi anume, 
ateismul.  Contradicţia sau tensiunea este chiar esența 
creştinismului, iar a elimina unul dintre termenii ei înseamnă nu 
a adapta creştinismul la gândirea critică, ci, pur și simplu, a-l 
anihila. La fel, noțiunea de „progres infinit“ fără cea de „unificare 
finală a Fiinţei“ nu este o asimilare critică a hegelianismului, ci o 
negare a lui, iar primul termen al „contradicţiei” despre care este 
vorba în acest caz nici măcar nu este specific Hegelian, el vine de 
la Kant şi Fichte şi, dacă ar fi ca el să constituie miezul gândirii 
dialectice, atunci o asemenea dialectică nu are nevoie de tradiţia 
hegeliană, 

În schimb, asimilarea de către Marx a lui Hegel nu se bazează 
pe păstrarea metodei şi lepădarea sistemului, ci pe „așezarea lui 
Hegel pe picioare, și nu pe cap“, ceea ce este altceva. Marx a 
preluat, în felul său propriu, de la Kant şi Hegel ideea de istorie 
care culminează cu deplina unitate a omului, identificarea 
existenţei cu esența și abolirea contingenţei din viaţa umană. 
Omul, în viziunea lui Marx, nu este condamnat la contingenţă, 
aşa cum susținea Stirner (iar mai aproape în timp, de noi 
existențialiștii, cel puţin cei din stirpea atee); dimpotrivă, ceea ce, 
până acum, a fost contingent, deşi în mod impropriu numit 
„libertate“, derivă din puterea unor forţe obiectivate asupra 
omului. A înlătura aceste forțe și a subordona existența omului 
propriei sale libertăţi, abolind diferenţa dintre existența empirică 
și esenţa generică, înseamnă a anihila contingenţa existenţei. 
Omul nu mai este la cheremul unor forţe înstrăinate create de el 
însuși; individul nu mai este victima unei societăţi anonime şi 
nici proprietarul muncii obiectivate sub formă de capital; pe 
scurt, Fiinţa absolută a omului este pe deplin realizată în existența 
reală. Drept urmare, aceasta din urmă încetează de a mai fi 
accidentală; individualitatea ei exprimă esența universală a 
umanității, iar libertatea ei este necesitate istorică. Sciziunea 
fundamentală din om poate fi astfel depășită, dar nu în modul 
sugerat de Hegel. Acesta, reducându-l pe om şi operele sale la 
conștiința de sine și exteriorizarea acesteia și privind omenirea ca 
pe un stadiu în evoluţia spiritului, nu putea, pe baza propriei sale 
metode, să reconstituie omul ca pe o fiinţă integrală. Contingenţa 
omului nu poate fi tămăduită de către un absolut din afara lui și, 
drept urmare, Hegel nu suprimă contingenţa vieţii individuale 
sau atunci o face doar în contextul acestei vieți; în fapt, el 
condamnă individualitatea umană empirică la o stare de 
contingenţă de-a lungul întregii ei existente, după cum o 
învederează în filosofia hegeliană a dreptului permanenta 


dihotomie dintre stat și societatea civilă. Pentru a suprima 
contingența, este necesar, mal întâi, ca omul să fie privit ca o 
fiinţă fizică completă, care munceşte și se luptă cu natura, iar în al 
doilea rând, să se înțeleagă că singura realitate a omului o 
constituie individualitatea sa, orice altă formă de existenţă fiind o 
consecinţă a muncii înstrăinate, o răsturnare a raporturilor fireşti 
care este, însă, istoriceşte, inevitabilă și constituie condiţia 
eliberării. Numai când hegelianismul este astfel transformat în 
sensul materialismului (conştiinţa este o componentă a omului 
complet şi un efect al activităţii practice) și individualismului 
(individul e unicul subiect, toate celelalte moduri de existenţă 
fiind predicate ale omului real), numai atunci este de aşteptat 
adevărata unificare a omului preconizată în Manuscrisele pariziene 
și în Capitalul. Hegel este, astfel, „așezat pe picioare“; individul 
este subiectul, iar Fiinţa universală predicatul, şi nu invers, iar 
punctul de plecare al dezvoltării istorice nu este exteriorizarea 
conștiinței, ci aceea a forţelor umane naturale sub forma muncii. 

Marx, așadar, nu preia de la Hegel metoda fără sistem, ci le 
transformă pe amândouă. $i în noua schemă se menţine ca 
perspectivă un fel de ţel ultim, și anume ceea ce Marx numeşte 
sfârșitul trecutului și începutul adevăratei istorii. Este un sfârşit în 
sensul că pune capăt pentru totdeauna dualității istorice dintre 
individ și Fiinţa socială reificată, dintre autoobiectivare prin 
muncă și înstrăinarea produselor acesteia. Vindecarea dedublării 
și reintegrarea deplină nu sunt mai puţin esențiale pentru 
doctrina lui Marx decât pentru cea a lui Hegel, deși dedublarea și 
suprimarea ei sunt concepute la cei doi în termeni diferiţi. 
Caracterul definitiv al transformării socialiste, după cum am 
văzut, nu presupune încetarea dezvoltării, ci dispariţia oricărul 
conflict dintre viaţa empirică a omului și natura sa, înlăturarea 
tuturor obstacolelor pe care munca înstrăinată și contingenţa 
vieţii le opuneau obiectivării autentice, creatoare, a puterilor 
naturale ale omului. 

Similar felului în care Marx diferă de Hegel, ideea lui Marx că 
filosofia va fi abolită prin realizarea ei diferă de crezul scientist că 
locul filosofiei va fi luat de ştiinţele pozitive. În viziunea lui Marx, 
abolirea filosofici este un element natural al reintegrării omului, 
deoarece ea constă în suprimarea autonomiei proceselor de 
gândire faţă de viaţă ca întreg. Gândirea devine o afirmare directă 
a vieţii, conștientizare a faptului că ea însăşi nu este altceva decât 
viaţă conştientă; diviziunea dintre munca fizică și munca 
intelectuală ia sfârșit; gândirea nu se mai poate replia într-un 
tărâm propriu: filosofia, care este aspirație a spiritului spre 


integralitatea omului, va dispărea atunci când această aspirație se 
va înfăptui. Aceasta e o idee total diferită de teza că filosofia nu va 
mai avea drept la o existenţă separată, deoarece tot ce era valoros 
în ea va fi preluat de diferite ştiinţe pozitive. 

Deosebirea dintre cele două interpretări ale condiţiei umane 
este clară, la fel cum este, în concepţia lui Marx, şi linia 
despărțitoare dintre lumea prezentă și cea care urmează să se 
nască. În conformitate cu premisele sale filosofice, el n-ar fi putut 
niciodată să facă vreo concesie strategiei reformiste; noua societate 
trebuia să marcheze o ruptură totală de cea veche, iar răsturnarea 
revoluţionară era singura formă valabilă de critică socială. Prin 
contrast, pe baza asumpţiei că progresul continuă de-a lungul 
istoriei fără a atinge vreodată un ţel absolut, este mai ușor de 
înţeles punctul de vedere că reformele înăuntrul capitalismului 
pot fi, prin ele însele, valoroase. 

Rezumând diferenţa de atitudini dintre Marx şi Engels, putem 
spune că din ele răzbate contrastul: mai întâi, dintre 
evoluționismul naturalist și antropocentrism; apoi, în al doilea 
rând, dintre interpretarea tehnică a cunoașterii și epistemologia 
praxisului; în al treilea rând, dintre ideea „amurgului filosofiei“ şi 
cea a contopirii ei cu viaţa ca întreg; și, în al patrulea rând, dintre 
progresul infinit și escatologia revoluţionară. Numeroși critici au 
adoptat punctul de vedere că Mar nu foloseşte niciodată 
termenul „materialism“ în acelaşi sens ca Engels, ci întotdeauna 
înţelege prin el dependenţa conştiinţei de condiţiile sociale, şi nu 
primatul metafizic al materiei faţă de spirit. Unii, precum Z. 
Jordan, merg până la a susţine că Marx ar fi putut, cu mai mult 
temei, să fie taxat drept pozitivist, întrucât respingea orice fel de 
metafizică „substanţialistă . Într-o anumită măsură, aceasta e o 
chestiune de terminologie: cu siguranţă, Marx nu a fost pozitivist 
în sensul istoric al acestui cuvânt, dat fiind că nu a împărtășit 
teoria fenomenalistă a cunoaşterii sau interdicţia de a căuta o 
„esenţă dincolo de fenomene, ba chiar, nu o dată, s-a exprimat 
in sens opus acestor atitudini. Este însă adevărat că, spre deosebire 
de Engels, nu s-a preocupat de chestiuni metafizice privitoare la 
substanța primordială și la originea lumii. În scrierile sale din 
tinerețe, a repudiat în mod expres interogaţia metafizică, ceea ce, 
fireşte, este cu totul altceva decât a răspunde negativ la întrebări 
metafizice. Neîndoielnic, Marx este „materialist“ în sensul larg al 
termenului prin care sunt desemnaţi cei care nu cred în existenţa 
spiritului anterior materiei sau care resping ca lipsită de sens 
întrebarea privitoare la o astfel de existență. Termenul este însă 
folosit, de regulă, ca desemnare pentru crezul „substanţialist“ în 


„materie“, ca substrat a tot ceea ce se poate spune cu sens că există 
sau, mai precis, pentru crezul că toate obiectele au proprietăţile pe 
care experienţa ştiinţifică și cea cotidiană le atribuie corpurilor 
fizice. E greu ca Marx să fie numit „materialist“ în acest sens şi 
chiar şi Engels, după cum am văzut, oscilează între 
fenomenalismul scientist (care nu este o doctrină metafizică, ci o 
regulă intelectuală) și materialismul propriu-zis, care trece dincolo 
de hotarul rigorii ştiinţifice și, în funcţie de formularea pe care o 
primeşte, este fie obscur, fie nedemonstrabil. 

Un punct de vedere întâlnit în special la criticii catolici ai 
marxismului şi reluat recent de L. Colletti afirmă că 
materialismul este incompatibil cu dialectica naturii a lui Engels, 
întrucât aceasta din urmă vorbeşte despre existenţa în natură a 
unor calități, precum creativitatea, care aparţin doar entităţilor 
spirituale. Această critică, însă, nu stă în picioare. Ideea că natura 
poate dezvolta forme calitativ noi (în sensul analizat mai sus) şi că 
unele părţi ale naturii ascultă de legi care nu pot fi deduse din 
legile universale ale fizicii nu este logic incompatibilă cu 
materialismul aşa cum l-am definit aici. În orice caz, teoria 
multiplicităţii calităţilor ireductibile nu contravine prin ea însăși 
materialismului. Există însă un alt mod de a susţine 
incompatibilitarea materialismului cu dialectica. Engels exprimă 
clar ideea conform căreia contradicţia logică este o proprietate a 
anumitor fenomene naturale. Enunţul că o anumită relaţie logică 
este prezentă în natură poate fi conciliat cu filosofii cum sunt cea 
a lui Hegel, cea a lui Leibniz sau cea a lui Spinoza (în cazul 
acestuia din urmă, cu propoziția care spune despre cogitatio că 
este un atribut al întregului univers), dar niciuna dintre acestea 
nu este compatibilă cu forma de materialism a lui Engels. Dacă 
interpretăm termenii „contradicţie“ şi „negaţie” în sensul 
nonlogic de conflict, respectiv distrugere, acest punct de vedere 
cade. S-ar părea, însă, că ocazionala identificare de către Engels a 
relaţiilor logice cu cele fizice trebuie, mai degrabă, pusă pe seama 
carențelor din formaţia sa filosofică decât considerată o teorie 
deliberată. În ciuda bogăției cunoştinţelor sale şi agilităţii minții 
sale, Engels era un amator în ale filosofiei. Critica pe care el o face 
„agnosticismului“ kantian este uimitor de naivă; el vădește o 
neînțelegere totală atunci când susține că, potrivit concepţiei lui 
Kant, nu s-ar putea descoperi niciodată noi substanţe chimice, 
pentru că, în acest caz, un „lucru în sine“ ar deveni obiect al 
cunoașterii. Nu este clar nici în ce mod ar putea să împace Engels 
interpretarea psihologistă pe care o dă logicii (interpretare expusă 
sumar și care nu trece dincolo de anumite platitudini care aveau 


circulaţie în epocă) cu credinţa sa potrivit căreia cunoaşterea 
umană este o reflectare a naturii așa cum aceasta există în chip 
„real“ și independent. Căci, dacă legile gândirii nu sunt reguli 
imperative independente de experienţă şi de existenţa lucrurilor, 
ci expresii ale modului în care creierul uman funcţionează, 
intrebarea dacă cunoașterea este „adevărată“ în sens tradiţional 
este lipsită de sens; activitatea cognitivă ar fi, atunci, o formă de 
reacție biologică şi nimic mai mult şi ar putea fi evaluată doar 
prin prisma utilității ei. 

Lăsând deoparte inconsecvenţele și generalizările temerare ale 
lui Engels, rămâne întrebarea dacă „dialectica naturii“ își poate 
păstra în vreun sens valabilitatea. Acei critici marxişti care 
tăgăduiesc această posibilitate au relevat că, în accepțiunea lui 
Marx, „dialectica“ are în vedere interacțiunea dintre spirit şi 
mediul său social; această accepţiune nu poate fi transferată 
asupra naturii sau să semnifice un ansamblu de legi universale 
care se manifestă, între altele, prin legi ale vieţii sociale. Dacă ar fi 
aşa, atunci dezvoltarea societăţii şi, mai presus de toate, 
transformarea ei revoluţionară ar fi efectul unor „legi naturale“, 
ceea ce este opusul vederilor lui Marx. Dacă această critică este 
acceptată, nu decurge totuşi că marxismul ortodox interzice 
examinarea ireductibilităţii diverselor procese naturale la un unic 
model; tot ce decurge este că termenul „dialectică“ nu este 
aplicabil unei asemenea examinări în sensul în care este aplicabil 
fenomenelor sociale. Cu această rezervă, nu par să existe motive 
de a arunca, pur și simplu, peste bord speculaţiile lui Engels, deși 
este o altă întrebare dacă şi în ce măsură ele sunt adevărate în 
detaliu. Ideile sale privind existenţa de contradicții logice în 
natură sau privind caracterul dialectic al aritmeticii sunt, fără 
îndoială, naive; nu așa este şi chestiunea multiplicităţii calităţilor, 
după cum nu pare impropriu nici să vorbim despre acumulări 
cantitative care duc la schimbări calitative (în sensul sugerat mai 
sus, că majoritatea sau chiar totalitatea parametrilor folosiţi în 
descrierea fenomenelor naturale nu sunt indefinit aditivi). 

Cu siguranţă că „dialectica naturii” a lui Engels este plină de 
exemple perimate şi de speculaţii nefondate pe tărâmul 
cosmologiei filosofice. El susţine, bunăoară, că ivirea, în istoria 
Pământului, a unor forme superioare din forme inferioare 
reprezintă o necesitate imanentă Și că natura, în virtutea unei 
presupuse legi necunoscute, va produce, „în mod necesar”, în 
condiții similare, aceleași forme. Deşi alteori Engels însuși 
condamna, cel puţin în termeni generali, acest soi de speculații 
arbitrare, ele aparţin unei filosofii tradiţionale a naturii destul de 


răspândite în secolul al XIX-lea. Aceasta nu echivalează însă cu a 
spune că filosofia lui Engels a adus vreo contribuţie la dezvoltarea 
științei. După cum au arătat istoricii ştiinţei, au existat, în trecut, 
momente de criză în care ideile filosofice au jucat un rol 
important, exemple în acest sens fiind influenţa platonismului 
asupra fizicii galileene sau cea a empiriocriticismului asupra 
teoriei relativităţii. Un astfel de rol euristic nu poate fi însă 
atribuit filosofiei naturii a lui Marx sau a lui Engels; iar în 
Uniunea Sovietică, această atribuire a avut drept consecința nu 
stimularea ştiinţelor, ci frânarea unora dintre ele. Am putea chiar 
spune că Engels nu a fost total inocent în această privinţă; pe de o 
parte, el sublinia că generalizările filosofice sunt lipsite de valoare 
dacă nu se bazează pe experienţa științifică, dar, pe de alta, atunci 
când critica  empirismul, atribuia filosofiei un rol de 
supraveghetor al „experienţei brute“. El nu a lămurit cu claritate 
cum puteau fi împăcare între ele aceste două atitudini sau pe ce 
bază era îndreptăţită filosofia să critice experienţa. Ideea că ea are 
o astfel de îndreptăţire a putut lesne furniza un pretext pentru 
supunerea științei faţă de ideologie, ceea ce s-a şi întâmplat, în 
împrejurări, fireşte, care nu au nimic de-a face cu această parte a 
doctrinei lui Engels. 

Chestiunile ţinând de dialectica naturii constituie o parte 
supralicitată a ceea ce este actualmente codificat drept 
„materialism dialectic“. Dacă şi în ce măsură ele sunt, în prezent, 
științific și filosofic fecunde este o temă asupra căreia vom reveni 
mai târziu. 


2. Trei laitmotive ale marxismului 


Ca la toți marii gânditori, putem detecta și în doctrina lui Marx, 
privită în ansamblu, o anumită tensiune între filoane de gândire 
eterogene, precum și între sursele care s-au împletit la el într-o 
sinteză. Din acest punct de vedere, putem distinge trei motive 
principale. 

1) Motivul romantic. În marile linii ale criticii sale la adresa 
societăţii capitaliste, Marx este un moştenitor al mișcării 
romantice. Romanticii au atacat societatea industrială dintr-un 
punct de vedere conservator, deplângând dispariţia legăturilor şi 
loialităţilor „organice“ și faptul că ființele umane se confruntau 
intre ele nu ca indivizi, ci ca exponenţi ai unor forţe și instituţii 
impersonale sau al puterii banului. Pe de o parte, personalitatea se 
pierdea în anonimat, iar oamenii tindeau să se trateze unii pe alții 
ca întruchipări ale funcţiilor lor sociale sau ale avuţiei de care 


dispuneau. Pe de altă parte, dispărea şi viaţa autentic colectivă, nu 
mai existau comunităţi veritabile de tip tradiţional, entități 
morale sudate nu doar prin interes, ci printr-o solidaritate 
spontană şi prin contactul direct dintre indivizi. Opoziția dintre 
astfel de comunităţi organice și „societatea“ ca agregat mecanic 
fără alt liant decât interesul material este o temă ce străbate 
filosofia preromantică şi cea romantică, de la Rousseau și Fichte la 
Comte. Visul de revenire la o armonie desăvârşită şi la o stare în 
care nu se interpunea nimic între individ şi comunitate sau între 
individ şi el însuși era un atac, expres sau implicit, împotriva 
liberalismului şi a bazei lui filosofice, care era contractul social, 
Filosofia liberală postulează că în conduita oamenilor au 
precădere motivele egoiste și că interesele lor divergente nu pot fi 
împăcate decât printr-un sistem de legi rațional care asigură 
securitatea tuturor prin limitarea libertăţii fiecăruia. Aici, se 
admite implicit că oamenii își sunt unii altora dușmani naturali, 
libertarea fiecăruia fiind limita libertăţii tuturor celorlalți. 
Libertatea nelimitată ar fi autodistructivă, căci, dacă nimeni n-ar 
consimţi să respecte drepturile celorlalți, toți ar fi expuşi 
agresiunii și nimeni nu s-ar simţi în siguranţă; contractul social, 
în sensul lui Hobbes, împiedică acest lucru prin organizarea 
comunităţii pe baza respectării reciproce a libertăţii individuale. 
Societatea este o creaţie artificială, un sistem de legislaţie menit să 
îngrădească egoismul natural şi să ofere securitate tuturor cu 
prețul cedării parţiale a libertății. În concepţia romantică, acesta 
este, într-adevăr, tabloul fidel al societăţii industriale, dar el nu 
răspunde cerinţelor naturii umane. Menirea naturală a omului era 
de a trăi într-o comunitate bazată nu pe legătura negativă a 
interesului, ci pe nevoia spontană, independentă, de a comunica 
cu ceilalți. Constrângerea şi controlul ar fi de prisos într-o 
societate în care fiecare individ s-ar identifica în mod liber cu 
întregul. Marx şi-a însuşit partea distructivă din viziunea 
romantică asupra societăţii contemporane, mărturie stând teoria 
sa despre înstrăinare şi despre puterea banului, precum și credinţa 
sa într-o viitoare unitate unde fiecare individ se va raporta la 
propriile forţe nemijlocit, ca la niște forțe sociale. Aspectele 
criticate de el ale societăţii erau aceleași cu cele ale căror 
consecinţe pustiitoare fuseseră observate de către romantici; 
oamenii erau dominați de propriile energii şi priceperi sub forma 
legilor anonime ale pieţei, a tiraniei abstracte a banului şi a 
procesului nemilos de acumulare capitalistă. Pentru Marx, la fel 
ca pentru romantici, libertatea cuprinsă în Declaraţia Drepturilor 


Omului, care-i îngăduia individului să facă ce-i place câtă vreme 
nu-i vatămă pe alţii, era semnul distinctiv al unei societăți 
dominate de legătura negativă a interesului egoist. 

De la romantici sunt împrumutate de Marx şi principalele 
trăsături ale utopiei sale comuniste. Principiul său de bază este că 
orice mediere între individ şi omenire va înceta să mai existe, 
Aceasta se aplică tuturor entităţilor, raţionale sau iraționale, care 
se interpun între individ şi semenii săi, cum sunt naționalitatea, 
statul și dreptul. Individul se va identifica în mod voluntar cu 
comunitatea, constrângerea va deveni superfluă, sursele de 
conflict vor dispărea. Dispariţia formelor intermediare nu 
înseamnă nimicirea individualităţii, ci dimpotrivă. La fel ca în 
viziunea romantică, restabilirea legăturilor organice va însemna, 
în același timp, restabilirea autenticităţii vieţii personale. Așa cum 
stau lucrurile acum, individul desprins de comunitate şi aservit 
unor instituţii anonime este prădat de viaţa lui personală şi silit să 
se raporteze la sine ca la un simplu obiect. Muncitorul vede în 
toată strădania sa un mijloc de supravieţuire biologică, iar partea 
creatoare a muncii sale îi devine străină; calitățile şi priceperile 
sale personale îmbracă forma unei mărfi care se cumpără şi se 
vinde pe piaţă ca oricare alta. Capitalistul își pierde personalitatea 
într-un mod diferit, dar la fel de pernicios; ca personificare a 
banului, el nu este stăpân pe conduita sa, ci silit să facă ce-i 
dictează piaţa, indiferent dacă intenţiile lui sunt bune sau rele. De 
ambele părți ale faliei sociale, personalitatea este înăbușită în 
măsura în care indivizii sunt aserviţi unor forţe instrăinate. 
Abolirea capitalismului nu înseamnă exaltarea comunităţii în 
dauna individului, ci restaurarea concomitentă a amândurora. În 
loc ca libertatea să fie concepută în manieră liberală, ca sferă 
privată a neinterferenței cu alţii, ea devine unitate voluntară a 
individului cu semenii săi. 

Potrivirea dintre Marx și romantici este însă doar parţială. 
Romantismul, în forma lui clasică, este un vis de înfăptuire a 
unităţii sociale prin resuscitarea câte unei trăsături idealizate a 
trecutului: armonia spirituală a Evului Mediu, o Arcadie rurală 
sau viaţa fericită a sălbaticului, neştiutor de legi și de industrie şi 
identificat, în chip fericit, cu tribul. Acest fel de nostalgie este, 
fireşte, la antipodul viziunii lui Marx. Deşi există şi la el 
reminiscenţe ale crezului romantic în viaţa fericită a sălbaticului, 
ele nu sunt numeroase și importante, iar în opera sa nu se 
întâlnește nicăieri sugestia că omenirea ar putea sau ar trebui să se 
întoarcă la stilul de viață primitiv. Unitatea urmează a fi restabilită 
nu prin distrugerea tehnologiei moderne sau prin resuscitarea 


primitivismului și a abrutizării rurale, ci prin şi mai mult progres 
tehnic şi prin obligarea societăţii de a depune maxime eforturi 
pentru desăvârşirea controlului său asupra forțelor naturii. Nu 
prin repliere în trecut, ci prin amplificarea puterii omului asupra 
naturii putem recupera ceea ce era de preţ în societatea primitivă; 
procesul e un fel de spirală, implicând maxima negativitate a 
sistemului existent. Efectele distructive ale maşșinismului nu pot fi 
tămăduite prin abolirea maşinilor, ci prin perfecţionarea lor. 
Tehnologia însăși, oarecum prin aspectele ei negative, face 
posibilă recuperarea a ceea ce a fost nimicit. 

Dat fiind că viitoarea unitate urmează a se realiza nu aruncând 
peste bord cuceririle dezvoltării sociale, ci continuându-le, această 
unitate va rezida în specia umană ca totalitate, și nu în forme 
tradiţionale precum națiunea sau statul. Comunitatea naţională, 
privită de atâţia romantici drept paradigma vieţii organice, este 
deja pe cale de destrămare ca efect al înaintării capitalismului, 
care mătură în calea sa tot ce nu serveşte expansiunii sale. 
Muncitorii nu au patrie, iar capital nu posedă nici ei, nici ea; de 
ambele părți ale marelui conflict al epocii, patriotismul şi-a 
pierdut relevanta. Naționalismul poate fi exploatat în scopuri 
politice sau altele pe termen scurt sau pentru justificarea 
politicilor protecţioniste, dar puterea lui e pe cale să se năruie sub 
nemiloasa presiune a capitalului cosmopolit și a conştiinţei 
internaţionaliste a proletariatului. Din acest punct de vedere, şi 
capitalul, acest distrugător al tradiţiei, netezeşte drumul spre noua 
societate. 

2) Despărțirea lui Marx de romantici printr-o componentă 
importantă a utopiei sale are la bază ceca ce am putea numi 
„motivul faustic-prometeic“, motiv puternic și, cel puţin sub 
anumite aspecte, rival al romantismului. Acest motiv ar fi greu de 
raportat la o anume școală de gândire; el se întâlneşte într-un larg 
evantai de filosofii, inclusiv în unele trăsături ale 
neoplatonismului (omul ca încununare a Fiinţei create) și în texte 
ale lui Lucrețiu şi Goethe, bine cunoscute lui Marx. ÎI 
descoperim, de asemenea, la Giordano Bruno şi la alţi gânditori 
renascentiști în care Marx vedea modele ale umanităţii împlinite, 
giganţi universali care biruiseră penuria sufletească a diviziunii 
muncii şi nu doar asimilaseră întreaga cultură a epocii lor, ci se 
ridicaseră prin efort propriu la un nivel superior. Acest filon din 
gândirea lui Marx răzbate din răspunsurile date de el, odată, la un 
„chestionar“ al fiicei sale: poeții preferați — Shakespeare, Eschil, 
Goethe; eroii favoriţi — Spartacus, Kepler; ideea despre fericire — 
lupta; cea mai detestată trăsătură umană — servilismul. Ideea 


prometeică ce revine statornic în opera lui Marx cuprinde: 
increderea în puterile autocreatoare nelimitate ale omului, 
disprețul față de tradiţie și de venerarea trecutului, conceperea 
istoriei ca autorealizare a omului prin muncă și crezul că omul de 
mâine îşi va extrage „poezia din viitor. 

Prometeismul lui Marx este, fireşte, unul de un fel aparte și, 
înainte de toate, el se raportează la specie, şi nu la individ. Marx 
credea, după cum se desprinde cu claritate din apărarea pe care o 
ia lui D. Ricardo împotriva criticii sentimentale a lui J.-C. 
Sismondi, că ideea de „producţie de dragul producţiei” însemna 
dezvoltarea resorturilor naturii umane ca scop în sine, cu adaosul 
că progresul speciei nu trebuie să se împiedice de consideraţii 
privitoare la fericirea individuală. Chiar și dacă dezvoltarea speciei 
ar avea loc în detrimentul majorităţii indivizilor, ea era, până la 
urmă, sinonim cu dezvoltarea fiecărui individ; progresul 
întregului comportă întotdeauna  prejudicierea unora, iar 
duritatea inimii reproșată lui Ricardo era o dovadă a onestității lui 
ştiinţifice, 

Pentru Marx era o certitudine faptul că, în revoluţia universală, 
proletariatul ca Prometeu colectiv va anihila străvechea 
contradicție dintre interesul individului şi cel al speciei, 
capitalismul fiind, și în această privinţă, vestitorul socialismului. 
Zdrobind puterea tradiţiei, trezind cu brutalitate popoarele din 
amorțeală, revoluţionând producţia și eliberând forțe umane 
proaspete, capitalismul a creat o civilizație în care omul era 
pentru prima dată în măsură să arate ce poate face, deși, până 
acum, cutezanţa sa a îmbrăcat forme inumane şi antiumane. Era 
un jalnic sentimentalism să dojeneşti capitalismul în speranţa de a 
zăgăzui sau deturna înaintarea lui victorioasă. Cucerirea naturii 
trebuia să meargă înainte; în etapa următoare, oamenii vor deveni 
stăpânii condiţiilor sociale ale progresului. 

O trăsătură tipică a prometeismului lui Marx este dezinteresul 
său pentru condiţiile naturale ale existenţei umane (ca opuse celor 
economice), absenţa existenţei umane corporale din viziunea sa 
asupra lumii. La el, omul este definit în termeni pur sociali, 
limitele fizice ale existenţei acestuia fiind aproape neluate în 
seamă. Marxismul nu se arată deloc interesat de faptul că oamenii 
se nasc şi mor, că sunt bărbaţi sau femei, tineri sau bătrâni, 
sănătoși sau bolnavi, că sunt, genetic, inegali și că toate aceste 
circumstanţe afectează dezvoltarea socială, oricare ar fi împărţirea 
în clase, și pun limite planurilor umane de perfecționare a lumii. 
Marx nu credea în finitudinea și limitarea esenţiale ale omului și 
în obstacolele ce stau în calea creativităţii sale. Răul şi suferinţa nu 


aveau, în ochii săi, nicio semnificaţie în afara celei de instrumente 
ale eliberării; ele erau nişte fapte pur sociale, nu o componentă 
esenţială a condiţiei umane. 

În Manuscrisele din 1844, Marx face, ce-i drept, referire la 
relațiile sexuale, adică la o legătură biologică la prima vedere, ca la 
paradigma legăturilor autentic umane care ar urma, pesemne, să 
fie dominante în societatea comunistă. Paralela este însă 
numaidecât explicată într-un sens contrar așteptărilor noastre, nu 
în sensul că legătura biologică este un model pentru cea socială, ci 
în sensul că ea va dobândi un caracter social; omul descoperă în 
relaţiile sexuale în ce măsură natura sa a fost „umanizată , adică 
socializată, în ce fel biologia sa a devenit umană, iar nevoile sale 
biologice au devenit nevoi sociale. Contrar darwinismului social 
şi filosofiei liberale, Marx nu numai că nu derivă legătura socială 
din nevoi biologice, ci le prezintă pe acestea din urmă şi condiţiile 
biologice ale existenţei umane drept elemente ale legăturii sociale. 
La el, sintagma „natură socializată“ nu este o metaforă. Totul în 
fiinţa umană este social, toate calităţile şi funcţiile naturale, 
întregul comportament natural sunt virtualmente rupte de 
originile lor animale. 

Din acest motiv, Marx abia dacă poate admite că omul este 
limitat în vreun fel, fie de corpul său, fie de condiţiile geografice. 
După cum se vede din polemica sa cu Malrhus, el a retuzat să 
creadă în posibilitatea unei suprapopulaţii absolute, determinată 
de suprafața pământului şi de resursele lui naturale. 
Suprapopulaţia era, în ochii săi, un fapt pur social, legat de 
condiţiile producţiei capitaliste, întrucât progresul tehnic şi 
exploatarea generau suprapopulaţie relativă sub forma unei 
armate industriale de rezervă. Demografia nu era pentru el o forță 
de sine stătătoare, ci un element al structurii sociale, care se cerea 
evaluat ca atare. 

Ignorarea de către Marx a trupului şi a morţii fizice, a 
sexualităţii și agresivităţii, a geografiei şi a fertilităţii umane — 
considerate toate, de către el, realități pur sociale — reprezintă una 
dintre trăsăturile cele mai caracteristice şi totuși cele mai neglijate 
ale utopiei sale. Aceasta înseamnă, printre altele, că analogia 
făcută uncori între soteriologia lui Marx şi cea a creștinismului 
(proletariatul ca mântuitor, mântuire totală, popor ales, Biserică 
etc.) este, sub un aspect decisiv, eronată. Mântuirea, de pildă, este 
la el mântuirea de sine a omului; nu opera lui Dumnezeu sau a 
Naturii, ci a unui Prometeu colectiv care, în principiu, este 
capabil să dobândească stăpânirea totală asupra lumii în care 


trăieşte, În acest sens, libertatea omului este creativitatea lui, 
marșul unui cuceritor care biruie deopotrivă natura și pe sine 
însuși. 

3) Dar prometeismul îşi are și el limitele lui, cel puţin când este 
vorba de interpretarea trecutului, căci întâmpină rivalitatea unui 
al treilea motiv, cel al iluminismului raţionalist, determinist. 
Marx vorbeşte deseori despre legi ale vieţii sociale care ar acţiona 
în acelaşi mod ca şi cele ale naturii. Prin aceasta, însă, nu vrea să 
spună că ele sunt o prelungire a legilor fizicii sau ale biologiei, ci 
că se impun indivizilor umani cu aceeași inexorabilă necesitate ca 
o avalanșă sau un taifun. Gândirea ştiinţifică obiectivă este 
chemată să studieze aceste legi în maniera naturalistului, fără 
dogme preconcepute, sentimente sau judecăţi de valoare, așa cum 
Marx considera că a procedat el însuși în Capitalul. Aici, 
conceptele normative de „înstrăinare” și „dezumanizare” se 
prezintă sub chipul unora neutralizare, nonevaluative, precum 
„valoare de schimb“, „plusvaloare“, „muncă abstractă” și „vânzare 
a forței de muncă“. În răspunsurile la deja menţionatul chestionar 
al fiicei sale, raționalismul şi scepticismul filosofic ale lui Marx 
apar exprimate în maxima lui favorită: De omnibus dubitandum. 

În această abordare scientistă, recunoaştem cea de a treia 
concepţie despre libertate aşa cum a formulat-o Engels: libertatea 
este necesitatea înțeleasă, măsura în care oamenii sunt capabili să 
pună legile naturii în slujba lor, nivelul tehnicii materiale și 
sociale. 

Şi aici, însă, se cere formulată o rezervă. Credinţa în „legi“ care 
guvernează societatea se întemeiază pe interpretarea istoriei de 
până acum, a „preistoriei” omenirii. Până acum, oamenii au fost 
dominați de forțe pe care ei le-au creat, dar pe care nu le puteau 
controla: bani, piaţă, mituri religioase. Prăpastia dintre tirania 
legilor economice şi spiritul care le observă neputincios este 
umplută prin apariţia proletariatului, conștient de misiunea sa. 
Începând din acest moment, necesitatea nu se mai impune din 
afară şi nu mai constă în utilizarea tehnică a legilor existente de 
către ingineri sociali luminaţi. Însăși diferenţa dintre necesitate și 
libertate încetează să mai existe, iar odată cu ea, de bună seamă, şi 
„legile sociale“ aşa cum erau înţelese până acum, anume ca fiind 
ceva asemenea gravitației. Aceasta din urmă, însă, poate fi, ce-i 
drept, cunoscută și folosită, dar nu poate fi abolită, și acţionează, 
fie că o ştim sau nu. Termenul „lege“ în această accepţiune nu este 
aplicabil unui proces social care apare doar cu condiţia de a fi 
înțeles, or, tocmai acesta este cazul practicii revoluţionare. 
Întâlnim aici o diferență crucială: legile care au guvernat 


societatea până acum erau independente de cunoașterea umană; 
faprul că acum sunt cunoscute nu înseamnă că încetează să 
acţioneze. Dar mişcarea revoluţionară a proletariatului nu este o 
exemplificare a vreunei legi in această accepţiune, căci, deşi este 
generată de istorie, ea este totodată conștientizare a istoriei. 

Prin urmare, în timp ce latura romantică a marxismului se 
aplică deopotrivă la trecut și la viitor (criticând dezumanizarea 
omului de către capitalism și preconizând o viitoare stare de 
unitate) şi, în timp ce prometeismul priveşte cu precădere spre 
viitor (pentru că omul, deși şi-a fost tot timpul propriul creator, 
nu a fost și nu a putut fi conștient de acest fapt), aspectul 
determinist al marxismului se raportează la trecutul care încă 
apasă asupra omenirii, dar este sortit să dispară curând cu totul. 

Întreaga gândire a lui Marx poate fi interpretată prin prisma 
acestor trei motive și a interacțiunii lor. Ele nu coincid însă cu 
„sursele“ convenționale ale marxismului. Componenta sa 
romantică este de sorginte multiplă: Saint-Simon, Hess şi Hegel; 
cea prometeică se alimentează din Goethe, Hegel și filosofia 
praxisului ŞI a cunoașterii de sine, cultivată de Tinerii Hegelieni: 
iar cea deterministă şi raționalistă, din Ricardo, Comte (pe care, 
altminteri, Marx îl zeflemisea) şi, din nou, Hegel. Toate cele trei 
motive sunt influențate de gândirea hegeliană, dar în toate trei 
intenţia lui Hegel este transformată. 

Cele trei motive sunt prezente neintrerupt în opera lui Marx, 
dar ponderea lor relativă variază în timp. Nu încape nicio îndoială 
că În anii 60 Marx punea un accent mai mare pe aspectul 
științific, obiectiv, determinist al observaţiilor sale decât o făcuse 
în anii '40. Celelalte două filoane nu şi-au pierdut totuși forţa, ci 
au continuat să afecteze direcţia cercetărilor sale, conceptele 
utilizate, întrebările pe care şi le punea și răspunsurile pe care le 
dădea, cu toate că, aşa cum deseori se întâmplă în astfel de cazuri, 
e] nu era întru totul conştient de influenţa lor constantă. 

Marx era convins că a izbutit să sintetizeze într-un unic tablou 
toate valorile intelectuale care i-au stat la îndemână. În lumina 
propriei sale concepţii despre opera sa, întrebări precum aceca 
dacă a fost determinist sau voluntarist, dacă a crezut în legi 
istorice sau în puterea inițiativei umane, sunt lipsite de sens. 
Începând încă din momentul în care, ca student la Berlin, 
ajunsese la concluzia că, cu ajutorul lui Hegel, a depăşit dualismul 
kantian dintre ceea ce este şi ceea ce trebuie să fie, el s-a aflat într- 
o poziţie intelectuală care-i permitea să respingă astfel de 
întrebări. 


3. Marxismul ca sursă a leninismului 


Toate aceste consideraţii ţin însă de domeniul filosofiei sociale și, 
din ele, era greu de dedus o strategie politică precisă într-o vreme 
când deja exista o puternică mişcare ce-și asuma drept ideologie 
marxismul. Filosofia necesita interpretare și specificare, iar aceasta 
a dus la oarecare tensiuni și contradicții înăuntrul marxismului, 
abia sesizabile pe planul sociologiei generale şi al escatologiei. 
Disputa dintre necesitate și libertate putea fi rezolvată în teorie, 
dar, de la un punct încolo, trebuia decis dacă mișcarea 
revoluţionară urmează să aștepte maturizarea economică a 
capitalismului ori să acapareze puterea de îndată ce situaţia 
politică ar fi permis-o. În rezolvarea acestei chestiuni, principiile 
generale erau de prea puţin folos. Marxismul făgăduia că 
societatea va deveni una şi că toate barierele dintre individ şi 
societate aveau să fie înlăturate; pasul următor era să se tragă 
concluzii practice şi să se traducă făgăduinţa în limbajul unui 
program politic. Era, de asemenea, necesar să fie definită mai clar 
ideea de civilizaţie ca fiind deopotrivă universală și condiţionată 
de împărţirea societăţii în clase. Ce însemna efectiv „dispariţia 
treptată a statului” şi cum se putea înfăptui în practică? Atât cei 
ce se bizuiau pe evoluţia treptată şi automată a capitalismului spre 
comunism, cât și cei ce puneau accentul pe rolul istoric creator al 
iniţiativei revoluţionare puteau găsi argumente în scrierile 
marxiste. Primii îi acuzau pe cei din urmă că încearcă să încalce 
legile istoriei aşa cum le formulase Marx; cei din urmă le replicau 
primilor că așteptau ca procesul impersonal al istoriei să 
îinfăpruiască revoluţia în locul lor, ceea ce ar putea echivala cu o 
aşteptare până la ziua de apoi. Marx era citat în sprijinul ambelor 
tabere în dispută, dar, până la urmă, citatele nu dovedeau mare 
lucru şi, cum se întâmplă adesea, ele erau folosite pentru 
susținerea unor poziții adoptate din alte motive. 

Și mai anevoioasă era interpretarea profeţiilor lui Marx 
privitoare la natura comunismului. Se putea argumenta în felul 
următor: potrivit teoriei lui Marx, toate antagonismele sociale 
aveau la bază conflicte de clasă. Când va fi abolită proprietatea 
privată asupra mijloacelor de producţie, nu vor mai exista clase și 
niciun fel de conflicte sociale, cu excepţia celui cauzat de 
rezistența reziduală anemică a fostei clase posedante. Marx spunea 
că În societatea socialistă nu va exista nicio „mediere“, ceea ce, în 
termeni practice, însemna abolirea separaţiei burghezo-liberale a 
puterilor şi unificarea între legislativ, executiv şi judecătoresc. 


Marx anticipa şi dispariţia „principiului naţional“, prin urmare, 
orice tendinţă de cultivare a specificului naţional şi a culturii 
naţionale nu putea fi decât o rămășiță a capitalismului. Marx 
declarase că statul și societatea civilă vor deveni identice. Cum 
societatea civilă existentă era una burgheză, cel mai simplu mod 
de a interpreta spusa sa era absorbirea completă a societăţii civile 
în noul stat, care era, prin definiţie, un stat al clasei muncitoare 
condus de partidul care profesa marxismul, ideologia proletară. 
Marx mai spusese că libertatea negativă cultivată de tradiţia 
burgheză liberală nu-și afla locul în societatea socialistă, dat fiind 
că nu făcea decât să exprime caracterul antagonist al societăţii 
capitaliste. Construirea noii lumi urma, așadar, să debuteze cu 
inlocuirea libertăţii negative printr-o formă superioară de libertate 
bazată pe unitatea dintre individ și societate. Şi cum, prin 
definiţie, statul proletar întruchipa aspiraţiile proletariatului, cei 
care, în indiferent ce mod, nu se conformau noii unități meritau a 
fi anihilați ca rămăşiţe ale societăţii burgheze. Ce altceva putea, la 
urma urmei, să insemne principiul că progresul uman se 
realizează întotdeauna în detrimentul individului și că nu poate fi 
altminteri înainte de înfăptuirea deplină a comunismului? 

Pe firul unui astfel de raţionament, întreaga teorie marxist- 
romantică a unităţii, a claselor și a luptei de clasă putea fi folosită 
(ceea ce nu înseamnă că aşa era istoriceşte inevitabil) pentru a 
justifica instaurarea unui despotism extrem care, chipurile, 
întruchipa maxima libertate posibilă. Dacă, aşa cum a susținut 
Engels, cea mai liberă societate este aceea care deține maximum 
de control asupra condiţiilor vieţii sale, teoria nu va fi grav 
distorsionată dacă se trage concluzia că societatea va fi cu atât mai 
liberă cu cât este guvernată mai despotic şi supusă la cât mai 
numeroase reglementări. Dat fiind că, potrivit lui Marx, 
socialismul suprimă legile economice obiective și îi face capabili 
pe oameni să controleze condiţiile vieţii lor, este lesne de tras 
concluzia că societatea socialistă poate să facă orice dorește; 
așadar, că voinţa poporului sau voinţa partidului revoluţionar 
poate să ignore legile economice și, din proprie iniţiativă 
creatoare, să manipuleze elementele vieţii economice așa cum îi 
place. Visul de unitate al lui Marx putea astfel îmbrăca forma 
unei oligarhii de partid despotice, iar prometeismul s-ar manifesta 
în încercarea de a organiza viaţa economică după metode 
polițienești, aşa cum a și făcut partidul lui Lenin la începutul 
guvernării sale. Voluntarismul economic, care nu a fost 
abandonat decât în momentul în care noua societate a ajuns în 
pragul falimentului, a fost o aplicare, şi nu una din cale afară de 


caricaturală, a prometeismului marxian; comunismul chinez a 
trecut și el printr-o perioadă foarte asemănătoare, inspirată de 
aceeași ideologie și cu rezultate nu mai puţin catastrofale. În 
socialism, eşecul economic poate fi privit doar ca datorându-se 
recalcitranţei celor guvernaţi, care, la rândul ei, poate fi 
interpretată ca rezultat al rezistenţei claselor posedante. 
Guvernanţii nu aveau nevoie să caute raţiunile eșecului în erori de 
doctrină; ca veritabili marxiști, le puteau pune pe seama 
burgheziei şi, drept urmare, puteau să intensifice măsurile 
represive împotriva acesteia, cum, în fapt, au și făcut. Într-un 
cuvânt, versiunea leninist-stalinistă de socialism era o interpretare 
posibilă, deşi, cu siguranţă, nu singura posibilă a doctrinei lui 
Marx. Dacă se pune semnul egalităţii între libertate și unitatea 
socială, atunci, cu cât există mai multă unitate, cu atât există Și 
mai multă libertate; şi, cum condiţiile „obiective“ ale unităţii au 
fost realizate, şi anume, prin confiscarea proprietăţii burgheze, 
orice manifestare de nemulţumire este o relicvă a trecutului și 
trebuie tratată ca atare. Principiul prometeic al iniţiativei 
creatoare Împărţea terenul cu determinismul istoric; inițiativa 
revenea aparatului politic, în timp ce din partea maselor înapoiate 
se aştepta să-și accepte soarta ca pe o necesitate istorică, necesitate 
care, odată înţeleasă, era identică cu libertatea. Nimic mai uşor 
decât să găsești la Marx pasaje în sprijinul ideii că suprastructura 
este un instrument al bazei şi că ambele trebuie descrise în 
categorii de clasă. Dacă există noi relaţii de producţie, care 
reflectă interesele proletariatului, suprastructura — viaţa politică, 
dreptul, literatura, arta și ştiinţa — trebuie neapărat să se 
conformeze acestor relații așa cum le interpretează avangarda 
conștientă a proletariatului. În felul acesta, abolirea legii ca 
instituţie mediatoare între indivizi şi stat şi chiar principiul 
subordonării în orice manifestare de cultură puteau fi privite 
drept o întruchipare perfectă a teoriei marxiste. 

Unor astfel de obiecţii li se poate ușor replica arătând că Marx 
(poate cu excepția unei scurte peroade de după 1848) nu numai 
că nu a pus sub semnul îndoielii principiile democraţiei 
reprezentative, ci le-a considerat o parte necesară a guvernarii 
populare, şi că, deşi în două ocazii a folosit termenul „dictatura 
proletariatului“ (fără a explica ce anume înţelege prin el), a avut 
în minte conţinutul de clasă al sistemului de putere, şi nu, 
precum Lenin, lichidarea instituţiilor democratice. De aici, 
rezultă că socialismul despotic ca realitate istorică nu este acelaşi 
cu socialismul preconizat de Marx; se pune însă întrebarea în ce 
măsură este el rezultatul logic al doctrinei sale. Răspunsul ar fi că 


această doctrină nu este întru totul inocentă, deşi ar fi absurd să 
se afirme că formele despotice de socialism sunt o urmare directă 
a ei. Socialismul despotic a rezultat dintr-o multitudine de 
împrejurări istorice, printre care se numără și tradiţia marxistă. 
Versiunea leninist-stalinistă a marxismului n-a fost decât o 
versiune, adică o încercare de a pune în practică ideile lui Marx, 
exprimate de el într-o formă filosofică, fără principii clare de 
interpretare politică. Una dintre componentele acestei teorii este 
ideea că libertatea se măsoară, în ultimă instanţă, prin gradul de 
unitate a societăţii şi că interesele de clasă sunt unica sursă a 
conflictului social. Dacă admitem că poate exista o tehnică de 
înfăpruire a unităţii sociale, atunci despotismul este o soluţie 
firească a problemei, întrucât el este singura tehnică istoriceşte 
cunoscută de atingere a acestui obiectiv. Unitatea perfectă 
îmbracă forma abolirii instituţiilor de mediere socială, inclusiv a 
democraţiei reprezentative şi a supremaţiei legii ca instrument de 
sine stătător de soluţionare a conflictelor. Conceptul de „libertate 
negativă” presupune o societate cu conflicte. Dacă aceasta este 
totuna cu societatea împărțită in clase ȘI dacă „societate 
impărţită” în clase înseamnă „societate bazată pe proprietatea 
privată“, atunci nu este nimic reprobabil în ideea că actul de 
violenţă prin care se aboleşte proprietatea privată pune capăt, în 
același timp, libertăţii negative sau libertăţii tout court. 

Și, astfel, Prometeu s-a trezit din visul lui de putere ca Gregor 
Samsa din Meramorfoza lui Kafka. 

